(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΘ΄

Τρίτη, 14 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
2. Άδεια απουσίας των Βουλευτών κ.κ. Ν. Αθανασίου, Φ. Πιπιλή και Δ. Αυγερινοπούλου, σελ.
3. Επί διαδικαστικού θέματος, σελ.
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 15 Ιουνίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις», σελ.
2. Αιτήσεις διεξαγωγής ονομαστικής ψηφοφορίας επί του σχεδίου νόμου του Υπουργείου Οικονομικών:
 i. από Βουλευτές της Κοινοβουλευτικής Ομάδας του ΣΥΡΙΖΑ επί της τροπολογίας με γενικό αριθμό 1331 και ειδικό 196 του σχεδίου νόμου, σελ.
 ii. από τον Πρόεδρο και τους Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας επί της τροπολογίας με γενικό αριθμό 1331 και ειδικό 196 του σχεδίου νόμου, σελ.
3. Κατάθεση σχεδίων νόμων:.
 i. Oι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10.06.2022 σχέδιο νόμου: «Κύρωση της Συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας των Σεϋχελλών», σελ.
 ii. Οι Υπουργοί Υγείας, Οικονομικών, Εξωτερικών, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10.06.2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας», σελ.
 iii. Oι Υπουργοί Υποδομών και Μεταφορών, Οικονομικών, Εξωτερικών καθώς και ο Αναπληρωτής Υπουργός Οικονομικών κατέθεσαν στις 10.06.2022 σχέδιο νόμου: «Κύρωση Πρωτοκόλλων σχετικών με την τροποποίηση των άρθρων 50 (α) και 56 της Σύμβασης Διεθνούς Πολιτικής Αεροπορίας», σελ.
 iv. Oι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10.06.2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για τη ρύθμιση της σιδηροδρομικής διασυνοριακής κυκλοφορίας», σελ.
 v. Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών καθώς και ο Αναπληρωτής Υπουργός Οικονομικών κατέθεσαν στις 10.06.2022 σχέδιο νόμου: «Κύρωση της δι’ ανταλλαγής επιστολών συναφθείσας τροποποίησης της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για τις αεροπορικές μεταφορές», σελ.
 vi. Oι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Μετανάστευσης και Ασύλου, Επικρατείας καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 10.06.2022 σχέδιο νόμου: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L123) και λοιπές επείγουσες διατάξεις», σελ.
4. Κατάθεση Εκθέσεων Διαρκών Επιτροπών:
 Α. Η Διαρκής Επιτροπή Παραγωγής και Εμπορίου που καταθέτει τις Εκθέσεις της επί των σχεδίων νόμων του Υπουργείου Υποδομών και Μεταφορών:, σελ.
 i. «Κύρωση της δι’ ανταλλαγής επιστολών συναφθείσας τροποποίησης της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για τις αεροπορικές μεταφορές», σελ.
 ii. «Κύρωση της Συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας των Σεϋχελλών», σελ.
 iii. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για τη ρύθμιση της σιδηροδρομικής διασυνοριακής κυκλοφορίας», σελ.
 iv. «Κύρωση Πρωτοκόλλων σχετικών με την τροποποίηση των άρθρων 50 (α) και 56 της Σύμβασης Διεθνούς Πολιτικής Αεροπορίας», σελ.
 B. H Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπογραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας», σελ. ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΠΟΣΤΟΛΟΥ Ε. , σελ.
 ΒΕΣΥΡΟΠΟΥΛΟΣ Α. , σελ.
 ΒΡΟΥΤΣΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΤΣΑΚΑΛΩΤΟΣ Ε. , σελ.
 ΧΗΤΑΣ Κ. , σελ.

Β. Επί προσωπικού θέματος:
 ΣΤΑΪΚΟΥΡΑΣ Χ. , σελ.
 ΤΣΑΚΑΛΩΤΟΣ Ε. , σελ.

Γ. Επί του σχεδίου νόμου του Υπουργείου Οικονομικών:
 ΑΒΡΑΜΑΚΗΣ Ε. , σελ.
 ΑΛΕΞΙΑΔΗΣ Τ. , σελ.
 ΑΜΑΝΑΤΙΔΗΣ Γ. , σελ.
 ΑΝΤΩΝΙΟΥ Α. , σελ.
 ΑΠΟΣΤΟΛΟΥ Ε. , σελ.
 ΒΑΡΟΥΦΑΚΗΣ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΒΙΤΣΑΣ Δ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΙΑΤΡΟΜΑΝΩΛΑΚΗΣ Ν. , σελ.
 ΓΚΑΓΚΑ Α. , σελ.
 ΓΡΗΓΟΡΙΑΔΗΣ Κ. , σελ.
 ΔΡΙΤΣΑΣ Θ. , σελ.
 ΕΛΕΥΘΕΡΙΑΔΟΥ Σ. , σελ.
 ΖΑΧΑΡΙΑΔΗΣ Κ. , σελ.
 ΚΑΒΒΑΔΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΟΓΛΟΥ Θ. , σελ.
 ΚΑΡΑΣΜΑΝΗΣ Γ. , σελ.
 ΚΑΤΣΩΤΗΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΥΡΟΥΜΠΛΗΣ Π. , σελ.
 ΚΟΥΤΣΟΥΜΠΑΣ Δ. , σελ.
 ΛΙΟΥΠΗΣ Α. , σελ.
 ΛΟΓΙΑΔΗΣ Γ. , σελ.
 ΜΑΡΑΒΕΓΙΑΣ Κ. , σελ.
 ΜΑΡΙΝΟΣ Γ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΜΠΑΡΤΖΩΚΑΣ Α. , σελ.
 ΜΠΟΥΚΩΡΟΣ Χ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΕΝΟΓΙΑΝΝΑΚΟΠΟΥΛΟΥ Μ. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΝΑΤΣΙΟΥ Α. , σελ.
 ΠΑΠΠΑΣ Ν. , σελ.
 ΠΑΣΧΑΛΙΔΗΣ Ι. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΠΟΥΛΟΥ Π. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΑΚΗΣ Β. , σελ.
 ΣΤΑΪΚΟΥΡΑΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΕΛΙΓΙΟΡΙΔΟΥ Ο. , σελ.
 ΤΣΑΒΔΑΡΙΔΗΣ Λ. , σελ.
 ΤΣΑΚΑΛΩΤΟΣ Ε. , σελ.
 ΦΑΜΕΛΛΟΣ Σ. , σελ.
 ΦΛΑΜΠΟΥΡΑΡΗΣ Α. , σελ.
 ΦΩΤΙΟΥ Θ. , σελ.
 ΧΑΡΙΤΟΥ Δ. , σελ.
 ΧΑΤΖΗΓΙΑΝΝΑΚΗΣ Μ. , σελ.
 ΧΗΤΑΣ Κ. , σελ.
 ΧΙΟΝΙΔΗΣ Σ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΘ΄

Τρίτη 14 Ιουνίου 2022

Αθήνα, σήμερα στις 14 Ιουνίου 2022, ημέρα Τρίτη και ώρα 12.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 15 Ιουνίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού Βουλής)

1. Η με αριθμό 766/10-6-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Τα Κέντρα Δημιουργικής Απασχόλησης Παιδιών της Δημοτικής Κοινωφελούς Επιχείρησης Ωραιοκάστρου».

2. Η με αριθμό 768/10-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Οικονομικών, με θέμα: «Διασφάλιση της λειτουργίας της «ΛΑΡΚΟ» και των νόμιμων δικαιωμάτων των εργαζομένων της».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».

Η Διάσκεψη των Προέδρων αποφάσισε στη συνεδρίασή της στις 9 Ιουνίου 2022 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Χαράλαμπος Αθανασίου):** Πριν δώσω τον λόγο στον εισηγητή της Νέας Δημοκρατίας κ. Κεφαλογιάννη, ο Κοινοβουλευτικός Εκπρόσωπος του Κομμουνιστικού Κόμματος Ελλάδας ζητεί τον λόγο.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, ζητώ τον λόγο σε σχέση με το άρθρο 6 της τροπολογίας 1331/196 της 10ης Ιουνίου του 2022. Αυτό το άρθρο, το κατάπτυστο άρθρο, δίνει το δικαίωμα στον ειδικό εκκαθαριστή της «ΛΑΡΚΟ» να προχωρήσει σε ομαδικές απολύσεις όλων των εργαζομένων και ταυτόχρονα να συνάπτει και συμβάσεις ορισμένου χρόνου ενός ή δύο μηνών. Αποτελεί κατά τη γνώμη μας μια απρόκλητη μεθόδευση από μεριάς της Κυβέρνησης και να παρακάμψει τις σκληρές αγωνιστικές αντιδράσεις των εργαζομένων, τον αγώνα διαρκείας που κάνουν για να διατηρηθεί η εταιρεία και οι θέσεις εργασίας τους, αλλά και να προλάβει την απόφαση του δικαστηρίου -που θα συνεδριάσει τη 17η Ιουνίου- στο οποίο έχουν προσφύγει οι εργαζόμενοι με ασφαλιστικά μέτρα ενάντια στις ομαδικές απολύσεις.

Το άρθρο αυτό κατά τη γνώμη του ΚΚΕ αποτελεί έγκλημα τόσο σε βάρος των εργαζομένων της «ΛΑΡΚΟ» όσο και των παραγωγικών δυνατοτήτων. Η Κυβέρνηση με αυτό προσπαθεί να απαλλαγεί από τα λεγόμενα βαρίδια, τα οποία είναι τα δικαιώματα των εργαζομένων και οι κατακτήσεις τους και να παραδώσει καθαρή, χωρίς εργαζόμενους με δικαιώματα, την εταιρεία στις ορέξεις του επίδοξου επενδυτή. Είναι δηλαδή μια ακόμη προσπάθεια ολοκλήρωσης του προδιαγεγραμμένου εγκλήματος της απαξίωσης και ιδιωτικοποίησης της εταιρείας και του ορυκτού πλούτου, που όλες οι κυβερνήσεις έβαλαν το χέρι τους σε αυτή την πορεία και όλες έχουν ευθύνη για τα εγκλήματα σε βάρος της ζωής κυριολεκτικά αλλά και των δικαιωμάτων των εργαζομένων.

Οι αγώνες που κάνουν οι εργαζόμενοι στη «ΛΑΡΚΟ» –και είναι δοκιμασμένοι σε σκληρούς και μακροχρόνιους αγώνες- καθώς επίσης και η ταξική αλληλεγγύη αλλά και των υπολοίπων λαϊκών στρωμάτων, μπορεί να ακυρώσει τους αντεργατικούς κυβερνητικούς σχεδιασμούς.

Και όπως οι ίδιοι οι εργαζόμενοι, οι οποίοι θα διαδηλώσουν στις 14.00΄ η ώρα στο Σύνταγμα, ζητάνε από την Κυβέρνηση και απαιτούν να αποσύρει την τροπολογία που σταματά τη λειτουργία της «ΛΑΡΚΟ» και κλείνει το εργοστάσιο και πετά τους εργαζόμενους στον δρόμο διατρανώνοντας τη θέλησή τους ότι αυτό το έγκλημα δεν θα περάσει, έτσι λοιπόν και το ΚΚΕ ζητά να αποσυρθεί το κατάπτυστο άρθρο 6 της τροπολογίας αυτής γιατί η Κυβέρνηση σπέρνει ανέμους με το συγκεκριμένο άρθρο και θα θερίσει θύελλες.

Καλούμε την Κυβέρνηση, λοιπόν, να αποσύρει το άρθρο, διαφορετικά σε άλλη περίπτωση το ΚΚΕ θα καταθέσει πρόταση για ονομαστική ψηφοφορία.

**ΠΡΟΕΔΡΕΥΩΝ (Χαράλαμπος Αθανασίου):** Θα υπάρξει ο χρόνος, θα αναπτυχθούν οι απόψεις και του αρμόδιου Υπουργού και ενδεχομένως πάλι θα δοθεί η ευκαιρία να το συζητήσει ο Υπουργός. Και πριν τεθεί σε ψηφοφορία θα αναπτυχθούν οι απόψεις σας.

Και ο κ. Τσακαλώτος, Κοινοβουλευτικός Εκπρόσωπος του ΣΥΡΙΖΑ, θέλει τον λόγο.

Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Νομίζω ότι συμφωνούμε απολύτως με την παρέμβαση του συναδέλφου από το ΚΚΕ. Για άλλη μια φορά ήρθε μια τροπολογία μετά από τις επιτροπές. Φαίνεται ότι αυτή η Κυβέρνηση δεν έχει καμμία εμπιστοσύνη στις επιτροπές της Βουλής. Δεν θέλει καν να συζητηθούν. Θέλει να καταθέτει αυτά τα πράγματα πριν από το τριήμερο, να μην υπάρχει συζήτηση. Είναι όπως τα λέει ο κ. Καραθανασόπουλος.

Και νομίζω ότι δεν έχετε δίκιο, κύριε Πρόεδρε, πρέπει να μας πει ο κύριος Υπουργός αν έχει την πρόθεση να το αποσύρει ή να προχωρήσουμε και εμείς σε μια ονομαστική ψηφοφορία.

Είναι απαράδεκτο αυτό που γίνεται σε αυτή τη Βουλή. Για άλλη μια φορά φέρνετε τροπολογία Παρασκευή μετά από τις επιτροπές για να μειώσετε το πολιτικό κόστος για την Κυβέρνηση. Σας ενδιαφέρει μόνο το πολιτικό κόστος, όχι η ουσία, όχι η συζήτηση, όχι ο συμβιβασμός.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πρόεδρε, πολύ σύντομα θα πω ότι θα θέλαμε να συνταχθούμε εννοείται στο πολύ λογικό αυτό αίτημα. Αυτό που γίνεται με τη «ΛΑΡΚΟ» είναι εγκληματικό. Το έχουμε ζητήσει άλλωστε και από τις επιτροπές πάρα πολλές φορές.

Συνεχίζεται με έναν απαράδεκτο τρόπο η αποβιομηχάνιση της χώρας, -τι να πω;- η απονεύρωση της χώρας και ιδίως αν σκεφτεί κανείς τι πραγματεύεται η «ΛΑΡΚΟ». Δηλαδή αν διαβάσετε δεξιά και αριστερά πού έχει πάει το νικέλιο που το χρησιμοποιούμε για τις μπαταρίες, για άλλη μια φορά εμείς πυροβολούμε τα πόδια μας. Είναι απίστευτη η τακτική της Κυβέρνησης και επιτρέψτε μου -και ζητώ συγγνώμη για την έκφραση- προσπαθεί πάντα στη «ζούλα» να περάσει τέτοια νομοθετήματα. Είναι απαράδεκτο και ζητάμε ως Ελληνική Λύση και εμείς την απόσυρση του απαράδεκτου άρθρου που ουσιαστικά βάζει λουκέτο στη «ΛΑΡΚΟ».

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25.

Στη συνέχεια είναι η κ. Γιαννακοπούλου και μετά ο κ. Βρούτσης.

Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ κύριε Πρόεδρε, που μου δίνετε τον λόγο.

Είναι αυτονόητο ότι συμπαρατασσόμαστε και εμείς με τη θέση του Κομμουνιστικού Κόμματος Ελλάδας.

Να συμπληρώσω σε αυτά που είπε ο κ. Χήτας ότι παραπάνω από το 85% του νικελίου που παράγει η χώρα μας, θα πηγαίνει χαμένο εφεξής. Και να θυμίσω πως αν αυτή η κατάπτυστη τροπολογία -που με τον κατάπτυστο τρόπο, όπως είπε ο κ. Τσακαλώτος και το Κομμουνιστικό Κόμμα, ήρθε νύχτα, βρήκε αργία και περνάει εν αιθρία ξαφνικά χωρίς να συζητηθεί καθόλου- περάσει, εκτός από τους χίλιους ογδόντα τέσσερις ανθρώπους που θα μείνουν στο δρόμο, παραπάνω από τριακόσιες οικογένειες εργαζομένων στη «ΛΑΡΚΟ» θα είναι άστεγες από αύριο το πρωί.

Επίσης κύριε Πρόεδρε -και κλείνω με αυτό- τον μαφιόζικο τρόπο που νομοθετεί η Κυβέρνηση τον δείχνει με το ότι στην τροπολογία δεν αναφέρεται η «ΛΑΡΚΟ» με το όνομά της. Δεν τολμούν! Συγγνώμη, κύριε Υπουργέ, που εκπροσωπείτε την Κυβέρνηση, είναι μαφιόζικος τρόπος να μην τολμάμε να πούμε τα πράγματα με το όνομά τους και να λέμε μία τάδε εταιρεία. Η «ΛΑΡΚΟ» είναι με χίλιους ογδόντα τέσσερις συνανθρώπους μας που θα είναι στον δρόμο αύριο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Γρηγοριάδη.

Τον λόγο έχει η κ. Γιαννακοπούλου, Κοινοβουλευτική Εκπρόσωπος του Κινήματος Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι αδιανόητο αυτό το οποίο γίνεται με τις τροπολογίες πάντα την τελευταία στιγμή. Σίγουρα αυτό δεν αποτελεί σε καμμία περίπτωση καλή νομοθέτηση, κύριε Υπουργέ. Και κάποια στιγμή επιτέλους πρέπει να τελειώνει. Είναι αδιανόητο, το κάνετε κατ’ επανάληψη, το κάνετε κατ’ εξακολούθηση, ευτελίζει την κοινοβουλευτική διαδικασία. Είναι -και επιμένω- απαράδεκτο να φέρνετε λοιπόν τελευταία στιγμή τροπολογία για τόσο σοβαρά ζητήματα όταν δεν έχει προηγηθεί συζήτηση στις επιτροπές, συζήτηση σοβαρή και ουσιαστική όπως ορίζει ο Κανονισμός της Βουλής.

Τώρα, όσον αφορά τη «ΛΑΡΚΟ», η «ΛΑΡΚΟ» είναι μία από τις λίγες βαριές βιομηχανίες της χώρας μας και είναι μία από τους πέντε μεγαλύτερους παραγωγούς σιδηρονικελίου στον κόσμο. Το 2020 αναλάβετε μια νομοθετική πρωτοβουλία που εμείς σας είπαμε -σας το είχαμε πει τότε- ότι θα ήταν ατελέσφορη. Και αυτό εν τέλει αποδεικνύεται και σήμερα με το να την εντάξετε σε ένα ειδικό καθεστώς διαχείρισης, τη στιγμή που οι τιμές του νικελίου το τελευταίο διάστημα είναι οι υψηλότερες τις τελευταίες δεκαετίες. Η πολιτική σας, η ξεκάθαρη πολιτική επιλογή της Κυβέρνησης της Νέας Δημοκρατίας να μην παράγει η «ΛΑΡΚΟ» σύμφωνα με τις δυνατότητές της, έχει οδηγήσει αφ’ ενός σε απαξίωσή της και αφ’ ετέρου σε απώλεια εσόδων από τη χαμένη παραγωγή των δύο τελευταίων ετών. Είναι λοιπόν προφανές ότι η επιλογή σας είναι να προχωρήσετε σε απολύσεις και να θεσμοθετήσετε μία γενική διάταξη για να εντάξετε τους υπό απόλυση εργαζόμενους σε ειδικές δράσεις και ειδικά προγράμματα απασχόλησης.

Σας έχουμε καλέσει πολλές φορές κύριε Υπουργέ, να διασφαλίσετε τη συνέχιση της λειτουργίας της «ΛΑΡΚΟ» προκειμένου να μην οδηγηθεί σε κλείσιμο, να μην οδηγηθεί σε σπάσιμο ή σε τμηματική λειτουργία από τις σημερινές δραστηριότητες και να βρείτε άμεσα λύση εξυγίανσης της επιχείρησης, προκειμένου να μπορέσουν να διασφαλιστούν οι θέσεις εργασίας και να μπορέσει η επιχείρηση να έχει ξανά εξωστρέφεια.

Δυστυχώς όμως για μια ακόμη φορά –και κλείνω με αυτό, κύριε Πρόεδρε, και σας ευχαριστώ- επιμένετε σε λύσεις που οδηγούν στο απόλυτο αδιέξοδο, ακολουθώντας λάθη και παραλείψεις του δικού σας κακού παρελθόντος.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Άκουσα με ενδιαφέρον –και είμαι ειλικρινής- τις ενστάσεις των Κοινοβουλευτικών Εκπροσώπων όλων των κομμάτων. Κύριε Πρόεδρε, μου δημιουργείται η αίσθηση καμιά φορά σε αυτήν την Αίθουσα ότι ερχόμαστε ξαφνικά και βρισκόμαστε εδώ, άγνωστοι μεταξύ αγνώστων, χωρίς να υπάρχει προηγούμενη ζωή στον τόπο αυτό, και αναδεικνύουμε ένα ζήτημα το οποίο απασχολεί την ελληνική πολιτική ζωή δεκαετίες τώρα.

Δηλαδή, κύριε Πρόεδρε –προς εσάς απευθύνομαι καθαρά συμβολικά- είναι χωρίς ευαισθησία η Κυβέρνηση; Πάσχει από ευαισθησία και θέλει να κάνει κακό σε εργαζομένους και στη λιανική οικονομία; Έχει τέτοια μνησικακία μέσα της εναντίον των συνανθρώπων της;

**ΣΩΚΡΑΤΗΣ ΦΑΜΕΛΛΟΣ:** Ναι, και από αναλγησία!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ να μην διακόπτετε!

**ΙΩΑΝΝΗΣ ΒΡΟΥΤΣΗΣ:** Αναλγησία; Εγώ ακούω λοιπόν ότι πάσχουμε από αναλγησία. Δικαίωμα του καθενός είναι να το βλέπει από τη δική του οπτική. Άλλωστε σε αυτό το πεδίο αναμετριόμαστε και πολιτικά, αξιολογούμαστε.

Ποια είναι η πραγματικότητα; Έφερε εν κρυπτώ, όπως λέτε, τη διάταξη τη συγκεκριμένη η Κυβέρνηση; Είναι καινούργιο γεγονός; Δεν είναι ένα ζήτημα που απασχολεί την πολιτική ζωή του τόπου η «ΛΑΡΚΟ» δεκαετίες τώρα; Δεν γίνονται συζητήσεις επί συζητήσεων; Αυτή δεν είναι η πραγματικότητα; Είναι ή δεν είναι υποκριτικό να λέμε ότι η Κυβέρνηση φέρνει στα κρυφά ένα ζήτημα το οποίο με απόλυτη συνέπεια, με το παρελθόν της, με τις πολιτικές δεσμεύσεις που είχε δώσει προεκλογικά ο ίδιος ο Κυριάκος Μητσοτάκης, η σημερινή κυβέρνηση, τότε αντιπολίτευση, δεν είχε πει ότι θα λύσουμε το πρόβλημα της «ΛΑΡΚΟ»;

Τι συμβαίνει με τη «ΛΑΡΚΟ» σε δύο γραμμές; Είναι μια επιχείρηση με δεκάδες εκατομμύρια ζημιά, που πρέπει να την αντιμετωπίσουμε γιατί αυτές οι ζημίες επιβαρύνουν τον κρατικό προϋπολογισμό. Κι όταν λέμε τον κρατικό προϋπολογισμό ποιον επιβαρύνουν; Τον Έλληνα φορολογούμενο. Τι επιδιώκει η Κυβέρνηση;

**ΓΕΩΡΓΙΟΣ ΜΑΡΙΝΟΣ:** Κύριε Βρούτση, πετάει τους εργαζομένους στον δρόμο!

**ΙΩΑΝΝΗΣ ΒΡΟΥΤΣΗΣ:** Το Κομμουνιστικό Κόμμα έχει μια αντίληψη, να γίνουν όλοι δημόσιοι υπάλληλοι, να γίνει κρατική επιχείρηση. Σεβαστό. Είναι μια αντίληψη όμως που επιβαρύνει τον κόσμο.

**ΓΕΩΡΓΙΟΣ ΜΑΡΙΝΟΣ:** Δεν είναι αντίληψη του ΚΚΕ αυτή.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Μην διακόπτετε.

**ΙΩΑΝΝΗΣ ΒΡΟΥΤΣΗΣ:** Τι έρχεται η Κυβέρνηση και κάνει; Έρχεται και κάνει μια παρέμβαση για την εξυγίανση της «ΛΑΡΚΟ», δηλαδή παίρνει νομοθετική πρόβλεψη 32 εκατομμύρια ευρώ, όπως λέει και η συγκεκριμένη ανάλυση του λογιστηρίου, να στηρίξει με προγράμματα απασχόλησης τους εργαζόμενους, να συνταξιοδοτηθούν κάποιοι που είναι σε όρια ηλικίας και να γίνει εξυγίανση της «ΛΑΡΚΟ» με σκοπό να είναι κερδοφόρα στο μέλλον, έτσι ώστε να είναι όλοι ωφελημένοι.

Πράγματι είναι μια πολιτική επιλογή, κύριε Πρόεδρε. Επιλέγουμε πολιτικά ως Κυβέρνηση, ως κόμμα που είναι στην πολιτική μας αντίληψη η εξυγίανση τέτοιων καταστάσεων, να λύνουμε τα προβλήματα, να σπάμε αυγά. Αλλά δεν σπας αυγά, δεν προχωράς, εάν δεν παίρνεις τέτοιες γενναίες αποφάσεις. Είναι γενναία απόφαση, σίγουρα. Το ισοζύγιο δεν μπορεί να είναι μόνο θετικό. Είναι ένα ισοζύγιο το οποίο είναι θετικό για εμάς στο τέλος της διαδικασίας, αλλά έχει μέσα αυτήν τη δύσκολη μετάβαση. Η δύσκολη μετάβαση για εμάς είναι μια πολιτική απόφαση. Στηρίζονται οι εργαζόμενοι με τα δύο προγράμματα τα οποία αναλύονται στην τροπολογία και είναι μια απόφαση που για εμάς, στο τέλος της διαδικασίας, θα ωφεληθεί ο ελληνικός λαός, θα ωφεληθούν τα δημόσια οικονομικά της χώρας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριοι συνάδελφοι, μιλήσατε για κακή νομοθέτηση, ότι η τροπολογία κατατέθηκε μετά τις επιτροπές. Αυτό προβλέπει η νομοθετική διαδικασία. Η τροπολογία είναι εμπρόθεσμη, κατατέθηκε μετά το πέρας των συνεδριάσεων στις Επιτροπές Οικονομικών και θα συζητηθεί σήμερα διεξοδικά μαζί με όλα τα άρθρα του νομοσχεδίου εδώ στην Ολομέλεια. Ο κύριος Υπουργός, μετά τη συνάντησή του με τον Ομοσπονδιακό Υπουργό Οικονομικών της Γερμανίας, θα είναι εδώ για να συζητήσουμε τα άρθρα του νομοσχεδίου, όπως είπα και προηγουμένως, διεξοδικά.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Οπότε επί της τροπολογίας θα επανέλθετε όλοι σας, εννοείται.

Παρακαλώ να ανοίξει το σύστημα της ηλεκτρονικής εγγραφής των ομιλητών, που θα μπορούν να εγγράφονται μέχρι το πέρας και του δεύτερου ομιλητού κ. Σαρακιώτη.

Τον λόγο έχει ο κ. Γιάννης Κεφαλογιάννης, εισηγητής της Νέας Δημοκρατίας.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά την άρση των κεφαλαιακών περιορισμών, την πρόωρη εξόφληση του δανείου προς το Διεθνές Νομισματικό Ταμείο, μετά την προσφάτως ανακοινωθείσα και ήδη δρομολογούμενη έξοδο από το καθεστώς ενισχυμένης εποπτείας στο οποίο η χώρα μας είχε εισέλθει το 2018, το σχέδιο νόμου το οποίο σήμερα συζητούμε έρχεται να κλείσει ένα ακόμα πολύ δύσκολο κεφάλαιο της πολυετούς οικονομικής κρίσης, η οποία δοκίμασε τις αντοχές της ελληνικής οικονομίας και της κοινωνίας για περίπου δέκα χρόνια.

Θεσμό-ορόσημο αυτής της πολυετούς κρίσης αποτέλεσε αναμφίβολα και το Ταμείο Χρηματοπιστωτικής Σταθερότητας, ένας ανεξάρτητος φορέας υπαγόμενος στην ελληνική δημοκρατία, ο οποίος θεσπίστηκε το 2010, με κύρια αποστολή τη διατήρηση της σταθερότητας του εγχώριου τραπεζικού συστήματος, μια αποστολή την οποία οφείλουμε να αναγνωρίσουμε ότι έφερε σε πέρας με επιτυχία, αφού για πέντε χρόνια λειτούργησε ως φορέας διάσωσης των ελληνικών τραπεζών, παρεμβαίνοντας συνολικά τρεις φορές μέσω της τοποθέτησης κεφαλαίων και της ολοκλήρωσης της αύξησης μετοχικού κεφαλαίου των τεσσάρων συστημικών τραπεζών, όπως επίσης και της Τράπεζας Αττικής, συμβάλλοντας έτσι καθοριστικά στο να αποφευχθούν δραματικές επιπτώσεις, όπως για παράδειγμα το κούρεμα των καταθέσεων για τις ελληνικές επιχειρήσεις και τα ελληνικά νοικοκυριά, το οποίο δυστυχώς δεν αποφεύχθηκε σε άλλες χώρες της Ευρωζώνης.

Ο θετικός ρόλος όμως του ταμείου δεν σταματάει εδώ. Θα πρέπει να καταγραφεί η συμβολή του σε μια σειρά από άλλους τομείς, όπως η καθοδήγηση της πορείας των τραπεζών προς μια μακροπρόθεσμη βιωσιμότητα μέσω της εποπτείας των σχεδίων αναδιάρθρωσής τους, η τεχνοκρατική υποστήριξη των τραπεζών στην επίλυση του ζητήματος των μη εξυπηρετούμενων δανείων, δηλαδή των κόκκινων δανείων, η βελτίωση της εταιρικής διακυβέρνησης των τραπεζών.

Επιπλέον, από το 2021 το Ταμείο Χρηματοπιστωτικής Σταθερότητας λειτουργεί και ως φορέας με επενδυτικά κριτήρια, αξιοποιώντας τα κεφάλαιά του με σκοπό την αύξηση της αξίας των μετοχών των ελληνικών τραπεζών. Σε αυτό το πλαίσιο τα όποια έσοδά του αποδίδονται στο Υπουργείο Οικονομικών με σκοπό την αποπληρωμή του δημοσίου χρέους, συμβάλλοντας έτσι στο να εξευρεθεί ένας επιπλέον δημοσιονομικός χώρος για την υλοποίηση των εθνικών προτεραιοτήτων.

Οφείλουμε όμως να αναγνωρίσουμε ότι οι συνθήκες, οικονομικές και κοινωνικές, που επέβαλαν την ίδρυσή του το 2010, δεν είναι ίδιες με το 2022. Και θα έλεγα, ευτυχώς που δεν και οι ίδιες. Από το ύψος των 136,9 δισεκατομμυρίων ευρώ, που ήταν οι καταθέσεις στις ελληνικές τράπεζες τον Ιούνιο του 2019, σήμερα διαμορφώνονται στα 178,2 δισεκατομμύρια ευρώ, δηλαδή κατά περίπου 40 δισεκατομμύρια υψηλότερα, το οποίο αποτελεί και το υψηλότερο επίπεδο από την έναρξη της κρίσης του 2010.

Σήμερα τα κόκκινα δάνεια διαμορφώνονται από το 43,6% τον Ιούνιο του 2019, όπως το παρέδωσε η προηγούμενη κυβέρνηση ΣΥΡΙΖΑ, στο 12,1% του συνόλου των δανείων, δηλαδή στο χαμηλότερο επίπεδο από την έναρξη της κρίσης του 2010 και μάλιστα σε δύο συστημικές τράπεζες το ποσοστό αυτό είναι κάτω του 10%.

Με απλά λόγια το ελληνικό τραπεζικό σύστημα βρίσκεται σήμερα στην καλύτερη δυνατή θέση εδώ και πάρα πολλά χρόνια, ένα τραπεζικό σύστημα που πρέπει να κάνει και το επόμενο μεγάλο βήμα, που δεν είναι άλλο από την ανάκτηση της πλήρους αυτονομίας του.

Το σχέδιο νόμου το οποίο συζητούμε, κυρίες και κύριοι συνάδελφοι, έχει ακριβώς αυτόν τον στόχο, να αναπροσαρμόσει τον σκοπό του ταμείου, το οποίο να θυμίσουμε ξανά ότι ιδρύθηκε για να διασώσει τις τράπεζες και όχι για να αποτελέσει τον δημόσιο πυλώνα του τραπεζικού συστήματος, και να του αποδώσει μια τελευταία αποστολή, να διασφαλίσει ότι οι τράπεζες θα αποδοθούν ξανά υγιείς στον ιδιωτικό τομέα και θα έχουν ενσωματώσει την κουλτούρα εταιρικής διακυβέρνησης, τα μαθήματα και τα παθήματα του παρελθόντος.

Αυτήν ακριβώς την αποστολή προδιαγράφει και το σχέδιο νόμου το οποίο σήμερα συζητούμε, τη σταδιακή αποεπένδυση του ταμείου μέσω της πώλησης των τραπεζικών μετοχών που κατέχει εντός των επόμενων τρεισήμισι ετών, δηλαδή μέχρι το τέλος του 2025, και ως εκ τούτου αλλάζει τόσο ρόλους όσο και αρμοδιότητες. Δεν θα λειτουργεί πλέον ως ένας quasi εποπτικός φορέας ελέγχου και έγκρισης των αποφάσεων των τραπεζών, αλλά ως ένας μέτοχος, που θα έχει λόγο κυρίως στο ζήτημα του εταιρικού μετασχηματισμού των τραπεζικών ιδρυμάτων. Πρόκειται ωστόσο, θα έλεγα, για έναν ιδιότυπο μέτοχο, καθώς όσο μειώνεται το ποσοστό στις τράπεζες τόσο αυξάνονται οι δυνατότητες αυτών για την προσέλκυση επενδύσεων, επιτυγχάνοντας εν γένει τον στρατηγικό στόχο αποεπένδυσης του ταμείου και βεβαίως, στο τέλος της πορείας, την αυτονομία της λειτουργίας των ελληνικών τραπεζών.

Όλη βεβαίως αυτή η διαδικασία αποεπένδυσης του Ταμείου Χρηματοπιστωτικής Σταθερότητας θα γίνει συντεταγμένα, με πολύ συγκεκριμένες προδιαγραφές αλλά και με ασφαλιστικές δικλείδες υλοποίησης.

Κύριε Υπουργέ, θα σας επαναφέρω και μια πρόταση που διατύπωσα και στις επιτροπές. Πράγματι το ταμείο έχει συσσωρεύσει μια πάρα πολύ πλούσια τεχνογνωσία, μπορώ να πω ότι αποτελεί και μια θεσμική μνήμη όσον αφορά τις αρμοδιότητες τις οποίες κατέχει και ίσως στο τέλος της διαδρομής, δηλαδή μετά το 2025, θα πρέπει να προβλέψουμε πώς όλη αυτή η θεσμική μνήμη δε θα χαθεί, γιατί όχι και με μια αντίστοιχη ίδρυση μιας διεύθυνσης εντός του Υπουργείου Οικονομικών, η οποία βεβαίως θα έχει τους ρόλους και τις αρμοδιότητες και θα μπορεί να παρεμβαίνει, αν ο μη γένοιτο, προκύψει μια τέτοια ανάγκη και στο μέλλον.

Σε ό,τι αφορά το δεύτερο κεφάλαιο του νομοσχεδίου, το συνεγγυητικό κεφάλαιο, γνωρίζουμε όλοι ότι πρόκειται για ένα νομικό πρόσωπο ιδιωτικού δικαίου το οποίο έχει ξεκάθαρα έναν εξασφαλιστικό χαρακτήρα, λειτουργεί δηλαδή ως ένας μηχανισμός διασφάλισης της καλής λειτουργίας της ελληνικής κεφαλαιαγοράς και παρεμβαίνει όταν παραστεί ανάγκη προκειμένου να αποζημιώσει επενδυτές μέχρι του ποσού των 30 χιλιάδων ευρώ ανά επενδυτή. Πρόκειται επομένως για έναν κρίσιμο θεσμό για τη λειτουργία της ελληνικής κεφαλαιαγοράς και άρα έχει ιδιαίτερη σημασία τόσο η λειτουργία όσο και ο μηχανισμός εποπτείας τους. Άρα αν υπάρχει μια κοινή διατύπωση όσον αφορά τη διαδικασία που συζητήσαμε και στην επιτροπή -και μάλιστα όλοι όσοι έχουν ασχοληθεί με το συγκεκριμένο ζήτημα- αυτό δεν είναι άλλο ότι μέχρι τώρα δυστυχώς λειτουργούσε με έναν αναχρονιστικό χαρακτήρα, με ασαφή διαδικασία όσον αφορά μια σειρά από διατάξεις τις οποίες είχε. Και άρα νομίζω συμφωνούμε και συμφωνήσαμε και στην επιτροπή ότι πρέπει να πάμε σε εκσυγχρονισμό των διατάξεων αυτού και αυτόν τον εκσυγχρονισμό στην ουσία επιτελεί το συγκεκριμένο σχέδιο νόμου.

Για τις διατάξεις αυτές μάλιστα, και όλοι οι φορείς οι οποίοι κλήθηκαν στην επιτροπή και κατέθεσαν τις απόψεις τους, συμφώνησαν ότι πρέπει να αλλάξουν. Συμφώνησαν μάλιστα πως είναι προς τη σωστή κατεύθυνση και κυρίως με αυτόν τον τρόπο εναρμονιζόμαστε με αυτό το οποίο συμβαίνει τόσο σε ευρωπαϊκό όσο και σε διεθνές επίπεδο.

Ο στόχος λοιπόν είναι η ύπαρξη ενός αξιόπιστου και αποτελεσματικού μηχανισμού αποζημίωσης των επενδυτών, που θα ενισχύσει το αίσθημα εμπιστοσύνης τους στη χρηματιστηριακή αγορά.

Όσον αφορά τον Οργανισμό Διαχείρισης Δημοσίου Χρέους το γεγονός και μόνο ότι αυτός ο οργανισμός αποκτά μια διοικητική και οικονομική αυτοτέλεια, τέτοια που θα του επιτρέψει να ασκήσει ακόμα πιο αποτελεσματικά την αποστολή του, θεωρώ ότι μπορεί να αποτελέσει και ένα βασικό σημείο συναίνεσης επί των διατάξεων όσον αφορά το συγκεκριμένο μέρος.

Ο ΟΔΔΗΧ λοιπόν περνάει σε μια νέα εποχή, αποκτά δομή με διευθύνσεις και τμήματα, οικοδομεί γραμμές άμυνας ενάντια σε λειτουργικούς κινδύνους, δηλαδή σε λάθη που οφείλονται στον προσωπικό αυτοσχεδιασμό ή ακόμα και σε ανεπάρκεια κάποιων, και σε αυτήν την κατεύθυνση ενισχύεται μάλιστα και με προσωπικό, το οποίο σύμφωνα με τις διατάξεις του σχεδίου νόμου μπορεί να φτάσει και τον αριθμό των πενήντα υπαλλήλων, ενώ ταυτόχρονα προικίζεται με μια ευρεία γκάμα αρμοδιοτήτων για διαχειριστικές πράξεις που αφορούν κρίσιμες πτυχές της διαχείρισης του δημοσίου χρέους.

Νομίζω ότι ευρύτερη συναίνεση θα μπορούσε να επιτευχθεί και για το τέταρτο μέρος του σχεδίου νόμου, διατάξεις που παρά τη διαφορετική στόχευσή τους έχουν ως συνεκτικό ιστό και διακατέχονται από το πνεύμα της προστασίας, της κοινωνικής αλληλεγγύης, της ενίσχυσης κοινωνικών ομάδων, επαγγελματικών κλάδων και τοπικών κοινωνιών, είτε πρόκειται για τους εργαζομένους της ΕΑΒ είτε τον γουνοποιητικό κλάδο, την πρόσβαση στην παραλία των ατόμων με αναπηρία, την ολική φοροαπαλλαγή επενδύσεων στην πράσινη οικονομία και την ενέργεια, αλλά όπως και στην περίπτωση της Λευκάδας με την παραχώρηση ακινήτου προς το Υπουργείο Πολιτισμού για την ανέγερση αρχαιολογικού μουσείου, το οποίο αποτελεί διαχρονικό και καθολικό αίτημα της τοπικής κοινωνίας.

Κυρίες και κύριοι συνάδελφοι, κλείνοντας, θα κάνω για άλλη μια φορά μια διαπίστωση και ταυτόχρονα πρόσκληση προς όλα τα κόμματα της Αντιπολίτευσης. Όπως είπα και προηγουμένως το σύνολο σχεδόν των φορέων είπαν ότι τουλάχιστον τα τέσσερα βασικά κείμενα του νομοσχεδίου μπορούν να αποτελέσουν ένα επίπεδο συναίνεσης, διότι πραγματικά είναι προς τη σωστή κατεύθυνση, και νομίζω ότι είναι άλλο πράγμα να λέμε ότι ενδεχομένως μπορεί να διαφωνούμε ως κόμματα με την οικονομική πολιτική που ασκείται αλλά είναι καλό το νομοσχέδιο, αλλά νομίζω ότι είναι αρκετά οξύμωρο σε αυτή την περίπτωση να λέμε ότι καταψηφίζουμε το νομοσχέδιο επειδή γενικά διαφωνούμε με την ασκούμενη οικονομική πολιτική ενώ οι διατάξεις είναι καλές.

Άρα για άλλη μια φορά πιστεύω ότι σε μια σειρά από άρθρα του νομοσχεδίου, το οποίο πραγματικά εκσυγχρονίζει το πλαίσιο όλων αυτών των φορέων που σας προανέφερα, μπορούμε να έχουμε μια ευρύτερη συναίνεση και να υπάρξει μια θετική ψήφιση του νομοσχεδίου.

Σας ευχαριστώ πολύ.

(Χειροκρότημα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεφαλογιάννη, και για την τήρηση του χρόνου.

Τον λόγο έχει τώρα ο εισηγητής του ΣΥΡΙΖΑ κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ολοκληρώνεται σήμερα η συζήτηση επί του νομοσχεδίου για την αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του συνεγγυητικού κεφαλαίου εξασφάλισης επενδυτικών υπηρεσιών, καθώς και τον εκσυγχρονισμό του Οργανισμού Διαχείρισης Δημοσίου Χρέους.

Δυστυχώς δεν θεωρώ ότι γίναμε λίγο σοφότεροι για τον τρόπο με τον οποίο η Νέα Δημοκρατία διαχρονικά αντιμετωπίζει τον τραπεζικό κλάδο. Το αντίθετο θα έλεγα μάλιστα. Η συνολική συζήτηση επιβεβαίωσε ότι η Κυβέρνηση της Νέας Δημοκρατίας παραμένει αμετανόητη και αντιμετωπίζει τις τράπεζες ως ένα πεδίο εξυπηρέτησης ιδιωτικών συμφερόντων, ακόμη και κατά παρέκκλιση του δημοσίου συμφέροντος.

Δεν ξεχνάμε τι έγινε με το περίφημο PSI, όταν δώσατε τη χαριστική βολή και στις τράπεζες, εκτός φυσικά από τα ασφαλιστικά ταμεία, και όχι μόνο. Όμως, ακόμη και μετά το τέλος των μνημονίων, ακολουθήσατε τη γνώριμή σας τακτική της άλωσης του τραπεζικού συστήματος. Είναι νωπές οι μνήμες από τη σκανδαλώδη ιστορία της Τράπεζας Πειραιώς, όταν και μετατρέψατε Cocos ύψους 2 δισεκατομμυρίων ευρώ, που κατείχε το ελληνικό δημόσιο στην τράπεζα, σε μετοχές στις αρχές Ιανουαρίου του 2021. Η καταγεγραμμένη ζημία; 1,5 δισεκατομμύριο ευρώ.

Και το Ταμείο Χρηματοπιστωτικής Σταθερότητας επέδειξε πλήρη αδυναμία παρεμπόδισης καθ’ οιονδήποτε τρόπο της απόφασης της Τράπεζας Πειραιώς να μην πληρώσει τα οφειλόμενα στο δημόσιο, είτε σε μετρητά είτε σε μετοχές. Και ποιο ήταν το επιστέγασμα; Η Κυβέρνηση της Νέας Δημοκρατίας φρόντισε να περιβάλει με ασυλία τα στελέχη του Ταμείου Χρηματοπιστωτικής Σταθερότητας για τέτοιου τύπου ενέργειες, ενέργειες οι οποίες βλάπτουν καταφανώς το δημόσιο συμφέρον. Με μια φράση: εργαλειοποίηση του ΤΧΣ από πλευράς της Κυβέρνησης, με στόχο το κέρδος των μεγαλομετόχων τραπεζιτών εις βάρος του ελληνικού δημοσίου.

Και μετά την ουσιαστική αδρανοποίηση του Ταμείου Χρηματοπιστωτικής Σταθερότητας έρχεται και η τυπική αποχώρηση του δημοσίου, χωρίς ούτε μία λέξη για την επόμενη μέρα, ούτε μία πρόταση για το πώς θα διαφυλαχθεί το δημόσιο συμφέρον χωρίς τη θεσμική παρουσία του δημοσίου στα διοικητικά συμβούλια των τραπεζών. Μάλιστα ορίσατε ως σκοπό τον μηδενισμό της συμμετοχής του δημοσίου, τέτοια είναι η αγωνία σας ώστε να καταστεί το τραπεζικό σύστημα έρμαιο των ιδιωτικών συμφερόντων και των πάσης προέλευσης funds.

Και όταν αναφερόμαστε σε δημόσιο συμφέρον δεν μιλάμε για κάτι το αόριστο ούτε γενικολογούμε. Το πλέον απτό παράδειγμα, που αφορά όλους, είναι τα κόκκινα δάνεια. Συνεχώς θριαμβολογείτε ότι λύσατε το πρόβλημα και όταν σας ρωτάει κάποιος από πού προκύπτει αυτό, η απάντησή σας είναι προκλητική: «Δείτε τους ισολογισμούς των τραπεζών», λέτε.

Εμείς προτιμάμε να βλέπουμε τους προϋπολογισμούς των νοικοκυριών και των επιχειρήσεων, κυρίες και κύριοι της Κυβέρνησης. Προτιμάμε να ακούμε τους ανθρώπους οι οποίοι κινδυνεύουν να χάσουν ακόμη και τα σπίτια τους από ξένα funds στα οποία μεταβιβάστηκαν τα δάνειά τους, ούτως ώστε να υπερηφανεύεστε εσείς για την οικονομική κατάσταση των τραπεζών και να μπορείτε σήμερα να τις παραδώσετε στα περίφημα «ιδιωτικοοικονομικά κριτήρια».

Και σας προκαλούμε, μιας και έρχονται εκλογές και θα αναγκαστείτε να βγείτε από τα γραφεία σας, όταν σας ρωτήσει κάποιος συμπολίτης μας τι θα γίνει με το σπίτι του, καθώς τον πιέζουν οι διάφοροι servicers, εσείς να του απαντήσετε: «Μην ανησυχείς για την περιουσία σου, το θέμα είναι ότι σώθηκαν οι τέσσερις συστημικές τράπεζες». Ή αν σας πλησιάσει κάποιος επιχειρηματίας και σας παραπονεθεί ότι οι τράπεζες απορρίπτουν τις αιτήσεις του για δανειοδότηση, εσείς μπορείτε κάλλιστα να του απαντήσετε: «Δεν πειράζει που δεν μπορείς να περάσεις ούτε απ’ έξω από ένα τραπεζικό ίδρυμα, αρκεί που οι μετοχές των τραπεζών έχουν ανοδική πορεία».

Είναι πρόσφατα τα στοιχεία της Ευρωπαϊκής Κεντρικής Τράπεζας για την προσβασιμότητα των επιχειρήσεων στον τραπεζικό δανεισμό. Στη χώρα μας το χρηματοδοτικό κενό φτάνει το 14%, όταν ο ευρωπαϊκός μέσος όρος ανέρχεται στο 4%.

Μόνο το πρώτο τρίμηνο του 2022 οι χορηγήσεις κεφαλαίων σε μικρομεσαίες επιχειρήσεις μειώθηκαν κατά 37% σύμφωνα με την Τράπεζα της Ελλάδος. Πώς θα προσφερθεί με αυτήν την κατάσταση διέξοδος; Πώς θα δοθεί η δυνατότητα στις μικρομεσαίες και όχι μόνο επιχειρήσεις, οι οποίες συνιστούν τη συντριπτική πλειοψηφία του κόσμου του επιχειρείν στη χώρα μας, να αντλήσουν κεφάλαια από το τραπεζικό σύστημα; Με την πλήρη αποχώρηση του δημοσίου και την παράδοση του τραπεζικού συστήματος σε ιδιώτες χωρίς καμία εποπτεία; Κι αν οι ιδιώτες αποτύχουν και πάλι; Θα ζητηθεί νέα ανακεφαλαιοποίηση από το υστέρημα των πολιτών;

Το μόνο ουσιαστικό μέλημά σας –φάνηκε και κατά τη διάρκεια της συζήτησης- είναι το πώς θα χορηγήσετε νέα μπόνους στα μεγαλοστελέχη του τραπεζικού τομέα. Επί του θέματος ο κ. Ράπανος, Πρόεδρος του Διοικητικού Συμβουλίου της Ελληνικής Ένωσης Τραπεζών και Πρόεδρος του Διοικητικού Συμβουλίου της Alpha Bank, ανέφερε κατά την ακρόαση των φορέων αυτολεξεί: «Δεν έγινε κάτι εν κρυπτώ. Οι αποφάσεις ελήφθησαν από τα διοικητικά συμβούλια με τη σύμφωνη γνώμη του Ταμείου Χρηματοπιστωτικής Σταθερότητας, στο οποίο μετέχει και η Τράπεζα της Ελλάδος και το Υπουργείο Οικονομικών». Είχαν προηγηθεί οι δηλώσεις του κ. Πατέλη, συμβούλου επί των οικονομικών ζητημάτων του Πρωθυπουργού, ο οποίος είχε πει: «Μάθαμε ότι δύο τράπεζες πήγαν πίσω από την πλάτη μας και έκαναν έκκληση στο ΤΧΣ να εγκρίνει μπόνους φέτος για τις χρήσεις του 2020 και του 2021 για τα στελέχη τους».

Κάποιος από τους δύο, προφανώς, λέει ανερυθρίαστα ψέματα, κύριε Υπουργέ. Ο κ. Ράπανος ή ο κ. Πατέλης, ο σύμβουλος του κ. Μητσοτάκη; Οφείλετε σήμερα μια ξεκάθαρη απάντηση στους πολίτες.

 Όπως εξηγήσαμε και από την αρχή της κοινοβουλευτικής συζήτησης για το παρόν νομοσχέδιο, ο ΣΥΡΙΖΑ - Προοδευτική Συμμαχία δεν μπορεί να αποκόψει ένα σχέδιο νόμου του Υπουργείου Οικονομικών από τη συνολική κατάσταση στην πραγματική οικονομία. Και σε αυτό το σημείο θα ήθελα να αναφερθώ σε κάτι το οποίο ειπώθηκε από τον κύριο Υπουργό κατά την τρίτη συνεδρίαση της Επιτροπής Οικονομικών, το οποίο αναδεικνύει την εικονική πραγματικότητα η οποία δημιουργείται από την κυβερνητική δημιουργική λογιστική. Παραθέτω αυτολεξεί το απόσπασμα της ομιλίας του κ. Σταϊκούρα: «Ο ρυθμός μεγέθυνσης της ελληνικής οικονομίας είναι ο δεύτερος υψηλότερος στην Ευρώπη με 7%». Ανέφερε και κάποια βολικά για το αφήγημα της δεύτερης θέσης παραδείγματα: Η Γαλλία με 5,3%, η Ιταλία με 5,8%, η Ισπανία με 6,4% και ναι, πράγματι, η Πορτογαλία πρώτη με 11,9%. Για τον κύριο Υπουργό, μόνο η Πορτογαλία μας ξεπερνά στον σχετικό πίνακα της EUROSTAT, ενώ όλοι διαβάζουμε ορισμένα άλλα παραδείγματα, τα οποία σκοπίμως αποκρύφθηκαν: Η Ιρλανδία 11,3%, η Ουγγαρία 8%, η Μάλτα 7,6%, η Αυστρία 8,7%, η Πολωνία 9,2%, η Σλοβενία 9,6%. Είναι τα εν λόγω ποσοστά του πρώτου τριμήνου μικρότερα από 7% της χώρας μας;

Και μιας και μιλάμε για ποσοστά, μόλις την προηγούμενη εβδομάδα ανακοινώθηκε η εκτίναξη του πληθωρισμού στο 11,3%, ποσοστό που είχαμε να δούμε από τον Γενάρη του 1994 επί δραχμής και ηχεί ακόμα στα αυτιά μας το μήνυμα αισιοδοξίας του αρμόδιου Υπουργού του κ. Γεωργιάδη περίπου πριν από δύο μήνες με αφορμή τις ανατιμήσεις. «Είμαστε τυχεροί», μας έλεγε ο κ. Γεωργιάδης, «ως Έλληνες που μας έτυχε πανδημία, πληθωρισμός και Ουκρανία και έχουμε Πρωθυπουργό τον κ. Μητσοτάκη». Είμαστε πολύ τυχεροί, λοιπόν, που καταγράφονται αυξήσεις-ρεκόρ στις τιμές του φυσικού αερίου κατά 172%, του ηλεκτρικού ρεύματος κατά 80%, του πετρελαίου θέρμανσης κατά 65% και των καυσίμων κατά 36%. Πού να ήμασταν και άτυχοι, δηλαδή, τι θα γινόταν!

Αντί να λάβετε ουσιαστικά μέτρα για την αντιμετώπιση των συνεπειών της ενεργειακής κρίσης, προχωράτε σε επικοινωνιακά πυροτεχνήματα, όπως το πρόγραμμα «ΘΕΡΜΟΣΤΑΤΗΣ». Παραλάβατε από τον ΣΥΡΙΖΑ το 2019 έτοιμο το πρόγραμμα «ΗΛΕΚΤΡΑ» με εξασφαλισμένα 500 εκατομμύρια από το Πρόγραμμα Δημοσίων Επενδύσεων και χρηματοδότηση από την Ευρωπαϊκή Τράπεζα Επενδύσεων για την ενεργειακή αναβάθμιση δημοσίων κτιρίων και τη μείωση της κατανάλωσης ενέργειας πάνω από 30%. Επί τρία σχεδόν χρόνια δεν κάνατε τίποτα. Και να θυμίσουμε ότι τότε δεν είχαμε ενεργειακή κρίση, αλλά κάποιοι προέβλεπαν. Επί τρία χρόνια δεν κάνατε τίποτα και τώρα κάνετε και ολόκληρη συνέντευξη Τύπου οκτώ-εννιά μήνες αφότου ξέσπασε η ενεργειακή κρίση, για να μας ξαναπαρουσιάσετε το πρόγραμμα «ΗΛΕΚΤΡΑ» του ΣΥΡΙΖΑ.

Θα ήθελα να αναφερθώ και σε ένα ακόμη απόσπασμα της ομιλίας του Υπουργού Οικονομικών, ο οποίος ανέφερε: «Πράγματι, έχουμε δύο διαφορετικές στρατηγικές. Εμείς πιστεύουμε σε ένα τραπεζικό σύστημα υγιές, σταθερό, ισχυρό και εύρωστο». Και ήθελα να μας απαντήσετε είτε ο κ. Σταϊκούρας είτε εσείς κύριε Υπουργέ είτε οποιοδήποτε άλλο στέλεχος της Νέας Δημοκρατίας: Πώς συμβάλλει η Νέα Δημοκρατία σε αυτό το υγιές σύστημα, όταν χρωστάτε 400 εκατομμύρια ευρώ; Συμβάλλετε στην υγεία του τραπεζικού συστήματος, στο να είναι εύρωστο αυτό χρωστώντας 400 εκατομμύρια ευρώ; Μια απάντηση καλό θα ήταν να δοθεί όχι προς εμάς, αλλά προς τους πολίτες.

Και τώρα έρχομαι στην τροπολογία που καταθέσατε την Παρασκευή το βράδυ για την απόλυση όλων των εργαζομένων της «ΛΑΡΚΟ». Δεν μπορώ να πω σε καμία περίπτωση ότι εξεπλάγην, ότι ήταν κάτι πρωτοφανές αυτή η μεθόδευσή σας. Δεν περιμέναμε, βεβαίως, τίποτα καλύτερο από τη Νέα Δημοκρατία, η οποία διαχρονικά ακολουθεί την ίδια στρατηγική σχετικά με τη μεγαλύτερη εταιρεία παραγωγής σιδηρονικελίου στην Ευρωπαϊκή Ένωση. Πάντοτε, εδώ και δεκαετίες τα ίδια κάνετε: ρουσφέτια, χρέη, εγκατάλειψη, απαξίωση, κακοδιαχείριση.

Τι να πρωτοθυμηθούμε; Το 2006-2007 με τη συμφωνία των τότε αρίστων για το hedging, το οποίο οδήγησε στην απώλεια εσόδων 430 εκατομμυρίων ευρώ για την εταιρεία; Για τρία χρόνια η «ΛΑΡΚΟ» πωλούσε σε τιμή 60% φθηνότερη την παραγωγή της. Την ίδια περίοδο, με πολιτική και πάλι απόφαση, τριπλασιάσατε το κόστος της ηλεκτρικής ενέργειας. Με μία απόφαση αυτομάτως την καταστήσατε μη ανταγωνιστική. Θα ήθελα και εδώ να ακούσω μια δικαιολογία πώς βοηθήσατε την εταιρεία, όταν τριπλασιάσατε σε μια ενεργοβόρα εταιρεία το κόστος της ηλεκτρικής ενέργειας. Θα είχε πολύ ενδιαφέρον.

Να θυμηθούμε τώρα το 2008 και τη διοίκηση του Θεόδωρου Σκρέκα, του πατέρα του σημερινού Υπουργού Ενέργειας, ο οποίος προσέλαβε στη «ΛΑΡΚΟ» ολόκληρη την οικογένεια της συζύγου του σημερινού Υπουργού, μέχρι και τον χωροφύλακα πατέρα της; Βεβαίως, κανένας άριστος δεν περισσεύει, κανένας άριστος δεν πάει χαμένος, ακόμη και αν αυτός είναι συνταξιούχος.

Και να δούμε και τα αποτελέσματα της τότε χρηστής διοίκησης των αρίστων. Ζημιές για την εταιρεία το 2008: 116 εκατομμύρια ευρώ. Ζημιές το 2009: 105 εκατομμύρια ευρώ. Ολιστική, άριστη διαχείριση!

Και βεβαίως, ποια ήταν η απάντηση του τότε διοικητή, του πατέρα του κ. Σκρέκα; Απόλυση των εργολαβικών εργαζομένων. Έτσι έδωσε τη λύση στο πρόβλημα της εταιρείας. Και έρχεται σήμερα ο υιός να ξεπεράσει τον πατέρα. Τότε ο πατέρας προσυπέγραψε την απόλυση των εργολαβικών. Σήμερα προσυπογράφει την απόλυση όλων των εργαζομένων, όχι μόνο μερίδας αυτών.

Και πάμε τώρα στο 2014. Τη στιγμή που δημοσιεύεται η καταδικαστική απόφαση της Ευρωπαϊκής Επιτροπής για τις κρατικές ενισχύσεις, τι κάνατε τότε, κύριε Υπουργέ; Στον κ. Σταϊκούρα αναφέρομαι, κύριε Βεσυρόπουλε, όχι σε εσάς. Εκπονήσατε κάποιο σχέδιο για τη διάσωση της εταιρείας; Εννοείται πως όχι. Ρουσφέτια και άλλα ρουσφέτια. Εκατόν εξήντα προαγωγές και διακόσιες ενενήντα επτά προσλήψεις. Βυθιζόταν το καράβι, η Ευρωπαϊκή Ένωση εξέδιδε καταδικαστική απόφαση και κάποιοι σκέφτονταν μόνο την πολιτική τους επιβίωση.

Σήμερα το όραμα σας για τη «ΛΑΡΚΟ» υλοποιείται στο ακέραιο, μετά την ψήφιση της τροπολογίας του Φεβρουαρίου του 2020 –που σπάσατε αυγά, κύριε Βρούτση- η οποία είχε ως αποτέλεσμα τη μείωση των μισθών των εργαζομένων κατά 40%, την περικοπή δώρων, την περικοπή επιδομάτων, την πλήρη εγκατάλειψη του εργοστασίου, τη μείωση της παραγωγικής διαδικασίας με συνέπεια την παραγωγική απαξίωση της εταιρείας. Όποιος γνωρίζει τους εργαζόμενους της περιοχής ξέρει πολύ καλά ότι κάνουν το σταυρό τους, πριν μπουν στο εργοστάσιο, καθώς δύο χρόνια τώρα δεν εκτελούνται ούτε οι τυπικές, οι αυτονόητες συντηρήσεις.

Και σήμερα έρχεστε να ολοκληρώσετε το σχέδιό σας με την απόλυση όλων των εργαζομένων. Μεθοδεύσατε χθες τη λήψη απόφασης από την πλευρά των εργαζομένων για τη συναίνεση στην τροπολογία. Αποτύχατε. Προσπαθείτε διαρκώς να διασπάσετε το μέτωπο των εργαζομένων. Σας έχουν καταλάβει, όμως, και θα αποτύχετε και στις υπόλοιπες προσπάθειές σας.

Από τις υποσχέσεις για καλύτερα αμειβόμενες θέσεις εργασίας, πού βρεθήκαμε; Στην απόλυση χιλιάδων εργαζομένων, με μία τροπολογία.

Να δούμε, όμως, λίγο και την ουσία της τροπολογίας. Με ποια κριτήρια θα προχωρήσει ο εκκαθαριστής στις προσλήψεις; Πλησιάζουμε σε εκλογές, να η ουσία της πολιτικής της Νέας Δημοκρατίας. Πιστοποιητικό κοινωνικών φρονημάτων και θα προχωρήσει ο εκκαθαριστής από τον Αύγουστο στις προσλήψεις. Όποιος είναι Νέα Δημοκρατία. Όποιος ήταν καλό παιδί όλο το προηγούμενο χρονικό διάστημα –αυτά συμβαίνουν στο εργοστάσιο και στην περιοχή- όποιος δεν πήγαινε στις συγκεντρώσεις των εργαζομένων, δεν κατέβαινε στην Αθήνα στις πορείες και στα τεφτέρια που κυκλοφορούν στο εργοστάσιο. Είναι «καλό παιδί», θα τον προσλάβει ο ειδικός εκκαθαριστής.

Αυτή είναι η αριστεία της Νέας Δημοκρατίας και ο τρόπος που λειτουργείτε πάλι, με τα ρουσφέτια. Και τη στιγμή μάλιστα που οι τιμές του νικελίου καταγράφουν άνοδο ρεκόρ. Όταν η ημερήσια χρηματιστηριακή τιμή του προϊόντος έφθασε τις 100.000 δολάρια ο τόνος, με αποτέλεσμα το πρωτοφανές κλείσιμο των χρηματιστηριακών πράξεων για μια βδομάδα, εσείς τί κάνατε; Ουσιαστικά, αποφασίσατε να διακόψετε την παραγωγική διαδικασία. Όταν επιβάλλονται μετά την παράνομη εισβολή της Ρωσίας στην Ουκρανία κυρώσεις στη Ρωσία η οποία κατέχει το 12% της παγκόσμιας αγοράς του συγκεκριμένου προϊόντος, εσείς τί κάνετε; Απολύετε όλους τους εργαζομένους. Ούτε σκέψη να εκμεταλλευτούμε τις κυρώσεις προς τη Ρωσία για το συγκεκριμένο προϊόν που μόνο εμείς στη χώρα μας παράγουμε, απόλυση των εργαζομένων!

Κυρίες και κύριοι της Νέας Δημοκρατίας, οι εργαζόμενοι στη «ΛΑΡΚΟ» δεν χρειάζονται κοινωνικά πακέτα, εργασία χρειάζονται να κάνουν αυτό που κάναν οι πατεράδες τους, να κάνουν αυτό που ξέρουν πολύ καλά υπό πολύ αντίξοες συνθήκες. Να παράγουν. Αυτό γνωρίζουν, αυτό θέλουν να συνεχίσουν να κάνουν. Όχι να ενταχθούν σε προγράμματα, όχι να παίρνουν επιδόματα. Πάρτε πίσω την τροπολογία και έστω μια φορά στη ζωή σας κάντε κάτι διαφορετικό. Πρωτοτυπήστε. Πηγαίνετε κόντρα στις αρχές και στις αξίες σας. Εργαστείτε, με στόχο τη διάσωση της εταιρείας για το καλό της τοπικής κοινωνίας, για το καλό των εργαζομένων, όχι για τα ρουσφέτια σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Σαρακιώτη.

Παρακαλώ να κλείσει το σύστημα της ηλεκτρονικής εγγραφής των ομιλητών.

Τον λόγο έχει τώρα η ειδική αγορήτρια του Κινήματος Αλλαγής η κ. Αντωνίου Αντωνία.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρίες και κύριοι συνάδελφοι, η προηγούμενη κυβέρνηση του κ. Τσίπρα πανηγύρισε για την έξοδο από τα μνημόνια, τη στιγμή που είχε υπογράψει μνημονιακές δεσμεύσεις για ενενήντα εννιά χρόνια.

Η Κυβέρνηση του κ. Μητσοτάκη με τον ίδιο ακριβώς τρόπο πανηγυρίζει εδώ και καιρό για το επερχόμενο τέλος της ενισχυμένης εποπτείας, τη στιγμή που σχεδόν σε κάθε νομοσχέδιο, όχι απλά συνεχίζει, αλλά επεκτείνει τις μνημονιακές πολιτικές.

Κάθε λογικός άνθρωπος θα περίμενε ότι εφόσον τα μνημόνια έχουν τυπικά λήξει, θα καταργούνταν και οι μνημονιακοί μηχανισμοί. Εδώ, όμως, συμβαίνει το αντίθετο. Και το Ταμείο Χρηματοπιστωτικής Σταθερότητας συνεχίζει να υπάρχει και το Υπερταμείο συνεχίζει να ζει και να βασιλεύει. Το δεύτερο, μάλιστα, κατέχει όλες τις μετοχές του πρώτου, όπως επέβαλαν οι πιστωτές μετά από το κλείσιμο των τραπεζών και τα capital controls το καλοκαίρι του 2015 με το τρίτο αχρείαστο μνημόνιο που έφερε η κυβέρνηση ΣΥΡΙΖΑ - ΑΝΕΛ. Ήταν εκείνη η περίοδος κατά την οποία προχώρησε και ο ανθελληνισμός των διοικητικών συμβουλίων του.

Με το νομοσχέδιο που συζητάμε σήμερα έρχεται η Κυβέρνηση Μητσοτάκη και δρομολογεί διαδικασίες για το Ταμείο Χρηματοπιστωτικής Σταθερότητας, οι οποίες θα έχουν ως κατάληξη να υποστεί ζημιές το δημόσιο. Και ακριβώς, επειδή η Κυβέρνηση γνωρίζει ότι θα συμβεί αυτό, παρέχει ταυτόχρονα και νομοθετική κάλυψη στα μέλη του ταμείου, για να μην κινδυνεύσουν να παραπεμφθούν για κακουργηματική απιστία.

Για να τα δούμε, λοιπόν, αυτά πιο συγκεκριμένα. Οι αλλαγές που εσείς προωθείτε, κύριοι της Κυβέρνησης για το Ταμείο Χρηματοπιστωτικής Σταθερότητας στα πρώτα δεκαεπτά άρθρα του νομοσχεδίου έχουν ως σκοπό την αποεπένδυση του δημοσίου από τις συστημικές τράπεζες και την επιστροφή του ελληνικού τραπεζικού συστήματος σε καθαρά ιδιωτική μετοχική σύνθεση.

Με άλλα λόγια, σχεδιάζετε να πουλήσετε όλες τις τραπεζικές μετοχές που έχει στη διάθεσή του το δημόσιο. Για να μπορέσει να γίνει αυτό, χορηγείτε παράταση τριών ετών στη διάρκεια του Ταμείου Χρηματοπιστωτικής Σταθερότητας. Δίνετε, δηλαδή, παράταση μέχρι το τέλος του 2025 σε έναν μνημονιακό μηχανισμό με μοναδικό του σκοπό αυτή την πώληση ενός συγκεκριμένου χρονικού ορίζοντα.

 Αλλά, δεν φτάνει μόνο αυτό. Προχωράτε και παραπέρα και ορίζετε ότι η πώληση αυτή δεν θα γίνει με δημόσια προσφορά, αλλά με βιβλίο προσφορών και σε τιμές που θα προσδιορίζουν ως εύλογες οι εκάστοτε σύμβουλοι ακόμα και κάτω από τις χρηματιστηριακές αξίες ή την τιμή των μετοχών στην οποία αγόρασε το Ταμείο Χρηματοπιστωτικής Σταθερότητας.

 Εάν το κάνετε αυτό, θα πρόκειται καθαρά για ξεπούλημα. Ένα ξεπούλημα ίδιο με εκείνο του 2014 και του 2015, αλλά και το πρόσφατο του 2021, όταν μετατράπηκαν τα Cocos που κατείχε το ελληνικό δημόσιο στην Τράπεζα Πειραιώς ύψους 2 δισεκατομμυρίων ευρώ, με αποτέλεσμα να υπάρξει ζημία για το Ταμείο Χρηματοπιστωτικής Σταθερότητας ύψους 1,3 δισεκατομμυρίων ευρώ.

Εμείς διαφωνούμε με όλα αυτά και θεωρούμε ότι θα πρέπει να προστατευθεί η αξία του ποσοστού που συνεχίζει να έχει το δημόσιο στις τράπεζες. Δεν μπορεί να προχωρήσει μια στρατηγική αποεπένδυσης εις βάρος του δημοσίου για μια ακόμη φορά. Το ταμείο έλαβε κατά τη διάρκεια των μνημονίων για τη διάσωση των ελληνικών τραπεζών 42,16 δισεκατομμύρια ευρώ, χρήματα που πλήρωσαν οι Έλληνες φορολογούμενοι, ένα ποσοστό ίσο σχεδόν με το 25% του ΑΕΠ. Το πρώτο εξάμηνο του 2021 το ταμείο εμφάνισε ζημιές πάνω από 38 δισεκατομμύρια, δηλαδή το 90% των χρημάτων που δόθηκαν για τη διάσωση των τραπεζών έχουν χαθεί.

Και εδώ πρέπει να τεθούν ορισμένα κρίσιμα ερωτήματα.

Πρώτον, ποια είναι σήμερα η ανταπόδοση στους φορολογούμενους γι’ αυτές τις θυσίες; Τι κάνουν οι τράπεζες για την ελληνική οικονομία;

Δεύτερον, γιατί δεν κατάφερε το Ταμείο Χρηματοπιστωτικής Σταθερότητας να δημιουργήσει ένα εύρωστο τραπεζικό σύστημα;

Τρίτον, γιατί το κόστος δανεισμού στην Ελλάδα είναι από τα υψηλότερα στην Ευρωζώνη, τόσο για τις επιχειρήσεις όσο και για τα νοικοκυριά;

Τέταρτον, γιατί τα κόκκινα δάνεια εξακολουθούν να ταλανίζουν τις τράπεζες δώδεκα χρόνια μετά την έναρξη της κρίσης και να ανέρχονται στο 13%, όταν ο ευρωπαϊκός μέσος όρος είναι 2%;

Μήπως αυτό που κάνατε με το σχέδιο «ΗΡΑΚΛΗΣ» είχε στόχο μόνο την εξυγίανση των τραπεζικών ισολογισμών και τίποτα περισσότερο; Γιατί ο μεγαλύτερος όγκος των κόκκινων δανείων, που μεταβιβάστηκαν από τις τράπεζες στα funds, δεν έχει απαλειφθεί μέσω ανακτήσεως και ρυθμίσεων και αυτά τα χρέη παραμένουν εντός της οικονομίας.

Κυρίες και κύριοι συνάδελφοι, όπως είπα και νωρίτερα, το ταμείο έπαιξε έναν πολύ σημαντικό ρόλο σε μια πολύ δύσκολη συγκυρία, αφού δημιουργήθηκε για να διαχειριστεί την ανακεφαλαιοποίηση των τραπεζών. Το πολιτικό ερώτημα είναι γιατί χρειάζεται παράταση ζωής;

Εμείς ως ΠΑΣΟΚ - Κίνημα Αλλαγής διαφωνούμε με αυτές τις επιλογές. Θεωρούμε ότι θα πρέπει να υπάρξει μια διαδικασία απεμπλοκής του Ταμείου Χρηματοπιστωτικής Σταθερότητας και του Υπερταμείου από τη διαδικασία και τον έλεγχο των ξένων πιστωτών. Τόσο ο χαρακτήρας του Υπερταμείου που μάλιστα κατέχει και όλες τις μετοχές του Ταμείου Χρηματοπιστωτικής Σταθερότητας, όπως και όλων των ΔΕΚΟ, όσο και οι όροι λειτουργίας του, είναι πρωτοφανής για μια ευρωπαϊκή οικονομία στον 21ο αιώνα. Είναι δείκτης παθογένειας των κεντρικών οικονομικών δομών της χώρας μας παρά την τυπική λήξη των μνημονίων. Χρειάζεται επομένως αποφασιστικότητα και πολιτική βούληση για να απεμπλακούμε από αυτό το καθεστώς.

Τα έλεγε και στην προηγούμενη κυβέρνηση η αείμνηστη Πρόεδρός μας Φώφη Γεννηματά, τα επαναλαμβάνουμε σήμερα και σε εσάς. Σε ό,τι αφορά το Μέρος Β΄ για το συνεγγυητικό κεφάλαιο εξασφάλισης επενδυτικών υπηρεσιών σίγουρα χρειάζεται επικαιροποίηση του νομοθετικού πλαισίου. Ωστόσο δεν μπορούμε να καταλάβουμε πώς το Υπουργείο Οικονομικών ένα έτος μετά από την ολοκλήρωση της εργασίας της αρμόδιας νομοθετικής επιτροπής κατάφερε οι εμπλεκόμενοι φορείς να έχουν αντικρουόμενες προσεγγίσεις, όπως αυτές αποτυπώθηκαν στην ακρόαση φορέων.

Εμείς προσυπογράφουμε την άποψη που είχε κατατεθεί στη νομοπαρασκευαστική επιτροπή, ότι το συνεγγυητικό κεφάλαιο οφείλει να αντιμετωπίζεται πλέον ως οργανισμός δημοσίου συμφέροντος, δεδομένης της επίδρασής του στην εμπιστοσύνη των επενδυτών. Δυστυχώς, δεν υιοθετήθηκε και περιμένουμε να δούμε αν θα διορθώσετε και τις ασάφειες, που ζήτησαν οι φορείς με τα υπομνήματά τους, σχετικά με τη διαδικασία αποχώρησης ενός μέλους από το συνεγγυητικό και το ποσό το οποίο λαμβάνει ένα μέλος όταν αποχωρεί.

Αναφορικά με τις διατάξεις του Μέρους Γ΄ για τον Οργανισμό Διαχείρισης Δημοσίου Χρέους, εμείς δεν θα τις καταψηφίσουμε όπως έκαναν η Νέα Δημοκρατία αλλά και ο ΣΥΡΙΖΑ το 1998, αφού πρόκειται για έναν φορέα που σε γενικές γραμμές αποδείχθηκε πολύ αποδοτικός. Ωστόσο επισημαίνουμε ότι αυτές οι διατάξεις θα έπρεπε να έρθουν σε διακριτό νομοσχέδιο και όχι μαζί με το Ταμείο Χρηματοπιστωτικής Σταθερότητας. Και αυτό γιατί εκτός από το ότι θα έδινε τη δυνατότητα μιας ουσιαστικής συζήτησης για το δημόσιο χρέος δημιουργεί και έναν αρνητικό πολιτικό συνειρμό για εσάς. Γιατί αν το Ταμείο Χρηματοπιστωτικής Σταθερότητας συνεχίσει να δουλεύει με τον τρόπο που περιέγραψα, ό,τι και να κάνει ο Οργανισμός Διαχείρισης Δημοσίου Χρέους για τη μείωση του χρέους και του κόστους εξυπηρέτησής του θα πηγαίνει στον βρόντο.

Από εκεί και πέρα, για τις λοιπές διατάξεις και για τις τροπολογίες του νομοσχεδίου, θα σταθώ στις πιο σημαντικές. Για εμάς είναι ακατανόητο γιατί δεν μας ενημερώνετε για το ύψος και τις λεπτομέρειες του μπόνους που προβλέπεται για την Ελληνική Αμυντική Βιομηχανία, για την ΕΑΒ. Επιπλέον, θα μπορούσατε να μας καταθέσετε επίσημα, μετά τα όσα έχετε θεσμοθετήσει, ποιες είναι οι πρόσθετες ή τακτικές αμοιβές που χορηγούνται σε εποπτευόμενα από εσάς πρόσωπα, τι και πώς χορηγείται στην ΑΑΔΕ, στο Ταμείο Ανάκαμψης, στην κρατική αρωγή, στο υπόλοιπο Υπουργείο Οικονομικών, στο Υπερταμείο, στο ΤΑΙΠΕΔ. Εμείς δεν λέμε να μην υπάρχουν, λέμε να υπακούουν σε κοινούς κανόνες και λογική και όχι στις προθέσεις και στις προεκλογικές παρορμήσεις των Υπουργών. Εσείς, κύριε Σταϊκούρα, θα έπρεπε να δίνετε το παράδειγμα στα άλλα Υπουργεία.

Ένα σχόλιο για το μητρώο τελικών δικαιούχων. Στη χώρα όπου υπάρχουν φυσικά πρόσωπα τύπου Τράγκα, με τεράστιες κρυφές περιουσίες, νομίζω ότι η θεσμοθέτηση του ελέγχου του μητρώου από το ΣΔΟΕ τέσσερα χρόνια μετά την πρώτη θεσμοθέτησή του το 2018 δεν το λες και γρήγορα αντανακλαστικά. Είναι κρίμα που όλες οι μεταρρυθμίσεις για το ξέπλυμα βρώμικου χρήματος πρέπει να προχωράνε μόνο όταν αρχίζουμε και προετοιμαζόμαστε για τις επόμενες αξιολογήσεις της ομάδας χρηματοοικονομικής δράσης.

Καλωσορίζουμε τη θέσπιση κινήτρου για μικρομεσαίες επιχειρήσεις προσαυξημένης έκπτωσης κατά ποσοστό 100% σε δαπάνες μικρομεσαίων επιχειρήσεων που αφορούν σε πράσινη οικονομία, ενέργεια και ψηφιοποίηση, με την επισήμανση όμως ότι ήταν πρότασή μας, πρόταση της Προέδρου μας Φώφης Γεννηματά, που κατατέθηκε εδώ και δυόμισι χρόνια με τροπολογία στις 5 Δεκεμβρίου του 2019.

Και τώρα έρχομαι στο θέμα της «ΛΑΡΚΟ». Είναι γνωστό ότι η «ΛΑΡΚΟ», μια από τις λίγες βαριές βιομηχανίες της χώρας μας, συγκαταλέγεται μέσα στους πέντε μεγαλύτερους παραγωγούς σιδηρονικελίου στον κόσμο. Η πρωτοβουλία της Κυβέρνησης της Νέας Δημοκρατίας το 2020 να εντάξει τη «ΛΑΡΚΟ» σε ειδικό καθεστώς διαχείρισης και ουσιαστικά να την κλείσει ήταν ένα προσχεδιασμένο έγκλημα της Μαξίμου ΑΕ. Μέσα σε συνθήκες στις οποίες οι τιμές του νικελίου είναι οι υψηλότερες της τελευταίας δεκαετίας αποδεικνύεται ότι η πολιτική επιλογή της Κυβέρνησης να μην παράγει η «ΛΑΡΚΟ» σύμφωνα με τις δυνατότητές της ήταν μια συνειδητή μεθόδευση απαξίωσής της, καθώς η απώλεια εσόδων από τη χαμένη παραγωγή των τελευταίων ετών ήταν και είναι τεράστια. Είναι προφανές ότι η επιλογή της Κυβέρνησης να προχωρήσει στις απολύσεις όλων των εργαζομένων και να προσπαθήσει να χρυσώσει το χάπι με τη θεσμοθέτηση μιας γενικής διάταξης για την ένταξη των απολυμένων σε ειδικές δράσεις οδηγεί σε ανεργία και φτωχοποίηση των τοπικών οικονομιών και κοινωνιών της Φθιώτιδας, της Βοιωτίας, της Εύβοιας, της Κοζάνης και της Καστοριάς. Και βέβαια όλοι αντιλαμβανόμαστε, αγαπητοί συνάδελφοι, ότι αυτό θα προκαλέσει κύματα εσωτερικής μετανάστευσης προς τα μεγάλα αστικά κέντρα.

Καλέσαμε κατ’ επανάληψη την Κυβέρνηση να διασφαλίσει τη συνέχιση της λειτουργίας της «ΛΑΡΚΟ» ώστε να μην οδηγηθεί σε κλείσιμο ή σε τμηματική λειτουργία. Την καλέσαμε να βρει άμεσα λύσεις εξυγίανσης της επιχείρησης ώστε να διασφαλιστούν οι θέσεις εργασίας και η επιχείρηση να αποκτήσει ξανά εξωστρέφεια, ιδιαίτερα σε μια περίοδο όπου το νικέλιο στις διεθνείς αγορές, όπως είπα και πριν, αποτιμάται πάρα πολύ υψηλά. Δυστυχώς όμως η Κυβέρνηση φαίνεται ότι δεν έχει καμμία διάθεση να μετακινηθεί από την προειλημμένη απόφασή της να κάνει δωράκια σε κολλητούς με κρατικό χρήμα, στέλνοντας τον λογαριασμό στον ελληνικό λαό. Όπως και στο ζήτημα των τραπεζών, λειτουργεί ως ο ντίλερ των μεγάλων και μικρών ιδιωτικών συμφερόντων της χώρας εις βάρος των εργαζομένων, των μικρομεσαίων και των ευάλωτων πολιτών μας. Το ίδιο κάνει ακριβώς και στη «ΛΑΡΚΟ» και γι’ αυτό, αγαπητές και αγαπητοί συνάδελφοι, θα πρέπει να πάμε σύντομα σε εκλογές. Πρέπει να ηττηθείτε άμεσα, γιατί τα προβλήματα που αντιμετωπίζει η κοινωνία είναι τεράστια και εσείς δεν τους ρίξατε ούτε μια ματιά.

Κλείνω λέγοντας ότι καλό θα ήταν να ήταν σήμερα στα έδρανα της Βουλής ο Υπουργός Οικονομικών κ. Σταϊκούρας -και το λέω ως πατριώτισσά του. Διότι πριν μίλησε ο κ. Σαρακιώτης από τον ΣΥΡΙΖΑ. Και ο κ. Σαρακιώτης κι εγώ είμαστε από τη Φθιώτιδα και μάλιστα είμαστε από τον Δήμο Λοκρών και αντιλαμβανόμαστε πάρα πολύ καλά ότι σημαίνει ερημοποίηση και φτωχοποίηση της περιοχής. Αλλά βέβαια δεν με εντυπωσιάζει γιατί έχω θητεύσει πάλι στο ελληνικό Κοινοβούλιο το 2004 - 2012 και τότε ξαναζήσαμε πάλι την απαξίωση της επιχείρησης, τον τρόπο που γινόντουσαν όχι μόνο οι διορισμοί αλλά κι οι προμήθειες, με αποτέλεσμα να ανατινάζονται τα καζάνια και να έχουμε πέντε νεκρούς στην περιοχή, και κάθε φορά ερχόταν το ΠΑΣΟΚ να βοηθήσει αυτή την επιχείρηση. Περίμενα από τη Νέα Δημοκρατία και τον κ. Σταϊκούρα -επειδή είναι και πατριώτης και γνωρίζει τις επιπτώσεις στην ευρύτερη περιοχή- από την αρχή να υπήρχε σχέδιο εξυγίανσης και στήριξης της επιχείρησης και όχι κλεισίματος για να δοθεί δωράκι, απαλλαγμένο από όλα τα προβλήματα, και αυτό μάλιστα με κρατικό χρήμα.

Οι Έλληνες πολίτες βγάζουν τα συμπεράσματά τους.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε την κ. Αντωνίου.

Ο κύριος Υπουργός έχει τον λόγο για ένα λεπτό, για μία διευκρίνιση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρία συνάδελφε, ανέφερα και στην αρχή της συνεδρίασης ότι ο κύριος Υπουργός μετά τη συνάντηση με τον ομοσπονδιακό Υπουργό Οικονομικών της Γερμανίας θα έρθει στη συνεδρίαση, αλλά δεν ήσασταν στην αρχή και δεν το ακούσατε.

Σας ευχαριστώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ**: Τον περιμένουμε. Γιατί κάθε φορά που έχει τροπολογία για τη «ΛΑΡΚΟ» λείπει!

**ΠΡΟΕΔΡΕΥΩΝ (Χαράλαμπος Αθανασίου):** Πριν δώσω τον λόγο στον κ. Μανώλη Συντυχάκη, ειδικό αγορητή του Κομμουνιστικού Κόμματος Ελλάδας, έχω την τιμή να σας γνωρίσω ότι ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας και οι Βουλευτές του κόμματος, υπέβαλαν αίτηση διεξαγωγής ονομαστικής ψηφοφορίας, σύμφωνα με το άρθρο 72 του Κανονισμού, επί της τροπολογίας 1331/196/10-6-2022, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 45)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Προχθές, Παρασκευή βράδυ, η Κυβέρνηση και αφού είχε κλείσει η Βουλή για το τριήμερο του Αγίου Πνεύματος ανάρτησε την τροπολογία του αίσχους και της ντροπής για τη «ΛΑΡΚΟ» για να ψηφιστεί σήμερα για το καλό τάχα μου της εθνικής οικονομίας, όπως υποκριτικά λέει, αλλά με σαφή στόχο να μπει λουκέτο στο εργοστάσιο και να πεταχτούν στον δρόμο εκατοντάδες εργαζόμενοι με τις ομαδικές απολύσεις. Γι’ αυτό έξω από τη Βουλή σε λίγο οι εργαζόμενοι στη «ΛΑΡΚΟ» -και όχι μόνο- διαδηλώνουν, ζητώντας να αποσύρει η Κυβέρνηση την τροπολογία.

Το ΚΚΕ χαιρετίζει αυτό τον ηρωικό αγώνα. Καλούμε την Κυβέρνηση να πάρει πίσω εδώ και τώρα, να το αποσύρει αυτό το έκτρωμα, αυτή την τερατόμορφη τροπολογία. Ήδη, όπως ανακοινώθηκε, η κοινοβουλευτική μας ομάδα έχει καταθέσει αίτημα διενέργειας ονομαστικής ψηφοφορίας. Το έγκλημα στη «ΛΑΡΚΟ» δεν θα περάσει. Και να ξέρετε ότι σε κάθε έγκλημα υπάρχει και μια τιμωρία. Ανοίξατε τον ασκό του Αιόλου και όποιος σπέρνει ανέμους, θα θερίσει θύελλες.

Αν νομίζουν ο κ. Χατζηδάκης, ο κ. Σταϊκούρας, η Κυβέρνηση δηλαδή, ότι με ύπουλες μεθοδεύσεις, επιδιώκοντας τη διάσπαση του αρραγούς μετώπου των εργαζομένων με τους πρόθυμους, τους γνωστούς πάντα πρόθυμους από τα μέσα, είναι βαθιά νυχτωμένοι. Οι εργαζόμενοι σας επιστρέφουν τους εκβιασμούς, τις βρώμικες μεθοδεύσεις για να καμφθεί το ηθικό τους και να αποδεχτούν το έκτρωμα, αυτήν την τροπολογία και να παραιτηθούν από τα ασφαλιστικά μέτρα που έχουν καταθέσει κατά της διαδικασίας των ομαδικών απολύσεων. Επιστρέφουν με τα τελεσίγραφα και δεν δεχόμαστε τους εκβιασμούς. Αυτή είναι η περήφανη απάντηση των εργαζομένων στο έγκλημα σε βάρος της «ΛΑΡΚΟ» και η απάντηση τους θα είναι αμείλικτη.

Ούτε τα δυόμισι χρόνια του αγώνα τους ούτε και τώρα δεν θα κάμψει η Κυβέρνηση τη συνοχή και την αντοχή που έχουν επιδείξει οι εργαζόμενοι. Δεν πέρασε και ούτε τώρα θα περάσει αυτή η τακτική της υπονόμευσης. Το ΚΚΕ όχι μόνο δηλώνει την αμέριστη συμπαράστασή του σε αυτόν τον ηρωικό και δίκαιο αγώνα, αλλά τα μέλη και τα στελέχη του πρωτοστατούν σε αυτόν. Είναι οργανικό μέρος αυτού του αγώνα.

Σήμερα, λοιπόν, το αίτημα για ενιαία λειτουργία της «ΛΑΡΚΟ» με εξασφάλιση όλων των δικαιωμάτων των εργαζομένων και όλων των θέσεων εργασίας παραμένει επίκαιρο όσο ποτέ άλλοτε. Το επιβεβαιώνουν άλλωστε οι ίδιες οι εξελίξεις με τη μεγάλη άνοδο των τιμών του νικελίου, που δείχνει ότι παραμένει ένας θησαυρός, που κάτω από άλλες συνθήκες πραγματικά θα μπορούσε να αποτελέσει μια σημαντική πλουτοπαραγωγική δύναμη για την ανάπτυξη σε όφελος του λαού. Γι’ αυτό άλλωστε θέλουν να αρπάξουν τη «ΛΑΡΚΟ» και τα μεταλλεία. Το έγκλημα, λοιπόν, αυτό έχει τη σφραγίδα όλων των κυβερνήσεων της Ευρωπαϊκής Ένωσης με εργαλείο τις παράνομες κρατικές ενισχύσεις. Την απαξιώσατε, τη συκοφαντήσατε εδώ και δέκα χρόνια, χωρίς να κάνετε τους αναγκαίους εκσυγχρονισμός, με αποκορύφωμα αυτά τα τελευταία δυόμισι χρόνια που εντάθηκε από την Κυβέρνηση της Νέας Δημοκρατίας σε ειδική εκκαθάριση με στόχο την εκποίηση.

Η «ΛΑΡΚΟ», λοιπόν, μπορεί και πρέπει να παραμείνει ανοιχτή, να αναπτυχθεί και να εκσυγχρονιστεί, αλλά να διασφαλίσει τη δουλειά και τα δικαιώματα των εργαζομένων, όπως έχει προτείνει και προτείνει και σήμερα το ΚΚΕ. Και ενώ με το άρθρο 6 -την τροπολογία της ντροπής- καταδικάζει η Κυβέρνηση μια ολόκληρη κοινωνία αντιμέτωπη με τον οικονομικό και κοινωνικό μαρασμό, την ίδια στιγμή, στην ίδια τροπολογία, στην ίδια τροπολογία με άλλη διάταξη του άρθρου 2, φροντίζει να προστατέψει τον αεροπορικό όμιλο της «ELLINAIR» με κρατική ενίσχυση ύψους 9.244.000 ευρώ, χρήματα του ελληνικού λαού για τις συνέπειες από την πανδημία, όπως τάχα μου δικαιολογείται, ως συνέχεια των δανεικών και αγύριστων προς την «AEGEAN» με κεφάλαια ύψους 120 εκατομμυρίων ευρώ το 2021, αλλά και πληθώρα άλλων διευκολύνσεων που κατευθύνονται στους μεγάλους επιχειρηματικούς ομίλους.

Χρήμα, λοιπόν, με τη σέσουλα για τους λίγους και εκλεκτούς από τη μία, ανεργία, φτώχεια και ψίχουλα, όσα περισσεύουν και από αυτά, για την εργατική τάξη, τους αυτοαπασχολούμενους, μικρούς επαγγελματίες, φτωχούς αγρότες και τους ζητάτε μετά και τα ρέστα.

Την ώρα που καταδικάζετε τον λαό στη διαρκή φτώχεια με οποιοδήποτε τίμημα, τσακίζοντας το λαϊκό εισόδημα, χαρατσώνοντας εις το διηνεκές τους εργαζόμενους, με τους μισθούς να παραμένουν στα επίπεδα του 2008, με την ακρίβεια να τσακίζει κόκαλα, η Κυβέρνηση της Νέας Δημοκρατίας σε κατά παραγγελία νομοσχέδιο της Κομισιόν και με προκλητικό τρόπο παίρνει μέτρα, όπως την αναμόρφωση -και αναφέρομαι στο παρόν σχέδιο νόμου- του θεσμικού πλαισίου του Ταμείου Χρηματοπιστωτικής Σταθερότητας για να ενισχύσει εκ νέου τις τράπεζες, για πιο ευέλικτο ανταγωνιστικό τραπεζικό σύστημα και εκείνο με τη σειρά του να μπορεί να διοχετεύει ζεστό κρατικό χρήμα, τους κόπους των εργαζομένων στους επιχειρηματικούς ομίλους για την καπιταλιστική ανάπτυξη, με το πρόσχημα ενός ευνοϊκότερο επενδυτικού κλίματος και την προσέλκυση εγχώριων και ξένων άμεσων επενδύσεων.

Επίσης, με τις διατάξεις του δεύτερου μέρους παίρνει μέτρα θωράκισης, του λεγόμενου «συνεγγυητικού κεφαλαίου εξασφάλισης επενδυτικών υπηρεσιών», δηλαδή των τραπεζών, των ανωνύμων εταιρειών διαχείρισης αμοιβαίων κεφαλαίων και άλλων διαφόρων εταιρειών για την προστασία των κερδών και της αξιοπιστίας των συνεγγυητικών μελών στην κεφαλαιαγορά, καθώς επίσης και με τις διατάξεις του τρίτου μέρους που εκσυγχρονίζει τον Οργανισμό Διαχείρισης Δημοσίου Χρέους, προκειμένου να προσαρμοστεί στις νέες απαιτήσεις της πλουτοκρατίας για αποτελεσματικότερη παρέμβαση στη δευτερογενή αγορά κρατικού χρέους με αγορές και πωλήσεις ομολόγων.

Αυτό, λοιπόν, το νομοσχέδιο είναι προαπαιτούμενο στο πλαίσιο του νέου κύκλου ενισχυμένης εποπτείας της μεταμνημονιακής αξιολόγησης που ξεκίνησε η κυβέρνηση του ΣΥΡΙΖΑ και συνεχίζει η Κυβέρνηση της Νέας Δημοκρατίας. Σχετίζεται με τη νέα εκταμίευση πακτωλού χρημάτων από τον Ευρωπαϊκό Μηχανισμό Σταθερότητας για να δημιουργηθεί επιπλέον δημοσιονομικός χώρος για τη στήριξη της ανταγωνιστικότητας του κεφαλαίου, για να υπηρετηθεί η στρατηγική της πράσινης μετάβασης. Γι’ αυτό άλλωστε το ΚΚΕ καταψηφίζει αυτό το σχέδιο νόμου.

Πιο ειδικά, όμως, με τον επαναπροσδιορισμό του ρόλου του Ταμείου Χρηματοπιστωτικού Συστήματος η Κυβέρνηση μεθοδεύει το πώς με τη διαδικασία της αποεπένδυσης θα γίνει σταδιακή απόσυρση του δημοσίου από το μετοχικό κεφάλαιο των τεσσάρων συστημικών τραπεζών, Εθνική, Πειραιώς, Alpha Bank και Eurobank, συνολικής αξίας των μετοχών 2,75 δισεκατομμυρίων ευρώ, δηλαδή οι κόποι και οι αποταμιεύσεις του ελληνικού λαού. Με αυτό το αμαρτωλό ταμείο στα δώδεκα χρόνια ύπαρξής του οι εργαζόμενοι έχασαν 45 δισεκατομμύρια ευρώ, τις αποταμιεύσεις τους δηλαδή.

Μην ξεχνάμε ότι το Ταμείο Χρηματοπιστωτικής Σταθερότητας ιδρύθηκε το 2010 και είναι προϊόν μνημονίου για να σωθούν οι τράπεζες. Αυτό το κρατικό ταμείο, το κρατικό επαναλαμβάνω, έτσι για να μην ξεχνιόμαστε τι υπηρετεί, ποιας τάξης τα συμφέροντα υπηρετεί, μέσω της συμμετοχής του στις διαδοχικές ανακεφαλαιοποιήσεις των τραπεζών που έγιναν στο πλαίσιο και των τριών μνημονίων με τις αντίστοιχες δανειακές συμβάσεις επέφερε τεράστιες απώλειες ύψους δεκάδων δισεκατομμυρίων ευρώ, ματωμένα χρήματα από το υστέρημα των εργαζομένων για να διασωθεί το τραπεζικό κεφάλαιο και να θωρακιστεί η κεφαλαιακή του επάρκεια.

Tο Ταμείο Χρηματοπιστωτικής Σταθερότητας, λοιπόν, δεν είναι τίποτε άλλο παρά ένα κρατικό εργαλείο κεφαλαιακής ενίσχυσης του τραπεζικού κεφαλαίου. Αποτελεί ένα νευραλγικό κόμβο του κεφαλαιοκρατικού τρόπου παραγωγής γιατί προωθεί και επιταχύνει τη διαδικασία μέσω συγχωνεύσεων και εξαγορών, τη συγκέντρωση και τη συγκεντροποίηση του κεφαλαίου σε όλους τους τομείς και βέβαια και στον χρηματοπιστωτικό τομέα. Όλα τα στοιχεία, όλα τα δημοσιονομικά στοιχεία, ο φρενήρης ρυθμός ανόδου του πληθωρισμού, των επιτοκίων, της ανεργίας δείχνουν ότι οι καπιταλιστικές οικονομίες βρίσκονται μπροστά σε νέα καπιταλιστική οικονομική κρίση. Ο ιμπεριαλιστικός πόλεμος στην Ουκρανία, οι σφοδροί ανταγωνισμοί ισχυρών ιμπεριαλιστικών παικτών των Ηνωμένων Πολιτειών, της Αμερικής, της Ρωσίας, της Κίνας, της Ευρωπαϊκής Ένωσης για τον έλεγχο ενεργειακών πηγών και δρόμων με την ακρίβεια, με τις συνέπειες της πανδημίας, τη γενικότερη οικονομική αστάθεια που προκαλούν φτώχεια, ανεργία, προσφυγιά είναι όλα εκείνα τα στοιχεία των αδιεξόδων αλλά και της βαρβαρότητας ενός συστήματος που σαπίζει και γι’ αυτό άλλωστε γίνεται όλο και πιο επικίνδυνο για τα λαϊκά συμφέροντα.

Κυβερνήσεις και τα ευρωπαϊκά επιτελεία αγωνιούν. Τρέμουν για μια πιθανή αστάθεια του τραπεζικού συστήματος, που είναι άρρηκτα βέβαια δεμένο με το εφοπλιστικό, το εμποροβιομηχανικό κεφάλαιο και για τις τυχόν επιπτώσεις που μπορεί να έχουν οι κρίσεις αυτές. Γι’ αυτό άλλωστε και η έκθεση της Κομισιόν με τις ειδικές της συστάσεις για την ελληνική οικονομία αναφέρει πως είναι κρίσιμης σημασίας να διατηρηθεί η προσήλωση στην αναδιοργάνωση των τραπεζών με σκοπό να διατηρηθεί η χρηματοπιστωτική σταθερότητα και να αποδεσμευτούν πόροι στον τραπεζικό τομέα, ώστε να καταστεί δυνατή η χρηματοδότηση της οικονομικής ανάκαμψης. Σε απλή μετάφραση σημαίνει οικονομική ανάκαμψη με ζεστό κρατικό χρήμα με σκανδαλώδη κίνητρα και φοροαπαλλαγές στους επιχειρηματικούς ομίλους και ζημιωμένο τον λαό.

Γι’ αυτό και πρώτης προτεραιότητας ζήτημα είναι τόσο για την Κομισιόν όσο και για την Κυβέρνηση η υλοποίηση αυτής της μεταρρύθμισης του νομοθετικού πλαισίου που επιτρέπει την απεριόριστη αναγκαστική εκτέλεση εξασφαλίσεων από υπερήμερους δανειολήπτες, δηλαδή, την κλιμάκωση των πλειστηριασμών και στην πρώτη κατοικία της λαϊκής οικογένειας. Δίχτυ, λοιπόν, προστασίας για τους τραπεζικούς, τους εφοπλιστικούς και εμποροβιομηχανικούς ομίλους για τη διασφάλιση των συμφερόντων τους και της κερδοφορίας τους. Αυτή είναι η ουσία των διατάξεων του σχεδίου νόμου.

Στον Καιάδα όμως τα δικαιώματα του εργαζόμενου λαού. Στη φτώχεια, στην ανέχεια και στην εξαθλίωση εκατομμυρίων πολιτών για να διασφαλιστούν τα συμφέροντα των τραπεζικών και άλλων ομίλων. Αυτή η καθαρή ταξικά, βάρβαρη πολιτική δεν μπορεί να κρυφτεί πίσω από μεγαλοστομίες. Δεν υπάρχουν καλές οι κακές τράπεζες, ηθικές και μη ηθικές. Είναι σαν να λέμε ότι μπορεί να γίνει ο καπιταλισμός ηθικός. Δεν πρόκειται ποτέ να γίνει ένας όμορφος κόσμος ηθικά, αγγελικά πλασμένος. Γιατί ανεξαρτήτως των όποιων διαθέσεων υπάρχουν οικονομικοί νόμοι του καπιταλισμού που είναι απαραβίαστοι και θεμελιώνουν τον εκμεταλλευτικό του χαρακτήρα. Αυτή η σιδερένια φτέρνα του καπιταλισμού που τσακίζει τους λαούς δεν μπορεί ταυτόχρονα να ηθικοποιείται. Φωνάζει ο ΣΥΡΙΖΑ για την απουσία του δημοσίου στο τραπεζικό σύστημα σπέρνοντας συγχύσεις και αυταπάτες στον κόσμο ότι τάχα μου με κάποιο μαγικό ραβδί θα μετατραπεί η κερδοσκοπική του λειτουργία σε φιλολαϊκή.

Το ΚΚΕ δεν καλλιεργεί αυταπάτες για τον χαρακτήρα του χρηματοπιστωτικού συστήματος. Γιατί στο πλαίσιο αυτού του κεφαλαιοκρατικού τρόπου παραγωγής, αυτό το σύστημα δεν έχει φιλολαϊκά χαρακτηριστικά, όπως υποκριτικά ισχυρίζεστε όλοι σας. Πού βρίσκεται η διέξοδος για το ΚΚΕ; Η διέξοδος δεν βρίσκεται στη σταθεροποίηση του χρηματοπιστωτικού συστήματος και του καπιταλισμού αλλά στην ανατροπή του. Γι’ αυτό ακριβώς απαραίτητη προϋπόθεση σήμερα είναι να συγκεντρωθούν λαϊκές δυνάμεις και να αποκρούσουν αυτήν την επίθεση. Γι’ αυτό το ΚΚΕ κάνει προσκλητήριο στον εργαζόμενο λαό για ενότητα και δράση σε αντιμονοπωλιακή αντικαπιταλιστική κατεύθυνση. Αυτές οι δυνάμεις μέσα από την πάλη για την απόκρουση της αντιλαϊκής επίθεσης θα συμβάλλουν στο να ανακουφιστούν τα πλατιά λαϊκά στρώματα. Μια τέτοια προσπάθεια ανακούφισης πρέπει να είναι ενταγμένη. Το ΚΚΕ δεν την εντάσσει στον δρόμο της διαχείρισης αλλά στον δρόμο της ανατροπής αυτού του συστήματος και της οικοδόμησης μιας άλλης κοινωνίας, της σοσιαλιστικής.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Συντυχάκη.

Τον λόγο έχει ο ειδικός αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως αναφέραμε στην πρώτη επιτροπή η Κυβέρνηση προσπαθεί να κλείσει κάποιες εκκρεμότητες της ενισχυμένης εποπτείας, όπως αποκαλείται η τέταρτη μνημονιακή εποχή, πριν τις εκλογές που μάλλον δεν θα αργήσουν κρίνοντας από τις συνεχείς παταγώδεις αποτυχίες της οικονομικής της πολιτικής που μας προϊδεάζουν για ένα πέμπτο μνημόνιο. Μπορεί δε να έχει ανακοινωθεί η άρση της συγκεκριμένης εποπτείας με τους ελέγχους ανά τρίμηνο για τον Αύγουστο με την αντικατάστασή τους από εξαμηνιαίους ελέγχους, αλλά τα προβλήματα όχι μόνο παραμένουν αλλά επιδεινώνονται ενώ η οικονομία μας γενικότερα ευρίσκεται σε αδιέξοδο μεταξύ άλλων λόγω της ανόδου του ενεργειακού κόστους, σε μεγάλο βαθμό εξαιτίας των λανθασμένων επιλογών της Κυβέρνησης όπως είναι η πρόωρη και χωρίς σχέδιο απολιγνιτοποίηση, οι συναλλαγές κατά 100% μέσω του ενεργειακού χρηματιστηρίου προς όφελος του γνωστού καρτέλ των τεσσάρων, η ενεργειακή μας εξάρτηση ακόμη και από εχθρικές χώρες, η μη διεκδίκηση του ιβηρικού μοντέλου πλαφόν κ.λπ.. Επιπλέον, εξαιτίας της αύξησης των τιμών των εισαγόμενων προϊόντων, ειδικά των τροφίμων αλλά και λόγω της χρόνιας αδιαφορίας όλων των κυβερνήσεων για την εγχώρια παραγωγή. Επίσης, λόγω του εκτροχιασμού της δημοσιονομικής πολιτικής με τα τεράστια ελλείμματα, τις ζημίες, δηλαδή, του 2020 και του 2021. Συνεχίζεται η ληστεία των Ελλήνων, κυριολεκτικά ληστεία, μέσω του ΦΠΑ στις υψηλότερες τιμές. Προφανώς, η Κυβέρνηση αδυνατεί να καταλάβει το αυτονόητο, το ότι η αυξημένη φορολογία μέσω του σταθερού ΦΠΑ στις ανοδικές τιμές δεν επιβαρύνει μόνο τους καταναλωτές αλλά πολύ χειρότερα, πυροδοτεί τον πληθωρισμό.

Συνεχίζοντας, θα είναι σίγουρα προσχηματική η ενδεχόμενη έξοδος από την εποπτεία, όπως άλλωστε είναι τα θετικά σχόλια των οίκων αξιολόγησης, αφού η Ελλάδα δεν παράγει πλούτο αλλά δίδυμα ελλείμματα και δίδυμα χρέη. Το δημόσιο χρέος του κεντρικού κράτους έχει εκτοξευθεί στα 394,5 δισεκατομμύρια στις 31 Μαρτίου. Φαίνεται δε πως η Νέα Δημοκρατία έχει μια γονιδιακή ροπή, μια τάση, θα λέγαμε, προς τα ελλείμματα και τα χρέη, κρίνοντας από τη διακυβέρνησή της πριν το 2009, καθώς επίσης από τον πρόσφατο ισολογισμό της με τα χρέη των 391,5 εκατομμυρίων και τη ζημία των 34 εκατομμυρίων που γράφει στον ισολογισμό της και που την αναφέρει όχι ως ζημία αλλά ως έλλειμμα. Είναι δυνατόν αλήθεια να λύσει τα προβλήματα της οικονομίας μας η Νέα Δημοκρατία όταν δεν μπορεί να λύσει τα δικά της; Πώς συνεχίζουν να χρηματοδοτούν οι τράπεζες ένα χρεοκοπημένο κόμμα;

Όλα αυτά έχουν, προφανώς, σχέση με το παρόν νομοσχέδιο που αφορά τις τράπεζες οι οποίες, παρά το ότι απολαμβάνουν μία σχετική ανοχή από τους διεθνείς αναλυτές, έχουν πολύ σημαντικά κεφαλαιακά προβλήματα. Αυτό, τουλάχιστον, συμπεραίνεται από τις κεκαλυμμένες αναφορές της Τράπεζας της Ελλάδος, του ΔΝΤ και του SSM. Δεν χρηματοδοτούν την πραγματική οικονομία και είναι πολύ εκτεθειμένες σε ομόλογα του ελληνικού δημοσίου με τις ανάλογες συνέπειες όταν αυξήσει η Ευρωπαϊκή Κεντρική Τράπεζα τα βασικά επιτόκια. Δεν θα έπρεπε, αλλά θα τα αυξήσει δυστυχώς.

Στην ουσία, οι τράπεζες επιβαρύνουν την οικονομία μας, όπως και την κοινωνία, με τις υψηλές προμήθειες που χρεώνουν, ενώ μετέφεραν τα βουνά των κόκκινων δανείων τους, των κόκκινων χρεών, στις εταιρείες διαχείρισης με τεράστιες ζημιές που τελικά θα πληρώσουν, ξανά, οι Έλληνες μέσω νέων αυξήσεων κεφαλαίων που σίγουρα θα χρειαστούν οι τράπεζες.

Στην ακρόαση των φορέων, πάντως, επιβεβαιώθηκαν πολλές από τις ανησυχίες μας, όπως για παράδειγμα στο θέμα του προβλήματος των αναβαλλόμενων φόρων των τραπεζών. Εν προκειμένω, διαμαρτυρήθηκε, στην ουσία, ο κ. Χατζηεμμανουήλ της Τράπεζας της Ελλάδος, γνωρίζοντας προφανώς πως ένα μεγάλο μέρος των κεφαλαίων των τραπεζών είναι αέρας, ενώ σύντομα θα εμφανιστούν οι συνέπειες από αυτό το κεφάλαιο -που, όπως είπαμε, είναι αέρας.

Από την άλλη πλευρά, είδαμε την αγωνία του κ. Ράπανου, της Ένωσης Τραπεζών, όσον αφορά στην ανάγκη να αποκτήσει επενδυτική βαθμίδα το δημόσιο. Εύλογα, αφού μας δήλωσε πως στα χαρτοφυλάκια των συστημικών τραπεζών υπάρχουν ομόλογα του δημοσίου αξίας, τουλάχιστον, 30 δισεκατομμυρίων ευρώ, τα οποία θα επηρεαστούν αρνητικά από την άνοδο των επιτοκίων του δεκαετούς που είναι πλέον κατακόρυφη. Στο 4,41% ήταν χθες το μεσημέρι με το spread, τη διαφορά δηλαδή με το γερμανικό επιτόκιο, να αυξάνεται συνεχώς. Είναι κάτι φυσιολογικό, αφού η χώρα μας παράγει ξανά δίδυμα ελλείμματα ως αποτέλεσμα της κακοδιαχείρισης της Κυβέρνησης, που σπαταλάει χρήματα αφειδώς και που δανείζεται, κυριολεκτικά, σαν να μην υπάρχει αύριο. Πόσο μάλλον όταν ξανά οι εισαγωγές μας είναι πολύ υψηλότερες των εξαγωγών, σύμφωνα και με τα στοιχεία του πρώτου τριμήνου, γεγονός που σημαίνει πως αφ’ ενός μεν συνεχίζει να αυξάνεται το ήδη υπέρογκο εξωτερικό μας χρέος, ύψους άνω των 500 δισεκατομμυρίων ευρώ -560 δισεκατομμύρια το εξωτερικό χρέος- αφ’ ετέρου ότι μειώνεται ξανά η ανταγωνιστικότητα της οικονομίας μας.

Εκτός αυτού, ο κ. Ράπανος απάντησε στην ερώτησή μας για τις εγγυήσεις του προγράμματος «ΗΡΑΚΛΗΣ» τοποθετώντας τες πλέον στα 22 δισεκατομμύρια ευρώ, τις οποίες, μάλλον, επιμένει ακόμη η EUROSTAT να επιβαρύνουν το δημόσιο χρέος μας, αφού δεν το αρνήθηκε ο Υπουργός. Εάν, παρ’ ελπίδα, συμβεί κάτι τέτοιο, το δημόσιο χρέος μας θα εκτοξευθεί αυτόματα στα 420 δισεκατομμύρια. Ακόμη μια φορά για να στηριχθούν οι τράπεζες απαράδεκτα με τα χρήματα των Ελλήνων φορολογουμένων.

Ένα βασικό θέμα του νομοσχεδίου, τώρα, είναι ο επανακαθορισμός του σκοπού του πλαισίου λειτουργίας του Ταμείου Χρηματοπιστωτικής Σταθερότητας, του ΤΧΣ, ενός αποτυχημένου οργανισμού, όπως άλλωστε, γενικότερα, η πολιτική των μνημονίων. Είναι αποτυχημένος οργανισμός, επειδή έχει χάσει όλα του τα κεφάλαια ενώ παρά το ότι οι τράπεζες στηρίχτηκαν με τα 45 δισεκατομμύρια, περίπου, των ανακεφαλαιοποιήσεων, με τα 17 δισεκατομμύρια του αναβαλλόμενου φόρου, με τα 22 δισεκατομμύρια του προγράμματος «ΗΡΑΚΛΗΣ» και με το τέχνασμα των hive – downs, με όλα αυτά, δεν εξυγιάνθηκαν ακόμη. Ο ισχυρισμός του διοικητή του ΤΧΣ δε, του κ. Βερύκιου, σύμφωνα με τον οποίο η μεγάλη προσφορά του ΤΧΣ ήταν η μη απώλεια των καταθέσεων -είπε ότι η μεγάλη προσφορά του ΤΧΣ ήταν η μη απώλεια των καταθέσεων των Ελλήνων- είναι ασφαλώς έωλος, αφού όλοι γνωρίζουμε το παράδειγμα των υπερχρεωμένων τραπεζών της Ισλανδίας, το οποίο επιλύθηκε από το κράτος πολύ εύκολα, χωρίς να χαθούν καν οι καταθέσεις. Επομένως υπήρχε και υπάρχει λύση.

Ειδικά όσον αφορά στις τράπεζες, αναφέραμε στην επιτροπή πως οι τέσσερις συστημικές είχαν ζημίες ύψους 4,8 δισεκατομμυρίων ευρώ το 2021 -4,8 δισεκατομμύρια μέσα σε ένα μόλις χρόνο έχασαν οι τέσσερις συστημικές τράπεζες- και καταθέσαμε, φυσικά, στα Πρακτικά της επιτροπής το αντίστοιχο, αν και στο πρώτο τρίμηνο του 2022 εμφανίζουν κέρδη 1,2 δισεκατομμυρίων ευρώ.

Περαιτέρω, στο Ταμείο Χρηματοπιστωτικής Σταθερότητας, με βάση τις πρόσφατες οικονομικές του καταστάσεις, έχει κεφάλαια 4 δισεκατομμύρια από τα 50 δισεκατομμύρια που είχε, αρχικά, με τη συμμετοχή του στις συστημικές να έχει αξία περί το 1,65 δισεκατομμύρια ευρώ. Τεκμηριώνεται, λοιπόν, απόλυτα πως το ΤΧΣ είναι ένας πλήρως αποτυχημένος οργανισμός, τόσο με βάση τα οικονομικά του στοιχεία όσο και με αυτά της πραγματικής οικονομίας. Εύλογα, αφού δεν έχουν εξυγιανθεί ούτε οι συστημικές τράπεζες ούτε οι υπό εκκαθάριση -αυτές τις ξεχνάμε, υπάρχουν και οι υπό εκκαθάριση τράπεζες. Εκτός αυτού, υπήρχαν πολύ σημαντικά ιδρύματα, όπως η Αγροτική Τράπεζα όπου πλέον ο αγροτικός τομέας μας στερείται χρηματοδότησης, ενώ στην πορεία καταστράφηκαν θυγατρικές της Αγροτικής Τράπεζας, όπως η Ελληνική Βιομηχανία Ζάχαρης. Επιπλέον, χάθηκαν οι θυγατρικές των τραπεζών μας οι οποίες υπήρχαν σε όλα τα Βαλκάνια, καθώς επίσης οι συμπληρωματικές εργασίες τους, όπως οι ασφάλειες.

Ως εκ τούτου, η διαφορά στα έσοδά τους καλύπτεται σε κάποιο βαθμό από τις αυξημένες προμήθειες, καθώς επίσης από τον περιορισμό του δικτύου της, τον οποίο επέκρινε, επίσης, και ο Πρόεδρος της ΟΤΟΕ, ο κ. Πιατσούλης, εις βάρος, δυστυχώς, των πελατών τους και της οικονομίας μας.

Στα περιεχόμενα του νομοσχεδίου τώρα, στο πρώτο μέρος τροποποιείται το θεσμικό πλαίσιο του Ταμείου Χρηματοπιστωτικής Σταθερότητας όπου παρατείνεται η διάρκειά του για τρία έτη έως τις 31 Δεκεμβρίου 2025. Επιπλέον, θεσμοθετείται η υποχρέωση αποεπένδυσης, δηλαδή η πώληση των μετοχών των τραπεζών που διαθέτει, με το άρθρο 3, ενώ καθορίζεται ο τρόπος πώλησης των μετοχών με το άρθρο 10. Μετά την εξόφληση, δε, των υποχρεώσεων του ταμείου, το ΤΧΣ περιέρχεται στο δημόσιο με το άρθρο 4. Εκτός αυτού, θα υπάρχουν έξοδα για την πρόσληψη συμβούλου για την πώληση μετοχών, με το άρθρο 8, ύψους 2,4 εκατομμυρίων ευρώ, σύμφωνα με το Γενικό Λογιστήριο του Κράτους, από φέτος, από το 2022. Εδώ ρωτήσαμε: Γιατί από φέτος; Γιατί 2,4 εκατομμύρια ευρώ; Εάν έχει επιλεχθεί ήδη σύμβουλος -αφού γνωρίζει η Κυβέρνηση το κόστος του- και αν ναι, ποιος είναι. Σε καμμία από αυτές τις ερωτήσεις μας δεν πήραμε απάντηση από την Κυβέρνηση.

Συνεχίζοντας, στο δεύτερο μέρος, αναμορφώνεται το θεσμικό πλαίσιο του συνεγγυητικού κεφαλαίου εξασφάλισης επενδυτικών υπηρεσιών, ενός Νομικού Προσώπου Ιδιωτικού Δικαίου μη κερδοσκοπικού χαρακτήρα, που ιδρύθηκε το 1997 και δεν υπάγεται στον δημόσιο τομέα.

Το τρίτο μέρος, αφορά στον οργανισμό δημοσίου χρέους, τον ΟΔΔΗΧ, όπου το μόνο καινούργιο στοιχείο, σε σχέση με την ισχύουσα νομοθεσία, αφορά στους σκοπούς του, στους οποίους προστίθεται η διαχείριση των ταμειακών διαθεσίμων του δημοσίου. Εδώ ρωτήσαμε ποιος είναι ο λόγος, χωρίς -ούτε εδώ- να πάρουμε απάντηση, όπως άλλωστε σε όλες τις άλλες ερωτήσεις μας.

Στο άρθρο 60 στις αρμοδιότητες του ΟΔΔΗΧ περιλαμβάνεται ο δανεισμός με repos που έχει εκτοξευθεί πάνω από ένα τρισεκατομμύριο ευρώ ετήσια -πάνω από ένα τρισεκατομμύριο, με την ανακύκλωση τους βέβαια, στους τελευταίους προϋπολογισμούς- ενώ αναφέραμε πως φυσικά, έχουμε αντίρρηση για τον κατά παρέκκλιση καθορισμό από τον ΟΔΔΗΧ των δαπανών που είναι αναγκαίες για τη διενέργεια κάθε πράξης δανεισμού και διαχείρισης του δημοσίου χρέους, ιδίως για τις αμοιβές των οίκων αξιολόγησης, για τις αμοιβές διάθεσης τίτλων σε φυσικά πρόσωπα, καθώς επίσης για τις γενικά και αόριστα αναφερόμενες αμοιβές, όσον αφορά στην παροχή νομικών ή χρηματοοικονομικών υπηρεσιών.

Εν προκειμένω, όλοι γνωρίζουμε πως ο κλάδος των οίκων αξιολόγησης έχει βεβαρυμμένο ποινικό μητρώο –ξεκάθαρα- από την κρίση του 2008, λόγω του σκοτεινού ρόλου που όλοι γνωρίζουμε πως διαδραμάτισε τότε. Ρωτήσαμε, λοιπόν, εάν σχεδιάζεται να πληρώνουμε ως κράτος τους οίκους αξιολόγησης για να μας παρέχουν καλύτερες αξιολογήσεις, χωρίς να πάρουμε καμμία απάντηση.

Ειδικά όσον αφορά στο άρθρο 61 ρωτήσαμε γιατί απαλλάσσονται από ποινικές ευθύνες τα μέλη του Δ.Σ., προκαταβολικά, με την παράγραφο 5 και γιατί θα έχουν μόνο αστική ευθύνη, χωρίς -ούτε εδώ- να απαντήσει ο Υπουργός.

Στο άρθρο 63 αναφέραμε πως η επιφύλαξή μας αφορά στην παράγραφο 5 που ορίζει ότι τα πρακτικά είναι απόρρητα και αποδεσμεύονται μόνο μετά από απόφαση του Δ.Σ., κάτι που μας θύμισε τις μυστικές συνεδριάσεις της επιτροπής που αποφάσιζε τότε για τα αχρείαστα lockdowns. Σε κάθε περίπτωση θεωρούμε πως λόγω του σημαντικού ρόλου του ΟΔΔΗΧ θα πρέπει να υπάρχει έλεγχος των πεπραγμένων του από μία κοινοβουλευτική επιτροπή για τα ζητήματα τουλάχιστον του δημοσίου χρέους.

Στο άρθρο 65 τονίσαμε πως είναι υπερβολικό ένας οργανισμός του δημοσίου με σαράντα σήμερα υπαλλήλους -πενήντα συνολικά με τις δέκα νέες θέσεις που προβλέπονται- να αποτελείται από τέσσερις διευθύνσεις και δεκατέσσερα τμήματα, εκ των οποίων τα δύο θα είναι αυτοτελή. Έτσι, είναι εύλογο ότι θα υπάρχουν περισσότεροι διευθυντές και προϊστάμενοι από ό,τι προσωπικό. Οπότε εύλογα αναρωτηθήκαμε, εάν δρομολογείται για μισθολογικές αιτίες στο πλαίσιο του πελατειακού κράτους της Νέας Δημοκρατίας.

Στο άρθρο 68 τονίσαμε πως είναι ύποπτη η συλλήβδην εξαίρεση από τις κείμενες διατάξεις περί δημοσίων συμβάσεων και προσυμβατικού ελέγχου. Σε κάθε περίπτωση, δεν μπορούν να γίνουν αποδεκτές, ειδικά από τη στιγμή που δεν τοποθετούνται, έστω ενδεικτικά, κάποια ανώτατα όρια. Πόσα δηλαδή θα μπορεί να δαπανά ο ΟΔΔΗΧ χωρίς κανέναν έλεγχο και κατά παρέκκλιση των διατάξεων για τις δημόσιες συμβάσεις; 10 εκατομμύρια, 30 εκατομμύρια, 100 εκατομμύρια; Δεν πρέπει να υπάρχει κάποιο όριο; Γενικότερα πάντως οι διατάξεις για τον ΟΔΔΗΧ είναι ασαφείς, εάν όχι απαράδεκτες, οπότε θα έπρεπε να αποσυρθούν -ειδικά για τον ΟΔΔΗΧ- και να διορθωθούν.

Στο τέταρτο μέρος του σχεδίου νόμου ρυθμίζονται διάφορα θέματα, όπως η καταβολή ειδικού κινήτρου παραγωγικότητας στους εργαζόμενους της Ελληνικής Αμυντικής Βιομηχανίας, καθώς επίσης η δυνατότητα αύξησης του ύψους του κινήτρου αναλογικά με την αύξηση των ιδίων εσόδων της εταιρείας. Είναι θετικό μεν, αλλά δεν υπάρχει κοστολόγηση από το Γενικό Λογιστήριο του Κράτους, ούτε καν ως προς το μέγιστο ύψος, εάν όλοι οι υπάλληλοι καταφέρουν να πάρουν το επίδομα. Γενικότερα πάντως πρέπει να μας απασχολήσει πολύ σοβαρά η κατάσταση στην οποία βρίσκεται η αμυντική μας βιομηχανία, η οποία δεν είναι καθόλου καλή.

Τέλος, στο πέμπτο μέρος υπάρχουν διάφορες φορολογικές και άλλες ρυθμίσεις και παρέχονται κάποια φορολογικά κίνητρα. Μεταξύ άλλων, καταργείται ο φόρος πολυτελείας στα προϊόντα γουνοποιίας, σε έναν ανθηρό κλάδο που έχει πληγεί μαζί με μια ολόκληρη περιοχή, όπως συμβαίνει ανάλογα με τις λιγνιτικές μας περιοχές. Χορηγείται επιπλέον κίνητρο, με το άρθρο 86, μιας προσαυξημένης κατά 100% έκπτωσης στις δαπάνες των μικρομεσαίων επιχειρήσεων που αφορούν στην πράσινη οικονομία, στην ενέργεια και στην ψηφιοποίηση, ένα ισχυρό φορολογικό κίνητρο, επίσης, όμως, ένα δώρο για τους προμηθευτές των συγκεκριμένων προϊόντων. Εκτός αυτού, παραχωρείται στο Υπουργείο Πολιτισμού και Αθλητισμού ένα ακίνητο του δημοσίου για την ανέγερση του Αρχαιολογικού Μουσείου Λευκάδας. Τέλος, επαναρρυθμίζεται η διαδικασία παραχώρησης αιγιαλού για έργο πρόσβασης ΑΜΕΑ. Ασφαλώς είναι απαράδεκτη η τροπολογία που κατατέθηκε για τη «ΛΑΡΚΟ» -το άρθρο 6 συγκεκριμένα- και πρέπει, φυσικά, να αποσυρθεί άμεσα. Σε αυτήν, όμως, θα αναφερθούμε στη δευτερολογία μας, καθώς επίσης και ο Κοινοβουλευτικός Εκπρόσωπός μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Βιλιάρδο.

Τον λόγο έχει τώρα ο ειδικός αγορητής του ΜέΡΑ25, ο κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες και Βουλευτές, θα ξεκινήσουμε, βέβαια, με τη «ΛΑΡΚΟ».

Το ΜέΡΑ25 δεν έχει τη δυνατότητα, λόγω του Κανονισμού της Βουλής, να καταθέσει αίτηση για ονομαστική ψηφοφορία. Όμως, αν είχαμε, θα την καταθέταμε από το πρώτο δευτερόλεπτο αυτής της συνεδρίασης.

Είναι εμβληματικό, όσον αφορά στη μεθόδευση και στο περιεχόμενο, αυτό που κάνετε για τη «ΛΑΡΚΟ», πέραν του ότι αφήνετε ανθρώπους χωρίς σπίτι, χωρίς τροφή. Μιλάμε για περισσότερους από χίλιους ανθρώπους σε πέντε διαφορετικές περιοχές της χώρας μας, τους αφήνετε χωρίς αύριο, ανθρώπους που έχουν δώσει τη ζωή τους, τα χέρια τους. Τα εργατικά ατυχήματα στη «ΛΑΡΚΟ» ήταν κάτι καθημερινό. Όποιος στοιχειωδώς έχει πάει στις κινητοποιήσεις, θα δει ανθρώπους να τους λείπουν δάχτυλα, να τους λείπουν μέλη. Έχουν δώσει την ψυχή και το σώμα τους για τη «ΛΑΡΚΟ» και τους πετάτε έτσι με μια μονοκοντυλιά στον δρόμο, στον Καιάδα της ανεργίας.

Να δούμε, όμως, λίγο και πως το κάνετε. Φέρατε την τροπολογία αυτή Παρασκευή απόγευμα, στο τετραήμερο δηλαδή, η Δευτέρα ήταν αργία και την Τρίτη σε ψηφοφορία. Είναι μια fast track νομοθέτηση που, καμμιά φορά, θα ζήλευε και η μαφία.

Όμως, ας το δούμε λίγο ακόμα. Ας δώσουμε περισσότερο περιεχόμενο στη μαφιόζικη αυτή ενέργεια. Πρόκειται στην ουσία για εξαπάτηση της δικαιοσύνης. Είχαν προσφύγει με ασφαλιστικά μέτρα εναντίον των αντίστοιχων απολύσεων που είχε προτείνει τότε ο διαχειριστής. Η δίκη ήταν για τις 6 Μαΐου, πήγε ο διαχειριστής -δική σας επιλογή- και ζήτησε αναβολή των ασφαλιστικών μέτρων για τις 17 Ιουνίου, επειδή θα γίνονταν διαβουλεύσεις με τους εργαζόμενους. Πριν ολοκληρωθούν αυτές οι διαβουλεύσεις, που ποτέ δεν κάνατε, φέρατε την τροπολογία, για να σταματήσετε τη διαδικασία, αυτή τη φορά μην επιτρέποντας στο δικαστήριο να αποφανθεί επί των μέτρων σας.

Είχα καταθέσει εκ μέρους του με ΜέΡΑ25 επίκαιρη ερώτηση για το ζήτημα στις 6 Μαΐου. Ο Υπουργός είχε την ευκαιρία να έρθει να απαντήσει στις 8 Μαΐου, ημέρα Τετάρτη ή στις 10 Μαΐου. Επέλεξε να έρθει στις 10, για να μας ανακοινώσει ότι έχει κώλυμα γιατί πρέπει να πάει στο εξωτερικό. Την Τετάρτη δεν είχε, απλά δεν επέλεξε να έρθει. Συμφωνήσαμε να γίνει η συζήτηση της επίκαιρης πριν το δικαστήριο -αύριο στις 15 Ιούνη- και καταθέσατε την τροπολογία σήμερα. Θα συζητηθεί η επίκαιρη και θα είμαστε εδώ πέρα να μας απαντήσετε στη διαδικασία της επίκαιρης, γιατί ξέρουμε πολύ καλά ότι εδώ στη διαδικασία της Ολομέλειας δεν θα πείτε τίποτα επί της ουσίας.

Καταλαβαίνουμε ότι ντρέπεστε γι’ αυτό που κάνετε και γι’ αυτό το κάνετε εν κρυπτώ. Θέλετε να κλείσετε αυτή την υπόθεση της «ΛΑΡΚΟ», να τη δώσετε μάνι μάνι, να γίνει η «δουλειά», να τη δώσετε σε κάποιον ολιγάρχη και μετά λέτε ότι «θα το ξεχάσει η τοπική κοινωνία». Έτσι δεν λέτε; Ότι θα ξεχαστεί. Θα ξεχαστούν οι χίλιοι άνθρωποι που βγαίνουν στον δρόμο, οι χίλιες οικογένειες που τώρα δεν θα μπορούν να ζήσουν. Μέσα στην ακρίβεια, τους πετάτε στον δρόμο.

Βέβαια, για να μη σας αδικήσουμε, θα μπορείτε να τους ξαναπροσλάβετε με ολιγόμηνες συμβάσεις. Ποιους; Αυτούς που θα θεωρεί ο διαχειριστής ότι ήταν τα «καλά» παιδιά, που δεν αντέδρασαν πολύ, που δεν συμμετείχαν στις κινητοποιήσεις. Κάπως έτσι, επιδιώκετε να διασπάσετε και να διχάσετε, όπως διχάζετε την κοινωνία από την πρώτη μέρα της Κυβέρνησης σας. Διχάζετε με κάθε ευκαιρία. Θα προσπαθήσετε να διχάσετε και αυτούς τους εργαζόμενους στα «καλά» παιδιά και στα «κακά» παιδιά. «Κακά» παιδιά είναι αυτοί που διεκδικούν τα δικαιώματά τους.

Δεν ξεχνάμε το πως η «ΛΑΡΚΟ» βρέθηκε σε οικονομική δυσκολία. Δεν ξεχνάμε τη διοίκηση Θανάσουλα που οδήγησε σε ζημιές 350 εκατομμυρίων ευρώ, όταν τότε –το θυμάστε;- πουλούσατε το αλουμίνιο στο 40% της τιμής του και άλλα πολλά.

Βέβαια και από τον ΣΥΡΙΖΑ περιμέναμε να μας περιγράψει τι έκανε τα πέντε χρόνια της διακυβέρνησής του για τη «ΛΑΡΚΟ», πέρα δηλαδή, από την καταγγελία για τη Νέα Δημοκρατία. Αυτό είναι πολύ σημαντικό.

Την ίδια στιγμή, όμως, που πετάτε στον Καιάδα της ανεργίας τους εργαζόμενους στη «ΛΑΡΚΟ» –προσπαθείτε δηλαδή, δεν θα τα καταφέρετε- ο αγώνας τους θα είναι εδώ πέρα να σας θυμίσει ακόμα μια ήττα σας. Θα είναι εδώ πέρα να εξασφαλίσει ότι αυτές οι μηχανεύσεις, ο φόβος που βγάζετε απέναντί τους, με το να φέρνετε τροπολογίες τελευταία στιγμή εν μέσω τριημέρου και πριν βγουν οι δικαστικές αποφάσεις, ο φόβος σας αυτός θα τους θρέψει και θα τους κάνει γροθιά απέναντί σας.

Και αυτό το κίνημα θα νικήσει στο μέλλον, να μου το θυμηθείτε, όπως τόσα άλλα κινήματα. Να σας θυμίσω τα Άγραφα; Να σας θυμίσω τι έγινε στην Τήνο; Να σας θυμίσω τις Σκουριές, που ακόμα δεν γίνονται οι εμβληματικές σας επενδύσεις; Να σας θυμίσω τα πετρέλαια, που φτάσατε να τραβήξετε το αυτί των ΕΛΠΕ μπας και κάνουν καμμία έρευνα και σώσουν το πρότζεκτ που δεν βγαίνει; Πόσα θέλετε να σας θυμίσουμε από τα κινήματα που σας σταμάτησαν; Θα σας θυμίσουμε ποιες ήταν οι τρεις εμβληματικές σας επενδύσεις: Ελληνικό, Σκουριές, εξορύξεις. Ποιες είναι οι εμβληματικές νίκες των κινημάτων απέναντι στην Κυβέρνησή σας; Ελληνικό, Σκουριές, εξορύξεις.

Βέβαια, στον χρόνο που σας απομένει πριν από τις εκλογές φροντίζετε να δώσετε δωράκια. Βλέπουμε τα 9,5 εκατομμύρια ευρώ για την «ELLINAIR», είχαν προηγηθεί 120 εκατομμύρια ευρώ για την «AEGEAN», 170 εκατομμύρια ευρώ και περισσότερα για τη «FRAPORT» και πάνω από 1 δισεκατομμύριο ευρώ συνολικά για όλους που τους έχετε δώσει τζάμπα, όχι τζάμπα, αλλά μετά πληρωμής δικιάς μας, τις δημόσιες υποδομές και τα δίκτυα που είναι είτε οδικά είτε αεροδρόμια είτε λιμάνια. Τους δώσατε πάνω από 1 δισεκατομμύριο ευρώ για τις απώλειες του 2020.

Να δούμε, όμως, από ποιους παίρνετε τα χρήματα που δίνονται στους πέντε μεγάλους επιχειρηματικούς ομίλους ή στους ολιγάρχες, όπως θέλει κάποιος να τους ονομάσει. Τα παίρνετε από αυτούς που είναι οι πιο ανήμποροι να πληρώσουν. Αυτή τη στιγμή πετάτε στον δρόμο εννέα χιλιάδες οικογένειες τσιγγάνων. Μιλάμε για πολλές δεκάδες χιλιάδες ανθρώπων. Τους πετάτε στον δρόμο. Γιατί; Τους δώσατε δάνεια με κοινωνικά κριτήρια. Δεν ήταν δάνεια. Ήταν πολιτική στέγης. Τα χρήματα ήρθαν από την Ευρωπαϊκή Ένωση. Ήταν υποχρωμένες οι κυβερνήσεις. Και, βέβαια, είδαμε και το έγγραφο του 2006 της Κυβέρνησης της Νέας Δημοκρατίας. Δόθηκαν με εγγύηση του ελληνικού δημοσίου αυτές οι ενισχύσεις στέγης. Και ποιο ήταν το κριτήριο; Όποιος μπορεί να τα πληρώσει; Το κριτήριο ήταν ποιος είναι ο πιο αδύναμος οικονομικά, ποιος είναι αυτός που δεν έχει καμμία δυνατότητα να ξεπληρώσει. Ήταν κοινωνική πολιτική. Και τώρα ποιος τα ζητάει πίσω; Τα ζητάει πίσω το ελληνικό δημόσιο, η Ευρωπαϊκή Ένωση που τα έδωσε, το ελληνικό δημόσιο που ήταν ενδιάμεσος και είναι ο εγγυητής των δανείων; Νομοθετήσατε ώστε να μπορούν να τα ζητάνε πίσω οι τράπεζες. Ήταν 60.000 ευρώ τα δάνεια και ζητάτε 120.000 ευρώ από κάθε άνθρωπο από αυτούς. Ξαναγυρνάτε δεκάδες χιλιάδες τσιγγάνους στους καταυλισμούς. Πιο ρατσιστική και ανάλγητη πολιτική από αυτό δεν υπάρχει.

Ήρθε ο κ. Σκυλακάκης για να απαντήσει στην επίκαιρη ερώτηση που έκανα εκ μέρους του ΜέΡΑ25 και μίλησε για στρατηγικούς κακοπληρωτές, τους ανθρώπους που επιλέχθηκαν με βάση το γεγονός ότι δεν έχουν στον ήλιο μοίρα, είναι οι οικονομικά ασθενέστεροι μεταξύ των τσιγγάνων. Αυτοί είναι οι στρατηγικοί κακοπληρωτές. Και βάζετε τις τράπεζες να ζητήσουν από τους τσιγγάνους τα χρήματα που έδωσε η Ευρωπαϊκή Ένωση. Το καταλαβαίνετε αυτό; Ζητάνε οι τράπεζες από τους τσιγγάνους τα χρήματα που έδωσε η Ευρωπαϊκή Ένωση στο πρόγραμμα για τους τσιγγάνους σε όλη την Ευρώπη.

Την ίδια στιγμή «δωράκια» οι εργαζόμενοι στη «ΛΑΡΚΟ» για να την πάρει ο ολιγάρχης, δωράκια 9,5 εκατομμυρίων ευρώ στην «Ellinair», δωράκια στη «FRAPORT», δωράκια στην «AEGEAN», δωράκια στους μεγάλους. Και οι υπόλοιποι στον Καιάδα.

Και, βέβαια, να μην ξεχάσετε στα δωράκια τον αγαπημένο σας πάροχο - παραλήπτη δώρων. Το Ελληνικό και τον κ. Λάτση. Τι μας φέρνετε με το άρθρο 90; Παρακαλώ να κάνουν λίγη υπομονή οι ακροατές γιατί είναι λίγο τεχνικός όρος. Όμως, θα το διαβάσω και θα καταλάβετε πολύ γρήγορα γιατί. «Δεν θα ενεργηθεί προσωρινός προσδιορισμός της αγοραίας αξίας ακινήτου...», στο Ελληνικό αφορά αυτό «...αλλά ο φόρος μεταβίβασης θα βεβαιώνεται με βάση τη δηλωθείσα αγοραία αξία αυτού». Είναι περίπλοκη η ορολογία. Για να δούμε πώς ερμηνεύεται πάρα πολύ απλά. Η Κυβέρνηση, στα εκατοντάδες δωράκια που δίνει σε κάθε νομοσχέδιο προς τον κ. Λάτση και τη «ΛΑΜΔΑ», προχωράει στη μεγάλη επένδυση στο Ελληνικό όπου θα ερχόταν να κατασκευάσει αυτή τη σύγχρονη πόλη στο μητροπολιτικό πάρκο του Ελληνικού. Και δεν θα ξεχάσω, βέβαια, τις δηλώσεις του κ. Τσίπρα ότι το μεγαλύτερο φιλέτο της Μεσογείου δεν μπορούσε να μείνει αναξιοποίητο. Λοιπόν, αυτά τα φιλέτα, τα μητροπολιτικά πάρκα δηλαδή, τα οποία προχωρήσατε κι εσείς με χιλιάδες δωράκια για να διευκολύνετε τον κ. Λάτση και τη «ΛΑΜΔΑ», είχε αποφασιστεί ότι θα κατασκευάσει και θα πουλήσει κατοικίες. Μόνο που τελικά ούτε αυτό θα κάνει. Θα πουλήσει οικόπεδα σε όποιον θέλει να αγοράσει και να κτίσει, σαν κτηματομεσιτικό γραφείο, δηλαδή. Θα κατασκευάσει και κάποια σπίτια, αλλά κυρίως θα πουλήσει οικόπεδα. Τα φιλέτα θα είναι πώληση οικοπέδων, κτηματομεσιτικό γραφείο, δηλαδή, όπου κρατάει ο κτηματομεσίτης πάνω από τα 4/5 του κέρδους. Μερικά δισεκατομμύρια, δηλαδή, 4 δισεκατομμύρια ευρώ. Το Δημόσιο πήρε 915 εκατομμύρια ευρώ με την υποχρέωση να κάνει τις υποδομές υπογειοποίησης και όλα τα άλλα. Τι μας λένε οι ανεξάρτητοι εκτιμητές, οι πραγματογνώμονες του ΣΔΟΕ, ο κ. Αναματερός και ο κ. Μελάς; Ας το διαβάσουμε: «Είναι δυόμισι με τέσσερις φορές υψηλότερο, από 914 εκατομμύρια ευρώ, το τίμημα που έπρεπε να δοθεί για το Ελληνικό».

Εσείς αυτό που κάνετε με την τροπολογία είναι, επειδή έχουν αρχίσει και πωλούνται αυτά τα οικόπεδα πλέον από τη «ΛΑΜΔΑ», να προλάβετε να φορολογηθούν οι μεταβιβάσεις όχι στην αντικειμενική αξία, αλλά στα 914 εκατομμύρια ευρώ. Όχι, δηλαδή, στα 4 δισεκατομμύρια ευρώ τουλάχιστον –το 2015 ήταν οι πραγματογνωμοσύνες, τώρα μπορεί να είναι 5 δισεκατομμύρια ευρώ και 6 δισεκατομμύρια ευρώ -, αλλά στα 914 εκατομμύρια ευρώ.

Τι συμβαίνει, δηλαδή; Είναι σαν να πουλάς το σπίτι σου και να λες στον άλλον ότι έχεις κανονίσει να γλιτώσει το 80% του φόρου. Παίρνεις ή δεν παίρνεις περισσότερα χρήματα έτσι; Αυτό κάνετε. Έτσι εξυπηρετείτε. Αυτή είναι η τροπολογία σας. Γλυτώνει στην αγοραπωλησία το 80% του φόρου. Και προφανώς δίνει περισσότερα στον πωλητή.

Προβλέπετε κι άλλα πράγματα. Κοιτάξτε τι κάνετε στους ψηφοφόρους σας, και σε μη ψηφοφόρους σας, αλλά κυρίως στους ψηφοφόρους σας. Θα μιλήσω για την Καστοριά, τη Σιάτιστα και το Άργος Ορεστικό. Πρόκειται για ανθρώπους οι οποίοι διαχρονικά στην πλειοψηφία τους ψήφιζαν Νέα Δημοκρατία. Τους φέρνετε την κατάργηση του φόρου πολυτελείας στα είδη γουνοποιίας. Αυτό το κάνετε για να βοηθήσετε τον κλάδο της γούνας ο οποίος καταρρέει, γιατί καταρρέει η γούνα παγκοσμίως, γιατί δεν είναι ηθικά πλέον αποδεκτή η διαδικασία. Είχαν μείνει πλέον δύο αγορές. Αυτές οι περιοχές εξήγαν το 1/10 των εξαγωγών σε δύο αγορές κυρίως, στη Ρωσία και στην Ουκρανία. Αυτή η ιστορία με τον πόλεμο τελειώνει. Δεν ξέρω, βοηθήστε με λίγο καταλάβω τον εμπαιγμό που κάνετε στους ανθρώπους που σας ψήφισαν. Αντί να κάνετε ένα ταμείο δίκαιης μετάβασης σε βιώσιμες δραστηριότητες, όπως σας ζητάνε οι γουνεργάτες και σας λένε να τους εκπαιδεύσετε σε νέες δραστηριότητες για να σωθούν, τι κάνετε; Τους λέτε: «Καταργούμε τον φόρο πολυτελείας για τις γούνες που θα πωλούνται στην Ελλάδα ή που θα εξάγονται στη Ρωσία». Μα, δεν υπάρχουν πλέον εξαγωγές για τη Ρωσία. Θα αγοραστούν γούνες στην Ελλάδα; Ούτε οι Ουκρανοί ούτε οι Ρώσοι θα έρθουν.

Εμπαίζετε τους ανθρώπους που σας ψήφισαν. Κάντε τώρα ένα ταμείο δίκαιης μετάβασης, μέσα από συμμετοχικές διαδικασίες με την τοπική κοινωνία, για να εκπαιδευτούν οι άνθρωποι σε νέες βιώσιμες δραστηριότητες.

Έχετε μεταφέρει στην ημερομηνία του ΣΥΡΙΖΑ την απολιγνιτοποίηση και πάλι χωρίς κανένα πλαίσιο δίκαιης μετάβασης. Σε ξαφνικό θάνατο θα οδηγήσετε όλη τη Δυτική Μακεδονία, γιατί θα προσθέσετε στη Σιάτιστα, στο Άργος Ορεστικόκαι στην Καστοριά και όλες τις λιγνιτικές περιοχές συν τη Μεγαλόπολη στο νότο. Κάντε δίκαιη μετάβαση να σωθούμε από τη μεγαλύτερη μετακίνηση πληθυσμών μετεμφυλιακά στην Ελλάδα.

Θα ήθελα την ανοχή σας για λίγο, κύριε Πρόεδρε, για να ολοκληρώσω.

Όσον αφορά στο Ταμείο Χρηματοπιστωτικής Σταθερότητας όπου και εδώ πέρα έχουμε την Κυβέρνηση να δίνει, όχι μόνο ασυλία, το ακαταδίωκτο στα στελέχη του Ταμείου Χρηματοπιστωτικής Σταθερότητας για να κάνουν τι; Για να υλοποιήσουν τη μεγαλύτερη ζημία προς το ελληνικό δημόσιο και τους πολίτες, να πουλήσουν τις τράπεζες σε τιμή τεράστιας ζημιάς για το ελληνικό δημόσιο. Γι’ αυτό έχουν το ακαταδίωκτο, για να το κάνουν.

Γιατί πρέπει να το πουλήσουν με ζημιά; Γιατί έχουμε δώσει 45 δισεκατομμύρια ευρώ στις τράπεζες, συν 23 δισεκατομμύρια ευρώ στο Ταμείο «ΗΡΑΚΛΗΣ» για τα κόκκινα δάνεια, πάλι το ίδιο είναι στις τράπεζες και τα αρπακτικά funds και τώρα θα πρέπει να πουληθούν όλα αυτά μερικά δισεκατομμύρια ευρώ πίσω στις τράπεζες με απώλεια του ελληνικού δημοσίου της τάξης των 60 δισεκατομμυρίων ευρώ. Γι’ αυτό δίνετε το ακαταδίωκτο.

Εδώ πέρα φέρνετε πλέον όχι μόνο την παράδοση του Ταμείου Χρηματοπιστωτικής Σταθερότητας, για να κάνουν αυτό το ανοσιούργημα, το έγκλημα εναντίον του δημοσίου, θα τους δίνετε και μπόνους και τραπεζικές μετοχές και δικαιώματα προαίρεσης. Είναι το άρθρο 11, παράγραφος 3 στα golden boys που έχετε βάλει εκεί μέσα.

Για ποιον έχει φτιαχτεί αυτό το ταμείο; Θα σας θυμίσω. Θα το πει και ο ίδιος ο Γιάνης Βαρουφάκης σε λίγο. Να θυμίσουμε την ιστορία όταν ο ίδιος προσπάθησε να μειώσει τις αποζημιώσεις, τις αμοιβές των μελών του Ταμείου Χρηματοπιστωτικής Σταθερότητας και ήρθαν οι Γερμανοί για να του πουν ότι σε περίπτωση που μειώσει τις αμοιβές τους, σταματάνε οι διαπραγματεύσεις. Θυμάστε το 2015, έτσι; Για αυτές τις διαπραγματεύσεις μιλάμε.

Και, βέβαια, θα κλείσω με τον ΟΔΔΗΧ που γίνεται ένας εκσυγχρονισμός, όπως περιγράφεται. Μόνο που αυτός ο εκσυγχρονισμός δεν απαντάει στα βασικά. Δεν απαντάει στη διαφάνεια που χρειαζόμαστε αυτή τη στιγμή απέναντι στο χρέος, γιατί αυτό είναι ο ΟΔΔΗΧ, διαχείριση του χρέους, που έχει γίνει το πρώτο χρέος παγκοσμίως κατ’ αναλογία ΑΕΠ πάνω από 200% του ΑΕΠ, πάνω από 400 δισεκατομμύρια ευρώ. Σε αυτό το χρέος που είναι εντελώς μη βιώσιμο φέρνετε διάφορες αλλαγές στον οργανισμό διαχείρισης χωρίς, όμως, να αναφέρετε στις απαραίτητες αλλαγές τη διαφάνεια, για να γίνει επιτέλους η παραδοχή ότι πρέπει να πάμε σε αναδιάρθρωση του χρέους, ότι είναι αδιέξοδη η κατάσταση και ότι είναι ένα χρέος το οποίο δεν μπορεί να εξυπηρετηθεί ποτέ.

Και τέλος, βέβαια,…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε, πολύ συνοπτικά.

…δεν μπορώ να μην αναφερθώ στην έξοδο από την ενισχυμένη εποπτεία για να πάμε στην μεταπρογραμματική εποπτεία. Και τι ξέρουμε γι’ αυτήν; Είναι ένα μνημόνιο; Είναι. Γιατί; Γιατί έγινε εξειδικευμένο πρόγραμμα για την κάθε χώρα ξεχωριστά. Για την Ελλάδα έγινε εξειδικευμένο πρόγραμμα. Για την Πορτογαλία θα ισχύει μέχρι να αποπληρωθεί το 75% του χρέους, ενώ για την Ελλάδα αυτή η έξοδος που διαφημίζετε δεν είναι έξοδος, γιατί ισχύουν όλες οι υποχρεώσεις από τα προηγούμενα μνημόνια, μονομερής ενέργεια η αλλαγή οποιουδήποτε μέτρου που ψηφίστηκε στα προηγούμενα μνημόνια και, βέβαια, ταυτόχρονα όλοι οι στόχοι του πρωτογενούς πλεονάσματος. Γιορτάζετε το νέο σας μνημόνιο!

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Βέβαια.

Ορίστε, έχετε τον λόγο για ένα λεπτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, σε συνέχεια της αναφοράς σας στη Διαρκή Επιτροπή Οικονομικών Υποθέσεων την προηγούμενη Πέμπτη, που καταγράφηκε στα Πρακτικά της Βουλής και στην οποία αναφέρατε για το άρθρο 90, που είναι μια γενική διάταξη, επί λέξει ότι: «Φέρνετε την ισχύ αυτού του άρθρου όχι από τη στιγμή που θα ψηφιστεί το νομοσχέδιο, αλλά από τη στιγμή που κατατέθηκε το νομοσχέδιο και είναι η πρώτη φορά στα χρονικά αυτού του Κοινοβουλίου που συμβαίνει αυτό.».

Σας ενημερώνω ότι και η κυβέρνηση ΣΥΡΙΖΑ προχώρησε όχι μόνο μία φορά, αλλά πολλές, σε θεσμοθέτηση διατάξεων με ισχύ προγενέστερη από την ημερομηνία δημοσίευσης των σχετικών νόμων στην Εφημερίδα της Κυβέρνησης. Και αυτό συνέβη τόσο κατά τη διάρκεια Υπουργίας του κ. Βαρουφάκη ως Υπουργού Οικονομικών, όσο και κατά την υπόλοιπη περίοδο, μέχρι το πρώτο εξάμηνο του 2019.

Για του λόγου το αληθές, καταθέτω σήμερα και παρακαλώ να καταγραφούν στα Πρακτικά της Ολομέλειας, ενδεικτικά δεκαεπτά περιπτώσεις νόμων που αποδεικνύουν την αναδρομικότητα των νόμων κατά την περίοδο διακυβέρνησης του ΣΥΡΙΖΑ. Επισημαίνεται ότι σε κάθε περίπτωση η αναδρομικότητα των νόμων είναι αναμφίβολη.

Ευχαριστώ, κύριε Πρόεδρε.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Σήμερα η Κοινοβουλευτική Ομάδα του ΚΚΕ φέρνει εδώ, στη Βουλή, τη φωνή των εργατών της «ΛΑΡΚΟ», των οικογενειών τους, του λαού της Λοκρίδας, της Φθιώτιδας, της Βοιωτίας, των Ψαχνών της Εύβοιας, της Σιάτιστας που τους καταδικάζετε σε μαρασμό, στην ανεργία, στη φτώχεια.

Ζήτησα να πάρω τον λόγο στη σημερινή συνεδρίαση της Βουλής, γιατί εμείς ως Κοινοβουλευτική Ομάδα του ΚΚΕ δεν θα σας επιτρέψουμε να περάσετε στα μουλωχτά αυτή την επαίσχυντη τροπολογία που καταθέσατε την Παρασκευή το απόγευμα για τη «ΛΑΡΚΟ», μέσα στο τριήμερο του Αγίου Πνεύματος. Δεν θα σας επιτρέψουμε να ψηφίσετε στα μουλωχτά και μάλιστα, με συνοπτικές διαδικασίες, όπως συνηθίζετε, μια τροπολογία η οποία προβλέπει τις ομαδικές απολύσεις των εργαζομένων της «ΛΑΡΚΟ» και δίνει τη δυνατότητα στον ειδικό εκκαθαριστή να προβεί σε καταγγελία του συνόλου των συμβάσεων των εργαζομένων.

Με δυο λόγια, τους πετάτε στον δρόμο για να σταματήσει η λειτουργία της το αργότερο μέχρι τον Αύγουστο και έτσι να την παραδώσετε καθαρή από εργαζόμενους στον νέο επενδυτή. Εσείς, οι βρώμικοι πολιτικά, θέλετε να καθαρίσετε τους εργαζόμενους που έχουν δώσει τη ζωή τους για το κουφάρι που σταδιακά επιδιώκατε να δημιουργήσετε. Γιατί εσείς είστε που φάγατε, φάγατε, φάγατε! Τελικά, όμως, ούτε από τον οικονομικό εισαγγελέα θα γλιτώσετε. Δεν θα σας επιτρέψουμε να το περάσετε στα μουλωχτά, όπως δεν σας το επιτρέπουν και οι ίδιοι οι εργαζόμενοι της «ΛΑΡΚΟ». Παρά το ότι όλες τις προηγούμενες ημέρες τους βάλατε το πιστόλι στον κρόταφο, δεν υπέκυψαν. Απέρριψαν τον ωμό εκβιασμό σας και αυτή την ώρα βρίσκονται έξω από τη Βουλή, διατρανώνουν τη θέλησή τους ότι το έγκλημα στη «ΛΑΡΚΟ» δεν πρέπει να περάσει.

Όσο κι αν προσπαθήσετε, όσους δούρειος ίππους και να φτιάξετε με τους συνδικαλιστές του Σταϊκούρα το κάστρο των εργατών της «ΛΑΡΚΟ» δεν πέφτει. Είναι εδώ, με το κεφάλι ψηλά, όσο ωμά και να εκβιάζετε, όσο ψυχολογική πίεση κι αν ασκήσουν τα παπαγαλάκια σας, τα κορμιά και οι ψυχές που βγάζουν το ατσάλι, που γνωρίζουν τον χάρο, που έχουν το σθένος να συνεχίζουν να δουλεύουν δίπλα στον νεκρό αδερφό τους, που η πολιτική σας σκότωσε, αυτά τα κορμιά, αυτές οι ψυχές δεν βολεύονται παρά μόνο στον ήλιο, παρά μόνο στο δίκιο και ο αγώνας των εργαζομένων της «ΛΑΡΚΟ» είναι πέρα για πέρα δίκαιος. Διεκδικούν δουλειά, διεκδικούν εργοστάσιο και μεταλλεία ανοιχτά. Σας έχουν ξεσκεπάσει στα μάτια όλων των εργαζομένων με τις θέσεις σας. Ο αγώνας τους είναι αγώνας ζωής για τους κατοίκους της Λοκρίδας, της Εύβοιας όπου θα δουν την περιοχή τους να ρημάζει.

Εσείς έχετε τους μηχανισμούς λάσπης, διάσπασης, παραπληροφόρησης μέσα και έξω από τη «ΛΑΡΚΟ» και οι εργαζόμενοι έχουν το μπόι τριάντα μήνες τώρα, μέσα από έναν παστρικό αγώνα, να σας κοιτούν κατάματα.

Πάρτε πίσω το έκτρωμα με το οποίο πάτε να ολοκληρώσετε αυτό το έγκλημα! Διασφαλίστε τη λειτουργία με συνθήκες ασφάλειας. Επιστρέψτε τα δώρα εορτών στους εργαζόμενους, το επίδομα αδείας, τις περικοπές στις μηνιαίες αποδοχές. Δώστε τους τις τριετίες. Είναι καραμπινάτη πολιτική αλητεία αυτό που κάνετε.

Επειδή είστε και εργοδότες και νομοθέτες, νομοθετήσατε. Πώς; Με τα χρήματα από τον κουμπαρά των εργαζομένων που ήσασταν υποχρεωμένοι να τα καταβάλλετε, γιατί ο μόχθος μιας ζωής, είναι η επένδυση του εργάτη σε μια αιματοβαμμένη επιχείρηση. Με τις αποζημιώσεις και τα ασφαλιστήρια ζωής χρηματοδοτήσατε την απαξίωση. Με τα χρήματα που τους υφαρπάξατε από τις περικοπές των δύο τελευταίων ετών τώρα τους αποζημιώνετε. Μάλιστα, χωρίς να είσαστε υποχρεωμένοι, έτσι εκδικητικά, με ταξικό μίσος, τους υφαρπάξατε τον δέκατο τρίτο, τον δέκατο τέταρτο μισθό και τώρα τον υφαρπάζετε δεύτερη φορά στις αποζημιώσεις που είναι μικρότερες κατά 17% ή κατά το 1/6 από αυτές που προβλέπει ακόμα και ο αντεργατικός νόμος, ο ν.493/2012. Ντροπή σας!

Με τα δουλεμπορικά μοντέλα των εργολαβιών και των δελτίων παροχής υπηρεσιών τους φάγατε τα νιάτα και τώρα δεν τους αναγνωρίζετε την προϋπηρεσία. Ντροπή σας! Στους εργαζόμενους που δεν έχει εξοφλήσει τις αποζημιώσεις λόγω συνταξιοδότησης η διοίκησή σας, η διοίκηση Τζίτζου και Κυριαζή ή αυτούς που έφυγαν στο καθεστώς ειδικής διαχείρισης του Γεωργίου Μελέτη, δεν τους δίνετε τίποτα. Ντροπή σας! Καταργήσατε τις επιχειρησιακές συλλογικές συμβάσεις εργασίας, ακόμα και ατομικές, σε μια επιχείρηση με ογδόντα νεκρούς την ώρα εργασίας, εκατοντάδες άλλους από επαγγελματικές ασθένειες.

Τους υφαρπάξατε τα ασφαλιστήρια ζωής και τώρα τους λέτε «αν είστε καλά παιδιά και συναινέσετε στην καταδίκη σας, θα νομοθετήσω και θα σας βάλω σε πιο προνομιακή θέση στη λίστα των πιστωτών», εκτός του ότι έτσι μας αποδεικνύετε το πόσο διασφαλίζονται τα χρήματα των εργαζομένων στις ιδιωτικές ασφάλειες. Καλά, ποιους δουλεύετε;

Δεν μας λέτε, βέβαια, πόσο θα τη δώσετε, αφού θα την χαρίσετε. Το λέτε μάλιστα, 1 ευρώ κι αν όχι 1 ευρώ σίγουρα όχι 73 εκατομμύρια-ευρώ και παραπάνω. Γιατί για να μοιραστεί στη λίστα υπερπρονομιούχων το πρώτο ευρώ θα πρέπει να έχει πάρει πρώτα πίσω τα 83 εκατομμύρια ευρώ το κράτος σας. Μάλιστα, πουλάτε εκδούλευση και εκβιασμό παράλληλα, βάζοντας την ειδική διαχείριση να λέει πως αν δεν συμφωνήσουν οι εργαζόμενοι, δεν θα το κάνετε. Τι είναι αυτά; Ποιοι νομίζετε πως είστε;

Μέσα από αυτό το έκτρωμα που θέλετε να ψηφίσετε σήμερα σταματάτε κάθε δραστηριότητα και αυτό σημαίνει ανεργία. Απολύονται εργαζόμενοι της «ΛΑΡΚΟ», εργαζόμενοι στις εργολαβίες, αυτοκινητιστές, ειδικότητες μηχανημάτων έργου. Σταματούν τη λειτουργία, αντικειμενικά, τρία εργοστάσια αμμοβολής με δεκάδες εργαζόμενους. Πλήττονται άμεσα προμηθευτές με εκατοντάδες εργαζόμενους. Πλήττονται υπηρεσίες και επαγγέλματα χιλιάδων εργαζομένων που κύριο οικονομικό πνεύμονα έχουν τη μισθοδοσία των άμεσα και έμμεσα εργαζομένων της «ΛΑΡΚΟ». Και ο κατάλογος δεν έχει τέλος.

Εδώ μιλάμε για μαρασμό ολόκληρων περιοχών σε έξι νομούς. Και πότε τα κάνετε αυτά; Την ώρα που το νικέλιο έχει σταθεροποιηθεί σε τιμές ιστορικού ρεκόρ. Δεν ντρέπεστε; Δεν έχετε καθόλου τσίπα πάνω σας; Με ποιο αιτιολογικό το κάνετε αυτό; Με το αιτιολογικό ότι δεν βγαίνει η «ΛΑΡΚΟ»; Οι εργαζόμενοι σας έχουν πάρει και το τελευταίο φύλλο συκής από τα βρώμικα, από τα ψεύτικα επιχειρήματά σας. Και μην κάνετε πως δεν καταλαβαίνετε.

Πάρτε πίσω την τροπολογία-έκτρωμα και φέρτε το εξώδικο που σας έστειλαν οι εργαζόμενοι για συζήτηση εδώ και καλέσετε εδώ εργαζόμενους και στελέχη. Αυτοί θα σας πουν τι πρέπει να γίνει. Πάντα σας έλεγαν, αλλά εσείς και όλοι οι προηγούμενοι «στου κουφού την πόρτα όσο θέλεις βρόντα». Μόνο την Ευρωπαϊκή Ένωση, την Κομισιόν και τα μεγάλα συμφέροντα ακούτε. Σε αυτούς είστε απλά στρατιωτάκια. Στους εργαζόμενους, που σας έχουν στηρίξει και με την ψήφο τους ακόμη, είστε εχθροί. Έτσι είναι.

Όμως, «Κυριακή, κοντή γιορτή». Πού θα πάτε, ειδικά εσείς της Φθιώτιδας; Ε, κύριε Σταϊκούρα, κύριε Οικονόμου, κύριε Χειμάρα, κύριε Κοτρωνιά και Σία; Γνωριζόμαστε και γνωρίζουμε την περιοχή της «ΛΑΡΚΟ», της επαρχίας Λοκρίδας, του Νομού Φθιώτιδας, συνολικά. Πού θα σταθείτε με το έγκλημα που κάνετε; Γιατί δεν τους φωνάζετε εδώ τους εργαζόμενους, τα στελέχη να τα πουν και να ακούσει όλος ο ελληνικός λαός; Τους φοβάστε. Ούτε ένα επιχείρημα δεν έχετε απέναντι στις τεκμηριωμένες θέσεις τους. Και το κακό για εσάς είναι ότι μέσα από τον αγώνα τους αυτές οι θέσεις μαθεύτηκαν σε όλη την επικράτεια, από τον Έβρο μέχρι την Κρήτη. Σήμερα όλη η χώρα γνωρίζει για το τι είναι η «ΛΑΡΚΟ».

Καταλαβαίνουμε, δεν έχετε άλλο χαρτί. Ο ωμός εκβιασμός σας έμεινε μόνο, αλλά δεν πέρασε. Αλήθεια, τι ακριβώς ρόλο βαράνε αυτοί της ειδικής διαχείρισης και το δικηγορικό γραφείο που συνεργάζονται; Τον ρόλο του κακού ταχυδρόμου εντολών και εκβιασμών; Καταλαβαίνετε πολύ καλά τι λέμε. Μην κάνετε τους ανήξερους. Για πείτε μας, υιοθετείτε τον εκβιασμό που μετέφερε για λογαριασμό σας η ειδική διαχείριση ότι αν δεν παραιτηθούν οι εργαζόμενοι από τα ασφαλιστικά, θα τους υφαρπάξετε και αυτά τα ψίχουλα των αποζημιώσεων, ότι αν δεν παραιτηθούν δεν θα επαναπροσληφθούν όλοι, ότι δεν θα αναγνωριστούν νόμιμες υπηρεσίες, ότι δεν θα συνεχίσουν οι εργαζόμενοι στις εργολαβίες; Τι κατάντια είναι αυτή! Δεν ντρέπεστε; Τοποθετηθείτε! Φτάσατε στο τελευταίο σημείο εξευτελισμού, αυτοεξευτελισμού. Αλλά, αυτοί είστε!

Το ΚΚΕ καλεί τους εργαζόμενους να συνεχίσουν τον ηρωικό τους αγώνα για δουλειά, προκοπή, καλύτερη διαβίωση. Με αυτόν τον ηρωικό αγώνα απέδειξαν -όχι σε εσάς, εσείς το ξέρετε, όλα τα ξέρετε, πολύ καλά- σε όλον τον ελληνικό λαό πως η «ΛΑΡΚΟ» δεν είναι ένα σκουριασμένο βαρίδι. Είναι μια στρατηγικής σημασίας επιχείρηση, πραγματικός θησαυρός για τη χώρα μας. Απέδειξαν ότι το έγκλημα στη «ΛΑΡΚΟ» είναι διαχρονικό, αφού όλες οι κυβερνήσεις και της Νέας Δημοκρατίας οι παλιότερες και του ΠΑΣΟΚ και του ΣΥΡΙΖΑ -και ας προσπαθούν σήμερα οι ηγεσίες τους να βγάλουν την ουρά τους απ’ έξω- υλοποιώντας το γράμμα των αποφάσεων της Ευρωπαϊκής Ένωσης, έβαλαν το χεράκι τους στην ιδιωτικοποίηση, στην απαξίωση, στη διάλυση, στην υπερχρέωση και τελικά στη συκοφάντηση της επιχείρησης.

Όμως, η δική σας Κυβέρνηση, κύριοι της Νέας Δημοκρατίας, ανέλαβε να ολοκληρώσει αυτό το έγκλημα. Οι δικοί σας Υπουργοί, Σταϊκούρας Χατζηδάκης Σκρέκας, έχουν βάλει την υπογραφή τους σε αυτό το έγκλημα. Ζήλεψε ο ένας τη δόξα του άλλου και τρέχει να μαζέψει αντεργατικά γαλόνια από τους μεγαλόσχημους επενδυτές-ληστές. Να ξέρετε, όμως, πως τα αντεργατικά γαλόνια τα ξηλώνουν οι ίδιοι οι εργαζόμενοι και τα δικά σας, κύριοι της Κυβέρνησης, θα σας τα ξηλώσουν οι εργαζόμενοι της «ΛΑΡΚΟ» αν τολμήσετε να ολοκληρώσετε αυτό το έγκλημα. Μην νομίζετε ότι θα σας γλιτώσουν οι παρατρεχάμενοί σας.

Ναι, η δική σας Κυβέρνηση, κύριοι της Νέας Δημοκρατίας, ανέλαβε να ολοκληρώσει αυτό το έγκλημα. Με τον νόμο που ψήφισε το 2020 προώθησε την παραπέρα ιδιωτικοποίηση, την εκποίηση της «ΛΑΡΚΟ» σε κομμάτια. Διορίζοντας ειδική διαχείριση και υλοποιώντας δύο έτη εκκαθάρισης εν λειτουργία, δημιούργησε τους όρους που απαιτεί το μεγάλο κεφάλαιο για να γίνει η «ΛΑΡΚΟ» ελκυστική για το ίδιο.

Οι δικοί σας Υπουργοί Σταϊκούρας, Χατζηδάκης, Σκρέκας, ανακοίνωσαν ένα εκτρωματικό κυβερνητικό σχέδιο που πριν από λίγους μήνες προέβλεπε και πάλι την απόλυση των εργαζομένων. Τότε είπαν μέχρι το τέλος Φεβρουαρίου να γίνουν οι απολύσεις και με ταυτόχρονη απομάκρυνση αυτών και των οικογενειών τους από τους εργατικούς οικισμούς. Στόχος σας ήταν να δώσετε τη «ΛΑΡΚΟ» στους επίδοξους επενδυτές τζάμπα και κλειστή με τους εργαζόμενους στην ανεργία, παρ’ ότι υπάρχει πρόβλεψη στον νόμο που ψήφισε η Κυβέρνηση ότι το εργοστάσιο θα παραδοθεί εν λειτουργία.

Φάγατε τα μούτρα σας τότε και θα τα ξαναφάτε, γιατί οι εργαζόμενοι απορρίπτουν τους εκβιασμούς. Έχουν μάθει να βλέπουν και να προσπερνούν τις τρικλοποδιές που τους βάζετε. Δεν λυγίζουν μπροστά στον φόβο της απόλυσης. Στέκονται όρθιοι, ενωμένοι απέναντί σας σαν μια γροθιά. Οι εργαζόμενοι με τα σωματεία τους απορρίπτουν το σχέδιό σας. Συνεχίζουν τον αγώνα τους και διεκδικούν συγκεκριμένα να διασφαλιστεί η ενιαία και συνολική παραγωγική λειτουργία της «ΛΑΡΚΟ». Να υπάρξει σχέδιο, χρονοδιάγραμμα επισκευής, εκσυγχρονισμού, αύξησης της παραγωγής σε ένα ασφαλές περιβάλλον για τους εργαζόμενους. Να διασφαλιστούν όλες οι θέσεις εργασίας και η καταβολή του μόχθου τους στο 100%. Αυτά πρέπει να ψηφίσει η Βουλή σήμερα και όχι την τροπολογία-έκτρωμα.

Επιμένουμε να μιλάμε για έγκλημα, γιατί η «ΛΑΡΚΟ» δεν είναι μια οποιαδήποτε επιχείρηση. Είναι μια επιχείρηση -το ξαναλέμε- στρατηγικής σημασίας και όπως πολλές φορές έχουμε ξαναπεί, πραγματικό χρυσωρυχείο. Γιατί η «ΛΑΡΚΟ» είναι η μοναδική επιχείρηση στην Ευρωπαϊκή Ένωση που παράγει σιδηρονικέλιο μέσα από την επεξεργασία δικών της εγχώριων μεταλλευμάτων. Μιλάμε για έγκλημα, γιατί η χώρα μας είναι η μοναδική στην Ευρώπη που έχει στο υπέδαφος νικελιούχα μεταλλεύματα με κοβάλτιο, γεγονός που τα κάνει δυσεύρετα σε όλο τον κόσμο. Μάλιστα, οι μεγαλύτεροι παραγωγοί ανοξείδωτου χάλυβα σε όλον τον κόσμο είναι πελάτες της «ΛΑΡΚΟ».

Μιλάμε για έγκλημα γιατί στη χώρα μας και στη «ΛΑΡΚΟ» έχουν γίνει συγκεκριμένα πειράματα με επιτυχία για την παραγωγή ανοξείδωτου χάλυβα, καθαρού νικελίου και σε ικανοποιητικό επίπεδο πείραμα νικελίου με τη μορφή της υδρομεταλλουργίας. Αυτά μόνο φτάνουν για να καταλάβει κάποιος τις παραγωγικές δυνατότητες που έχει η «ΛΑΡΚΟ», οι οποίες θα μπορούσαν να αξιοποιηθούν για την ανάπτυξη της οικονομίας της χώρας μας από τη σκοπιά των συμφερόντων του ελληνικού λαού. Και τέτοια πρόταση έχει το ΚΚΕ. Γιατί μόνο το ΚΚΕ έχει ολοκληρωμένη πρόταση με βάση την οποία η «ΛΑΡΚΟ» μπορεί και πρέπει να συνεχίσει τη λειτουργία της ως ο μοναδικός φορέας σιδηρονικελιούχων μεταλλευμάτων στην Ελλάδα, στην Ευρώπη, καλύπτοντας πάνω από το 5% της ευρωπαϊκής αγοράς.

Προϋπόθεση για να συνεχίσει, όμως, τη λειτουργία της είναι η αξιοποίηση προς όφελος του ελληνικού λαού των μεταλλευτικών προϊόντων, όπως η αξιοποίηση του εγχώριου νικελίου μέσα από την παραγωγή ανοξείδωτου χάλυβα, η μελέτη χρήσης του ως πρώτη ύλη στη βιομηχανία που θα μπορούσε να καλύψει ένα πάρα πολύ μεγάλο μέρος σύγχρονων αναγκών για τη βιομηχανία, όπως η παραγωγή πολλών ιατρικών ειδών, ειδών οικιακής χρήσης, υλικών για σύγχρονες κατασκευές, πρώτες ύλες για μεταφορικά μέσα και τόσα άλλα.

Σε αυτή την κατεύθυνση αξιοποίησης των δυνατοτήτων της «ΛΑΡΚΟ» και γενικότερα των μεταλλευτικών πόρων μπορεί να διασφαλιστούν και όλα τα δικαιώματα των εργαζομένων με ανθρώπινες, με αξιοπρεπείς συνθήκες εργασίας. Αυτός ο προσανατολισμός στη λειτουργία της «ΛΑΡΚΟ» και της αξιοποίησης των μεταλλευτικών πόρων έρχεται, βέβαια –ξέρουμε!-, σε σύγκρουση με το κέρδος των λίγων σε βάρος των πολλών, δηλαδή με αυτό που λέμε καπιταλιστικό κέρδος και τις παραγωγικές σχέσεις που το υπηρετούν αυτό. Είναι γνωστά.

Για αυτό σήμερα είναι απαραίτητο και υπερώριμο, λέμε εμείς, να περάσει και η «ΛΑΡΚΟ» -όπως και όλος ο μεταλλευτικό πλούτος, όλα αυτά τα συγκεντρωμένα μέσα- στην κοινωνική ιδιοκτησία, αφού μόνο έτσι και με κεντρικό, επιστημονικό σχέδιο, με εργατικό-λαϊκό έλεγχο, με συμμετοχή από τους ίδιους τους παραγωγούς του πλούτου, τους εργαζόμενους, μπορεί να υπάρξει προοπτική για την πραγματική ευημερία του λαού μας, των εργατών της «ΛΑΡΚΟ», των παιδιών τους.

Για αυτό ακριβώς, επειδή έχουμε μια τέτοια ολοκληρωμένη πρόταση, μπορούμε να στεκόμαστε, όπως με συνέπεια κάνουμε όλα αυτά τα χρόνια, απέναντι στα δικά σας εγκληματικά σχέδια, απαιτώντας τη χρηματοδότηση και τον εκσυγχρονισμό της επιχείρησης με ευθύνη, σχεδιασμό και έλεγχο του κράτους, καθώς και την παραπέρα ανάπτυξή της σύμφωνα με τις δυνατότητές της, που είναι πραγματικά πάρα πολύ μεγάλες.

Με όλες μας τις δυνάμεις στηρίζουμε τον μεγαλειώδη αγώνα των εργαζομένων. Συνεχίζουμε να απαιτούμε τη διασφάλιση της συνέχισης της λειτουργίας της και όλων των θέσεων εργασίας.

Καταθέσαμε ολοκληρωμένη τροπολογία αποδεικνύοντας γιατί η «ΛΑΡΚΟ» είναι πραγματικό χρυσωρυχείο. Τροπολογία που εξασφαλίζει την πλήρη λειτουργία, την ανάπτυξη της επιχείρησης ταυτόχρονα με την προστασία των εργαζομένων της. Την απορρίψατε τότε με τις πλάτες, βέβαια, και του ΣΥΡΙΖΑ και του ΠΑΣΟΚ – Κίνημα Αλλαγής, αλλά έτσι είναι. Ο καθένας μας άλλωστε έχει διαλέξει πλευρά. Και οι εργαζόμενοι ξέρουν ποιος είναι σταθερά, μόνιμα, με συνέπεια μαζί τους και ποιος είναι απέναντι.

Η σημερινή πολιτική αλητεία και ο ωμός εκβιασμός με την τροπολογία δεν πρέπει να περάσουν. Υπόλογοι ένας προς έναν απέναντι στην Ελλάδα και στον λαό της θα είναι όσοι ψηφίσουν αυτό το έκτρωμα. Με την ονομαστική ψηφοφορία που ζήτησε το ΚΚΕ, τα ονόματα όσων ψηφίσουν την τροπολογία απόψε θα γραφτούν στους μαύρους πίνακες της ιστορίας αυτού του τόπου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Κυρίες και κύριοι συνάδελφοι, μόλις τώρα για την ίδια τροπολογία με γενικό αριθμό 1331 και ειδικό 196 υπέβαλαν αίτημα διεξαγωγής ονομαστικής ψηφοφορίας και είκοσι έξι Βουλευτές του ΣΥΡΙΖΑ.

(Στο σημείο αυτό κατατίθεται στα Πρακτικά η προαναφερθείσα πρόταση ονομαστικής ψηφοφορίας του ΣΥΡΙΖΑ, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 93-95)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Έχω την τιμή να ανακοινώσω στο Σώμα ότι οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10-6-2022 σχέδιο νόμου: «Κύρωση της Συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας των Σεϋχελλών».

Οι Υπουργοί Υγείας, Οικονομικών, Εξωτερικών, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10-6-2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας».

Επίσης, οι Υπουργοί Υποδομών και Μεταφορών, Οικονομικών, Εξωτερικών καθώς και ο Αναπληρωτής Υπουργός Οικονομικών κατέθεσαν στις 10-6-2022 σχέδιο νόμου: «Κύρωση Πρωτοκόλλων σχετικών με την τροποποίηση των άρθρων 50 (α) και 56 της Σύμβασης Διεθνούς Πολιτικής Αεροπορίας».

Επίσης, οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Δικαιοσύνης καθώς και ο Αναπληρωτής Υπουργός Οικονομικών κατέθεσαν στις 10-6-2022 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για τη ρύθμιση της σιδηροδρομικής διασυνοριακής κυκλοφορίας».

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών καθώς και ο Αναπληρωτής Υπουργός Οικονομικών κατέθεσαν στις 10-6-2022 σχέδιο νόμου: «Κύρωση της δι’ ανταλλαγής επιστολών συναφθείσας τροποποίησης της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για τις αεροπορικές μεταφορές».

Τέλος, οι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Δικαιοσύνης, Μετανάστευσης και Ασύλου, Επικρατείας καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 10-6-2022 σχέδιο νόμου: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L123) και λοιπές επείγουσες διατάξεις».

Παραπέμφθηκαν στις αρμόδιες Διαρκείς Επιτροπές.

Ο συνάδελφος κ. Νάσος Αθανασίου ζητάει να απουσιάσει από την Ελλάδα ευρισκόμενος στις Βρυξέλλες από την Πέμπτη 16 Ιουνίου 2022 έως και την Κυριακή 19 Ιουνίου 2022 κατόπιν πρόσκλησης του Ευρωπαϊκού Κοινοβουλίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς Βουλή ενέκρινε τη ζητηθείσα άδεια.

Επίσης, η κ. Φωτεινή Πιπιλή ζητάει άδεια να απουσιάζει στο εξωτερικό από 19 ως 25 Αυγούστου 2022 λόγω ανειλημμένων υποχρεώσεων στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς Βουλή ενέκρινε τη ζητηθείσα άδεια.

Τέλος, η συνάδελφος κ. Διονυσία - Θεοδώρα Αυγερινοπούλου ζητεί και αυτή ολιγοήμερη άδεια για το εξωτερικό από το απόγευμα της Τρίτης 14-6-2022 έως και την Παρασκευή 17-6-2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Εισερχόμαστε τώρα στον κατάλογο των ομιλητών με πρώτο ομιλητή τον κ. Αθανάσιο Λιούπη από τη Νέα Δημοκρατία.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο έχει ιδιαίτερη σημασία, γιατί μετά από δώδεκα χρόνια ενεργού παρουσίας του Ταμείου Χρηματοπιστωτικής Σταθερότητας στη χώρα μας, συζητάμε πλέον για το μετασχηματισμό του και τον νέο του ρόλο. Το ταμείο αλλάζει προσανατολισμό και αρμοδιότητες και κατευθύνεται προς την αποεπένδυση από τα τραπεζικά ιδρύματα. Γίνεται σήμερα, λοιπόν, το πρώτο βήμα για να περάσουν τα ελληνικά πιστωτικά ιδρύματα σε καθεστώς κοινών εποπτευόμενων ενοτήτων και επομένως να επιστρέψουν σε κανονικούς ρυθμούς λειτουργίας.

Με τη σημερινή κοινοβουλευτική πρωτοβουλία έχει συνταχθεί και ο επικεφαλής της Ευρωπαϊκής Κεντρικής Τράπεζας. Επομένως, οι όποιες αμφιβολίες και ανησυχίες από πλευράς της Αξιωματικής Αντιπολίτευσης για τη σταδιακή αποεπένδυση είναι απολύτως αδικαιολόγητες.

Το Ταμείο Χρηματοπιστωτικής Σταθερότητας παρατείνει τη λειτουργία του έως το 2025. Ένα υγιές χρηματοπιστωτικό σύστημα δεν έχει και δεν θα έπρεπε να έχει ανάγκη από τον επεμβατικό και παρεμβατικό ρόλο του ταμείου. Υπάρχει, επομένως, ανάγκη επιστροφής του ελληνικού χρηματοπιστωτικού τομέα σε ιδιωτική μετοχική σύνθεση. Προφανώς και δεν παραδίνεται το τραπεζικό σύστημα στους ιδιώτες -όπως ακούστηκε- και χωρίς σχεδιασμό. Το τραπεζικό σύστημα λειτουργεί έτσι κι αλλιώς με δικλίδες ασφαλείας με την ευρωπαϊκή τραπεζική εποπτεία, με τον εποπτικό ρόλο της Τράπεζας της Ελλάδος. Τα τραπεζικά ιδρύματα δεν αφήνονται στα χέρια των ιδιωτών χωρίς κανόνες και χωρίς έλεγχο.

Μία από τις αλλαγές που προωθούνται σήμερα αφορούν στην εφαρμογή μιας πιο ευέλικτης διοίκησης του ταμείου, ώστε να διευκολυνθεί η ταχύτερη λήψη αποφάσεων και να γίνει πιο γρήγορη η αποεπένδυση από τις τράπεζες. Πλέον θα υπάρχει ένα όργανο διοίκησης, το διοικητικό συμβούλιο, σε αντικατάσταση των δύο μέχρι σήμερα, δηλαδή της Εκτελεστικής Επιτροπής και του Γενικού Συμβουλίου. Και φυσικά, στο νέο διοικητικό συμβούλιο ισχυρή παραμένει η θέση του ελληνικού δημοσίου, ενώ διασφαλίζονται περισσότερο τα εχέγγυα ανεξαρτησίας των μελών του με τον έλεγχο που γίνεται για τυχόν σύγκρουση με ιδιωτικά ή προσωπικά συμφέροντα τους. Καταγράφονται οι αρχές και οι προϋποθέσεις που πρέπει να τηρούνται κατά τη διάρκεια της στρατηγικής αποεπένδυσης, όπως η οικονομική βιωσιμότητα της τράπεζας, οι συνθήκες της αγοράς, η αρχή της διαφάνειας.

Το νομοσχέδιο θέτει και ένα βελτιωμένο πλαίσιο λειτουργίας για το συνεγγυητικό κεφάλαιο εξασφάλισης επενδυτικών υπηρεσιών, το οποίο είναι επιφορτισμένο με την αποζημίωση των επενδυτών. Η εποπτεία του συνεγγυητικού γίνεται πλέον από τον Υπουργό Οικονομικών, ενώ μέχρι σήμερα ήταν στην Επιτροπή Κεφαλαιαγοράς, αλλά η προεδρία του διοικητικού συμβουλίου ανήκει στην Επιτροπή Κεφαλαιαγοράς. Συντάσσεται εσωτερικός κανονισμός λειτουργίας, προστίθενται ασυμβίβαστα για τα μέλη του ΔΣ.

Τέλος, το σχέδιο νόμου περιλαμβάνει ρυθμίσεις για τον εκσυγχρονισμό του Οργανισμού Διαχείρισης Δημοσίου Χρέους. Ο ΟΔΔΗΧ, όπως είναι γνωστός, είναι το όργανο που φροντίζει τη χρηματοδότηση του ελληνικού δημοσίου, τη βελτίωση της διάρθρωσης του ελληνικού δημόσιου χρέους με το μικρότερο δυνατόν κόστος δανεισμού. Ο ΟΔΔΗΧ αναδιοργανώνεται σε επίπεδο διευθύνσεων και τμημάτων. Ταυτόχρονα, ενισχύεται σε προσωπικό και εφαρμόζονται πρακτικές για την εξασφάλιση της διαφάνειας και της αρχής χρηστής διοίκησης, ώστε να μπορεί να εξυπηρετεί με τον πλέον κατάλληλο τρόπο το σκοπό του.

Από τις υπόλοιπες διατάξεις του σχεδίου νόμου ξεχωρίζει η έκπτωση κατά 100%, που δίνεται σε δαπάνες μικρομεσαίων επιχειρήσεων, δηλαδή στη μεγάλη πλειονότητα των ελληνικών επιχειρήσεων, όσον αφορά στην πράσινη οικονομία, στην ενέργεια και στην ψηφιοποίηση. Δίνεται επιπλέον, λοιπόν, ώθηση σε αυτού του είδους τις δράσεις στις οποίες η Κυβέρνηση έχει δώσει προτεραιότητα.

Σημαντικές είναι και οι ρυθμίσεις που περιέχονται στην τροπολογία με γενικό αριθμό 1332, με την οποία κατ’ αρχάς βλέπουμε άλλη μια προσπάθεια για την ταχύτερη απονομή συντάξεων. Οποιοδήποτε δημόσιο έγγραφο είναι διαθέσιμο πρέπει να αξιοποιείται πλήρως από τις αρμόδιες υπηρεσίες ως προς τη θεμελίωση ή την έκταση του συνταξιοδοτικού δικαιώματος. Σημαντική είναι και η αποκατάσταση μιας αδικίας για τους ασφαλισμένους του ΟΓΑ, που μέχρι πρότινος δεν μπορούσαν να συνταξιοδοτηθούν, ακόμη και αν τους έλειπαν πολύ λίγα ένσημα, για λιγότερες από εκατόν πενήντα ημέρες ασφάλισης. Δίνεται ακόμη μεγαλύτερη ώθηση στο πρόγραμμα «ΠΡΩΤΟ ΕΝΣΗΜΟ» για την πρόσληψη για πρώτη φορά νέων δεκαοκτώ έως είκοσι εννέα ετών με αύξηση της επιδότησης στα 3.600 ευρώ για έξι μήνες. Άλλη μια δράση για τη στήριξη της ελληνικής οικογένειας, την καταπολέμηση της υπογεννητικότητας και την ενίσχυση της εργασιακής θέσης της εργαζόμενης μητέρας δημιουργούνται νέα προγράμματα οικονομικής ενίσχυσης κυρίως με τη μορφή κουπονιών για βρέφη, παιδιά, νήπια, άτομα με αναπηρία, ώστε να έχουν πρόσβαση σε βρεφονηπιακούς σταθμούς ή σε κέντρα δημιουργικής απασχόλησης.

Κλείνοντας, το κυρίως θέμα του σημερινού νομοσχεδίου είναι ότι σταδιακά κλείνει ένας κύκλος για το Ταμείο Χρηματοπιστωτικής Σταθερότητας, το οποίο συστάθηκε το 2010, δηλαδή σε μια εξαιρετικά δύσκολη περίοδο για την ελληνική οικονομία. Χάρη στην αποφασιστικότητα της σημερινής Κυβέρνησης ένα από τα βασικότερα προβλήματα του χρηματοπιστωτικού συστήματος, τα κόκκινα δάνεια, έχει αντιμετωπιστεί σε μεγάλο βαθμό. Η προηγούμενη κυβέρνηση παρέδωσε ένα ποσοστό δανείων 43,6%, ενώ σήμερα, τρία χρόνια μετά, τα κόκκινα δάνεια είναι στο 12,1%. Το 2019 ο όγκος των κόκκινων δανείων έφτανε τα 75,3 δισεκατομμύρια ευρώ, ενώ σήμερα έχει πέσει στα 17,7 δισεκατομμύρια ευρώ. Αντιλαμβανόμαστε όλοι –νομίζω- πόσο σημαντική είναι μια τέτοια μείωση για την εύρυθμη λειτουργία του τραπεζικού συστήματος, αλλά και για όλη την οικονομία. Το τραπεζικό σύστημα έχει επανέλθει στην κύρια δραστηριότητα του, δηλαδή τη χρηματοδότηση επιχειρήσεων μέσω δανειοδότησης.

Επομένως, η όποια προσπάθεια από την πλευρά της Αντιπολίτευσης να παρουσιάσει μια άλλη εικόνα για την ελληνική οικονομία είναι κατά τη γνώμη μου απολύτως ανεδαφική. Σύμφωνα με τα πλέον πρόσφατα στοιχεία, η ελληνική οικονομία έχει 7% ρυθμό μεγέθυνσης, τον δεύτερο μεγαλύτερο στην Ευρώπη μετά από την Πορτογαλία. Έχουμε αύξηση των επενδύσεων κατά 11,5% και τον όγκο του ΑΕΠ του πρώτου τριμήνου στα 47,2 δισεκατομμύρια ευρώ.

Χάρη στις συντονισμένες κινήσεις της Κυβέρνησης και παρά τις εξαιρετικά αντίξοες διεθνείς συνθήκες, η ελληνική οικονομία βρίσκεται σε εξαιρετική τροχιά με υψηλές προοπτικές. Όλα αυτά δεν είναι απλοί αριθμοί. Μεταφράζονται στη μείωση της ανεργίας και στη βελτίωση του επιχειρηματικού κλίματος. Τα τελευταία τρία χρόνια η ελληνική οικονομία έχει αποκτήσει νέα δυναμική, νέες δυνατότητες και το μέλλον προδιαγράφεται ακόμα πιο αισιόδοξο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λιούπη.

Τον λόγο έχει ο κ. Σωκράτης Φάμελλος από τον ΣΥΡΙΖΑ.

**ΣΩΚΡΑΤΗΣ ΦΑΜΕΛΛΟΣ:** Κυρίες και κύριοι Βουλευτές, κύριε Υφυπουργέ, καλούμαστε σήμερα να συζητήσουμε και να αποφασίσει η Βουλή για το νομοσχέδιο σχετικά με το Ταμείο Χρηματοπιστωτικής Σταθερότητας, πρακτικά γιατί η Κυβέρνηση εισηγείται να υπάρξει η δυνατότητα πώλησης των μετοχών των τραπεζών κάτω από την αξία κτήσης, αλλά και από την χρηματιστηριακή αξία, άρα να πουλήσουμε όσο-όσο τις μετοχές των τραπεζών –άρα, για χατιρικές ρυθμίσεις- προς όφελος κάποιων και των μετόχων των σημερινών, να μην υπάρχει καμμία τράπεζα στον δημόσιο έλεγχο και ταυτόχρονα, ενώ αιωρούνται σοβαρότατα ερωτήματα για τη διακίνηση των κόκκινων δανείων και τη λειτουργία των funds στην Ελλάδα εις βάρος του δημοσίου συμφέροντος, αλλά και εις βάρος των πολιτών.

Σοβαρά ζητήματα με πολλές αποκαλύψεις, αλλά να ξεκαθαρίσουμε εξ αρχής ότι η Κυβέρνηση έχει μια στρατηγική να μην υπάρχει καμμία δημόσια παρουσία και κανένας δημόσιος έλεγχος στο τραπεζικό σύστημα. Να λειτουργεί μόνο για την ωφέλεια μεγαλοεπενδυτών, να αγνοεί τα συμφέροντα του δημοσίου, άρα να έχουμε μια αδύναμη πολιτεία και να αξιοποιεί το ΤΧΣ για να κερδίσουν οι ιδιώτες.

Το παράδειγμα της μη πληρωμής των Cocos και της τραγικής -για το δημόσιο συμφέρον, αλλά και για τους ιδιώτες- αύξησης του μετοχικού κεφαλαίου της Τράπεζας Πειραιώς που ζημίωσαν το δημόσιο με σκανδαλώδη τρόπο, είναι μία απόδειξη του τι κάνει η Κυβέρνηση Μητσοτάκη. Μάλιστα, με ασυλία για τη διοίκηση του ταμείου, γιατί όταν οι ενέργειές της ζημιώνουν το δημόσιο δεν μπορεί να υπάρχει καμμία κριτική και καμμία μετέπειτα ενέργεια, με μοναδικό στόχο να ευνοηθούν οι μεγαλομέτοχοι και τα νέα τζάκια τα οποία δημιουργούνται σε συνεννόηση απευθείας με το Μαξίμου. Ο στόχος είναι να μην υπάρχει κανένας έλεγχος στις τράπεζες, να μην υπάρχει καμμία τράπεζα που να λειτουργεί προς το συμφέρον του δημοσίου, καμμία προστασία του δημοσίου, να διατίθενται οι μετοχές χωρίς να λαμβάνεται υπ’ όψιν το δημόσιο συμφέρον για να αποψιλωθούν ειδικά δικαιώματα του δημοσίου, όπως η σύγκλιση συνέλευσης, όπως η έγκριση διευθυντή ή το δικαίωμα veto. Αυτά είναι ξεκάθαρα σε ένα νομοσχέδιο το οποίο είναι εις βάρος της χώρας.

Υπάρχει, όμως, μέσα σε αυτό το νομοσχέδιο και μια βραδινή ντροπιαστική τροπολογία, η τροπολογία για τη «ΛΑΡΚΟ» στην οποία αναφέρθηκαν όλα τα κόμματα της Αντιπολίτευσης και οι εργαζόμενοι διαδηλώνουν σήμερα έξω από τη Βουλή. Σε αυτή την τροπολογία, η οποία ήρθε νύχτα, δηλαδή, όχι στις επιτροπές -για να μην έλθουν οι εργαζόμενοι και οι φορείς- κρύβοντας και αφαιρώντας ουσιαστική ύλη από το Κοινοβούλιο, η Κυβέρνηση κάνει μία μεθόδευση. Η μεθόδευση είναι να απολυθούν όλοι οι εργαζόμενοι, για να το πούμε απλά, χωρίς να υπάρχει καμμία πρόνοια για τη λειτουργία της επιχείρησης. Ένα διπλό πρόβλημα, λοιπόν, με απόλυση όλων των εργαζομένων. Χίλιοι εκατό εργαζόμενοι τίθενται σε εκκρεμότητα και μαζί ένας μεγάλος κύκλος επαγγελματιών στην ευρύτερη περιοχή, αλλά και η επιχείρηση η οποία είναι σημαντική για το εθνικό συμφέρον και για την παραγωγική ανασυγκρότηση της χώρας ταυτόχρονα τίθεται σε αμφισβήτηση, γιατί αυτή η τροπολογία και γενικά αυτή η Κυβέρνηση δεν έχει κάνει τίποτα που να εξασφαλίσει τη λειτουργία της επιχείρησης και τη λειτουργία της μεταλλουργίας.

Έτσι, η Κυβέρνηση που υποσχόταν περισσότερες και καλύτερες θέσεις εργασίας, υποκριτικά και ψευδώς, προς την ελληνική κοινωνία, έρχεται με μία τροπολογία, κυριολεκτικά, ντροπής να φέρει μαζικές απολύσεις. Ενώ επί δύο χρόνια απαξίωσε πλήρως το εργοστάσιο, με χατιρικές ρυθμίσεις και για τις περιβαλλοντικές επιπτώσεις, αλλά και με πολλές παρατάσεις –θα θυμίσω στη συνέχεια τι λέγανε οι Υπουργοί- έρχεται σήμερα, αφού χρεοκόπησε την επιχείρηση ως Νέα Δημοκρατία τα προηγούμενα χρόνια –πριν, δηλαδή, από τη διακυβέρνηση του ΣΥΡΙΖΑ- να εκδικηθεί τους εργαζόμενους -πολλοί εκ των οποίων είναι ρουσφέτια της Νέας Δημοκρατίας- και αυτό είναι ένα πικρό μάθημα προς τις τοπικές κοινωνίες. Η «ΛΑΡΚΟ», το αντιπροσωπευτικότερο πλέον υπόδειγμα της πολιτικής Μητσοτάκη, μας λέει ότι θα ξεπουληθεί η περιουσία της χώρας, θα φτωχοποιηθούν οι εργαζόμενοι, χωρίς καμμία έννοια για το τοπικό συμφέρον, αλλά και για το συμφέρον της χώρας. Αυτό σημαίνουν οι μαζικές απολύσεις. Και έτσι, ο ειδικός διαχειριστής με αυτό που προβλέπεται στην τροπολογία μπορεί να προβεί σε μαζικές απολύσεις, ενώ στην παράγραφο 4 του συγκεκριμένου άρθρου δεν προβλέπεται επίλυση ούτε μέσω άλλων προγραμμάτων για όλους τους εργαζόμενους. Μένουν έξω από τις ρυθμίσεις, διότι δεν υπάρχει υποχρεωτική εφαρμογή, τουλάχιστον, δευτερογενών εργαλείων αποκατάστασης της εργασίας στην περιοχή.

Το συμπέρασμα που βγαίνει από την τροπολογία είναι: Απολύονται όλοι οι εργαζόμενοι, αλλά ταυτόχρονα κλείνει η παραγωγή. Και αυτό είναι ένα σημαντικότατο πρόβλημα.

Ενώ, όμως, η Κυβέρνηση φέρνει αυτή την τροπολογία, προσέξτε ποιες τροπολογίες δεν έχει εγκρίνει μέχρι στιγμής και μιλάω για το δικό σας Υπουργείο, κύριε Βεσυρόπουλε. Δεν έχει εγκρίνει την τροπολογία που καταθέσαμε στις 2 Ιουνίου που λέει προσέξτε τις αυξήσεις των αντικειμενικών αξιών γιατί αυτές βγάζουν εκτός επιδομάτων δεκάδες χιλιάδες ευάλωτων κοινωνικών προσώπων και οικογενειών, παραδείγματος χάριν από το Κοινωνικό Οικιακό Τιμολόγιο, από το Ελάχιστο Εγγυημένο Εισόδημα, από το Επίδομα Κοινωνικής Αλληλεγγύης Ανασφάλιστων Υπερηλίκων, το Επίδομα Στεγαστικής Συνδρομής και το Επίδομα Στέγασης.

Αυτή είναι η Κυβέρνηση. Τροπολογία για απολύσεις, αλλά δεν ψηφίζει την τροπολογία που βγάζει από τα κοινωνικά επιδόματα όλες τις ευάλωτες κοινωνικές ομάδες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Ίδια δεν ήταν η τροπολογία που καταθέσαμε και απορρίψατε, επίσης με ευθύνη του δικού σας Υπουργείου, παραδείγματος χάριν, το λεγόμενο μέχρι 600 ευρώ για το ρεύμα; Εκεί δολίως βάλατε να έχει εκδοθεί ο λογαριασμός μέχρι το τέλος Μαΐου. Άρα, λογαριασμοί που εκδίδονται τον Ιούνιο –τώρα- και έχουν μέσα τη ληστρική ρήτρα Μητσοτάκη για τον Μάρτιο, για τον Απρίλιο, για τον Μάιο δεν θα επιδοτηθούν. Επιλογή σας ήταν αυτή. Λέγατε ψέματα στον κόσμο ότι θα μπουν στην επιδότηση. Την ίδια τροπολογία τη δική μας την ψηφίσατε και τι άλλο κάνατε; Επιτρέψατε να γίνονται ρευματοκοπές, γιατί αυτό ουσιαστικά επιδιώξατε και με την προσφυγή, την παρέμβαση της ΔΕΗ στη συλλογική προσφυγή των καταναλωτικών οργανώσεων.

Από τη μια μεριά, λοιπόν, τροπολογία για απολύσεις εργαζομένων και από την άλλη αποκαλύπτεται, κύριε Πρόεδρε –και θα το καταθέσω- ότι την Παρασκευή ο κ. Στάσσης αγόρασε πάλι μετοχές της ΔΕΗ για να δοθούν bonus στα «γαλάζια» παιδιά. Δηλαδή, για τους εργαζόμενους της «ΛΑΡΚΟ», για την εργατική τάξη, για τους εργαζόμενους της χώρας, απολύσεις. Για κάποια «γαλάζια» παιδιά έχουμε εξαπλασιασμό της αμοιβής, έχουμε bonus, πιστωτικές κάρτες, λιμουζίνες με νομοθετική ρύθμιση και συνεχίζεται η αγορά των μετοχών, που επίσης ψευδώς ανακοίνωσε στην αρχή η ΔΕΗ ότι δεν κάνει για τα «γαλάζια» παιδιά. Αυτή είναι η κατάσταση και αγοράστηκαν μετοχές 816.000 ευρώ. Τώρα, την Παρασκευή λέει το δημοσίευμα και θα το καταθέσω, κύριε Πρόεδρε, στη συνέχεια.

Άρα, λοιπόν, έρχεται η Κυβέρνηση η οποία πρακτικά οδήγησε στη χρεοκοπία τη «ΛΑΡΚΟ» να συνεχίσει μια ίδια πολιτική χρεοκοπίας και θυμίζω ότι ο κ. Χατζηδάκης έλεγε ότι στη «ΛΑΡΚΟ» προωθούμε μια λύση στη βάση της απόφασης της Ευρωπαϊκής Επιτροπής στην τριχοτόμηση που ο κ. Σταϊκούρας τότε είχε συμφωνήσει που δεν είχε λύση για τους εργαζόμενους, η οποία τώρα λέτε ότι είναι στέρεη νομικά, ελκυστική επενδυτικά και δίκαιη για τους εργαζόμενους.

Κύριε Πρόεδρε, ο κ. Χατζηδάκης έλεγε τότε ψευδώς «Μεγάλο το επενδυτικό ενδιαφέρον για τη «ΛΑΡΚΟ»». Αλήθεια; Το επενδυτικό ενδιαφέρον για απολύσεις είναι μεγάλο; Γιατί αυτό βλέπουμε μόνο να υλοποιείται στην περιοχή. Γιατί είχατε την ευθύνη για την κακοδιαχείριση το 2008, το 2009, το 2010, το 2011. Ποιος ήταν Κυβέρνηση τότε, κύριε Βεσυρόπουλε; Για λήψη δανείων, για κρατικές ενισχύσεις, για τις οποίες η Ευρωπαϊκή Επιτροπή ήλθε στη συνέχεια να μας καταδικάσει. Ενώ δεν ξεχνάμε και τον πατέρα του κ. Σκρέκα που προσέλαβε, καθώς και τη νύφη του και τον πεθερό του και όλο το πάρτι που γινόταν, όπως δεν ξεχνάμε ότι όταν ο κ. Σταϊκούρας ήταν Αναπληρωτής Υπουργός γίνανε εκατόν τριάντα δύο προαγωγές στη «ΛΑΡΚΟ» με παράλληλα διακόσιες πενήντα δύο προσλήψεις. Αυτό είναι το ιστορικό της Νέας Δημοκρατίας. Αυτό έχει να προσφέρει, τελικά, η Νέα Δημοκρατία στη «ΛΑΡΚΟ». Ενώ εμείς εφαρμόσαμε λύσεις οι οποίες μείωσαν το ενεργειακό κόστος, συντήρησαν την εργασία. Ψάχναμε να βρούμε λύση, ώστε να μην απολυθούν εργαζόμενοι και έρχεστε τώρα και βγάζετε τους εργαζόμενους χαμένους.

Είναι προφανές, κύριε Πρόεδρε, ότι το μόνο που μπορούμε να καταθέσουμε εμείς ως πρόταση είναι να αποσυρθεί η τροπολογία, η κατάπτυστη, και να βρεθεί μία λύση που να εξασφαλίζει τη λειτουργία της επιχείρησης με προστασία του περιβάλλοντος, με ασφάλεια της εργασίας -γιατί ωστόσο έχουμε πάρα πολλά ατυχήματα το τελευταίο διάστημα- έτσι ώστε να τροφοδοτηθεί και η παραγωγική ανασυγκρότηση της χώρας και το δημόσιο όφελος. Διότι, δυστυχώς, αυτό που έχετε εσείς δημιουργήσει είναι απολύσεις, χρέη προς πολλούς επαγγελματίες και στη Δυτική Μακεδονία και στην περιοχή της Φθιώτιδας και κόλπα τα οποία το μόνο που κάνουν είναι να την οδηγούν στην πτώχευση και εμείς το είχαμε πει από τότε.

Το είχε προαναγγείλει ο κ. Χατζηδάκης ότι εάν δεν βρεθεί λύση για το δικό σας σχέδιο -όπως έλεγε τότε, διαβάζω τα Πρακτικά- δεν μένει τίποτα άλλο παρά η πτώχευση.

Είχαμε προειδοποιήσει, λοιπόν, ότι το σχέδιο της Νέας Δημοκρατίας ήταν να πάει την επιχείρηση στην πτώχευση, τους εργαζόμενους στην απόλυση, στον τεμαχισμό της παραγωγικής της δραστηριότητας, στην πώληση των ακινήτων και να κάνει την Ελλάδα πιο φτωχή και εργασιακά και αναπτυξιακά.

Αυτό κάνει η Κυβέρνηση Μητσοτάκη, γι’ αυτό και πρέπει να φύγει το συντομότερο!

Ευχαριστώ πάρα πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του Κομμουνιστικού Κόμματος Ελλάδας, ο κ. Γεώργιος Μαρίνος.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Η Κυβέρνηση της Νέας Δημοκρατίας, κύριε Υπουργέ, διαπράττει αποτρόπαιο έγκλημα σε βάρος των χιλίων τριακοσίων εργαζομένων της «ΛΑΡΚΟ», χιλιάδων εργατικών λαϊκών οικογενειών της περιοχής, του λαού της Φθιώτιδας, της Βοιωτίας, της Εύβοιας, της Κοζάνης, της Καστοριάς. Η οργή του λαού θα σας κυνηγάει για πάντα. Δεν θα ξεμπλέξετε. Το έγκλημα στη «ΛΑΡΚΟ» δεν θα περάσει και θα θυμηθείτε τις θέσεις του ΚΚΕ. Το Κομμουνιστικό Κόμμα Ελλάδας απαιτεί -και αυτή τη στιγμή!- να αποσύρει η Κυβέρνηση την κατάπτυστη τροπολογία για τη «ΛΑΡΚΟ».

Χρησιμοποιήσατε κάθε είδους βρομιές -εμείς τα έχουμε ζήσει όλα αυτά τα χρόνια- για να συκοφαντήσετε τη «ΛΑΡΚΟ» και τον αγώνα των εργαζομένων και σπάσατε τα μούτρα σας. Σήμερα επιχειρείτε να προκαταβάλετε την εκδίκαση των ασφαλιστικών μέτρων για την ακύρωση των ομαδικών απολύσεων και σήμερα καλείτε θρασύτατα τους εργάτες να σκύψουν το κεφάλι για να τους το κόψετε. Τους λέτε να αποδεχθούν ότι μέχρι το τέλος του Αυγούστου θα σταματήσει η λειτουργία της «ΛΑΡΚΟ», θα καταγγελθούν οι συμβάσεις, θα απολυθούν και θα ξεσπιτωθούν όλοι οι εργαζόμενοι και ο ειδικός διαχειριστής θα επιλέγει το κατά περίπτωση αναγκαίο προσωπικό με συμβάσεις διάρκειας -τι ντροπή!- ενός ή δύο μηνών για τη συνέχιση, όπως λέτε ψευδεπίγραφα, της λειτουργίας της εταιρείας. Δεν ντρέπεστε;

Μιλάτε σε εργαζόμενους που έχουν φτύσει αίμα, έχουν θρηνήσει εκατοντάδες νεκρούς από έλλειψη μέτρων ασφάλειας και επαγγελματικές ασθένειες, μετράνε εκατοντάδες σακατεμένους για να κρατήσουν τη «ΛΑΡΚΟ» όρθια στις συνθήκες της σχεδιασμένης απαξίωσης που προώθησαν όλες οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ. Στήνετε τη φάκα και βάζετε το τυράκι των λεγόμενων «προγραμμάτων απασχόλησης», ανακύκλωσης, δηλαδή, της ανεργίας σε απολυμένους άνω των πενήντα πέντε ετών, για να πετάξετε από την επιχείρηση το πιο έμπειρο δυναμικό. Προχωράτε αυτό το εγκληματικό σχέδιο για να παραδώσετε -όσο κι αν η προσπάθειά σας δεν περνάει στους εργαζόμενους- καθαρή τη «ΛΑΡΚΟ» στα «τρωκτικά», στους αγοραστές που τροχίζουν τα δόντια τους για να αρπάξουν τον ορυκτό πλούτο της χώρας, να παίξουν στα παιχνίδια της πράσινης μετάβασης και να θησαυρίσουν. Σε αυτό αποσκοπεί η διάσπαση της «ΛΑΡΚΟ» και οι δημοπρασίες που στήσατε για να φάνε τα μονοπώλια αυτό το φιλέτο, μιας στρατηγικής σημασίας επιχείρηση - χρυσωρυχείο, την ώρα της πρωτοφανούς ανόδου της τιμής του νικελίου, σε συνθήκες που έχει ενταθεί ο ανταγωνισμός για το νικέλιο και το κοβάλτιο.

Οι εργαζόμενοι απέρριψαν προς τιμήν τους το σχέδιο για το κλείσιμο και το ξεπούλημα της «ΛΑΡΚΟ». Απέρριψαν την τροπολογία σας και διαδηλώνουν έξω από τη Βουλή σήμερα. Συνεχίζουν τον ηρωικό αγώνα δυόμισι χρόνων, μαζί με τα παιδιά και τις γυναίκες τους, με την αμέριστη στήριξη του λαού της Στερεάς Ελλάδας, την αλληλεγγύη της εργατικής τάξης της χώρας μας. Ο αγώνας θα συνεχιστεί μέχρι τη νίκη, για να διασφαλιστεί η ενιαία και συνολική παραγωγική λειτουργία της «ΛΑΡΚΟ», να διασφαλιστούν όλες, μα όλες οι θέσεις εργασίας και η καταβολή του μόχθου των εργαζομένων στο 100%, να υπάρξουν σχέδιο και χρονοδιάγραμμα επισκευής, εκσυγχρονισμού, αύξησης της παραγωγής, σε ένα ασφαλές περιβάλλον για τους εργαζόμενους.

Τον περασμένο Φλεβάρη, κύριε Υπουργέ, η Κοινοβουλευτική Ομάδα του ΚΚΕ κατέθεσε πρόταση νόμου για την εξασφάλιση της λειτουργίας και των θέσεων εργασίας στη «ΛΑΡΚΟ» και η Κυβέρνηση αρνήθηκε προκλητικά να τη φέρει στη Βουλή, γιατί φοβάστε την αναμέτρηση. Οι ισχυρισμοί σας είναι διάτρητοι. Η αλήθεια θα σας κυνηγάει σαν εφιάλτης.

Η «ΛΑΡΚΟ» είναι η μοναδική επιχείρηση στην Ευρωπαϊκή Ένωση που παράγει σιδηρονικέλιο από δικά της μεταλλεύματα. Η χώρα μας διαθέτει το 90% των κοβαλτιούχων κοιτασμάτων νικελίου σε όλη την Ευρωπαϊκή Ένωση, που είναι δυσεύρετα σε παγκόσμιο επίπεδο. Η χώρα μας έχει κοιτάσματα χρωμίου, που μαζί με το νικέλιο είναι τα υλικά που δημιουργούν τον ανοξείδωτο χάλυβα, προϊόν τεράστιας αξίας, που αξιοποιείται σε πολλές εφαρμογές και μέχρι σήμερα εισάγεται στη χώρα μας.

Αρνηθήκατε τον ανοξείδωτο χάλυβα, την παραγωγή καθαρού νικελίου, τον διαχωρισμό του κοβαλτίου, εργαλεία για την κατασκευή συσσωρευτών, για την κατασκευή σημαντικών μέσων παραγωγής. Όλες οι κυβερνήσεις χρησιμοποίησαν τα ψέματα περί υπερχρεωμένης «ΛΑΡΚΟ» κι ενώ έχουν καταρριφθεί οι ισχυρισμοί, παραδείγματος χάριν για τα χρέη στη ΔΕΗ Α.Ε. και τις κρατικές λεγόμενες ενισχύσεις. Έχει αποδειχθεί ότι η ΔΕΗ, που είναι μέτοχος της «ΛΑΡΚΟ», της πουλούσε την ηλεκτρική ενέργεια σε διπλάσια τιμή από ό,τι σε άλλες ενεργοβόρες επιχειρήσεις. Έχει αποδειχθεί ότι η «ΛΑΡΚΟ» δεν έχει πάρει ούτε 1 ευρώ από τον κρατικό προϋπολογισμό, ότι τα εικονικά χρέη αξιοποιήθηκαν για την απαξίωση, για να οδηγηθεί η επιχείρηση στην εκποίηση.

Η πώληση της «ΛΑΡΚΟ» -για να τα θυμόμαστε- εντάχθηκε στο δεύτερο μνημόνιο και αποτέλεσε μνημονιακή δέσμευση της κυβέρνησης Νέας Δημοκρατίας - ΠΑΣΟΚ το 2012. Το 2013 η κυβέρνηση Νέας Δημοκρατίας - ΠΑΣΟΚ κατέστρωσε σχέδιο για την πώληση της «ΛΑΡΚΟ» με δημοπρασία. Σε αυτόν τον δρόμο κινήθηκε και η κυβέρνηση ΣΥΡΙΖΑ τα επόμενα χρόνια. Η απαξίωση, το ξεπούλημα της «ΛΑΡΚΟ», η απόλυση των εργαζόμενων είναι κοινή απόφαση των ελληνικών κυβερνήσεων και της Ευρωπαϊκής Ένωσης. Είστε διαχειριστές και απολογητές της καπιταλιστικής βαρβαρότητας που συνθλίβει τα εργατικά λαϊκά συμφέροντα. Ο ορυκτός πλούτος της χώρας, οι παραγωγικές της δυνατότητες μπορούν να αξιοποιηθούν με την εργατική τάξη, τον λαό στην εξουσία, με την κοινωνικοποίηση των μέσων παραγωγής και τον επιστημονικό κεντρικό σχεδιασμό, όταν εξαλειφθεί το σαράκι του καπιταλιστικού κέρδους και κινητήρια δύναμη θα γίνουν οι λαϊκές ανάγκες.

Ο αγώνας συνεχίζεται. Τα τελεσίγραφα δεν πέρασαν, δεν θα περάσουν! Ο ηρωικός αγώνας των δυόμισι χρόνων διδάσκει και δείχνει τον δρόμο. Η «ΛΑΡΚΟ» μπορεί να παραμείνει ανοιχτή, να αναπτυχθεί και να εκσυγχρονιστεί, αλλά και να διασφαλίσει τη δουλειά και τα δικαιώματα των εργαζομένων, όπως έχει προτείνει, όπως παλεύει το Κομμουνιστικό Κόμμα Ελλάδας.

Κύριοι της Κυβέρνησης, πάρτε πίσω αυτό το έκτρωμα! Οι εργάτες, η εργατική τάξη θα τιμωρήσουν πολύ σκληρά αυτή την εγκληματική πολιτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί το Βήμα, προκειμένου να πάρει τον λόγο ο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Ο συνάδελφος του ΚΚΕ είχε απόλυτο δίκιο. Βλέπουμε αυτόν τον συνυφασμό του ταμείου χυδαίας συγκάλυψης, αλλιώς γνωστό ως Ταμείο Χρηματοπιστωτικής Σταθερότητας, της πώλησης της «ΛΑΡΚΟ» και διάφορων άλλων πραγμάτων τα οποία ήταν προδιαγεγραμμένα από το δεύτερο μνημόνιο και έρχονται τώρα και κουμπώνουν. Έχετε απόλυτο δίκαιο, κύριε συνάδελφε.

Είναι ενδιαφέρον ότι φέρνετε αυτή την τροπολογία απόλυσης των εργαζομένων της «ΛΑΡΚΟ» και την εντάσσετε στο νομοσχέδιο για το Ταμείο Χρηματοπιστωτικής Σταθερότητας, το οποίο από μόνο του δεν έχει καμμία σημασία, γιατί το μόνο πράγμα που κάνετε, ουσιαστικά –ας τα πούμε τα πράγματα με το όνομά τους-, λέτε στους τραπεζίτες «θα πάρετε τα μπόνους σας, αλλά να τελειώσουμε πρώτα με τις εκλογές, να μην έχουμε και αυτό το πολιτικό κόστος». Αυτό είναι. Αλλά βάζοντας τον τίτλο του ΤΧΣ, το ταμείο χυδαίας συγκάλυψης, το ταμείο χυδαίου σφετερισμού, μας δίνετε εμάς την ευκαιρία και στον κόσμο εκεί έξω που διαδηλώνει εναντίον της απόλυσης των εργαζομένων της «ΛΑΡΚΟ», μας δίνετε τη δυνατότητα να το ξαναδούμε αυτό το διαχρονικό έγκλημα το οποίο διαπράττετε από τη μεγάλη χρηματοοικονομική, χρηματοπιστωτική κρίση του καπιταλισμού το 2008.

Αυτό που λέω αφορά στο σήμερα. Δεν αφορά στο ιστορικό της περιόδου 2008 με 2020. Γιατί το έγκλημα εκείνο το οποίο ξεκινάει από το 2008-2009 και στην Ελλάδα και συνεχίζεται με τα μνημόνια είναι το ίδιο έγκλημα, είναι το ίδιο σήριαλ που σήμερα ληστεύει τους μικρομεσαίους, με τα δικά τους χρήματα στήνεται η απάτη αυτή, τη ληστεία του Ταμείου Ανάκαμψης. Ξέρετε πολύ καλά, κύριε Υπουργέ -και εμείς σας το λέγαμε από την πρώτη στιγμή-, ότι οι μικρομεσαίοι δεν πρόκειται να πάρουν ούτε 1 ευρώ από το Ταμείο Ανάκαμψης, από τη στιγμή που περνάνε μέσα από τις ζοφερές αυτές τράπεζες, που ήταν μέχρι τώρα ενταγμένες στο ταμείο χυδαίας συγκάλυψης, ο «ΗΡΑΚΛΗΣ», που είναι το σύστημα των πλειστηριασμών, η δευτερογενής αγορά, αυτό το αυγό του ίδιου φιδιού του 2012, το μοντέλο ληστείας της ΔΕΗ, το μοντέλο ληστείας του Ελληνικού, που βάλατε και μια τροπολογία για να μπορέσει να οικοπεδοποιήσει ο κ. Λάτσης αυτά που του δώσατε ήδη κοψοτιμής. Λίγο-λίγο έχουμε και την επιστροφή των βρικολάκων. Έχουμε και το πολιτικό προσωπικό του δεύτερου μνημονίου του οποίου ήταν απολύτως εγκληματικό, τον Ευάγγελο Βενιζέλο για παράδειγμα, ο όποιος επιστρέφει σαν πατέρας του έθνους πλέον. Επειδή, λοιπόν, αυτό σημαίνει αναθεωρητισμός στην Ελλάδα, το να ξαναγράφουν οι ένοχοι την ιστορία της ενοχής τους -γιατί αυτό κάνετε, το κάνετε καθημερινά, μέσα στη Βουλή, έξω από την Βουλή-, θα πρέπει εμείς οι της Αντιπολίτευσης να κοιτάξουμε στα μάτια τον πολίτη, την πολίτη και να πούμε ακριβώς με νούμερα σε τι συνίσταται αυτή η ληστεία.

Λοιπόν, πολίτη, άκου τι έδωσες: Από το 2008, που κατέρρευσαν οι διεθνείς τράπεζες -της δύσης, τουλάχιστον-, την ίδια μέρα άρχισες να δίνεις δανειομετοχές –ο κ. Αλογοσκούφης, ποιος τον θυμάται- 80 δισεκατομμύρια ευρώ, «IOUs» -ναι, «IOUs», παλιόχαρτα με την εγγύηση του ελληνικού δημοσίου που έπαιρναν οι τράπεζες που πήγαιναν και τις κατέθεταν μετά στην Ευρωπαϊκή Κεντρική Τράπεζα και έπαιρναν ρευστότητα- των 60 δισεκατομμύρια ευρώ. Σύνολο 140 δισεκατομμύρια ευρώ. Ένα, δύο χρόνια μετά, με το πρώτο μνημόνιο, πήγαν 80 δισεκατομμύρια ευρώ από τα 110 δισεκατομμύρια ευρώ του πρώτου μνημονίου στις γαλλογερμανικές τράπεζες. Θα μου πεις εντάξει, αυτές είναι γαλλογερμανικές, έπρεπε να κλείσουν οι μαύρες τρύπες τους. Βεβαίως, επειδή αυτά τα φορτώθηκε ο αδύνατος ώμος του Έλληνα πολίτη, μέσα σε έναν χρόνο χρειαζόταν και το δεύτερο μνημόνιο.

Το δεύτερο μνημόνιο τι κάνει; Κουρεύει τα ομόλογα των ταμείων, καταστρέφοντας τα, των μικροομολογιούχων, καταστρέφοντας πάρα πολύ κόσμο, αλλά και ενώσεις, αλλά και επιμελητήρια και κουρεύει τα ομόλογα που είχαν οι τράπεζες. Από αυτούς τους τρεις, ταμεία, ομολογιούχους και τράπεζες, οι μόνοι που διασώθηκαν από τη δική σας κυβέρνηση και του ΠΑΣΟΚ ήταν οι τράπεζες. Και πώς έγινε αυτό; Ταμείο χυδαίας συγκάλυψης, Ταμείο Χρηματοπιστωτικής Σταθερότητας. Φτιάξατε ένα ταμείο το οποίο ήταν παράρτημα του Ευρωπαϊκού Ταμείου που ουσιαστικά αυτό έκανε, μετέφερε τις ζημίες από τους ώμους των τραπεζιτών που τις δημιούργησαν στους ώμους των πιο αδύναμων εκ των πολιτών και φορολογουμένων και πήρατε 50 δισεκατομμύρια ευρώ δάνειο από την τρόικα, το βάλατε στο ΤΧΣ, από το οποίο δώσατε τα 39 δισεκατομμύρια ευρώ στους τραπεζίτες και τα δώσατε χωρίς όρους. Κανέναν όρο.

Κύριε Υπουργέ, με κοιτάτε με ένα θλιβερό ύφος. Ελπίζω να υπάρχει μια αίσθηση αίσχους και θλίψης στην ψυχή σας γι’ αυτό που κάνατε τότε, το 2012.

(Χειροκροτήματα από την πτέρυγα του ΜέΡΑ25)

Γιατί τότε τι κάνατε; Ποιο ήταν το πρόβλημα των τραπεζών, κύριε Υπουργέ; Το πρόβλημά τους ήταν ότι είχαν δώσει δάνεια τα οποία έγιναν κόκκινα. Αυτό είναι ένα πρόβλημα για την τράπεζα. Ουσιαστικά η κεφαλαιακή της βάση διαλύεται. Τι κάνατε τότε το 2012 για να πάψει η αιμορραγία λόγω κόκκινων δανείων; Τίποτα. Περισσότερη λιτότητα, περισσότερα κόκκινα δάνεια. Δίνατε, δηλαδή, 39 δισεκατομμύρια ευρώ από τα 50 δισεκατομμύρια ευρώ που είχατε βάλει στο ΤΧΣ στις τέσσερις τράπεζες, εσείς με τον κ. Στουρνάρα, με τον κ. Βενιζέλο, τα δίνατε αυτά την ώρα που ήταν σαν να βάζατε 39 δισεκατομμύρια ευρώ σε μια κατσαρόλα τρύπια από κάτω. Οι τρύπες ήταν τα κόκκινα δάνεια. Ήταν δεδομένο ότι θα φύγουν από εκεί. Γιατί το κάνατε αυτό; Γιατί δεν ξέρατε τι κάνατε; Εσείς μπορεί προσωπικά να μην ξέρατε τι κάνατε. Οι άνθρωποι της τρόικας ήξεραν πάρα πολύ καλά τι έκαναν. Κρατούσαν στην εξουσία των διοικητικών συμβουλίων τους δικούς τους τραπεζίτες. Γνώριζαν ότι αυτή η ρευστότητα, αυτά τα κεφάλαια θα εξαφανιστεί λόγω κόκκινων δανείων. Δεν τους ενδιέφερε, όμως. Γιατί το πρόβλημά τους δεν είναι να σώσουν τις τράπεζες. Το πρόβλημα ήταν να σώσουν το σύστημα το ολιγαρχικό στο οποίο κυριαρχούσαν οι συγκεκριμένοι κύριοι τραπεζίτες, μαζί με τους τροϊκανούς που ερχόντουσαν εδώ στην πλατεία Συντάγματος. Αυτό συνέβη το 2012.

Τους ομολογιούχους τους διαλύσατε. Τα ταμεία τα διαλύσατε. Πτώχευσαν. Από τότε δεν έχουν συνέλθει ούτε θα συνέλθουν. Και έμειναν από τα 50 δισεκατομμύρια ευρώ που δανειστήκατε εκ μέρους των Ελλήνων από την τρόικα 11 δισεκατομμύρια ευρώ και τα αφήσατε στο ΤΧΣ. Έτσι, όταν ήρθαμε εμείς, λοιπόν, το 2015 είχαν μείνει αυτά τα 11 δισεκατομμύρια ευρώ, το οποίο έχει πολύ ενδιαφέρον. Γιατί είναι ένα διπλό ανέκδοτο που δείχνει πως τα μεγάλα κόμματα σε τελική ανάλυση πρέπει να επιλέξουν είτε να παραδεχθούν ενοχή είτε ανοησία. Ένα από τα δύο. Δεν υπάρχει τρίτη εναλλακτική.

Ο ΣΥΡΙΖΑ -και του τα είχα σούρει του ΣΥΡΙΖΑ πριν γίνω κομμάτι της κυβέρνησης, το ομολογώ, το έχω γράψει κιόλας- στο πρόγραμμα της Θεσσαλονίκης -το θυμάστε, κύριε Τσακαλώτο- μιλούσαν ότι θα πάρουν αυτά τα 11 δισεκατομμύρια ευρώ από το ΤΧΣ -λες και είναι κάποιο θησαυροφυλάκιο και έχει 11 δισεκατομμύρια ευρώ μέσα-, να τα ρίξουν στην ανάπτυξη. Τους έλεγα: «Βρε παιδιά αυτό είναι μια πιστωτική κάρτα, την οποία σας τη δίνουν μόνο και μόνο για να τραβήξετε λεφτά να τα δώσετε στους τραπεζίτες. Δεν υπάρχει πιθανότητα να το κάνετε.».

Όταν εγώ ήμουν στο Υπουργείο Οικονομικών είπα ξεκάθαρα στους δανειστές ότι δεν τη θέλω την πιστωτική αυτή κάρτα, δεν θέλω να δανειστώ και άλλα εκ μέρους του Έλληνα πολίτη για να τα δώσω στους ίδιους πτωχευμένους τραπεζίτες, να τα ρίξω και αυτά τα 11 δισεκατομμύρια ευρώ στην κατσαρόλα με τις τρύπες από κάτω. Και εσείς τι κάνατε από κάτω; Ο Βαρουφάκης –λέει- έχασε 11 δισεκατομμύρια ευρώ. Έχασα 11 δισεκατομμύρια ευρώ! Αν εσείς είχατε μια πιστωτική κάρτα, που δεν έχετε τη δυνατότητα να την αποπληρώνετε και δεν έχετε τραβήξει και τη γυρίσετε πίσω στην τράπεζα που σας την έδωσε -το οποίο θα ήταν το λογικό πράγμα να κάνετε- και ερχόταν κάποιος και έλεγε ότι την έχασες την πιστωτική κάρτα, θα του έλεγες «τι είναι αυτά που λες, τι ανοησίες;». Αυτές τις ανοησίες λέγατε εδώ μέσα και έχετε το θράσος να μιλάτε ακόμη για εκείνη την περίοδο.

Ας τα πάρουμε, όμως, ακόμα πιο αναλυτικά και απλά. Το επιχείρημά σας τότε, το επιχείρημα της τρόικας, ήταν ότι το ΤΧΣ, το ταμείο χυδαίας συγκάλυψης, χρηματοπιστωτικής σταθερότητας, έπρεπε να δημιουργηθεί, αυτά τα χρήματα, -τα 50 δισεκατομμύρια ευρώ- έπρεπε να τα δανειστούμε, να τα προσθέσουμε στα 140 δισεκατομμύρια ευρώ των «IOUs», των δανειομετοχών κ.λπ. που είχαμε δώσει ως Ελληνική Δημοκρατία στους τραπεζίτες, δηλαδή σύνολο 190 δισεκατομμύρια ευρώ. Αφήστε τα χρήματα του πρώτου μνημονίου, αφήστε τα αυτά. 190 δισεκατομμύρια ευρώ ήταν η στήριξη των τραπεζών. Πόσες ήταν οι καταθέσεις; Γιατί μας λένε ότι έπρεπε να το κάνουμε –λέει- αυτό για να διασώσουμε τις καταθέσεις των πολιτών. Αυτά δεν λέγατε; Αυτές τις αρλούμπες δεν λέγατε; Ξέρετε πόσες ήταν οι καταθέσεις τον Ιούνιο του 2012, όταν είχατε βγει κυβέρνηση τότε; 133 δισεκατομμύρια ευρώ ήταν των φυσικών προσώπων και των αστικών μη κερδοσκοπικών.

Kαι άλλα 24 δισεκατομμύρια ευρώ ήταν των επιχειρήσεων. Και άλλα 2 δισεκατομμύρια ευρώ που ήταν οι καταθέσεις των ταμείων, όχι τα ομόλογα. Σύνολο 159 δισεκατομμύρια ευρώ. Πόσα δώσατε στους τραπεζίτες; 190 δισεκατομμύρια ευρώ. Δώσατε 190 δισεκατομμύρια ευρώ για να σώσετε καταθέσεις των 159 δισεκατομμυρίων ευρώ. Σώθηκαν οι καταθέσεις; Όχι βέβαια. Δεν σώθηκαν. Όχι επειδή έφυγαν, αλλά επειδή ξοδεύτηκαν. Γιατί ο μικρομεσαίος ή η μικρομεσαία αναγκάστηκε να τα χρησιμοποιήσει αυτά για να πληρώνει τον ΕΝΦΙΑ, για να ζει, δεδομένου ότι ήταν άνεργος ο ίδιος, η ίδια, τα παιδιά τους. Αυτό συνέβη.

Για να έχουμε μια τάξη μεγέθους: Δώσατε 190 δισεκατομμύρια ευρώ στους τραπεζίτες εσείς με το ΠΑΣΟΚ. Ας βάλουμε και τα 23 δισεκατομμύρια ευρώ του «ΗΡΑΚΛΗ». Ξέρετε πάρα πολύ καλά ότι η EUROSTAT, η Κομισιόν, σας ζητάει να τα προσθέσετε στο χρέος γιατί είναι δημόσια εγγύηση η οποία θα σκάσει. Δεν υπάρχει πιθανότητα να μη σκάσει. Έτσι βγάζουν 213 δισεκατομμύρια ευρώ. 213 δισεκατομμύρια ευρώ είναι η στήριξη των τραπεζών από το 2008 μέχρι σήμερα. Είναι 213 δισεκατομμύρια ευρώ. Το ΑΕΠ μας είναι κάτω από 200 δισεκατομμύρια ευρώ. Δώσαμε κάτι παραπάνω από ένα ΑΕΠ. Ένα ολόκληρο ΑΕΠ και πάλι γιατί; Γιατί το έδωσε ο Έλληνας πολίτης; Για να τον γδύνουν οι τραπεζίτες που τα πήραν από τον πολίτη. Για να του στερούν σήμερα δάνεια. Ποιος μικρομεσαίος παίρνει δάνεια απ’ την τράπεζα; Να του στερούν πρόσβαση στο Ταμείο Ανάκαμψης, το οποίο μας σπάσατε τα νεύρα δυο χρόνια να γιορτάζετε όταν είναι μείον στο πηλίκο, όσον αφορά στην ανάπτυξη του 99% της ελληνικής οικονομίας. Για να του βγάζουν το σπίτι στο σφυρί με τους πλειστηριασμούς. Για τα αλισβερίσια του «ΗΡΑΚΛΗ». Για να γίνονται πακετάκια τα κόκκινα δάνεια και να πλουτίζουν τα αρπακτικά ταμεία βγάζοντας τα κέρδη τους, τις προσόδους τους, στα Cayman Islands. Γι’ αυτό έδωσε ο πολίτης 190 δισεκατομμύρια ευρώ. Για να τους σώσουν τις καταθέσεις των 133 δισεκατομμυρίων ευρώ. Μιλάμε για φυσικά πρόσωπα. Άντε πες σύνολο 150-160 δισεκατομμύρια ευρώ βάζοντας και τις επιχειρήσεις μέσα.

Και τώρα έρχεστε με ένα νομοσχέδιο με το οποίο λέτε στους τραπεζίτες αυτούς που τους σώσατε –κορόιδα, σας γδύνουν, δεν σας δίνουν πρόσβαση στην πίστη- ότι θα τους δώσουμε και μπόνους, αλλά όχι ακόμα. Να γίνουν πρώτα οι εκλογές μπας και πάρουμε και κανένα ψηφαλάκι περισσότερο από ανθρώπους οι οποίοι μπορεί να θύμωναν μαθαίνοντας ότι αυτοί οι τραπεζίτες που διέσωσε ο Έλληνας πολίτης θα πάρουν και μπόνους από πάνω. Έτσι έρχεται να κουμπώσει πολύ όμορφα η τροπολογία σας για τη «ΛΑΡΚΟ».

Δεν μου λέτε, κύριε Υπουργέ. Ας υποθέσουμε ότι είχατε ένα διαμέρισμα που θέλατε να πουλήσετε σε μια υποβαθμισμένη περιοχή, σε μια πολυκατοικία λίγο άσχημη, που δεν πήγαινε πάρα πολύ καλά στην αγορά και ξαφνικά εκεί που ήσασταν έτοιμοι να σκοτώσετε αυτό το διαμέρισμα κάτι γινόταν και η τιμή του πήγαινε από 186.000 ευρώ στις 448.000 ευρώ. Εσείς θα αγνοούσατε την αύξηση της τιμής; Θα λέγατε «όχι, εγώ θα το πουλήσω 186.000 ευρώ. Αυτή ήταν η τιμή»; Ακριβώς αυτό συμβαίνει τώρα με τη «ΛΑΡΚΟ».

Κυρίες και κύριοι συνάδελφοι, πήγα και κοίταξα λίγο πριν έρθω εδώ ότι πέρυσι σαν σήμερα η τιμή τόνου του νικελίου ήταν 18.612 δολάρια. Σήμερα είναι 44.826 δολάρια. Τον Μάρτη είχε πάει και λίγο πιο ψηλά στις 48.201 δολάρια. Σήμερα, η τιμή του νικελίου είναι 44.826 δολάρια. Τέτοιο καιρό πέρυσι ήταν 18.000 δολάρια. Ήρθατε να μας δείξετε ποια είναι η διαφορά στον προγραμματισμό σας, στον σχεδιασμό σας για το τι θα κάνουμε με τη «ΛΑΡΚΟ»; Μήπως η «ΛΑΡΚΟ» είναι τώρα λιγότερο επιζήμια από ό,τι ήταν πριν από έναν χρόνο; Δεν ξέρω. Υπάρχουν διάφοροι τρόποι να μαγειρέψεις ένα business plan. Εσείς δεν έχετε business plan. Συνάδελφοι του ΚΚΕ, ούτε καπιταλιστές δεν είναι. Είναι σαν να είναι η περιουσία του γείτονα και να έχουν συμφωνήσει με τον τσιφλικά και να το σκοτώσουν. Ούτε καπιταλιστές δεν είναι.

(Χειροκροτήματα από την πτέρυγα του ΜέΡΑ25)

Επί της ουσίας ξέρουμε ότι το νικέλιο και άλλα μέταλλα τα οποία βρίσκονται στα έγκατα της γης, στη «ΛΑΡΚΟ», έχουν μέλλον. Κι έχουν πολύ μέλλον. Ξέρουμε πάρα πολύ καλά ότι είναι περιζήτητα από εταιρείες σαν τη «TESLA» και άλλες. Το ερώτημα που θα μας θέσουν τα εγγόνια μας, σε εμάς που μπορεί να έχουμε επιζήσει και λιγάκι για να τα ακούσουμε και να ντραπούμε, είναι: «Τι κάνατε όταν πήγαν να σκοτώσουν τη «ΛΑΡΚΟ», να δώσουν το νικέλιο απελευθερωμένο από εργαζόμενους;». Γιατί αυτό δεν κάνουν; Θέλουν να δώσουν το νικέλιο χωρίς εργαζόμενους. Πάντα ο καπιταλιστής, έλεγε ο Μαρξ, μισεί την ιδέα να έχει εργαζόμενους. Θα ήθελε να μην έχει κανέναν. Θα ήθελε να έχει μόνο την υπεραξία. Ανέχεται τον εργαζόμενο. Εσείς δεν τον ανέχεστε γιατί θέλετε να την πουλήσετε άνευ εργαζομένων. Να φέρει ξανά ο καινούριος εργοδότης τους ίδιους τους εργαζόμενους, αλλά με συνθήκες πρεκαριάτου.

Το ερώτημα, λοιπόν, είναι: αυτή η δημόσια περιουσία σήμερα πώς θα μπορούσε να έχει αξιοποιηθεί; Και εμείς λέμε ότι στο πλαίσιο της πράσινης μετάβασης –όχι των πράσινων αλόγων, αλλά της πραγματικής πράσινη μετάβασης- μια εταιρεία όπως η «ΛΑΡΚΟ» θα έπρεπε να παράγει ταυτόχρονα νικέλιο, συσσωρευτές, ανεμογεννήτριες, όλο το πλαίσιο της παραγωγικής διαδικασίας που χρειάζεται η πράσινη μετάβαση. Γιατί αλλιώς θα το εισάγετε όλο από τη Γερμανία. Όπως εισάγαμε «VOLKSWAGEN» και ψυγεία, θα εισάγουμε τις ανεμογεννήτριες και τους συσσωρευτές. Αυτό, όμως, θέλει μια σοβαρή κυβέρνηση. Θέλει ένα σοβαρό πλάνο. Θέλει μια πράσινη βιομηχανική επανάσταση. Θέλει ένα σχέδιο σαν αυτό. Εμείς που είμαστε ένα μικρό κόμμα έχουμε προσπαθήσει να φτιάξουμε ένα τέτοιο σχέδιο. Εσείς δεν έχετε καν προσπαθήσει να το φτιάξετε. Για εσάς ο κατάλογος του Ταμείου Ανάκαμψης είναι ένα μενού για τους φίλους σας, τι θα πάρει ο καθένας. Τι θα παραγγείλει. Αυτό είναι. Θα χάσουμε την τέταρτη βιομηχανική επανάσταση επειδή είστε ανδρείκελα και μαριονέτες της ολιγαρχίας.

(Χειροκροτήματα από την πτέρυγα του ΜέΡΑ25)

Παρατηρώ ότι ο φίλος μου Χρήστος Σταϊκούρας δεν είναι εδώ σήμερα γιατί ξέρω ότι είχε μια ευχάριστη συνάντηση με τον Γερμανό ομόλογό του, τον Υπουργό Οικονομικών της Γερμανίας, τον κ. Λίντνερ. Δεν ξέρω τι είπαν και φαντάζομαι ότι ο Χρήστος δεν θα μου πει. Έχω μια ερώτηση ρητορική. Θα του σφυρίξει το κακό μαντάτο; Γιατί στη γερμανική τηλεόραση προχθές ο κ. Λίντνερ το σφύριξε στους τηλεθεατές της Γερμανίας. Τους είπε verbatim, μετάφραση δική μου, αλλά νομίζω είναι η σωστή, «Δεν θα επιτρέψουμε ποτέ στην Ευρωπαϊκή Κεντρική Τράπεζα» και το εμπεδώνει κι άλλο «από άσκηση νομισματικής πολιτικής να προχωρήσει σε μια επίσημη πλέον χρηματοδότηση χρέους».

Τι εννοεί ο ποιητής ο κ. Λίντνερ; Σας προτείνω. Εννοεί το εξής. Ότι ο κ. Ντράγκι μας τούμπαρε εμάς τους Γερμανούς, την Μπούντεσμπανκ, τον Σόιμπλε. Έκανε την ποσοτική χαλάρωση και αγοράζει το δικό σας χρέος εδώ και τρία χρόνια. Γι’ αυτό έχει συσσωρευτεί τόσο χρέος με σχετικά χαμηλά επιτόκια μέχρι πρόσφατα, γιατί τα αγόραζε όλα ο κ. Ντράγκι αρχικά και μετά η κ. Λαγκάρντ. Βασικά η κ. Λαγκάρντ. Δεν πρόλαβε ο κ. Ντράγκι, αλλά το έβαλε μπροστά. Τι λέει ο Λίντνερ; Ότι «αυτό το δεχτήκαμε όσο είχαμε πληθωρισμό κάτω του στόχου του 2%. Τώρα που η νομισματική πολιτική απαιτεί τέλος αυτών των αγορών, τέλος η χρηματοδότηση του ελληνικού και του ιταλικού χρέους». Το είπε ο κ. Λίντνερ προχθές στην τηλεόραση.

Εσάς, η κ. Λαγκάρντ σας έχει υποσχεθεί ότι μέχρι τις εκλογές θα σας αγοράζει. Το ξέρετε. Ναι. Αλλά ξέρετε; Εμάς δεν μας νοιάζουν οι εκλογές. Μας ενδιαφέρει το μέλλον αυτού του κόσμου εκεί έξω. Γιατί όποιος από εσάς και να κερδίσει, όποια κυβέρνηση συνεργασίας και να κάνετε, ο κ. Λίντνερ, η κ. Λαγκάρντ, όποιος τους έχει διαδεχθεί θα έρθουν και θα σας βάλουν το μαχαίρι στον λαιμό. Τα πράγματα είναι ξεκάθαρα. Ακόμη και οι αγορές το καταλαβαίνουν. Εσείς ερχόσασταν εδώ και απαιτούσατε να ντυθούμε Ευρώπη και να βγούμε στους δρόμους να χορεύουμε επειδή είχαμε, λέει, αρνητικά επιτόκια.

Κύριε Υπουργέ, έχετε κοιτάξει καθόλου το επιτόκιο των T-Bills της Ελλάδας των τραπεζογραμματίων του ενός μηνός; Πριν από έξι μήνες ήταν -0,5%. Πριν από ένα μήνα ήταν 0,01%. Σήμερα είναι 1,9%. Το δεκαετές πήγε από 1,3% -6 μήνες πριν στο 2,5%- πριν από ένα μήνα. Σήμερα το πρωί που κοίταξα είναι στο 4,41%. Είμαστε χρηματοπιστωτικά, άμα το δείτε, στον Οκτώβριο του 2009. Το δεκαετές ομόλογο σήμερα είναι αυτό που ήταν όταν ο Γιώργος Παπανδρέου αναλάμβανε την Κυβέρνηση από εσάς. Σε αυτή την κατάσταση είμαστε. Με τι; Με ανοδικές πορείες επιτοκίων, με στάσιμο πληθωρισμό. Αυτό αντιμετωπίζει η επόμενη κυβέρνηση.

Εσείς θα προσπαθήσετε να ρίξετε στάχτη στα μάτια του κόσμου μέχρι να γίνουν εκλογές. Και αυτό κάνει το νομοσχέδιο σας σήμερα: Μη δώσουμε μπόνους στους τραπεζίτες και θυμώσουμε τους πολίτες. Ας κερδίσουμε τις εκλογές, ας κάνουμε μια συγκυβέρνηση με το ΠΑΣΟΚ, με τον ΣΥΡΙΖΑ –δεν μ’ ενδιαφέρει- μια μνημονιακή συγκυβέρνηση και πάλι και μετά θα σώσουμε πάλι τη χώρα, πάλι θα φτιάξουμε ένα ταμείο χυδαίας συγκάλυψης. Μπορεί να είναι το ίδιο, μπορεί να είναι Mach 2, Νούμερο 2, 2.0 –πώς θα το πείτε- δεν έχει καμμία σημασία.

Οκτώβριος του 2009 με Ιούνιο του 2022 απέχουν πολύ, αλλά όχι στα βασικά επιτόκια. Τότε είχαμε ένα χρέος 300 δισεκατομμύρια ευρώ, τώρα έχουμε 394,5 δισεκατομμύρια ευρώ. Τότε είχαμε ένα ΑΕΠ 237 δισεκατομμύρια ευρώ, σήμερα είναι κάτω από 200 δισεκατομμύρια ευρώ.

Κυρίες και κύριοι συνάδελφοι, επειδή ξέρω -τους ξέρω, τους έχουμε μάθει τώρα- ότι θα βγείτε και θα πείτε «εσύ που κατέστρεψες τις τράπεζες, εσύ που τις έκλεισες, εσύ που μας έφερες τα 100, 200, 400, 1.500 τρισεκατομμύρια, δισεκατομμύρια ευρώ νέο χρέος, πώς μπορείς και μιλάς για τις τράπεζες και για το ΤΧΣ»; Λοιπόν, θα σας πω πως μπορώ. Θέλω να σας θυμίσω μια ημέρα -και θα ήθελα πάρα πολύ, αν γνωρίζετε από αυτά, να μου το εξηγήσετε αυτό- και να σας πάω στην ημέρα της τελευταίας δεκαπενταετίας όπου οι τραπεζικές μετοχές ανέβηκαν πιο γρήγορα από οποιαδήποτε άλλη ημέρα στο Χρηματιστήριο Αθηνών. Ήταν η 2α προς 3η Φεβρουαρίου του 2015. Γιατί τι είχα κάνει; Είχα πάει στο Λονδίνο και είχα εξηγήσει γιατί δεν παίρνουμε την πιστωτική κάρτα του ΤΧΣ και γιατί θα απαιτήσουμε, όχι κούρεμα, αλλά αναδιάρθρωση του χρέους με debt swaps που να μειώσουν σε πολύ μεγάλο βαθμό την ουσιαστική τιμή του χρέους.

(Χειροκροτήματα από την πτέρυγα του ΜέΡΑ25)

Ανέβηκαν 20% οι τραπεζικές μετοχές την 3η Φεβρουαρίου, 20%, το Χρηματιστήριο ανέβηκε 11,2%. Τι συνέβη εκείνη τη μέρα; Με το που ανέβηκε το Χρηματιστήριο και οι τιμές των μετοχών, ο κ. Μάριο Ντράγκι -με εσάς εδώ μέσα να ουρλιάζετε «Βάστα, Γερούν..»- έκοψε την πρόσβαση των ελληνικών τραπεζών στην Ευρωπαϊκή Κεντρική Τράπεζα, την ημέρα που ανέβηκαν οι μετοχές τους 20%. Καλά ο κ. Ντράγκι, είχε εντολή άνωθεν, από Βερολίνο. Εσείς; Ξέρετε τι σημαίνει λαϊκή και εθνική μειοδοσία; Αυτό κάνατε. Χειροκροτούσατε που μας έκοψε την πρόσβαση από την Ευρωπαϊκή Κεντρική Τράπεζα. Και σήμερα; Yes man, στον κ. Λίντνερ. Σήμερα, yes man στον κ. Λάτση -φέρατε και μία τροπολογία, την είπαμε και πριν- νέα λιτότητα, γιατί αυτό είναι ο πληθωρισμός. Ποια αύξηση στον κατώτατο μισθό; Δεν δέχεστε αυτό που σας προτείναμε: Αυτόματη τιμαριθμική αναπροσαρμογή του κατώτατου μισθού και των κοινωνικών επιδομάτων. Όταν ο πολυχρονεμένος μας κ. Μητσοτάκης θέλει θα προσθέσει 10, 20 ευρώ, όταν εκείνος θέλει, όχι αυτόματη τιμαριθμική αναπροσαρμογή. Και ερχόμαστε και με τις απολύσεις τώρα και με την παράταση των μπόνους.

Κυρίες και κύριοι συνάδελφοι, επειδή εμείς θα πάμε έξω στη διαδήλωση με τους ανθρώπους της «ΛΑΡΚΟ», θέλω να σας θυμίσω -το ξέρετε κατά βάθος- ότι ό,τι κάνετε από το 2008 δεν είναι τίποτα άλλο από το να θέτετε το χυδαίο στην υπηρεσία του αποκρουστικού.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, προκειμένου να τοποθετηθεί επί της τροπολογίας με γενικό αριθμό 1332 και ειδικό 197, ο Υφυπουργός Πολιτισμού και Αθλητισμού, ο κ. Γιατρομανωλάκης στο μέρος της τροπολογίας που αφορά το Υπουργείο Πολιτισμού.

Ορίστε, κύριε Υπουργέ, έχετε το λόγο.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Όντως, θέλω να υποστηρίξω την τροπολογία που εμφανίζεται στο άρθρο 7, όπου, ουσιαστικά, έχει να κάνει με ένα μεταβατικό ζήτημα, το ζήτημα της ανάθεσης των υπηρεσιών ασφάλειας του κτηρίου του «Ακροπόλ Ακρός». Ο λόγος που το ζητάμε αυτό είναι γιατί το βασικό κονδύλι, η βασική πρόβλεψη, που υπήρχε για τη φύλαξη του κτηρίου είναι μέρος ενός έργου στο ΕΠΑνΕΚ 2014 – 2020, το οποίο όμως εντάχθηκε στις 18 Μαρτίου του ΄22 και προκειμένου να μην υπάρχει κενό φύλαξης σε αυτό το πολύ ευάλωτο και σημαντικό κτήριο -το οποίο δύο φορές, μάλιστα, είχε αποτελέσει στόχο επιθέσεων- ζητάμε αυτή την τροπολογία έτσι ώστε να μην υπάρξει κενό φύλαξης μέχρις ότου ολοκληρωθούν οι διαδικασίες για την ανάδειξη αναδόχου για τον διεθνή διαγωνισμό που προβλέπει το ΕΠΑνΕΚ.

Περαιτέρω, με τη διάταξη προσδιορίζεται ότι το Υπουργείο Πολιτισμού θα είναι η αναθέτουσα αρχή που θα δύναται να παρατείνει την υφιστάμενη σύμβαση ανάθεσης και αυτό έχει να κάνει με το ότι ακόμα δεν έχει τεθεί σε πλήρη διοικητική λειτουργία το νομικό πρόσωπο.

Για τους λόγους αυτούς, παρακαλούμε να γίνει δεκτή η τροπολογία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς, κύριε Υπουργέ. Και συνεχίζουμε τον κατάλογο των ομιλητών.

Καλώ στο Βήμα τον Βουλευτή του Μέρα25, τον κ. Γεώργιο Λογιάδη.

Ορίστε, κύριε Λογιάδη, έχετε το λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, το ΤΧΣ –θα το αναφέρω έτσι, στο τέλος θα το ονομάσω, για να καταλάβετε- δημιουργήθηκε στο πλαίσιο των μνημονίων για να δανειστεί το ελληνικό δημόσιο, ο πτωχευμένος Έλληνας φορολογούμενος, δεκάδες δισεκατομμύρια ευρώ και με αυτά να διασωθούν οι τράπεζες και οι τραπεζίτες. Έγιναν τρεις ανακεφαλαιοποιήσεις τραπεζών, το 2013, το 2014 και το 2015. Εγώ ως Κρητικός θα θυμηθώ τα λόγια του τραγουδιού του Νίκου Ξυλούρη, που είχε πει: «Μπήκαν στην πόλη οι οχτροί, μοίρασαν δώρα οι οχτροί κι εμείς γελούσαμε σαν τα παιδιά την άλλη μέρα».

Να θυμίσουμε ότι την εποχή εκείνη η Ισλανδία έκανε ακριβώς το αντίθετο απ’ ό,τι εμείς εδώ. Επέμεινε στο όχι του δικού της δημοψηφίσματος, στο να μην πληρώσει δηλαδή το δημόσιο τα χρέη των τραπεζών και τις άφησε να καταρρεύσουν. Στην Ισλανδία επήλθε συμφωνία με τους δανειστές για την αποπληρωμή του χρέους, η οποία υπερψηφίστηκε από το Κοινοβούλιο τότε. Ο Πρόεδρος της χώρας, όμως -όπως όλοι γνωρίζουμε- αρνήθηκε να την επικυρώσει και κάλεσε τον λαό σε δημοψήφισμα. Ο λαός είπε ένα ξεκάθαρο όχι στη διάσωση του τραπεζικού συστήματος με χρήματα των φορολογουμένων. Η Ισλανδία διαχειρίστηκε την κρίση χρέους της, όχι με βάση τις επιταγές των διεθνών αγορών αλλά με βάση το συμφέρον των πολιτών της. Άρχισαν να διώκονται οι τραπεζίτες ως εγκληματίες, σε αντίθεση με τις Ηνωμένες Πολιτείες και την Ευρωπαϊκή Ένωση όπου οι τράπεζες πλήρωσαν μεν πρόστιμα αλλά τα στελέχη τους δεν τιμωρήθηκαν.

Την περίοδο εκείνη δήλωσε στον εισαγγελέα η Ισλανδία: Γιατί πρέπει να υπάρχει ένα τμήμα της κοινωνίας που να είναι υπεράνω ελέγχου ή απόδοσης ευθυνών; Είναι πολύ επικίνδυνο να υπάρχουν κάποιοι που είναι πολύ μεγάλοι για να δεχθούν». Να υπογραμμίσουμε, επίσης, ότι μία από τις πρώτες αποφάσεις εκεί ήταν η αύξηση των δαπανών για την υγεία, για να προληφθούν οι αυξημένες καρδιαγγειακές παθήσεις, απόρροια μεγάλων οικονομικών κρίσεων.

Η επιτυχία της Ισλανδίας ήταν τόσο μεγάλη, ώστε ακόμη και το ΔΝΤ παραδέχθηκε σε έκθεσή του ότι η επιτυχία ήταν τόσο μεγάλη, διότι δεν ακολούθησε τους κανόνες που συνήθως προτείνουν οι θεσμοί.

Στην Ελλάδα, με όρους του πιο σκληρού καπιταλισμού, θα έπρεπε να έχουν αφεθεί οι τράπεζες να καταρρεύσουν και να εθνικοποιηθούν αυτομάτως από το κράτος.

Στο σημείο αυτό, θα θέλαμε να αναδείξουμε τη θέση του ΜέΡΑ25 για την επαναδημιουργία μιας δημόσιας Αγροτικής Τράπεζας η οποία θα στηρίζει τον πρωτογενή τομέα -έναν παραπάνω σήμερα- για λόγους εθνικούς και διατροφικής επάρκειας.

Το 2012, εισαγάγατε στη νομοθεσία την ασυλία των στελεχών του ΤΧΣ, διότι γνωρίζατε ότι το ΤΧΣ θα έχανε χρήματα. Μετά την ασυλία, προσθέσατε και το ακαταδίωκτο των στελεχών του ΤΧΣ, για να μην μπορεί ούτε εισαγγελέας να διερευνήσει το άλλο σκάνδαλο της ζημίας του ελληνικού δημοσίου από την επανιδιωτικοποίηση της Τράπεζας Πειραιώς από το ΤΧΣ με νόμο της Κυβέρνησης σας.

Το 2015 ο ΣΥΡΙΖΑ, πάλι στο πλαίσιο του μνημονίου, ενέταξε το ΤΧΣ στο Υπερταμείο. Ανέφερε στην επιτροπή ο κ. Βασίλης Ράπανος, πρόεδρος του διοικητικού συμβουλίου της Ελληνικής Ένωσης Τραπεζών και Πρόεδρος του Διοικητικού Συμβουλίου της Alpha Bank ότι -διαβάζω ακριβώς- «Στις ελληνικές τράπεζες επεβλήθη από την Ευρωπαϊκή Επιτροπή ένας ακόμη περιορισμός επιζήμιος για τις ίδιες και κατ’ επέκταση για την ελληνική οικονομία και συγκεκριμένα υποχρέωση αποεπένδυσης, όχι μόνο από τη σημαντική παρουσία που είχαν χτίσει στην Νοτιοανατολική Ευρώπη, αλλά και από τις μη τραπεζικές εμπορικές τους δραστηριότητες. Σε όλα τα διοικητικά συμβούλια των τραπεζών έγινε υποχρεωτική συμμετοχή ξένων στελεχών, αποκλείστηκαν Έλληνες γνώστες των συνθηκών της ελληνικής οικονομίας και εκπρόσωποι του επιχειρηματικού κόσμου που εξασφάλιζαν τη διασύνδεση της τραπεζικής δραστηριότητας με την ελληνική πραγματικότητα». Αυτά είπε ο κ. Ράπανος

Το σημερινό σχέδιο νόμου μεθοδεύει το πώς θα περάσουν εκτός κρατικού ελέγχου οι μετοχές του TΧΣ που κατέχει στην Εθνική Τράπεζα 40%, στην Πειραιώς 27%, στην Alpha Bank 9%, στη Eurobank 1,4%, στην Αttica Bank 63%. Απαγορεύεται παράλληλα σε οποιαδήποτε επιχείρηση του δημοσίου να αποκτήσει έστω και μέρος των μετοχών αυτών. Δίνει τη σκανδαλώδη δυνατότητα η μεταβίβαση των τραπεζικών μετοχών να γίνει ακόμα και σε χαμηλότερη αξία από τη χρηματιστηριακή ή και από την πιο πρόσφατη τιμή κτήσης από το ταμείο, ρύθμιση που είχε γίνει επί ΣΥΡΙΖΑ στις 20-11-2015 και την οποία συνεχίζει κατά γράμμα, σαν καλό και υπάκουο παιδί του «ναι σε όλα», η Νέα Δημοκρατία σήμερα, όπως ανέφερε και ο κύριος Υπουργός στην επιτροπή μας. Αυτό κατά τη δική μας άποψη καταστρατηγεί το άρθρο 3 τον «σκοπό του ταμείου» που αναφέρει ότι αυτό δρα προς χάριν του δημοσίου συμφέροντος.

Ο κ. Χατζηεμμανουήλ, μέλος της Τράπεζας της Ελλάδος, ανέφερε -τα διαβάζω ακριβώς- τα εξής: «Το ΤΧΣ δεν είναι κάποιο όργανο της ελληνικής κυβέρνησης ή της Τράπεζας της Ελλάδος. Αποτελεί αποτέλεσμα των συμβάσεών μας με τον ευρωπαϊκό μηχανισμό σταθεροποίησης και συνεπώς μάς δεσμεύει. Είναι κάτι το οποίο έχει συμφωνηθεί και εγκριθεί υπό την πίεση της Ευρωπαϊκής Επιτροπής». Δηλαδή τι μας λέει; «Εμείς υπάλληλοι είμαστε. Νίπτομεν τας χείρας μας. Ακολουθούμε άνωθεν και έξωθεν εντολές». Το διοικητικό συμβούλιο του ΤΧΣ εξακολουθεί πάντα να ελέγχεται από τους Θεσμούς, από το Euroworking Group.

Συμπερασματικά: Εμείς, το ΜέΡΑ25, θα ονομάζαμε το ΤΧΣ: Ταμείο Χρηματοδότησης Συμμοριών. Αυτό είναι ένα ταμείο ενός τεράστιου εγκλήματος σε βάρος του ελληνικού λαού και της αξιοπρέπειάς του. Και επειδή όλοι αυτοί πέφτουν σαν κοράκια για να φάνε τις μετοχές του ελληνικού δημοσίου, του ελληνικού λαού, που έχει ματώσει και δώσει δεκάδες δισεκατομμύρια ευρώ, εμείς, το ΜέΡΑ25 θα τους λέγαμε το βυζαντινό «κόραξι» ή το αρχαιοελληνικό «άγειν εις κόρακας».

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Δημήτριος Χαρίτου.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, σε μια χρονική στιγμή που ο κόσμος της εργασίας και τα νοικοκυριά ασφυκτιούν από τη γενικευμένη ακρίβεια, ιδιαίτερα στα καύσιμα και το ηλεκτρικό ρεύμα, και εξαντλούν και τις τελευταίες αποταμιεύσεις -όσοι διαθέτουν- πολίτες που αδυνατούν να εξυπηρετήσουν τα δάνειά τους και κινδυνεύουν να χάσουν τα σπίτια τους με τις επιθετικές πολιτικές που ακολουθεί το τραπεζικό σύστημα και με τις δικές σας ευλογίες, ακόμη και δάνεια που είναι με την εγγύηση του ελληνικού δημοσίου, όπως των παλιννοστούντων, σε μια περίοδο που η μικρή, κυρίως, επιχειρηματικότητα βρίσκεται σε οικονομική ασφυξία κάτω από την αδυναμία πρόσβασης στο τραπεζικό σύστημα, αφού οι τράπεζες είναι απλησίαστες και τα δάνεια ακριβή υπόθεση, σε μια περίοδο που ενώ κάνετε λόγο για τους πόρους του Ταμείου Ανάκαμψης, αποκρύπτετε, όμως, ότι η διαχείρισή τους μέσω του τραπεζικού συστήματος αποκλείει τη μεγάλη πλειοψηφία των μικρών και μεσαίων επιχειρήσεων, σε αυτή τη συγκυρία που οφείλατε να παρέμβετε ώστε το τραπεζικό σύστημα που επωφελήθηκε τα μέγιστα, αφού ξελάσπωσε χάρη στις εγγυήσεις του δημοσίου, να συμβάλλει στην αντιμετώπιση της κρίσης, εσείς, κύριοι της Κυβέρνησης, με τις ρυθμίσεις που σήμερα εισάγετε, στέλνετε ένα μήνυμα ακριβώς στην αντίθετη κατεύθυνση. Λέτε ότι όχι μόνο δεν παρεμβαίνετε στο τραπεζικό σύστημα αλλά και τις όποιες δυνατότητες παρέμβασης έχει το δημόσιο μέσω του Ταμείου Χρηματοπιστωτικής Σταθερότητας θα τις εκχωρήσετε στο τραπεζικό σύστημα για να συνεχίσει ανενόχλητο και ανεξέλεγκτο να λειτουργεί με βάση τα συμφέροντα, κυρίως, των μεγαλομετόχων και όχι της κοινωνικής πλειοψηφίας και της οικονομίας.

Ετοιμάζεστε μέχρι το 2025 να παραχωρήσετε πάση θυσία τις μετοχές που κατέχει το δημόσιο στις τράπεζες, χωρίς να λαμβάνετε υπ’ όψιν τη ζημιά που αυτό μπορεί να υποστεί. Και για να μην έχει καμμία αμφιβολία ο ελληνικός λαός για το «πάρτι» που πρόκειται να γίνει, να θυμίσω το παράδειγμα της αύξησης του μετοχικού κεφαλαίου της Τράπεζας Πειραιώς που ζημίωσε με σκανδαλώδη τρόπο το δημόσιο κατά 1,5 δισεκατομμύριο ευρώ. Μάλιστα δεν δίστασε η σημερινή Κυβέρνηση να ψηφίσει νόμο για να δώσει ασυλία στη διοίκηση του ΤΧΣ, όταν οι ενέργειές του ζημίωσαν το δημόσιο όπως η πώληση μετοχών ακόμα και κάτω από τη χρηματιστηριακή τους αξία.

Στη συζήτηση του νομοσχεδίου οι εισηγητές μας κατέδειξαν με πολύ εμπεριστατωμένο λόγο τον τρόπο με τον οποίον αποψιλώνετε τα δικαιώματα του δημοσίου να παρέμβει στα διοικητικά συμβούλια των τραπεζών. Γι’ αυτό και δεν θα επεκταθώ.

Ένα όμως θέμα που οφείλει να γνωρίζει ο ελληνικός λαός, που ζει με την αγωνία του αύριο, είναι, κύριοι, ότι καταργείτε σκανδαλωδώς το δικαίωμα βέτο του δημοσίου στη χορήγηση μπόνους από τις τράπεζες στα στελέχη τους όταν αυτές έχουν δείκτη κόκκινων δανείων κάτω από 10%. Μάλιστα στην αρχική εκδοχή του νομοσχεδίου δεν υπήρχε καν το χρονικό όριο του 2023. Σας τρόμαξε, εκτός όλων των άλλων, η κοινωνική κατακραυγή προεκλογικά. Γι’ αυτό το μεταθέσατε για μετά το 2023.

Μπόνους, λοιπόν, στα τραπεζικά στελέχη, μετά τα εκατομμύρια μπόνους στα golden boys της ΔΕΗ. Στη ΔΕΗ για λογαριασμό των μεγαλομετόχων εκτίναξαν τη μετοχή της στα ταμπλό του Χρηματιστηρίου στέλνοντας όμως τον αυξημένο λογαριασμό να τον πληρώσουν τα νοικοκυριά και οι επιχειρήσεις. Στα τραπεζικά στελέχη για ποιον λόγο θα χορηγούνται μπόνους; Για να ξεσπιτώνουν τον κόσμο όταν δεν θα μπορούν να πληρώσουν τα στεγαστικά δάνεια; Για να κλείνουν μικρές επιχειρήσεις που δεν θα μπορούν να εξυπηρετούν τα χρέη τους; Για να εκποιούν περιουσιακά στοιχεία με τον πτωχευτικό νόμο που εσείς ψηφίσατε; Πείτε τα, να γνωρίζει ο ελληνικός λαός τι πρόκειται να κάνετε. Εσείς κοροϊδέψατε τη μεσαία τάξη λέγοντάς της ότι θα τη σώσετε δήθεν από τον ΣΥΡΙΖΑ.

Η δημιουργία των περίφημων υγιών τραπεζικών ιδρυμάτων για εσάς δεν συνδέεται με το αν ανταποκρίνονται ή όχι στις κοινωνικές ανάγκες, αν συμβάλλουν στην οικονομία του τόπου. Για εσάς το κριτήριο είναι ένα: η κερδοφορία των μετόχων τους. Είναι χαρακτηριστικός της αντίληψής σας ο τρόπος που διαχειρίζεστε την Αναπτυξιακή Τράπεζα, μια τράπεζα που μέσω χρηματοδοτικών προγραμμάτων θα μπορούσε να αποτελέσει μοχλό για τις μικρές επιχειρήσεις και τον αγροτικό κόσμο, ιδιαίτερα στην περιφέρεια, όπως είχε προβλεφθεί από την κυβέρνηση ΣΥΡΙΖΑ, αλλά εσείς την υποβαθμίζετε.

Μας αφορά πρωτίστως ως περιοχή, κύριοι. Περιμένουν ακόμα οι εργαζόμενοι της βιομηχανίας «SHELMAN» να χρηματοδοτηθεί από την Αναπτυξιακή Τράπεζα ένα βιώσιμο σχέδιο επαναλειτουργίας στη ΒΙΠΕ της Κομοτηνής. Δύο φορές συζητήθηκε στη Βουλή με τον Υπουργό της Αναπτύξεως να μας ρωτάει ρητορικά αν συμφωνούμε να χρηματοδοτηθεί το επιχειρησιακό σχέδιο από την Αναπτυξιακή Τράπεζα.

Ποιον κοροϊδεύετε, κύριοι; Εσείς προτιμάτε σε μια εποχή που τα προϊόντα του ξύλου ανεβαίνουν στη διεθνή αγορά να μην επαναλειτουργήσει η βιομηχανία, αλλά να πουληθεί ως παλιοσίδερα. Τέτοιο τραπεζικό σύστημα θέλετε; Να έχει αγκιστρωμένες παραγωγικές μονάδες και αντί σε εξυγίανση να τις οδηγεί σε διάλυση;

Εσείς, κύριοι, αφού επί δύο χρόνια απαξιώσατε πλήρως το εργοστάσιο και τις μεταλλευτικές εγκαταστάσεις της ΛΑΡΚΟ με την ντροπολογία, θα πω, προχωράτε τώρα στη μαζική απόλυση των εργαζομένων που την κράτησαν ζωντανή την εταιρεία υπό αντίξοες συνθήκες, σε μια περίοδο μάλιστα που η χρηματιστηριακή τιμή του νικελίου έχει εκτοξευθεί καταγράφοντας ρεκόρ δεκαετιών, μια και η Ρωσία, η οποία κατέχει το 12% της παγκόσμιας παραγωγής βρίσκεται υπό καθεστώς κυρώσεων. Καταγγέλλουμε τις μεθοδεύσεις σας και σας καλούμε να αποσύρετε την απαράδεκτη αυτή τροπολογία που οδηγεί στη μαζική απόλυση των εργαζομένων της ΛΑΡΚΟ.

Κυρίες και κύριοι της Κυβέρνησης, ρίξατε τη χώρα στα βράχια πολύ πριν από το 2010. Τη βάλατε σε μνημόνια και στο Διεθνές Νομισματικό Ταμείο, ξελασπώσατε τις ξένες τράπεζες φορτώνοντας τα χρέη στον ελληνικό λαό, σώσατε τις ελληνικές τράπεζες πατώντας πάνω στις θυσίες και τον ιδρώτα του ελληνικού λαού βυθίζοντάς τον σε απόγνωση.

Βρήκατε, κύριοι, το 2019 μια χώρα έξω από τα μνημόνια, που άλλοι την έβγαλαν, όπως γνωρίζει πολύ καλά ο ελληνικός λαός, με ρυθμισμένο το εξωτερικό χρέος, με την οικονομία σε ανάκαμψη και με «μαξιλάρι» 37 δισεκατομμύρια για να μπορέσει να κρατηθεί η χώρα όρθια και έρχεστε σήμερα και με θράσος μάς κουνάτε το δάχτυλο.

Η χώρα μας -και κλείνω, κύριε Πρόεδρε- έχει σήμερα ανάγκη άμεσα από μια νέα προοδευτική κυβέρνηση που θα δώσει λύσεις και στο τραπεζικό σύστημα με γνώμονα την παραγωγική ανασυγκρότηση της χώρας και πάνω απ’ όλα το δημόσιο συμφέρον.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, ας κάνουμε μια υπόθεση εργασίας. Ας πούμε ότι υπάρχει κάπου μια εταιρεία η οποία παράγει περί τους δεκαοκτώ με είκοσι χιλιάδες τόνους νικέλιο. Σήμερα η τιμή του νικελίου είναι κοντά στα 30.000 δολάρια ο τόνος και πριν από ένα περίπου μήνα ήταν στα 100.000 δολάρια. Ας πούμε ότι έχουμε μια εταιρεία η οποία παράγει περί τους τρεις χιλιάδες τόνους κοβαλτίου. Η τιμή του κοβαλτίου είναι 73.000 δολάρια ο τόνος. Έχουμε την εταιρεία αυτή η οποία υπό άλλες συνθήκες και σε μια φυσιολογική χώρα θα καθιστούσε μετά βεβαιότητας σήμερα τη «ΛΑΡΚΟ» μια περιζήτητη νύφη, αφού είναι η μοναδική παραγωγός σιδηρονικελίου στην Ευρωπαϊκή Ένωση, όχι στην Ελλάδα, και μια από τις πέντε μεγαλύτερες παραγωγούς εταιρείες παγκοσμίως. Αντιλαμβάνεστε το μέγεθος; Είναι η μοναδική στην Ευρωπαϊκή Ένωση και μια από τις πέντε μεγαλύτερες παγκοσμίως.

Ας πούμε ότι έχουμε μια εταιρεία η οποία είναι η βαριά βιομηχανία της Ελλάδος με πολύ μεγάλη σημασία, είναι η μεγαλύτερη παραγωγός νικελίου στην Ευρωπαϊκή Ένωση με το 40% της παραγωγής της. Δηλαδή η εταιρεία αυτή, την οποία κλείνει σήμερα η Νέα Δημοκρατία, παράγει το 40% του νικελίου της Ευρωπαϊκής Ένωσης. Έχει το 2% της ετήσιας παγκόσμιας παραγωγής -θα τα καταθέσουμε φυσικά όλα αυτά στα Πρακτικά- και αυτή την εταιρεία την κλείνουμε. Θα μου πείτε ότι ο λόγος της εκποίησης είναι τα συσσωρευμένα χρέη, προφανώς για λόγους κακοδιαχείρισης. Πώς γίνεται στην έρμη αυτή τη χώρα να μη λειτουργεί τίποτα; Δεν λειτουργεί τίποτα, το κλείνουμε, το ξεπουλάμε και τελείωσε.

Άκουσα με ενδιαφέρον πριν τα όσα απάντησε ο Κοινοβουλευτικός Εκπρόσωπος του κυβερνώντος κόμματος στα όσα είπε η Αντιπολίτευση σύσσωμη πριν από λίγο. Και είναι έγκλημα προφανώς. Και θα μπούμε σε κάποιες λεπτομέρειες για το τι είναι η «ΛΑΡΚΟ» και πόσο σημαντική μπορεί να είναι για την πατρίδα μας και για την οικονομία μας η εξαγωγή ακατέργαστου νικελίου.

Ακριβώς το ίδιο συμβαίνει και με την «ELDORADO GOLD» στις Σκουριές. Θα μπορούσε να κατεργάζεται στην Ελλάδα ο χρυσός, άρα και το νικέλιο, να κατασκευάζεται στην Ελλάδα και να γίνει η Ελλάδα βάση παραγωγής, βιομηχανία παραγωγής μπαταριών και ηλεκτρικών οχημάτων, γιατί αυτό είναι το σημαντικό που θα απασχολήσει χιλιάδες κόσμου και θα φέρνει έσοδα στο δημόσιο. Το έχουμε στο πρόγραμμά μας, το έχουμε πει πάρα πολλές φορές -πρέπει όμως να εκπονηθεί ένα συνολικό σχέδιο, κάποιος πρέπει να δουλέψει σοβαρά και όχι απλά να ξεπουλάει- για το τι, πραγματικά, μπορεί να προσφέρει η «ΛΑΡΚΟ», μια δυνατή και καθαρή «ΛΑΡΚΟ», στην Ελλάδα μαζί με την ηλεκτροκίνηση.

Να πάω τώρα στα «πράσινα ευαίσθητα» που έχετε εσείς, που είστε και πράσινοι. Μαζί με την ηλεκτροκίνηση πρέπει να εκμεταλλευτούμε επιπλέον τα ποσά του Ταμείου Ανάκαμψης, κύριε Σταϊκούρα, για την πράσινη ατζέντα της Ευρωπαϊκής Ένωσης. Να, λοιπόν, η πράσινη ατζέντα και το Ταμείο Ανάκαμψης, να, λοιπόν, πώς μπορεί αυτή η εταιρεία να σταθεί και πάλι στα πόδια της. Διότι είναι μια εταιρεία η οποία μέχρι και πρόσφατα είχε τζίρο, με βάση τα στοιχεία του 2015, 200 εκατομμύρια ευρώ, κυρίως στα μέρη σας, κύριε Σταϊκούρα, στη Φθιώτιδα όπου είναι το εργοστάσιο της Λάρυμνας, στα μεταλλεία στην Εύβοια, στη Βοιωτία, στην Καστοριά, στα Σέρβια της Κοζάνης όπου έκανε και εξορύξεις λιγνίτη κ.λπ.. Και τώρα προωθείτε το ξεπούλημά της όπως βολεύει το σύστημα, δηλαδή τμηματικά. Δηλαδή θα πουλήσω το εργοστάσιο που θα σταματήσει σε μεγάλο βαθμό να λειτουργεί, αλλά θα ξεπουλήσω και τα μεταλλεία που έχουν και το μεγαλύτερο ενδιαφέρον.

Κι εδώ υπάρχει ο εθνικός μας εργολάβος, κυρίες και κύριοι, η «ΤΕΡΝΑ». Λείπει ο Μάρτης από τη Σαρακοστή; Πού να λείψει η «ΤΕΡΝΑ». Αυτή τρίβει τα χέρια της, λέει, και έχει υποβάλει και πρόταση για τα μεταλλεία, όχι για το εργοστάσιο. Θα παίρνουμε ακατέργαστο, θα το στέλνουμε στα Σκόπια όπου θα γίνει το εργοστάσιο επεξεργασίας, γιατί με αυτό συνεργάζεται η συγκεκριμένη εταιρεία, και μια χαρά η Ελλάδα. Και μετά αναρωτιόμαστε γιατί είμαστε φτωχοί.

Μα δεν μένει και τίποτα εδώ, κύριε Σταϊκούρα. Αυτή την εταιρεία την οποία σας περιέγραψα θέλει η Νέα Δημοκρατία και σήμερα να την κλείσει. Εντάξει, θα κριθείτε. Όλοι θα κριθείτε. Η λύση στο πρόβλημα δεν είναι το «κλείνω», ούτε το «ξεπουλάω».

Κύριε Σταϊκούρα, θα πρέπει κάποια στιγμή να καταλάβετε, κι εσείς ως Υπουργός και ο Υφυπουργός που είναι δίπλα σας, αλλά και η γενικότερη κυβερνητική πολιτική, ότι είναι τελείως λανθασμένη η οικονομική πολιτική που ακολουθείτε. Αυτή η οικονομική πολιτική των επιδοτήσεων και των δανεικών είναι κάτι παραπάνω από βέβαιο ότι θα μας ρίξουν στον γκρεμό. Η Ελλάδα θα ζήσει και πάλι τον οικονομικό εφιάλτη που έζησε στο πρόσφατο παρελθόν.

Λέτε ότι την πατρίδα μας την Ελλάδα θα τη σώσει, έστω και προσωρινά, ο τουρισμός. Θα είναι, πραγματικά, ευχάριστο και το ευχόμαστε όλοι ολόψυχα. Όμως, να μη μένουμε μόνο στα νούμερα. Εσείς που είστε στο Υπουργείο Οικονομικών ξέρετε ότι οι αριθμοί δεν λένε πάντα την αλήθεια. Λένε τη μισή αλήθεια ή αυτή που τους βολεύει καμμιά φορά. Λέτε για παράδειγμα ότι θα φτάσουμε στα έσοδα ρεκόρ του 2019. Μάλιστα. Αυτό όμως αφορά μόνο τα έσοδα. Να λάβουμε υπ’ όψιν μας τις ανατιμήσεις; Να λάβουμε υπ’ όψιν μας τι τουριστικά πακέτα πούλησαν τα ξενοδοχεία μας πριν από έξι-οκτώ μήνες; Πόσο ήταν τότε οι τιμές; Ήταν προ πληθωρισμού όλα αυτά.

Πολλά ξενοδοχεία –έφυγε και ο φίλος μας ο ξενοδόχος- θα λειτουργήσουν ζημιογόνα -και το ξέρετε πολύ καλά- ιδίως τα μεγάλα πεντάστερα ξενοδοχεία, γιατί πούλησαν με τιμές προ πληθωρισμού και τώρα και να γεμίσουν ακόμη δεν πρόκειται να σταθούν στα πόδια τους. Έτσι, δεν δημιουργούνται προβλήματα μόνο στα ξενοδοχεία αυτά. Είναι ένα σπιράλ εξελίξεων. Αυτόματα θα πάει στις τράπεζες και από τις τράπεζες να πάει σε ολόκληρη την οικονομία και θα καταλήξει φυσικά πάλι εκεί έξω στον απλό Έλληνα πολίτη. Ξέρετε, τα τελευταία δώδεκα χρόνια, πραγματικά, οι Έλληνες πολίτες υποφέρουν στο κομμάτι της οικονομίας που είναι το νούμερο ένα πρόβλημα.

Θέλουμε να σας θέσουμε κάποια ερωτήματα, κύριε Υπουργέ, σήμερα. Και να μας πείτε αν έχετε τη διάθεση ή όχι να απαντήσετε, γιατί είστε από αυτούς που απαντάτε, αλλά αν έχετε τη διάθεση να τα κάνετε πράξη. Το νούμερο ένα πρόβλημα αυτή τη στιγμή που συζητάμε αν περπατήσεις έξω, αν πας σε ένα καφενείο και πεις: «Έλα εδώ, ποιο είναι το νούμερο ένα πρόβλημα που αντιμετωπίζεις;» Είναι η οικονομία, τα λεφτά, η ακρίβεια, η φτώχεια. Δεν μπορούν να αντεπεξέλθουν. Το ξέρουμε αυτό.

Με βάση, κύριε Υπουργέ, τα στοιχεία της ΕΛΣΤΑΤ, γιατί είστε πάντα ενημερωμένος και έρχεστε εδώ με τους πίνακες σας -όχι δικά μας, της ΕΛΣΤΑΤ- ο εγχώριος δείκτης τιμών καταναλωτή -αυτά πρέπει να ακούν οι Έλληνες και οι Ελληνίδες και εκεί έξω, απλά πράγματα για να καταλαβαίνουν τι γίνεται- αυξήθηκε ξανά το Μάιο στο 11,3% από το 10,2% που ήταν τον Απρίλιο και άλλη αύξηση. Το ηλεκτρικό ρεύμα σύμφωνα με την ΕΛΣΤΑΤ αυξήθηκε κατά 80,2%. Πώς να την παλέψει εκεί έξω ο φουκαράς; Το φυσικό αέριο αυξήθηκε κατά 172,7%. Τα καύσιμα και τα λιπαντικά αυξήθηκαν κατά 36,6 %. ΕΛΣΤΑΤ διαβάζω τώρα εδώ. Το ψωμί και τα δημητριακά αυξήθηκαν κατά 13,4%, το ψωμάκι του κοσμάκη έξω. Τα φρούτα αυξήθηκαν κατά 10%.

Εγώ πήρα κεράσια προχθές -δεν σας το κρύβω- με 8,8 ευρώ. Χρυσό κουκούτσι είχαν; Το κιλό τα κεράσια να κάνουν 8,8 ευρώ; Πήρα μια χούφτα, ήθελα να φάω κερασάκι. Να μη φάω λίγο κερασάκι; Να κάνει 8,8 ευρώ;

Και αυτό για τον πληθωρισμό είναι παραμύθι που λέτε, το συνολικό 10,2% ή οτιδήποτε. Παραμύθι είναι. Στους κατώτατους μισθούς, μεσαίους, μικρομεσαίους εκεί κάτω ο πληθωρισμός πάει στο 18%. Αυτά θα βλέπετε, γιατί αυτός που έχει μια άνεση οικονομική τάξη ζορίζεται, αλλά αυτός που δεν την έχει βιώνει στο πετσί του τη βέργα, τη βίτσα. Αυτό γίνεται.

Το χειρότερο όμως, κύριε Υπουργέ, επειδή επίσης σας αρέσουν τα πινακάκια και οι αριθμοί, επειδή μιλάτε για άνοδο στο ρυθμό ανάπτυξης και είχαμε αύξηση ρυθμού ανάπτυξης, ξέρετε πάρα πολύ καλά, γι’ αυτό λέω ότι οι αριθμοί δεν λένε πάντα την αλήθεια, γιατί όπως σας είπα πριν για τον τουρισμό ότι μπορούμε να δούμε τα έσοδα, δεν βλέπουμε όμως τι ξοδέψαμε για να έχουμε τα έσοδα αυτά. Πάμε τώρα και στον ρυθμό ανάπτυξης. Ξέρετε πάρα πολύ καλά ότι στηρίχτηκε κατά κύριον λόγο στην κατανάλωση από την οποία παράγεται σχεδόν -αυτό επίσης παγκόσμιο φαινόμενο για τη χώρα μας- το 70% του ΑΕΠ, γιατί ήταν η μεγαλύτερη άνοδος των εισαγωγών αγαθών σε σύγκριση από τις εξαγωγές. Εισάγουμε τα πάντα. Δεν παράγουμε τίποτα, τίποτα, τίποτα.

Έχουμε προτείνει εδώ και δώδεκα μήνες ως Ελληνική Λύση, έχουμε προτάξει, έχουμε προτείνει εκατόν πενήντα φορές τη μείωση του ΦΠΑ στην ενέργεια αλλά και στα βασικά προϊόντα διατροφής. Θα έχουν ένα ελάχιστο, πολύ μικρό δημοσιονομικό αποτύπωμα. Δεν μοιράζουμε λεφτά ούτε έχουμε λεφτόδεντρα. Κάνουμε συνετές προτάσεις. Κάντε το.

Αυτά που σας έχουμε πει, τα είπαν προχθές στην Κυβέρνηση και στο Συνέδριο του Συνδέσμου Ελληνικών Βιομηχανιών Τροφίμων. Είναι μια πάγια θέση μας. Εσείς, όμως, τι κάνετε; Επιμένετε να αισχροκερδείτε. Θησαυρίζει η Κυβέρνηση, το κράτος από τον αυξημένο ΦΠΑ λόγω των ανατιμήσεων και υποθηκεύετε τις επόμενες γενιές με δάνεια. Δηλαδή δεν μειώνω, αισχροκερδώ, ζορίζεται ο κόσμος, κάνω τζίρο ως Κυβέρνηση -πολύ ωραία- και δίνω πέντε επιδόματα για ψηφοθηρικούς λόγους και το παίζω καλός. Αυτό το σύστημα δεν οδηγεί πουθενά.

Τώρα τη μεγάλη ζημιά θα την πάθετε με τη ΔΕΗ που περιμένει ο κόσμος το παραμύθι της Χαλιμάς ότι θα πάρει έως 600 ευρώ πίσω. Πάνω από 50, 60 ευρώ δεν θα πάρει κανένας. Και δεύτερον, λέτε από τους λογαριασμούς που ήταν από το Γενάρη μέχρι 31 Μαΐου του 2022.

Εμένα μου ήρθε η ΔΕΗ προχθές και μου λέει το εξής: Επόμενη καταμέτρηση 7 Ιουλίου. Άρα, εγώ είμαι έξω; Λέει θα έρθει ο υπάλληλος, θα μου μετρήσει τι κατανάλωση έχω κάνει και 7 του μηνός θα εκδοθεί ο λογαριασμός. Θα μου μετρήσει δυο μήνες ο άνθρωπος, δηλαδή Απρίλη, Μάιο. Εγώ είμαι εκτός, γιατί λέτε έως τις 30 Μαΐου; Σας μεταφέρω ερωτήματα, τα οποία μας θέτει ο κόσμος κάθε μέρα και σπάνε τα τηλέφωνα. Δηλαδή, θα είναι εκτός της ευεργετικής κατά τα άλλα ρύθμισης αυτής; Πείτε μας. Επόμενη καταμέτρηση 10 Ιουλίου. Έξω ο κύριος αυτός; Δεν θα πάρει χρήματα;

Και κλείνω με κάτι πολύ σημαντικό, γιατί στο τέλος της ημέρας θα τρελαθούμε τελείως. Εσείς τα κάνετε όλα καλά και ως παράδειγμα σας είναι η Ευρωπαϊκή Ένωση. Εγώ δεν θα σας πω κράτη μικρά, θα σας πω τη Γερμανία και την Ιταλία. Η Ιταλία, κύριε Σταϊκούρα μου, γιατί αυτός ο Ντράγκι μείωσε τον Μάρτιο το φόρο στα καύσιμα κατά περίπου 25 λεπτά το λίτρο μαζί με το ΦΠΑ και η μείωση βγήκε περίπου στα 30 λεπτά; Πείτε μου.

Ο Σολτς, ο φίλος σας -της Κυβέρνησης όχι δικός σας- μείωσε τον ειδικό φόρο. Αυτό έγινε 1 Ιουνίου, προχθές. Δεν τα λένε αυτά, όμως, τα μέσα. Δεν τα λένε, δεν συμφέρει να τα πουν αυτά, είναι εκτός ατζέντας. Μείωσε τον φόρο στη βενζίνη κατά 35 λεπτά ο Σολτς, ο Γερμανός και στο ντίζελ κατά 17 λεπτά από 1 Ιουνίου. Δημοσιονομικό κόστος για τη Γερμανία, όπως το υπολόγισαν, 3,15 δισεκατομμύρια ευρώ. Θα τα καταθέσω για τα Πρακτικά όλα αυτά.

Και στη Γερμανία ξέρετε αυτές οι μειώσεις είναι τρίμηνες και μετά βλέπουν και κάνουν, αλλά για τρεις μήνες το έκαναν. Στη Γερμανία πήγε από το 2,20 η βενζίνη στο 1,95. Εμείς, γιατί δεν το κάνουμε, ρε παιδιά, που έφτασε 2,50, 2,60, 2,80 στα νησιά; Εμείς, γιατί δεν το κάνουμε;

Στη Γερμανία, επίσης -αλλά πού να ξέρουν οι Γερμανοί;- για τους τρεις καλοκαιρινούς μήνες η κυβέρνηση αποφάσισε να υπάρχει εισιτήριο απεριορίστων διαδρομών στην τιμή των 9 ευρώ το μήνα στις συγκοινωνίες για να μπορεί ο κόσμος να μετακινείται. Κάνουν κάτι οι άνθρωποι για να ανακουφίσουν τους πολίτες τους.

Η Ολλανδία είχε την ακριβότερη βενζίνη, πανάκριβη, γιατί ο ειδικός φόρος καυσίμων στην Ολλανδία είναι 0,81 σεντς. Ήταν στα 2,5 ευρώ το λίτρο η βενζίνη στην Ολλανδία και έκανε 10% μείωση στους φόρους και πήγε 2,20, 2,25. Θα σας καταθέσω στα Πρακτικά, κύριε Σταϊκούρα, γιατί σας αρέσουν τα πινακάκια τι κάναν οι Γερμανοί, τι κάναν οι Ιταλοί, τι κάναν οι Ολλανδοί.

 Και έχω και το γράφημα της ντροπής και θα κλείσω με αυτό. Στις 3 Ιουνίου, λοιπόν, η τιμή στο διυλιστήριο ήταν 1,08 ευρώ. Η μέση τιμή στην αντλία που αγοράζει ο κόσμος στο 2,33, με επιείκεια σας τα λέω τώρα αυτά, έχει πάει παραπάνω τώρα. Το 50,24 της τιμής ήταν φόροι, το 1,17. Αυτά είναι, εδώ τα έχω.

Γιατί δεν κάνετε δυο, τρεις παρεμβάσεις απλές έστω για ένα, δύο, τρείς μήνες για να ανακουφιστεί ο κόσμος; Τι, μην επωφεληθούν οι τουρίστες;

Πραγματικά έχετε αποτύχει σε όλα. Ήρθατε με υψηλές προσδοκίες στην Κυβέρνηση, αλλά έχετε αποτύχει παταγωδώς σε όλα. Μετατρέψατε την πανδημία σε μία εθνική τραγωδία, την οικονομική κρίση σε μία απόλυτη κατάρρευση και των νοικοκυριών και των επιχειρήσεων. Προκαλέσατε και προκαλείτε ακόμη και τώρα ανυπολόγιστη ζημιά στα εθνικά θέματα με την απώλεια του EastMed, με τη μειωμένη επήρεια στο Καστελλόριζο. Φωνάζαμε, δεν μας ακούγατε και τώρα πάτε να δραπετεύσετε με εκλογές. Δεν σας σώζει τίποτα!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Για να είστε ενήμεροι και για να τηρείτε και τον χρόνο είναι ακόμα να μιλήσουν σαράντα έξι Βουλευτές, πέντε Κοινοβουλευτικοί Εκπρόσωποι, οι βασικοί Υπουργοί, ο Υπουργός Οικονομικών και ο Υφυπουργός και άλλοι Υπουργοί που έχουν να τοποθετηθούν επί τροπολογιών.

Ο πρόχειρος υπολογισμός δείχνει ότι πρέπει να υπερβούμε απόψε την δωδεκάτη νυχτερινή. Αυτό θα γίνει, όπου θα ολοκληρωθεί όλος ο κατάλογος και θα ολοκληρωθεί η συζήτηση και η ψήφιση επί της αρχής και επί των άρθρων. Και αύριο 12.00΄ η ώρα το μεσημέρι θα γίνει η ονομαστική ψηφοφορία που κατέθεσαν τόσο το ΚΚΕ όσο και ο ΣΥΡΙΖΑ - Προοδευτική Συμμαχία και επί του συνόλου του νομοσχεδίου.

Αυτό σημαίνει ότι από εδώ και πέρα, τουλάχιστον, παράκληση θερμή τόσο στους συναδέλφους Βουλευτές όσο και στους Κοινοβουλευτικούς Εκπροσώπους, θα τηρείται ο χρόνος των επτά λεπτών και κατ’ αντιστοιχία των Κοινοβουλευτικών Εκπροσώπων. Αλλιώς δεν γίνεται, πρέπει να πάμε στις 4:00΄ το πρωί.

Τον λόγο έχει η κ. Ραλλία Χρηστίδου, Βουλευτής του ΣΥΡΙΖΑ – Προοδευτική Συμμαχία κι αμέσως μετά ο κ. Τσακαλώτος ως Κοινοβουλευτικός Εκπρόσωπος.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που, πράγματι, συμπυκνώνει τη νεομητσοτακική, νεοφιλελεύθερη, νεοδημοκρατική αντίληψη της Κυβέρνησης στον τραπεζικό τομέα. Είναι μία αντίληψη που αποβλέπει πολύ απλά στον πολλαπλασιασμό των κερδών των ιδιωτών μετόχων των τραπεζών, αλλά παράλληλα αποβαίνει σε βάρος της πραγματικής οικονομίας, σε βάρος του δημοσίου συμφέροντος.

Το οικονομικό επιτελείο της Νέας Δημοκρατίας για άλλη μια φορά είχε τη δυνατότητα της επιλογής να νομοθετήσει υπέρ των πολλών ή υπέρ των λίγων. Και για άλλη μια φορά δεν δίστασε να ταχθεί με τα funds και να εξυπηρετήσει μόνο τους ισχυρούς μεγαλοεπενδυτές. Δεν είναι η πρώτη φορά. Δεν είναι η πρώτη φορά που προτάσσεται το συμφέρον των ελάχιστων, αλλά η πολλοστή.

Χαρακτηριστικό παράδειγμα η μη πληρωμή των Cocos και η αύξηση του μετοχικού κεφαλαίου της Τράπεζας Πειραιώς, ενέργειες που ζημίωσαν το ελληνικό δημόσιο με σκανδαλώδη τρόπο, επιφέροντας απώλειες 1,5 δισεκατομμυρίων ευρώ. Δεν είναι τυχαίο. Δεν είναι καθόλου τυχαίο, άλλωστε, ότι προηγουμένως η Κυβέρνηση θέσπισε ασυλία για τη διοίκηση του Ταμείου Χρηματοπιστωτικής Σταθερότητας. Μόνο μέσω της ασυλίας στελεχών της διοίκησης θα μπορούσε να εξασφαλιστεί η συναίνεσή τους, ώστε να γίνει δυνατή η ανακεφαλαιοποίηση των τραπεζών με όρους που τελικά είχαν σαν αποτέλεσμα τεράστιες ζημιές για το ελληνικό δημόσιο.

Τα χρήματα των πολιτών και τα αποθεματικά των ασφαλιστικών ταμείων χρησιμοποιήθηκαν για να διασωθούν οι τράπεζες και το ξέρετε ότι αυτή είναι η αλήθεια. Η Νέα Δημοκρατία, όμως, επιμένει να παραδώσει και πάλι εν λευκώ στα τραπεζικά στελέχη τα κλειδιά της λειτουργίας των χρηματοπιστωτικών ιδρυμάτων. Διότι έχει, ρε παιδί, μου εμπιστοσύνη στην κεφαλαιαγορά. «Έχουμε εμπιστοσύνη», λέτε.

Κι εμείς ρωτάμε: Δικαιούται να έχει τόση εμπιστοσύνη η Κυβέρνηση στη λειτουργία των τραπεζών με ιδιωτικοοικονομικά κριτήρια; Μπορούμε, πράγματι, να εμπιστευτούμε με τόση ελαφρότητα τα στελέχη αυτά, που πριν τα μνημόνια που φέρατε στη χώρα προσέφεραν αφειδώς θαλασσοδάνεια, με μηδενικές εγγυήσεις προς τις επιχειρήσεις, τα οποία αποδείχθηκαν στη συνέχεια κόκκινα, οδηγώντας την αγορά σε οριακές καταστάσεις από τις οποίες γλύτωσε τη χώρα ο ΣΥΡΙΖΑ με πολύ μεγάλο τίμημα για τον ελληνικό λαό;

Μπορούμε να εμπιστευτούμε, πράγματι, με τόση ελαφρότητα τα τραπεζικά στελέχη που ενορχήστρωναν την περίοδο πριν τα μνημόνια την εκστρατεία καταχρέωσης των ελληνικών νοικοκυριών, με τις πιστωτικές κάρτες για παράδειγμα; Ξεχνάμε τόσο εύκολα τα τηλέφωνα και τις διαφημίσεις με τις οποίες οι τράπεζες, τότε επί των δικών σας ημερών, του ΠΑΣΟΚ και της Νέας Δημοκρατίας, προσέφεραν ακόμα και διακοποδάνεια στους καταναλωτές; Πριν την περίοδο της κρίσης γίνονταν αυτά.

Κι αν αυτά εσείς τα θεωρείτε παρελθόν, μπορούμε εμείς σήμερα να εμπιστευτούμε τη λειτουργία των τραπεζών αποκλειστικά με αυτά τα κριτήρια, όταν τα τελευταία τρία χρόνια η ροή της τραπεζικής χρηματοδότησης προς τις μικρομεσαίες επιχειρήσεις είναι εξαιρετικά περιορισμένη και το ξέρετε, ενώ προς τις μεγάλες επιχειρήσεις είναι εύκολη, είναι αβίαστη;

Αυτή η τραπεζική πολιτική οδηγεί το 95% της ελληνικής οικονομίας σε απόγνωση, ειδικά όταν ο πληθωρισμός -που δεν είναι πληθωρισμός, είναι στασιμοπληθωρισμός- επί ημερών Μητσοτάκη τον Μάιο έχει φτάσει στο 11,3%. Είναι ο υψηλότερος πληθωρισμός στην Ευρώπη. Ενώ, δηλαδή, η κοινωνία φτωχοποιείται, το ενεργειακό κόστος έχει απογειωθεί και οι μικρομεσαίες επιχειρήσεις αντιμετωπίζουν πρόβλημα επιβίωσης, η Κυβέρνηση αντί να παρέμβει και στον τραπεζικό τομέα, επιλέγει την τακτική του Πόντιου Πιλάτου, δηλώνοντας εμπιστοσύνη στις τράπεζες.

Και ξαναρωτάμε: Μπορούμε να εμπιστευτούμε τη λειτουργία των τραπεζών αποκλειστικά με ιδιωτικοοικονομικά κριτήρια, όταν το τραπεζικό στέλεχος προχωρά σε ενέργειες πλειστηριασμού, σε κατασχέσεις για δάνεια λίγων ευρώ, αλλά αφήνει χωρίς συνέπειες έναν άλλον δανειολήπτη που το χρέος του αγγίζει πλέον τα 392 εκατομμύρια ευρώ;

Αναφέρομαι φυσικά, κυρίες και κύριοι συνάδελφοι, στον δανειολήπτη με το όνομα Νέα Δημοκρατία, που μέσα σε έξι χρόνια, από τότε που ανέλαβε ο κ. Μητσοτάκης, διπλασίασε τα χρέη προς τις τράπεζες και χωρίς, βέβαια, τα τραπεζικά στελέχη ούτε να διανοηθούν να πράξουν κάτι σχετικά. Άλλωστε και με τον «Κήρυκα Χανίων» στο παρελθόν, την ίδια απραξία επέδειξαν.

Σε αυτές, λοιπόν, τις διοικήσεις τραπεζών έχει εμπιστοσύνη το κυβερνών κόμμα; Καταλαβαίνουμε γιατί τους έχετε εμπιστοσύνη. Όπως καταλαβαίνουμε και γιατί, με το παρόν νομοσχέδιο, από το 2023 και μετά, θα μπορούν τα golden boys των τραπεζών, να απολαμβάνουν υψηλότατα μπόνους, προκλητικά, αδιαφορώντας για τις συνέπειες των πολιτικών τους. Το είδαμε το ίδιο έργο και στη ΔΕΗ: Υψηλότατα μπόνους για τα υψηλόβαθμα στελέχη, τρομακτικούς λογαριασμούς για τους καταναλωτές. Αυτές είναι οι πολιτικές της Νέας Δημοκρατίας, για άλλη μία φορά.

Γι’ αυτόν τον λόγο, το άρθρο 10 του νομοσχεδίου προβλέπει την πλήρη επιστροφή των τραπεζών στον ιδιωτικό τομέα, χωρίς καμμία προστασία των συμφερόντων του δημοσίου. Καμμία!

Γι’ αυτόν τον λόγο αποψιλώνονται τα ειδικά δικαιώματα της πολιτείας, μέσω του Ταμείου Χρηματοπιστωτικής Σταθερότητας στα διοικητικά συμβούλια των τραπεζών, αφού το δημόσιο δεν θα έχει πλέον το δικαίωμα να ζητά σύγκληση γενικής συνέλευσης. Δεν απαιτείται έγκριση από μέρους του για τη θέση του οικονομικού διευθυντή, ενώ καταργείται φυσικά και το δικαίωμα βέτο για μία σειρά από κρίσιμα ζητήματα.

Κυρίες και κύριοι συνάδελφοι -και κλείνω, κύριε Πρόεδρε, σε πολύ λίγο- η Κυβέρνηση προσπαθεί, πριν το πικρό ποτήρι των εκλογών, να διευθετήσει τα συμφέροντα των μεγάλων επιχειρηματικών ομίλων, αποκλείοντας από τον τραπεζικό δανεισμό και από το Ταμείο Ανάκαμψης τη μικρομεσαία επιχειρηματικότητα και τους αγρότες.

Η στρατηγική αυτή οδηγεί σε μία ακόμα μεγαλύτερη οικονομική λεηλασία σε βάρος του λαού. Οδηγεί πολύτιμους πόρους, που έχει ανάγκη το κοινωνικό σύνολο, σε ιδιωτικές θυρίδες της Ελβετίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αντίθετα, η στρατηγική του ΣΥΡΙΖΑ είναι η παρουσία δημόσιου πυλώνα στο τραπεζικό σύστημα, ακριβώς γιατί το δημόσιο οφείλει να έχει ρόλο στη χάραξη συγκεκριμένης χρηματοπιστωτικής πολιτικής, με στόχους κοινωνικούς και πραγματικά αναπτυξιακούς.

Εμείς, στο ΣΥΡΙΖΑ, θέλουμε μια ανάπτυξη, που τα κέρδη -τα όποια κέρδη- να μοιράζονται σε όλα τα κοινωνικά στρώματα. Εσείς θέλετε μια ανάπτυξη που τα κέρδη αφορούν τους ελάχιστους και οι ζημιές όλους!

Σήμερα το αντιλαμβάνονται αυτό πολύ καλά οι άνθρωποι της ΛΑΡΚΟ και οι οικογένειές τους, με την απαράδεκτη τροπολογία, που απολύετε όλους τους εργαζόμενους της μοναδικής εταιρείας παραγωγής σιδηρονικελίου στην Ευρωπαϊκή Ένωση. Αφού επί δύο χρόνια απαξιώσατε το εργοστάσιο, τώρα προχωράτε στο επόμενο βήμα και μάλιστα σε μια περίοδο που η χρηματιστηριακή τιμή του νικελίου έχει εκτοξευθεί.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ. Δεν μπορώ να δώσω άλλο χρόνο.

**ΡΑΛΛΙΑ ΧΡΗΣΤΙΔΟΥ:** Κλείνω, κύριε Πρόεδρε.

Έχει εκτοξευθεί με ρεκόρ δεκαετιών και η Ρωσία, πουκατέχει το 12% της παγκόσμιας παραγωγής, βρίσκεται υπό καθεστώς κυρώσεων.

Η διάλυση της «ΛΑΡΚΟ» είναι το αντιπροσωπευτικό παράδειγμα της Ελλάδας που οραματίζεστε. Όμως ο χρόνος σας -ευτυχώς- τελειώνει. Σήμερα σας το φωνάζουν οι εργαζόμενοι της «ΛΑΡΚΟ». Αύριο θα σας το φωνάξει όλη η Ελλάδα. Είναι ώρα να αλλάξουμε και να γυρίσουμε σελίδα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, αφού τακτοποιηθεί το Βήμα, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ευκλείδης Τσακαλώτος.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ πολύ, κύριε Πρόεδρε.

Η ατμόσφαιρα μυρίζει εκλογές. Φαίνεται από παντού ότι η φθορά πια της Κυβέρνησης δεν μπορεί να σταματήσει. Έχουμε μια οικονομία, που τα επιτόκια αυξάνονται, ο πληθωρισμός αυξάνεται, η ανάπτυξη μειώνεται και έχουμε, βέβαια, και τη μεγάλη ακρίβεια.

Εικάζω, κύριε Πρόεδρε, ότι πιο εύκολα θα τα ξαναβρούν η Άμπερ Χερντ και ο Τζόνι Ντεπ, παρά εσείς θα μπορέσετε να αποκαταστήσετε τη σχέση σας με το κομμάτι των λαϊκών και των μεσαίων στρωμάτων, που τους υποσχεθήκατε τόσα πολλά τον Ιούλιο του ΄19 και τους έχετε δώσει τόσα λίγα.

Σε αυτή την ομιλία, όμως, θέλω να πάω πίσω από τα πράγματα, για να δούμε γιατί υπάρχει αυτή η φθορά και γιατί υπάρχει ελπίδα για κάτι διαφορετικό.

Βεβαίως, υπάρχει οικονομική κρίση. Βεβαίως, υπάρχει η ακρίβεια. Όμως, πίσω από όλα αυτά υπάρχει κάτι που μας χωρίζει, που είναι μια πολύ σημαντική διαχωριστική γραμμή. Αυτό έχει να κάνει με την υποστήριξη του δημοσίου συμφέροντος. Δεν εννοώ μόνο το κράτος. Δεν εννοώ μόνο τον δημόσιο τομέα. Εννοώ ό,τι έχουμε ως Έλληνες και Ελληνίδες μαζί, τα κοινά μας.

Κατά τη δική μου άποψη, έχετε δείξει ότι το δημόσιο συμφέρον δεν το έχετε σαν ιδέα. Το δείξατε αυτό στην υγεία, που είχατε μια ευκαιρία να επενδύσετε στην υγεία. Το μόνο που κάνατε ήταν να ξοδέψετε λεφτά, αλλά όχι να δημιουργήσετε, να χτίσετε ένα κοινωνικό κράτος με πρωτοβάθμια υγεία, με νέους και νέες γιατρούς να μπορούν να πάρουν τα καθήκοντά τους. Το δείξατε στην ενέργεια, που πάλι το δημόσιο συμφέρον ήταν τελευταίο στη λίστα σας. Κάνατε κάτι για τους φόρους. Δεν ήταν αρκετό. Δεν κάνατε αυτό που σας είπαμε για τον ειδικό φόρο για τα καύσιμα. Όμως, πιο σημαντικό, δεν κάνατε τίποτα για τον έλεγχο των αγορών.

Δεν είναι μόνο ότι θέλετε όλα να είναι ιδιωτικά και ιδιωτικοποιήσατε τη ΔΕΗ. Δεν θέλετε καν να ρυθμίζονται οι αγορές του μεσαίου χώρου. Είχαμε τον κ. Σκρέκα να μας λέει ότι ο ΣΥΡΙΖΑ από τα λεφτόδεντρα, έφτασε στα υπερκέρδη και πού είναι αυτά. Δεν είναι αυτή μια πρόταση ανθρώπου που περιμένεις σαν ταύρος να ελέγξει την αγορά και να αντιμετωπίσει το άγχος του ελληνικού λαού, ότι κάτι παραπάνω πρέπει να γίνει για αυτά τα υπερκέρδη.

Στην προηγούμενη μου συζήτηση -που ήταν ο κ. Σκρέκας- για το οικολογικό και την κλιματική αλλαγή και αν εκεί υπάρχει δημόσιο συμφέρον, έκανα κριτική στον κ. Σκρέκα και τον ρώτησα αν μιλάει με εσάς, κύριε Υπουργέ, κύριε Σταϊκούρα. Γιατί την προηγούμενη μέρα που συζητήσαμε και ψηφίσαμε τον κλιματικό νόμο, εσείς φέρατε έναν νόμο για τις συγχωνεύσεις χωρίς ούτε μία λέξη για την οικολογία. Δηλαδή να γίνει αναδιάρθρωση των εταιρειών, αλλά καμμία κατεύθυνση αυτή η αναδιάρθρωση να έχει τουλάχιστον κάποιες πράσινες πινελιές. Να γίνει μια αναδιάρθρωση με διαφορετικό στυλ, που μπορεί να αντιμετωπίσει και την κλιματική αλλαγή, είπα τότε. Την ίδια στιγμή που ο κ. Σκρέκας έκανε αυτόν τον νόμο, ήταν σαν να μην είχε μιλήσει με τον κύριο Πρωθυπουργό, που έκανε μια πρόταση για τη στέγαση, που ήταν πάλι χρήματα στους ιδιώτες, για να λύσει το πρόβλημα. Ήταν σαν να μην είχε καταλάβει όλη την οικολογική συζήτηση για zero consumption -μηδενική κατανάλωση-, να μην επεκταθούμε στη γη, αλλά να μπορέσουμε να κάνουμε μια στεγαστική πολιτική με αυτά που έχουμε, με παρεμβάσεις του κράτους.

Πάμε, όμως, στο Ταμείο Χρηματοπιστωτικής Σταθερότητας και να δούμε αν εδώ έχετε μια αίσθηση του δημοσίου συμφέροντος.

Αλήθεια, έχετε παρακολουθήσει την όλη συζήτηση για την πράσινη ανάπτυξη και τις τράπεζες, που όλο και περισσότερος κόσμος και πανεπιστημιακοί και πολιτικοί λένε ότι το χρηματοπιστωτικό σύστημα έχει συστημικό ρίσκο από όλες αυτές τις επενδύσεις, που είναι «βρώμικες» ή είναι βασισμένες στα ορυκτά καύσιμα; Την παρακολουθείτε αυτή τη συζήτηση ότι είναι μία βόμβα κάτω από τα θεμέλια του χρηματοπιστωτικού συστήματος, ότι αυτές οι επενδύσεις μπορεί να σκάσουν;

Και ρωτάω: Μπορούμε να κατευθύνουμε τα χρήματα των συστημικών τραπεζών προς την πράσινη ανάπτυξη; Και λένε οι οικονομολόγοι, που είναι σε αυτή τη διεθνή συζήτηση: Γιατί να μην έχουν one-for-one capital requirements οι τράπεζες, όταν επενδύουν σε ορυκτά καύσιμα;

Τι σημαίνει αυτό; Ότι αν είναι να δώσουν χρήματα σε «βρώμικες» επενδύσεις ή σε ορυκτά καύσιμα, θα πρέπει να βρουν πόρους δικούς τους, δεν θα μπορούν να το κάνουν με δανεισμένα λεφτά. Άρα θα είναι πιο ακριβά και άρα θα είναι πιο δύσκολο να γίνει και άρα θα γίνει μια μετατόπιση της κοινωνίας μακριά από τις επενδύσεις που δημιουργούν αυτή τη βόμβα για την κλιματική κρίση. Και απαντάνε οι τραπεζίτες: «καλή ιδέα». Αλλά το θέμα «Πού πάει ο δανεισμός;» είναι θέμα όχι των τραπεζών, αλλά των πολιτικών. Άρα παίζουμε την κολοκυθιά.

Και ρωτάω: Ας πούμε ότι έχουν δίκιο, η πολιτική ηγεσία μπορεί να υιοθετήσει αυτό το σύστημα να μην πηγαίνουν τόσα πολλά χρήματα σε «βρώμικες» επενδύσεις, σε επενδύσεις που έχουν στην ουσία τα ορυκτά καύσιμα ως το βασικό στοιχείο; Σαν παράδειγμα σας το λέω, διότι το ερώτημα είναι αν στο τραπεζικό σύστημα υπάρχει δημόσιο συμφέρον παρέμβασης.

Όταν εμείς λέμε ότι πρέπει να υπάρχει ένας δημόσιος πυλώνας στις συστημικές τράπεζες, αυτό λέμε. Λέμε ότι πέραν από τις ιδιωτικές τράπεζες, πέρα από το ιδιωτικό κέρδος, υπάρχει ένα βασικό δημόσιο συμφέρον που υπηρετεί όλους μας, όλους τους Έλληνες και τις Ελληνίδες που θέλουμε να αντιμετωπιστεί η κλιματική αλλαγή και θέλουμε να αντιμετωπιστεί το πρόβλημα των μικρομεσαίων επιχειρήσεων. Θέλουμε να γίνει αναδιάρθρωση, αλλά με κάποια κατεύθυνση για να κερδίσουν όλοι και να μην είναι μόνο θέμα ιδιωτικού κέρδους.

Εμείς θέλουμε αυτόν τον δημόσιο πυλώνα, γιατί και κατανοούμε τους κινδύνους τους συστημικού ρίσκου που δημιουργούνται τα τελευταία χρόνια αλλά και γιατί θέλουμε αυτή την κατεύθυνση. Ενώ εσείς λέτε όλα να είναι ιδιωτικά και να μην υπάρχει και αυτή η ρύθμιση, να μην υπάρχει η αίσθηση ότι υπάρχει ένα σημαντικό δημόσιο συμφέρον που πρέπει να υπηρετήσουμε. Και όλες οι κρίσεις του χρηματοπιστωτικού συστήματος μετά το 1945 ήταν επειδή υπήρχαν ιδιωτικές τράπεζες που βρίσκανε μια τεχνολογία -τα δομημένα ομόλογα στην τελευταία- που ο ανταγωνισμός τους έκανε να βγάζουν πολλά κέρδη και να δημιουργούν συστημικό.

Έχουμε άρα κάποιο συμφέρον να πούμε ότι οι τράπεζες δεν πρέπει να έχουν τόσο μεγάλη έκθεση σε heads, σε τέτοια νέα εργαλεία που μπορεί να έχουν έναν μικρό ρόλο να μειώσουν το ρίσκο στις επιχειρήσεις, αλλά ο βασικός ρόλος είναι ιδιωτικό κέρδος σε βάρος του δημοσίου συμφέροντος. Αυτό έχουμε μάθει εμείς από τη χρηματοπιστωτική κρίση και του 2009 και του 1980 και παλιότερα.

Πάμε τώρα στην τροπολογία για τη ΛΑΡΚΟ. Εκεί υπάρχει ένα δημόσιο συμφέρον; Πολλές φορές, κύριε Υπουργέ, λέτε για μένα: «Κοιτάξτε την επιστολή που έστειλε ο κ. Τσακαλώτος, τα ίδια λέμε». Ίσως θεωρείτε ότι λέμε και χειρότερα.

Η δικιά μου επιστολή, πρώτα από όλα, λέει συγκεκριμένα ότι πρέπει να σώσουμε όσες περισσότερες θέσεις εργασίας. Η δικιά μου επιστολή λέει ότι οι περιοχές στη δυτική Μακεδονία και στη Στερεά Ελλάδα είναι ήδη πολύ δύσκολες περιοχές και έχει μεγάλη σημασία να σωθούν θέσεις εργασίας. Η δικιά μου επιστολή λέει ότι υπάρχουν νομικά επιχειρήματα για να σωθεί η «ΛΑΡΚΟ», επιχειρήματα που εσείς ποτέ δεν χρησιμοποιήσατε. Η δικιά μου επιστολή λέει για το πόσο σημαντικό είναι το νικέλιο σήμερα που χρησιμοποιείται για μπαταρίες για ηλεκτρικά αυτοκίνητα.

Είναι δημόσιο συμφέρον να έχουμε τον έλεγχο στο νικέλιο που είναι στρατηγικής σημασίας για όλη την Ευρωπαϊκή Ένωση; Να μιλήσουμε για την τιμή του νικελίου που στην επιστολή έγραφα ότι αναμένεται να ανέβει και ανέβηκε; Υπάρχει εδώ ένα δημόσιο συμφέρον ή θα υπάρχει ανάπτυξη κι επενδύσεις ως αποτέλεσμα όλων των ιδιωτικών αποφάσεων; Αυτή είναι η ανάγνωσή σας στην οικονομική ιστορία τα τελευταία είκοσι χρόνια ότι ο δυτικός κόσμος, η Ευρωπαϊκή Ένωση, οι χώρες του ΟΟΣΑ είχαν εντυπωσιακές επενδύσεις και ανάπτυξη χωρίς ανισότητες, επειδή υπήρχε αυτή η λογική του ιδιωτικού, του ανταγωνισμού και όχι του δημοσίου συμφέροντος;

Κυρίες και κύριοι συνάδελφοι, μιλάω τώρα στο ΚΚΕ, στο ΜέΡΑ25 και στο ΠΑΣΟΚ και κάνω την εξής ερώτηση: Αυτή η έννοια του δημοσίου συμφέροντος -και ξαναλέω: όχι απαραίτητα του κράτους, όχι απαραίτητα του δημόσιου τομέα, αλλά τα πράγματα που έχουμε μαζί- είναι βάση και μια συζήτηση, για μια διαφορετική πορεία; Είναι βάση για μια ενιαία εναλλακτική στρατηγική με διαφορετικές πολιτικές και στον τομέα της υγείας και στην κλιματική αλλαγή και στην ενέργεια και στις ανισότητες. Είναι βάση; Γιατί αν είναι βάση οφείλουμε να χτίσουμε πάνω.

Θεωρώ ότι η έννοια του δημοσίου συμφέροντος που έχει η Νέα Δημοκρατία εντελώς εκτός των ραντάρ και κάτω από τα ραντάρ της, είναι μια βάση για μια εναλλακτική αριστερή προοδευτική ριζοσπαστική κυβέρνηση, για μια διαφορετική κυβέρνηση.

Και επειδή σέβομαι πάντα τον Πρόεδρο και μας είπε να είμαστε στον χρόνο μας, τελειώνω με κάτι που είπε ο μεγάλος λόγιος και θεωρητικός Ρέιμοντ Γουίλιαμς που ήταν Βρετανός, Ουαλός. Είπε: Το να είναι κανείς ριζοσπάστης είναι να κάνεις την ελπίδα πιθανή και όχι την απόγνωση πειστική». Αυτό θα σπρώξει ο ΣΥΡΙΖΑ - Προοδευτική Συμμαχία γιατί εμείς καταλαβαίνουμε ότι υπάρχει απόγνωση. Δεν θέλουμε και δεν θα επιτρέψουμε αυτή η απόγνωση να είναι πειστική και θα κάνουμε την ελπίδα να είναι πιθανή, εφικτή για μια διαφορετική κατεύθυνση της οικονομίας μας, της κοινωνίας μας, του πολιτικού μας συστήματος.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για την απόλυτη συνέπεια στον χρόνο.

Κύριε Υπουργέ, κύριε Σταϊκούρα, θέλετε να κάνετε παρέμβαση ή την ομιλία σας;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Την ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο για την ομιλία σας

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Θα προσπαθήσω, αν και δεν ήμουν εδώ, να ακολουθήσω λίγο την ροή της συζήτησης, συνεπώς να περάσω αυτά που αγνοεί η Αντιπολίτευση, τα πολλά καλά τα οποία θα διατρέξω διαγώνια και να απαντήσω στον πυρήνα της τοποθέτησης του αγαπητού συναδέλφου του κ. Τσακαλώτου για το πώς εννοούμε την προστασία του δημοσίου συμφέροντος αλλά με στοιχεία, τι παραλάβαμε και πού είμαστε σήμερα, σε τράπεζες, ΕΑΒ και ΛΑΡΚΟ, για να δούμε και να συγκρίνουμε πώς εννοούμε την προστασία του δημοσίου συμφέροντος.

Σε κάθε περίπτωση η σημερινή Κυβέρνηση κοιτά στα μάτια τους πολίτες και τους κοιτά με ειλικρίνεια, με σοβαρότητα, με σεμνότητα και με υπευθυνότητα. Στηρίξαμε, στηρίζουμε και θα στηρίξουμε την κοινωνία γενναία και αποτελεσματικά, όπως αποδεδειγμένα πράξαμε μέχρι σήμερα. Διήλθαμε πολλές επάλληλες, παράλληλες, διαδοχικές κρίσεις με ικανοποιητικό τρόπο. Κοινωνία και πολιτεία, νοικοκυριά επιχειρήσεις και Κυβέρνηση τα καταφέραμε. Τους στηρίζουμε μόνιμα μειώνοντας φόρους και ασφαλιστικές εισφορές κυρίως για τη μεσαία τάξη και τα χαμηλότερα εισοδηματικά στρώματα.

Αλήθεια ακόμα περιμένω από την Αξιωματική Αντιπολίτευση ένα δελτίο Τύπου για τον ΕΝΦΙΑ. Είχατε πει ότι όταν τα εκκαθαριστικά θα βγάλετε δελτίο Τύπου. Πού πήγε το δελτίο Τύπου; Γιατί εξαφανίστηκε;

Γιατί προφανώς απεδείχθη η ορθότητα της κυβερνητικής πολιτικής. Μειώσαμε τους φόρους γενναία για τη μεσαία τάξη και τα χαμηλότερα εισοδηματικά στρώματα. Ταυτόχρονα, όμως, στηρίζουμε γενναία και αποτελεσματικά τα νοικοκυριά και τις επιχειρήσεις στις απανωτές διαδοχικές κρίσεις που έχουν να αντιμετωπίσουμε με ένα γενναίο πακέτο μέτρων στήριξης 43 δισεκατομμυρίων ευρώ, το οποίο πέτυχε τον στόχο του, πέτυχε να κρατήσει όρθια και την κοινωνία και την οικονομία.

Καλοπροαίρετα θα σας πω ότι το 2020 άκουγα αγωνίες από την Αξιωματική Αντιπολίτευση και από άλλα κόμματα περί διόγκωσης των «λουκέτων» και εκτόξευσης της ανεργίας. Κι έγινε ακριβώς το αντίθετο. Οι τζίροι των επιχειρήσεων το 2021 υπερέβησαν το 2019 και η ανεργία συνεχίζει να μειώνεται. Μέσα στην ενεργειακή κρίση, παρά την οξύτητα του προβλήματος, την ένταση και την έκταση του προβλήματος συνεχίζουμε να στηρίζουμε τους πολίτες. Τους στηρίζουμε -και αυτό είναι δημόσια διαθέσιμο έγγραφο και δεν το έχει σχολιάσει κανείς από την Αντιπολίτευση- με διπλάσιο ποσό μέτρων έναντι αυτού που δίνεται σήμερα κατά μέσο όρο στην Ευρώπη. Και αυτό αναγνωρίζεται από τους πολίτες. Συνεπώς, οι πολίτες κατανοούν ποιος μιλάει με σοβαρότητα, με υπευθυνότητα, με ηπιότητα και με σεμνότητα και ποιοι μιλούν και αναφέρονται σε ψευδαισθήσεις και σε λαϊκισμούς.

Σήμερα, κυρίες και κύριοι συνάδελφοι, μιλάμε για τέσσερις ουσιαστικές βασικές μεταρρυθμίσεις της Κυβέρνησης, μεταρρυθμίσεις με τις οποίες αποδεικνύουμε ότι και σε αυτή τη δύσκολη και πάλι συγκυρία η Κυβέρνηση κοιτάει μπροστά, όταν άλλοι κοιτούν στο παρελθόν. Ασχολούμαστε με το μέλλον, ασχολούμαστε με την ανάπτυξη, με τη δημιουργία νέων θέσεων απασχόλησης, με την ενίσχυση, πράγματι, της κοινωνικής συνοχής, όταν άλλοι κινούνται με αυταπάτες, ψευδαισθήσεις και λαϊκισμούς.

Το σχέδιο νόμου, το οποίο σήμερα συζητάμε, είναι μια ακόμα απόδειξη ότι η Κυβέρνηση δρομολογεί με συνέπεια, μεθοδικότητα και υπευθυνότητα στοχευμένες διαρθρωτικές αλλαγές με εκσυγχρονιστικό πρόσημο που οδηγούν στην ανάπτυξη του ελληνικού χρηματοπιστωτικού τομέα, στη βελτίωση του πλαισίου δράσης και στην ενίσχυση των εργαλείων της χώρας, στις συναλλαγές με διεθνείς χρηματαγορές, στην υιοθέτηση φορολογικών κινήτρων για την «πράσινη» οικονομία, την ενέργεια και την ψηφιοποίηση, στην υλοποίηση πολιτικών για την αντιμετώπιση των επιπτώσεων της πρωτοφανούς υγειονομικής και ενεργειακής κρίσης αλλά και των γεωπολιτικών αναταράξεων, στην ενίσχυση των εργαζομένων στην Ελληνική Αμυντική Βιομηχανία, στην αμυντική βιομηχανία της χώρας μας, στη διευκόλυνση για την εξόφληση των αποζημιώσεων σε απολυμένους εργαζόμενους από πιστωτικά ιδρύματα που έκλεισαν κατά τη διάρκεια της κρίσης.

Τέσσερις είναι οι βασικοί πυλώνες του νομοσχεδίου. Ο πρώτος πυλώνας αφορά την αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας. Με τις διατάξεις του σχεδίου νόμου εκσυγχρονίζεται το πλαίσιο λειτουργίας αυτού κατά τρόπο ώστε υπό τη διοίκηση πλέον ως πιο ευέλικτο διοικητικού οργάνου και σύμφωνα με συγκεκριμένη στοχοθέτηση που τίθεται ξεκάθαρα πλέον το ταμείο να κληθεί εντός του αμέσως επόμενου διαστήματος να δρομολογήσει την αποεπένδυσή του από τις τράπεζες στις οποίες σήμερα διατηρεί συμμετοχή. Αυτό το κείμενο των διατάξεων αποτέλεσε αντικείμενο συστηματικής διαπραγμάτευσης με τους ευρωπαϊκούς θεσμούς και έχει τη σύμφωνη γνώμη, τη σύμφωνη έκφραση γνώμης από την Ευρωπαϊκή Κεντρική Τράπεζα. Θα καταθέσω στα Πρακτικά τη σχετική γνώμη σε λίγο.

Ο δεύτερος πυλώνας του νομοσχεδίου αφορά την αναμόρφωση, τη σύσταση και λειτουργία του συνεγγυητικού κεφαλαίου εξασφάλισης επενδυτικών υπηρεσιών. Στόχος είναι η παροχή της δυνατότητας στο συνεγγυητικό να συμβαδίσει με τις εξελίξεις που έχουν συντελεστεί στο πλαίσιο που διέπει τη λειτουργία της κεφαλαιαγοράς και την αρχιτεκτονική του χρηματοπιστωτικού συστήματος σε διεθνές και ευρωπαϊκό επίπεδο δρώντας σε ένα διαρκώς διευρυνόμενο και πολυπλοκότερο φάσμα επενδυτικών υπηρεσιών και χρηματοπιστωτικών μέσων.

Ο τρίτος πυλώνας αφορά τον εκσυγχρονισμό του ΟΔΔΗΧ. Μέσω του σχεδίου νόμου ο ΟΔΔΗΧ θα είναι σε θέση να ασκήσει με τον βέλτιστο και πλέον αποτελεσματικό τρόπο τις εξαιρετικά κρίσιμες αρμοδιότητές του αναφορικά με τη διαχείριση του δημοσίου χρέους και ιδίως σε σχέση με τη χρηματοδότηση του ελληνικού δημοσίου, τη βελτίωση του κόστους δανεισμού, την επίτευξη της καλύτερης δυνατής διάρθρωσης του δημοσίου χρέους και τη διαχείριση των ταμειακών διαθεσίμων του δημοσίου. Επιπλέον, θα παρέχεται η δυνατότητα και η ευελιξία στον οργανισμό να προβαίνει σε όλες τις απαραίτητες πρωτοβουλίες και ενέργειες με στόχο τη βελτίωση και αποτελεσματικότερη λειτουργία της δευτερογενούς αγοράς κρατικών χρεογράφων, ώστε να περιοριστούν τα συναλλακτικά κόστη, οι ελληνικοί κρατικοί τίτλοι να γίνουν ελκυστικότεροι στο διεθνές επενδυτικό κοινό και να επεκταθεί περαιτέρω η επενδυτική πελατειακή τους βάση. Απώτερος στόχος είναι η μείωση τόσο του απόλυτου κόστους του νέου δανεισμού για το ελληνικό δημόσιο όσο και του σχετικού μέσω της περαιτέρω μείωσης των περιθωρίων πιστωτικού κινδύνου σε σχέση με τις άλλες χώρες της Ευρωζώνης.

Τέλος, ο τέταρτος πυλώνας του νομοσχεδίου, μεταρρυθμιστικός πυλώνας, είναι η χορήγηση κινήτρων προσαυξημένης έκπτωσης κατά 100% σε δαπάνες μικρομεσαίων επιχειρήσεων που αφορούν σε «πράσινη» οικονομία, ενέργεια και ψηφιοποίηση. Ενισχύεται κατ’ αυτόν τον τρόπο το θεσμικό πλαίσιο της «πράσινης» και ψηφιακής οικονομίας, για το οποίο δείχνει εξαιρετικό ενδιαφέρον ο κ. Τσακαλώτος, μέσα από την παροχή ισχυρών φορολογικών κινήτρων για επενδύσεις σε αυτούς τους καίριους για τη βιώσιμη ανάπτυξη τομείς.

Κυρίες και κύριοι συνάδελφοι, θεωρούσα ότι σε αυτά θα επικεντρωθούμε. Αντιλαμβάνομαι, όμως, ότι η συζήτηση επικεντρώνεται σε κάποια άλλα επίσης ουσιώδη θέματα και μου έκανε μια πολύ καλή ποδοσφαιρική πάσα ο κ. Τσακαλώτος μιλώντας για την προστασία του δημοσίου συμφέροντος. Να δούμε συνεπώς πώς εννοεί ο καθένας την προστασία του δημοσίου συμφέροντος -το επαναλαμβάνω- στις τράπεζες, στην ΕΑΒ και στη «ΛΑΡΚΟ».

Ξεκινώ από τις τράπεζες. Υποθέτω ότι η Αξιωματική Αντιπολίτευση σήμερα εννοεί την προστασία του δημοσίου συμφέροντος όταν οι καταθέσεις μειώνονται από τα 160,3 δισεκατομμύρια ευρώ τον Δεκέμβριο του 2014 στα 136,9 δισεκατομμύρια ευρώ τον Ιούνιο του 2019. Δηλαδή, η κατάρρευση των καταθέσεων στο ελληνικό τραπεζικό σύστημα είναι προστασία του δημοσίου συμφέροντος για την Αξιωματική Αντιπολίτευση. Για εμάς προστασία του δημοσίου συμφέροντος είναι να δημιουργήσεις τις προϋποθέσεις λόγω αξιοπιστίας και κύρους της χώρας και της Κυβέρνησης ώστε σήμερα αυτές να είναι 178,2 δισεκατομμύρια ευρώ, το υψηλότερο επίπεδο από την έναρξη της κρίσης το 2010.

Για την Αξιωματική Αντιπολίτευση προστασία δημοσίου συμφέροντος είναι η εκτόξευση και διατήρηση των κόκκινων δανείων σε υψηλά επίπεδα και ποσοστά. Τα κόκκινα δάνεια -να υπενθυμίσω- ότι τα παραλάβαμε όσο και τα παραδώσαμε στο 43,5% του συνόλου των δανείων. Υπενθυμίζω για αυτούς που υποστηρίζουν για την προστασία του δημοσίου συμφέροντος ότι αν ανατρέξουν στα Πρακτικά της Βουλής το 2015, ο αγαπητός κ. Τσακαλώτος και κ. Δραγασάκης λέγανε ότι η τρίτη για εμάς αχρείαστη ανακεφαλαιοποίηση ήταν αναγκαία γιατί μέχρι τον Δεκέμβριο του 2015 δεν θα υπήρχαν «κόκκινα» δάνεια. Το θυμάστε ή να σας δώσω τα Πρακτικά; Μέχρι τον Δεκέμβριο του 2015 λέγατε ότι δεν θα υπάρχουν «κόκκινα» δάνεια και τα παραδώσατε στο 43,5% του συνόλου και μιλάτε για προστασία δημοσίου συμφέροντος; Για εμάς προστασία δημοσίου συμφέροντος είναι όταν σήμερα τα «κόκκινα» δάνεια είναι στο 12,1% από το ύψος το οποίο το παραλάβαμε και όταν δύο από τις τέσσερις συστημικές τράπεζες -ορθώς το ανέφερε η κ. Αχτσιόγλου στην ανακοίνωσή της- ήδη βρίσκονται κάτω από 10%.

Είμαστε ειλικρινείς. Αυτό δεν σημαίνει μείωση ιδιωτικού χρέους και για αυτό και πρέπει και κάνουμε ό,τι μπορούμε καλύτερο για να βοηθήσουμε νοικοκυριά και επιχειρήσεις να μειώσουν τον μεγάλο όγκο του ιδιωτικού χρέους, αλλά αυτό σημαίνει ότι έχεις ένα πιο υγιές τραπεζικό σύστημα για να οδηγηθεί αυτό σε παροχή ρευστότητας στην πραγματική οικονομία .

Για την Αξιωματική Αντιπολίτευση υποθέτω ότι προστασία δημοσίου συμφέροντος είναι η τρίτη ανακεφαλαιοποίηση και τα ποσοστά που τη συνοδεύουν. Υποθέτω ότι η Εθνική Τράπεζα ανακεφαλαιοποιήθηκε για πρώτη φορά το 2013 με τιμή ανά μετοχή στα 4,29 ευρώ. Η δεύτερη ανακεφαλαιοποίηση το 2014 ήταν στα 2,2 ευρώ και υποθέτω ότι η τρίτη «αριστερή» ανακεφαλαιοποίηση με όρους προστασίας δημοσίου συμφέροντος ήταν στα 0,02 ευρώ και μιλάτε για προστασία δημοσίου συμφέροντος; Ήταν 4,29 ευρώ, 2,2 ευρώ, 0,02 ευρώ και τολμάτε και μιλάτε εδώ για προστασία δημοσίου συμφέροντος; Στην ALPHA BANK η πρώτη 0,44 ευρώ, η δεύτερη 0,65 ευρώ και η τρίτη 0,04 ευρώ επί διακυβέρνησης ΣΥΡΙΖΑ. Και μπορώ να σας πάω και στην Eurobank και στην Τράπεζα Πειραιώς και ούτω καθεξής.

Άρα πολλή προσοχή και σεμνότητα, όταν μιλάμε για την προστασία του δημοσίου συμφέροντος από την Αξιωματική Αντιπολίτευση ως προς το τραπεζικό σύστημα. Το παρελθόν είναι κοντά και οι πολίτες δεν ξεχνούν. Και μπορεί αυτά τα στοιχεία εύκολα κάποιος να τα ξεχάσει, αλλά τους κεφαλαιακούς περιορισμούς δεν τους έχει ξεχάσει η κοινωνία ούτε την τραπεζική αργία με σφραγίδα της κυβέρνησης ΣΥΡΙΖΑ.

Με την προτεινόμενη ρύθμιση, για την οποία έχει γίνει αρκετή συζήτηση αυτές τις ημέρες αναφορικά με τη χορήγηση μεταβλητών αποδοχών στα ανώτατα διοικητικά στελέχη των πιστωτικών ιδρυμάτων τα οποία έχουν λάβει ενίσχυση από το ΤΧΣ, προβλέπονται τα εξής: Δεν μπορούν να χορηγηθούν αυτά, αυτές οι μεταβλητές αποδοχές για όσο διάστημα εξελίσσεται σχέδιο αναδιάρθρωσης του πιστωτικού ιδρύματος και μέχρι ολοκληρώσεως αυτού. Δεν μπορούν να χορηγηθούν μεταβλητές αποδοχές για όσο διάστημα ο δείκτης των μη εξυπηρετούμενων δανείων είναι άνω του 10% προς το σύνολο των δανείων.

Όπως είπα και στην επιτροπή, αν οι προβληματισμοί σας ότι λόγω και εξαιτίας της ενεργειακής κρίσης θα αυξηθούν τα κόκκινα δάνεια επιβεβαιωθούν, τότε δεν θα μπορέσουν οι τράπεζες να δώσουν μπόνους ούτε το 2023, γιατί θα έχει αυξηθεί το ποσοστό πάνω από το 10%. Αυτός ο κανόνας ισχύει διαρκώς. Δεν μπορούν να χορηγηθούν μεταβλητές αποδοχές για τις οικονομικές χρήσεις μέχρι 31-12-2022 και δεν μπορούν να χορηγηθούν σε μετρητά, το οποίο το προσπερνάτε εύκολα.

Στα πιστωτικά ιδρύματα που έχουν ολοκληρώσει το σχέδιο αναδιάρθρωσης και εφόσον επιτύχουν να μειώσουν τα μη εξυπηρετούμενα δάνειά τους κάτω από το 10%, τότε μετά το 2023 υπάρχει δυνατότητα χορήγησης μεταβλητών αποδοχών αποκλειστικά και μόνο με τη μορφή μετοχών.

Η χορήγηση μεταβλητών αποδοχών σε στελέχη πιστωτικών ιδρυμάτων ρυθμίζεται αυστηρά –αυστηρότατα!- από την τραπεζική νομοθεσία, την ευρωπαϊκή τραπεζική νομοθεσία, η οποία άλλωστε εφαρμόζεται και σε όλες τις ευρωπαϊκές τράπεζες και είναι νόμος του κράτους -το ξεχνάτε!- ο ν.4261/2014, που κάποιοι είχαν τη δυνατότητα επί τέσσερα, πέντε χρόνια να τον αλλάξουν, αλλά δεν τον άλλαξαν. Αυτές οι προβλέψεις επιβάλλουν αυστηρά όρια στις αμοιβές, υποχρεώσεις για τη σταδιακή καταβολή της καθ’ έτος εργασίας και το δικαίωμα της τράπεζας να μειώνει ή να ανακαλεί χορηγηθείσες αμοιβές.

Επίσης, επειδή άκουσα κάποια στελέχη της Αντιπολίτευσης -κυρίως στην επιτροπή οφείλω να ομολογήσω, γιατί στην Ολομέλεια είδαν τα Πρακτικά- να λένε γιατί προβλέπεται για πρώτη φορά η αποτίμηση να γίνεται και κάτω από την τιμή τη χρηματιστηριακή, να θυμίσω ότι αυτός είναι νόμος του κ. Τσακαλώτου του 2015, για όσους δεν θυμούνται, στις 20-11-2015, ο ν.4346/2015. Τον επαναλαμβάνω: Η τιμή διάθεσης ή η τιμή κτήσης που καθορίζεται σύμφωνα με το προηγούμενο εδάφιο μπορεί να είναι χαμηλότερη από την πιο πρόσφατη τιμή κτήσης των μετοχών από το ταμείο ή την τρέχουσα τιμή αγοράς. Είπατε κάτι;

Και κλείνω αυτή την ενότητα με τη γνώμη της Ευρωπαϊκής Κεντρικής Τράπεζας -που θα δώσω στα Πρακτικά- η οποία καταλήγει στο εξής: Η Ευρωπαϊκή Κεντρική Τράπεζα χαιρετίζει τις τροποποιήσεις του νόμου για το ΤΧΣ που αφορούν την αποεπένδυση, καθώς ανοίγουν τον δρόμο για περαιτέρω ομαλοποίηση του ελληνικού χρηματοπιστωτικού συστήματος -κοινώς, να μη γυρίσουμε στην τρίτη αχρείαστη ανακεφαλαιοποίηση του 2015- κατόπιν και της μείωσης των ευπαθειών και απότοκων της κρίσης των τελευταίων ετών.

Η Ευρωπαϊκή Κεντρική Τράπεζα χαιρετίζει την προτεινόμενη απλούστευση και τον εξορθολογισμό των οργάνων διοίκησης του ΤΧΣ.

Η Ευρωπαϊκή Κεντρική Τράπεζα χαιρετίζει την προτεινόμενη κατάργηση ορισμένων ειδικών δικαιωμάτων του ΤΧΣ στα διοικητικά συμβούλια πιστωτικών ιδρυμάτων και ορισμένων εξουσιών που σχετίζονται με την εταιρική διακυβέρνηση και εμπίπτουν πλέον στην εντολή του Ενιαίου Εποπτικού Μηχανισμού της ΕΚΤ, ο οποίος δεν υπήρχε κατά την ίδρυση του του ΤΧΣ.

Αυτές οι τροποποιήσεις αντικατοπτρίζουν επίσης το γεγονός -συγκρατήστε την πρόταση!- ότι τα περισσότερα ελληνικά πιστωτικά ιδρύματα που εμπίπτουν στο πεδίο εφαρμογής του νόμου για το ΤΧΣ έχουν ολοκληρώσει τα σχέδια αναδιάρθρωσης της Ευρωπαϊκής Ένωσης.

Το σχέδιο νόμου αναμένεται να στηρίξει τη μετάβαση των ελληνικών πιστωτικών ιδρυμάτων σε καθεστώς κοινών εποπτευόμενων οντοτήτων και να συμβάλει στη διασφάλιση ίσων όρων ανταγωνισμού με άλλα ευρωπαϊκά πιστωτικά ιδρύματα.

Συνεπώς, ναι, εμείς θέλουμε την ενίσχυση της βιωσιμότητας και της σταθερότητας του τραπεζικού συστήματος, ένα τραπεζικό σύστημα το οποίο θα λειτουργεί με ιδιωτικοοικονομικά κριτήρια και δεν θέλουμε επιστροφή σε λογικές παράλληλων τραπεζικών ιδρυμάτων και συστημάτων.

Καταθέτω στα Πρακτικά τη σχετική επιστολή της Ευρωπαϊκής Κεντρικής Τράπεζας.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη ενότητα: Για να δούμε ποιος ασχολείται με το δημόσιο συμφέρον και τους εργαζόμενους, να σας θυμίσω λίγο σε τι κατάσταση παραλάβαμε την ΕΑΒ; Ταμειακά ελλείμματα, μηδενική ρευστότητα, οργανωτικές δυσλειτουργίες, επιχειρησιακές αγκυλώσεις, αδιαφανή αρκετά και όχι λίγα πεδία. Δεν θα δώσω πολλούς δείκτες, θα δώσω μόνο έναν: Κέρδη-ζημιές: Το 2014, παραλάβατε την ΕΑΒ με κέρδη 1,4 εκατομμύρια ευρώ, το 2015 μείον 19,6, το 2016 μείον 21,7, το 2017 μείον 13,9. Υποθέτω ότι όλα αυτά είναι προστασία του δημοσίου συμφέροντος, ε; Το 2018 μείον 39,6, το 2019 μείον 28,4, το 2020 μείον 18,7 -μειώνεται η ζημιά- και φέτος προσδοκούμε συν 1,6, δηλαδή προσδοκούμε και επιδιώκουμε φέτος να γυρίσουμε την ΕΑΒ εκεί που ήταν οικονομικά στο 2014, οικονομικά, όμως, γιατί έχουμε κάνει πολλά άλλα πράγματα για να βοηθήσουμε την ΕΑΒ.

Πρώτον, στο επίπεδο της λειτουργικής αναβάθμισής της επιλύθηκαν χρονίζουσες αγκυλώσεις, αντιμετωπίστηκαν φορολογικές και τελωνειακές εκκρεμότητες, ξετυλίχθηκε το κουβάρι των εισπράξεων, ενισχύθηκε κεφαλαιακά η εταιρεία.

Στο επίπεδο της ενδυνάμωσης με εξειδικευμένο προσωπικό -στο οποίο υποθέτω και εικάζω ότι όλοι έχουμε μια αγνή αγωνία πέρα και πάνω από τις διαφορές που έχουμε σε αυτή την Αίθουσα, τους εργαζόμενους και τη δημιουργία θέσεων απασχόλησης- θεσπίστηκε κατ’ εξαίρεση αντικειμενική και ταχεία διαδικασία προσλήψεων προσωπικού ορισμένου χρόνου, παρασχέθηκε η δυνατότητα χρονικής παράτασης των ορίων των συμβάσεων εργασίας ορισμένου χρόνου, απαγορεύτηκε η αιμορραγία του προσωπικού μέσω της κινητικότητας. Και πλέον σας ενημερώνω ότι δρομολογείται σε συνεργασία με το Υπουργείο Εσωτερικών η σταδιακή μονιμοποίηση των ικανών πενταετούς θητείας στελεχών μετά από αξιολόγηση, προκειμένου να παγιωθεί η θέση τους στην εταιρεία και να αξιοποιηθεί πλήρως η επένδυση της ΕΑΒ στην εκπαίδευση και στην εξέλιξή τους.

Στο επίπεδο της αποκατάστασης του αισθήματος δικαίου και της διασφάλισης εργασιακής ειρήνης θεσπίστηκε επίδομα επικίνδυνης και ανθυγιεινής εργασίας. Εδώ εμείς ψηφίσαμε, ξέρετε όλοι πού δίνονταν και πώς δίνονταν.

Παρασχέθηκε η δυνατότητα κατ’ εξαίρεση αμειβόμενης υπερωριακής εργασίας, επιφυλάχθηκε σε εργαζόμενους ειδική μεταχείριση ως προς τις παροχές ιδιωτικής ασφάλισης, εγκρίθηκαν δύο –όχι μία- γενναιόδωρες μη μισθολογικές παροχές με αντίστοιχες συλλογικές συμβάσεις εργασίας. Εξετάζεται, επίσης, η δυνατότητα συμπληρωματικής έγκρισης μη μισθολογικών παροχών και σήμερα νομοθετούμε εδώ τη χορήγηση χρηματικού κινήτρου παραγωγικότητας-μπόνους στους εργαζόμενους υπό όρους και προϋποθέσεις. Αυτή είναι η προστασία των εργαζομένων αλλά και του δημοσίου συμφέροντος.

Επίσης διευρύνονται οι δυνατότητες της εταιρείας με την προώθηση της έρευνας και της ανάπτυξης και της καινοτομίας στην ΕΑΒ, με ομάδα εργασίας που έχει συσταθεί από το Υπουργείο Οικονομικών, ελληνικά πανεπιστήμια και ΕΑΒ και σχεδιάζουν την κατασκευή μη επανδρωμένων αεροσκαφών, δηλαδή «drones», για πολιτικές ή και στρατιωτικές εφαρμογές. Η υλοποίηση αυτού του προγράμματος με το όνομα «ΑΡΧΥΤΑΣ» ξεκίνησε την 1η Σεπτεμβρίου. Το Υπουργείο Οικονομικών ως κύριος μέτοχος της ΕΑΒ χρηματοδοτεί το πρόγραμμα το οποίο αναμένεται να αποφέρει πολλαπλά οφέλη στους εμπλεκόμενους φορείς στην ελληνική οικονομία και συνολικά στη χώρα. Άρα, και πάλι είναι ευδιάκριτο ποιος υπηρετεί το δημόσιο συμφέρον στα λόγια και ποιος το υπηρετεί στην πράξη.

Καταλήγω την τοποθέτησή μου με τη «ΛΑΡΚΟ». Ακούω αναφορές συναδέλφων για εγκλήματα, τραγωδίες, καταστροφές, απαξιώσεις. Ακούω αντίστοιχες λέξεις από συναδέλφους που απαξίωσαν και αυτοί, όπως πολλές κυβερνήσεις στο παρελθόν, τη «ΛΑΡΚΟ», αλλά βλέπω και υπογραφές τριών Υπουργών σε ονομαστική ψηφοφορία για το μέλλον της «ΛΑΡΚΟ», όταν είχαν στείλει επιστολή, κύριε Τσακαλώτο, στην Ευρωπαϊκή Επιτροπή και μιλούσαν εκτός των άλλων που αναφέρατε και για την αποκρατικοποίηση της «ΛΑΡΚΟ». Και σήμερα βλέπω πρώτη υπογραφή ακριβώς το αντίθετο σε ό,τι είχαμε υπογράψει το 2019.

Λέτε ότι μόνο εμείς και εγώ προσωπικά θέλουμε να κλείσουμε τη «ΛΑΡΚΟ».

Κύριοι συνάδελφοι, πολλοί από εσάς δεν ξέρετε καλά την ιστορία της «ΛΑΡΚΟ». Αν θέλαμε να κλείσουμε τη «ΛΑΡΚΟ», θα την είχαμε κλείσει το 2012. Όμως, τότε, στις 11-6-2012 δεν έκλεισε η «ΛΑΡΚΟ». Και για όσους μιλάνε για εργαζόμενους, έχω την ανακοίνωση των εργαζομένων: «Αποφύγαμε το κλείσιμο της εταιρείας με πρωτοβουλία της Νέας Δημοκρατίας και του Βουλευτή Φθιώτιδας κ. Χρήστου Σταϊκούρα».

Αποφύγαμε το κλείσιμο της εταιρείας στις 11-6-2012. Αν θέλαμε να κλείσουμε τη «ΛΑΡΚΟ», θα είχε κλείσει το 2012. Στηρίξαμε τη «ΛΑΡΚΟ». Αν θέλαμε να κλείσουμε τη «ΛΑΡΚΟ», θα την κλείναμε το 2014. Δεν έκλεισε η «ΛΑΡΚΟ». Και γιατί δεν έκλεισε; Διότι πήραμε τις σωστές επιλογές και αποφάσεις, τις οποίες συνέχισε η κυβέρνηση ΣΥΡΙΖΑ, αλλά απλώς δεν τόλμησε να ολοκληρώσει. Και πώς αποδεικνύεται ότι πήραμε τις σωστές αποφάσεις; Στην επιστολή του κ. Τσακαλώτου στη σελίδα 3, η προηγούμενη κυβέρνηση μιλάει για αποκρατικοποίηση, για δύο διαφορετικούς διαγωνισμούς και στην παρένθεση αποκλείει την τρίτη διάσταση που είναι το «liquidation», γιατί αυτό θα οδηγούσε στην απώλεια χιλίων διακοσίων είκοσι θέσεων απασχόλησης. Άρα, έρχεται ορθώς –και τον ευχαριστώ- ο κ. Τσακαλώτος να επιβεβαιώσει ότι η επιλογή του κλεισίματος της ΛΑΡΚΟ δεν ήταν η επιλογή της Κυβέρνησης της Νέας Δημοκρατίας, στη σελίδα 3 της επιστολής με ημερομηνία 28-3-2019.

Αν θέλαμε, θα είχαμε κλείσει τη «ΛΑΡΚΟ» το 2020. Δεν την κλείσαμε. Τι έγινε το 2020; Υπήρξαν όχι ένα, αλλά δύο εξώδικα της ΔΕΗ, με ημερομηνίες 21 Ιανουαρίου του 2020 και 29 Ιανουαρίου του 2020. Και τα δύο έλεγαν πολύ απλά «Αν δεν πληρώσετε, κλείνει η «ΛΑΡΚΟ»». Και εμείς δώσαμε 53 εκατομμύρια ευρώ στη «ΛΑΡΚΟ» για τη ΔΕΗ, αλλά και για μισθοδοσία εργαζομένων. Πείτε μου πότε άλλοτε την τελευταία δεκαετία βγήκε 1 ευρώ από τον κρατικό προϋπολογισμό για τη «ΛΑΡΚΟ». Πότε άλλοτε; Καμμία κυβέρνηση την τελευταία δεκαετία δεν έδωσε από τον κρατικό προϋπολογισμό άμεσα 1 ευρώ για τη «ΛΑΡΚΟ»! Και αυτό το αναγνωρίζει και ο Πρόεδρος των εργαζομένων που όπως είναι πολύ γνωστό δεν ανήκει στον δικό μου πολιτικό χώρο. Δώσαμε 53 εκατομμύρια ευρώ για να μείνει όρθια η «ΛΑΡΚΟ» από τον κρατικό προϋπολογισμό, από τους Έλληνες φορολογούμενους, γιατί θέλουμε να μείνει όρθια η «ΛΑΡΚΟ», όχι στα λόγια αλλά στις πράξεις.

Τέταρτη απόδειξη αυτού είναι η εξής: Είπε ο κ. Τσακαλώτος –και ορθώς, το επιβεβαιώνω- ότι στην επιστολή του έλεγε ότι πρέπει να κάνουμε τα πάντα –σωστά το είπε- για να μείνουν αρκετές θέσεις απασχόλησης εν ζωή. Σε αυτό που είχε στείλει ο ομιλητής το 2014 στην Ευρωπαϊκή Επιτροπή δεν λέει για «πολλές», αλλά λέει για «όλους τους εργαζόμενους».

Συνεπώς, θέλω να πιστεύω ότι και εσείς και εμείς εργαζόμαστε για το σύνολο των εργαζομένων και επιδιώκουμε το καλύτερο. Όμως, επαναλαμβάνω, με πράξεις και όχι με λόγια. Εγώ σας απέδειξα με τέσσερα στοιχεία πώς επιβεβαιώνεται και αποδεικνύεται ότι η σημερινή Κυβέρνηση και ο ομιλητής δεν είχε και δεν έχει καμμία βούληση και πρόθεση να κλείσει η «ΛΑΡΚΟ». Τουναντίον, πρέπει να ενδυναμωθεί η «ΛΑΡΚΟ» και να δημιουργηθούν μελλοντικά ακόμα περισσότερες θέσεις απασχόλησης.

Για να δούμε, όμως, λίγο το δημόσιο συμφέρον. Είπε ο κ. Τσακαλώτος για δημόσιο συμφέρον. Εδώ έχει πολύ μεγάλο ενδιαφέρον. Συγκρατείστε ό, τι στοιχείο προλάβετε. Τα ταμειακά διαθέσιμα της εταιρείας το 2019 ήταν μηδέν, λόγω συσσωρευμένων ζημιών και διαδοχικών ζημιογόνων χρήσεων η αρνητική καθαρή θέση ήταν μείον 160 εκατομμύρια ευρώ στις αρχές του 2015 –σφάλματα προηγούμενων κυβερνήσεων- σε 407 εκατομμύρια ευρώ στο τέλος του 2019. Από τα 160 εκατομμύρια ευρώ, στα 407 εκατομμύρια ευρώ. Προστασία δημοσίου συμφέροντος! Δηλαδή, η εταιρεία λειτουργούσε επί χρόνια με αρνητικά ίδια κεφάλαια κινήσεως, βασιζόμενη στην καθυστερημένη εξόφληση των υποχρεώσεών της. Έμπαινε συνέχεια μέσα, πλήρωνε τους εργαζόμενους, χρωστούσε παντού! Παντού!

Την πενταετία 2015 - 2019 υπήρχαν χρέη 260 εκατομμύρια ευρώ συσσωρευμένα, οι ζημιές μόνο το 2019 ήταν 99 εκατομμύρια ευρώ. Να μην ξεχάσω και τα προηγούμενα, μείον 30 εκατομμύρια ευρώ το 2015, μείον 68 εκατομμύρια ευρώ το 2016, μείον 6 εκατομμύρια ευρώ το 2017, μείον 57 εκατομμύρια ευρώ το 2018. Οι ληξιπρόθεσμες οφειλές της «ΛΑΡΚΟ» προς προμηθευτές, εργολάβους, τράπεζες, ασφαλιστικά ταμεία και άλλους, με ευθύνη όλων μας που κυβερνήσαμε τα προηγούμενα χρόνια, είναι 500 εκατομμύρια ευρώ και μεγαλύτερη οφειλή στη ΔΕΗ.

Δημόσιο συμφέρον ΣΥΡΙΖΑ από δω και πέρα! Ήταν 144 εκατομμύρια ευρώ το 2012 με ευθύνη προηγούμενων κυβερνήσεων, 242 εκατομμύρια ευρώ το 2016, 351 εκατομμύρια ευρώ το 2020. Η οφειλή αυξανόταν κάθε μήνα κατά 5 με 5,5 εκατομμύρια ευρώ. Γι’ αυτό και η ΔΕΗ απέστειλε τα δύο εξώδικα που σας είπα προηγουμένως.

Η Ελλάδα στις 21 Ιανουαρίου του 2022 καταδικάστηκε από το Ευρωπαϊκό Δικαστήριο για μη συμμόρφωση με τις αποφάσεις περί παράνομων κρατικών ενισχύσεων προς τη «ΛΑΡΚΟ» ύψους 136 εκατομμυρίων ευρώ με τόκους 170 εκατομμύρια ευρώ. Επιβλήθηκε πρόστιμο επί ημερών ΣΥΡΙΖΑ ύψους 4,4 εκατομμυρίων ευρώ ανά εξάμηνο καθυστέρησης από το 2017 μέχρι την εκτέλεση της απόφασης και κατ’ αποκοπή 5,5 εκατομμύρια ευρώ.

Είναι αληθές –το είπε ο κ. Τσακαλώτος, αλλά δεν είπε όλη την αλήθεια- ότι επιδιώξαμε πολλές διαδοχικές κυβερνήσεις –και έχω τα Πρακτικά εδώ- να πείσουμε την Ευρωπαϊκή Επιτροπή ότι δεν είναι παράνομες αυτές οι κρατικές ενισχύσεις. Δεν τα καταφέραμε καμμία κυβέρνηση τα τελευταία επτά χρόνια και είμαστε στη σημερινή κατάσταση.

Οι οριστικές αποφάσεις βγήκαν 9-11-2017. Να υπενθυμίσω ότι είναι η περίοδος που κάποιοι άλλοι πρώην συνάδελφοί μας από τη νυν Αξιωματική Αντιπολίτευση υποστήριζαν σε επιτροπές της Βουλής ότι είναι βέβαιο ότι το χρέος θα διαγραφεί.

Τελευταίος δημοσιευμένος ισολογισμός ήταν το 2014. Η εταιρεία επιδεικνύει σοβαρό έλλειμμα συντήρησης περιβαλλοντικών όρων, κίνδυνο άρσης της άδειας λειτουργίας από το 2016, απαρχαιωμένο εξοπλισμό, βασικό εξοπλισμό της «ΛΑΡΚΟ» από τη δεκαετία του 1970. Το πιο πρόσφατο καμίνι κατασκευάστηκε το 1979.

Σταχυολόγησα, συνεπώς ορισμένα από τα στοιχεία που αποδεικνύουν την κατάσταση στην οποία παραλάβαμε τη «ΛΑΡΚΟ», μια κατάσταση η οποία οφείλεται σε διαχρονικά προβλήματα πολλών κυβερνήσεων. Μη μας κουνά όμως το δάχτυλο και ο ΣΥΡΙΖΑ για διαφύλαξη δημοσίου συμφέροντος. Τα στοιχεία είναι αμείλικτα.

Τι προσπαθούμε, συνεπώς, να κάνουμε εμείς, και κλείνω με αυτό. Λειτουργούμε σε ένα πλαίσιο, το οποίο ορίζεται και από την Ευρωπαϊκή Επιτροπή, την οποία αποδέχεται ο κ. Τσακαλώτος και καταλήγει, λέγοντας ότι «υπάρχει πολύ μεγάλο ενδιαφέρον για όλη την εταιρεία ή για κάποια στοιχεία της εταιρείας, προκειμένου να αποκρατικοποιηθούν και είμαστε έτοιμοι να συζητήσουμε τέτοιες προτάσεις». Αυτό για όσους λένε ότι δεν ήταν έτοιμοι για την αποκρατικοποίηση της «ΛΑΡΚΟ».

Πώς ορίζεται συνεπώς το πλαίσιο, πλαίσιο στο οποίο δεν μετακινήθηκε ούτε η προηγούμενη κυβέρνηση; Απλά δεν το υλοποίησε επί τέσσερα χρόνια. Οι δύο παράλληλοι διαγωνισμοί διεξάγονται στο πλαίσιο της δομής διάθεσης που έχει εγκρίνει η Ευρωπαϊκή Επιτροπή, με την απόφαση του 2014 στην υπόθεση κρατικών ενισχύσεων, όπως έχει επικαιροποιηθεί. Σύμφωνα με αυτήν, μόνο η μεταβίβαση και η λειτουργία των μεταλλείων μέσω ανοικτών, διαφανών και χωρίς διακρίσεις διαγωνισμών, προκειμένου να εγκατασταθεί νέος επενδυτής ή επενδυτές δεν συνιστά κρατική ενίσχυση και θα έχει ως αποτέλεσμα τη διακοπή της οικονομικής συνέχειας μεταξύ «ΛΑΡΚΟ» και νέου επενδυτή, δηλαδή εφόσον δεν μεταβιβαστούν υποχρεώσεις, δεν μεταφερθούν εργαζόμενοι και διανεμηθεί το προϊόν της ρευστοποίησης μέσω πίνακα κατάταξης προς ανάκτηση των κρατικών ενισχύσεων και ικανοποίηση των πιστωτών.

Δεύτερον, σε εφαρμογή της παραπάνω απόφασης εκκίνησε το σχέδιο εξυγίανσης της Κυβέρνησης και η εταιρεία τέθηκε σε καθεστώς ειδικής διαχείρισης. Η εγκατάσταση ειδικής διαχείρισης από τον Μάιο του 2020 οδήγησε σε άμεσες ενέργειες εξορθολογισμού του κόστους τόσο σε επιχειρησιακό και χρηματοοικονομικό επίπεδο, με τη συμβολή των εργαζομένων, τους οποίους θέλω και δημόσια να ευχαριστήσω, γιατί συνέβαλαν αυτά τα τρία χρόνια με τις περικοπές τις οποίες υπέστησαν, αφού η εταιρεία ήταν αδύνατο να συνεχίσει τη λειτουργία της -το καταλαβαίνετε νομίζω- με 99 εκατομμύρια ευρώ ζημίες κάθε έτος, όπως βρήκαμε το 2019. Ήταν η μόνη λύση που θα μπορούσε να κρατήσει ανοιχτή την εταιρεία, χωρίς να βρεθούν οι εργαζόμενοι στο δρόμο.

Τρίτον, επίκειται άμεσα ο καθορισμός ημερομηνίας υποβολής των δεσμευτικών προσφορών των υποψηφίων επενδυτών και συνακόλουθα ολοκλήρωση της αξιολόγησης των δεσμευτικών προσφορών και της διαδικασίας κατακύρωσης στον πλειοδότη που θα προκύψει στο πλαίσιο των δύο παράλληλων, όχι διαδοχικών που άκουσα πριν, διαγωνιστικών διαδικασιών με βάση τη ρήτρα της εκατέρωθεν πλειοδοσίας -αυτό λέει ο νόμος-που διενεργούνται από την ειδική διαχείριση για τα περιουσιακά στοιχεία της εταιρείας και από το ΤΑΙΠΕΔ για τα περιουσιακά στοιχεία του ελληνικού δημοσίου.

Με αυτά τα δεδομένα, κυρίες και κύριοι συνάδελφοι, και με αίσθημα ευθύνης, λαμβάνουμε μέτρα για τη διασφάλιση των εργαζομένων, εξασφαλίζοντας για όλους τους εργαζόμενους εργασιακό μέλλον. Έτσι, τόσο για το μεταβατικό διάστημα μέχρι την ολοκλήρωση των διαγωνιστικών διαδικασιών και την εγκατάσταση του επενδυτή όσο και μετά την εγκατάστασή του, κατοχυρώνουμε τα εργασιακά δικαιώματα των εργαζομένων και εξειδικεύουμε δέσμες μέτρων για την εργασιακή τους προστασία.

Για πρώτη φορά στην Ελλάδα λαμβάνονται πρόνοιες για το σύνολο των χιλίων εξήντα εργαζομένων σε τέτοιο βαθμό εξειδίκευσης και ετοιμότητας, όπως αυτός προβλέπεται μέσα στην υπό συζήτηση τροπολογία.

Πρώτον, την άμεση και εφάπαξ καταβολή των νομίμων αποζημιώσεων απόλυσής τους, ύψους περίπου 24 εκατομμυρίων ευρώ που θα καταβληθεί από το αποθεματικό του κρατικού προϋπολογισμού. Άρα, έχουμε δώσει 53 εκατομμύρια συν 24 εκατομμύρια για το σύνολο των εργαζομένων και αυτών που είναι συνταξιούχοι και δουλεύουν.

Δεύτερον, τη δημιουργία ασφαλούς εργασιακής γέφυρας, με τη θέσπιση δυνατότητας σύναψης συμβάσεων, εργασίας ορισμένου χρόνου, μηνιαίας ή διμηνιαίας διάρκειας, μέχρι την ολοκλήρωση διαδικασίας μεταβίβασης των περιουσιακών στοιχείων από την ειδική διαχείριση σε καθεστώς λειτουργίας συντήρησης της εταιρείας, για το σύνολο των εργαζομένων ύψους περίπου 7 εκατομμυρίων ευρώ, ποσό το οποίο επίσης θα καταβληθεί από το αποθεματικό του κρατικού προϋπολογισμού. Δηλαδή, αποζημιώσεις για το σύνολο των εργαζομένων όλων των εργαζομένων και αυτών που εργάζονται και είναι σήμερα συνταξιούχοι. Στη συνέχεια όλοι αυτοί οι εργαζόμενοι θα συνεχίσουν να αμείβονται από τον κρατικό προϋπολογισμό για ένα χρονικό διάστημα.

Και δεν φτάνει αυτό. Υπάρχουν και άλλες πρόνοιες, όπως ο ορισμός μέτρων κοινωνικής και εργασιακής προστασίας, με ενεργοποίηση ειδικών δράσεων προγραμμάτων του Υπουργείου Εργασίας και Κοινωνικών Υποθέσεων, ανάλογα με την κατηγορία στην οποία ανήκουν. Το αρμόδιο Υπουργείο υποχρεούται να καταρτίσει ειδικές δράσεις και ειδικά προγράμματα απασχόλησης, συγχρηματοδοτούμενα ή από εθνικούς πόρους.

Σε Οργανισμούς Τοπικής Αυτοδιοίκησης για τους εργαζόμενους άνω των πενήντα πέντε ετών ήδη υπάρχει ενδιαφέρον από δήμους, δημόσια, με επιστολές τους έως τη συμπλήρωση των προϋποθέσεων για τη λήψη πλήρους σύνταξης γήρατος και για χρονικό διάστημα που δεν υπερβαίνει τα επτά έτη. Άρα, αυτοί οι εργαζόμενοι θα πάρουν την αποζημίωση απόλυσης και θα συνεχίσουν να αμείβονται μέχρι να βγουν στη σύνταξη από τον κρατικό προϋπολογισμό, μέσα από Οργανισμούς Τοπικής Αυτοδιοίκησης, συν αμοιβή.

Για τους εργαζόμενους κάτω των πενήντα πέντε ετών, ιδίως των ευάλωτων που πιθανόν δεν θα επιλεγούν ως προσωπικό της εταιρείας μελλοντικά, ενεργοποίηση δράσεων που θα χρηματοδοτηθούν από πόρους του Ευρωπαϊκού Ταμείου Προσαρμογής στην παγκοσμιοποίηση για τους απολυμένους εργαζόμενους.

Με το πλέγμα αυτό –και ολοκληρώνω, κύριε Πρόεδρε, σε ένα λεπτό, ευχαριστώ πάρα πολύ- των ρυθμίσεων προστατεύονται οι εργαζόμενοι άμεσα και αποτελεσματικά εν όψει της ολοκλήρωσης των διαγωνιστικών διαδικασιών για τη μίσθωση, για τη μεταβίβαση των περιουσιακών στοιχείων της εταιρείας και του ελληνικού δημοσίου αντιστοίχως.

Τα θεσπιζόμενα μέτρα δεν αφήνουν κανέναν απ’ έξω, δεν ξεχνούν κανέναν, δίνουν προστασία σε όλους τους εργαζόμενους τόσο στους μισθωτούς με σύμβαση εξαρτημένης εργασίας όσο και στους απασχολούμενους, με συμβάσεις ανεξαρτήτων υπηρεσιών ή έργου, ακόμα και για το χρονικό διάστημα μετά την εγκατάσταση του επενδυτή. Πείτε μου πού αλλού το έχετε δει αυτό! Ακόμα και μετά την εγκατάσταση του επενδυτή!

Κυρίες και κύριοι, κλείνω. Η ειδοποιός διαφορά μεταξύ της Κυβέρνησης και της Αξιωματικής Αντιπολίτευσης είναι ότι εμείς εργαζόμαστε για το μέλλον της βιομηχανικής δραστηριότητας, με τρόπο δομικό, συντεταγμένο, αποτελεσματικό και, κυρίως, ολιστικό, σε αντιδιαστολή με την προηγούμενη κυβέρνηση που είχε βυθιστεί στην απραξία ή καλύτερα στις επιστολές.

Εργαζόμαστε για να υπάρξει επενδυτής, ο οποίος θα προχωρήσει στις αναγκαίες επενδύσεις εκσυγχρονισμού. Μόνο τότε θα καταστεί δυνατό να υπάρξει μια ανταγωνιστική σε διεθνές επίπεδο βιομηχανία, σημαντική τόσο για τη βιομηχανία της ηλεκτροκίνησης όσο και για πολλές άλλες βιομηχανίες και εφαρμογές.

Το βλέμμα μας είναι στραμμένο στο μέλλον, με σεβασμό στους εργαζόμενους, με σεβασμό στους κόπους και τις αγωνίες της τοπικής κοινωνίας, αλλά και στην προσέλκυση αξιόπιστων επενδυτών που θα διασφαλίσει τη βιωσιμότητα της μεταλλευτικής και μεταλλουργικής δραστηριότητας της ΛΑΡΚΟ, στους εργαζόμενους, στις τοπικές κοινωνίες, αλλά και στο σύνολο της ελληνικής κοινωνίας και οικονομίας, καθώς τα οφέλη από την πραγματοποίηση της εν λόγω επένδυσης αναμένεται να λειτουργήσουν πολλαπλασιαστικά προς όφελος της εθνικής οικονομίας και της δημιουργίας νέων θέσεων απασχόλησης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα δώσω τον λόγο στον κ. Τσακαλώτο για μια τρίλεπτη παρέμβαση.

Πριν πάρει τον λόγο η Κοινοβουλευτική Εκπρόσωπος του ΠΑΣΟΚ - Κινήματος Αλλαγής κ. Γιαννακοπούλου, η οποία τον έχει ζητήσει, θα τοποθετηθούν για τρία λεπτά -γιατί έπρεπε να έχουν μιλήσει από τις 4 η ώρα όπως προγραμματιζόταν- η Αναπληρώτρια Υπουργός Υγείας κ. Γκάγκα και η Υφυπουργός Εργασίας κ. Μιχαηλίδου.

Δεν ξέρω, εάν θέλετε, κύριε Τσακαλώτο, να πάρετε τώρα τον λόγο;

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, τώρα είναι ώρα…

**ΠΡΟΕΔΡΕΥΩΝ (Αθανάσιος Μπούρας):** Ωραία, αμέσως μετά θα πάρετε τον λόγο για τρία λεπτά για μία παρέμβαση και στη συνέχεια η κ. Γιαννακοπούλου.

**ΕΥΑΓΓΕΛΟΣ ΑΠΟΣΤΟΛΟΥ:** Τον κατάλογο των ομιλητών…

**ΠΡΟΕΔΡΕΥΩΝ (Αθανάσιος Μπούρας):** Ξέρετε ότι δικαιούνται τον λόγο οι Κοινοβουλευτικοί Εκπρόσωποι, διότι εκφράζουν τους Αρχηγούς.

Κύριε Τσακαλώτο, θα πάρετε τώρα τον λόγο για τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, τώρα είναι…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θέλω και εγώ τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Τσακαλώτο, έχετε τον λόγο για τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ωραία, για τρία λεπτά και είκοσι δευτερόλεπτα, γιατί θέλω στα είκοσι δευτερόλεπτα να βάλω ένα σοβαρό διαδικαστικό θέμα.

Δεν είναι δυνατόν να μας κάνετε συστάσεις πόσο πρέπει να μιλήσουμε, να το δέχομαι εγώ και να μιλάω δώδεκα λεπτά και ένα δευτερόλεπτο και μετά ο Υπουργός να μιλάει παραπάνω. Δηλαδή, ο παραπάνω χρόνος που μίλησε ήταν παραπάνω ακόμα από τον χρόνο που είχε. Πρέπει να προστατεύει το Προεδρείο, να υπάρχει μία ισότητα. Αλλιώς, νομίζω ότι αυτό δεν είναι υπέρ της δημοκρατίας, είναι υπέρ των εκλεκτών.

**ΠΡΟΕΔΡΕΥΩΝ (Αθανάσιος Μπούρας):** Κύριε Τσακαλώτο, δεν σας χρεώνω χρόνο, για να σας απαντήσω. Πριν πάρετε τον λόγο, θα δώσω και εγώ μία απάντηση.

**ΕΥΚΛΕΙΔΗΣ ΤΣΑΚΑΛΩΤΟΣ:** Νομίζω ότι δεν είναι σωστό και γίνεται συχνά…

**ΠΡΟΕΔΡΕΥΩΝ (Αθανάσιος Μπούρας):** Ωραία, θα σας απαντήσω. Ο Υπουργός, πέραν από τον χρόνο τον οποίο είχε από τον Κανονισμό, χρεώθηκε και τη δευτερολογία του, όπως την χρεώνονται πολλές φορές και τοποθετήθηκε…

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα, η δευτερολογία ήταν μεγαλύτερη και από την πρωτολογία!

**ΠΡΟΕΔΡΕΥΩΝ (Αθανάσιος Μπούρας):** Κύριε Τσακαλώτο, νομίζω ότι εσείς είστε και μελετηρός. Ο Υπουργός τοποθετήθηκε και επί δύο τροπολογιών που είναι αρμόδιος να τις υπερασπιστεί. Ιδιαίτερα δε για την τροπολογία για την οποία αφιέρωσε περισσότερο χρόνο, νομίζω ότι και εσείς, αλλά η κοινωνία ειδικότερα έχει ενδιαφέρον να ακούσει όλες τις απόψεις.

Θα απαντήσετε, λοιπόν. Νομίζω ότι εάν κάνετε τον λογαριασμό, θα με δικαιώσετε. Γιατί, για να τοποθετηθεί για δύο υπουργικές τροπολογίες και μεγάλες μάλιστα, καταλαβαίνετε ότι δικαιούται έξι συν έξι δώδεκα λεπτά και εννέα για τη δευτερολογία είκοσι ένα και δεκαοκτώ από την κανονική ομιλία, οπότε νομίζω ότι με δικαιώνετε στον χρόνο.

Κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, το βασικό είναι ότι πήρε ο Υπουργός τον λόγο και είπε ότι θα απαντήσει στην Αξιωματική Αντιπολίτευση και στα άλλα κόμματα. Βάλαμε το θέμα του δημοσίου συμφέροντος. Βάλαμε επιχειρήματα, εάν πρέπει να υπάρχει κατεύθυνση στις τράπεζες ή εάν δεν πρέπει να υπάρχει, εάν πρέπει να οδηγηθούν τα δάνεια με μια μέριμνα για την πράσινη ανάπτυξη και άλλα επιχειρήματα. Ο κ. Σταϊκούρας, όπως συνηθίζει, δεν απάντησε σε κανένα. Μας ειρωνεύτηκε για το δημόσιο συμφέρον, τι έκανε ο ΣΥΡΙΖΑ και τι έκανε η Νέα Δημοκρατία μετά.

Για τον κ. Σταϊκούρα, η οικονομική ιστορία της χώρας αρχίζει το 2015. Δεν χρεοκόπησε η Νέα Δημοκρατία τη χώρα. Δεν υπήρχε το PSI που ζημίωσε τις ελληνικές τράπεζες. Τίποτα από αυτά δεν υπήρχαν. Άρα, ο πολιτικός της χρεοκοπίας, που έγινε ο πολιτικός της ακρίβειας, μας κουνάει το δάχτυλο με ένα υφάκι που δεν αρμόζει σε έναν Υπουργό, γιατί κανένας από την Αντιπολίτευση, όσο άκουσα εγώ, δεν είχε σαρκασμό, αλλά επιχειρήματα και σε κανένα από τα επιχειρήματα δεν απάντησε.

Είπε για την επιστολή, ότι η δική μου επιστολή θα είχε για θέσεις εργασίας. Είναι το ίδιο αυτό με το να έχεις έναν εκκαθαριστή που μπορεί να τους διώξει όλους; Είναι επιχείρημα αυτό, ότι θα πάρουν κάποιες αποζημιώσεις; Είναι επιχείρημα, εάν χρειάζεται στο νικέλιο να έχουμε κάποια παρουσία, γιατί είμαστε η μόνη χώρα που το έχει στην Ευρωπαϊκή Ένωση και άρα έχει τεράστια σημασία για το δημόσιο συμφέρον; Σε αυτό μπορείτε να απαντήσετε; Μπορείτε να απαντήσετε στα επιχειρήματα;

Αυτά τα επιχειρήματα που απαντήσατε, τα έχετε πει δεκαπέντε, είκοσι πέντε, τριάντα πέντε φορές! Ό,τι και να είναι η ερώτηση, λέτε: Τι έκανε ο ΣΥΡΙΖΑ; Δεν είναι καιρός πριν από τις εκλογές, που ο κόσμος βλέπει την ακρίβεια, που ο κόσμος βλέπει ότι δεν μπορεί να πληρώσει τους λογαριασμούς, που ο κόσμος βλέπει ότι συνεχίζετε την πελατειακή πολιτική που έφερε τη «ΛΑΡΚΟ» εδώ που την έφερε, με κομματάρχες σε διάφορες περιοχές που έβαζαν τους δικούς τους -και τώρα αυτή τη στιγμή που μιλάμε γίνεται το ίδιο από τη Νέα Δημοκρατία- και μας λέτε ότι δεν θα είναι υπερβολικά τα bonus των τραπεζιτών; Είναι δυνατόν να μην είναι τρομακτικά τα bonus των τραπεζιτών, την ίδια μέρα που απολύεται κόσμος από τη «ΛΑΡΚΟ»;

Κύριε Πρόεδρε, χρειάζεται σεβασμός στο Κοινοβούλιο. Και σεβασμός σε αυτό είναι να απαντήσουν οι Υπουργοί στα επιχειρήματα που έχουμε βάλει και όχι σε μια παρελθοντολογία που είναι και ψεύτικη, μια παρελθοντολογία που δεν βασίζεται στα στοιχεία, που ξεχνάει όλη την οικονομική ιστορία αυτού του χώρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με αυτό. Αυτό που μάθαμε -και επιμένω- είναι ότι δεν θα προχωρήσει αυτή η χώρα, εάν το δημόσιο συμφέρον δεν είναι πάνω από το ιδιωτικό συμφέρον. Και αυτή τη στιγμή έχουμε μια Κυβέρνηση, που ό,τι και να είναι η ερώτηση, η απάντηση είναι ιδιωτικοποίηση και ανταγωνισμός. Φτάσαμε εδώ που φτάσαμε γι’ αυτόν τον λόγο. Είναι καιρός να το αλλάξουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος, έχει τον λόγο για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παίρνω τον λόγο, κύριε Πρόεδρε, και για τον νυν Υπουργό Οικονομικών αλλά και για τον πρώην. Δημόσιο συμφέρον σημαίνει διαγραφή κόκκινων δανείων από μεγάλους επιχειρηματικούς ομίλους και ταυτόχρονα διενέργεια πλειστηριασμών για αυτά που χρωστούν τα λαϊκά στρώματα; Αυτός είναι ο ορισμός του δημοσίου συμφέροντος; Είσαστε πάρα πολύ καλοί σε αυτόν τον ορισμό και οι δυο σας.

Δεύτερον, ο νέος ορισμός για την προστασία των εργαζομένων, κατά τον κ. Σταϊκούρα, σημαίνει απολύσεις και εξώσεις. Πολύ πρωτότυπος ορισμός της προστασίας των εργαζομένων, κύριε Υπουργέ!

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και τον κ. Καραθανασόπουλο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, παρακαλώ τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Θα σας δώσω τρία λεπτά, κύριε Υπουργέ.

Ο Υπουργός Οικονομικών, ο κ. Σταϊκούρας, έχει τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ.

Κύριε Καραθανασόπουλε, για εμάς πάνω από όλα μετρά η δημιουργία θέσεων απασχόλησης, η μείωση της ανεργίας και η ενίσχυση της απασχόλησης και έχουμε αποδείξει ότι μπορούμε να τα καταφέρουμε και τα καταφέρνουμε.

Όπως θα δείτε, ακόμη και σε δημόσιους φορείς που είχαν εξαιρετικά προβλήματα, όπως είναι η ΕΑΒ, κάνουμε προσλήψεις. Κάνουμε πολλές προσλήψεις και θα κάνουμε και μονιμοποιήσεις, γιατί, ναι, αυτό είναι η προστασία του δημοσίου συμφέροντος.

Άρα, έρχομαι και σας λέω ότι για εμάς πρόταγμα της πολιτικής μας είναι η υψηλή και διατηρήσιμη ανάπτυξη, που μεταφράζεται σε ενίσχυση του διαθέσιμου εισοδήματος του πολίτη, η δημιουργία νέων θέσεων απασχόλησης, αλλά και η διατήρηση των υφιστάμενων και η ενίσχυση της κοινωνικής συνοχής.

Κύριε Τσακαλώτο, ναι, πράγματι έχουμε εντελώς διαφορετική αντίληψη για το δημόσιο συμφέρον. Θα μου επιτρέψετε να σας πω ότι εγώ το μεγαλύτερο κομμάτι της ομιλίας μου το αφιέρωσα στο τι κάνουμε. Μίλησα για τους τέσσερις πυλώνες του νομοσχεδίου, μίλησα για το τι κάνουμε για την ΕΑΒ, τι κάνουμε για τη «ΛΑΡΚΟ», απάντησα στους προβληματισμούς σας για τις τράπεζες, απάντησα και στις επιτροπές πολλές φορές για συγκεκριμένα ερωτήματα τα οποία ετέθησαν. Άρα, δεν έκανα βουτιά στο παρελθόν. Συνέκρινα, όμως, το πώς ορίζει ο καθένας μας το δημόσιο συμφέρον.

Κλείνω με την ουσιώδη διαφορά. Το είπα και το επαναλαμβάνω: Εμείς θέλουμε ένα τραπεζικό σύστημα υγιές, βιώσιμο, ισχυρό, που να λειτουργεί με ιδιωτικά και κοινωνικά κριτήρια. Το είπα και στην ομιλία μου. Εσείς θέλετε παράλληλα τραπεζικά συστήματα και βοσκοτόπια. Διαφωνούμε.

**ΠΡΟΕΔΡΕΥΩΝ (Αθανάσιος Μπούρας):** Η Αναπληρώτρια Υπουργός Υγείας, η κ. Γκάγκα έχει τον λόγο, για να τοποθετηθεί επί της τροπολογίας με γενικό αριθμό 1332 και ειδικό 197 στο μέρος που αφορά το δικό της τομέα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Η τροπολογία που φέρνουμε αφορά δυνατότητα ιατρών, νοσηλευτών και λοιπού προσωπικού που δουλεύουν σε κεντρικά νοσοκομεία, όπως λόγου χάριν στην Αθήνα, που το καλοκαίρι έχουν συνήθως λιγότερο φόρτο γιατί φεύγουν οι κάτοικοι, να μπορούν να βοηθήσουν σε περιοχές με υψηλό τουρισμό, όπου η κίνηση ανεβαίνει πάρα πολύ και ο πληθυσμός τους περίπου τριπλασιάζεται.

Έχουμε λοιπόν μια διάταξη -και ευχαριστώ πάρα πολύ το Υπουργείο Οικονομικών που την ενέκρινε-με την οποία δίνουμε τη δυνατότητα να μετακινηθούν άνθρωποι που μπορούν, που έχουν την έγκριση από τα νοσοκομεία τους, σε περιοχές με τουρισμό με τη στέγη από το νοσοκομείο στο οποίο πηγαίνουν ή από το κέντρο υγείας στο οποίο πηγαίνουν για ένα αφορολόγητο επίδομα μηνιαίο ύψους 1.500 ευρώ για τους γιατρούς και 1.000 ευρώ για τους νοσηλευτές και το λοιπό προσωπικό.

Πιστεύουμε ότι είναι μια διάταξη που θα βοηθήσει τα κέντρα υγείας και τα νοσοκομεία που είναι στην περιφέρεια που έχουν πολύ τουρισμό και θα είναι καλό και για τους γιατρούς και τους νοσηλευτές. Ελπίζω ότι θα το αγκαλιάσουν και θα είναι καλό και για τους πολίτες όπου πηγαίνουν στις διακοπές τους, αλλά και για το προσωπικό.

Αυτή είναι η διάταξη. Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Γκάγκα.

Τώρα τον λόγο έχει για αντίστοιχο χρόνο και λιγότερο κιόλας –βλέπω ότι η κ. Γκάγκα πήρε ένα λεπτό και κάτι- η Υφυπουργός κ. Μιχαηλίδου, προκειμένου να τοποθετηθεί στο μέρος που την αφορά στην ίδια τροπολογία με γενικό αριθμό 1332 και ειδικό 197.

Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα να παρουσιάσω την τροπολογία μας, η οποία έχει πολύ έντονο κοινωνικό πρόσημο, έτσι ώστε βοηθάμε τα βρέφη, τα νήπια, τους νέους μας, τα άτομα με αναπηρία, αλλά και τους ευάλωτους συμπολίτες μας οι οποίοι είναι στην τρίτη και την τέταρτη ηλικία.

Αρχικά ενισχύουμε τα νοικοκυριά και εντός αυτών και τα παιδιά, καθότι καταφέραμε και διασφαλίσαμε -και είναι ουσιαστική νίκη αυτή που είχε η Κυβέρνησή μας- για τέταρτη ευρωπαϊκή προγραμματική περίοδο χρηματοδότηση για την προσχολική αγωγή, για τους βρεφονηπιακούς σταθμούς, τα κέντρα δημιουργικής απασχόλησης και τα κέντρα δημιουργικής απασχόλησης ατόμων με αναπηρία.

Τι κάνουμε εκεί; Όχι μόνο καταφέρνουμε και συνεχίζουμε την αυξημένη χρηματοδότηση -γιατί υπενθυμίζω το 20% αύξησης της χρηματοδότησης για την προσχολική αγωγή-, αλλά την συνδυάζουμε και με το πρόγραμμα «ΚΥΨΕΛΗ», το οποίο δίνει ισότιμη πρόσβαση στην ευκαιρία για όλα τα παιδιά μας. Πλέον η προσχολική αγωγή δεν έχει δικαιούχο την οικογένεια, δεν έχει δικαιούχο τη μητέρα, την οποία βεβαίως σεβόμαστε, και την πρόσβασή της στην αγορά εργασίας, αλλά ακόμα περισσότερο, το ίδιο το παιδί και την αύξηση των δεξιοτήτων αυτού.

Με τις προτεινόμενες διατάξεις όμως αλλάζουμε επιπλέον τους όρους του προγράμματος «Πρώτο Ένσημο». Στόχος η κινητοποίηση και η κινητροδότηση τόσο των εργοδοτών όσο και των νέων μας ηλικίας δεκαοκτώ με είκοσι εννέα χρόνων στην αγορά εργασίας.

Έτσι η χρηματοδότηση από πλευράς Υπουργείου τριπλασιάζεται, από 1.200 ευρώ δηλαδή πηγαίνουμε στα 3.600 ευρώ σε δύο ισόποσα μέρη: Πρώτον, 1.800 ευρώ σε έξι ισόποσες δόσεις πηγαίνουν στον λογαριασμό απευθείας του νεοαπασχολούμενου νεαρού ηλικίας δεκαοκτώ ως είκοσι εννέα ετών και το δεύτερο κομμάτι, άλλα 1.800 ευρώ, στο κομμάτι του εργοδότη, αυξάνοντας έτσι τα κίνητρα μαζί με τη ρήτρα απασχόλησης για την επόμενη χρονιά ώστε να έχουμε νέες προσλήψεις στην αγορά εργασίας.

Τρίτον, ερχόμαστε να ενισχύσουμε περαιτέρω τους φορείς κοινωνικής πρόνοιας. Η λειτουργία τους οφείλει να είναι απρόσκοπτη. Οπότε, εν όψει των δυσχερειών που δυστυχώς αντιμετωπίζουν οι φορείς αυτοί, για την κάλυψη των ασφαλιστικών τους υποχρεώσεων, με τις διατάξεις που προτείνουμε παρέχεται η δυνατότητα ρύθμισής τους σε σαράντα οκτώ δόσεις, αλλά και η δυνατότητα συμψηφισμού των οφειλών αυτών με την κρατική επιχορήγηση που λαμβάνουν μέχρι και του ύψους του 30%. Η υπαγωγή στη ρύθμιση αυτή επιτρέπει στους φορείς να λάβουν ασφαλιστική ενημερότητα, ενώ αναστέλλονται και οι διαδικασίες διοικητικής εκτέλεσης εις βάρος τους.

Βλέπετε, λοιπόν, νέες διατάξεις που γράφουν ιστορία, για τα παιδιά, τα βρέφη, τα νήπια, τους νέους, τους ηλικιωμένους και τα άτομα με αναπηρία.

Και κλείνω με αυτό, κύριε Πρόεδρε. Καταθέτω νομοτεχνική βελτίωση στο δεύτερο εδάφιο της παραγράφου 9 του άρθρου 5 της υπ’ αριθμόν 1332/197 της 10ης-6-2022 υπουργικής τροπολογίας στο σχέδιο νόμου αυτό, με τις λέξεις που ενισχύονται και συμπεριλαμβάνουν και των αντίστοιχων προστίθενται μετά από αυτές οι λέξεις από το Υπουργείο Εσωτερικών.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Μιχαηλίδου και τώρα τον λόγο έχει η Κοινοβουλευτική Εκπρόσωπος του ΠΑΣΟΚ - Κινήματος Αλλαγής, η κ. Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν μπω στη σημερινή ομιλία μου να εκφράσω τα συλλυπητήριά μου για την απώλεια μιας σπουδαίας γυναίκας, για την απώλεια της Μαρίνας Λαμπράκη - Πλάκα, η οποία με θέρμη, με αφοσίωση υπηρέτησε για πάνω από τριάντα χρόνια τον χώρο του πολιτισμού από τη θέση της Διευθύντριας της Εθνικής Πινακοθήκης και που στα χρόνια της θητείας της η Εθνική Πινακοθήκη εκσυγχρονίστηκε, επεκτάθηκε, εμπλουτίστηκε. Το έργο της αποτελεί σίγουρα και αναμφίβολα ένα κομμάτι της σύγχρονης ιστορίας και του πολιτισμού μας και είμαστε ευγνώμονες για όλο αυτό.

Τώρα στα δικά μας, κύριε Υπουργέ.

Αυξημένα κατά ένα περίπου δισεκατομμύριο έναντι του στόχου του προϋπολογισμού εμφανίζονται τα φορολογικά έσοδα για το πρώτο τρίμηνο του έτους. Η αλήθεια όμως είναι ότι την ίδια ώρα, κύριε Υπουργέ, η αγοραστική δύναμη των Ελλήνων δοκιμάζεται καθημερινά και μειώνεται.

Τα νοικοκυριά, οι μικρομεσαίες επιχειρήσεις έχουν φτάσει στα όριά τους και καθημερινά η κατάσταση χειροτερεύει. Χειροτερεύει καθώς είδαμε ότι ο πληθωρισμός για τον μήνα Μάιο έχει φτάσει πια στο 11,4% και όπως φαίνεται, τα μέτρα σας, τα μέτρα της Κυβέρνησής σας δεν αποδίδουν. Μέτρα τα οποία λάβατε και καθυστερημένα και τα οποία καλύπτουν μόνο ένα μικρό μέρος του τεράστιου προβλήματος το οποίο υπάρχει.

Το ΠΑΣΟΚ έχει θέσει μια σειρά από ερωτήματα στην Κυβέρνηση και στον αρμόδιο Υπουργό, όπως γιατί η Κυβέρνηση λέει ότι δεν υπάρχει δημοσιονομικός χώρος για μέτρα, όταν όλοι ξέρουμε ότι το τελευταίο εξάμηνο υπάρχει υπεραπόδοση φόρων λόγω των ανατιμήσεων. Για ποιον λόγο δεν αξιοποιείτε αυτά τα έσοδα προκειμένου να προχωρήσετε σε δραστικά μέτρα, όπως είναι η μείωση του ειδικού φόρου κατανάλωσης και του ΦΠΑ, προκειμένου να μπορέσουν να πάρουν μια πραγματική, μια ουσιαστική ανάσα τα νοικοκυριά και οι μικρομεσαίες επιχειρήσεις;

Για ποιον λόγο, κύριε Υπουργέ, ο πληθωρισμός στην Ελλάδα είναι ο μεγαλύτερος πανευρωπαϊκά; Για ποιον λόγο, κύριε Υπουργέ, ο πληθωρισμός στα είδη πρώτης ανάγκης είναι κατά 45% μεγαλύτερος και στα καύσιμα κατά 50% μεγαλύτερος απ’ ό,τι είναι στις υπόλοιπες χώρες της Ευρώπης;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτή τη στιγμή στην Ελλάδα η τιμή της αμόλυβδης είναι κατά μέσο όρο στα 2,38 ευρώ, όταν στην Ιταλία η τιμή είναι στο 1,81 ευρώ, λόγω της μείωσης του ειδικού φόρου κατανάλωσης που υιοθέτησε η ιταλική κυβέρνηση, ένα μέτρο το οποίο προβλέπεται από την εργαλειοθήκη της Ευρωπαϊκής Επιτροπής και που η Κυβέρνησή σας, η Κυβέρνηση της Νέας Δημοκρατίας αρνείται πεισματικά να λάβει.

Πολύ σημαντικό επίσης είναι επιτέλους, κύριε Σταϊκούρα, να μας πει η Κυβέρνησή σας τι γίνεται με αυτούς τους ελέγχους για την πάταξη της αισχροκέρδειας. Τι γίνεται επιτέλους με αυτό; Είδαμε ότι πήγε ο αρμόδιος Υπουργός στα διυλιστήρια. Ερώτημα: Προέκυψε κάποιο στοιχείο; Και αν ναι, μπορείτε να μας πείτε ποιο είναι αυτό ή πότε θα μπορέσουμε να το πληροφορηθούμε; Ήταν επίσκεψη-έλεγχος αυτό που έκανε αρμόδιος Υπουργός ή απλά άλλο ένα επικοινωνιακό τρικ; Αυτά είναι κρίσιμα ερωτήματα τα οποία χρειάζονται άμεσα απαντήσεις.

Κυρίως καλούμε την Κυβέρνηση να λάβει πραγματικά ολιστικά μέτρα για την ανακούφιση των Ελλήνων πολιτών, μέτρα όπως αυτά που έχει καταθέσει το ΠΑΣΟΚ εδώ και μήνες και είναι η μείωση των έμμεσων φόρων, το πλαφόν στη λιανική τιμή της ενέργειας, η περαιτέρω ενίσχυση των εισοδημάτων με αύξηση του κατώτατου μισθού στα 751 ευρώ και η θεσμοθέτηση ενός νέου ΕΚΑΣ για τους χαμηλοσυνταξιούχους.

Θυμάμαι ότι ήταν προεκλογική σας δέσμευση. Το θυμάστε εσείς αυτό; Θυμάστε ότι ήταν προεκλογική σας δέσμευση, κύριε Υπουργέ; Να μας ενημερώσετε τι προτίθεστε να κάνετε για το ΕΚΑΣ που θεσμοθέτησε το ΠΑΣΟΚ, κατήργησε ο ΣΥΡΙΖΑ και εσείς λέγατε ότι θα επαναφέρετε. Πείτε μας.

Το φετινό μάλιστα καλοκαίρι εκτιμάται ότι η τουριστική κίνηση θα βρίσκεται στα επίπεδα τουλάχιστον του 2019. Και μακάρι, θα σας πω εγώ, πραγματικά να πάει καλά ο τουρισμός.

Η τουριστική κίνηση όμως και εν γένει ο τουρισμός ιδίως στα νησιά, δυστυχώς, δεν φαίνεται να αφορά στον εγχώριο πληθυσμό, ο οποίος έχει πολύ μεγαλύτερα προβλήματα να διαχειριστεί. Οι δε θερινές διακοπές για τους περισσότερους τείνουν να γίνουν ολιγοήμερες, τοπικές, κοντινές εξορμήσεις. Οφείλω να σας ομολογήσω ότι πραγματικά προκαλεί ιδιαίτερη στεναχώρια η παρατήρηση ότι η Ελλάδα ναι, μπορεί μεν να γεμίζει από τουρίστες από το εξωτερικό αδειάζει όμως από τουρίστες του εσωτερικού. Διακοπές γιοκ, λοιπόν, αυτή είναι η πραγματικότητα, για τη μέση ελληνική οικογένεια για φέτος, η οποία δυσκολεύεται καλά-καλά να ανταποκριθεί στο καθημερινά αυξανόμενο κόστος ζωής. Μειώνει τις δαπάνες από παντού, μειώνει και τις όποιες διακοπές και σε ποσότητα και σε ποιότητα.

Απέναντι, λοιπόν, σε όλη αυτή την κατάσταση χρειάζεται ένα συνολικό σχέδιο αντιμετώπισης της ακρίβειας, προστασίας της κοινωνίας και, δυστυχώς, κάτι τέτοιο δεν φαίνεται να υπάρχει. Η Κυβέρνηση δεν ακούει κανέναν. Είναι δέσμια μιας αλαζονικής αυτάρκειας, αλαζονικής αυταρέσκειας, δεν προχωρά σε τολμηρά μέτρα, τα οποία μπορούν να δώσουν πραγματική ανάσα και να τα νιώσει άμεσα στην τσέπη του ο Έλληνας πολίτης, όπως είναι η μείωση του φόρου καυσίμων και των καταναλωτικών προϊόντων έστω πρώτης ανάγκης. Ολιγωρία λοιπόν, ανεπάρκεια λοιπόν για μία ακόμη φορά με μέτρα που «θα» ανακοινωθούν όταν «θα» είναι έτοιμη η Κυβέρνηση. Αλλά μέχρι τότε η κοινωνία αγωνιά.

Όσον αφορά το σημερινό νομοσχέδιο του Υπουργείου Οικονομικών για το οποίο έχουμε κληθεί να τοποθετηθούμε αναφορικά με την αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, αλλά και τον εκσυγχρονισμό του ΟΔΔΗΧ, του Οργανισμού Διαχείρισης Δημοσίου Χρέους, όπως αναδείχθηκε από τους περισσότερους σε αυτήν εδώ την Αίθουσα ομιλητές, ο βασικός σκοπός των προωθούμενων αλλαγών ως προς το Ταμείο της Χρηματοπιστωτικής Σταθερότητας είναι η διαδικασία σταδιακής αποεπένδυσης του δημοσίου από τις συστημικές τράπεζες. Προβλέπεται δηλαδή ότι μετά από μια μεταβατική περίοδο, έως και το έτος 2025, το πιστωτικό σύστημα θα επανέλθει σε μια αμιγώς ιδιωτική σύνθεση.

Πώς θα γίνει όμως αυτό και με ποιο τίμημα θα γίνει, κύριε Υπουργέ; Διότι το ελληνικό δημόσιο, είναι γνωστό, έχει συμβάλλει τα μέγιστα εμπράκτως με ποσό άνω των 40 δισεκατομμυρίων ευρώ για τη διάσωση και για τη σταθερότητα των ελληνικών τραπεζών μέσω της ανακεφαλαιοποίησής τους. Συνεπώς, εύλογα θα ανέμενε κανείς ότι μια τέτοια δημόσια επιβάρυνση αυτού του ύψους θα πρέπει με κάποιον τρόπο να προστατευθεί και η όποια διαδικασία αποεπένδυσης να γίνει με κανόνες και όχι στη λογική της δωρεάς ή του ξεπουλήματος. Διότι στη βάση τους μιλάμε για κρατικά χρήματα, μιλάμε για κρατική περιουσία. Αυτή είναι η αλήθεια.

Πώς λοιπόν θα προστατευτούν τα συμφέροντα του δημοσίου, κύριε Υπουργέ, όταν προβλέπεται ότι η διάθεση των μετοχών του ταμείου θα γίνει με βιβλίο προσφορών σε τιμές που θα προσδιορίσουν ως εύλογες οι εκάστοτε σύμβουλοι; Γιατί αυτό λέει το σχέδιο νόμου, διάθεση με βιβλίο προσφορών και όχι φερ’ ειπείν με δημόσια προσφορά, όπως θα ήταν συνετό, αλλά και σε οποιαδήποτε τιμή διάθεσης που θα προσδιορίσουν ως εύλογη οι εκάστοτε σύμβουλοι ακόμη και κάτω από τις χρηματιστηριακές αξίες ή την τιμή των μετοχών στην οποία αγόρασε το ίδιο το ταμείο. Πραγματικά ολιστική προσέγγιση του θέματος για μία ακόμη φορά από την Κυβέρνηση, οφείλουμε να το ομολογήσουμε, κυριολεκτικά.

Τώρα το τι και ποια θεωρείται εύλογη τιμή δεν ορίζεται. Είναι αφημένη να προσδιοριστεί εκ των υστέρων από τρίτους, οι οποίοι δικαιούνται να αποφασίσουν κατά την κρίση τους, διαθέτοντας αυτές όσο-όσο, ακόμα και κάτω του κόστους, όπως απλά θα λέγαμε. Αυτό συμβαίνει, λοιπόν, όταν δεν τίθενται συγκεκριμένα μέτρα, αλλά αντίθετα όταν νομοθετούμε με αφηρημένες, με γενικές έννοιες -το έχει η Κυβέρνησή σας αυτό- οπότε και ως κριτήριο προσδιορισμού της τιμής να χρησιμοποιείται η λέξη «εύλογο».

Θέλετε να θυμίσω μήπως τις πρόσφατες υπό αίρεση μετατρέψιμες ομολογίες, τα λεγόμενα Cocos, με τις οποίες στηρίχθηκε κεφαλαιακά η Τράπεζα Πειραιώς, οπότε και τελικά το ταμείο ζημιώθηκε με ποσό άνω του ενός δισεκατομμυρίου ευρώ; Θέλετε να το θυμηθούμε;

Ουδείς θα επιθυμούσε να επαναληφθεί μία αντίστοιχη ζημιά όταν μάλιστα, όπως πολύ καλά γνωρίζετε, το Ταμείο Χρηματοπιστωτικής Σταθερότητας διαθέτει σήμερα μετοχές συνολικής αξίας 2,15 δισεκατομμυρίων ευρώ στις εγχώριες τράπεζες. Και εσείς τώρα δίνετε τη δυνατότητα οι μετοχές αυτές αξίας 2 και πλέον δισεκατομμυρίων να διατεθούν ακόμα και κάτω από τις χρηματιστηριακές τιμές ή ακόμα και κάτω από την τιμή κτήσης τους. Δυστυχώς και με νόμο προβλέπεται πιθανότατα μία νέα σημαντική, σημαντικότατη οικονομική ζημία για το δημόσιο με διάθεση περιουσίας με όρους σχεδόν χαριστικούς. Αυτή είναι η πραγματικότητα.

Έτσι άλλωστε δικαιολογείται και η μέριμνά σας για την αποποίηση ευθυνών των μελών του ταμείου, οι οποίοι ρητά προβλέπεται ότι δεν κινδυνεύουν να κατηγορηθούν για τις πράξεις τους περί κακουργηματικής απιστίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρησιμοποιήσω όλο τον χρόνο μου, αν μου επιτρέπετε, κύριε Πρόεδρε.

Και εδώ, λοιπόν, κύριε Σταϊκούρα, διαφέρουμε και ως παράταξη, διαφέρουμε και ως νοοτροπία. Η στρατηγική αποεπένδυσης για εμάς δεν είναι επιτρεπτό σε καμμία περίπτωση να γίνει εις βάρος του δημοσίου. Βασικός στόχος θα έπρεπε να είναι η προστασία της αξίας του εναπομείναντος ποσοστού του δημοσίου στις τράπεζες. Η διασύνδεση κράτους-τραπεζών στην Ελλάδα δεν εξαντλείται μόνο στη χρηματοδότηση των ανακεφαλαιοποιήσεων, αλλά είναι πολυσχιδής και ως εκ τούτου ανησυχητική και για τα δύο μέρη, ελλοχεύοντας κινδύνους.

Άλλωστε ο ίδιος ο διοικητής της Τράπεζας της Ελλάδος επιβεβαίωσε κάτι το οποίο νομίζω όλοι υποπτευόμασταν, το εν Ελλάδι κόστος δανεισμού είναι από τα υψηλότερα στην Ευρωζώνη τόσο για τις επιχειρήσεις όσο και για τα ελληνικά νοικοκυριά, με το μέσο επιτόκιο να ανέρχεται στο 3,90% όταν αντίστοιχα στα ευρωπαϊκά κράτη κυμαίνεται στο 1,68%. Τα δε κόκκινα δάνεια στη χώρα μας είναι στο 13% ενώ ο ευρωπαϊκός μέσος όρος είναι στο 2%. Για τα ζητήματα αυτά θέλετε να μας ενημερώσετε, να ενημερώσετε τον ελληνικό λαό τι ακριβώς μέτρα πρόκειται να πάρετε;

Πάμε τώρα παρακάτω. Εντύπωση μου προκάλεσε η διάταξη του άρθρου 5 της παραγράφου 17 κατά την οποία όλες οι ενέργειες οποιοδήποτε μέλους του διοικητικού συμβουλίου παραμένουν έγκυρες παρά τη διαπίστωση ελαττώματος αναφορικά με το διορισμό, την καταλληλότητα ή τα προσόντα του μέλους. Άλλο πάλι και αυτό! Κατ’ αρχάς γιατί να είναι ελαττωματικός ο διορισμός ενός μέλους στο διοικητικό συμβούλιο; Ούτε αυτό το απλό δεν μπορείτε να μας εγγυηθείτε; Σας έχουμε εμπιστευτεί δημόσια περιουσία ύψους 2,5 δισεκατομμυρίων και εσείς αμφιβάλλετε εκ των προτέρων ακόμα και για τα πρόσωπα που θα διορίσετε στο συμβούλιο πιθανολογώντας ότι θα υπάρχουν παρατυπίες; Αυτό μας λέτε; Ορθώς καταλαβαίνουμε; Θέλετε να μας το εξηγήσετε;

Το δεύτερο δε μέρος του νομοσχεδίου σχετίζεται με την αναμόρφωση του θεσμικού πλαισίου για τη σύσταση και τη λειτουργία του Συνεγγυητικού Κεφαλαίου Εξασφάλισης Επενδυτικών Υπηρεσιών. Επικαιροποιείται το νομοθετικό πλαίσιο που αφορά στο ως άνω κεφάλαιο που είναι νομικό πρόσωπο ιδιωτικού δικαίου μη κερδοσκοπικού χαρακτήρα εκτός δημοσίου τομέα και εκτός φορέων της γενικής κυβέρνησης.

Όπως πολύ σωστά επισημάνθηκε από τους φορείς, το θέμα του Συνεγγυητικού είναι εξαιρετικά ευαίσθητο και πολύπλοκο καθώς η αξιόπιστη λειτουργία του αυξάνει τη φερεγγυότητα του συστήματος εγγύησης των επενδυτών και δι’ αυτού τα κίνητρα για επένδυση. Η εφαρμογή δε των διεθνών λογιστικών προτύπων ναι, είναι θετική, βεβαίως και κρίνεται ως θετική, καθώς αυξάνει την αξιοπιστία του ταμείου. Εγώ θα σας έλεγα ότι άργησε κιόλας να γίνει αυτό. Ήταν μια πρωτοβουλία η οποία θα έπρεπε να είχε θεσμοθετηθεί εδώ και χρόνια.

Ζητήματα υπάρχουν και σε αυτό το σκέλος του νομοσχεδίου με τα σημαντικότερα εξ αυτών να συναντώνται ως προς την απουσία εκπροσώπων των πιστωτικών ιδρυμάτων από τη διοίκηση, αλλά και την ελλιπή και ασαφή διατύπωση του τρόπου υπολογισμού του ποσού επιστροφής της μερίδας κάποιου μέλους που αποχωρεί.

Ως προς τις διατάξεις για τον ΟΔΔΗΧ που είναι νομικό πρόσωπο δημοσίου δικαίου που ιδρύθηκε σύμφωνα με τις διατάξεις του ν.2628/98 επί εποχής ΠΑΣΟΚ, νόμος ΠΑΣΟΚ, αποτελώντας μία ακόμη σημαντική νομοθετική πρωτοβουλία της παράταξής μας, η Κυβέρνηση σήμερα πατώντας σε αυτό, προχωράει σε κάποιες, ομολογουμένως θετικές τροποποιήσεις, αλλά ήσσονος ως επί το πλείστον σημασίας.

Κλείνω, κύριε Πρόεδρε, με δύο ζητήματα. Το ένα έχει να κάνει με τη «ΛΑΡΚΟ», για το οποίο τοποθετήθηκα και στην αρχή της συνεδρίασης, όπως τοποθετήθηκε και η ειδική αγορήτριά μας η κ. Αντωνίου. Θεωρούμε ότι η νομοθετική πρωτοβουλία που ανέλαβε η Κυβέρνηση της Νέας Δημοκρατίας το 2020 -όπως σας είπαμε και τότε- ήταν ατελέσφορη. Αποδεικνύεται σήμερα ότι είναι ατελέσφορη με το να εντάξετε τη «ΛΑΡΚΟ» σε ένα ειδικό καθεστώς διαχείρισης, ειδικά τη στιγμή που οι τιμές του νικελίου είναι υψηλότερες της τελευταίας δεκαετίας.

Η πολιτική επιλογή σας είναι να μην παράγει η «ΛΑΡΚΟ», σύμφωνα με τις δυνατότητές της και αυτό έχει οδηγήσει σε απαξίωσή της, αλλά έχει οδηγήσει και σε απώλεια εσόδων από τη χαμένη παραγωγή των δύο τελευταίων ετών. Είναι προφανές ότι είναι επιλογή της Κυβέρνησής σας να προχωρήσετε σε απολύσεις και να θεσμοθετήσετε μια γενική διάταξη για την ένταξη των υπό απόλυση εργαζομένων σε ειδικές δράσεις του προγράμματος του Υπουργείου Εργασίας που θα λειτουργήσει ως σπιράλ ανεργίας στην ευρύτερη περιοχή.

Σας έχουμε καλέσει ως ΠΑΣΟΚ, ως Κίνημα Αλλαγής να διασφαλίσετε τη συνέχιση της λειτουργίας της «ΛΑΡΚΟ», προκειμένου να μην οδηγηθεί σε κλείσιμο, καθώς επίσης σάς έχουμε καλέσει να βρείτε άμεσα λύση εξυγίανσης, προκειμένου να μπορέσουν να διασφαλιστούν οι θέσεις εργασίας και η επιχείρηση να μπορέσει να αποκτήσει ξανά εξωστρέφεια, ειδικά σε μία περίοδο όπου το νικέλιο αποτιμάται από τις διεθνείς αγορές πάρα, μα πάρα πολύ υψηλά. Όμως, δυστυχώς, η Κυβέρνηση για άλλη μία φορά επιμένει σε λύσεις οι οποίες οδηγούν σε αδιέξοδα, ακολουθώντας λάθη και παραλείψεις του δικού της κακού παρελθόντος.

Και κλείνω με μια ρύθμιση που δεν αναφέρθηκε ούτε στις επιτροπές, όμως αφορά πάρα πολύ κόσμο, κύριε Υπουργέ και σας καλώ να την δείτε με πάρα πολύ προσοχή. Έχει να κάνει με το άρθρο 80 του νομοσχεδίου. Η προθεσμία για ενημέρωση από τους υπόχρεους του Μητρώου Πραγματικών Δικαιούχων για τις επιχειρήσεις, αλλά και για τις Μη Κερδοσκοπικές Επιχειρήσεις έχει λήξει τη 1η-2-2021. Επειδή δεν υπήρξε ενημέρωση και λόγω των συνθηκών του κορωνοϊού, πολλές μικρές επιχειρήσεις, οι οποίες δεν έχουν οργανωμένα λογιστήρια και πάρα πολλά σωματεία και πολιτιστικοί σύλλογοι, που επίσης δεν έχουν οργανωμένα λογιστήρια, δεν έχουν καταχωρίσει τα στοιχεία τους στο Μητρώο των Πραγματικών Δικαιούχων.

Η μη συμμόρφωση, λοιπόν, αυτή, η οποία, όπως σας είπα, αφορά είτε πολύ μικρές επιχειρήσεις είτε πολιτιστικούς συλλόγους και σωματεία, έχει ως αποτέλεσμα με βάση τον νόμο, τη δέσμευση χορήγησης αποδεικτικού έκδοσης φορολογικής ενημερότητας των υπόχρεων νομικών προσώπων και οντοτήτων και κυρίως υπέρογκα πρόστιμα ύψους ακόμα και 10.000 ευρώ, τα οποία τόσο για τους πολιτιστικούς αυτούς συλλόγους όσο και για τις πολύ μικρές επιχειρήσεις είναι απολύτως εξοντωτικά. Όπως σας είπα -και ρωτήστε και τους συμβούλους σας, κύριε Σταϊκούρα- είναι κάτι που αφορά πάρα, μα πάρα πολλές περιπτώσεις, πάρα πολλούς συλλόγους.

Προτείνουμε, λοιπόν και σας ζητούμε να μπορέσετε να δώσετε μία παράταση μέχρι και τις 31-12-2022 για την καταχώρηση των στοιχείων των υπόχρεων στο Μητρώο Πραγματικών Δικαιούχων και να μειώσετε σε ένα εύλογο ποσό, όσον αφορά, όπως σας είπα, τους πολιτιστικούς συλλόγους και τις πολύ μικρές επιχειρήσεις, το πρόστιμο το οποίο είναι υπέρογκο.

Σας ζητούμε να το δείτε, αφορά πάρα πολύ κόσμο. Έχω συζητήσει με πάρα πολλούς φοροτεχνικούς, προέδρους συλλόγων, πολύ μικρούς επιχειρηματίες, είναι πάρα πολύς ο κόσμος που αφορά, είναι δίκαιο και νομίζω ότι πρέπει να το δείτε και να το διορθώσετε. Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κωνσταντίνα Γιαννακοπούλου.

Ζήτησε τον λόγο ο Υπουργός Οικονομικών κ. Χρήστος Σταϊκούρας.

Κύριε Υπουργέ, πολύ σύντομα σας παρακαλώ. Περιμένουν οι Βουλευτές αρκετή ώρα να μιλήσουν.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Καταθέτω κάποιες νομοτεχνικές βελτιώσεις έγκαιρα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 221)

(ΑΛΛΑΓΗ ΣΕΛΙΔΑΣ)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεύτερον, θέλω να πω στην κ. Γιαννακοπούλου ότι έχει έρθει αίτημα από το Οικονομικό Επιμελητήριο γι’ αυτό που είπατε, για παράταση μέχρι 31-12-22. Αξιολογείται. Κατά πάσα πιθανότητα θα υπάρξει παράταση. Και θα ήθελα να κάνω τρεις σύντομες παρατηρήσεις.

Εκφράσατε προβληματισμούς, λέγοντας «τι είναι αυτά που κάνει η Κυβέρνηση, να αποσύρει ορισμένες διατάξεις». Πρώτα απ’ όλα για την τιμή διάθεσης χαμηλότερη της τιμής κτήσης ή της τρέχουσας χρηματιστηριακής τιμής, σας παραπέμπω στον νόμο της 7 Απριλίου του 2014. Αν δεν με απατά η μνήμη μου, έχετε προσυπογράψει, μαζί ήμασταν στην κυβέρνηση. Και ήρθε μετά ο κ. Τσακαλώτος στις 20-11-15 και το επιβεβαίωσε. Άρα, τι μου λέτε τώρα; Παίρνετε πίσω την υπογραφή σας;

Δεύτερη παρατήρηση. Είπατε για το άρθρο 5. Τι κρύβεται πίσω από το «ενέργειες οποιουδήποτε μέλους του Διοικητικού Συμβουλίου παραμένουν έγκυρες παρά τη διαπίστωση ελαττώματος»;Νόμος 2012; Ποιος κυβερνούσε το 2012; Επικαιροποιήθηκε από τον κ. Τσακαλώτο με τον ν.4456/2017. Κοροϊδευόμαστε σε αυτήν την Αίθουσα;

Και τρίτη παρατήρηση. Το σχέδιο για τη «ΛΑΡΚΟ», το σχέδιο το οποίο υλοποιούμε, είναι σχέδιο το οποίο είχαμε υποβάλει στην Ευρωπαϊκή Επιτροπή το 2014. Τότε κυβέρνηση ήταν η Νέα Δημοκρατία με κορμό τη Νέα Δημοκρατία και τη συμμετοχή του ΠΑΣΟΚ - ΚΙΝΑΛ.

Σας ευχαριστώ πολύ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Βρισκόμαστε στο 2022. Μιλάτε για το 2014. Εκτός αν είστε του παλαιού ημερολογίου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σταθερός το 2014 και το 2022.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σχεδόν δέκα χρόνια πριν, κύριε Σταϊκούρα. Είναι ίδιες οι συνθήκες;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ευάγγελος Αποστόλου από τον ΣΥΡΙΖΑ. Θα ακολουθήσει ο Κοινοβουλευτικός Εκπρόσωπος του ΜέΡΑ 25 κ. Γρηγοριάδης, μετά ο κ. Μουλκιώτης, η κ. Ξενογιαννακοπούλου και ο κ. Κουρουμπλής. Αυτή είναι η πρώτη πεντάδα ομιλητών.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, ξεκινώ την παρέμβασή μου με την τροπολογία για την «ΛΑΡΚΟ». Τι το καινούργιο φέρνει; Αυτό που όλοι βλέπαμε, την ειδική διαχείριση να υποκαθιστά την Κυβέρνηση που ένα πράγμα ήθελε, να αναγκάσει τους εργαζόμενους, με πρόσχημα την προσφορά εργασίας σε κοινωφελούς χαρακτήρα δραστηριότητα, να συμφωνήσουν με το κλείσιμο της μονάδας. Δηλαδή εκεί που η «ΛΑΡΚΟ» εξασφάλιζε, με τη λειτουργία της, την επιβίωση μιας ολόκληρης περιοχής, καλούνται σήμερα οι εργαζόμενοι να συμφωνήσουν στη μετάταξή της σε περιοχή ανέργων κοινωφελούς χαρακτήρα, με ό,τι αυτό συνεπάγεται την επόμενη μέρα.

Κύριε Υπουργέ, πιστώστε σε εμάς -αναφέρθηκε και ο κ. Τσακαλώτος- ότι έγιναν από τη δική μας πλευρά κάποιες κινήσεις οι οποίες είχαν ως βασικό στόχο να επιβιώσει με τους εργαζόμενους και τις λειτουργίες που έχει μέχρι σήμερα η «ΛΑΡΚΟ».

Κύριε Υπουργέ, γι’ αυτό εμείς συμπαραστεκόμαστε στον αγώνα τους και ζητάμε την απόσυρση της τροπολογίας. Και επειδή αφορά και τις δικές σας τοπικές κοινωνίες είναι και για σας θετικό προσωπικά να αποσύρετε τη συγκεκριμένη τροπολογία.

Κι έρχομαι στο νομοσχέδιο. Θα σταθώ ιδιαίτερα στην παρέμβαση που έκανε το δημόσιο στον αγροτικό χώρο και ιδιαίτερα στην πιστωτική λειτουργία της πρώην ΑΤΕ.

Ήταν μια παρεμβατική συμφορά που θέλετε να την υπηρετείτε και σήμερα, τόσο με τις οφειλές των συνεταιρισμών όσο και των μεμονωμένων αγροτών. Φτάνετε, μάλιστα, μέχρι του σημείου να εμπαίζετε τους αγρότες υποσχόμενοι ότι θα συμψηφίσετε τις ανακτήσεις που τους καταλογίστηκαν με μελλοντικές ενισχύσεις COVID-19. Καταθέτω το σχετικό δημοσίευμα.

(Στο σημείο αυτό ο Βουλευτής κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτό το δημοσίευμα ο Υπουργός Αγροτικής Ανάπτυξης μιλά για 812 εκατομμύρια, προβλέποντας, μάλιστα, ότι έτσι θα μπορούν μελλοντικά να λάβουν κι άλλες ευρωπαϊκές ενισχύσεις. Και από όσα γνωρίζω στον συνεταιριστικό χώρο γίνονται συζητήσεις και προαλείφονται εντάξεις στο Ταμείο Ανάκαμψης και Ανθεκτικότητας.

Έχετε αναλογιστεί, κύριε Υπουργέ, τις ευθύνες σας για τον χειρισμό των καταλογισμών; Γιατί μετατρέπετε σε χρέη του αγροτικού χώρου όλες τις αλχημείες που έχουν κάνει οι δικές σας κυβερνήσεις, της Νέας Δημοκρατίας και του ΠΑΣΟΚ, στον συνεταιριστικό χώρο; Έχετε τη σύμφωνη γνώμη της Ευρωπαϊκής Επιτροπής για αυτά που σχεδιάζετε να κάνετε; Δεν γνωρίζετε την άποψή της; Είναι ξεκάθαρη. Υιοθετεί την απόφαση του Πρωτοδικείου Ευρωπαϊκών Κοινοτήτων στην υπόθεση Ντεγκεντόρφ, σύμφωνα με την οποία υπάρχει ασυμβίβαστο, δηλαδή δεν μπορεί να δοθεί νέα κρατική ενίσχυση σε φυσικά και νομικά πρόσωπα που οφείλουν να επιστρέψουν ανακτήσεις. Τους ρωτήσατε; Έχετε πάρει τη σύμφωνη γνώμη τους και τις κατευθύνσεις τους; Πολύ φοβάμαι πως όχι, που σημαίνει ότι θα οδηγηθούμε σε μια νέα γενιά ανακτήσεων που όλοι -θέλω να πιστεύω- ότι δεν επιθυμούμε.

Κάτι ανάλογο είχε επιχειρήσει να κάνει και ο πρώην Υπουργός Αγροτικής Ανάπτυξης, ο κ. Βορίδης, με το ερανικό νομοσχέδιο τον Ιούνιο του 2020. Κατάλαβε, όμως, το λάθος του και γι’ αυτό ποτέ δεν εξέδωσε την κοινή υπουργική απόφαση.

Κάνετε λάθος και τώρα, πόσω μάλλον όταν διαπράττετε μια πρωτοφανή λαθροχειρία. Επιχειρείτε να λύσετε το πρόβλημα των καταλογισμών που μας έχουν επιβληθεί από την Ευρωπαϊκή Επιτροπή προ του 2009 -δηλαδή, επί των δικών σας κυβερνήσεων- ονοματίζοντας τις σχετικές ανακτήσεις σε διαγραφές χρεών των αγροτών. Και γίνεται, μάλιστα, σε μια περίοδο που οι ανάγκες για τους αγρότες απαιτούν έμπρακτη στήριξη, τόσο για να επιβιώσουν όσο και για να στηρίξουν την επισιτιστική επάρκεια της χώρας.

Η λύση του προβλήματος με τους καταλογισμούς έχει δρομολογηθεί και βρίσκεται στα συρτάρια του Υπουργείου Αγροτικής Ανάπτυξης και του Επιτρόπου Γεωργίας.

Τι κάναμε εμείς ως κυβέρνηση; Τους καταλογισμούς –το 1 διεκατομμύριο που βρήκαμε το 2015- δεν τους κρύψαμε κάτω από το χαλί, τους διαπραγματευτήκαμε. Η Ευρωπαϊκή Επιτροπή σε πρώτη φάση μάς αντιμετώπισε με δυσπιστία, λόγω της αδιαφορίας που είχαν δείξει οι προηγούμενες δικές σας κυβερνήσεις -υπάρχει η σχετική επιστολή- και επέμενε να επιστραφούν τα συγκεκριμένα χρήματα και μάλιστα έντοκα, αλλιώς η χώρα απειλούνταν με παραπομπή στο Ευρωπαϊκό Δικαστήριο και, μάλιστα, με επιβολή ημερήσιων προστίμων μέχρι την οριστική διευθέτηση.

Αυτή, λοιπόν, τη δυσάρεστη πραγματικότητα βρήκαμε και αποφασίσαμε να τη διαχειριστούμε άμεσα. Πετύχαμε και παραδώσαμε με το πακέτο Χατζηγάκη από 421 εκατομμύρια ευρώ στα 240 εκατομμύρια και με το πακέτο των συνεταιρισμών από 475 εκατομμύρια με καλές προοπτικές να κατέβει στα 105. Ήταν δηλαδή δρομολογημένες διαδικασίες, που μείωναν τους καταλογισμούς από το 1 δισεκατομμύριο που τους παραλάβαμε στα 345 εκατομμύρια ευρώ που τους συμφωνήσαμε. Και βέβαια, για την κάλυψη του υπολειπόμενου ποσού είχαμε ξεκινήσει τη διαπραγμάτευση για τη χρήση του διαθεσίμου de minimis που, λόγω δημοσιονομικών δυσκολιών εκείνη την περίοδο, δεν μπορούσαμε να το χρησιμοποιήσουμε. Αυτά κάναμε εμείς.

Εσείς όχι μόνο αγνοείτε την Ευρωπαϊκή Επιτροπή, αλλά και με τον ν.4002/2011 θεσπίσατε διάταξη με την οποία οι συγκεκριμένες ενισχύσεις ανακτώνται άμεσα και, μάλιστα, με τη διαδικασία του Κώδικα Είσπραξης Δημοσίων Εσόδων, πράγμα που άμεσα καταργήσαμε, γιατί θα επέφερε ουσιαστικά τον αφανισμό της αγροτικής δραστηριότητας. Είναι απορίας άξιον γιατί συνεχίζετε την ίδια ανεύθυνη τακτική στην αντιμετώπιση τέτοιων σοβαρών θεμάτων, πόσω μάλλον όταν αφορούν τον πιο ευαίσθητο τομέα της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να κλείσω. Είναι πολύ σοβαρό το θέμα.

Κλείνω με κάποιες ερωτήσεις. Πρώτον, πότε επιτέλους θα μας ενημερώσετε για τα χρέη των συνεταιρισμών, δηλαδή για τα κόκκινα δάνεια της πρώην ΑΤΕ που ήδη βρίσκονται σε ειδική εκκαθάριση; Μια εικόνα αυτών των χρεών είχαμε το 2017, δηλαδή πέντε χρόνια μετά την οδήγηση σε εκκαθάριση της ΑΤΕ, που μας έδειχνε τις οφειλές τους να ξεπερνούν τα 700 εκατομμύρια και, μάλιστα, χωρίς να υπολογίζουμε τους καταλογισμούς.

Δεύτερον, τι θα κάνετε με τα χρέη των μεμονωμένων αγροτών που κι αυτά είναι κατά μεγάλο μέρος πάνω από 1 δισεκατομμύριο ληξιπρόθεσμα και απαιτητά; Τι θα γίνει με τις οφειλές του αγροτικού χώρου προς ΕΦΚΑ, ΔΟΥ κ.λπ.; Τι θα κάνετε με τους συνεταιρισμούς που έχουν κλείσει, καθώς και με τις ενισχύσεις στην Ηλεία που εκδόθηκε -ακούστε το, κυρίες και κύριοι συνάδελφοι- καταδικαστική απόφαση την ημέρα που ο τέως Υπουργός, ο κ. Λιβανός και ο κ. Δούκας τις θεωρούσαν κατόρθωμά τους, τις θεωρούσαν ως εποποιία. Μήπως έρχεστε να τις εντάξετε κι αυτές στην πρότασή σας ή και κάτι άλλο;

Και τέλος, πότε θα μας ενημερώσετε για τη λειτουργία της PQH**;** Είναι αναγκαίο να σταματήσει τις κινήσεις ανάθεσης των απαιτήσεών τους σε εταιρείες διαχείρισης. Δεν προσφέρει τίποτα, αντίθετα δημιουργεί πρόβλημα στην αγροτική δραστηριότητα.

Δυστυχώς, η μοναδική κίνηση που έκανε η Κυβέρνησή σας για την αντιμετώπιση του προβλήματος ήταν να καταργήσει τον ΟΔΙΑΓΕ, τον οργανισμό που είχε συστήσει η κυβέρνηση του ΣΥΡΙΖΑ το 2016 για να διαχειριστεί όλη αυτή την ακίνητη περιουσία με αγροτικό πρόσημο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, ολοκληρώστε.

**ΕΥΑΓΓΕΛΟΣ ΑΠΟΣΤΟΛΟΥ:** Κλείνω με μια φράση.

Κύριε Υπουργέ, να είστε προσεκτικοί, ειδικά στη διαχείριση αυτών των θεμάτων.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο.

Κύριε Υπουργέ -θα επιστρέψει, ελπίζω, για να με ακούσει, γιατί έχω να του απευθύνω μερικά ερωτήματα- κύριε Πρόεδρε, κυρίες και κύριοι Βουλευτές, σήμερα στο Κοινοβούλιο της Ελλάδας, στη Βουλή των Ελλήνων ντρέπεται και η ίδια η ντροπή. Καταισχύνεται η ίδια η ντροπή για αυτό το προαναγγελθέν έγκλημα της Κυβέρνησης, της «Κυριάκος Μητσοτάκης Α.Ε.». Θα εξηγήσω ευθύς αμέσως σε όλους σας -και στον κ. Υπουργό που επιστρέφει στο έδρανό του- γιατί ντρέπεται και η ντροπή.

Κύριε Σταϊκούρα, αν η ντροπή ήταν άνθρωπος και είχε πόδια θα έπαιρνε των ομματιών της και θα σηκωνόταν να φύγει, γιατί θα ντρεπόταν για λογαριασμό του κόμματός σας. Θα ντρεπόταν, γατί αφήνετε στον δρόμο -κυριολεκτικά στον δρόμο- χίλιους ογδόντα τέσσερις, όχι απλούς εργαζόμενους, αλλά εργαζόμενους που μάτωναν στην εργασία τους επί δεκαετίες, γιατί τριακόσιοι εξ αυτών περίπου ζουν με τις οικογένειές τους, τα παιδιά τους και τις γυναίκες τους, σε σπίτια που τους παρείχε τόσα χρόνια η επιχείρηση.

Ντρέπεται, επίσης και η ντροπή και ντρέπομαι και εγώ που είμαι Βουλευτής αυτού του Κοινοβουλίου, έστω και αν σας αντιπολιτεύομαι με νύχια και με δόντια, με όλη τη λύσσα της καρδιάς και της ψυχής μου. Ντρέπομαι γι’ αυτό που συντελείται σήμερα εδώ, γιατί, κύριε Σταϊκούρα -και εκπροσωπείτε την Κυβέρνησή σας, δεν σας το λέω προσωπικά- η Κυβέρνησή σας συντεταγμένα με τρεις Υπουργούς, τον κ. Σκρέκα, τον Υπουργό Εργασίας και εσάς, συστηματικά δυσφημούσε επί τρία χρόνια την εταιρεία «ΛΑΡΚΟ», συστηματικά συκοφαντούσε σε επί τρία χρόνια την εταιρεία «ΛΑΡΚΟ» διαδίδοντας από ’δω και από ’κει κρυφά ότι η λειτουργία και μόνο της ΛΑΡΚΟ βάζει «μέσα» τόσα εκατομμύρια την εβδομάδα το ελληνικό δημόσιο και, συνεπώς, τον ελληνικό λαό.

Ναι, τον έβαζε κατά εκείνο το χρονικό διάστημα τόσο μέσα τον κρατικό προϋπολογισμό, μόνο που ξεχάσατε ως Κυβέρνηση να ενημερώσετε τον ελληνικό λαό ότι την ίδια εποχή της είχατε κόψει εντελώς τη χρηματοδότηση, με αποτέλεσμα να μην μπορεί να παράγει σιδηρονικέλιο και κοβάλτιο, όπου, όχι απλώς δεν θα έβαζε μέσα το δημόσιο, αλλά θα ήταν μια από τις πλέον κερδοφόρες επιχειρήσεις αυτής της χώρας.

Της κόψατε το οξυγόνο, κύριε Υπουργέ, η Κυβέρνησή σας και μετά είπατε ότι βάζει μέσα το δημόσιο. Ξέρετε τι κάνατε; Είναι σαν να με είχατε δεμένο σε έναν βράχο και να με κατηγορούσατε επί τρία χρόνια ότι σας κοστίζει πολύ ακριβά η διατροφή μου. Λύστε με, αφήστε με να δουλέψω, να ταΐσω και εσάς. Αυτό απαντάει η «ΛΑΡΚΟ» σήμερα, εκεί έξω, που ήμασταν μαζί τους από το πρωί, όλο το κόμμα μου.

Φέρατε αυτή την κατάπτυστη τροπολογία. Αυτή η κατάπτυστη τροπολογία…

Α, να μην το ξεχάσω και αυτό. Επίσης, η ντροπή ντρέπεται, κύριε Υπουργέ, γιατί την ίδια εποχή που συκοφαντούσατε τη «ΛΑΡΚΟ» ότι βάζει μέσα το δημόσιο τόσα εκατομμύρια τη βδομάδα, είχε φροντίσει η Κυβέρνησή σας η δημόσια τότε ακόμα ΔΕΗ να πουλάει στη «ΛΑΡΚΟ», σε κρατική επιχείρηση, διπλάσια το ρεύμα που χρειαζόταν, για να λειτουργήσει, από ό,τι σε οποιαδήποτε ιδιωτική επιχείρηση της χώρας. Μην πω ποιων παρασιτικών ολιγαρχών επιχειρήσεις. Όλες τις ιδιωτικές επιχειρήσεις. Όταν, λοιπόν, το κράτος, η κρατική ΔΕΗ, πουλάει διπλάσια σε μια βιομηχανία, η οποία είναι το καμάρι της Ελλάδας, τη συκοφαντεί μαζί με την Κυβέρνηση, γιατί σκοπεύει να την κλείσει.

Γιατί σκοπεύει να την κλείσει; Διότι σκοπεύει να τη δωρίσει σε ένα παρασιτικό ολιγάρχη. Θα φτάσουμε εκεί, κύριε Σταϊκούρα, και θα δούμε γιατί ντρέπεται και η ντροπή. Θα δούμε ποιος παίρνει το δωράκι από την «Κυριάκος Μητσοτάκης Α.Ε.».

Να μην σας κουράζω με τα γνωστά. Τέσσερα άρθρα έχει η κατάπτυστη τροπολογία.

Το πρώτο άρθρο δίνει το δικαίωμα στον διαχειριστή «Ελληνική ΕΛΑΕ» να απολύσει όλους -και τους χίλιους ογδόντα τέσσερις- τους εργαζόμενους στη «ΛΑΡΚΟ», έτσι, επειδή έτσι θέλει η Κυβέρνηση του «Κυριάκου Μητσοτάκη Α.Ε.».

Το δεύτερο άρθρο ξέρετε τι κάνει; Του δίνει τη δυνατότητα -και αυτό είναι κατάπτυστο και ντρέπεται και για αυτό και η ντροπή, κύριε Σταϊκούρα- να επαναπροσλαμβάνει -να τους έχει ομήρους δηλαδή- με διμηνιαίες συμβάσεις όσους από αυτούς επιδείξουν καλή, άψογη διαγωγή. Τα καλά παιδιά της εταιρείας θα τα παίρνει για δίμηνο. Θα τα έχει για δίμηνο και μετά θα τα απολύει και θα τα παίρνει μετά, όταν τα χρειάζεται ξανά.

Γιατί, όμως, όλα αυτά; Γιατί όλα αυτά; Όλα αυτά θα γίνονται, για να συντηρούν, κύριε Υπουργέ, το ενεργητικό της «ΛΑΡΚΟ», ώστε η «ΛΑΡΚΟ» να παραμένει ένα χρήσιμο, ένα ωραίο δωράκι, μέχρι να την αρπάξει ο ιδιώτης. Ποιος ιδιώτης, πολίτης της Ελλάδας, που ντρέπεται και η ντροπή για το Κοινοβούλιό σας και όσα γίνονται εδώ σήμερα; Ποιος; Ο κ. Περιστέρης. Να τον χαίρεστε, κύριε Σταϊκούρα, τον κ. Περιστέρη σας.

Να χαίρεστε, επίσης… Και αναρωτιέμαι πότε θα γίνει μια μήνυση για συκοφαντική δυσφήμιση. Γιατί για αυτό που θα πω τώρα, σηκώνει και αυτό μήνυση, όπως αυτά που λέω τόσους μήνες. Να χαίρεστε, επίσης, τον πεθερό του συνυπουργού σας, του κ. Γεραπετρίτη, ο οποίος τυγχάνει αντιπρόεδρος της «ΤΕΡΝΑ», της «ΤΕΡΝΑ ΓΕΚ» του κ. Περιστέρη, πολίτη της Ελλάδας, που ντρέπεται και η ντροπή για όσα συμβαίνουν στο Κοινοβούλιό σας σήμερα, αυτή την ώρα!

Αυτή η κατάπτυστη εταιρεία του κατάπτυστου παρασιτικότατου ολιγάρχη, αυτού του «καμαριού» της Ελλάδας, του κ. Περιστέρη, συνεπικουρείται από έναν «θαυμάσιο» κατάπτυστο άνθρωπο. Και δεν ξέρω αν είναι κατάπτυστος ο άνθρωπος. Ξέρω ότι υπάρχει σύγκρουση συμφερόντων, όταν Υπουργός επικρατείας της χώρας συγκρούεται… Συγγνώμη, δεν θα συγχυστώ. Όταν ο Υπουργός Επικρατείας μιας χώρας έχει τον πεθερό του αντιπρόεδρο σε μία εταιρεία που παίρνει όλα τα «φιλέτα» που δίνει η χώρα στους ιδιώτες, υπάρχει σύγκρουση συμφερόντων, να μην πω ότι υπάρχει τίποτα χειρότερο.

Και αναρωτιέμαι, κύριε Σταϊκούρα: Θα μου κάνει κανένας μήνυση; Θα ζητήσει κανείς, θα έχει κανείς το πολιτικό ανάστημα να ζητήσει την άρση της ασυλίας μου;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέω εδώ και καιρό -αν δεν το έχετε προσέξει- ότι τα 23 δισεκατομμύρια ευρώ που χρεώσατε τον ελληνικό λαό για τα κόκκινα δάνεια με το περίφημο σχέδιο «ΗΡΑΚΛΗΣ» σας, ανακοίνωσε χθες, προχθές η EUROSTAT ότι αυτά θα εγγραφούν στο δημόσιο χρέος μας. Σας ρωτάω δύο χρόνια. Δεν μου απαντάτε. Αυτά, λοιπόν, τα 23 δισεκατομμύρια ευρώ που είπε η EUROSTAT χθες ότι θα εγγραφούν, τελικά, στο δημόσιο…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Καταθέστε το.

**ΚΛΕΩΝ ΓΡΗΓΟΡΙΑΔΗΣ:** Μα αυτό ακριβώς ανακοίνωσε. Εσάς σας κάνει το δώρο, μέχρι να γίνουν οι εκλογές, να μπορείτε να μην το λέτε. Θα το κάνετε, όμως, μόλις γίνουν οι εκλογές.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα το καταθέσετε;

**ΚΛΕΩΝ ΓΡΗΓΟΡΙΑΔΗΣ:** Αυτά, λοιπόν, τα 23 δισεκατομμύρια ευρώ, κύριε Σταϊκούρα, έχω πει κατ’ επανάληψη ότι συγγενής ανθρώπου κορυφαίου, που συμμετέχει στην Κυβέρνησή σας, συμμετέχει στη μετοχική σύνθεση των head funds, των αρπακτικών ταμείων που κλέβουν το βιός, τα σπίτια των Ελλήνων! Θα μου κάνει κανένας από δαύτους μήνυση για συκοφαντική δυσφήμιση, να μου άρετε την ασυλία μου με τους εκατόν πενήντα επτά Βουλευτές που έχετε, ώστε να λογοδοτήσω; Εγώ ζητάω εναγωνίως να λογοδοτήσω. Εσείς φοβάστε κάτι; Αυτά.

Θα τελειώσω αμέσως, κύριε Πρόεδρε.

Βεβαίως είχαν προαναγγελθεί οι απολύσεις, βεβαίως, βεβαίως, βεβαίως! Μόνο ένα κρίσιμο, που δεν πρέπει να το αφήσω έτσι: Ο σύντροφός σας, ο Έλον Μασκ, δήλωσε το 2020 ότι το νικέλιο είναι ο χρυσός του μέλλοντος.

Κύριε Σταϊκούρα, το νικέλιο της Ελλάδας το 2020, που έκανε αυτή τη δήλωση ο κ. Μασκ, υπολογιζόταν -εννοώ τα κοιτάσματα που υπάρχουν στο υπέδαφός μας- σε 20 δισεκατομμύρια δολάρια. Ξέρετε πόσο έκανε, κύριε Σταϊκούρα, τότε ο τόνος το νικέλιο; Έκανε 17.000 με 18.000 δολάρια. Σήμερα, για κακή σας τύχη, κάνει 44.000 με 45.000 δολάρια. Έφτασε και 48.000 δολάρια! Αυτό, λοιπόν, σημαίνει 60 δισεκατομμύρια ευρώ, δηλαδή το 1/5 του εθνικού μας χρέους, έχουν γίνει τα κοιτάσματα.

Ναι, μπορείτε να κουνάτε τα χέρια σας, όσο θέλετε, με απόγνωση, αλλά τόση έχει γίνει η αξία των κοιτασμάτων. Και σας ρωτάω τώρα. Απαντήστε μου και θα φύγω αμέσως μετά από αυτό, κύριε Πρόεδρε.

Κύριε Σταϊκούρα -το είπε και ο κ. Βαρουφάκης-, αν είχατε ένα σπίτι, το οποίο είχε απαξιωθεί, είχαν μπει ποντίκια, τρωκτικά, κατσαρίδες και το τρώγανε σιγά-σιγά αυτό το σπίτι. Είχατε ένα σπίτι, λοιπόν, που το είχατε βγάλει στο σφυρί, γιατί ήταν απαξιωμένο, προς 5.000 ευρώ και ξαφνικά ερχόταν η Κυβέρνηση «Κυριάκος Μητσοτάκης Α.Ε.» και σας έκανε ένα δώρο. Έκανε την αντικειμενική αξία του σπιτιού αυτού, που έχει απαξιωθεί τρεις φορές μεγαλύτερη. Ό,τι συνέβη, δηλαδή, ελληνικέ λαέ, με την τιμή παγκοσμίως του νικελίου. Εσείς, θα πουλάγατε το σπίτι στην ίδια τιμή, με την αντικειμενική του αξία, στο τρεις φορές λιγότερο; Αν το κάνατε αυτό, θα ήσασταν ακατάλληλος για Υπουργός Οικονομικών, γιατί θα χάνατε λεφτά χωρίς κανέναν λόγο. Αυτό κάνουν με μία εταιρεία σαν τη «ΛΑΡΚΟ», με μία εταιρεία, που θα μπορούσε να είναι το πρότυπο.

Για να μην σας ταλαιπωρώ άλλο, θα σας πω: Νομίζετε ότι, με τον ληστρικό σας νόμο, ο οποίος σας χαρίζει πενήντα Βουλευτές -και έτσι έχετε απόλυτη πλειοψηφία σε αυτή τη Βουλή- νομίζετε ότι σήμερα, παρότι ντρέπεται και η ντροπή, θα καταφέρετε να περάσετε το ιταμό, το ποταπό σας, το απάνθρωπο, το ανάλγητο σχέδιό σας, που ουσιαστικά εξωθεί στην απόλυτη απελπισία χίλιους ογδόντα τέσσερις ανθρώπους, που αναρωτιέμαι αν πήγατε ποτέ, αν βρεθήκατε ποτέ στα μεταλλεία ή στο εργοστάσιο στη Λάρυμνα, να δείτε πώς δούλευαν και να δείτε γιατί πέθαιναν -ένας τον χρόνο- από εργατικά ατυχήματα.

Μπορείτε, λοιπόν, με τον κλεμμένο, ληστρικό σας νόμο, που σας χαρίζει πενήντα Βουλευτές -που ο ελληνικός λαός έχει ψηφίσει να είναι άλλων κομμάτων, που δεν είναι στη Βουλή-, μπορείτε με αυτόν τον νόμο να τους κλέψετε το εργοστάσιό τους! Μπορείτε να τους πετάξετε στον δρόμο, αφού τους στύψετεσαν στημένες λεμονόκουπες!

Ξέρετε τι δεν μπορείτε να κάνετε ποτέ; Δεν μπορείτε να κάνετε τον ελληνικό λαό να μην τους έχει στην καρδιά του! Δεν μπορείτε να κάνετε τον ελληνικό λαό, που θα ψηφίσει οσονούπω, να ξεχάσει ότι «δολοφονείτε» πολιτικά τους συνανθρώπους και τους συναγωνιστές του.

Κάντε μου μία μήνυση. Σας κατηγορώ, για εθνικές κλοπές, τρία χρόνια. Κάντε μου μία μήνυση, να αρθεί η ασυλία μου! Δεν θα το κάνετε, γιατί ξέρετε ότι θα βγουν πολλά στη φόρα.

Σας ευχαριστώ πολύ, για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Μουλκιώτη Γεώργιο, από το Κίνημα Αλλαγής, τον οποίο καλούμε στο Βήμα.

Ακολουθεί η κ. Ξενογιαννακοπούλου και ο κ. Κουρουμπλής.

Θερμή παράκληση, να τηρούμε το όριο του χρόνου που έχουμε, το επτάλεπτο δηλαδή.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά τον Υπουργό, τον κ. Σταϊκούρα, θα έλεγα ότι δεν χοροπηδάνε και από τη χαρά τους οι εργαζόμενοι, από αυτά τα οποία θα αποφασίσει η Βουλή σήμερα. Καθόλου. Αντιθέτως, μάλιστα!

Η χώρα είναι γνωστό -και γεγονός- ότι ζει στη μέγγενη της ακρίβειας. Βεβαίως, η Κυβέρνηση επαίρεται για τον τρόπο που διαχειρίζεται το όλο θέμα. Ισχυρίζεται ότι η ακρίβεια υπάρχει παντού στον κόσμο, ότι η έκρηξη της ζήτησης -μετά την πανδημία,- η εισβολή της Ρωσίας στην Ουκρανία και οι συνακόλουθες διαταραχές στην αγορά ενέργειας και σιτηρών, επηρεάζουν το πορτοφόλι όλων των Ευρωπαίων.

Αυτό, όμως, που δεν λέει η Κυβέρνηση είναι ότι πουθενά η ακρίβεια -κατά μήκος και πλάτοςστις άλλες χώρες- δεν είναι αυτή που έχει η Ελλάδα. Διότι, η Ελλάδα δεν είναι πρωταθλήτρια μόνο στις αυξήσεις στην ενέργεια, αλλά σχεδόν στο σύνολο των τροφίμων, ακόμα και των λαχανικών. Οι πολίτες, δυστυχώς, είναι τα μόνιμα θύματα της κυβερνητικής σας πολιτικής, η οποία αδυνατεί, εξ ολοκλήρου, να αντιμετωπίσει την ακρίβεια αλλά και τα αδιέξοδα που έχουν δημιουργηθεί κατά τη διακυβέρνηση Μητσοτάκη.

Είναι οι ίδιοι οι πολίτες που θα υποστούν τις συνέπειες και του σημερινού νόμου, γιατί οι ίδιοι οι πολίτες θα είναι οι αποδέκτες της κοινωνικοποίησης των ζημιών που θα προκύψουν με την επιστροφή του ελληνικού τραπεζικού συστήματος σε καθαρά ιδιωτική μετοχική σύνθεση, αντί το επενδυτικό χαρτοφυλάκιο να διατηρηθεί αυτοτελώς ή να υπαχθεί στο Υπουργείο Οικονομικών και σταδιακά να διατεθεί στην αγορά όταν οι συνθήκες το επιτρέψουν, πάντα βέβαια με όρους προστασίας του δημοσίου συμφέροντος.

Είναι οι ίδιοι οι πολίτες που εδώ και χρόνια ακούν για την έκδοση συντάξεων με ένα κλικ, για τις συντάξεις fast track και πολλές άλλες υποσχέσεις περί των συντάξεων, αλλά, σε τακτά χρονικά διαστήματα, το Υπουργείο Εργασίας και Κοινωνικών Υποθέσεων εφευρίσκει -όλως παραδόξως, θα μου πείτε; Όχι, βεβαίως- και άλλη διαδικασία, για να παρατείνει την ταλαιπωρία αυτών των συνταξιούχων, των συνταξιούχων χωρίς σύνταξη.

Το αρχικό χρονοδιάγραμμα, για το οποίο είχε δεσμευτεί ο Υπουργός Εργασίας, όριζε ότι μέχρι και τον Ιούνιο του 2022 θα έχουν απονεμηθεί όλες οι ληξιπρόθεσμες αιτήσεις συνταξιοδότησης. Αντί αυτού, υπάρχουν υποψήφιοι συνταξιούχοι που έχουν υποβάλει από τον Σεπτέμβρη του 2017 την αίτησή τους για συνταξιοδότηση και ακόμα, μέχρι σήμερα, η σύνταξή τους δεν έχει εκδοθεί. Επαναλαμβάνω, ακόμα και μέχρι σήμερα η σύνταξή τους δεν έχει εκδοθεί!

Θα καταθέσω και στα Πρακτικά -μου επετράπη- επιστολή, που μου περιήλθεμε ηλεκτρονικό ταχυδρομείο, συνταξιούχου ακριβώς σχετικά με το θέμα που είπα, από τον Σεπτέμβρη του 2017, χωρίς σύνταξη.

(Στο σημείο αυτό ο Βουλευτής του Κινήματος Αλλαγής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέραν αυτού, η Ευρωπαϊκή Ένωση στην 14η έκθεσή της τον Μάιο του 2022 για την ελληνική οικονομία, είναι ξεκάθαρη. Διαπιστώνει επιβράδυνση στην έκδοση νέων συντάξεων από τον μήνα Δεκέμβριο. Έτσι, το ποσό που αντιστοιχεί στις ληξιπρόθεσμες υποχρεώσεις του ΕΦΚΑ προς τους συνταξιούχους τον μήνα Μάρτιο του 2022 έφτασε τα 200 εκατομμύρια ευρώ, έναντι 267 εκατομμυρίων ευρώ τον Δεκέμβριο του 2021. Με δεδομένο αυτό, έχουμε 105 εκατομμύρια ευρώ πάνω από τον στόχο που είχε τεθεί τον μήνα Οκτώβριο του 2021.

Καταθέτω το σχετικό απόσπασμα από την Ευρωπαϊκή Επιτροπή. Ορίστε.

(Στο σημείο αυτό ο Βουλευτής του Κινήματος Αλλαγής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, οι ίδιοι οι πολίτες που εδώ και χρόνια ακούν την ανάπτυξη και τις επενδύσεις που έρχονται, αλλά η ανάπτυξη με κοινωνική προστασία παραμένει ακόμα είδος προς ανακάλυψη, διότι η Κυβέρνηση έχει στρατηγικό στόχο την πλήρη απασχόληση χωρίς ρήτρα απασχόλησης. Δεν έχει στρατηγικό στόχο την πλήρη απασχόληση με ρήτρα απασχόλησης σε κάθε κυβερνητική πράξη ή νόμο που να αφορά την ανάπτυξη και να αφορά τις επενδύσεις. Κάθε άλλο μάλιστα.

Και για του λόγου το αληθές αρκεί να δούμε σήμερα τι νομοθετεί η Κυβέρνηση σε σχέση με τη «ΛΑΡΚΟ» για να διευκολύνει τους μνηστήρες-επενδυτές, ενώ ταυτόχρονα επισφραγίζει το χρονικό ενός προαναγγελθέντος θανάτου της «ΛΑΡΚΟ». Και υπενθυμίζω: Έχει ακουστεί ότι η «ΛΑΡΚΟ» είναι από τις λίγες βαριές βιομηχανίες της χώρας και συγκαταλέγεται στις πέντε μεγαλύτερες παραγωγούς νικελίου στον κόσμο.

Το 2020, λοιπόν, η Κυβέρνηση της Νέας Δημοκρατίας ανέλαβε αυτή τη νομοθετική πρωτοβουλία -που εμείς θεωρήσαμε εξαρχής ότι θα είναι ατελέσφορη και αποδεικνύεται και σήμερα- με το να εντάξει τη «ΛΑΡΚΟ» σε ειδικό καθεστώς διαχείρισης τη στιγμή που οι τιμές του νικελίου το τελευταίο διάστημα είναι οι υψηλότερες της τελευταίας δεκαετίας. Η πολιτική επιλογή της Κυβέρνησης να μην παράγει η «ΛΑΡΚΟ» σύμφωνα με τις δυνατότητές της έχει οδηγήσει αφ’ ενός στην απαξίωσή της και αφ’ ετέρου στην απώλεια εσόδων από τη χαμένη παραγωγή των δύο τελευταίων ετών. Σίγουρα είχαμε αποτυχία στο να επιτύχει το βέλτιστο της παραγωγής σύμφωνα και με τη σχετική διάταξη νόμου. Πλήρης αποτυχία!

Έκοψε μισθούς, έκοψε δώρα, έκοψε επιδόματα και κατά την πάγια τακτική της, με αυτήν τη νυχτερινή τροπολογία, τώρα επισφραγίζει τη μαζική απόλυση των εργαζομένων της «ΛΑΡΚΟ» οδηγώντας τους σε μακροχρόνια ανεργία. Και βεβαίως να πω ότι τίθεται κι ένα άλλο ζήτημα, το ζήτημα εμπλοκής της νομοθετικής εξουσίας -υμών δηλαδή- προς τη δικαστική εξουσία. Υπάρχει εκκρεμότητα σε δίκες εργαζομένων με την διαχείριση με προσωρινές διαταγές και εμείς ερχόμαστε τώρα να νομοθετήσουμε παρά την εκκρεμότητα που υπάρχει. Είναι δικονομικά άτοπο σε κάθε περίπτωση.

Και είναι προφανές ότι η επιλογή θεσμοθέτησης μιας γενικόλογης διάταξης, γιατί περί αυτής πρόκειται, για την ένταξη των υπό απόλυση εργαζομένων σε ειδικές δράσεις, ειδικά προγράμματα απασχόλησης αρμοδιότητας Υπουργείου Εργασίας και Κοινωνικών Υποθέσεων για μας αποτελεί φάκα χωρίς τυράκι. Ουδείς γνωρίζει ποιες είναι οι ειδικές δράσεις, ποια είναι τα ειδικά προγράμματα απασχόλησης. Και υπάρχει βεβαίως ηχηρή σιωπή από τη σχετική διάταξη για την απειλούμενη έξωση των οικιστών.

Η νομοθετική πρόβλεψη δεν θα ανατρέψει, κυρίες και κύριοι συνάδελφοι, το σπιράλ ανεργίας και φτωχοποίησης των τοπικών κοινωνιών της Φθιώτιδας, της Βοιωτίας, της Εύβοιας και των περιοχών της Κοζάνης, της Πτολεμαΐδας και της Καστοριάς. Καλέσαμε κατ’ επανάληψη την Κυβέρνηση να διασφαλίσει τη συνέχιση λειτουργίας της «ΛΑΡΚΟ» για να μην οδηγηθεί σε κλείσιμο και να διασφαλίσει τις θέσεις εργασίας, αλλά και τα εργασιακά δικαιώματα. Ζητήσαμε να βρεθεί λύση εξυγίανσης για να διασφαλιστούν θέσεις εργασίας σε μια περίοδο που το νικέλιο, όπως προείπαμε, αποτιμάται στις αγορές πάρα πολύ ψηλά.

Δυστυχώς, η Κυβέρνηση για άλλη μια φορά αντί να καταθέσει ολοκληρωμένο πρόγραμμα και σχέδιο στη Βουλή προς αυτή την κατεύθυνση, επιμένει σε λύσεις που οδηγούν σε αδιέξοδα, ακολουθώντας λάθη και παραλείψεις του δικό της κακού παρελθόντος, πάσχουσα, κυρίες και κύριοι συνάδελφοι, από εντελώς εμμονές αυτού του είδους.

Η τροπολογία για εμάς έπρεπε από χθες να έχει αποσυρθεί. Δεν αφορά τους εργαζόμενους, δεν αφορά αυτούς τους ανθρώπους που ασχολούνται. Αφορά μόνο και μονομερώς τους υποψήφιους επενδυτές. Χαμένος χρόνος, χαμένη παραγωγή, χαμένος πλούτος για το ελληνικό δημόσιο.

Κύριε Πρόεδρε, το παρελθόν της Κυβέρνησης, το δήθεν «αναπτυξιακό μοντέλο» που εδράζεται σε σαθρά θεμέλια έχει εγκλωβίσει τη χώρα σε συνεχώς περισσότερες ανισότητες και αδικίες. Αυτό εμείς το απορρίπτουμε όπως το απορρίπτουν και όλοι οι εργαζόμενοι.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ξενογιαννακοπούλου Μαριλίζα από τον ΣΥΡΙΖΑ. Θα ακολουθήσει ο κ. Κουρουμπλής, θα συνεχίζουμε με τον κ. Μαραβέγια, τον κ. Παππά και τον κ. Κατσώτη.

Κυρία Ξενογιαννακοπούλου, έχετε τον λόγο.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όταν ο Υπουργός Οικονομικών κ. Σταϊκούρας ολοκλήρωσε την παρέμβασή του λέγοντας ότι η πολιτική της Κυβέρνησης Μητσοτάκη είναι για την ανάπτυξη, τη διασφάλιση των θέσεων εργασίας και την κοινωνική συνοχή, είναι φανερό ότι αυτό που εννοεί η Κυβέρνηση Μητσοτάκη είναι οι ιδιωτικοποιήσεις, η συνεχής πριμοδότηση των ιδιωτικών συμφερόντων εις βάρος του κόσμου της εργασίας, εις βάρος της περιφερειακής ανάπτυξης, εις βάρος της κοινωνικής πλειοψηφίας που έχει γονατίσει με τις επιλογές της.

Επίσης, είναι προφανώς οι μαζικές απολύσεις, η απορρύθμιση της αγοράς εργασίας, η πλήρης κατάλυση κάθε εργασιακού δικαιώματος και η μετατροπή της χώρας μας, με κάθε επιλογή της Κυβέρνησης, σε χώρα φτηνής ελαστικής εργασίας χωρίς δικαιώματα και φυσικά χωρίς δυνατότητα συνδικαλισμού και κοινωνικών συλλογικών δικαιωμάτων.

Είναι βέβαια φανερό ότι μιλάμε για μία Κυβέρνηση η οποία αδιαφορεί στην ουσία για ένα άλλο αναπτυξιακό πρότυπο το οποίο θα μπορούσε να απαντήσει και στην ανάγκη της αντιμετώπισης της πολύπλευρης κρίσης, αλλά και στις ανάγκες σήμερα της πλειοψηφίας του ελληνικού λαού και της ελληνικής περιφέρειας.

Είναι πραγματικά ντροπή, είναι ντροπή πολιτική, θεσμική, κοινοβουλευτική η τροπολογία που κατατέθηκε τα μεσάνυχτα της Παρασκευής, παραμονές του τριημέρου, όσον αφορά τη «ΛΑΡΚΟ». Είναι μία τροπολογία η οποία αποτυπώνει πλήρως την αντίληψη της Κυβέρνησης Μητσοτάκη, η οποία στην πραγματικότητα οδηγεί σε μαζική απόλυση χίλιους τριακόσιους εργαζόμενους κι έρχεται να πλήξει, σε αυτή την περίοδο της κρίσης και της τεράστιας οικονομικής δυσκολίας, πάρα πολλές περιοχές της χώρας μας, στη Στερεά Ελλάδα, στη Φθιώτιδα, στη Βοιωτία, στην Εύβοια, αλλά και στην Κοζάνη και στην Καστοριά. Και είναι φυσικά μία επιλογή η οποία θίγει τελικά την ίδια την προοπτική της ανάκαμψης, το δημόσιο συμφέρον και την εθνική οικονομία.

Και όλα αυτά συμβαίνουν σε μια περίοδο, όπως ειπώθηκε από όλους τους ομιλητές της Αντιπολίτευσης, από τον Κοινοβουλευτικό Εκπρόσωπο, από τον εισηγητή μας, που υπάρχει μια διαφορετική δυνατότητα που θα μπορούσε πραγματικά να κάνει τη «ΛΑΡΚΟ» προμετωπίδα για μια άλλη βιώσιμη ανάπτυξη. Την ώρα μάλιστα που βλέπουμε να υπάρχει αυτή η πολύ μεγάλη άνοδος της τιμής του νικελίου και οι προοπτικές που θα μπορούσε να δώσει αυτό σε μια άλλη αντίληψη βιώσιμης ανάπτυξης, εφόσον βέβαια θα υπήρχε μια Κυβέρνηση που θα είχε την πολιτική βούληση να επενδύσει και στις δυνατότητες που δίνει η «ΛΑΡΚΟ», όπως και συνολικά σε μια άλλη αντίληψη περιφερειακής ανάπτυξης, διασφαλίζοντας ουσιαστικά όμως τα δικαιώματα των εργαζομένων.

Η πραγματικότητα, κυρίες και κύριοι συνάδελφοι, είναι ότι ήδη από το 2020, όταν ήρθε εκείνη η περίφημη τροπολογία, οι εργαζόμενοι έβαλαν πλάτη και μάλιστα τους ευχαρίστησε ο κύριος Υπουργός, αλλά τους ευχαρίστησε εδώ από αυτό το Βήμα, την ώρα που με την ίδια τροπολογία τους οδηγεί σε μαζική απόλυση. Οι εργαζόμενοι λοιπόν, έβαλαν πλάτη παρ’ ότι φαινόταν από το 2020, ότι εκείνη η τροπολογία που ήρθε με την ειδική διαχείριση οδηγούσε σε ένα προσχεδιασμένο τέλος για τη «ΛΑΡΚΟ» και τέλος για τους ίδιους τους εργαζόμενους σε μια λογική να ξεφορτωθούν όλα τα βάρη, όπως θεωρεί η Κυβέρνηση της Νέας Δημοκρατίας, και να δοθεί σε κάποιον επενδυτή ημέτερο και εκλεκτό, αδιαφορώντας για την προοπτική, για τους εργαζόμενους, για την περιφέρεια.

Οι εργαζόμενοι τότε έβαλαν πλάτη, δέχτηκαν μείωση μισθού, δέχτηκαν να χάσουν τα δώρα τους, τα επιδόματα, κράτησαν ζωντανή την επιχείρηση, όρθια την επιχείρηση μέχρι σήμερα, όπου ξέρουμε ότι ακόμα και για τους σχεδιασμούς του ξεπουλήματος τι σημαίνει να είναι ζωντανή η επιχείρηση. Και, βέβαια, έρχεται αυτή η απαράδεκτη τροπολογία, που εμείς φυσικά ενώνουμε τη φωνή μας με όλους τους συναδέλφους και τις συναδέλφους που μίλησαν πριν και φυσικά με το αίτημα των ίδιων των εργαζομένων που ήρθαν και διαδήλωσαν το μεσημέρι έξω από τη Βουλή, ότι είναι απαράδεκτη και πρέπει να αποσυρθεί.

Είναι μια τροπολογία η οποία έρχεται στην ουσία όχι απλώς να οδηγήσει σε ομαδική απόλυση τους εργαζόμενους, να τους βάλει σε μακροχρόνια ανεργία, αλλά ταυτόχρονα έχει και μια σαφή πελατειακή διάσταση ομηρίας απέναντι στους εργαζόμενους. Δηλαδή, είναι φανερό, με τον τρόπο που εκφράζεται μέσα στην τροπολογία, ότι θα υπάρχει η δυνατότητα στον διαχειριστή, όπως διατυπώνεται, να μπορεί να συνάπτει συμβόλαια με ορισμένους από τους εργαζόμενους, συμβόλαια προφανώς για δυο-τρεις-τέσσερις μήνες με συγκεκριμένες επιλογές. Δηλαδή, οδηγεί και σε μακροχρόνια ανεργία και καμμία διασφάλιση του μέλλοντός τους και πελατειακές σχέσεις.

Και είναι και μια ωμή παραβίαση σε κάθε έννοια δημοκρατική και θεσμική, γιατί ξέρουμε πολύ καλά ότι οι εργαζόμενοι είχαν προσφύγει στο δικαστήριο και επρόκειτο, μάλιστα, να υπάρξει και περαιτέρω εκδίκαση της προσφυγής τους για τα ασφαλιστικά μέτρα. Και τι είδαμε; Να έρχεται νύχτα η τροπολογία να προκαταλάβει τη δικαιοσύνη.

Όμως, ταυτόχρονα, κύριε Υπουργέ, όπως έχουμε πληροφορηθεί, έχουν γίνει και όργια εκβιασμών όλο αυτό το διάστημα. Δηλαδή, είδαμε να γίνεται προσπάθεια να διασπαστεί το κίνημα των εργαζομένων και, μάλιστα, με απειλές και εκβιασμούς της λογικής: «Είτε αποσύρετε την προσφυγή σας είτε θα χάσετε τις αποζημιώσεις σας». Αυτή είναι η πραγματικότητα που σήμερα βιώνουν οι εργαζόμενοι της «ΛΑΡΚΟ».

Κύριε Υπουργέ, όσο και να προσπαθείτε να εξωραΐσετε και να δικαιολογήσετε τα αδικαιολόγητα ο κόσμος γνωρίζει πάρα πολύ καλά τι σημαίνει αυτή η τροπολογία. Το γνωρίζουν πρώτα απ’ όλα οι ίδιοι οι εργαζόμενοι, το γνωρίζει η περιφέρεια της χώρας που θα θιγεί, όπως το γνωρίζει και ο ελληνικός λαός που βιώνει τις πολιτικές σας. Για αυτόν τον λόγο είναι σαφής και η καταγγελία η δική μας και φυσικά η καταψήφιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, θα χρειαστώ ακόμη και κλείνω για την άλλη τροπολογία. Ξέρετε ότι, εδώ και μήνες, προσπαθεί ο κ. Χατζηδάκης με διάφορες λογιστικές αλχημείες να μας παρουσιάσει το αφήγημα ότι έχει λύσει το θέμα των εκκρεμών συντάξεων. Φυσικά αυτό δεν αληθεύει. Οι εκκρεμείς συντάξεις συνεχίζουν να είναι πάνω από τριακόσιες σαράντα χιλιάδες. Έφερε, μάλιστα, πριν από δύο μήνες και τροπολογία για fast track απονομή των συντάξεων. Όμως, η πραγματικότητα είναι ότι ήταν ομολογία αποτυχίας. Ήταν μια προσπάθεια επικοινωνιακής πολιτικής εν όψει εκλογών και δημιουργίας προσδοκίας στους εργαζόμενους, αλλά ταυτόχρονα μετακύλισης της ευθύνης της υποβολής των στοιχείων ως προς τη σύνταξη fast track στους ίδιους τους ασφαλισμένους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Στη συνέχεια ήρθε με μια τροπολογία fast track διαγραφής των συντάξεων στην ίδια λογική μειώνοντας, μάλιστα, και το συνταγματικό δικαίωμα της προηγούμενης ακρόασης. Τώρα έρχεται με νέα διάταξη στην άλλη τροπολογία -αναφέρθηκε και ο συνάδελφος ο κ. Μουλκιώτης- υποτίθεται να συμπληρώσει τα στοιχεία γιατί απλώς δεν βγαίνει.

Εγώ θέλω να καταθέσω για τα Πρακτικά ένα αποκαλυπτικό ρεπορτάζ της εφημερίδας «ΑΥΓΗ» της Κυριακής, όπου αναφέρει με στοιχεία και αριθμούς το πλήθος, αυτή τη στιγμή, του αδιεξόδου και των ερωτημάτων που έχουν τα παραρτήματα του ΕΦΚΑ σε όλη την Ελλάδα, καθώς δεν μπορεί να εφαρμοστεί αυτό το σύστημα και μια απάντηση της διοίκησης του ΕΦΚΑ, που στην ουσία έρχεται να πει ότι δεν υπάρχει ούτε εφαρμογή για fast track συντάξεις όσον αφορά την πιστοποίηση του ασφαλιστικού χρόνου, τη δυνατότητα να γίνει καταλογισμός των αχρεωστήτως καταβληθέντων και ότι γενικώς όλη αυτή η ιστορία των fast track συντάξεων είναι μια φούσκα επικοινωνιακή του Υπουργείου Εργασίας και του κ. Χατζηδάκη.

(Στο σημείο αυτό η Βουλευτής κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι σαφής, λοιπόν, η πλήρης αντίθεσή μας και στον εμπαιγμό των συνταξιούχων και πάνω από όλα σε αυτή την απαράδεκτη τροπολογία όσον αφορά τη μαζική απόλυση των εργαζομένων στη «ΛΑΡΚΟ».

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο τώρα στον κ. Κουρουμπλή Παναγιώτη για επτά λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, σήμερα στον Άρειο Πάγο συζητήθηκε η προσφυγή των καταναλωτικών οργανώσεων ΙΝΚΑ και ΕΚΠΟΙΖΩ κατά της ρήτρας αναπροσαρμογής, μιας ρήτρας που θεσπίστηκε για να εξυπηρετήσει συγκεκριμένα συμφέροντα τεσσάρων εταιρειών, τεσσάρων οικογενειών, με τις οποίες δεν τολμάτε να συγκρουστείτε. Και ελπίζουμε ότι η ελληνική δικαιοσύνη θα υπερασπιστεί την αξιοπρέπεια των Ελλήνων πολιτών από αυτή την αρπαγή.

Όμως, κύριε Πρόεδρε, έκπληκτος σήμερα πληροφορήθηκα -και θα ήθελα η Κυβέρνηση να το διαψεύσει- ότι οι πολίτες που πήραν ένα λογαριασμό με ρήτρα μετά τον Γενάρη δεν θα υπαχθούν σε αυτή τη ρύθμιση της περίφημης πλατφόρμας όπου θα μοιραστούν 280 εκατομμύρια σε πέντε εκατομμύρια δικαιούχους. Είναι ένα θέμα που πραγματικά δημιουργεί πολύ δυσμενείς εντυπώσεις.

Κύριε Πρόεδρε, την ίδια στιγμή που η Κυβέρνηση των αρεστών ικανοποιεί τα αιτήματα των ημετέρων με μπόνους έρχεται να στραγγαλίσει οικογένειες, όχι μόνο εργαζόμενους. Και θα ήθελα με όλο τον σεβασμό στον κ. Σταϊκούρα να του προτείνω για ένα δευτερόλεπτο να φέρει στα μάτια του την εικόνα των παιδιών αυτών των οικογενειών, που αν είχαν κάτι καλύτερο στη ζωή τους, δεν θα ζούσαν μέσα σε αυτές τις τρώγλες, προκειμένου να ζήσουν τις οικογένειές τους.

Την ίδια, λοιπόν, στιγμή, κύριε Πρόεδρε, που η ακρίβεια μαστίζει την ελληνική οικογένεια και κανείς δεν το αμφισβητεί αυτό, η Κυβέρνηση αποδεικνύεται παράλυτη στο να ελέγξει την αισχροκέρδεια. Μας λένε ότι κάνουν ελέγχους. Επιτέλους, ας πουν πού είναι αυτοί οι έλεγχοι και τι διαπιστώθηκε, όταν καθημερινά έχουμε αυξήσεις, έχουμε αυξήσεις στα καύσιμα.

Κύριε Πρόεδρε, δεν είμαστε στο Ταμ-Τουμ. Στην Ελλάδα είμαστε. Όλοι ξέρουμε ότι τα διυλιστήρια όφειλαν να έχουν κατ’ αρχάς σύστημα εισροών και εκροών.

Μπορεί να μας πει ο κύριος Υπουργός αν λειτουργεί ένα τέτοιο σύστημα στα διυλιστήρια;

Και το δεύτερο: Μπορεί να μας πει ο κύριος Υπουργός τα συμβόλαια που αγοράζουν, διότι τα δύο διυλιστήρια είναι διάρκειας τριών ή τεσσάρων μηνών και δεν είναι ημέρα με ημέρα; Διότι εδώ έχουμε καθημερινές αυξήσεις.

Την ίδια στιγμή, λοιπόν, κύριε Πρόεδρε, που η ακρίβεια, όπως είπα, μαστίζει συλλήβδην την ελληνική κοινωνία, υπάρχουν ορισμένες εκκρεμότητες που δημιουργούν την εντύπωση ότι λειτούργησε αυτή η Κυβέρνηση με κάποιον τρόπο και άρπαξε την ψήφο του ελληνικού λαού.

Θα πω, λοιπόν, μια πολύ μικρή ιστορία: Τι είπατε στους Βορειοηπειρώτες, κύριε Υπουργέ και τους αρπάξατε την ψήφο; Τι είπατε στους παλιννοστούντες Πόντιους; Ότι θα ρυθμίσετε το ζήτημα -αυτό είπε ο κ. Μητσοτάκης στο πρώτο δίμηνο της διακυβέρνησης της Νέας Δημοκρατίας, όταν τους συνάντησε- ότι η πατριωτική Κυβέρνηση της Νέας Δημοκρατίας θα αντιμετωπίσει το πρόβλημα αυτών των ανθρώπων, στους οποίους κόψατε με τον ν.4093/2012 τις συντάξεις. Ήρθε ο ΣΥΡΙΖΑ το 2015, προσπαθήσαμε να το διορθώσουμε, μας επέβαλε να το πάρουμε πίσω η τρόικα. Το 2019 ο ΣΥΡΙΖΑ έκανε τη ρύθμιση και αναμένετο να εκδοθεί εγκύκλιος και πέρασαν τρία χρόνια -τρία ολόκληρα χρόνια!- και τους κρατάτε ομήρους αυτούς τους ανθρώπους, για να φτάσουν οι εκλογές και να αρπάξετε πάλι την ψήφο τους.

Δεν έφταναν τρία χρόνια, κύριε Υπουργέ, για να δώσετε τη δυνατότητα όχι κατεβάζοντας στο 40, στο 30, αλλά δεν είπατε και εκεί την αλήθεια, γιατί οι Έλληνες αυτοί, οι Βορειοηπειρώτες, ήρθανε το 1990, το 1991 και τότε δεν υπήρχαν χαρτιά ομογενών, υπήρχαν βίζες. Και δεν συνυπολογίσατε από το 1991 μέχρι το 1998, όπου είναι αρχή της μόνιμης και νόμιμης παρουσίας τους, ενώ είναι άδικο αυτό.

Και καλά αυτό, όσον αφορά τους ανασφάλιστους δεν μπορούσατε, κύριε Υπουργέ, σε οκτώ χιλιάδες ανθρώπους να ικανοποιήσετε αυτό το αίτημα τρία ολόκληρα χρόνια και λιμνάζει αυτή η υπόθεση στα γραφεία του κ. Σκυλακάκη; Και τι ζητάνε να πάρουν αυτοί οι άνθρωποι; Να τους δώσουμε τη δυνατότητα να παραμείνουν, κύριε Υπουργέ, εκεί που ξέρετε και που υπερασπίζονται αυτά που ξέρουμε όλοι ότι υπερασπίζονται.

Κύριε Πρόεδρε, θα πω τώρα για το νομοσχέδιο ορισμένες σκέψεις. Θα επανέλθω εγώ, παρ’ ότι ο κ. Σταϊκούρας προχθές έκανε μία τοποθέτηση η οποία δεν είναι αληθής και δεν είναι ειλικρινής.

Εγώ θα πω ότι σήμερα, λοιπόν, η χώρα μπαίνει στην κανονικότητα. Να μην επανέλθω στις περιόδους των μνημονίων και τις επιβολές των Ευρωπαίων προστατών μας.

Τώρα που είμαστε μια χώρα που μπαίνουμε στην κανονικότητα, κύριε Υπουργέ, τι είναι αυτό που απειλεί τους κυρίους στο Διοικητικό Συμβούλιο του φορέα που συζητάμε σήμερα, του Ταμείου Χρηματοπιστωτικής Σταθερότητας και πρέπει να τους εξασφαλίσουμε ασυλία; Από τώρα τους λέμε «μπορείτε εύκολα να πουλήσετε κάτω από τη χρηματιστηριακή αξία», σε περίοδο που -τέλος πάντων- είμαστε σε ένα άλλο περιβάλλον και αναλαμβάνετε αυτή την ευθύνη;

Εγώ, κύριε Υπουργέ, ως νομικός θα τολμήσω να σας πω ότι αν το κάνουν αυτοί οι κύριοι αυτό, θα υποκρύπτει δόλο. Δεν είναι τόσο σίγουροι, να μην είναι τόσο σίγουροι. Δεν είναι τα πράγματα τόσο απλά, για να διαχειρίζονται την περιουσία του ελληνικού λαού. Είναι, λοιπόν, ένα ζήτημα που θέλει εξαιρετική προσοχή.

Η δεύτερη παρατήρηση, κύριε Πρόεδρε, που ήθελα να κάνω…

**ΠΡΟΕΔΡΕΥΩΝ (Γεώργιος Λαμπρούλης):** Και να ολοκληρώσετε, κύριε Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε, θα κλείσω.

Θα επανέλθω στο θέμα των ανθρώπων που πήραν εκείνα τα περίφημα δάνεια με έκφραση «το ελβετικό φράγκο».

Επιτέλους, κύριε Υπουργέ, δώστε τη δυνατότητα στο ελληνικό Κοινοβούλιο, στην Επιτροπή Οικονομικών να συζητήσουμε. Είναι εβδομήντα χιλιάδες οικογένειες! Να αναζητήσουμε, τουλάχιστον να ξέρουν ότι κάναμε μία προσπάθεια όλοι μαζί -δεν λέω ότι εμείς είμαστε ευαίσθητοι και εσείς δεν είστε, όλοι μαζί- όλοι μαζί να κάνουμε μία συζήτηση στην επιτροπή, μήπως μπορέσουμε και βρούμε μία καλύτερη λύση για αυτούς τους ανθρώπους.

Και κλείνω, κύριε Πρόεδρε, με αυτή την περίφημη διαδικασία που θα μπει σε εξέλιξη, την αντικατάσταση των συσκευών.

Κύριε Υπουργέ, σε μια χώρα που πραγματικά χειμάζεται θα αντικαταστήσουμε αυτές τις συσκευές. Μάλιστα. Και ξέρουμε όλοι ότι αυτές οι συσκευές είναι εισαγόμενες, για να μην πω ότι έχουμε φτάσει σε ένα σημείο που έχουμε 11% αύξηση των εξαγωγών και 17% των εισαγωγών. Θα αυξήσουμε ακόμα περισσότερο τις εισαγωγές.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Κουρουμπλή, παρακαλώ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Και δεν έχουμε βάλει μέσα σε αυτό το πλαίσιο, κύριε Υπουργέ, τους ηλιακούς θερμοσίφωνες που κατασκευάζονται στην Ελλάδα, που έχουμε τρεισήμισι εκατομμύρια, κύριε Πρόεδρε, σπίτια χωρίς ηλιακούς θερμοσίφωνες σε μια χώρα που ξέρουμε πάρα πολύ καλά πόσο, σε τι βαθμό έχουμε αξιοποιήσει την ηλιακή ενέργεια.

Πρέπει, λοιπόν, να επιδοτήσουμε την εγκατάσταση ηλιακών θερμοσιφώνων σε όλα τα σπίτια, διότι λένε οι ειδικοί -δεν είμαι ειδικός, κύριε Υπουργέ- ότι η κατανάλωση σε ενέργεια από τους θερμοσίφωνες είναι το 15%. Δηλαδή, αν εγκαταστήσουμε σε όλα τα σπίτια θερμοσίφωνες -που θα κατασκευάζονται και στην Ελλάδα και θα δημιουργούνται και θέσεις εργασίας- δίνοντας μια επιδότηση, μπορούμε να περισώσουμε, μπορούμε να περιορίσουμε αυτή την εξέλιξη της ενέργειας που αναζητούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Κωνσταντίνος Μαραβέγιας από τη Νέα Δημοκρατία.

Ορίστε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα για τρεις θεμελιακούς -κατά τη γνώμη μου- θεσμούς της σύγχρονης οικονομίας που εξασφαλίζουν και τη σταθερότητα του τραπεζικού συστήματος και τη δυνατότητα του κράτους να δανείζεται με όρους συμφέροντες και την προστασία των ιδιωτών που επενδύουν στην Κεφαλαιαγορά, το Ταμείο Χρηματοπιστωτικής Σταθερότητας, τον ΟΔΔΗΧ και το Συνεγγυητικό Κεφάλαιο Εξασφάλισης Επενδυτικών Υπηρεσιών. Είναι τρεις θεσμοί που έχουν λειτουργήσει μέχρι τώρα προς όφελος της ελεύθερης οικονομίας, αλλά σίγουρα χρειάζονται ενίσχυση και αναβάθμιση. Και αυτός είναι και ο βασικός σκοπός του νομοσχεδίου.

Ξεκινώντας με το Ταμείο Χρηματοπιστωτικής Σταθερότητας, είναι χρήσιμο να θυμόμαστε πως αποτέλεσε και αποτελεί έναν μεταβατικό θεσμό, ο οποίος μετά την έξοδο της χώρας από τα μνημόνια θα έπρεπε και αυτός να ολοκληρώσει την αποστολή του, να δρομολογήσει δηλαδή, την αποεπένδυση του δημοσίου από τις τράπεζες στις οποίες σήμερα διατηρεί συμμετοχή, αφού πρώτα διαπιστώσει ότι αυτές μπορούν να λειτουργήσουν αποτελεσματικά με όρους ελεύθερης οικονομίας.

Στόχος, λοιπόν, του ΤΧΣ είναι να αποκαταστήσει την αξιόπιστη και βιώσιμη λειτουργία των τραπεζών, χωρίς τη συνεχιζόμενη οικονομική συμμετοχή του κράτους.

Για τη Νέα Δημοκρατία το κράτος δεν μπορεί και δεν πρέπει να είναι ούτε επιχειρηματίας ούτε να κάνει τον κεφαλαιούχο, βάζοντας λεφτά των φορολογουμένων σε ιδιωτικές εταιρείες.

Υπάρχει, βέβαια και η άλλη άποψη, αυτή του Κομμουνιστικού Κόμματος για κρατικοποίηση των τραπεζών και του ΣΥΡΙΖΑ για ένα παράλληλο τραπεζικό σύστημα. Και σε ό,τι αφορά μεν το Κομμουνιστικό Κόμμα, η θέση όσο ακραία ή ανεδαφική και αν ακούγεται, είναι καθαρή. Από την άλλη, η πρόταση του ΣΥΡΙΖΑ για ένα παράλληλο τραπεζικό σύστημα είναι μάλλον θολή και προφανώς και δεν αποτελεί μόνο άποψη του κ. Δραγασάκη, αλλά μια μετάλλαξη της πολιτικής ΣΥΡΙΖΑ που οδήγησε στο κλείσιμο των τραπεζών το 2015. Είναι, επομένως, ένα νέο στοίχημα του ΣΥΡΙΖΑ με άγνωστες συνέπειες, αλλά και παρενέργειες.

Είναι η συνέχιση της πολιτικής της κυβέρνησης Τσίπρα που αντιμετώπισε μέχρι το 2019 τους πολίτες και την οικονομία μάλλον σαν πειραματόζωα. Το ερώτημα είναι αν υπάρχουν άνθρωποι που να θέλουν να παίξουν το 2022 τη χώρα στα ζάρια. Νομίζω ότι μάλλον η απάντηση δίνεται από τη χαμηλή δημοσκοπική απήχηση του ΣΥΡΙΖΑ, όπως αυτή αποκαλύπτεται από πλήθος ερευνών της κοινής γνώμης.

Κύριε Υπουργέ, το παρόν νομοσχέδιο περιέχει την κατά τη γνώμη μου εξίσου σημαντική αναβάθμιση του Συνεγγυητικού Κεφαλαίου Εξασφάλισης Επενδυτικών Υπηρεσιών και στόχος του νομοσχεδίου είναι η βελτίωση της προστασίας των επενδυτών που συναλλάσσονται με τα συμμετέχοντα στο Συνεγγυητικό Κεφάλαιο μέλη, όπως τις ανώνυμες εταιρείες διαχείρισης αμοιβαίων κεφαλαίων, τα συμμετέχοντα πιστωτικά ιδρύματα, τις ανώνυμες εταιρείες διαχείρισης οργανισμών εναλλακτικών επενδύσεων, τις εταιρείες επενδυτικής διαμεσολάβησης, αλλά και τα υποκαταστήματα εταιρειών επενδύσεων και τις εταιρείες διαχείρισης με έδρα σε άλλο κράτος-μέλος της Ευρωπαϊκής Ένωσης ή τρίτες χώρες και την αξιόπιστη λειτουργία της κεφαλαιαγοράς μέσα σε ένα διαρκώς διευρυμένο και πολυπλοκότερο φάσμα επενδυτικών υπηρεσιών και χρηματοπιστωτικών μέσων.

Ο τρίτος πυλώνας που ενισχύει το παρόν νομοσχέδιο είναι ο ΟΔΔΗΧ. Ο Οργανισμός Διαχείρισης του Δημοσίου Χρέους αποτελεί ουσιαστικά το πρόσωπο της χώρας μας στις συναλλαγές της με τις διεθνείς χρηματαγορές. Ο ΟΔΔΗΧ έχει ως συστατικό σκοπό τη μέριμνα για τη χρηματοδότηση του ελληνικού δημοσίου, τη βελτίωση του κόστους δανεισμού και την επίτευξη της καλύτερης δυνατής διάρθρωσης του δημοσίου χρέους, σύμφωνα με τις ανάγκες της χώρας αλλά και τις διεθνείς οικονομικές συνθήκες. Επομένως, η αποτελεσματικότερη δράση του ΟΔΔΗΧ με την ενιαία ρύθμιση της οργάνωσης και λειτουργίας του, στην οποία αποσκοπεί το Υπουργείο Οικονομικών, συνιστά και πρέπει να συνιστά ένα προφανές ζητούμενο, ιδιαίτερα εν όψει της εξόδου της Ελλάδας από την ενισχυμένη εποπτεία σε περίπου δύο μήνες από τώρα, αλλά και της απόκτησης επενδυτικής βαθμίδας για το 2023 που αποτελεί τον μέγιστο εθνικό στόχο.

Ειδικά η τελευταία αυτή εξέλιξη, λοιπόν, αναμένεται να οδηγήσει μακροπρόθεσμα στη μείωση τόσο του απόλυτου κόστους νέου δανεισμού για το ελληνικό δημόσιο όσο και του σχετικού κόστους μέσω της περαιτέρω μείωσης των περιθωρίων πιστωτικού κινδύνου σε σχέση με τις άλλες χώρες της Ευρωζώνης. Τα δημοσιονομικά οφέλη που έρχεται να αποκομίσει η χώρα μας από αυτήν την αναβάθμιση μπορεί να είναι τεράστια, αν βέβαια δεν συνεχιστεί και η σημερινή γεωπολιτική αστάθεια και οι πληθωριστικές πιέσεις που υφιστάμεθα για μεγάλο χρονικό διάστημα.

Κύριε Πρόεδρε, μια ακόμα σημαντική διάταξη του νομοσχεδίου αφορά την προσαύξηση της έκπτωσης φόρου για επενδύσεις που αφορούν την πράσινη οικονομία, την ενέργεια και ψηφιοποίηση που είναι οι βασικοί πυλώνες του Ταμείου Ανάκαμψης και Ανθεκτικότητας. Έτσι χορηγείται κίνητρο προσαυξημένης έκπτωσης κατά 100% σε δαπάνες μικρομεσαίων επιχειρήσεων που αφορούν την πράσινη και την ψηφιακή οικονομία, προκειμένου να ενισχυθούν και τα φορολογικά κίνητρα για επενδύσεις σε αυτούς τους καίριους για τη βιώσιμη ανάπτυξη τομείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, με μια αναφορά στην τροπολογία του Υπουργείου Εργασίας που περιλαμβάνει δύο μέτρα, κατά τη γνώμη μου, άμεσης κοινωνικής στήριξης. Το ένα αφορά το πρόγραμμα επιδοτούμενων θέσεων εργασίας για νέους από δεκαοχτώ έως είκοσι εννέα ετών χωρίς προϋπηρεσία, το λεγόμενο «Πρώτο Ένσημο» το οποίο ενισχύεται με πρόσθετους πόρους. Έτσι τριπλασιάζεται η επιδότηση που θα ανέρχεται πλέον σε 3.600 ευρώ για έξι μήνες, από 1.200 ευρώ που ίσχυε για κάθε θέση εργασίας. Και υπενθυμίζω ότι το «Πρώτο Ένσημο» συνεχίζει να περιλαμβάνει ρήτρα διατήρησης των εν λόγω επιδοτούμενων θέσεων εργασίας.

Το δεύτερο μέτρο που υπογραμμίζει την κοινωνική ευαισθησία της Κυβέρνησης Μητσοτάκη είναι η καθιέρωση ενός νέου προγράμματος οικονομικής στήριξης οικογενειών ύψους 300 εκατομμυρίων ευρώ ετησίως, για την πρόσβαση βρεφών και νηπίων σε υπηρεσίες προσχολικής αγωγής και φροντίδας, συμπεριλαμβανομένων των ατόμων με αναπηρία, παιδιών και εφήβων, για υπηρεσίες δημιουργικής απασχόλησής τους.

Αυτό το νέο πρόγραμμα έρχεται να συμπληρώσει τα διαπιστωμένα κενά που υπάρχουν στα «voucher», επεκτείνοντας τις παροχές σε όλα τα παιδιά που τις έχουν ανάγκη και περιλαμβάνοντας πρακτικά όλους τους παρόχους, κρατικούς και ιδιωτικούς. Απαραίτητη προϋπόθεση είναι προφανώς η συμμόρφωση των συμμετεχόντων παιδικών και βρεφονηπιακών σταθμών ΙΚΔΑΠ με τις προδιαγραφές λειτουργίας και ασφάλειας που θέτει το Υπουργείο Εργασίας.

Μάλιστα, θα συμφωνήσω απόλυτα με την κ. Μιχαηλίδου, η οποία έχει επανειλημμένα ξεκαθαρίσει και πρόσφατα με άλλες αφορμές ότι τέτοια θέματα δεν μπορούν και δεν θα είναι ποτέ υπό διαπραγμάτευση. Όλοι, φυσικά, θέλουμε να συνεχίσουν να λειτουργούν κανονικά αυτές οι δομές, λαμβάνοντας κρατική ενίσχυση προκειμένου να πληρώνουν τους εργαζόμενους και τις υποχρεώσεις τους. Όμως, πρέπει επίσης όλοι να θυμόμαστε ότι αυτές οι δομές υπάρχουν για να φιλοξενούν και να φροντίζουν παιδιά, των οποίων το καλό οφείλει να είναι κορυφαία προτεραιότητα κάθε ευνομούμενης πολιτείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μαραβέγια.

Επόμενος ομιλητής είναι ο κ. Παππάς Νικόλαος.

Εν τω μεταξύ, μέχρι να ετοιμαστεί το Βήμα, θα ήθελα να εκμεταλλευτούμε τον χρόνο για δύο ανακοινώσεις.

Η πρώτη ανακοίνωση αφορά τη Διαρκή Επιτροπή Παραγωγής και Εμπορίου που καταθέτει τις εκθέσεις της επί των σχεδίων νόμων του Υπουργείου Υποδομών και Μεταφορών:

Α. «Κύρωση της δι’ ανταλλαγής επιστολών συναφθείσας τροποποίησης της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για τις αεροπορικές μεταφορές».

Β. «Κύρωση της Συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας των Σεϋχελλών».

Γ. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για τη ρύθμιση της σιδηροδρομικής διασυνοριακής κυκλοφορίας»

Δ. «Κύρωση Πρωτοκόλλων σχετικών με την τροποποίηση των άρθρων 50 (α) και 56 της Σύμβασης Διεθνούς Πολιτικής Αεροπορίας».

Η δεύτερη ανακοίνωση αφορά τη Διαρκή Επιτροπή Κοινωνικών Υποθέσεων η οποία καταθέτει την έκθεσή της στο σχέδιο νόμου του Υπουργείου Υγείας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας (ΠΟΥ), ενεργώντας μέσω του Περιφερειακού Γραφείου της για την Ευρώπη, για την ίδρυση υπο-γραφείου για την ποιότητα της περίθαλψης και την ασφάλεια των ασθενών στο Γραφείο ΠΟΥ Αθήνας».

Κύριε Παππά, ευχαριστούμε για την υπομονή. Ορίστε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα η Εθνική Αντιπροσωπεία καλείται να ψηφίσει μια τεράστια μεταφορά πλούτου από τους Έλληνες φορολογούμενους που έχουν καταβάλει 40 δισεκατομμύρια ευρώ για να ανακεφαλαιοποιηθούν οι τράπεζες, προς όσους επωφεληθούν από την πώληση των μετοχών του ΤΧΣ το οποίο ενθαρρύνεται να πουλήσει αυτές τις μετοχές σε τιμές και κάτω από την τιμή κτήσης και κάτω από τη χρηματιστηριακή.

Σταματήστε, κύριε Σταϊκούρα -επειδή είναι μια μέθοδος πάγια, όχι μόνο δική σας, αλλά και άλλων κυβερνητικών στελεχών- να κραδαίνετε υποχρεώσεις τις οποίες κληρονομήσαμε από εσάς κάθε φορά που νομοθετείτε, διότι αποδεικνύεται ότι εσείς δεν χρειάζεστε κανέναν εξωτερικό καταναγκασμό για να ζημιώνετε το δημόσιο. Κανέναν! Σας υποχρεώνει τώρα κανείς να πουλήσετε άρον-άρον τις μετοχές του ΤΧΣ; Όχι. Δική σας πρόνοια είναι, διότι όπως είπε και ο Κοινοβουλευτικός μας Εκπρόσωπος, όποια και αν είναι μια ερώτηση οι ιδιωτικοποιήσεις είναι η απάντηση διά πάσα νόσο και παντός καιρού κιόλας. Άρα θα σας έλεγα ότι έχει εξαντλήσει αυτή η μέθοδος τα καύσιμά της ως μέθοδος αντιπαράθεσης με την Αντιπολίτευση.

Μου κάνει τρομερή εντύπωση, επειδή σας άκουσα με μεγάλη προσοχή, το εξής: Για τον ελέφαντα στο δωμάτιο δεν θα μιλήσετε; Εδώ έχουμε ένα τραπεζικό σύστημα το οποίο δεν ανταποκρίνεται στον θεμελιακό του ρόλο που είναι η χρηματοδότηση της ελληνικής οικονομίας. Μάλιστα. Ο διοικητής της Τράπεζας της Ελλάδος λέει ότι μόνο το 3% των ελληνικών επιχειρήσεων είναι φερέγγυες. Απαντάει σε σχέση με αυτό το νομοθέτημά σας; Ισχυρίζεστε ότι θα αλλάξουν οι συνθήκες χρηματοδότησης της ελληνικής οικονομίας, επειδή θα ιδιωτικοποιηθούν άρον-άρον όλα τα κομμάτια τα οποία μπαίνουν στο δημόσιο και είναι στο τραπεζικό σύστημα; Απάντηση δεν παίρνουμε.

Όμως, πολύ φοβάμαι ότι δεν παίρνουμε απάντηση διότι ενδεχομένως εδώ -και ξέρετε τις κακές γλώσσες και πρέπει να είστε και σε θέση να τις διαψεύδετε διότι μπορεί να σκεφτεί κάποιος ότι εδώ έχουμε ένα δούναι και λαβείν με τις ηγεσίες των τραπεζών. Είναι το κόμμα σας επί προεδρίας Κυριάκου Μητσοτάκη και διπλασίασε τα χρέη του προς τις τράπεζες από 200 τα 400. Αν το κρατήσετε τον κύριο Μητσοτάκη μετά και τις επόμενες εκλογές θα το πάει στο 1 δισεκατομμύριο. Ο άνθρωπος λεηλάτησε το ίδιο σας το κόμμα λεηλάτησε το ίδιο στο κόμμα που έχετε διπλασιάσει τα χρέη και μάλιστα θυμάμαι και τον κ. Μητσοτάκη που διεκδικούσε την αρχηγία της Νέας Δημοκρατίας βγήκε εξελέγη και με μία έτσι υπόσχεση ότι θα τακτοποιήσει και τα οικονομικά της .

Και μάλιστα, θυμάμαι όταν ο κ. Μητσοτάκης διεκδικούσε την αρχηγία της Νέας Δημοκρατίας βγήκε, εξελέγη και με μία υπόσχεση ότι θα τακτοποιήσει και τα οικονομικά της. Και βέβαια αν αυτό δεν ισχύει, θα σας υπενθυμίσω ότι θα πρέπει να προστρέξετε στην πρόταση που κάναμε εμείς, τα υπερχρεωμένα κόμματα να καταβάλουν το 75% της κρατικής τους επιχορήγησης και να δεσμεύεται μέχρι το 40% της αποζημίωσης των Βουλευτών για να εξυπηρετούνται τα χρέη. Αυτό βεβαίως μπορεί να μην αφορά πολλούς από όσους είναι αυτή τη στιγμή στην Κοινοβουλευτική Ομάδα της Νέας Δημοκρατίας, διότι ξέρετε στην επόμενη Βουλή σαράντα ή πενήντα απ’ αυτούς δεν θα είναι στην Κοινοβουλευτική Ομάδα της Νέας Δημοκρατίας, δεν θα εκλεγούν, αλλά θα ήταν ένα καλό βήμα για να δείξετε ότι δεν υπάρχει αυτή η συναλλαγή.

Το θεμελιακό, όμως πρόβλημα έχει επισημανθεί και από άλλους ομιλητές του ΣΥΡΙΖΑ - Προοδευτική Συμμαχία και είναι ότι εσείς βλέπετε τον κόσμο ανάποδα, κύριε Σταϊκούρα. Οι τράπεζες είναι για να υπηρετούν την οικονομία και την κοινωνία και την παραγωγή. Όχι το αντίθετο. Και εδώ δεν υπάρχει ούτε στο βάθος του τούνελ η λογική με την οποία το συγκεκριμένο νομοθέτημα θα βοηθήσει στην πραγματική οικονομία.

Αυτό είναι νομίζω το βασικό ζήτημα. Κάνετε χαρτοπόλεμο τα 40 δισεκατομμύρια της ανακεφαλαιοποίησης των τραπεζών αντί να περιφρουρήσετε το δημόσιο συμφέρον. Μιλάμε για ύψος ενός ποσού, το οποίο είναι παραπάνω και από το μαξιλάρι το οποίο κληρονομήσατε από εμάς. Ισχυρίζεστε ότι το κάνετε διότι τελειώνει η διάρκεια ζωής του ΤΧΣ, αλλά παραβλέπετε να πείτε ότι θα μπορούσαν οι μετοχές να μεταφερθούν σε άλλο φορέα του δημοσίου.

Χωρίς δημόσιο έλεγχο θα σας έλεγα ότι ανοίγετε το δρόμο για μία μεγάλη εκκαθάριση στην ελληνική οικονομία. Και αυτή την εκκαθάριση θα την κάνουν οι τράπεζες και επειδή οι τράπεζες έχουν και τον τελικό λόγο στο μεγαλύτερο κομμάτι του Ταμείου Ανάκαμψης, θέλω ειλικρινώς να σας ρωτήσω, με εσάς γιατί να συζητάμε για αναπτυξιακή στρατηγική στη χώρα; Με ποια εργαλεία ακριβώς θα την κάνετε; Πώς η πολιτεία βάζει προτεραιότητες; Πού αξιολογεί ποιον κλάδο πρέπει να στηρίξει, να βοηθήσει, ποιος έχει καλό πολλαπλασιαστή για να υποδείξει ρυθμίσεις δανείων σε κλάδο, να προτεραιοποιήσει; Το αφήνουμε και αυτό στον ιδιωτικό τομέα.

Είστε απολύτως συνεπείς σε ιδέες οι οποίες πραγματικά έχουν καταστρέψει οικονομίες ξανά και ξανά. Βεβαίως δεν προκαλεί καμμία έκπληξη ότι φιμώνετε το δημόσιο εν όψει αποφάσεων σε σχέση με τα κόκκινα δάνεια. Και επειδή έτσι κομπορρημονείτε και από αυτό το Βήμα ότι μειώθηκαν τα κόκκινα δάνεια, που έχουν στο χαρτοφυλάκιό τους οι τράπεζες, είναι προφανές ότι απλώς μεταφέρθηκαν σε άλλα χαρτοφυλάκια. Είναι κόκκινη όλη η ελληνική οικονομία και καλό θα ήταν να δούμε και ποιες είναι οι εταιρείες οι οποίες αυτά τα κόκκινα δάνεια τα παίρνουν και με ποιες διαδικασίες.

Βεβαίως δεν θα περίμενε κανένας κάτι άλλο, καταργείτε και το βέτο του δημοσίου σε σχέση με τη διανομή μερισμάτων και μπόνους, διότι αν δεν χρυσοπληρωθούν αυτοί που θα ζημιώσουν το δημόσιο, η δουλειά φαίνεται ότι στο μυαλό το δικό σας έχει μείνει μισή.

Άρα λοιπόν, εμείς λέμε ότι το δημόσιο θα πρέπει να έχει ισχυρή παρουσία στον τραπεζικό τομέα, ακριβώς για να μπορέσει να βάλει αναπτυξιακές προτεραιότητες, όπως πρέπει να έχει ισχυρή παρουσία το δημόσιο και στις μεγάλες υποδομές και στις δημόσιες επιχειρήσεις. Εσείς αντίθετα ξεπουλήσατε τη ΔΕΗ.

Θέλω να σας πληροφορήσω ότι στην Ευρώπη και ενδεχομένως και στην αγαπημένη σας Γερμανία, με κυβέρνηση χριστιανοδημοκρατών, είχαμε πάνω από τριακόσιες περιπτώσεις αποϊδιωτικοποίησης υποδομών ενέργειας τη δεκαετία 2010 - 2020 και στον τομέα των μεταφορών πάνω από πενήντα. Εσείς και τη ΔΕΗ ξεπουλάτε και βεβαίως χαρίζετε και τη «ΛΑΡΚΟ».

Δεν ξέρω, κύριε Σταϊκούρα, αν αισθάνεστε ότι κάτι πρέπει να πείτε για το γεγονός ότι τα ελληνικά ομόλογα είναι στο 4,7 σήμερα ή για το γεγονός ότι το Χρηματιστήριο βγαίνει με το κεφάλι κάτω. Νομίζω ότι θα έπρεπε κάτι να πείτε.

Δυο σημεία και ολοκληρώνω, κύριε Πρόεδρε και ευχαριστώ για την ανοχή. Κάναμε μια πρόταση σε συζήτηση με το Υπουργείο Υποδομών. Προτείναμε να εφαρμοστεί το γερμανικό σύστημα για τις αστικές μεταφορές και να πάει στα 9 ευρώ η μηνιαία κάρτα. Το Υπουργείο Υποδομών επικαλέστηκε οικονομική στενότητα. Αντιλαμβάνεστε ότι δεν είναι πειστικό, διότι αυτό το μέτρο με βάση το κονδύλι το οποίο εισπράττει ο ΟΟΣΑ, μιλάω για τις συγκοινωνίες στην Αθήνα, θα κοστίσει γύρω στα 50 - 60 εκατομμύρια ευρώ. Είναι ικανό όμως να μεταμορφώσει τον τρόπο με τον οποίο οι κάτοικοι του λεκανοπεδίου μετακινούνται. Το ίδιο ισχύει και για τη Θεσσαλονίκη. Είναι ένα τολμηρό βήμα, δεν κοστίζει πολύ, έχει εφαρμοστεί αλλού, υπάρχει παράδειγμα, υπήρξε έκρηξη μετακινήσεων με τα μέσα μαζικής μεταφοράς και καλείστε νομίζω να το κάνετε.

Και βεβαίως, επειδή τον κόσμο ανάποδα μπορεί να τον βλέπετε, αλλά προσέξτε μην γυρίσει ανάποδα, διότι ήρθαν και μηνύματα από τη Γαλλία όπου η Ενωμένη Αριστερά προκάλεσε έναν πολιτικό σεισμό, ο οποίος εμείς προσδοκούμε να ολοκληρωθεί και να κερδίσει στις βουλευτικές εκλογές.

Μέχρι τότε, μέχρι να καταλάβετε τι γίνεται και διεθνώς, θέλουμε να σας καλέσουμε για ακόμα μία φορά να μη ζημιώνετε το δημόσιο με τα νομοθετήματα σας. Το δημόσιο συμφέρον, εσείς καλείστε να το υπηρετείτε και όχι να το προβάλλετε και κυρίως, να μην προσβάλλετε και την νοημοσύνη μας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Κατσώτης από το Κομμουνιστικό Κόμμα Ελλάδας.

Θα ακολουθήσει η κ. Φωτίου, ο κ. Καββαδάς, ο κ. Παπαδημητρίου και ο κ. Βίτσας.

**ΧΡΗΣΤΟΣ ΚΑΤΣΩΤΗΣ:** Αν δεν κάνω λάθος, πολιτικό σεισμό λέγατε ότι έγινε και όταν ήλθε ο Μακρόν στη Γαλλία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σωστά! Και με tweet, μάλιστα!

**ΧΡΗΣΤΟΣ ΚΑΤΣΩΤΗΣ:** Πολιτικό σεισμό και όταν ήλθε ο Μπάιντεν κ.ο.κ.. Γνωρίζουμε πολύ καλά τι έγινε με όλους αυτούς και τον πόλεμο που κάνουν όλοι αυτοί στην Ουκρανία, με τις συνέπειες βέβαια που έχουν οι λαοί, όχι μόνο της Ουκρανίας, αλλά όλης της περιοχής.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ανάσα για όλη την Ευρώπη λέγατε!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Έχασε η Λεπέν, δεν το καταλαβαίνετε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

Ορίστε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Κύριε Σταϊκούρα, όλοι ξέρουν πια ποιοι είναι οι φυσικοί αυτουργοί ενός προμελετημένου εγκλήματος σε βάρος της «ΛΑΡΚΟ», σε βάρος των εργαζομένων, των διαφόρων προμηθευτών, του λαού των περιοχών, έγκλημα βέβαια που έγινε για λογαριασμό των συμφερόντων εγχώριων και ξένων επιχειρηματικών ομίλων.

Τα ονόματα είναι γνωστά: Ευρωπαϊκή Ένωση, Νέα Δημοκρατία, ΠΑΣΟΚ και ΣΥΡΙΖΑ, όλοι σας δεσμευτήκαμε στις απαιτήσεις των ομίλων για να έρθει στα χέρια τους η «ΛΑΡΚΟ». Αυτό το έγκλημα είναι διαρκές με μακροπρόθεσμες συνέπειες, βαριές για τους εργαζόμενους, τους προμηθευτές, το λαό της περιοχής, συνολικά για το λαό.

Οι εργαζόμενοι της «ΛΑΡΚΟ» που κάνουν το χώμα ατσάλι, που μετρούν ογδόντα νεκρούς και εκατοντάδες σακατεμένους, που έχουν δώσει τη ζωή τους δουλεύοντας κάτω από πολύ δύσκολες συνθήκες, έχουν απέναντί τους την Ευρωπαϊκή Ένωση και όλους εσάς που υλοποιείτε αυτές τις αντεργατικές πολιτικές, τις επιλογές των μονοπωλιακών και επιχειρηματικών ομίλων.

Σήμερα η Κυβέρνηση της Νέας Δημοκρατίας με την κατάπτυστη τροπολογία δίνει τη χαριστική βολή και βάζει την ταφόπλακα στη «ΛΑΡΚΟ» και στις ζωές των εργαζομένων. Λειτουργείτε ως εντολοδόχοι των επενδυτικών συμφερόντων και ως αδίστακτοι dealers φέρνετε σε πέρας μια βρώμικη, ανήθικη αποστολή που είναι η παράδοση της «ΛΑΡΚΟ» στους επιχειρηματικούς ομίλους, καθαρή από εργαζόμενους και χρέη.

Αυτό είναι το ολιστικό σας σχέδιο, κύριε Σταϊκούρα. Αυτή είναι η προστασία των εργαζομένων, που λέτε. Ενώ οδηγείτε στην ανεργία χίλιους τριακόσιους εργάτες και στην έξωση τριακοσίων οικογενειών από τα σπίτια που τους έχουν παραχωρηθεί, ενώ τους οδηγείτε στη δυστυχία, τους κοροϊδεύετε λέγοντας ότι αυτό είναι προς όφελος της εθνικής οικονομίας και της δημιουργίας νέων θέσεων εργασίας.

Πώς μπορεί να χαρακτηρίσει κανείς αυτή τη στάση; Απάτη; Πολιτική αλητεία; Όπως και αν τη χαρακτηρίζει κανείς, είναι λίγο μπροστά στο μέγεθος της διαστρέβλωσης της πραγματικότητας. Όμως αυτό είναι το αποκρουστικό πρόσωπο του βάρβαρου συστήματος που υπηρετείτε. Αυτοί είστε και εσείς. Είστε αδίστακτοι απέναντι στους εργαζόμενους που δεν αποδέχονται να απολυθούν, να δυστυχήσουν για το καλό δήθεν της οικονομίας, δηλαδή του επενδυτή, που δεν συμβιβάζονται να παρουσιάζετε τις αποζημιώσεις ως δική σας ρύθμιση, ενώ είναι κεκτημένο δικαίωμα που το τσεκουρώνετε κιόλας.

Είστε αδίστακτοι σε εργαζόμενους που δεν συμβιβάζονται με τα γνωστά προγράμματα του ΟΑΕΔ, για να περάσουν την υπόλοιπη ζωή τους στη φτώχεια και στην ανέχεια, για να θησαυρίζει ο επενδυτής, σε εργαζόμενους που δεν συμβιβάζονται με κάποιες μηνιαίες ή δίμηνες συμβάσεις εργασίας με τον ειδικό διαχειριστή. Αυτό, κύριοι, δεν είναι προστασία, όπως τη χαρακτηρίσατε. Επίσης, είστε αδίστακτοι σε εργαζόμενους που δεν συμβιβάζονται να μείνουν άνεργοι, άστεγοι, προκειμένου να ολοκληρωθεί επιτυχώς η β΄ φάση ιδιωτικοποίησης προς όφελος, όπως λέτε, της εθνικής οικονομίας και της δημιουργίας νέων θέσεων εργασίας, όπως προκλητικά και ξεδιάντροπα αναφέρετε στην αιτιολογική έκθεση.

Ενώ η Κυβέρνηση με το άρθρο 6 της τροπολογίας βάζει ταφόπλακα στη «ΛΑΡΚΟ» με πρόσχημα τις κρατικές ενισχύσεις, με το άρθρο 2 της ίδιας τροπολογίας επιχορηγεί την εταιρεία «ELLINAIR» για την αποκατάσταση της ζημιάς λόγω κορωνοϊού για το έτος 2020 με ποσό 9.224.000 ευρώ. Θυμίζουμε, βέβαια, και τα 130 εκατομμύρια ευρώ στην «AEGEAN» για τον ίδιο λόγο.

Και βέβαια, οι χρηματοδοτήσεις σε επιχειρηματικούς ομίλους δεν έχουν τέλος. Ενώ η Ευρωπαϊκή Ένωση με τις αποφάσεις της, τα προγράμματά της, το Ταμείο Ανάκαμψης και το ΕΣΠΑ έχει «μπουκώσει» με εκατοντάδες δισεκατομμύρια ευρώ τους μονοπωλιακούς ομίλους, τις τράπεζες, τα funds, μέσω επιδοτήσεων, κρατικών ενισχύσεων και εγγυήσεων, φοροαπαλλαγών, εξασφαλίζοντας την εγγυημένη κερδοφορία, στην περίπτωση της «ΛΑΡΚΟ» απαιτεί το κλείσιμο, την παράδοση σε επενδυτή, χωρίς τους εργαζόμενους και την επιστροφή των δήθεν κρατικών ενισχύσεων. Αυτός είναι ο καπιταλιστικός δρόμος της ανάπτυξης με μόνιμα θύματα της πολιτικής σας τους εργαζόμενους για τα κέρδη των μονοπωλίων.

Οι εργαζόμενοι της «ΛΑΡΚΟ» με αντοχή και αποφασιστικότητα δίνουν σκληρό και μακρόχρονο αγώνα ενάντια στους εγκληματικούς σχεδιασμούς των κυβερνήσεων για το ξεπούλημα του ορυκτού πλούτου της χώρας. Στέκονται σύσσωμοι και δυνατοί στον δίκαιο αγώνα τους. Δεν θα βγούμε από τις δουλειές μας, δεν θα βγούμε από τα σπίτια μας, δεν θα μας ξεριζώσουν τον τόπο μας, δεν θα επιτρέψουμε να κλείσει η «ΛΑΡΚΟ». Αυτό είναι το καθολικό, μαχητικό, αποφασιστικό μήνυμα των εργαζομένων της «ΛΑΡΚΟ» που ακούγεται όλα τα χρόνια και τώρα έξω από τη Βουλή.

Οι εργαζόμενοι είναι αποφασισμένοι να παραμείνουν στα πόστα τους και, όπως δηλώνουν οι ίδιοι, θα συνεχίσουν να κάνουν αυτό που ξέρουν πολύ καλά, το χώμα ατσάλι. Ο αγώνας τους είναι δίκαιος, έχουν την ευρύτερη στήριξη της πλειονότητας των μαζικών φορέων της περιοχής, σωματείων, εργαζομένων και άλλων φορέων μαζικής πάλης, γυναικών, επαγγελματοβιοτεχνών, αγροτών και νεολαίας.

Το ΚΚΕ στέκεται χρόνια τώρα στο πλευρό των εργαζομένων της «ΛΑΡΚΟ» και στον αγώνα που δίνουν, για να διασφαλιστεί η ενιαία και συνολική παραγωγική λειτουργία της «ΛΑΡΚΟ», να διασφαλιστούν όλες οι θέσεις εργασίας και να καταβληθούν όσα τους οφείλονται στο 100%, γιατί είναι ο ιδρώτας τους, το αίμα τους, για να υπάρξει σχέδιο και χρονοδιάγραμμα επισκευής, εκσυγχρονισμού, αύξησης της παραγωγής σε ασφαλές περιβάλλον εργασίας.

Το ΚΚΕ έχει καταθέσει ειδική πρόταση νόμου για τη «ΛΑΡΚΟ», την οποία απορρίψατε όλοι σας, γιατί έρχεται σε αντίθεση με τα μεγάλα επιχειρηματικά συμφέροντα τα οποία υπηρετείτε. Την καταθέτουμε και σήμερα για τα Πρακτικά.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η θέση του ΚΚΕ, όπως την ανέπτυξε ο Γενικός Γραμματέας του ΚΚΕ, και ο σύντροφος Γιώργος Μαρίνος δείχνει ότι σήμερα μπορεί άμεσα να αξιοποιηθεί το νικέλιο και η «ΛΑΡΚΟ» για την ικανοποίηση των αναγκών των εργαζομένων στην επιχείρηση αλλά και όλου του ελληνικού λαού γενικότερα. Μια μεγάλη αύξηση εγχώριας παραγωγής νικελίου και γενικότερα της βιομηχανίας μεταλλικών κατασκευών θα αξιοποιήσει εργατικό δυναμικό που σήμερα βρίσκεται στην ανεργία, θα εκτοξεύσει τις παραγωγικές δυνατότητες, θα δώσει ώθηση και σε άλλους κλάδους της οικονομίας που εξαρτώνται από τη βιομηχανία μετάλλου. Παράλληλα, ο χρόνος εργασίας θα μειώνεται, η υγεία και η ασφάλεια των εργαζομένων θα μπαίνουν σε πρώτη προτεραιότητα, δίνοντας ώθηση στον ελεύθερο χρόνο και την ψυχαγωγία των εργαζομένων.

Το βασικό εμπόδιο που δεν αξιοποιούνται αυτές οι τεράστιες παραγωγικές δυνατότητες της χώρας μας, για να ικανοποιούνται οι λαϊκές ανάγκες, είναι ακριβώς το καπιταλιστικό κέρδος. Προϋπόθεση για την αξιοποίηση υπέρ του λαού του νικελίου, του βωξίτη, του λιγνίτη, γενικότερα των ορυκτών πόρων και των πλουτοπαραγωγικών πηγών, είναι ένας ριζικά διαφορετικός δρόμος ανάπτυξης. Γι’ αυτόν τον δρόμο το ΚΚΕ δίνει όλες του τις δυνάμεις και καλεί την εργατική τάξη, τα λαϊκά στρώματα, να συμπορευτούν στη μόνη εναλλακτική πρόταση του ΚΚΕ, που μόνο αυτή μπορεί να αντιμετωπίσει τη βαρβαρότητα του συστήματος με τον σιδερένιο νόμο που θα είναι η ικανοποίηση των αναγκών του λαού.

Σας καλούμε να αποσύρετε τώρα την τροπολογία. Είναι εγκληματική, σε βάρος του λαού και των εργαζομένων. Στεκόμαστε δίπλα στους εργαζόμενους της «ΛΑΡΚΟ» και καλούμε σε μαζική, καθολική συμπαράσταση και αλληλεγγύη στον δίκαιο αγώνα τους.

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Φωτίου Θεανώ από το ΣΥΡΙΖΑ.

**ΘΕΑΝΩ ΦΩΤΙΟΥ:** Ευχαριστώ.

Κυρίες και κύριοι Βουλευτές, το παρόν νομοσχέδιο, που και πάλι η Νέα Δημοκρατία θα ψηφίσει μόνη της, επιχειρεί, πρώτον, να διαγράψει τις ευθύνες της Νέας Δημοκρατίας και των συγκυβερνήσεών της με το ΠΑΣΟΚ - ΚΙΝΑΛ της περιόδου 2012 - 15, καθώς και τις καταστροφικές μνημονιακές δεσμεύσεις που είχε τότε αναλάβει, όπως αυτή του PSI. Σήμερα αυτό το PSI είναι άφαντο από αυτή τη συζήτηση. Ήταν, όμως, αυτό που εξαΰλωσε τα αποθεματικά των ασφαλιστικών ταμείων και βεβαίως και τα αποθεματικά των πανεπιστημίων. Το PSI ήταν η χαριστική βολή στο τραπεζικό σύστημα.

Δεύτερον, με τις προτεινόμενες σήμερα αλλαγές το δημόσιο αποχωρεί ουσιαστικά από το Ταμείο Χρηματοπιστωτικής Σταθερότητας και τίθεται μείζον θέμα διασφάλισης του δημοσίου συμφέροντος.

Τι είναι το δημόσιο συμφέρον νομίζω ότι το εξήγησε πολύ καλά ο κ. Τσακαλώτος και βέβαια απάντηση δεν έλαβε, κατά τα γνωστά. Αυτή η αποχώρηση θα έχει ανάλογα καταστροφικά αποτελέσματα για τους πολίτες, όπως αυτά που είδαμε να συμβαίνουν στη ΔΕΗ.

Βεβαίως, πρόκειται για την «τυφλή» εμπιστοσύνη της Κυβέρνησης στη λειτουργία των τραπεζών με ιδιωτικο-οικονομικά κριτήρια. Είναι αυτή η λειτουργία που αφήνει ανυπεράσπιστους τους δανειολήπτες σε συνδυασμό με τον Πτωχευτικό Κώδικα.

Η Κυβέρνηση Μητσοτάκη επιχειρεί τη μεγαλύτερη αναδιανομή πλούτου του ελληνικού λαού, αφού είναι δεδομένο ότι τα τέσσερα πέμπτα του πλούτου των ελληνικών νοικοκυριών είναι επενδεδυμένα στη στέγη. Σήμερα ο πολίτης βλέπει τα δάνειά του να «κοκκινίζουν» ξανά, ενώ τα funds και οι τράπεζες καιροφυλακτούν. Παράλληλα, η πρωτοφανής ενεργειακή κρίση και ο πληθωρισμός οδηγούν το ένα στα δύο νοικοκυριά να μην μπορεί να πληρώσει τα έξοδα στέγης, γιατί στην Ευρώπη έχουμε αύξηση του ενεργειακού κόστους κατά 25% έως 30%, ενώ στην Ελλάδα η Κυβέρνηση Μητσοτάκη κατάφερε αυτή η αύξηση να είναι 75%. Το 50% του πληθυσμού δεν μπορεί να τα βγάλει πέρα με τα έξοδα στέγης, κάτι το οποίο είναι μοναδικό στην Ευρώπη, αφού η δεύτερη χώρα μετά από εμάς είναι η Βουλγαρία με 17,5% μόνο του πληθυσμού της, όταν ο ευρωπαϊκός μέσος όρος είναι 9,2%.

Έχετε καταλάβει πού βρίσκεστε και περηφανεύεστε για την ανάπτυξη; Έχετε καταλάβει ότι τα νοικοκυριά της μεσαίας τάξης, για τα οποία κόπτεστε, οδηγούνται σε ραγδαία φτωχοποίηση και τα αδύναμα στρώματα σε νέα ανθρωπιστική κρίση; Έχετε καταλάβει ότι η στεγαστική κρίση επιφέρει αμέσως επισιτιστική κρίση;

Με βάση τα στοιχεία της EUROSTAT το 60% των ελληνικών νοικοκυριών περιμένει επιδείνωση της οικονομικής τους κατάστασης, όταν στην Ευρωζώνη -μιας και σας αρέσει να μετράτε τα αισθήματα του λαού- το αντίστοιχο ποσοστό είναι 11,8%. Μιλάτε, λοιπόν, για το μεγαλύτερο ρυθμό ανάπτυξης της Ευρωζώνης;

Πέρα από τα Greek Statistics, που είσαστε πολύ ικανοί και εξαφανίσατε επτά χώρες με μεγαλύτερους ρυθμούς ανάπτυξης από εμάς, το πρόβλημα στην Ελλάδα, κύριε Υπουργέ, έγκειται στη σχέση εισοδημάτων προς έξοδα διαβίωσης. Και αυτό είναι το μοναδικό πρόβλημα. Έχουμε την τρίτη χειρότερη θέση σε εισοδήματα, μισθούς κ.λπ. στην Ευρώπη και τα υψηλότερα έξοδα διαβίωσης.

Αυτή η σχέση είναι που δημιουργεί αυτή την καταστροφή. Επομένως, είναι ψευδής εικόνα η ομαλή ροή κεφαλαίων προς την οικονομία, όταν το δημόσιο θα έχει αποχωρήσει και τα πάντα θα επαφίενται στην καλή προαίρεση των ιδιωτικών συμφερόντων.

Τελειώνοντας, θα αναφερθώ σε δύο τροπολογίες του Υπουργείου Εργασίας και Κοινωνικών Υποθέσεων. Είναι τα άρθρα 3 και 5 που ανέπτυξε πριν από λίγο εδώ η κ. Μιχαηλίδου.

Με το άρθρο 3 συμβαίνει κάτι το καταπληκτικό. Συμψηφίζεται η κρατική επιχορήγηση προς τα νομικά πρόσωπα ιδιωτικού δικαίου μη κερδοσκοπικού χαρακτήρα με τα χρέη των εργοδοτικών ασφαλιστικών εισφορών χωρίς όρους και προϋποθέσεις. Με απλά λόγια, το Υπουργείο χρηματοδοτεί κατ’ επιλογήν του ορισμένα ιδρύματα, νομικά πρόσωπα ιδιωτικού δικαίου.

Τα χρηματοδοτούσε μέχρι σήμερα με ποια κριτήρια; Ότι όλες οι ασφαλιστικές εισφορές, οι υποχρεώσεις στους προμηθευτές και τους εργαζόμενους ήταν εντάξει και επιχειρούσαμε να τους βοηθήσουμε να αναπτυχθούν περαιτέρω.

Τι γίνεται τώρα; Για πρώτη φορά το κράτος θα κάνει το εξής deal: Θα επιλέγει όποια ιδρύματα θέλει από αυτά και θα τους δίνει μια χρηματοδότηση, την οποία θα συμψηφίζει με τις οφειλές τους, τις ασφαλιστικές εισφορές των εργαζομένων τους, δηλαδή το κράτος γίνεται, ας πούμε, αυτός ο οποίος σε γλιτώνει ως διοίκηση του ιδρύματος από τη φυλακή. Γιατί, όπως ξέρετε, είναι αδύνατον να μην πληρώσεις τις ασφαλιστικές εισφορές των εργαζομένων σου.

Καταλαβαίνετε ότι αυτή η διάταξη που μας την έφερε ως κοινωνική ευαισθησία η κ. Μιχαηλίδου ευνοεί τις «ναυαρχίδες» της διαφθοράς και των πελατειακών σχέσεων στα νομικά πρόσωπα ιδιωτικού δικαίου με τεράστιες περιουσίες. Μιλάω βέβαια για το Γηροκομείο Αθηνών, μιλάω βέβαια για το Άσυλο Ανιάτων, τα οποία με αυτό τον τρόπο θα χρηματοδοτούνται από το κράτος και δεν θα πληρώνουν τις ασφαλιστικές εισφορές των εργαζομένων τους, ενώ παράλληλα θα τους χρωστάνε μεροκάματα, όπως σήμερα συμβαίνει δηλαδή, αλλά και σε πιστωτές κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω αμέσως.

Και το δεύτερο: Μεγάλη νίκη της Κυβέρνησης Μητσοτάκη ήταν ότι κατάφεραν για τέταρτη περίοδο να συνεχίσουν το ΕΣΠΑ για τους βρεφονηπιακούς σταθμούς και τα ΚΔΑΠ. Ψευδές. Δεν υπάρχει τέταρτη χρονιά που να συνεχίζουν το ΕΣΠΑ με τη μορφή που είχε μέχρι σήμερα. Το είπε και εκείνη. Είπε ότι πια δεν χρηματοδοτούμε, δεν επιδοτούμε τη μητέρα για τους βρεφονηπιακούς, για τα voucher και για τα ΚΔΑΠ, αλλά το παιδί.

Αυτό κρύβει το εξής: Το παιδί χρηματοδοτεί μόνο το «Child Guarantee». Το «Child Guarantee» όμως είναι μόνο για τα φτωχά, τα αδύναμα παιδιά και τα ανάπηρα, δεν αφορά τα παιδιά των μεσαίων στρωμάτων, αυτά δηλαδή στα οποία δίναμε εμείς και τις άνεργες μητέρες κ.λπ., μέχρι, ας πούμε, ένα ύψος εισοδήματος.

Άρα τι αποκρύπτει; Αποκρύπτει ότι δεν της δόθηκε τέταρτη περίοδος. Και ήταν φυσικό, γιατί, ξέρετε, τα ΕΣΠΑ τρεις μόνο περιόδους δίδονται και μετά το κράτος πρέπει να αναλάβει τις ευθύνες, πράγμα που είχαμε κάνει εμείς, όταν το 2019 βάλαμε από τον κρατικό προϋπολογισμό -εδώ είναι ο κ. Τσακαλώτος- 220 εκατομμύρια ευρώ, όταν το ΕΣΠΑ είχε μόνο 60 εκατομμύρια. Τότε δεν υπήρξε κανένα παιδί εκτός βρεφονηπιακών και ΚΔΑΠ. Από τότε εξήντα χιλιάδες μένουν απέξω από τα ΚΔΑΠ. Άρα αυτή τη στιγμή γίνεται μια τεράστια λαθροχειρία. Θα το δούμε σύντομα.

Και βεβαίως, και στις δύο τροπολογίες ψηφίζουμε «παρών», παρ’ όλο που η τροπολογία για τα ιδρύματα θα μπορούσε να πάει ακόμη και «κατά», διότι είναι μεγάλο σκάνδαλο αυτό που πάει να γίνει.

Ευχαριστώ, κύριε Πρόεδρε, ξανά.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Φωτίου.

Τον λόγο τώρα έχει ο κ. Αθανάσιος Καββαδάς από τη Νέα Δημοκρατία. Ακολουθεί ο κ. Παπαδημητρίου, ο κ. Βίτσας και ο κ. Πολάκης.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρακολουθώντας κανείς τους συναδέλφους της Αξιωματικής Αντιπολίτευσης να μιλάνε για τραπεζικό σύστημα, αναρωτιέται αν πιστεύουν πράγματι όσα λένε, κυρίως όμως αν πιστεύουν ότι έχουμε όλοι και κυρίως οι πολίτες υποστεί συλλογική αμνησία για όλα όσα έγιναν το πρώτο εξάμηνο του 2015, για το πού οδήγησε η κυβέρνηση ΣΥΡΙΖΑ - ΑΝΕΛ το τραπεζικό σύστημα και πόσο κόστισαν όλες αυτές οι αστοχίες και οι αυτοσχεδιασμοί στο δημόσιο. Μιλάμε για κόστος δισεκατομμυρίων.

Και αυτό στοιχειοθετείται με επίσημα στοιχεία, αφού η αξία των μετοχών που κατείχε το ελληνικό δημόσιο στις τράπεζες στο τέλος του 2014 ήταν 11,6 δισεκατομμύρια ευρώ, στο τέλος του πρώτου εξαμήνου του 2015 η αξία αυτών των μετοχών είχε υποχωρήσει στα 1,6 δισεκατομμύριο ευρώ -απώλειες 10 δισεκατομμυρίων ευρώ.

Η κυβέρνηση ΣΥΡΙΖΑ - ΑΝΕΛ παρέδωσε καταθέσεις μειωμένες κατά 23,4 δισεκατομμύρια ευρώ, σε σχέση με αυτές που παρέλαβε. Τα «κόκκινα» δάνεια από τον Δεκέμβριο του 2014 έως τον Μάρτιο του 2016 αυξήθηκαν κατά 10 δισεκατομμύρια. Όλα αυτά οδήγησαν σε μια νέα και αχρείαστη ανακεφαλαιοποίηση των ελληνικών τραπεζών, με απώλειες για το δημόσιο, μέσα από την απομείωση της αξίας των μετοχών του Ταμείου Χρηματοπιστωτικής Σταθερότητας, αλλά και για τους μικρομετόχους ιδιώτες.

Σήμερα οι καταθέσεις βρίσκονται στο υψηλότερο επίπεδο από το 2010, ξεπερνώντας τα 178 δισεκατομμύρια ευρώ. Και αυτό, κυρίες και κύριοι συνάδελφοι, έχει ιδιαίτερη αξία, έπειτα από δύο δύσκολα χρόνια πανδημίας, διότι δείχνει ότι τα μέτρα της Κυβέρνησης απέδωσαν.

Μέσα σε αυτά τα δύο χρόνια οι καταθέσεις των φυσικών προσώπων αυξήθηκαν κατά 20 δισεκατομμύρια ευρώ και κατά άλλα 20 δισεκατομμύρια αυξήθηκαν οι καταθέσεις των νομικών προσώπων. Συνολικά 40 δισεκατομμύρια περισσότερα έχουν αποταμιεύσει οι πολίτες, τα νοικοκυριά και οι επιχειρήσεις.

Τα κόκκινα δάνεια τα παρέλαβε η Κυβέρνηση της Νέας Δημοκρατίας από τον ΣΥΡΙΖΑ στα 75,3 δισεκατομμύρια ευρώ. Σήμερα έχουν μειωθεί στα 18,4 δισεκατομμύρια ευρώ. Δεν έχουμε ξεχάσει λοιπόν τα capital controls, τις απώλειες δισεκατομμυρίων, τα προβλήματα που προκάλεσε διακυβέρνηση ΣΥΡΙΖΑ - ΑΝΕΛ στο τραπεζικό σύστημα.

Σήμερα η Κυβέρνηση φέρνει προς ψήφιση ένα σημαντικό νομοσχέδιο με το οποίο διαμορφώνονται οι προϋποθέσεις και οι ασφαλιστικές δικλείδες για την ανάπτυξη του ελληνικού χρηματοπιστωτικού συστήματος, αφού εκσυγχρονίζει και βελτιώνει τη λειτουργία του με την παράταση της διάρκειας λειτουργίας του Ταμείου Χρηματοπιστωτικής Σταθερότητας κατά τρία χρόνια, μέχρι το τέλος του 2025, προκειμένου να έχει τη δυνατότητα να ολοκληρώσει τη διάθεση των μετοχών που κατέχει σήμερα στις τράπεζες με όρους δημοσίου συμφέροντος.

Το νομοσχέδιο περιέχει επίσης θετικές ρυθμίσεις και φορολογικά κίνητρα. Θετική αναμφίβολα είναι και η διάταξη με την οποία θεσπίζεται η καταβολή ειδικού κινήτρου παραγωγικότητας στους εργαζομένους της Ελληνικής Αεροπορικής Βιομηχανίας. Η ανάπτυξη της ελληνικής αμυντικής βιομηχανίας περνάει μέσα από την ανταμοιβή των εργαζομένων για την επίτευξη στόχων, όπως γίνεται σχεδόν σε κάθε ανταγωνιστική επιχείρηση.

Κλείνω την ομιλία μου, κυρίες και κύριοι συνάδελφοι, με μια ειδική αναφορά στο άρθρο 88 που αφορά την Περιφέρεια μου, τη Λευκάδα. Με τη διάταξη αυτή παραχωρείται άνευ ανταλλάγματος στο Υπουργείο Πολιτισμού η κυριότητα του οικοδομικού τετραγώνου 479, που αποτελεί τμήμα του δημόσιου ακινήτου ΒΚ 75, συνολικού εμβαδού τριών χιλιάδων οκτακοσίων δώδεκα και ενενήντα έξι τετραγωνικών μέτρων, για την ανέγερση του νέου Αρχαιολογικού Μουσείου Λευκάδας.

Πρόκειται για μία προσπάθεια που ξεκίνησε έπειτα από την επίσκεψη της Υπουργού Πολιτισμού κ. Λίνας Μενδώνη στη Λευκάδα τον Αύγουστο του 2020. Στην επίσκεψη εκείνη η Υπουργός υποσχέθηκε στον λευκαδίτικο λαό ότι, εφόσον βρίσκαμε το οικόπεδο, το Υπουργείο Πολιτισμού θα αναλάμβανε τη μελέτη και την κατασκευή ενός νέου αρχαιολογικού μουσείου. Η υπόσχεσή της έδωσε φτερά στις ελπίδες και στις προσπάθειές μας για να βρεθεί και να παραχωρηθεί κατάλληλο οικόπεδο. Αμέσως μόλις εντοπίσαμε το οικόπεδο ξεκινήσαμε να διερευνούμε μαζί με τα Υπουργεία Πολιτισμού και Οικονομικών τον καλύτερο τρόπο για να ολοκληρωθεί η παραχώρηση και η αλλαγή χρήσης όσο το δυνατόν ταχύτερα. Σήμερα οι προσπάθειες αυτές ολοκληρώθηκαν με την αμέριστη και πολύτιμη βοήθεια τόσο της Υπουργού Πολιτισμού κ. Μενδώνη όσο και του Υπουργού Οικονομικών κ. Χρήστου Σταϊκούρα με την ισχυρή πολιτική βούληση που επέδειξαν και τους οποίους θέλω να ευχαριστήσω θερμά.

Σήμερα λοιπόν, κύριε Υπουργέ, είναι μια σημαντική μέρα για τον πολιτισμό της Λευκάδας και σας ευχαριστώ για την πολύτιμη βοήθειά σας.

Με το άρθρο 88 του νόμου που συζητούμε, και που ελπίζω να συγκεντρώσει τη συναίνεση όλων των παρατάξεων της Βουλής, μπαίνουν τα θεμέλια για ένα νέο και σύγχρονο αρχαιολογικό μουσείο που θα στεγάσει το τεράστιο πολιτιστικό απόθεμα της Λευκάδας. Τον δρόμο βεβαίως άνοιξε η προηγούμενη τροπολογία, που σήμερα αποτελεί το άρθρο 221 του ν.4920/2022, η οποία κατατέθηκε από το Υπουργείο Οικονομικών έπειτα από σχετική επιστολή μου -άλλη μια πολύ σημαντική διάταξη- και επέτρεψε την παραχώρηση ακινήτων από Υπουργείο σε Υπουργείο.

Κυρίες και κύριοι συνάδελφοι, στη Λευκάδα θέλουμε να επενδύσουμε στον πολιτισμό. Το οικόπεδο που σήμερα με την ψήφο σας ελπίζουμε να αλλάξει χέρια και χρήση βρίσκεται στην παραλιακή ζώνη της πόλης και αποτελεί ιδανικό σημείο για ένα μουσείο κόσμημα.

Θέλω να πω στον εισηγητή του Κομμουνιστικού Κόμματος, επειδή ανέφερε στην επιτροπή ότι με τη δημιουργία του μουσείου θα πάρουν αξία τα γύρω οικόπεδα και ότι μάλλον πάει να γίνει στην παραλία μαρίνα για κότερα, ότι αφ’ ενός τα οικόπεδα σε αυτή την περιοχή έχουν ούτως ή άλλως πολύ μεγάλη αξία και αφ’ ετέρου υπάρχει ήδη μαρίνα με πάνω από επτακόσιες θέσεις ελλιμενισμού εδώ και είκοσι χρόνια. Θεωρώ λοιπόν πολύ θετικό ότι ακριβώς σε μια τέτοια περιοχή, με πολύ μεγάλη εμπορική αξία, αντί να πάμε να κάνουμε ξενοδοχεία ή πολυκατοικίες εμείς επιλέγουμε να φτιάξουμε αρχαιολογικό μουσείο. Ελπίζω να αλλάξετε την άποψή σας και από το «παρών», που είπατε στην επιτροπή, να στηρίξετε αυτή την επιλογή.

Η Λευκάδα δικαιούται ένα νέο, σύγχρονο αρχαιολογικό μουσείο, που θα στεγάσει εκθέματα από τους προϊστορικούς έως τους βυζαντινούς χρόνους πολλά από τα οποία σήμερα, δυστυχώς, βρίσκονται τσουβαλιασμένα σε υπόγεια, και θα τα καταστήσει προσιτά στο ευρύ κοινό μέσα σε έναν χώρο που θα τα αναδείξει κατάλληλα. Μετά την παραχώρηση μπορεί να προχωρήσει η εκπόνηση των μελετών και η κατασκευή του, γεγονός που μας γεμίζει όλους με ικανοποίηση και ελπίδα για τη δική σας υποστήριξη.

Κυρίες και κύριοι συνάδελφοι, η θετική ψήφος μας στο νομοσχέδιο αυτό είναι δεδομένη, όπως δεδομένη είναι και η στήριξη της πλειοψηφίας των Ελλήνων πολιτών στην Κυβέρνηση, η οποία σε αυτή τη συγκυρία διαχειρίζεται κρίσιμες πτυχές των εθνικών μας θεμάτων, αλλά και μια παγκόσμια οικονομική και ενεργειακή αναταραχή και κρίση. Οι πολίτες έχουν ωριμότητα, μέτρο σύγκρισης, αλλά και αυστηρή κρίση και είμαστε βέβαιοι ότι το σημερινό νομοσχέδιο είναι ένα ακόμη μέτρο με το οποίο θα κρίνουν θετικά την Κυβέρνηση της Νέας Δημοκρατίας, την Κυβέρνηση του Κυριάκου Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Χαράλαμπος Παπαδημητρίου από τη Νέα Δημοκρατία.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Υπάρχουν πράγματα στα οποία συμφωνούμε ή τουλάχιστον φαίνεται να υπάρχει συμφωνία, όπως είναι η νέα οργανωτική δομή του ΟΔΔΗΧ, που είναι ένας οργανισμός που έχει επιτελέσει το έργο του με διακριτικότητα και αποτελεσματικότητα. Νομίζω ότι σε αυτό έχουν συμβάλλει οι Υπουργοί των Οικονομικών των τελευταίων ετών, που έδωσαν τη δυνατότητα μαζί με τις ρυθμίσεις που έγιναν στο πάντοτε μεγάλο δημόσιο χρέος της χώρας να έχουμε μια κατά το δυνατόν καλύτερη διαχείριση.

Νομίζω ότι πρέπει να θυμόμαστε, επειδή αναφέρεται εδώ συχνά, ότι έχουν γίνει δύο μεγάλες ρυθμίσεις στο χρέος. Η μία, την οποία άκουσα να καταγγέλλεται εδώ συχνά από συναδέλφους της Αντιπολίτευσης, ήταν το PSI, η οποία άνοιξε τον δρόμο για τη δεύτερη ρύθμιση. Χωρίς το PSI, που έκοψε 120 δισ. ευρώ καθαρό χρέος και δημιούργησε τις προϋποθέσεις πρώτα απ’ όλα να σταθεί όρθια η χώρα και να μην οδηγηθεί τότε άμεσα σε πτώχευση, δεν θα μπορούσαμε να κάνουμε τη δεύτερη ρύθμιση, η οποία δεν πρέπει να ξεχνάτε, συνάδελφοι της Αξιωματικής Αντιπολίτευσης, ότι ήταν μια ρύθμιση έτοιμη, θα γινόταν μέσα στο 2015, εφόσον δεν είχε παρεμβληθεί η κατάσταση που δημιουργήθηκε και οδήγησε τη χώρα στα γνωστά τρελά αποτελέσματα του 2015. Θα είχε κλείσει τότε το ζήτημα της ρύθμισης του χρέους σε μακροχρόνια βάση και θα είχαμε βεβαίως επωφεληθεί πολύ νωρίτερα και του χρήματος που έριξε η Ευρωπαϊκή Κεντρική Τράπεζα σε όλα τα κράτη και προφανώς της ανάκαμψης που ήρθε πολύ γρηγορότερα αντί να έρθει τέλη του 2018 και κυρίως το 2019. Άρα, έχει αξία να θυμόμαστε ότι τα σωστά πράγματα είναι καλό να γίνονται και στην ώρα τους.

Και το λέω αυτό για το Ταμείο Χρηματοπιστωτικής Σταθερότητας, για του οποίου τον ρόλο εγώ τουλάχιστον προσωπικά επί χρόνια πολλά δεν είχα απάντηση άμεση διότι και οι διηγήσεις που είχα από τους ανθρώπους που «έτρεχαν» τις τράπεζες δεν ήταν πάντοτε εις όφελος των ανθρώπων που εγκαταστάθηκαν στο Ταμείο Χρηματοπιστωτικής Σταθερότητας. Αν καλά θυμάμαι, μάλιστα, η πλευρά του ΣΥΡΙΖΑ, όταν ήταν κυβέρνηση είχε διαφημίσει ότι τελείωνε η εποπτεία του ταμείου το 2022 και τώρα εδώ αναρωτιέστε γιατί την πηγαίνουμε παραπέρα.

Την πηγαίνουμε παραπέρα ακριβώς για να τελειώνουμε με αυτή την ιστορία, για να τελειώνουμε με την ιστορία της εποπτείας. Οι τράπεζες πρέπει να απελευθερωθούν από τον τρόπο με τον οποίο το ΤΧΣ παρεμβαίνει στη λειτουργία τους και πρέπει να μπουν ξανά σε μία πορεία. Άρα, πηγαίνοντάς το στο 2025 δίνουμε οριστικά τον χρόνο που χρειάζεται ώστε οι τράπεζες να ενταχθούν σωστά στη λειτουργία της ελληνικής οικονομίας, κάτι που είναι απαραίτητο για να μπορέσουμε να στηρίξουμε την ανάκαμψη και ελπίζω την επ’ αύριο την ίδια την ανάπτυξη. Επομένως οι ρυθμίσεις αυτές είναι θετικές και θα πρέπει λογικά να στηριχθούν και από την πλευρά του ΣΥΡΙΖΑ.

Έρχομαι στο παράδειγμα που αναφέρθηκε ο κ. Σταϊκούρας, ο Υπουργός, εκτεταμένα. Θυμάμαι την υπόθεση «ΛΑΡΚΟ» σαν μια χαμένη υπόθεση εδώ και πολλά χρόνια, κάτι που ήταν τραγικό. Διότι δεν υπάρχει καμμία αμφιβολία, κανείς μας δεν διαφωνεί σε αυτή την Αίθουσα ότι ήταν πάντοτε μια επιχείρηση που εκμεταλλευόταν ένα πολύτιμο κοίτασμα. Η περίοδος Μποδοσάκη είχε τελειώσει μέσα στη δεκαετία του 1980. Μαζέψαμε τις ζημιές για πολιτικούς λόγους και ψάχναμε να τις φορτώσουμε είτε από δω είτε από κει. Πήγαν στην Εθνική Τράπεζα, έγινε υποχρεωτικός μέτοχος ο Οργανισμός Ανασυγκρότησης Επιχειρήσεων, έγινε υποχρεωτικός μέτοχος πρακτικά η ίδια η ΔΕΗ, αλλά λύση στο πρόβλημα του πώς να κάνεις αυτή την επιχείρηση να είναι αποδοτική και να βγάζει πραγματικά λεφτά δεν καταφέραμε να βρούμε.

Εγώ θέλω να συγχαρώ τον Χρήστο Σταϊκούρα διότι παραδέχθηκε ότι το λάθος δεν ήταν μόνο στις κυβερνήσεις του ΣΥΡΙΖΑ, αλλά ήταν και σε προηγούμενες κυβερνήσεις, φαίνεται και από τα στοιχεία που έδωσε ο ίδιος. Όταν έχεις μια επιχείρηση που χρόνος μπαίνει-χρόνος βγαίνει, μήνας μπαίνει-μήνας βγαίνει βάζει μέσα την επιχείρηση την ίδια, αυτό δεν είναι εξασφάλιση για τους εργαζόμενους. Απορώ που κάποιοι συνάδελφοι Βουλευτές λένε ότι πρέπει να εξασφαλιστεί αυτό το μοντέλο. Δεν λέω ότι την επόμενη μέρα είναι δεδομένο ότι όλα θα πάνε καλά, αλλά όπου έγινε σωστή προετοιμασία και την πήραν άνθρωποι που την «τρέχουν» για να μπορέσει η επιχείρηση αυτή να βγάλει κέρδος το αποτέλεσμα ήταν καλό.

Εδώ είμαστε για να ελέγξουμε, διότι αποτελεί έναν πρωτεύοντα και πολύ σημαντικό πόρο που ανήκει στη χώρα, ότι τα πράγματα θα εξελιχθούν καλά. Καμμία αντίρρηση σε αυτό. Αλλά πρέπει επιτέλους να είναι σίγουροι και οι εργαζόμενοι και το δημόσιο με την έννοια του πολίτη ότι εκεί δουλεύει και δεν είμαστε σε μια κατάσταση που μας κυνηγάει τη μια η κοινότητα, την άλλη οι πιστωτές και βεβαίως και η ΔΕΗ. Άρα, η λύση νομίζω ότι επιβάλλεται εκ των πραγμάτων, όπως επιβάλλεται τελικά και από το γεγονός ότι καθυστερήσαμε τόσα χρόνια να δώσουμε λύση.

Θέλω, επίσης, με την ευκαιρία αυτή να επισημάνω ότι υπάρχει μια θετική ρύθμιση. Το είχατε επισημάνει και σε δημόσιες συζητήσεις. Έρχεται τώρα με το άρθρο 86 να πραγματοποιηθεί, το ότι δηλαδή για ζητήματα που αφορούν στην πράσινη οικονομία, την ενέργεια και την ψηφιοποίηση των μικρομεσαίων επιχειρήσεων, θα εκπίπτουν οι δαπάνες κατά 100% για τα φορολογικά έτη 2023, 2024 και 2025. Είναι ένα ισχυρότατο κίνητρο και ένα πολύ θετικό κίνητρο.

Κλείνω, κύριε Πρόεδρε, με την άδειά σας, σε ένα σημείο, το οποίο είναι καλό να το προσέξουμε. Λένε συνεχώς πολλοί συνάδελφοι της Μείζονος Αντιπολίτευσης ότι δεν δίνει αρκετά λεφτά το κράτος, γιατί την πρωτοβουλία την παίρνει η Κυβέρνηση -η Πλειοψηφία, αλλά και Βουλευτές από άλλα κόμματα έχουμε στηρίξει συστηματικά αυτές τις ενέργειες- για να στηρίξει τους καταναλωτές, να στηρίξει τις επιχειρήσεις απέναντι στην ανεπανάληπτη κρίση που έχουμε στην ενέργεια.

Μόλις πρόσφατα ένα ινστιτούτο -το οποίο το παρακολουθείτε και εσείς πολύ προσεκτικά και μας το λέγατε συνέχεια για κάποια στοιχεία που είχε δημοσιεύσει τον μήνα Ιανουάριο, αν δεν με απατά η μνήμη μου- δημοσίευσε ένα διάγραμμα στο οποίο λέει ότι η Ελλάδα δίνει μεταξύ Σεπτεμβρίου 2021 και Μαΐου 2022 για την προστασία των νοικοκυριών και των επιχειρήσεων από την ενεργειακή κρίση -η επικαιροποίηση έχει γίνει 2 Ιουνίου του 2022- σε αναλογία του ΑΕΠ, των πραγματικών δυνατοτήτων μας δηλαδή, τα περισσότερα από οποιαδήποτε άλλη χώρα.

Θα το καταθέσω περισσότερο για να το έχετε κι εσείς υπ’ όψιν σας και να μην χρειάζεται να το επικαλούμαστε και να τσακωνόμαστε σε άλλες δημόσιες αντιπαραθέσεις.

Η προσπάθεια γίνεται και όσο υπάρχουν πόροι θα συνεχίσει να γίνεται και η προσαρμογή εκεί που χρειάζεται και στον ειδικό φόρο κατανάλωσης και οπουδήποτε αλλού θα γίνει όταν θα είμαστε σίγουροι ότι θα πιάσει τόπο. Αυτή είναι η δική μου πεποίθηση. Αυτό θα υποστηρίξω και ελπίζω ότι και το οικονομικό επιτελείο δεν έχει προφανώς διαφορετική άποψη.

Ό,τι μπορούμε, όπως μπορούμε καλύτερα, χωρίς να θέτουμε σε κίνδυνο το βασικό πράγμα που έχουμε κατακτήσει και στο οποίο έχετε συνεισφέρει κι εσείς, τη δημοσιονομική σταθερότητα. Γιατί να θέλετε να χαλάσει τώρα;. Αυτό είναι το πασαπόρτι για να βγει η Ελλάδα ζωντανή από την τεράστια κρίση που αντιμετωπίζουμε.

Ευχαριστώ πολύ, κύριε Πρόεδρε.

(Στο σημείο αυτό o κ. Χαράλαμπος (Μπάμπης) Παπαδημητρίου καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαδημητρίου.

Τον λόγο έχει ο Δ΄ Αντιπρόεδρος της Βουλής κ. Δημήτριος Βίτσας από τον ΣΥΡΙΖΑ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Μου αρέσει η αισιοδοξία σας, κύριε Παπαδημητρίου. Έχετε μια θέση διαφορετική που αφορά τον ειδικό φόρο κατανάλωσης. Την λέτε, την ξαναλέτε, κοιτάζετε τον κ. Σταϊκούρα, δεν σας απαντάει. Για να δούμε.

Φέρατε ένα νομοσχέδιο, έχουν ειπωθεί ήδη πολλά. Θα προσθέσω κι εγώ μερικά. Όμως, πριν απ’ όλα, κύριε Σταϊκούρα, μια γενναία πράξη θα ήταν να αποσύρετε την τροπολογία για την «ΛΑΡΚΟ», δηλαδή την τροπολογία που οδηγεί σε μαζική απόλυση τους εργαζομένους της.

Σταματήστε τώρα τη μεθόδευση που ξεκίνησε με δική σας πάλι τροπολογία το 2020 και άνοιξε τον δρόμο για το ξεπούλημά της. Σταματήστε τώρα το έγκλημα που οδηγεί σε μαζική απόλυση όλους τους εργαζόμενους της «ΛΑΡΚΟ», της μοναδικής εταιρείας παραγωγής σιδηρονικελίου στην Ευρωπαϊκή Ένωση. Τα ξέρετε καλά. Ξέρετε και την περιοχή και το τι μπορεί να κάνει η «ΛΑΡΚΟ».

Βεβαίως, η «ΛΑΡΚΟ» πάντα έπρεπε κάτι να δίνει. Κάποτε έδινε λεφτά στο ιδιωτικό κεφάλαιο, μετά έδινε ψήφους στα κόμματα που ήταν στην εξουσία. Τώρα πρέπει να ξαναδώσει λεφτά, μια και η τιμή του νικελίου έχει φτάσει στα ύψη και ανταγωνιστή δεν έχει. Το ξέρετε ότι δεν έχει ανταγωνιστή. Όμως, εσείς επί δύο χρόνια απαξιώνατε το εργοστάσιο και τις μεταλλευτικές εγκαταστάσεις της εταιρείας, μειώνατε τους μισθούς, τα δώρα, τα επιδόματα και τώρα προχωράτε στη μαζική απόλυση των εργαζομένων που κράτησαν ζωντανή την εταιρεία, υπό τις αντίξοες συνθήκες που εσείς οι ίδιοι δημιουργήσατε.

Και επιτρέψτε μου να πω ότι δείχνετε σαν Κυβέρνηση μια πρωτοφανή δειλία. Διαλύετε την «ΛΑΡΚΟ» με εκπρόθεσμη τροπολογία. Ο Κοινοβουλευτικός Εκπρόσωπος της Νέας Δημοκρατίας σήμερα το πρωί επέπληξε την Αντιπολίτευση ότι διαμαρτύρεται για ένα θέμα που συζητείται καιρό στον δημόσιο λόγο. Αν συζητείται τόσο καιρό στον δημόσιο λόγο και είναι αλήθεια αυτό, τότε γιατί δεν το φέρατε στην επιτροπή; Γιατί δεν το κάνατε άρθρο του νομοσχεδίου; Ξαφνικά το θυμηθήκατε; Το θυμηθήκατε Παρασκευή απόγευμα για να το καταθέσετε Παρασκευή βράδυ;

Ο δε Υφυπουργός κ. Βεσυρόπουλος μάς είπε το πρωί το αμίμητο, κυριολεκτικά αμίμητο -πρέπει να διδάσκεται στους φοιτητές της Νομικής- «Κοιτάξτε να δείτε, γιατί φωνάζετε; Προβλέπεται στην κοινοβουλευτική διαδικασία αυτό που κάναμε». Τώρα «εκπρόθεσμος» γράφει πάνω η τροπολογία. Έτσι δεν είναι, κύριε Σαρακιώτη; Αυτό σημαίνει ότι για να συμπεριληφθεί στις τροπολογίες πρέπει κατ’ αρχάς να την δεχθεί ο Υπουργός και δεύτερον να έχει τη στήριξη της κοινοβουλευτικής Πλειοψηφίας, που την έχετε την κοινοβουλευτική Πλειοψηφία, εκατόν πενήντα επτά Βουλευτές. Δεν θα τρελαθούμε δηλαδή με αυτή την λογική.

Άρα εδώ έχουμε ένα σύνηθες πράγμα. Διαμορφώνεται ένα ψευδές σενάριο. Εξαπολύετε επίθεση με βάση αυτό στη διαβίωση των εργαζομένων και των οικογενειών τους και στηρίζετε αυτή την επίθεση πάνω στο ψευδές σενάριο. Είναι ένα πολύ ωραίο γύρισμα. Μου θυμίζει ένα τραγούδι του Ξυλούρη, αλλά τέλος πάντων.

Άρα τι θέλετε να κάνετε; Τη «ΛΑΡΚΟ» υπόδειγμα της αντίληψής σας περί την ανάπτυξη της αντίληψης που οραματίζεται ο κ. Μητσοτάκης, αποβιομηχάνιση, λεηλασία των βιομηχανικών υποδομών της χώρας, απολύσεις, απαξίωση, φτωχοποίηση.

Εμείς, στηρίζοντας τον αγώνα των εργαζομένων της «ΛΑΡΚΟ», εναντιωνόμαστε στο καταστροφικό σας σχέδιο και σας προειδοποιούμε ότι θα βρείτε απέναντί σας την κοινωνία και τις παραγωγικές δυνάμεις της χώρας. Όντας από εκεί θα πρέπει να ξέρετε ότι πάρα πολλές φορές υπήρξαν σενάρια ενάντια στη «ΛΑΡΚΟ» και πάρα πολλές φορές αποτύχαιναν αυτά τα σενάρια, παρά τις νομοθετικές προβλέψεις.

Τώρα, πάμε λίγο στο νομοσχέδιο. Το νομοσχέδιο αυτό έρχεται σε μια εξαιρετικά δύσκολη στιγμή για την κοινωνία και τα ευάλωτα ιδιαίτερα στρώματα που βάλλονται από την κρίση της ακρίβειας. Ο πληθωρισμός είχε ξεπεράσει το 11%, 11,3 % για τον Μάιο, οδεύει προς το 12% με το ενεργειακό κόστος να παραμένει στα ύψη, με τις ανατιμήσεις βασικών αγαθών και προϊόντων να καλπάζουν, χωρίς την παραμικρή ένδειξη αποκλιμάκωσης.

Παρακολουθούσα σήμερα το πρωί τον Υπουργό Αναπτύξεως της Κυβέρνησης. Ο ίδιος ο Υπουργός τον Σεπτέμβρη, Οκτώβρη μας έλεγε «μην κάνετε έτσι, ένα παροδικό φαινόμενο είναι». Σήμερα μας έλεγε «κοιτάξτε, πρέπει να προχωρήσουμε προσεκτικά, γιατί αυτό το πράγμα θα κρατήσει». Εκπληκτική η αντίληψή του δηλαδή. Να τον πάρουμε και στον γάμο μας, να μας πει και του χρόνου! Αυτή είναι η διαδικασία. Άρα παροδικό φαινόμενο δεν είναι, διάρκεια θα έχει και η ακρίβεια και ο πληθωρισμός θα παραμείνουν ψηλά για μακρά περίοδο, απ’ ό,τι φαίνεται.

Σε όλα αυτά πρέπει να προσθέσουμε το εκρηκτικό κοκτέιλ του ιδιωτικού χρέους προς τη φορολογική διοίκηση. Φτάσαμε στα 113 δισεκατομμύρια ευρώ, εκ των οποίων το 5% αποτελεί αύξηση που προστέθηκε το 2021. Ήδη σχεδόν δύο εκατομμύρια φορολογούμενοι κινδυνεύουν με επιβολή αναγκαστικών μέτρων είσπραξης, πέραν του ενός εκατομμυρίου τριακοσίων χιλιάδων φορολογουμένων που βρίσκονται σε καθεστώς αναγκαστικών μέτρων είσπραξης. Και αξίζει να προστεθούν και τα δάνεια τα οποία έχουν μεταβιβαστεί στις εταιρείες διαχείρισης και κάθε τόσο έρχεστε και μας λέτε ότι μειώθηκαν τα κόκκινα δάνεια, τη στιγμή που ξέρετε ότι περίπου 80 δισεκατομμύρια ευρώ ως το τέλος του 2021 έχουν μεταφερθεί σε ξένα funds.

Άρα σύμφωνα με τα στοιχεία της Τράπεζας της Ελλάδας, το 83% των δανείων που χειρίζονται οι servicers είναι κόκκινα και μιλάμε περίπου για 108 δισεκατομμύρια.

Σε αυτό το εξαιρετικά δύσκολο πλαίσιο, το εγχώριο χρηματοπιστωτικό σύστημα, το οποίο στο παρελθόν είχε ανακεφαλαιοποιηθεί με 50 δισεκατομμύρια, εμφανίστηκε διστακτικό στις προκλήσεις της εποχής και στον φυσικό του ρόλο, δηλαδή να χρηματοδοτεί την πραγματική οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρά την ενίσχυση της ρευστότητάς του, ειδικά μετά την κατ’ εξαίρεση και την αποδοχή των ελληνικών ομολόγων ως εξασφαλίσεις με τα προγράμματα της Ευρωπαϊκής Κεντρικής Τράπεζας και παρά το τεχνοκρατικό άλλοθι για την ελάφρυνση των ισολογισμών των τραπεζών από τα κόκκινα δάνεια -στο οποίο αναφέρθηκα- σύμφωνα με την ετήσια έρευνα της Ευρωπαϊκής Κεντρικής Τράπεζας για την προσβασιμότητα των επιχειρήσεων στον τραπεζικό δανεισμό, το χρηματοδοτικό κενό στην Ελλάδα φτάνει το 14%, όταν ο ευρωπαϊκός μέσος όρος είναι 4%.

Μάλιστα, πρόσφατη έκθεση της Τράπεζας της Ελλάδoς δείχνει ότι οι χορηγήσεις του πρώτου τριμήνου του 2022 σε μικρομεσαίες επιχειρήσεις έχουν μειωθεί κατά 37%. Άρα η λογική σας ότι τώρα, αλλάζοντας το ΤΧΣ, εμείς έχουμε εμπιστοσύνη στην αυτορρύθμιση της αγοράς, στην ουσία καλύπτει από τη μια μεριά την αισχροκέρδεια στην ενέργεια και την ακρίβεια των βασικών ειδών, χωρίς να λαμβάνει ουσιαστικά μέτρα για την ανακούφιση της κοινωνίας.

Έτσι, λοιπόν, η Κυβέρνηση έχει σχεδιάσει στρατηγικά την αξιοποίηση του ΤΧΣ για να κερδίσουν οι ιδιώτες μέτοχοι των τραπεζών εις βάρος του ελληνικού δημοσίου, έχοντας ήδη νομοθετήσει το ακαταδίωκτο της διοίκησης του ταμείου, ακόμη και όταν η αποεπένδυση, δηλαδή η πώληση των μετοχών του, γίνει κάτω από τη χρηματιστηριακή τους αξία.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε σιγά-σιγά, παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μισό λεπτό, κύριε Πρόεδρε.

Άλλωστε, η πλήρης επιστροφή των τραπεζών στον ιδιωτικό τομέα και, μάλιστα, χωρίς να λαμβάνεται υπ’ όψιν το δημόσιο συμφέρον, αποτελούν προβλέψεις του παρόντος νομοσχεδίου και σκοπό του ταμείου. Η απαξίωσή του, όμως, συνεχίζεται με την αποψίλωση μιας σειράς ειδικών δικαιωμάτων στα διοικητικά συμβούλια των τραπεζών, όπως το δικαίωμα να ζητά σύγκληση γενικής συνέλευσης, να εγκρίνει τον οικονομικό διευθυντή και να ασκεί βέτο για μια σειρά από κρίσιμα ζητήματα, ανοίγοντας τον δρόμο για τη χορήγηση μπόνους από το 2023 σε τραπεζικά στελέχη, σε τράπεζες οι οποίες έχουν δείκτη κόκκινων δανείων κάτω από το 10%.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Καταψηφίζουμε το νομοσχέδιο, γιατί θεωρούμε ότι στο χρηματοπιστωτικό σύστημα είναι αναγκαία η παρουσία του δημοσίου πυλώνα στο πλαίσιο μιας συνολικής στρατηγικής για τη βιώσιμη και κοινωνικά δίκαιη ανάπτυξη της οικονομίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας κι από εμένα. Ας γκρινιάξουμε και λίγο, παρακαλώ να τηρείται το επτάλεπτο.

Καλείται στο Βήμα ο κ. Πολάκης από τον ΣΥΡΙΖΑ - Προοδευτική Συμμαχία και να ετοιμάζεται η κ. Παπανάτσιου.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Σταϊκούρα, κύριε Υπουργέ, σας άκουσα προηγουμένως και εγώ θα σας απαντήσω με στοιχεία και ονόματα και όχι γενικώς και αορίστως.

Για το έγκλημα που κάνετε στη «ΛΑΡΚΟ» σάς απάντησαν σήμερα, σε αυτό τον λόγο που κάνατε πριν. Κανονικά με αυτά που ανεβάσατε πριν έπρεπε να σας φέρουν λουλούδια με αυτά που κάνετε. Έκαναν, όμως, μια πολύ μεγάλη κινητοποίηση και σας είπαν ότι «εμείς δεν φεύγουμε από τη «ΛΑΡΚΟ» και ελάτε να μας βγάλετε».

Ξεπουλάτε και απολύετε περίπου χίλιους εργαζόμενους, υποτίθεται τους δίνετε αποζημίωση απόλυσης, που τη βγάλατε από τις περικοπές που τους κάνατε στα δώρα Χριστουγέννων και Πάσχα και την περικοπή του 40% του μισθού τους. Τους λέτε, επίσης, να αποσύρουν την ασφαλιστική προσφυγή, προκειμένου να πάρουν και αυτά τα ξεροκόμματα, τα οποία λέτε ότι θα τους δώσετε.

Ξεπουλάτε μια επιχείρηση που θα μπορούσε να είναι βασικός μοχλός της παραγωγικής ανασυγκρότησης της χώρας ως η μοναδική που παράγει τέτοιο μετάλλευμα, το νικέλιο, στην Ευρωπαϊκή Ένωση, για να τη δώσετε σε κάποιους φίλους και κολλητούς του τριγώνου της διαπλοκής, των ολιγαρχών, τραπεζιτών, καναλαρχών, όπως αποδεικνύεται για άλλη μια φορά σήμερα με το νομοσχέδιο που φέρνετε -και που είναι νομοσχέδιο για ειδικό δικαστήριο- ότι είστε η «Κυβέρνηση Α.Ε.» της εξυπηρέτησής τους.

Και πάμε συγκεκριμένα: Οι τράπεζες σε αυτή τη χώρα ανακεφαλαιοποιήθηκαν με χρήματα του ελληνικού λαού με 42 δισεκατομμύρια ευρώ, με τρεις ανακεφαλαιοποιήσεις. Αυτά τα χρήματα πέρασαν στο χρέος και τα πληρώνει ο ελληνικός λαός από τον πόνο, τον ιδρώτα και το αίμα του.

Και εσείς τι κάνετε; Τις μετοχές που πήρε το δημόσιο και ήλεγχε μέσω του ΤΧΣ και είχε έναν λόγο στη διοίκηση των τραπεζών, λέτε με το σημερινό νομοσχέδιο, ότι πρέπει να προχωρήσουμε σε ταχεία αποεπένδυση, να φύγει εντελώς το δημόσιο από τις τράπεζες και να γυρίσει στα χέρια των τραπεζιτών και των τραπεζικών στελεχών που αυτά τις χρεοκόπησαν, με τα θαλασσοδάνεια που έδωσαν και με όλη τη διαχείριση που έκαναν για πολλές δεκαετίες, που έχουν πιεί το αίμα του ελληνικού λαού και θα πρέπει να τους τα ξαναγυρίσουμε. Τώρα, δηλαδή, που τις σώσαμε, πρέπει να τους τα ξαναγυρίσουμε.

Και ξέρετε κάτι; Επειδή ζείτε τις τελευταίες μέρες της Πομπηίας σας, τρέχετε να το κάνετε για να υπονομεύσετε αυτό που θα κάνει ο ΣΥΡΙΖΑ, όταν ξαναπάρει πολύ σύντομα τη διακυβέρνηση της χώρας, δηλαδή να έχει δημόσιο τραπεζικό πυλώνα τουλάχιστον μία από τις τέσσερις συστημικές τράπεζες. Συνεχίζετε το έργο που κάνατε με τα CoCos στην Πειραιώς, που έχασε 1,5 δισεκατομμύριο ευρώ το ελληνικό δημόσιο. Και βέβαια, για να τα κάνετε αυτά θεσπίσατε την ασυλία των τραπεζιτών και την ασυλία των μελών του ΤΧΣ.

Σε ποιους θέλετε να γυρίσετε τις τράπεζες, κύριε Σταϊκούρα; Σε ποιους θέλετε να τις γυρίσετε; Σε αυτούς τους ιδιοκτήτες και σε αυτούς τους τραπεζίτες οι οποίοι έδωσαν 135 δισεκατομμύρια κόκκινα δάνεια στο 3% έως 10 - 15% της αξίας τους, σε αυτούς εδώ. Είναι ένας κατάλογος -τον δημοσιοποιήσαμε χθες και σήμερα- με τριάντα επτά funds που τα μισά έχουν έδρα ένα κτήριο στο Δουβλίνο, αυτό εδώ το ρημαδιό.

Σε αυτό το ρημαδιό, που είναι στην οδό Phenian, Palmerston House, Δουβλίνο 2, έχουν έδρα τα μισά περίπου από αυτά τα τριάντα επτά. Είναι ένα ρημαδιό με λακκούβες απ’ έξω, χωρίς υπαλλήλους και χωρίς κλιματιστικά μέρα μεσημέρι, που τίποτα δεν λειτουργεί. Εδώ μέσα είναι περίπου 70 δισεκατομμύρια της περιουσίας των Ελλήνων. Και σε ένα άλλο κτήριο, πάλι στο Δουβλίνο, το οποίο είναι το Victoria Buildings, είναι κάποια άλλα μισά που έχουν και το «Hellas» στο όνομά τους και τα οποία έχουν πάρει 135 δισεκατομμύρια δάνεια.

Και το πρώτο προκλητικό είναι το εξής: Πάρα πολλές από αυτές τις εταιρείες έχουν 0 ευρώ μετοχικό κεφάλαιο. Κάποιες έχουν 100 ευρώ μετοχικό κεφάλαιο, κάποιες έχουν 1.000 ευρώ μετοχικό κεφάλαιο. Υπάρχει μία που έχει 10 εκατομμύρια μετοχικό κεφάλαιο -αυτή κράταγε τα προσχήματα- και έχει έδρα το Λουξεμβούργο, είναι άλλες τρεις που έχουν 1 εκατομμύριο και έξι που έχουν 100.000 ευρώ μετοχικό κεφάλαιο.

Δηλαδή, όλες αυτές οι εταιρείες που έχουν πάρει 135 δισεκατομμύρια της περιουσίας των Ελλήνων, έχουν μετοχικό κεφάλαιο όσα είναι το μπόνους που έδωσε ο κ. Στάσης και αυτά τα κοράκια των golden boys στον εαυτό τους σε τραπεζικές μετοχές της ΔΕΗ. Ούτε 16 εκατομμύρια δεν είναι όλα μαζί.

Πάρτε, λοιπόν, αυτά τα χαρτιά, τα οποία θα καταθέσω για να τα έχετε. Και επειδή εγώ δεν μιλάω γενικώς και αορίστως, πάρτε και αυτά εδώ που φαίνεται η σύνθεση του μετοχικού κεφαλαίου αυτών των κορακιών, τα οποία βρέθηκαν με τον πλούτο των Ελλήνων. Πάρτε και τη φωτογραφία του ενός κτιρίου. Πάρτε και αυτό το συγκεκριμένο έγγραφο για το fund, το οποίο έχει κάνει και τους περισσότερους πλειστηριασμούς, 100 ευρώ.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπεις fund με μηδέν μετοχικό κεφάλαιο να έχει 2,5 δισεκατομμύρια δάνεια.

Ποιοι είναι πίσω από αυτούς; Ποιοι έβαλαν τα κεφάλαια για να αγοράσουν τα δάνεια; Εγώ σου λέω ότι στα 135 δισεκατομμύρια έχουν δώσει βαριά, βαριά όλοι αυτοί καμμιά 15αριά, άντε 20. Παραπάνω δεν έχουν πάει. Ποιοι είναι εκεί από πίσω; Πως βγήκαν; Με ποιες συμβάσεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας.

Έχουμε συνεννοηθεί και ετοιμάζουμε αίτηση κατάθεσης εγγράφων και προς εσάς, βέβαια, και προς τον κ. Στουρνάρα να μας δώσει τις συμβάσεις των τραπεζών με τα funds αυτά, που πήραν από τα δάνεια. Τι λένε αυτές οι συμβάσεις; Να μας τις δώσουν, να δει και ο ελληνικός λαός πώς έχουν αρπάξει τα κοράκια την περιουσία του.

Πάμε τώρα και σε ένα πιο «χοντρό» και από αυτό που έχω πει μέχρι τώρα, κύριε Σταϊκούρα, που αφορά την Τράπεζα Πειραιώς.

Υπάρχει ένα δάνειο -ένα δάνειο- που είχε πάρει κάποιος, 107 εκατομμύρια δάνειο, το 2006, με εξασφαλίσεις 120 εκατομμύρια ευρώ σε ακίνητα. Είχε δώσει τα «μαλλιά της κεφαλής του» για πολλά χρόνια. Ζορίστηκε. Είχε δώσει κάμποσα εκατομμύρια ευρώ, δεκάδες εκατομμύρια ευρώ. Κανονικά πλήρωνε ο άνθρωπος, μέχρι που «πλάκωσε» η κρίση και έγινε της «μουρλής».

Αυτός, λοιπόν, ο άνθρωπος είχε υπόλοιπο δανείου 75 εκατομμύρια ευρώ. Γι’ αυτό το δάνειο, λοιπόν, η εκτελεστική επιτροπή της Τράπεζας Πειραιώς, ο κ. Μεγάλου και ο κ. Γεωργακόπουλος, ο γενικός διευθυντής, στις 17-9-2021, πήραν απόφαση με δύο σκέλη. Η πρώτη απόφαση λέει -για να δείτε σε ποιους πάτε να γυρίσετε τις τράπεζες- ότι «δίνουμε αυτό το δάνειο -που το υπόλοιπο του είναι 75 εκατομμύρια-, το πουλάμε σε αυτό το fund με 35 εκατομμύρια ευρώ». Και παίρνει, βέβαια, και τις εξασφαλίσεις του ακινήτου, αξίας 120 εκατομμυρίων ευρώ.

Το πρόβλημα δεν είναι μόνο αυτό, ότι είναι 75 και το παίρνει 35. Το πρόβλημα είναι το εξής: Είναι ότι η ίδια η Τράπεζα Πειραιώς, στο δεύτερο σκέλος της απόφασης -η ίδια η Τράπεζα Πειραιώς, ο κ. Μεγάλου και κ. Γεωργακόπουλος- χρηματοδότησαν αυτό το fund, το tempus -έτσι λέγεται, tempus sarl, το οποίο έχει έδρα στο Λουξεμβούργο-, το δανειοδότησαν με 80 εκατομμύρια ευρώ, για να αγοράσει το δάνειο των 75 εκατομμυρίων ευρώ, στα 35 εκατομμύρια ευρώ. Δεν του έδωσαν 35 εκατομμύρια ευρώ, του έδωσαν 80 εκατομμύρια ευρώ. Τα άλλα 50 εκατομμύρια ευρώ, γιατί δεν του τα έδωσε και πού πήγαν;

Και αυτός ο κ. Χριστόπουλος, που ανέλαβε να εκπροσωπήσει την Τράπεζα και στη σύμβαση, του να πουλήσει το δάνειο σε αυτά τα «κοράκια», αλλά και να τους δώσει και το δάνειο -ένας Χριστόπουλος-, έχει κάποια σχέση με αυτόν τον Χριστόπουλο, τον οποίο τον κυνηγάνε στην Κύπρο, γιατί έχει σχέση με το εξαφανισμένο CD της μεταβίβασης των δανείων της Τράπεζας Κύπρου;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΠΑΥΛΟΣ ΠΟΛΑΚΗΣ:** Ολοκληρώνω, κύριε Πρόεδρε.

Ξέρετε, λοιπόν, τι συνειρμοί μου έρχονται εμένα στο κεφάλι, κύριε Σταϊκούρα; Ξέρετε τι συνειρμοί μου έρχονται; Γιατί, εδώ μιλάμε για τον κ. Μεγάλου, ο οποίος έχει δώσει, σε ένα άλλο, το Πειραιώς SNF που είναι στο Palmiston House, 35 δισεκατομμύρια ευρώ δάνεια, που πήρε και από άλλες τράπεζες. Με μετοχικό κεφάλαιο 100 ευρώ, δανειοδοτεί αυτό το fund, αυτά τα «κοράκια», τα tempus sarl, με 80 εκατομμύρια και θυμάμαι εκείνες τις διαπραγματεύσεις που κάναμε για να γυρίσει το «Ντυνάν» στο δημόσιο.

Θυμάστε, κύριε Τσακαλώτο, είχαμε συμφωνήσει τότε, με τον κ. Χουλιαράκη ότι θα έβαζε 90 εκατομμύρια ευρώ το ελληνικό δημόσιο σε βάθος δεκαπενταετίας, 10 εκατομμύρια το Ίδρυμα «Ωνάση» -100 εκατομμύρια, συνολικά-, για να πάρουμε το «Ντυνάν» και του φαίνονταν του κ. Μεγάλου λίγα, γιατί τα συνολικά χρέη που είχε το «Ντυνάν» -και είχε πάρει η Τράπεζα Πειραιώς- ήταν 109 εκατομμύρια. Και του φαίνονταν λίγα! Και εκείνου και του κ. Στουρνάρα, που παρ’ ότι συμφωνήσαμε και είχε υπογραφεί το προσύμφωνο, καθυστέρησε την ολοκλήρωση της συμφωνίας μέχρι τις ευρωεκλογές και είχαμε εκείνο το αποτέλεσμα και γι’ αυτό σταμάτησε. Ο κ. Μεγάλος.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κλείστε εδώ.

**ΠΑΥΛΟΣ ΠΟΛΑΚΗΣ:** Αυτοί, λοιπόν, είναι οι άνθρωποι -και αντίστοιχα είναι και οι μέτοχοί τους- στους οποίους θέλετε να «γυρίσετε», με αυτό το νομοσχέδιο τις τράπεζες που ανακεφαλαιοποίησε ο ελληνικός λαός με τον ιδρώτα του, το αίμα του, τον πόνο του, το ζόρι του δέκα χρόνια.

**ΠΡΟΕΔΡΕΥΩΝ (Απόστολος Αβδελάς):** Εδώ κλείστε το, σας παρακαλώ!

**ΠΑΥΛΟΣ ΠΟΛΑΚΗΣ:** Αυτό κάνετε, κύριε Σταϊκούρα. Τα υπόλοιπα που λέτε είναι «φύκια» και «ψιλός ταραμάς».

Γιατί αυτό κάνετε. Εκτελείτε διατεταγμένη υπηρεσία απώλειας 42 δισεκατομμυρίων του ελληνικού λαού, μέσα από τις ανακεφαλαιοποιήσεις, για να τις ξαναγυρίσετε.

Και εγώ σας ρωτώ και κάτι άλλο και με αυτό θα κλείσω.

**ΠΡΟΕΔΡΕΥΩΝ (Απόστολος Αβδελάς):** Όχι άλλο, κύριε Πολάκη. Σας παρακαλώ! Έχετε ξεφύγει πολύ του χρόνου σας.

**ΠΑΥΛΟΣ ΠΟΛΑΚΗΣ:** Κύριε Πρόεδρε, είναι πολύ σημαντικά. Δεν έχουν ακουστεί ξανά από το ελληνικό Κοινοβούλιο αυτά.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Αν πιάσουμε όσα δεν έχουν ακουστεί…

**ΠΑΥΛΟΣ ΠΟΛΑΚΗΣ:** Λοιπόν, θα σας ρωτήσω και κάτι τελευταίο, κύριε Στουρνάρα. Γλώσσα λανθάνουσα… Λοιπόν, μήπως μπορείτε να μου πείτε, κύριε Σταϊκούρα, επειδή ο ίδιος ο κ. Στουρνάρας είχε προβλέψει…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, γιατί με στενοχωρείτε τώρα;

**ΠΑΥΛΟΣ ΠΟΛΑΚΗΣ:** …ότι θα προστεθούν περίπου 8 με 10 εκατομμύρια κόκκινα δάνεια, τώρα, πάλι, λόγω της πανδημίας κ.λπ., ότι οι τράπεζες έχουν φορτωθεί ελληνικά ομόλογα που με την άνοδο των CDS προκύπτει ζημιά 8 δισεκατομμύρια ευρώ. Με 8 δισεκατομμύρια ευρώ από το CDS, άλλα 8 με 10 δισεκατομμύρια ευρώ από δάνεια που θα κοκκινήσουν από την ακρίβεια, γιατί βιάζεστε να τις ξαναδώσετε; …

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ.

**ΠΑΥΛΟΣ ΠΟΛΑΚΗΣ:** Για να τις ξανασώσουμε πάλι με καινούργια ανακεφαλαιοποίηση, αλλά εντωμεταξύ να τις έχουν «γλεντήσει»;

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ. Με φέρνετε σε πολύ δύσκολη θέση.

**ΠΑΥΛΟΣ ΠΟΛΑΚΗΣ:** Μία τράπεζα…

**ΠΡΟΕΔΡΕΥΩΝ (Απόστολος Αβδελάς):** Τριάντα δύο ομιλητές περιμένουν να μιλήσουν, συνάδελφοί σας.

**ΠΑΥΛΟΣ ΠΟΛΑΚΗΣ:** Πάρτε και τη σύμβαση, που είναι για ειδικό δικαστήριο, της Τράπεζας Πειραιώς και της δανειοδότησης, που στους κακομοίρηδες κάνει πολλαπλασιασμό και στους μεγαλόσχημους κάνει διαίρεση.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά την προαναφερθείσα σύμβαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ, έχετε μιλήσει τον διπλάσιο χρόνο. Σας παρακαλώ!

**ΠΑΥΛΟΣ ΠΟΛΑΚΗΣ:** Μην φοβάστε…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, γιατί μου το κάνετε αυτό;

**ΠΑΥΛΟΣ ΠΟΛΑΚΗΣ:** Να σας πω, μην γίνεστε κ. Αθανασίου τώρα. Τελειώνω.

**ΠΡΟΕΔΡΕΥΩΝ (Απόστολος Αβδελάς):** Τελειώνετε, αλλά είναι ήδη δώδεκα λεπτά.

**ΠΑΥΛΟΣ ΠΟΛΑΚΗΣ:** Να είστε σίγουροι, κύριε Σταϊκούρα, ότι ο ΣΥΡΙΖΑ, που ξαναέρχεται, μία τράπεζα δημόσιο πυλώνα θα τον κατακτήσει για τον ελληνικό λαό και έτσι θα βάλει τις βάσεις της παραγωγικής ανασυγκρότησης της χώρας.

Εντωμεταξύ εσείς, γιατί δεν θα έχουμε τον κ. Στουρνάρα, όταν βγαίναμε από τα μνημόνια και με οκτώ συνεχόμενα τρίμηνα ανάπτυξης, να βλέπει ότι καταστρεφόμαστε και τώρα που γίνεται της «μουρλής» να τα βλέπει όλα καλά…

**ΠΡΟΕΔΡΕΥΩΝ (Απόστολος Αβδελάς):** Να φύγω;

**ΠΑΥΛΟΣ ΠΟΛΑΚΗΣ:** Γι’ αυτό, λοιπόν, προσέξτε τι θα ψηφίσετε. Πάρτε πίσω την τροπολογία για τη «ΛΑΡΚΟ». Δεν μπορείτε να ξεπουλάτε έτσι μία τέτοια επιχείρηση…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη στα δώδεκα λεπτά και είκοσι τέσσερα δευτερόλεπτα λέτε για τη «ΛΑΡΚΟ»;

**ΠΑΥΛΟΣ ΠΟΛΑΚΗΣ:** Και θέλω απαντήσεις, κύριε Σταϊκούρα, και για τα κόκκινα δάνεια που σας είπα στο τέλος και το γιατί, εσείς τι είστε; Δεν είστε Κυβέρνηση; Γιατί αφήνετε να γίνονται αυτά; Γιατί αφήνετε να περνάνε 135 δισεκατομμύρια περιουσίας του ελληνικού λαού στα «κοράκια» των funds στο 1/10 της αξίας τους…

**ΠΡΟΕΔΡΕΥΩΝ (Απόστολος Αβδελάς):** Το είπατε αυτό. Το είπατε. Ευχαριστώ πολύ.

**ΠΑΥΛΟΣ ΠΟΛΑΚΗΣ:** …και μάλιστα να δανειοδοτούν οι τράπεζες αυτά τα funds, για να πάρουν την περιουσία του ελληνικού λαού.

Σύντομα θα πληρώσετε πολύ ακριβά αυτά που κάνετε.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Είχατε, δεν είχατε, με στενοχωρήσατε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν θα απαντήσω μόνο στον κ. Πολάκη. Συγκράτησα κάποιες παρατηρήσεις από τις τοποθετήσεις, κυρίως των Βουλευτών της Αξιωματικής Αντιπολίτευσης.

Σήμερα ζούμε τον ορισμό των οβιδιακών μεταμορφώσεων.

Κύριε Πολάκη, είπατε για ταχεία αποεπένδυση, σε ποιους γυρίζουμε τις τράπεζες άμεσα. Αν δεν ψηφίσουμε, ισχύει ο νόμος σας, με την υπογραφούλα σας.

**ΠΑΥΛΟΣ ΠΟΛΑΚΗΣ:** Τι πράγμα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ον.4549 του 2018. Η ζωή του Ταμείου Χρηματοπιστωτικής Σταθερότητας τελειώνει 31-12-2022.

**ΠΑΥΛΟΣ ΠΟΛΑΚΗΣ:** Στο Υπουργείο Οικονομικών.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τι είπατε; Στο Υπουργείο Οικονομικών;

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Κύριε Πολάκη, δεν σας διέκοψε. Να τον ακούσουμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχετε διαβάσει τι λέει ο νόμος που έχετε υπογράψει;

**ΠΑΥΛΟΣ ΠΟΛΑΚΗΣ:** Μια χαρά τον έχω διαβάσει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο ν.4549/2018, άρθρο 114 παρ. 3: « Η διάρκεια του ταμείου ορίζεται μέχρι την 31η Δεκεμβρίου του 2022». Τελείωνε η ζωή του Ταμείου Χρηματοπιστωτικής Σταθερότητας και δεν περνούσαν οι μετοχές αυτομάτως στο δημόσιο, γιατί υπάρχει δέσμευση από το Υπερταμείο. Το Ταμείο Χρηματοπιστωτικής Σταθερότητας ανήκει στο Υπερταμείο. Έχετε ξεχάσει τι έχετε υπογράψει!

Δεύτερη παρατήρηση: Είπατε ότι σήμερα, ξαφνικά, ενδιαφέρεστε για τη «ΛΑΡΚΟ». Μα, Υπουργός σας υπέγραψε και έστειλε επιστολή ότι συζητάει την αποκρατικοποίηση της «ΛΑΡΚΟ». Δεύτερη οβιδιακή μεταμόρφωση.

Τρίτον, κύριε Πολάκη, έχετε υπογράψει και εσείς, 20-11-2015. Το λέω για τρίτη φορά. Βεβαίως, ο κ. Παππάς ήταν ειλικρινής. Έλεγε ότι: «Τότε πιεστήκαμε. Τώρα θα κάναμε διαφορετικά». Ήταν ειλικρινής.

**ΝΙΚΟΛΑΟΣ ΠΑΠΠΑΣ:** Εσείς πιέζεστε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχετε υπογράψει…

**ΠΑΥΛΟΣ ΠΟΛΑΚΗΣ:** Εσείς από ποιον πιέζεστε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εγώ δεν σας διέκοψα. Σας άκουσα με πολύ μεγάλη ηρεμία.

**ΠΡΟΕΔΡΕΥΩΝ (Απόστολος Αβδελάς):** Έχει, δίκιο, κύριε Πολάκη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχετε υπογράψει -θα το πω για τρίτη, τέταρτη φορά σήμερα- ότι «η τιμή διάθεσης ή η τιμή κτήσης, που καθορίζεται σύμφωνα με το προηγούμενο εδάφιο, μπορεί να είναι χαμηλότερη από την πιο πρόσφατη τιμή κτήσης των μετοχών από το Ταμείο ή την τρέχουσα τιμή αγοράς». Εσείς το έχετε υπογράψει, το 2015! Στις 20-11-2015. Τρίτη οβιδιακή μεταμόρφωση. Τέταρτη φορά που σήμερα λέτε κάτι άλλο.

Βεβαίως, εδώ φτάσετε να πείτε ότι δεν υποστηρίζετε τον Μακρόν, ενώ το tweet έλεγε ότι η νίκη του Μακρόν είναι μια μεγάλη ανάσα για τη Γαλλία και ολόκληρη την Ευρώπη. Τι άλλο θα ακούσουμε σήμερα;

**ΝΙΚΟΛΑΟΣ ΠΑΠΠΑΣ:** Απέναντι στη Λεπέν!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ασυλία. Δεν αλλάζουμε κάτι. Δεν παρέχεται κάποια ασυλία, ούτε υφίσταται διάταξη ασυλίας…

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ούτε υφίσταται διάταξη ασυλίας. Η ποινική ευθύνη των μελών του ταμείου διέπεται από τις ίδιες διατάξεις που εφαρμόζονται στο χρηματοπιστωτικό σύστημα των οποίων ο συνταγματικός χαρακτήρας έχει επιβεβαιωθεί. Βουλεύματα: 265 του 2021, 309 του 2021, 158 του 2021, Άρειος Πάγος, Ποινικό. Για να είμαστε ξεκάθαροι σε αυτήν την Αίθουσα.

Και τώρα πάμε στο τελευταίο που είπατε, κύριε Πολάκη, ότι θέλετε απάντηση. Θα σας απαντήσω γιατί πράγματι είχα δει λίγο την ανάρτησή σας και ήθελα να δω λίγο τι περίεργα είναι αυτά που λέτε. Προφανώς συνεχίζετε τις ατάκτως ειρημένες και αόριστες μομφές με μόνο στόχο την παραπληροφόρηση. Και πάλι, όμως, δεν θυμάστε τι έχετε ψηφίσει. Θυμίζουμε ότι οι δομές για την τιτλοποίηση απαιτήσεων στη χώρα μας με τη διαμεσολάβηση εταιρειών ειδικού σκοπού προβλέπονται ήδη από το 2003 με τον ν.3156/2003. Πράγματι, δεν τον φέρατε εσείς τον νόμο αυτό. Υποθέτω ότι είχατε τέσσερα χρόνια να τον αλλάξετε, αν δεν σας άρεσε. Απλά δεν προλάβατε να τον αλλάξετε.

Αγνοείτε ότι οι εταιρείες αυτές στο πλαίσιο της τιτλοποίησης κόκκινων δανείων δεν αντλούν ρευστότητα από το μετοχικό κεφάλαιο. Το λέω γιατί μιλήσατε για το μετοχικό κεφάλαιο. Θυμίζουμε -και εδώ αρχίζουν τα ωραία- ότι το ισχύον σήμερα πλαίσιο για τις εταιρείες διαχείρισης απαιτήσεων από τα δάνεια, τα funds που είπατε, τα κοράκια που είπατε, εισήχθη με τον ν.4354 το 2015. Εσείς τον ψηφίσατε. Σας διαβάζω την πιο ωραία παράγραφο, γιατί είπατε ότι πήγαν τα δάνεια στα κοράκια.

Ακούστε τι έχετε ψηφίσει με τον ν.4354. Θα σας το διαβάσω γιατί δεν το ξέρετε. Τα ανάποδα λέγατε.

**ΠΑΥΛΟΣ ΠΟΛΑΚΗΣ:** Το ξέρω, κύριε Σταϊκούρα! Μόνο που αυτά πήγαν μετά το 2019 που αναλάβατε εσείς...

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Διαβάζω τι έχει ψηφίσει ο κ. Πολάκης: «Στο πρόβλημα των μη εξυπηρετούμενων δανείων, οι προτεινόμενες ρυθμίσεις να πάνε τα δάνεια στα funds φιλοδοξούν να δώσουν μια διέξοδο. Με τις προτεινόμενες ρυθμίσεις καθίσταται δυνατή η δημιουργία δευτερογενούς αγοράς μη εξυπηρετούμενων δανείων». Πολύ ωραία. «Η δημιουργία μιας τέτοιας αγοράς θα είναι ωφέλιμη για τα πιστωτικά ιδρύματα και για τους οφειλέτες. Το πιστωτικό ίδρυμα θα μπορεί να ενισχύσει άμεσα τη ρευστότητά του -που κατηγορούσατε τις τράπεζες εδώ- εισπράττοντας άμεσα ένα τμήμα της αμοιβής του το οποίο είναι αμφίβολο αν θα το εισέπραττε με αναγκαστική εκτέλεση και σε κάθε περίπτωση θα το εισέπραττε πολύ αργότερα». Αυτά ψηφίσατε!

Συνεχίζει: «Από την άλλη πλευρά, ο δανειολήπτης θα μπορεί να λάβει από τον εκδοχέα πολύ ευνοϊκότερες προτάσεις ρύθμισης από ότι θα μπορούσε να λάβει από το πιστωτικό ίδρυμα…». Άρα το fund είναι καλύτερο από πιστωτικό ίδρυμα. Αυτό ψηφίσατε. «… διότι ο εκδοχέας -δηλαδή το fund, τα κοράκια που λέτε- θα έχει αγοράσει την απαίτηση σε τιμή μικρότερη της ονομαστικής αξίας και επομένως με πρόταση ρύθμισης που θα ήταν ζημιογόνα για το πιστωτικό ίδρυμα και δεν θα μπορούσε να προταθεί από αυτό. Θα είναι, όμως, κερδοφόρα για το fund».

Ό,τι σας είπα είναι εντός εισαγωγικών από τον ν.4354/2015 και ασκείτε κριτική εδώ πέρα;

Και το καλύτερο έρχεται στο τέλος. Αν ψάχνατε καλύτερα, θα διαπιστώνατε ότι το σχήμα τιτλοποιήσεων κόκκινων δανείων στην Ελλάδα εγκρίθηκε για πρώτη φορά από την τράπεζα Eurobank και από το ΤΧΣ τότε, τον Νοέμβριο του 2018, με κυβέρνηση ΣΥΡΙΖΑ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

**ΠΑΥΛΟΣ ΠΟΛΑΚΗΣ:** Μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Είναι ο κοινοβουλευτικός εδώ.

**ΠΑΥΛΟΣ ΠΟΛΑΚΗΣ:** Για ένα ερώτημα μόνο.

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Σας παρακαλώ, κύριε Πολάκη. Θα κάνουμε διάλογο; Σας παρακαλώ, αφού την ξέρετε τη διαδικασία, μην πάτε να το εκμεταλλευτείτε επειδή είμαι φιλότιμος. Υπάρχει ο Κοινοβουλευτικός Εκπρόσωπος. Αν θέλει ο κ. Τσακαλώτος μπορεί να πάρει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα το ήθελα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Σταϊκούρα, το έχετε πει και άλλες φορές για το Υπερταμείο. Το Υπερταμείο έχει μία μετοχή. Ποιος την έχει αυτή τη μετοχή; Δεν την έχει το Υπουργείο Οικονομικών; Και όταν λέμε ότι θα τελείωνε το 2022 και θα πήγαινε στο Υπερταμείο, ποιος το είχε αυτό; Το ελληνικό δημόσιο! Άρα τι είναι αυτά που μας λέτε; Το ίδιο που μας λέγατε για τη ΔΕΗ, όταν σας διάβασα για τη ΔΕΗ τι ήταν το στρατηγικό σχέδιο που εγώ έστειλα στο Ταμείο και έλεγε ότι σε καμμία περίπτωση δεν θέλουμε ιδιωτικοποιήσεις στη ΔΕΗ -στρατηγική κατεύθυνση- και σας λέγαμε: Τι δώσατε εσείς; Τι έχετε δώσει; Ακόμη δεν έχουμε δει τι κατεύθυνση έχετε δώσει σήμερα. Πρώτο σημείο αυτό.

Δεύτερο, δεν μπορώ να καταλάβω γιατί είναι χειρότερο να έχεις κάνει συμβιβασμούς επί μνημονίου από το να κάνετε μόνοι σας πράγματα όταν δεν είσαστε σε μνημόνιο.

Και τρίτον, μπορείς να κάνεις κριτική στον Μακρόν, μπορείς να λες ότι δεν υπάρχουν κεντρώες λύσεις, ότι η Λεπέν και η ακροδεξιά στην Ιταλία είναι αποτέλεσμα κέντρων λύσεων που δημιουργούσαν τις ανισότητες, δημιουργούσαν κοινωνικά προβλήματα, παρόλα αυτά όταν είναι ανάμεσα σε Μακρόν και Λεπέν και ο ίδιος ο Μελανσόν είπε: Καμμιά ψήφο στη Λεπέν. Το ίδιο θα γίνει και στην Ιταλία αν υπάρχει κάτι παρόμοιο.

Αλλά επιτρέψτε μας να έχουμε μια ανάλυση για το ποιες πολιτικές έχουν δημιουργήσει χώρο για την ακροδεξιά. Οι δικές σας πολιτικές και οι κεντρώες πολιτικές δημιουργούν ανισότητα, δημιουργούν φτώχεια, ο κόσμος δεν μπορεί να ανταποκριθεί και πάει όπου μπορεί.

Η δουλειά της Αριστεράς, όπως είπα και στην πρωτολογία μου, είναι να μετατρέψει αυτή την απόγνωση σε θετική ενέργεια για μια διαφορετική πολιτική. Και αυτό θα κάνουμε όταν θα είμαστε κυβέρνηση, σύντομα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο. Σας παρακαλώ μόνο όσο το δυνατόν πιο σύντομα μπορείτε. Ευχαριστώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Τσακαλώτο, δεν ξέρω πώς….

**ΠΑΥΛΟΣ ΠΟΛΑΚΗΣ:** Δεν έλεγε το σχέδιο…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, αφήστε τον να απαντήσει. Είπε ο Κοινοβουλευτικός σας αυτό που θέλατε. Τώρα θα το πείτε κι εσείς;

Απαντήστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε Τσακαλώτο, δεν μπορώ να καταλάβω πώς συνδυάζεται και συνοδεύεται η λέξη «συμβιβασμός» από μία ολόκληρη παράγραφο που είναι τόσο ευνοϊκή για τα funds. Δεν νομίζω να υπάρχει συμβιβασμός όταν λέτε ευθέως ότι εδώ κάνουμε κάτι καλό για τους πολίτες, γιατί τα funds τα αγοράζουν σε χαμηλότερη τιμή και θα ευνοηθούν οι πολίτες.

**ΕΥΚΛΕΙΔΗΣ ΤΣΑΚΑΛΩΤΟΣ:** Αν είχατε κλείσει εσείς το δεύτερο μνημόνιο, αντί να το βάλετε στα πόδια, δεν θα είχαμε να κάνουμε τέτοιους συμβιβασμούς. Αλλά το βάλατε στα πόδια….

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτο, σας άκουσε και δεν μίλησε καθόλου. Σας παρακαλώ! Δεν σας διέκοψε καθόλου. Σας άκουγε και τώρα απαντάει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συνεπώς από τη στιγμή…

**ΠΑΥΛΟΣ ΠΟΛΑΚΗΣ:** Κύριε Σταϊκούρα, μπορείς να μας πεις αν είναι…

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ! Αν σηκωθούμε να κάνουμε όλοι το ίδιο, πώς θα γίνει δηλαδή; Να κάνουμε όλοι το ίδιο; Τα ακούει και ξέρει. Μην στεναχωριέσαι, ξέρει.

Ορίστε, κύριε Σταϊκούρα, απαντήστε. Και δεν θα διακόψει κανείς. Σας παρακαλώ πολύ. Φτάνει πια!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο συμβιβασμένος κ. Τσακαλώτος -ενδιαφέρουσα λέξη πλέον από τη στιγμή που είπατε ότι συμβιβαστήκατε- ισχυρίζεται σήμερα ότι ο ν.4354/2015 ήταν προϊόν συμβιβασμού άσχετα αν μέσα έχετε γράψει με τα χεράκια σας και την υπογραφή σας πόσο καλά είναι τα funds.

Αλλά τι είπατε τώρα αφού με διακόψατε -που εγώ δεν το κάνω ποτέ-; Ότι τρέξαμε, το βάλαμε στα πόδια και σας αφήσαμε τα κόκκινα δάνεια.

Διαβάζω: Τσακαλώτος 31 Οκτωβρίου του 2015: «Θα κάνουμε την τρίτη ανακεφαλαιοποίηση των τραπεζών και θα λυθεί το πρόβλημα των κόκκινων δανείων». Παραλάβατε τα κόκκινα δάνεια στο 43,5% και τα παραδώσατε στα 43,5%.

Αυτά που θα σας πω δεν τα ακούσατε. Σας έχω κάποιες εκπλήξεις μετά.

O κ. Δραγασάκης στις 31 Ιανουαρίου του 2019: «Είμαστε η χώρα με τα περισσότερα κόκκινα δάνεια».

Δεν θα το λήγατε, κύριε Τσακαλώτο, το 2015; Έχει να κάνει με την προηγούμενη Κυβέρνηση; Επαναλαμβάνω τη δήλωση του κ. Δραγασάκη: «Είμαστε η χώρα με τα περισσότερα κόκκινα δάνεια. Εάν δεν το προσέξουμε, μπορεί να κάνουμε ρυθμίσεις που θα οδηγήσουν τις τράπεζες να απαιτήσουν νέα κεφάλαια. Δυστυχώς, αυτά τα νέα κεφάλαια ενδεχομένως να κληθεί να τα βάλει πάλι ο Έλληνας φορολογούμενος». Η δήλωσε έγινε στις 31 Ιανουαρίου του 2019. Ούτε μεταξύ σας δεν μπορείτε να τα βρείτε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα τον λόγο επί προσωπικού, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Για να είμαστε ξεκάθαροι. Έχω πάντα προσπαθήσει σε αυτή την Αίθουσα να κρατήσω ένα επίπεδο. Νομίζω όλοι οι Βουλευτές από όλες τις πλευρές ξέρουν ότι άλλο είναι κάποιος να πει ότι «κάνουμε συμβιβασμούς και χρειάζεται κάποιο» και άλλο να τον αποκαλούν «συμβιβασμένο». Δεν νομίζω ότι τα ελληνικά μου είναι τόσο χάλια που δεν καταλαβαίνω ότι το ένα είναι προσβλητικό και το άλλο δεν είναι. Θα ήθελα να το πάρει πίσω το «συμβιβασμένος», γιατί έχω καταλάβει ότι τους νεοφιλελεύθερους λίγο να τους σκαλίσεις ξεχνάνε και τον φιλελευθερισμό και την ευγένεια και πηγαίνουν σε αυτό που πραγματικά είναι. Δεν τους ενδιαφέρουν τα επιχειρήματα και όταν δεν έχουν επιχειρήματα, έχουν μόνο ύβρεις.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Τι θα γίνει, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Πρέπει να πει αν θα το πάρει πίσω ή όχι. Αυτό είναι.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχω μεγαλύτερη ιστορία από εσάς σε αυτή την Αίθουσα και ξέρω πάρα πολύ καλά πώς να φέρομαι.

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι, χρεοκόπησες τη χώρα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Διατηρώ πάντα την ψυχραιμία μου. Άλλοι τη χάνουν συχνά.

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Αικατερίνη Παπανάτσιου από τον ΣΥΡΙΖΑ - Προοδευτική Συμμαχία.

**ΠΑΥΛΟΣ ΠΟΛΑΚΗΣ:** … (Δεν ακούστηκε)

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, συζητάμε ένα ακόμη πολυνομοσχέδιο, που δυστυχώς δεν μας αφήνει να συζητήσουμε με μεγάλη ευχέρεια όλα τα θέματά του. Παράλληλα, έχουμε και αρκετές τροπολογίες σαν να μην έφτανε ο όγκος του νομοσχεδίου και με πιο σημαντική την τροπολογία που οδηγεί στη μαζική απόλυση των εργαζομένων της «ΛΑΡΚΟ».

Πόσο προετοιμασμένοι είστε στο κοινοβουλευτικό και νομοθετικό σας έργο είναι άξιον απορίας, αλλά μάλλον ακολουθείτε αυτή τη μέθοδο για να αποφύγετε τη συζήτηση.

Έχουμε και λέμε. Το νομοσχέδιο καταπιάνεται με διατάξεις που αφορούν το ΤΧΣ, τον ΟΔΔΗΧ, το Συνεγγυητικό Ταμείο και επιπρόσθετα λοιπές διατάξεις διαφόρων θεμάτων.

Και εδώ πέρα ερχόσαστε και μας λέτε, κύριε Υπουργέ, τι ψηφίσαμε και τι κάναμε το 2015, το τι γίνεται σήμερα. Βέβαια, δεν το συζητάμε γιατί μιλάμε για τη σημερινή κατάσταση που έχουμε βγει από τα μνημόνια, έχουμε βγει στις αγορές, το χρέος είναι ρυθμισμένο και, βέβαια, είναι μετά από δύο απανωτές κρίσεις, με πρώτη κρίση την υγειονομική και τη δεύτερη τώρα την ενεργειακή και είναι ένα τελείως διαφορετικό οικονομικό περιβάλλον.

Για εσάς δεν έχει κανένα νόημα η συζήτηση επί σοβαρών θεμάτων δημοσίου συμφέροντος. Λίγο καιρό πριν είχατε ζημιώσει ανεπανόρθωτα το δημόσιο με την επιλογή σας της μη πληρωμής του τοκομεριδίου της Πειραιώς. Βέβαια, μας λένε Βουλευτές της κυβερνητικής πλειοψηφίας πως το τζάμπα πέθανε και σχετικά με την ρήτρα αναπροσαρμογής. Απ’ ότι φαίνεται το τζάμπα πέθανε για μας, για τη Νέα Δημοκρατία ζει και βασιλεύει.

Τα δάνειά σας, αγαπητοί συνάδελφοι της Νέας Δημοκρατίας, έχουν εκτιναχθεί στα 390 εκατομμύρια, ενώ ο Πρωθυπουργός ζητάει και ενίσχυση σαν αγρότης. Δεν φτάνουν μόνο τα δάνεια, θέλει και ενίσχυση σαν αγρότης.

Παράλληλα, πώς να θεωρήσουμε τις παρεμβάσεις σχετικά με τα μπόνους των τραπεζικών στελεχών ή την ψηφισμένη στην αρχή της θητείας σας ασυλία για αυτά τα στελέχη, όπου πλέον ο εισαγγελέας δεν μπορεί αυτεπάγγελτα να ασκεί δίωξη ακόμη και σε περίπτωση που εμφανώς έχει ζημιωθεί η τράπεζα; Δεν πείθετε κανέναν ότι δεν συνδέονται τέτοιες ρυθμίσεις με το αυξημένο στα 390 εκατομμύρια χρέος του κόμματός σας προς τις τράπεζες. Θα το επαναλαμβάνουμε συνέχεια.

Μια αναφορά στο άρθρο 80 του νομοσχεδίου θέλω να κάνω. Αναθεωρείτε το καθεστώς των επιβαλλόμενων κυρώσεων σε εταιρικές και άλλες νομικές οντότητες που δεν συμμορφώνονται με τις υποχρεώσεις τους για την προβλεπόμενη δήλωση καταχώρισης των στοιχείων των πραγματικών δικαιούχων στο ειδικό μητρώο. Εδώ μιλάμε για ένα πολυδιαφημισμένο επιτελικό κράτος της Κυβέρνησής σας με την τέλεια ψηφιακή διακυβέρνηση. Γιατί δεν παίρνετε τα στοιχεία των εταίρων και των επιχειρήσεων από το ΓΕΜΗ και από το μητρώο των ΔΟΕ; Είναι άξιο απορίας.

Θα θέλαμε, βέβαια, να επανεξετάσετε τα μεγέθη των προστίμων μετά την πανδημία και τη δίνη της ενεργειακής κρίσης και ειδικά σε ό,τι αφορά τις μικρές και μεσαίες επιχειρήσεις.

Όσον αφορά την απαλλαγή του φόρου πολυτελείας για τα γουνοποιητικά είδη. Καταλαβαίνουμε το πρόβλημα των παραγωγών γούνας. Αν θέλετε να ενισχύσετε τους παραγωγούς, ενισχύστε την πηγή όχι με απαλλαγές που δεν θα ευνοήσουν κανέναν. Τουλάχιστον αυτή τη στιγμή και χωρίς τον φόρο πολυτελείας πού θα βρεθούν οι Ρώσοι, που θα βρεθούν οι Ουκρανοί για να αγοράσουν τις γούνες, που είναι κατά κύριο λόγο οι πελάτες των γουνοποιών;

Τέλος, δεν μπορώ να μην κάνω αναφορά στα πρόσφατα στοιχεία της ΕΛΣΤΑΤ. Ο πληθωρισμός τρέχει με ρυθμούς που σπάνε το ένα ρεκόρ μετά το άλλο, το 11,3, ενώ το τωρινό ρεκόρ είναι προσωρινό ρεκόρ μέχρι και το επόμενο. Οι αυξήσεις ξεκινούν από την ενέργεια και τα τρόφιμα, αλλά προφανώς σταδιακά περνούν και σε άλλες κατηγορίες, όπως στις μεταφορές, την εστίαση και την ένδυση. Ο πληθωρισμός γίνεται σταδιακά διαρθρωτικός. Με την τιμή της βενζίνης κοντά στα 2,5 ευρώ, αύξηση του ηλεκτρισμού πάνω από 80%, των μεταφορών 19% και των τροφίμων πάνω από 14% οι ελληνικές οικογένειες απλά δεν μπορούν να βγάλουν πέρα τον μήνα, δεν μπορούν να φτάσουν μετά τις 20 του μήνα.

Παράλληλα, η εκτίναξη του κόστους δανεισμού του ελληνικού δημοσίου μετά την ανακοίνωση της Ευρωπαϊκής Κεντρικής Τράπεζας για το τέλος της ποσοτικής χαλάρωσης, αλλά και την επικείμενη αύξηση των επιτοκίων δείχνει με τον πιο ξεκάθαρο τρόπο πόσο ευάλωτη είναι η ελληνική οικονομία παρά τους κυβερνητικούς κομπασμούς. Οι αποδόσεις των ελληνικών ομολόγων δεκαετούς λήξης εκτινάχθηκαν στο 4,3% με 4,4%, με την απόδοση του γερμανικού τίτλου να βρίσκεται στο 1,5%. Η διαφορά αποδόσεων βρίσκονται πλέον μια ανάσα από τις τριακόσιες μονάδες βάσης.

Ποιο είναι το σχέδιό σας; Όπου και να σταθούμε ακούμε ότι ο μισθός δεν βγάζει τον μήνα. Εσείς τι ακούτε; Να φανταστούμε διθυράμβους για τα μέτρα στήριξης; Αναρωτιέμαι πλέον αν πιστεύετε τα ψέματά σας και έχετε μπερδέψει τον δικό σας κόσμο με τον πραγματικό.

Κυρίες και κύριοι συνάδελφοι, στην πρόσφατη μελέτη του Ινστιτούτου Εργασίας της ΓΣΕΕ αποτυπώνεται ο δείκτης οικονομικού κλίματος για τις μικρές και πολύ μικρές επιχειρήσεις. Εκεί το 48% δηλώνει πως αντιμετωπίζει πρόβλημα ρευστότητας, ενώ το 26% πως τα ταμειακά διαθέσιμα επαρκούν μόνο για ένα μήνα, ενώ το 21% δεν έχει καθόλου ρευστό. Παράλληλα, το κόστος λειτουργίας των επιχειρήσεων επιβαρύνθηκε κατά 89% από τις ανατιμήσεις στην ενέργεια και κατά 48% για τις πρώτες ύλες και τα εμπορεύματα.

Αυτή η κατάσταση είναι τραγική. Αυτά τα νούμερα που προανέφερα, αν τα διάβαζε κάποιος, σίγουρα δεν θα μπορούσε να πιστέψει στα μάτια του. Δεν μπορεί να συμβαίνουν όλα αυτά και εσείς να μην μπορείτε να συζητήσετε σοβαρά μέτρα ενίσχυσης των πολιτών και των επιχειρήσεων και, μάλιστα, Υπουργός σας να καλεί τους επιχειρηματίες εργοδότες να απολύσουν και να μην πληρώσουν ποτέ τους λογιστές τους. Έφτασε να στοχοποιεί η Κυβέρνησή σας τον κλάδο των λογιστών - φοροτεχνικών, που δυο χρόνια τώρα με την πανδημία έχουν σηκώσει όλο το βάρος και τις ανεπάρκειες του δικού σας επιτελικού κράτους.

Οι πληθωριστικές πιέσεις κατά το φθινόπωρο και τον χειμώνα, σύμφωνα με τις δηλώσεις διεθνών αναλυτών, θα γίνουν δυσβάσταχτες για τα λαϊκά στρώματα. Τότε τι θα κάνετε; Από την περσινή χρονιά δεν κάνουμε τίποτα άλλο παρά να σας κρούουμε τον κώδωνα του κινδύνου. Αν σκέφτεστε να αποδράσετε, δεν αφορά τον ελληνικό λαό. Αυτό που τον αφορά είναι πως δεν βγαίνει ο μήνας με δική σας ευθύνη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κυρία Παπανάτσιου.

Καλείται στο Βήμα ο κ. Αθανάσιος Παφίλης από το Κομμουνιστικό Κόμμα Ελλάδας και να ετοιμάζεται η κ. Πούλου από τον ΣΥΡΙΖΑ - Προοδευτική Συμμαχία.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Δεν είναι πρώτη φορά που συζητάμε για το θέμα της «ΛΑΡΚΟ», όπως επίσης και για το νικέλιο.

Και για να κάνουμε έναν λογαριασμό σε αυτή την Αίθουσα, κυρίες και κύριοι της Νέας Δημοκρατίας και των υπόλοιπων που υποστηρίζετε αυτό το σύστημα, το ΚΚΕ μίλησε για το νικέλιο πριν από τον πόλεμο. Και διαβάζω: Δημήτρης Μπάτσης, βιβλίο -αν δεν το έχετε διαβάσει, κύριε Σταϊκούρα, να το πάρετε αύριο το πρωί- «Η Βαριά Βιομηχανία στην Ελλάδα». Τι λέει; Λέει, λοιπόν, ότι η δραστηριότητα που αφορούσε το νικέλιο περιορίζεται μόνο στην εξόρυξη και τη φόρτωση για εξαγωγή μεταλλεύματος, ώστε να αξιοποιηθεί η πρώτη ύλη από σχετικές βιομηχανίες του εξωτερικού προς την παραγωγή νικελίου. Ουσιαστικά, με ληστρικό τρόπο εκμεταλλεύονταν τα πιο εύκολα -και είναι αλήθεια- προς εξόρυξη και πλούσια στρώματα και τα εξήγαγαν στο εξωτερικό, χωρίς να διαμορφώνεται παράλληλα κανένα σχέδιο για περαιτέρω μεταλλουργική επεξεργασία, παρ’ ότι είναι γνωστός ο ρόλος του νικελίου για τη συγκρότηση βαριάς βιομηχανίας στην Ελλάδα.

Και επειδή δεν έχω χρόνο, θα το καταθέσω στα Πρακτικά και όσοι ενδιαφέρονται ας το πάρουν να το διαβάσουν. Είναι όλη η ιστορία της εξέλιξης της «ΛΑΡΚΟ».

(Στο σημείο αυτό ο Βουλευτής κ. Αθανάσιος Παφίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ο κ. Βρούτσης -σοφός, τι να σας πω;- τι είπε; Ταλαιπωρεί την Ελλάδα πάρα πολλά χρόνια η «ΛΑΡΚΟ». Αλήθεια; Γιατί την ταλαιπωρεί; Η «ΛΑΡΚΟ» λέγατε -και λέμε- είναι η ναυαρχίδα της ελληνικής μεταλλουργικής βιομηχανίας, η «ΛΑΡΚΟ» μεγαλύτερη σε όλη την Ευρωπαϊκή Ένωση και μοναδική εταιρεία παραγωγής νικελίου, η «ΛΑΡΚΟ» στις πέντε μεγαλύτερες του κόσμου με τεράστιες δυνατότητες. Ποιες δυνατότητες; Τι θα πείτε στον λαό, στη Φθιώτιδα; Τι θα πείτε και σε άλλες περιοχές; Ότι είχαμε νικέλιο, είχαμε και χρώμιο που είναι η πρώτη ύλη για τον ανοξείδωτο χάλυβα και ποτέ δεν αξιωθήκατε -το αντίθετο, σαμποτάρατε- το να γίνει εργοστάσιο, να γίνει βιομηχανία ανοξείδωτου χάλυβα; Πώς το εξηγείτε -θα το εξηγήσουμε εμείς μετά- ότι η «ΛΑΡΚΟ» έχει κοβάλτιο, ότι η «ΛΑΡΚΟ» με υδρομεταλλουργία που δοκιμάστηκε μπορούσε να παράγει πιο καθαρό ακόμα νικέλιο και πιο πολύ νικέλιο, ότι η «ΛΑΡΚΟ» με πείραμα που έκανε έβγαλε πενήντα τόνους ανοξείδωτου χάλυβα; Και τι την κάνατε τόσα χρόνια;

Αυτά που λέμε έχουν αποδειχθεί και επιστημονικά και αν είστε αγράμματοι -που δεν είστε, είστε υπηρέτες συγκεκριμένων συμφερόντων- να διαβάσετε τι έλεγαν και οι επιστημονικοί φορείς, ΤΕΕ και λοιπά και δεν ήταν του Κομμουνιστικού Κόμματος της Ελλάδας.

Αυτά, λοιπόν, έχουν αποδειχτεί –κυρία Αντωνίου ως εκπρόσωπος του ΠΑΣΟΚ, δεν είναι προσωπικό το θέμα- με μελέτη σκοπιμότητας που έγινε το 1988 από την ΕΤΒΑ, η οποία αποδείκνυε ότι το μέλλον της «ΛΑΡΚΟ» είναι ο ανοξείδωτος χάλυβας και ότι είναι όχι απλώς συμφέρουσα λύση, αλλά είναι και λύση η οποία θα εξασφαλίσει για πάρα πολλά χρόνια μεγάλη κερδοφορία και λοιπά.

Και να συνεχίσω εγώ ως Φθιωτός και ως ασχολούμενος με τη «ΛΑΡΚΟ» τουλάχιστον δέκα χρόνια ότι τότε έγινε μία ανεπίσημη εκδήλωση ενδιαφέροντος -και ήρθαν πέντε χώρες- η οποία θάφτηκε τελείως. Γιατί; Θα το απαντήσουμε μετά.

Έρχεται, λοιπόν, σήμερα η Κυβέρνηση -αφού την έχετε πάει στους εκατόν ογδόντα τόνους από τους χίλιους οκτακόσιους που μπορεί να παράγει, με δεδομένη την τιμή του νικελίου που είναι στα ύψη- και λέει ότι θα δώσουμε λύση ώστε να είναι κερδοφόρα. Θα βάλω μερικά ερωτήματα, δεν το σχολιάζω.

Πρώτον, ποιος φταίει για αυτή την κατάσταση; Ποιος φταίει; Εσείς δεν ήσασταν όλα αυτά τα χρόνια, εσείς, το ΠΑΣΟΚ, ή ο ΣΥΡΙΖΑ για πέντε χρόνια; Ποιος την οδήγησε τη «ΛΑΡΚΟ» σε αυτά τα χάλια που λέτε; Και καλό είναι να ακούτε και περισσότερα. Άρα, ευθύνονται όλες οι κυβερνήσεις και δεν περνάει, το περάσατε στα ψιλά, γνωριζόμαστε. Είπατε «ναι, έχουμε και εμείς ευθύνη». Και αυτό τι σημαίνει; Εδώ δεν ισχύει «αμαρτία εξομολογουμένη, ουκ έστιν αμαρτία». Αυτό μπορεί να ισχύει στο Ευαγγέλιο. Εσείς δεν την κάνατε σε αυτό το χάλι; Γιατί την κάνατε; Δεν υπήρχε άλλη λύση; Για όλους μιλάω.

Τι έλεγαν, λοιπόν, οι εργαζόμενοι διαχρονικά, ομόφωνα και όχι μόνο οι εργαζόμενοι της «ΛΑΡΚΟ», αλλά και από τις ομοσπονδίες, από παντού, σε ημερίδες, παρουσιάσεις, επιστήμονες και λοιπά και λοιπά; Τι έλεγαν όλα αυτά τα χρόνια; Υποστήριζαν ότι υπάρχει, η μόνη λύση παραγωγική και για τη χώρα και για τους εργαζόμενους και για τους πάντες είναι η καθετοποίηση της παραγωγής, είναι η δημιουργία εργοστασίου ανοξείδωτου χάλυβα. Είπα ότι υπήρχαν πέντε προτάσεις. Της Σοβιετικής Ένωσης ήταν η καλύτερη, αλλά λέμε ας την απορρίπτατε και αυτή.

Γιατί, λοιπόν, δεν έγινε η καθετοποίηση; Δώστε μας μια απάντηση εσείς, κυρία Αντωνίου εκ μέρους του ΠΑΣΟΚ και εσείς οι συριζαίοι να μας πείτε αν είχατε σχέδιο, όταν πήρατε την κυβέρνηση καθετοποίησης ή στρατηγικού επενδυτή, όπως είχατε πει και εσείς προσωπικά.

Γιατί, λοιπόν, δεν έγινε όλα αυτά τα χρόνια; Ερώτημα δύσκολο, ε; Απλό είναι το ερώτημα. Γιατί τα μονοπώλια του κλάδου παραγωγής ανοξείδωτου χάλυβα -και να ονοματίσω «KRUPP-THYSSEN», «LENICKEL»- που ήταν οι βασικοί πελάτες δεν ήθελαν έναν παραπάνω ανταγωνιστή. Γιατί αν γινόταν εργοστάσιο ανοξείδωτου χάλυβα, θα υπήρχε ένας ανταγωνιστής στην Ευρωπαϊκή Ένωση και δεύτερον, γιατί θα κοβόταν και η προμήθεια του νικελίου που το έπαιρνες σχεδόν τζάμπα και εκμεταλλεύονταν και το σίδηρο. Το κοβάλτιο ακόμα δεν είχε γίνει τόσο –να μην πω- της μόδας, άλλα τόσο πολύτιμο. Αυτή ήταν η ουσία.

Και επειδή δεν ήθελαν το 1986 - 1988 επί ΠΑΣΟΚ, κυρία Αντωνίου -και μπορώ να σας το αποδείξω και με χαρτιά- παρ’ ότι υπήρχαν και ορισμένα στελέχη -και πρέπει να είμαι αντικειμενικός- που το πάλευαν αυτό. Τι έγινε; Εξυπηρετήσατε αυτό που ήθελε η Ευρωπαϊκή Ένωση, αυτό που ήθελε η «KRUPP-THYSSEN» και η «LENICKEL». Γιατί ακόμα; Γιατί αν η «ΛΑΡΚΟ» έκανε, αν γινόταν εργοστάσιο ανοξείδωτου χάλυβα, θα ήταν πιο ανταγωνιστική, 25% παρακάτω θα ήταν το κόστος. Γιατί θα ήταν το κόστος 25% παρακάτω; Γιατί είχε δικά της μεταλλεύματα και το 90% των μεταλλευμάτων όλης της Ευρωπαϊκής Ένωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο ακόμα.

Να, λοιπόν, ωμά και ρουμελιώτικα –θα πω- ποια συμφέροντα εξυπηρετήσατε. Είσαστε υπάλληλοι των μονοπωλίων, των πολυεθνικών και γι’ αυτό δεν τα κάνατε όλα αυτά. Αυτά τα συμφέροντα εξυπηρετούσατε και εξυπηρετείτε και σήμερα και της Ευρωπαϊκής Ένωσης αντικειμενικά και τα άλλα όλα δεν έχουν κανένα νόημα. Αυτό κάνετε ακριβώς. Γι’ αυτό δεν δώσατε τέτοια προοπτική. Και θα μου πείτε «τα άλλα κόμματα;». Μα, σας λέω ότι επί ΠΑΣΟΚ έγιναν αυτά. Η Νέα Δημοκρατία έτριβε τα χέρια της και ο ΣΥΡΙΖΑ έλεγε για στρατηγικό επενδυτή και για ιδιωτικοποίηση.

Και βγαίνετε σήμερα με ένα απύθμενο θράσος όλοι μαζί και φωνάζετε. Γιατί φωνάζετε; Γιατί; Για ποιον λόγο; Εσείς γιατί δεν υιοθετήσατε το άλλο σχέδιο που το πρότειναν οι εργαζόμενοι, που το υποστήριζε το ΚΚΕ, που ήταν επιστημονικά, πολιτικά, οικονομικά τεκμηριωμένο και που δεν υπάρχει σοβαρός άνθρωπος στον τομέα αυτό που να μην το αποδέχεται; Γιατί ακριβώς «his master’s voice» -πώς λέγεται;- «capital», η φωνή της «KRUPP», της «THYSSEN», της «LENICKEL» και των ελληνικών μονοπωλίων.

Τώρα, για να συνεχίσω και να τελειώσω με τον χρόνο μου, ποια ήταν η πορεία όλων αντικειμενικά;

Μη μου αρχίσετε τώρα τους σκυλοκαβγάδες, τα ρουσφέτια, κ.λπ., γιατί αυτά υπήρχαν. Κανένας δεν έχει αντίρρηση. Και χρήμα έπαιρναν και έτρωγαν ορισμένοι. Κάποτε θα τα πληρώσουν. Ποια ήταν η ουσία, η στρατηγική; Ποια ήταν η στρατηγική; Δύο λύσεις υπήρχαν. Η μία είναι «ιδιωτικοποίηση ή κλείσιμο», δηλαδή κουφάρι ένα γιγάντιο εργοστάσιο και πούλημα των μεταλλείων για να μεταφέρεται το μετάλλευμα ή αυτό που πρότειναν οι εργαζόμενοι. Πού φτάσαμε; Και το λέω για όλους σας και μην κάνετε τον καμπόσο ούτε να αναφερθείτε σε πιέσεις. Εδώ δισεκατομμύρια δίνονται. Της «Παναγίας τα μάτια» δίνετε στους ιδιώτες, όπως λέει και ο κόσμος και δεν μπορούσατε να δώσετε για τη «ΛΑΡΚΟ», για εκσυγχρονισμό, για ανάπτυξη; Πού φτάσατε; Κλείσατε ένα καμίνι και έχει παγώσει το μέταλλο μέσα στο καμίνι και για να ξεκινήσει θέλει έναν χρόνο. Τι μας λέτε για αξιοποίηση της «ΛΑΡΚΟ»; Μέχρι εκεί φτάσατε!

Είναι έτσι ή δεν είναι, κύριε Σταϊκούρα; Είναι κλειστό το ένα το καμίνι με μέταλλο μέσα ή δεν είναι; Πείτε στους ειδικούς να σας ενημερώσουν.

Και έρχεστε τώρα, άθλιοι, απάνθρωποι, να αποζημιώσετε τους εργαζόμενους που έδωσαν τη ζωή τους. Και είναι η τρίτη γενιά τώρα..

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό.

**ΑΘΑΝΑΣΙΟΣ ΠΑΦΙΛΗΣ:** Δώστε μου ένα λεπτό τώρα, δεν πειράζει.

**ΠΡΟΕΔΡΕΥΩΝ (Απόστολος Αβδελάς):** Σας έδωσα τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Δεν θα χαθεί ο κόσμος.

**ΠΡΟΕΔΡΕΥΩΝ (Απόστολος Αβδελάς):** Τρία λεπτά σας έδωσα.

**ΑΘΑΝΑΣΙΟΣ ΠΑΦΙΛΗΣ:** Δεν είστε κοινοί κλέφτες. Οι κοινοί κλέφτες έχουν και μία «ηθική» μία «ανήθικη ηθική». Τους κλέψατε μισθούς, τους κλέψατε δώρα, τους κλέψατε τα πάντα, τους κατεβάσατε στα 1000 ευρώ και παρακάτω. Σας έχω ξαναπεί να πάτε για μια βδομάδα και να καθίσετε στη «ΛΑΡΚΟ». Θα πεθάνετε οι μισοί μέσα στη «ΛΑΡΚΟ». Θα δείτε σε τι συνθήκες δουλεύουν. Και τώρα τους πουλάτε και εξυπηρέτηση με τα δικά τους τα λεφτά. Μνημόσυνο με ξένα κόλλυβα, δηλαδή!

Στέλνετε, λοιπόν, χιλιάδες ανθρώπους στην ανεργία. Και δεν είναι μόνο οι χίλιοι πενήντα. Είναι όλα τα περιφερειακά επαγγέλματα. Είναι όλη η περιοχή της Λοκρίδας, της Βοιωτίας, της Εύβοιας, της Καστοριάς, της Κοζάνης. Όλους αυτούς τους κοροϊδεύετε. Κοροϊδεύετε τον κόσμο. Λέει ο κ. Σταϊκούρας «Εμείς προστατεύουμε τους εργαζόμενους». Μα, σοβαρολογείτε; Καλά, βλάκες είναι οι εργαζόμενοι, για να μην πω καμμιά άλλη βαριά λέξη; Ηλίθιοι είναι που απορρίπτουν ομόφωνα αυτήν την αισχρή τροπολογία, παρά του ότι έχετε αμολήσει μερικά κοράκια –ευτυχώς που είναι συντριπτική μειοψηφία και δεν θα περάσουν καλά- που πάνε και τους λένε «Δεχτείτε γιατί, ξέρεις, θα κλείσει και θα πάμε να σε βάλουμε αύριο στη δουλειά»;

Απαντάτε στους εργαζόμενους. Σε ποιους, αλήθεια; Σε ποιους; Ποιος την κράτησε όρθια τη «ΛΑΡΚΟ» όλα αυτά τα χρόνια, παρά τις απαράδεκτες πολιτικές όλων των κυβερνήσεων που εξυπηρετούσαν ακριβώς αυτή τη στρατηγική; Οι εργαζόμενοι, παρά τις αντιθέσεις που είχαν με αυτήν την πολιτική, έδωσαν τον καλύτερο εαυτό τους. Πώς έμεινε ανοιχτή η «ΛΑΡΚΟ»; Έμεινε από αυτούς τους εργαζόμενους που έδωσαν ογδόντα νεκρούς, τους οποίους σήμερα τους φτύνετε κυριολεκτικά που έδωσαν σακατεμένους! Πηγαίνετε στο νεκροταφείο της Λάρυμνα, του Μαρτίνου, της Μαλεσίνας, να δείτε πενήντα, πενήντα δύο, σαράντα οκτώ, πενήντα πέντε χρονών πεθαμένοι από καρκίνο και από άλλα μέσα σε αυτές τις άθλιες συνθήκες!

Όμως, αυτό είναι το σύστημά σας. Δεν έχει τέλος. Δεν σας ενδιαφέρει.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας έδωσα…

**ΑΘΑΝΑΣΙΟΣ ΠΑΦΙΛΗΣ:** Τελειώνω, τελειώνω.

**ΠΡΟΕΔΡΕΥΩΝ (Απόστολος Αβδελάς):** Τελειώνω, τελειώνω, αλλά ο Κοινοβουλευτικός Εκπρόσωπος …

**ΑΘΑΝΑΣΙΟΣ ΠΑΦΙΛΗΣ:** Τους κοροϊδέψατε. Και μη μας διαβάζετε τις ευχαριστίες, γιατί αυτό ήταν το δούλεμα της Κυβέρνησης απέναντί τους, γιατί κι αυτοί που σας ευχαρίστησαν είναι απέναντι τώρα. Τους είπατε τότε «Εμείς θα την κρατήσουμε ανοιχτή, θα την ανασυγκροτήσουμε, θα κάνουμε έργα για να προστατέψουμε τη ζωή των εργαζομένων», για να τσιμπήσουν και πήγατε με ένα σχέδιο βήμα-βήμα και φθάσατε σήμερα να τους πείτε «έξω όλοι»!

Τι είστε εσείς, μωρέ, που θα τους διώξετε; Ποιοι είστε; Ξέρετε τι είπαν; Είπαν «Νεκροί θα βγούμε, αλλά απολυμένοι όχι».

**ΠΡΟΕΔΡΕΥΩΝ (Απόστολος Αβδελάς):** Και εδώ κλείνουμε.

**ΑΘΑΝΑΣΙΟΣ ΠΑΦΙΛΗΣ:** Τέτοια απάντηση! Μόνο να την ακούει κανείς, ανατριχιάζει. Και ξέρετε γιατί; Τι λέει το τραγούδι; Λέει «Με τον ιδρώτα μας και με το αίμα μας δένει τ’ ατσάλι». Αυτοί το δένουν και άλλοι το καρπώνονται και εσείς υπηρετείτε όλους αυτούς.

Εμείς συνεχίζουμε και θέλουμε να πούμε στους εργαζόμενους ότι παλεύουμε τώρα να μείνει ανοιχτή, κ.λπ., κ.λπ., αλλά αυτή η εμπειρία μπορεί και πρέπει να τους γίνει μάθημα. Τη σκέφτονται σοβαρά, απλά πρέπει να την εκφράσουν.

Δεν μπορεί αυτό το σύστημα, κύριε Τσακαλώτε και κύριοι του ΠΑΣΟΚ –γιατί τούτοι εδώ λένε «Αυτό είναι»- να γίνει ανθρώπινο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Είναι βάρβαρο. Είναι απάνθρωπο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΑΘΑΝΑΣΙΟΣ ΠΑΦΙΛΗΣ:** Είναι δολοφονικό.

**ΠΡΟΕΔΡΕΥΩΝ (Απόστολος Αβδελάς):** Να φύγω;

**ΑΘΑΝΑΣΙΟΣ ΠΑΦΙΛΗΣ:** Δεν έχει έλεος σε τίποτα, ούτε είχε ποτέ. Δεν εξανθρωπίζεται. Ανατρέπεται.

Γι’ αυτό λέμε οι εργαζόμενοι να κάνουν αυτό που πρέπει. Αυτοί που παράγουν τον πλούτο να τον πάρουν στα χέρια τους, όχι να τον τρώνε τα τρωκτικά, οι διάφοροι τεμπέληδες οι οποίοι είναι καπιταλιστές που ζουν από τον μόχθο των εργαζομένων και οι πολιτικοί τους εκπρόσωποι που περνάνε μια χαρά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

(Θόρυβος στην Αίθουσα)

Ο Υπουργός έχει τον λόγο, κύριε Αλεξιάδη! Σας παρακαλώ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αγαπητέ συνάδελφε κύριε Παφίλη και συντοπίτη, οφείλω να ομολογήσω ότι σήμερα χρησιμοποιήσατε αρκετά ακραίες εκφράσεις…

**ΑΘΑΝΑΣΙΟΣ ΠΑΦΙΛΗΣ:** Πολύ ήπιες! Πάρα πολύ χαλαρές!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Δεν σας διέκοψε!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Επειδή γνωριζόμαστε, δεν νομίζω ότι αντιπροσωπεύει πολλούς από εμάς η αναφορά σε λέξεις όπως «άθλιοι», «απάνθρωποι», «Δεν έχετε έλεος», «δολοφονική προσέγγιση» και ούτω καθεξής.

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, αυτά τα είπα για το σύστημα. Αν εσείς συμφωνείτε ότι δεν είναι έτσι το σύστημα, ταυτιστείτε…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα μου επιτρέψετε να σας πω ότι επειδή μιλάτε για διατάξεις της Κυβέρνησης, προφανώς εκπροσωπώ την Κυβέρνηση, στους οποίους και αναφέρεστε.

Δεύτερη παρατήρηση είναι η εξής: Η «ΛΑΡΚΟ» μένει ανοικτή για μια σειρά από λόγους που ανέλυσα με ιδιαίτερη άνεση χρόνου από το Προεδρείο, αλλά και γιατί αυτή η Κυβέρνηση έδωσε 53 εκατομμύρια ευρώ. Καμμία άλλη κυβέρνηση δεν είχε δώσει στο παρελθόν.

**ΑΘΑΝΑΣΙΟΣ ΠΑΦΙΛΗΣ:** Και τι κατάλαβε; Έκλεισε δύο καμινάδες!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Από τα 53 εκατομμύρια ευρώ, κύριε Παφίλη, το σημαντικότερο κομμάτι πήγε στη ΔΕΗ, για να μείνει ανοικτή η εταιρεία που θα έκλεινε το 2020 και ένα κομμάτι πήγε στους εργαζόμενους για αμοιβές.

Τρίτη παρατήρηση είναι η εξής: Ξέρετε πολύ καλά ότι έχω πάει ουκ ολίγες φορές στη «ΛΑΡΚΟ». Έχω πάει σε γενικές τους συνελεύσεις και δεν έχω αλλάξει άποψη. Επί μία δεκαετία –μπορείτε να ρωτήσετε τους εκπροσώπους σας- δεν έχω αλλάξει άποψη. Η άποψή μου για το παρόν και το μέλλον της «ΛΑΡΚΟ» είναι δεδομένη και, δυστυχώς, επιβεβαιώνεται επί δέκα χρόνια.

Και τέλος, η τέταρτη παρατήρηση είναι η εξής: Εάν είναι τόσο καλά τα πράγματα στη «ΛΑΡΚΟ», εικάζω ότι σε λίγες εβδομάδες από τώρα θα υπάρχει εξαιρετικό ενδιαφέρον. Είναι δημόσιος διαγωνισμός. Αφού μιλάμε για ξεπούλημα, λογικά θα έρθουν πάρα πολλοί επενδυτές. Άρα, δικαιώνεστε ότι πράγματι υπάρχει ένα περιουσιακό στοιχείο το οποίο αξίζει πάρα πολύ. Να δούμε, όμως, πόσοι θα είναι οι επενδυτές. Να δούμε. Και τότε θα δούμε ποια είναι η πραγματική κατάσταση της «ΛΑΡΚΟ». Εύχομαι ειλικρινά να είναι πολλοί. Αν όμως δεν είναι πολλοί, μάλλον αυτό δείχνει ότι υπάρχουν σοβαρά προβλήματα στη λειτουργία της «ΛΑΡΚΟ» και χρειάζονται πολλά κεφάλαια.

Για τα καμίνια που είπατε, καθίσαμε και ρωτήσαμε και τον ειδικό διαχειριστή και τους εργαζόμενους. Υπάρχει σύμπτωση απόψεων. Πράγματι λειτουργεί ένα. Για ποιους λόγους όμως λειτουργεί ένα; Διότι το δεύτερο που θα λειτουργούσε, λόγω έλλειψης μεταλλεύματος από τον Μάρτιο στα μεταλλεία της Εύβοιας δεν στέλνει μετάλλευμα στο εργοστάσιο.

**ΑΘΑΝΑΣΙΟΣ ΠΑΦΙΛΗΣ:** Αφού κλείσατε ένα μεταλλείο, πώς θα γίνει;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το ξέρουν οι εργαζόμενοι. Δεν στέλνουν μετάλλευμα από την Εύβοια γιατί χρειάζονται επενδύσεις εκεί και πραγματικά ορθώς κανένας δεν παίρνει την ευθύνη γιατί υπάρχει επικινδυνότητα.

Άρα, λειτουργεί με ένα καμίνι για λόγους που ξέρουν και οι εργαζόμενοι και είναι συμφωνημένο με τους εργαζόμενους, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τι λέτε τώρα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ξέρω απολύτως τι λέω.

**ΑΘΑΝΑΣΙΟΣ ΠΑΦΙΛΗΣ:** Φέρτε μία ανακοίνωση του σωματείου!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ξέρω απολύτως τι λέω. Λέω την πραγματικότητα.

**ΑΘΑΝΑΣΙΟΣ ΠΑΦΙΛΗΣ:** Φέρτε μου μία ανακοίνωση του σωματείου!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Παφίλη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ξέρω απολύτως τι λέω, γιατί γνωρίζετε ότι μιλάω με τους ίδιους ανθρώπους που μιλάτε και εσείς.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κλείνω σε μισό λεπτό, προκειμένου να δώσω κάποια επιπλέον στοιχεία.

Το σύνολο των ταμειακών εκροών από την έναρξη της ταμειακής διαχείρισης, της ειδικής διαχείρισης είναι 226 εκατομμύρια ευρώ. Άκουσα για κάτι τιμές πώλησης οι οποίες προφανώς ισχύουν χρηματιστηριακά, αλλά δεν μπορούν να γίνουν συναλλαγές σε αυτά τα ύψη. Άκουσα εδώ 40.000, 50.000, 60.000, 100.000. Το κόστος παραγωγής είναι 27.000 ευρώ τον τόνο και η πώληση ήταν τον Μάιο 24.114 ευρώ τον τόνο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Και καλείται στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, δέκα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Είναι ο Κοινοβουλευτικός σας εδώ. Μπορεί να πάρει τον λόγο.

Ελάτε, κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα ένα νομοσχέδιο μέσω του οποίου η Κυβέρνηση Μητσοτάκη ολοκληρώνει την απορρύθμιση του χρηματοπιστωτικού τομέα και διασφαλίζει τα συμφέροντα των επίσημων χορηγών της, των μεγαλομετόχων των τραπεζών σε βάρος του δημοσίου. Το κόμμα της Νέας Δημοκρατίας δηλαδή, που χρωστάει 400 εκατομμύρια ευρώ δανεικά και προς το παρόν αγύριστα, καίει και την τελευταία ελπίδα για χρηματοδότηση της πραγματικής οικονομίας, των νοικοκυριών και των επιχειρήσεων, που έχουν εγκαταλειφθεί αβοήθητα. Κι όλα αυτά τη στιγμή που η κοινωνία παρακολουθεί με αγωνία το ατελείωτο σερί των καταστροφικών ρεκόρ στα σημαντικότερα οικονομικά μεγέθη.

Ο πληθωρισμός καλπάζει στο 11,3% αδειάζοντας τις τσέπες των πολιτών. Το επιτόκιο δανεισμού της χώρας από 2% που ήταν τον Ιούλιο του 2019, έχει ξεπεράσει το 4% για το δεκαετές ομόλογο, δηλαδή μόλις μία μονάδα κάτω από το 5% που οδήγησε τη χώρα στα μνημόνια το 2010. Το δημόσιο χρέος έχει εκτοξευθεί σε αστρονομικά ύψη, ενώ οι τιμές σε όλα τα αγαθά πρώτης ανάγκης έχουν αυξηθεί περισσότερο από 20%.

Ο εισηγητής της Κοινοβουλευτικής μας Ομάδας και οι συνάδελφοι που προηγήθηκαν ανέδειξαν επαρκώς όλες τις πτυχές αυτής της νέας σκανδαλώδους ρύθμισης. Εξάλλου, το πρόγραμμα του κόμματός μας είναι ξεκάθαρο και σε αυτό το σημείο. Η επόμενη προοδευτική κυβέρνηση του ΣΥΡΙΖΑ θα αναλάβει πρωτοβουλία για τη δημιουργία ενός ισχυρού δημόσιου τραπεζικού πυλώνα που θα χρηματοδοτήσει την παραγωγική ανασυγκρότηση προς όφελος των πολλών.

Στη δική μου όμως ομιλία θα ήθελα να επικεντρωθώ σε μία άλλη σκανδαλώδη διάταξη που πρόκειται να ψηφιστεί σήμερα και συγκεκριμένα στο άρθρο 6 της καταστροφικής τροπολογίας 1331/196, που με θράσος και κουτοπονηριά καταθέσατε, κύριε Υπουργέ, το βράδυ της περασμένης Παρασκευής, στο άρθρο που δίνει τη χαριστική βολή στη «ΛΑΡΚΟ» ολοκληρώνοντας το διαχρονικό έγκλημα της Νέας Δημοκρατίας σε βάρος της μοναδικής εταιρείας παραγωγής σιδηρονικελίου στην Ευρωπαϊκή Ένωση.

Κυρίες και κύριοι συνάδελφοι, επί είκοσι χρόνια η Νέα Δημοκρατία παρασιτεί σε βάρος της «ΛΑΡΚΟ» με τους μισθούς πρόκληση των γαλάζιων διοικήσεων, με τους κομματικούς και πελατειακούς διορισμούς. Επί είκοσι χρόνια απαξιώνει και διαλύει την επιχείρηση με τη ληστρική διαχείρισή της. Επί είκοσι χρόνια εμπαίζει, στοχοποιεί και συκοφαντεί τους εργαζόμενους για να δικαιολογήσει τελικά το ξεπούλημά της στα ιδιαίτερα συμφέροντα.

Πώς να ξεχάσουμε αλήθεια ότι η γαλάζια λεηλασία της «ΛΑΡΚΟ» ξεκίνησε το 2006, όταν ο διευθύνων σύμβουλος που διόρισε η κυβέρνηση Καραμανλή προπώλησε τα δικαιώματα του νικελίου στην «GOLDMAN SACHS » σε τιμή 15.000 δολάρια ενώ η τιμή στη διεθνή αγορά έφθανε τις 50.000 δολάρια τότε, προκαλώντας έτσι μισό δισεκατομμύριο ζημιά από διαφυγόντα κέρδη την τετραετία 2006 - 2009; Και βέβαια, η λεηλασία συνεχίστηκε αμείωτη, όταν το 2008 η επιχείρηση έγινε τσιφλίκι της οικογένειας Σκρέκα, όταν ανέλαβε πρόεδρος ο Θεόδωρος Σκρέκας με μισθό 9.000 ευρώ το μήνα και αμέσως προσέλαβε τη νύφη και τον συμπέθερό του. Επί των ημερών του η εταιρεία έφτασε στο σημείο να παράγει με κόστος 22.000 δολάρια τον τόνο και να πουλά σε τιμές χαμηλότερες από 10.000, με αποτέλεσμα να συσσωρεύονται ζημιές άνω των 100 εκατομμυρίων σε ετήσια βάση.

Ωστόσο, το αποκορύφωμα της καταστροφικής διαχείρισης ήρθε με το ειδικό καθεστώς που επιβάλλατε, κύριε Υπουργέ, στη «ΛΑΡΚΟ» με το ν.4664/2020, υποτίθεται για να την εξυγιάνετε. Τι καταφέρατε όμως; Πρώτον, απαξιώσατε τα μεταλλεία και ιδίως αυτά της Εύβοιας, με αποτέλεσμα να δημιουργηθεί πρωτοφανές πρόβλημα στην τροφοδοσία του εργοστασίου με μετάλλευμα. Το είπατε και εσείς πριν. Ας κάνατε εκεί κάποιες επενδύσεις, κύριε Υπουργέ.

Δεύτερον, εγκαταλείψατε το εργοστάσιο χωρίς συντήρηση και ανταλλακτικά, υπονομεύοντας την παραγωγικότητά του.

Τρίτον, υποβαθμίσατε τις συνθήκες ασφάλειας στην εργασία δημιουργώντας κινδύνους για τους εργαζόμενους.

Και τέταρτον, αυξήσατε υπέρμετρα το λειτουργικό κόστος, αφού η «ΛΑΡΚΟ» λόγω της καταστροφικής συμφωνίας του εκκαθαριστή, της «DELOIT» με τη ΔΕΗ πληρώνει πλέον έως και πέντε φορές ακριβότερο ρεύμα σε σχέση με το 2018 - 2019. Συγκεκριμένα, οι δαπάνες για το ρεύμα ανέρχονται σε 7,5 εκατομμύρια ευρώ το μήνα, όταν η «ΛΑΡΚΟ» έχει έσοδα το πολύ 6 εκατομμύρια. Κι όλα αυτά μηνιαία.

Κι όλα αυτά σε μια περίοδο που η χρηματιστηριακή τιμή του νικελίου σπάει το ένα ρεκόρ μετά το άλλο, προσφέροντας περιθώριο τεράστιων κερδών, ενώ η Ρωσία που κατέχει το 12% της παγκόσμιας παραγωγής είναι εγκλωβισμένη στον κλοιό των κυρώσεων.

Φαίνεται τελείως παράλογο, αλλά δεν είναι. Είναι μέρος του σχεδίου σας, κύριοι Υπουργοί, που προβλέπει την πλήρη απαξίωση της εταιρείας, προκειμένου να ξεπουληθεί για ένα κομμάτι ψωμί στα ιδιωτικά συμφέροντα η πλούσια μεταλλευτική της προίκα και ταυτόχρονα να πεταχτούν στον δρόμο περίπου χίλιοι πεντακόσιοι εργαζόμενοι και επαγγελματίες που συνδέονται εργολαβικά με την επιχείρηση, αλλά και να εκδιωχθούν τριακόσιες οικογένειες από τα σπίτια, που με δικά τους έξοδα συντηρούν όλα αυτά τα χρόνια.

Και αυτό αποδεικνύεται πλέον περίτρανα από την τροπολογία του αίσχους, στον τίτλο της οποίας μάλιστα, ντρεπόσαστε ακόμη και το όνομα της εταιρείας να αναφέρετε και κάνετε λόγο για την εταιρεία που έχει υπαχθεί σε ειδική διαχείριση βάσει του ν.4664/2020.

Στην πρώτη παράγραφο, λοιπόν, δίνετε τη δυνατότητα στον ειδικό διαχειριστή να καταγγείλει όλες τις συμβάσεις εξαρτημένης εργασίας, δηλαδή να πετάξει στον δρόμο το σύνολο των εργαζομένων.

Στη δεύτερη, του δίνετε τη δυνατότητα να προσλαμβάνει τους απολυμένους με συμβάσεις ενός ή δύο μηνών, ίσα-ίσα για να συντηρηθεί το ενεργητικό της «ΛΑΡΚΟ» μέχρι να την βουτήξουν τα γνωστά τα κοράκια.

Στην τρίτη παράγραφο ορίζετε ότι η δαπάνη για τις απολύσεις και τις αποζημιώσεις θα καλύπτεται από τον κρατικό προϋπολογισμό. Αντί δηλαδή, να επιχορηγείτε την πραγματική εξυγίανση και ανασυγκρότηση της δημόσιας επιχείρησης, εσείς επιχορηγείτε πλούσια το ξεπούλημα της περιουσίας της. Αντί να δημιουργείτε, καταστρέφετε. Αυτή είναι η ειδικότητά σας.

Και τέλος, στην τέταρτη παράγραφο προσπαθείτε να πουλήσετε δήθεν εκδούλευση στους άνω των 55 ετών απολυμένους, που πλησιάζουν τη συνταξιοδότηση, προβλέποντας ότι μπορούν να ενταχθούν σε ειδικά προγράμματα απασχόλησης στους ΟΤΑ υπό όρους και διαδικασίες που θα καθορίζετε κατά το δοκούν στο μέλλον. Και εδώ «ζήσε Μάη να φας τριφύλλι». Και πάλι δηλαδή αφήνετε περιθώριο πελατειακών σχέσεων, ώστε να αποφασίζετε εσείς ποιοι, πότε και πώς θα ενταχθούν.

Κυρίες και κύριοι συνάδελφοι, σας καλώ να ακούσουμε όλοι τη φωνή αγωνίας που υψώνουν σήμερα οι εργαζόμενοι της «ΛΑΡΚΟ» που συγκεντρώθηκαν και έξω από το κτήριο της Βουλής ζητώντας την απόσυρση της τροπολογίας της ντροπής. Η Κυβέρνηση Μητσοτάκη όμως κλείνει τα αφτιά και τα μάτια της και αδιαφορεί εντελώς για τη ζημιά που θα προκαλέσει το δημόσιο συμφέρον, το ξεπούλημα της επιχείρησης, αλλά και για τις σοβαρές επιπτώσεις στην οικονομική και κοινωνική ζωή της Φθιώτιδας, της Εύβοιας, της Βοιωτίας, ολόκληρης της περιφέρειας Στερεάς Ελλάδας, αλλά και της Κοζάνης.

Θα ήθελα να κλείσω, κύριε Υπουργέ, λέγοντας ότι οι φρούδες προεκλογικές σας υποσχέσεις για περισσότερες και καλύτερες δουλειές υπάρχουν μόνο για τα «ημέτερα» συμφέροντα αλλά όχι και για τους εργαζόμενους της «ΛΑΡΚΟ». Το σίγουρο είναι ότι σύσσωμη η τοπική κοινωνία, τα εργατικά κέντρα, τα δημοτικά συμβούλια, οι παραγωγικοί και συλλογικοί φορείς, οι οικογένειες των εργαζομένων θα διεκδικήσουν άλλα και όχι αυτά που σήμερα θα αποφασίσετε.

Και επειδή σας άκουσα με μεγάλη προσοχή στη μακροσκελή πράγματι απάντησή σας, κύριε Σταϊκούρα, μας κουνάτε το δάχτυλο και μας εγκαλείτε για το δημόσιο συμφέρον; Καταντά ειρωνεία, πραγματικά. Απαντήστε, όμως, μία φορά και με στοιχεία. Προστατεύει η Νέα Δημοκρατία το δημόσιο συμφέρον με τις απευθείας αναθέσεις των 7 δισεκατομμυρίων; Προστατεύει η Νέα Δημοκρατία το δημόσιο συμφέρον, όταν χρωστάει 400 εκατομμύρια και δεν τα επιστρέφει; Προστατεύει η Νέα Δημοκρατία το δημόσιο συμφέρον, όταν χαρίζει στους «ημέτερους» καναλάρχες έσοδα από τη χρήση ραδιοτηλεοπτικών συχνοτήτων; Προστατεύει η Νέα Δημοκρατία το δημόσιο συμφέρον, όταν ο Πρωθυπουργός-αγρότης εισπράττει αγροτικά επιδόματα; Ό,τι είναι νόμιμο είναι και ηθικό, άραγε; Προστατεύει η Νέα Δημοκρατία το δημόσιο συμφέρον με τον κομματικό στρατό των μετακλητών χωρίς προσόντα και υψηλές αποδοχές; Η περίπτωση Στάσση εξοργίζει όλη την ελληνική κοινωνία. Προστατεύει η Νέα Δημοκρατία το δημόσιο συμφέρον, όταν επαναφέρει τους εργολάβους παντού; Και εδώ, στη θέση σας, ο κ. Πλεύρης είπε ότι προστατεύοντας το δημόσιο συμφέρον, για αυτούς τους οκτώ χιλιάδες εργαζόμενους, που θα βρεθούν και αυτοί στο τέλος του Ιουνίου εκτός, στον δρόμο, θα σεβαστεί τις οικονομοτεχνικές μελέτες.

Σας πληροφορώ, λοιπόν, ότι αυτές οι μελέτες στα νοσοκομεία έγιναν και αποδεικνύουν ότι είναι ακριβώς το μισό του εργολαβικού κέρδους. Άρα, τα συμπεράσματα τα έχει βγάλει η κοινωνία και με όλα αυτά που κάνετε ακριβώς επιβαρύνετε τη θέση σας. Σταματήστε, επιτέλους, τα ψέματα!

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Καλείται στο Βήμα η κ. Σουλτάνα Ελευθεριάδου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Αβραμάκης, επίσης από το ΣΥΡΙΖΑ - Προοδευτική Συμμαχία.

Κυρία Ελευθεριάδου, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα αναφερθώ και εγώ, πρώτα από όλα, στη ντροπιαστική τροπολογία για τη «ΛΑΡΚΟ» που την φέρατε νύχτα, την Παρασκευή το βράδυ, και αφού είχαν τελειώσει οι διαδικασίες στις αρμόδιες επιτροπές. Τη φέρατε το βράδυ, μετά το πέρας των διαδικασιών, για έναν και μόνο λόγο, για να μην κληθούν οι εργαζόμενοι στην ακρόαση των φορέων.

Πριν, όταν ο κ. Παφίλης σας είπε ότι όλοι οι εργαζόμενοι είναι κατά αυτής της τροπολογίας, γελάσατε ειρωνικά, δείχνοντας ότι υπάρχουν εργαζόμενοι που είναι υπέρ της τροπολογίας και που αντιλαμβάνονται ότι δήθεν εσείς ενεργείτε προς το καλό.

Ας καλούσατε αυτούς τους εργαζόμενους στην ακρόαση των φορέων, να ακούγαμε τουλάχιστον αυτούς, να ακούγαμε τα επιχειρήματά τους, γιατί -απ’ όσο γνωρίζω εγώ- όλοι οι εργαζόμενοι είναι κατά. Όλοι οι εργαζόμενοι δεν αντιλαμβάνονται για ποιον λόγο ήρθε αυτή η τροπολογία.

Και ο κ. Βρούτσης από την έναρξη της συνεδρίασης και εσείς μας λέτε ότι η Νέα Δημοκρατία είναι υπέρ των εργαζομένων, κάτι το οποίο θα ήταν για γέλια, εάν δεν είναι για κλάματα. Τα τελευταία τρία χρόνια αντιλαμβανόμαστε όλοι, αντιλαμβάνονται όλοι οι εργαζόμενοι ιδιωτικού και δημόσιου τομέα ότι δεν υπάρχει Υπουργείο Εργασίας. Υπάρχουν μόνο διαταγές του ΣΕΒ, τις οποίες εσείς εκτελείτε.

Επί δεκαετίες, λοιπόν, εν προκειμένω απομυζούσατε τη «ΛΑΡΚΟ» και έρχεστε σήμερα και παρουσιάζετε μια κατάσταση, η οποία όντως δεν είναι ευνοϊκή, δεν είναι θετική και λέτε ότι το μάρμαρο πρέπει να το πληρώσουν οι εργαζόμενοι.

Σας περιέγραψε πριν η συνάδελφος, η κ. Πούλου, ποιοι ευθύνονται γι’ αυτό. Και ευθύνονται αποκλειστικά οι δικές σας κυβερνήσεις. Είπε το παράδειγμα του κ. Σκρέκα, ο οποίος ήταν Πρόεδρος του Διοικητικού Συμβουλίου και έπαιρνε μισθό 7.000 και μετά 9.000 ευρώ αναδρομικά, που έβαλε μέσα τη νύφη του, τον συμπέθερό του, με μισθούς υπέρογκους, χρέωσε τη «ΛΑΡΚΟ». Φθάσαμε στο σημείο να έχει η «ΛΑΡΚΟ» ζημία 100 εκατομμύρια ευρώ κατ’ έτος και έρχεστε τώρα και λέτε ότι φταίνε οι εργαζόμενοι και πρέπει να πληρώσουν το μάρμαρο οι εργαζόμενοι.

Έρχεστε, μάλιστα, και προσπαθείτε να παρακάμψετε τη δικαιοσύνη. Οι εργαζόμενοι πήγαν σε διαδικασία διαβούλευσης και ενημέρωσης από τον εργοδότη, εν προκειμένω τον ειδικό εκκαθαριστή. Πήγαν στο Υπουργείο Εργασίας και επειδή δεν είχε γίνει ουσιαστική διαβούλευση, πήγαν στα δικαστήρια για να αναστείλουν τη διαδικασία και το πέτυχαν με την έκδοση προσωρινής διαταγής και τα ασφαλιστικά ορίστηκαν για τις 6 Μαΐου. Ζήτησε η εργοδοτική πλευρά αναβολή με τη δικαιολογία ότι θα προχωρήσει σε ουσιαστική διαβούλευση. Αντί να προχωρήσει σε ουσιαστική διαβούλευση έως τις 17 Ιουνίου, που είναι το δικαστήριο, φέρατε εσείς αυτό το νομοθετικό τελεσίγραφο που δίνει τη δυνατότητα διενέργειας ομαδικών απολύσεων, άσχετα από το τι θα αποφασίσει η δικαιοσύνη. Παρακάμπτετε τη δικαιοσύνη. Προσπαθείτε να πείσετε τους εργαζόμενους να παραιτηθούν από τα ασφαλιστικά μέτρα που είναι στις 17 Ιουνίου, γιατί δεν φοβάστε μόνο ότι η απόφαση θα βγει υπέρ των εργαζομένων, αλλά δεν θέλετε καν να καθυστερήσετε. Άρον-άρον προσπαθείτε να εξασφαλίσετε προσφορά για την πώληση της «ΛΑΡΚΟ» μέσα στο καλοκαίρι. Θα έλεγε κανείς ότι κάνετε προεκλογικά ρουσφέτια σε κάποιον.

Και μάλιστα όχι μόνο προσπαθείτε να τακτοποιήσετε τη «ΛΑΡΚΟ» εργασιακά, δηλαδή να απεγκλωβιστείτε από όλους τους εργαζομένους της, αλλά προσφάτως την τακτοποιήσατε και περιβαλλοντολογικά, δίνοντας τη δυνατότητα σταδιακής προσαρμογής σε βάθος πέντε ετών στις περιβαλλοντικές υποχρεώσεις της νέας «ΛΑΡΚΟ». Φαίνεται, λοιπόν, ότι τον επενδυτή -που είπατε πριν να δούμε πόσοι θα έρθουν- τον έχετε έτοιμο και απλώς βάζετε κάλυμμα στο δώρο. Προσπαθείτε να φτιάξετε τη «ΛΑΡΚΟ», τη νέα «ΛΑΡΚΟ» όπως βολεύει στον νέο επενδυτή. Την «καθαρίζετε» για να την παραδώσετε και ταυτόχρονα βάζετε και τους εργαζόμενους σε ένα ιδιότυπο καθεστώς πεντάμηνης ομηρίας και πάλι προεκλογικά. Για πέντε μήνες αυτοί οι άνθρωποι δεν θα γνωρίζουν τι πρόκειται να γίνει στο μέλλον, εάν θα έχουν εργασία ή όχι.

Λέτε εδώ στο άρθρο 6 ότι ο ειδικός διαχειριστής δύναται –προσέξτε, δύναται, δεν υποχρεούται- να επιλέγει το κατά περίπτωση αναγκαίο προσωπικό. Ποιος θα το κρίνει αυτό; Ποιος θα κρίνει ποιο είναι το κατά περίπτωση και ποιο είναι το αναγκαίο προσωπικό; Λέτε, μάλιστα, ότι δύναται και πάλι να προβαίνει στη σύναψη συμβάσεων εργασίας ορισμένου χρόνου μηνιαίας ή διμηνιαίας διάρκειας. Δεν υποχρεούται σε τίποτα από όλα αυτά. Δύναται, ενώ πρέπει να βάλετε υποχρεούται. Πρέπει να βάλετε προϋποθέσεις, να βάλετε κριτήρια ανάλογα με τις περιστάσεις ποιο είναι το αναγκαίο προσωπικό και ποιο δεν είναι αναγκαίο.

Είπατε πριν ότι με αυτήν την τροπολογία δεν αφήνετε κανέναν εργαζόμενο χωρίς να τον τακτοποιείτε. Το είπατε; Νομίζω, το είπατε. Όχι νομίζω, είμαι σίγουρη. Μπορούμε να δούμε και το βίντεο της ομιλίας σας. Εγώ σας λέω, λοιπόν, ότι οκτώ εργαζόμενους δεν τους καλύπτετε. Κανείς δεν καλύπτεται, αλλά δεν εμπεριέχονται σε αυτή την τροπολογία. Υπάρχουν οκτώ εργαζόμενοι οι οποίοι απολύθηκαν πριν τεθεί η «ΛΑΡΚΟ» σε ειδική εκκαθάριση και οι αποζημιώσεις της απόλυσής τους θα δίνονταν σταδιακά, όπως προβλέπει ο νόμος, με δόσεις. Αυτοί οι εργαζόμενοι, λοιπόν, ενώ απολύθηκαν πριν, θα έπρεπε τώρα να λαμβάνουν τις δόσεις της αποζημίωσης της απόλυσής τους. Έρχεται, λοιπόν, ο ειδικός εκκαθαριστής και τους λέει «είναι παλιά χρέη, αναγγελθείτε όπως οι υπόλοιποι πιστωτές» και έτσι αυτοί οι άνθρωποι έχουν χάσει την αποζημίωση απόλυσης, δεν θα πάρουν τίποτα. Δείτε το λίγο. Υπάρχουν οκτώ άνθρωποι που δεν θα πάρουν τίποτα και εσείς έρχεστε εδώ και λέτε ότι όλοι οι εργαζόμενοι καλύπτονται.

Με το σημερινό νομοσχέδιο, εκτός αυτής της ντροπιαστικής τροπολογίας, υλοποιείτε και την τελική αποστολή σας προς τις τράπεζες, δηλαδή την αποεπένδυση του Ταμείου Χρηματοπιστωτικής Σταθερότητας από τις τέσσερις συστημικές τράπεζες σε βάρος του ελληνικού δημοσίου.

Το Ταμείο Χρηματοπιστωτικής Σταθερότητας μπήκε τα χρόνια της κρίσης, για να στηρίξει με τα κεφάλαια του δημοσίου τις ελληνικές τράπεζες ελλείψει ιδιωτικού ενδιαφέροντος τότε. Λέτε ότι τώρα οι τράπεζες πλέον έχουν απεγκλωβιστεί από τα κόκκινα δάνεια, δεν χρειάζεται το Ταμείο Χρηματοπιστωτικής Σταθερότητας και είναι έτοιμες να προβούν σε έναν ευρείας έκτασης μετασχηματισμό και να προσελκύσουν επενδυτικό ενδιαφέρον.

Τα κόκκινα δάνεια φύγανε από τις τράπεζες, αλλά έμειναν στην οικονομία της χώρας, έμειναν στις μικρομεσαίες επιχειρήσεις, έμειναν στα νοικοκυριά που είναι ακόμα υπερχρεωμένα.

Και είπατε πριν ότι επί ΣΥΡΙΖΑ ψηφίστηκε νόμος για τη δημιουργία των funds. Έρχομαι εδώ πολλές φορές και σας λέω για τον κ. Λαυρεντιάδη και σας λέω ότι τη μοναδική λιπασματοβιομηχανία της χώρας αυτή τη στιγμή την έχουν στα χέρια τους εταιρείες κυπριακών συμφερόντων, που δημιουργήθηκαν με μετοχικό κεφάλαιο ύψους 24.000 ευρώ και δεν ξέρουμε ποιοι είναι από πίσω, έχουν κάποιες έδρες οι οποίες είναι κενές -κάτι πολυκατοικίες στην Αθήνα που δεν υπάρχει κανείς-, δεν έχουν προσωπικό, δεν έχουν τίποτε. Και περιμένω από εσάς να με καταλάβετε και να μου πείτε «έχεις δίκιο, εδώ κάτι συμβαίνει».

Και έρχεται ο κ. Πολάκης να σας πει πράγματα που ήδη γνωρίζετε, ότι αυτά τα funds που πήρανε εκατομμύρια, δισεκατομμύρια ευρώ χρεών των Ελλήνων έχουν μηδενικό μετοχικό κεφάλαιο. Δεν ξέρουμε ποιοι είναι από πίσω.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Προφανώς.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Προφανώς, λέτε. Το βρίσκετε λογικό αυτό. Πώς αγόρασαν αυτά τα δισεκατομμύρια ευρώ; Ποιοι βρίσκονται από πίσω; Γιατί στην έδρα που είναι δεν υπάρχει τίποτα; Δεν υπάρχουν πάγια, δεν υπάρχουν εργαζόμενοι. Ποια είναι αυτά τα funds-«φαντάσματα»; Το βρίσκετε λογικό αυτό;

Με τι χρήματα αγόρασαν τα δάνεια του ελληνικού λαού και τώρα με μεθόδους αμφιλεγόμενες, με εκβιασμούς πολλές φορές -έχουμε όλοι τέτοιες καταγγελίες-, με απειλές προχωρούν σε κατασχέσεις και σε πλειστηριασμούς ακόμη και πρώτης κατοικίας; Ποιοι είναι αυτοί που κρύβονται πίσω από αυτά τα funds;

Και για να κλείσω, κύριε Σταϊκούρα, στο άρθρο 99 με τίτλο «Προσωρινή χρήση ταμειακών διαθεσίμων υπό ειδική εκκαθάριση πιστωτικού ιδρύματος» δίνετε τη δυνατότητα όταν είναι ο ίδιος ειδικός εκκαθαριστής σε δύο υπό εκκαθάριση νομικά πρόσωπα, να πληρώνει τις απαιτήσεις του άρθρου 975 παράγραφος 3 του Κώδικα Πολιτικής Δικονομίας, δηλαδή εργαζόμενους, ΕΦΚΑ, διατροφές και κάποιες άλλες απαιτήσεις που αναφέρονται στο άρθρο 975 παράγραφος 3 του Κώδικα Πολιτικής Δικονομίας από την υπό εκκαθάριση περιουσία της εταιρείας του ετέρου νομικού προσώπου.

**ΠΡΟΕΔΡΕΥΩΝ (Απόστολος Αβδελάς):** Κλείστε, κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τελειώνω, κύριε Πρόεδρε.

Και προσθέτετε παράγραφο 6 στο άρθρο 91, χωρίς όμως να τροποποιείτε ή να καταργείτε το άρθρο 145 ι,γ του ν.4261 του 2014 που λέει ότι σε αυτήν την περίπτωση δεν πρέπει στο υπό εκκαθάριση νομικό πρόσωπο να καταργείται η αυτοτέλειά του ή να θίγονται οι πιστωτές του, δηλαδή από αυτό που θα πάρετε τα χρήματα για να πληρώσετε τις απαιτήσεις του άλλου υπό εκκαθάριση νομικού προσώπου δεν πρέπει να χάνει την αυτοτέλειά του ή να θίγονται οι πιστωτές του και αυτό είναι πολύ γενικό.

Θα ήθελα να ρωτήσω: Αυτό το άρθρο το φέρατε για να ικανοποιήσετε συγκεκριμένη περίπτωση;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Μπορείτε να μας αναφέρετε ποια περίπτωση είναι αυτή; Και αφού είναι συγκεκριμένο, γιατί δεν το αναφέρετε στο άρθρο;

Κοιτάξτε, εδώ υπάρχει μια αντίφαση. Ενώ λέτε ότι θα διατηρούν την αυτοτέλεια και δεν θα θίγονται οι πιστωτές, από την άλλη προσθέτετε παράγραφο 6. Περιμένω απάντηση.

Για να κλείσω…

**ΠΡΟΕΔΡΕΥΩΝ (Απόστολος Αβδελάς):** Κλείστε όμως. Ξέρω ότι είναι η περιφέρειά μας, αλλά κλείστε.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Μισό λεπτό.

Είστε η Νέα Δημοκρατία των 381 εκατομμυρίων ευρώ χρεών τα οποία δεν έχετε σκοπό να πληρώσετε ποτέ. Είστε η Νέα Δημοκρατία που ο αρχηγός σας χρωστάει 1.320.000 ευρώ, τα οποία δεν πρόκειται επίσης να πληρώσει ποτέ. Είστε η Νέα Δημοκρατία της διαφθοράς, της διαπλοκής, των πελατειακών σχέσεων, της αναξιοκρατίας, της φτωχοποίησης του ελληνικού λαού. Είστε η Νέα Δημοκρατία που θα πέσει με κρότο στις επόμενες εκλογές.

**ΠΡΟΕΔΡΕΥΩΝ (Απόστολος Αβδελάς):** Κλείστε, κυρία Ελευθεριάδου. Όσα είπατε προηγουμένως είναι ενδιαφέροντα. Αυτά είναι ένας επίλογος τώρα. Σας παρακαλώ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Για έναν και μόνο λόγο θα πέσετε. Διότι πλέον το να φύγετε αποτελεί αντικειμενικά κοινωνική ανάγκη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ζήτησε τον λόγο ο κύριος Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρία συνάδελφε, τα έχω πει, είναι στα Πρακτικά. Αν διαβάζατε τα Πρακτικά της επιτροπής, θα το καταλαβαίνατε.

Αυτό το άρθρο αφορά συγκεκριμένα μια τράπεζα. Έχουμε πιστωτικά ιδρύματα υπό εκκαθάριση: την Αγροτική Τράπεζα, την ProBank, την Πανελλήνια, το Ταχυδρομικό Ταμιευτήριο και το FBB, σύνολο εννέα χιλιάδες εννιακόσιοι ένας εργαζόμενοι.

Τι έχει γίνει σε αυτές τις τράπεζες; Με τον νόμο του 2012 υπήρξε προνομιακή ικανοποίηση απαιτήσεων για το 50% της νόμιμης αποζημίωσης. Ήρθε η κυβέρνηση ΣΥΡΙΖΑ στις 30-6-2015 κι έδωσε προνομιακή ικανοποίηση στο σύνολο των δεδουλευμένων. Στις 30-5-2019 ο ΣΥΡΙΖΑ το 50% το έκανε 67%. Εμείς στις 24-12-2020 το πήγαμε στο 80% και ειδικά για τις συνεταιριστικές τράπεζες στο 100% και ήρθα με υπουργική απόφαση στις 16-5-2022 και πήγαμε το ανώτατο όριο αποζημίωσης ανά δικαιούχο στο 100%.

Υπήρχε ένα πρόβλημα με εργαζόμενους της ProBank -το έχω πει μέσα στην επιτροπή-, έτσι ώστε να μπορέσουμε με την διάταξη αυτή να βρεθούν οι πόροι από την εκκαθάριση για να αποζημιωθούν και αυτοί οι εργαζόμενοι. Τίποτα φωτογραφικό, πολύ απλό, πολύ ξεκάθαρο. Δεν μπορώ να το πω διαφορετικά. Το είπα και στην επιτροπή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, για δέκα δευτερόλεπτα θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, όχι.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Είπε ότι δεν διάβασα τα Πρακτικά της επιτροπής. Αυτό είναι επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Γιατί είναι επί προσωπικού; Δεν είπε κάτι.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ανέφερε ότι δεν διάβασα τα Πρακτικά.

**ΠΡΟΕΔΡΕΥΩΝ (Απόστολος Αβδελάς):** Δεν είπε κάτι, κυρία Ελευθεριάδου. Δεν είπε κάτι ο άνθρωπος.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Για δέκα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Δέκα δευτερόλεπτα έγινε και με τον κ. Παφίλη. Σας παρακαλώ πολύ. Δεν μπορούμε να κάνουμε διάλογο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υπουργέ, τα διάβασα τα Πρακτικά. Να αναφέρετε στο άρθρο τη συγκεκριμένη περίπτωση. Εδώ αυτό μπορεί να χρησιμοποιηθεί σε πάρα πολλές περιπτώσεις…

**ΠΡΟΕΔΡΕΥΩΝ (Απόστολος Αβδελάς):** Το είπατε.

Καλείται στο Βήμα ο κ. Ελευθέριος Αβραμάκης από τον ΣΥΡΙΖΑ - Προοδευτική Συμμαχία και να ετοιμάζεται και ο κ. Γιαννούλης από τον ΣΥΡΙΖΑ - Προοδευτική Συμμαχία.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, σήμερα συζητάμε ένα νομοσχέδιο της Κυβέρνησης το οποίο αποτελεί ίσως την πιο χειροπιαστή απόδειξη ότι αυτή η Κυβέρνηση, με θαυμαστή συνέπεια, αναλαμβάνει πρωτοβουλίες σε βάρος του δημοσίου συμφέροντος και του ελληνικού λαού.

Το συγκεκριμένο νομοσχέδιο δεν συνιστά μια επιστροφή του συστημικού χρηματοπιστωτικού τομέα σε συνθήκες κανονικότητας. Δεν πρόκειται για ένα νομοσχέδιο που πιστοποιεί την εξυγίανση των τραπεζών και τον περιορισμό του ελέγχου που όφειλε να ασκεί το ελληνικό δημόσιο στο όνομα του ελληνικού λαού, δεδομένου ότι ο ελληνικός λαός ανακεφαλαιοποίησε τρεις φορές τις τράπεζες, υπέστη τρομερές φορολογικές επιβαρύνσεις και υποχρεώθηκε να ζει σε συνθήκες λιτότητας για μια δεκαετία. Επί της ουσίας, πρόκειται για ένα νομοσχέδιο υπεξαίρεσης δημόσιας περιουσίας, μια μορφή χαρίσματος της περιουσίας του ελληνικού λαού σε εξευτελιστικές τιμές.

Η Κυβέρνηση με τις διατάξεις που φέρνει για το Ταμείο Χρηματοπιστωτικής Σταθερότητας προβλέπει το αδιανόητο, να παραχωρηθούν οι τραπεζικές μετοχές των συστημικών τραπεζών που κατέχει το ελληνικό δημόσιο σε τιμές κάτω από το κόστος που τις απέκτησε και κάτω από την εκτιμώμενη αξία τους τη στιγμή της πώλησης.

Η γενναιόδωρη αυτή στάση της Κυβέρνησης της Νέας Δημοκρατίας μάλιστα δεν προκύπτει από κάποια δημόσια ανάγκη που επιβάλλει αυτό το ξεπούλημα ούτε βέβαια από τους δανειστές της χώρας ή κάποιο γεγονός που επιβάλλει το χάρισμα της ελληνικής περιουσίας. Είναι συνειδητή πολιτική απόφαση της Κυβέρνησης.

Ποιος νόμος της αγοράς που θεοποιεί η Νέα Δημοκρατία επιβάλλει στο ελληνικό κράτος που διέσωσε τις τράπεζες να μεταβιβάσει το μετοχικό κεφάλαιο που κατέχει σε τιμές κάτω του κόστους και κάτω της πραγματικής αξίας αυτών των μετοχών;

Ποια ανάγκη του κράτους καλύπτει αυτή η πρωτοβουλία; Πώς ωφελείται το κράτος και ο ελληνικός λαός από αυτή την εξέλιξη; Η Κυβέρνηση νομοθετεί υπέρ των συμφερόντων του ελληνικού δημοσίου ή υπέρ ξένων συμφερόντων που θα αποκτήσουν έναντι πινακίου φακής μετοχές και περιουσιακά στοιχεία;

Αντιλαμβάνονται άραγε οι εμπνευστές αυτού του νομοσχεδίου ότι οι τραπεζικές μετοχές που κατέχει σήμερα το Ταμείο Χρηματοπιστωτικής Σταθερότητας έχουν αγοραστεί πρακτικά από τον ελληνικό λαό, ο οποίος χρηματοδότησε και διέσωσε τις τράπεζες;

Η σημερινή πρωτοβουλία της Κυβέρνησης αποτελεί όνειδος, καθώς αναγκάζει τη Βουλή να συζητήσει ένα νομοσχέδιο που είναι καταφανώς σε βάρος του ελληνικού λαού και σε βάρος του δημοσίου συμφέροντος.

Είναι ένα νομοσχέδιο που προσβάλλει συνολικά τους Βουλευτές της Συμπολίτευσης που θα δεχτούν να το υπερψηφίσουν, αλλά και προσβάλλει την πολιτική ηγεσία του Υπουργείου Οικονομικών που είναι εδώ για να το υπερασπιστεί.

Είναι μάλιστα η σημερινή Κυβέρνηση που είχε προωθήσει την αντίστοιχη απομείωση της περιουσίας του δημοσίου στην Τράπεζα Πειραιώς, με την περίφημη αύξηση του μετοχικού κεφαλαίου τον Απρίλιο του 2021. Το ελληνικό δημόσιο με πολιτική απόφαση της Κυβέρνησης κατέγραψε πριν από περίπου έναν χρόνο μεγάλη ζημιά λόγω της μετατροπής των ομολόγων CoCos που διέθετε σε μετοχές και εν συνεχεία, μέσω του φρένου που έβαλε η Κυβέρνηση στη συμμετοχή του ΤΧΣ στην αύξηση μετοχικού κεφαλαίου της Πειραιώς, είχε ως αποτέλεσμα το ποσοστό του δημοσίου να μειωθεί από το 61,3% στο 27%, με όλη τη ζημιά να πέφτει στις πλάτες του Έλληνα φορολογούμενου. Αντίστοιχη πολιτική ακολούθησε και για τη ΔΕΗ με τα γνωστά σήμερα αποτελέσματα.

Παρά λοιπόν την τεράστια ζημιά του δημοσίου από το χάρισμα της Πειραιώς και της ΔΕΗ η Κυβέρνηση σήμερα επεκτείνει το πετυχημένο για αυτήν υπόδειγμα χαρίσματος της δημόσιας περιουσίας για το σύνολο των τραπεζικών μετοχών που κατέχει. Αλήθεια, έχετε κάποια εκτίμηση πόσα δισεκατομμύρια χαρίζετε στον ιδιώτη επενδυτή που θα προκύψει;

Εκτός όμως αυτών νομιμοποιείται η Κυβέρνηση της Νέας Δημοκρατίας να κάνει τέτοια δώρα στις συστημικές τράπεζες τη στιγμή που τόσο η Νέα Δημοκρατία ως κόμμα όσο και ο Πρόεδρός της κ. Μητσοτάκης είναι υπερχρεωμένοι και δεν εξυπηρετούν τα προκλητικά δάνεια που τους έχουν χορηγηθεί; Είναι η απελευθέρωση των μπόνους και των αμοιβών των διοικητών των τραπεζών και των ανώτερων στελεχών το αντίτιμο για να συνεχίσει το κόμμα και ο Πρόεδρος της Νέας Δημοκρατίας να παραμένουν στο προκλητικό τραπεζικό απυρόβλητο; Στους ανθρώπους και τις επιχειρήσεις, που είναι υπερχρεωμένοι, πολλοί από τους οποίους υπερχρεώθηκαν λόγω των πολιτικών λιτότητας που επιβλήθηκαν για τη διάσωση αυτών των τραπεζών, τι ακριβώς λέτε;

Τελειώνω με μια παρατήρηση επί του ζητήματος της «ΛΑΡΚΟ». Η Κυβέρνηση σε μια νύχτα πετάει στον δρόμο περισσότερες από χίλιες οικογένειες εργαζομένων στην πολύ σημαντική αυτή βιομηχανία. Το κάνει μάλιστα σε μια στιγμή που, αν η «ΛΑΡΚΟ» δούλευε κανονικά τόσο στην εξόρυξη όσο και στην επεξεργασία του νικελίου, θα μπορούσε να ξεπληρώσει όλα της τα χρέη και να επιστρέψει σε μακροχρόνια κερδοφορία, λόγω της υψηλής τιμής του σιδήρου και του νικελίου σήμερα και λόγω των κυρώσεων προς τη Ρωσία, που θα κρατήσουν για μεγάλο χρονικό διάστημα.

Χωρίς μάλιστα να είναι γνωστό αν υπάρχει τελικά ή όχι υποψήφιος ιδιώτης επενδυτής προκλητικά η Κυβέρνηση αναλαμβάνει να απολύσει όλους τους εργαζόμενους, για να απλοποιήσει, πιθανώς, τις όποιες διαπραγματεύσεις και να ξεπουληθεί ένας ακόμη πυλώνας οικονομικής δραστηριότητας του δημοσίου, μοναδικός μάλιστα στην Ευρωπαϊκή Ένωση. Αντί να κάνει ό,τι είναι απαραίτητο για να λειτουργήσει και πάλι η «ΛΑΡΚΟ», να εκσυγχρονιστεί και να μπορεί να διαδραματίσει ουσιαστικό ρόλο στην οικονομική ανάπτυξη της χώρας η Κυβέρνηση ως ένας άλλος ειδικός εκκαθαριστής αναλαμβάνει να τα ξεπουλήσει ή να τα χαρίσει.

Κύριοι της Κυβέρνησης, η ευθύνη που σας ανέθεσε ο ελληνικός λαός είναι να διαχειριστείτε, να αξιοποιήσετε και να πολλαπλασιάσετε την περιουσία του, ούτε να την χαρίσετε, ούτε να την εκποιήσετε, ούτε να τη σπαταλήσετε σαν κακοί κληρονόμοι. Εσείς με διάφορες ιδεολογίες, αλλά αξιοθαύμαστη συνέπεια εδώ και τρία χρόνια την έχετε σπαταλήσει με τις απευθείας αναθέσεις και τις υπερκοστολογήσεις, την έχετε απαξιώσει όταν δεν στηρίζετε και δεν επενδύετε σε τομείς, όπως το Εθνικό Σύστημα Υγείας, τη χαρίσατε, όπως στην περίπτωση της ΔΕΗ, στην Πειραιώς, οσονούπω στη «ΛΑΡΚΟ» και συνολικά στις τράπεζες, την εκποιείτε, προσφέροντας έναντι εξευτελιστικών τιμών δημόσια περιουσία σε ιδιώτες.

Ο ελληνικός λαός πλέον γνωρίζει ότι η σημερινή Κυβέρνηση το μόνο που κάνει είναι να εξυπηρετεί μια κλειστή ομάδα επενδυτών φιλικών επιχειρηματικών συμφερόντων, δίνοντάς τους κρίσιμες υποδομές του κράτους και περιουσία του ελληνικού λαού χωρίς να πληρώνουν το εύλογο έστω αντίτιμο. Ο ελληνικός λαός γνωρίζει πλέον ότι η Κυβέρνηση της Νέας Δημοκρατίας εφαρμόζει και μάλιστα ταχύτατα τη γνωστή συνταγή χρεοκοπίας. Γνωρίζει ότι για την ακρίβεια, για το κόστος ενέργειας και των καυσίμων, για την ορθολογική διαχείριση της δημόσιας περιουσίας απαιτείται άμεσα να εφαρμοστούν άλλες πολιτικές, προοδευτικές και κοινωνικά δίκαιες πολιτικές. Γι’ αυτό όποτε αποφασίσει ο Πρωθυπουργός να προσφύγει στη λαϊκή ετυμηγορία η επόμενη κυβέρνηση θα είναι κυβέρνηση προοδευτική, με ρεαλιστικό πρόγραμμα οικονομικής και κοινωνικής ανασυγκρότησης, με ενσυναίσθηση της πατριωτικής ευθύνης και Πρωθυπουργό τον Αλέξη Τσίπρα.

Κύριε Υπουργέ, πάρτε πίσω την κατάπτυστη τροπολογία για τη «ΛΑΡΚΟ». Πάρτε πίσω τις απολύσεις των εργαζομένων, που είχατε το θράσος να ζητήσετε από τη συνέλευση των εργαζομένων να εγκρίνει και να νομιμοποιήσει την απόφαση της απόλυσής τους και την τροπολογία που καταθέσατε. Όσο κάνατε τα ρουσφέτια σας ήταν καλή, εξυπηρετούσε το σύστημα. Σήμερα είναι βάρος και τους οδηγείτε στην ανεργία.

Σας καλούμε επιτέλους να ασχοληθείτε με την ακρίβεια στην αγορά ενέργειας, να ασχοληθείτε με την ακρίβεια στα καύσιμα, στα είδη πρώτης ανάγκης, με τον πληθωρισμό που τρέχει με 11,3%. Σας καλούμε να παίξετε τον αποφασιστικό και ρυθμιστικό ρόλο στην αγορά και στην οικονομία. Σας καλούμε να στηρίξετε τις ευάλωτες κοινωνικές ομάδες, τη μικρομεσαία επιχειρηματικότητα, τον πρωτογενή τομέα, όλους ανεξαιρέτως, την ελληνική κοινωνία. Δεν θα μείνετε μόνο στη διευθέτηση προς φιλικά επιχειρηματικά συμφέροντα, που σήμερα κάνετε και όλα αυτά τα τρία χρόνια. Να ξέρετε ότι αυτή η πολιτική είναι εν γνώσει του ελληνικού λαού και όταν έρθει ο λογαριασμός θα τον πληρώσετε στην κάλπη ως οφείλετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αβραμάκη.

Τον λόγο έχει ο κ. Χρήστος Γιαννούλης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Κωνσταντίνος Ζαχαριάδης από τον ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Παρ’ ότι αποχώρησε πριν από λίγα δευτερόλεπτα ο Υπουργός Οικονομικών κ. Σταϊκούρας θα ήθελα να του πω ειλικρινά εξομολογητικά το εξής: Εγώ δεν έχω ιστορία σε αυτή την Αίθουσα, όπως επιχείρησε να πει στον κ. Τσακαλώτο προσβλητικά. Δεν έχω ιστορία σε αυτή την Αίθουσα γιατί δεν αποτελώ προϊόν νεποτισμού. Δεν υπήρξε ποτέ ο πατέρας μου σε θέση κεντρικής πολιτικής σκηνής. Δεν είχα ποτέ την τύχη να βρω μια έτοιμη πολιτική μαγιά, για να εκλεγώ Βουλευτής σε οποιαδήποτε εκλογική περιφέρεια ανά την Ελλάδα. Και θεωρώ ότι αυτό είναι τίτλος τιμής, το να χτίζεις την ιστορία με βάση τη βιωματική συνείδηση και κυρίως με τον καθρέπτη της ψυχής σου.

Εύχομαι όμως, κύριε Σταϊκούρα, ή κύριε Βεσυρόπουλε να το μεταφέρετε, πραγματικά να μην είμαι αυτόπτης μάρτυρας μιας υποθετικής εικόνας. Εύχομαι, κύριε Σταϊκούρα, την ώρα που συζητάμε αυτό το νομοσχέδιο να μην υπάρξει στο μέλλον πολιτευτής Φθιώτιδας, ο οποίος στις χίλιες οικογένειες των απολυμένων της «ΛΑΡΚΟ» θα κάνει σπέκουλα και θα δημιουργήσει πελατειακές σχέσεις, όπως μου έρχεται στο μυαλό μου μία παράταξη, ένα κόμμα και μια κυβέρνηση που το συνηθίζει τα τελευταία σαράντα χρόνια.

Εύχομαι και ελπίζω, κύριε Σταϊκούρα, ότι στη Φθιώτιδα δεν θα υπάρξει πολιτικό γραφείο που θα λέει στους απολυμένους της «ΛΑΡΚΟ» «ξέρεις, το μέλλον σου συνδυάζεται και με αυτό το φακελάκι ψηφοδελτίων». Εύχομαι και ελπίζω, κύριε Σταϊκούρα, ότι η Ελλάδα του 2022 και του 2030 δεν θα έχει τέτοιας κοπής πολιτικούς. Απεύχομαι να συμβεί, πολύ φοβάμαι ότι θα γίνει όμως. Γιατί;

Δεν έχω διακρίνει στον βραχύ πολιτικό μου βίο, αλλά στον μακρύ δημοσιογραφικό μου βίο πιο χαρακτηριστική περίπτωση πολιτικού σαδισμού από τον τρόπο με τον οποίο τοποθετηθήκατε σήμερα στη Βουλή. Σας έθεσε ο κ. Πολάκης ένα απλό ερώτημα. Πετάξατε τη μπάλα στις κερκίδες όλων των γηπέδων του λεκανοπεδίου της Αττικής! Πώς ανέχεται ένα κράτος δικαίου, μια κυβέρνηση που είναι κοντά στους πολίτες –έτσι κομπορρημονείτε, ότι είστε κοντά στους πολίτες- ένα δάνειο 75 εκατομμυρίων να εξαγοράζεται από μία εταιρεία που χρηματοδοτείται από την Τράπεζα Πειραιώς με 80 εκατομμύρια για να αγοράσει τα 35 εκατομμύρια; Επ’ αυτού έχουν περάσει δύο ώρες, αλλά απάντηση δεν πήραμε. Το καταλαβαίνω.

Υπάρχει η διαφορά των 50 εκατομμυρίων, αλλά υπάρχει και η διαφορά, κύριε Σταϊκούρα, όπου κι αν βρίσκεστε, η διαφορά πολιτικής συνείδησης, υπάρχει διαφορά πολιτικής κουλτούρας. Γιατί είστε οι ίδιοι άνθρωποι που τις απολύσεις και την καταστροφή ψυχών και ανθρώπων τις έχετε ως δεύτερη φύση. Είστε Υπουργός μιας Κυβέρνησης με Πρωθυπουργό τον Υπουργό Διοικητικής Μεταρρύθμισης των απολύσεων. Χθες-προχθές ήταν η 11η Ιουνίου. Ρίξατε μαύρο στην ΕΡΤ και πετάξατε δυόμισι χιλιάδες κόσμο στον δρόμο. Σήμερα είναι η «ΛΑΡΚΟ». Ήταν οι αναπληρωτές καθηγητές, ήταν οι καθηγητές τεχνικής εκπαίδευσης. Είναι στη δεύτερη φύση σας δύο πράγματα: Πελατειακές σχέσεις, αδιαφάνεια, διαφθορά, που οδήγησε στη χρεοκοπία του 2009 και του 2010 και βέβαια αυτό που περιγράφεται μέσα από το σημερινό σας νομοθέτημα.

Θεωρώ, κύριε Σταϊκούρα και κύριε Βεσυρόπουλε, επίσης τίτλο τιμής να μην έχω συνεργάτες που μου προμηθεύουν, για να εντυπωσιάζω το ακροατήριο με αστειάκια και υπαινιγμούς, ότι όλα όσα γίνονται σήμερα είναι ευθύνη της Κυβέρνησης 2015 - 2019. Δεν κουραστήκατε; Δεν υπάρχει κενό χρόνου, δεν υπάρχει κενό αέρος.

Η μόνη τρικυμία και το μόνο κενό αέρος είναι στην πολιτική σας συνείδηση. Μα, τρία χρόνια τώρα όλα αυτά τα κακά που έκανε η πιο έντιμη, η πλέον αδιάφθορη Κυβέρνηση από τη Μεταπολίτευση και μετά, αφού ήταν τόσο κακά δεν μπορούσατε να τα διορθώσετε; Φτάσατε στο σημείο με λαθροχειρία να προσπαθείτε να παραπλανήσετε τους Έλληνες πολίτες ότι η λήξη θητείας του ΤΧΣ και η μεταφορά στο υπερταμείο είναι κάτι παραβατικό. Το υπερταμείο του ελληνικού δημοσίου είναι παραβατική συμπεριφορά;

Δεν απαντάτε για τα 80 εκατομμύρια. Δεν απαντάτε για τα 50 εκατομμύρια. Αναρωτιέμαι με το σχήμα που προωθείτε, θα μάθουμε πώς γίνεται το 1,4 εκατομμύρια δανεισμού του αείμνηστου Γιώργου Τράγκα να χαρίστηκε; Θα το μάθουμε;

**ΠΑΥΛΟΣ ΠΟΛΑΚΗΣ:** Δυόμισι είχε πάρει από τον Βγενόπουλο τον συγχωρεμένο.

**ΧΡΗΣΤΟΣ ΓΙΑΝΝΟΥΛΗΣ:** Και το 1,4 χαρίστηκε.

Κλείνοντας, θα προσπαθήσω τουλάχιστον να σας πω ότι στην πολιτική υπάρχει ψυχή, συνείδηση, φιλότιμο και ευθύνη. Εγώ ως μη προϊόν νεποτισμού γι’ αυτούς τους λόγους βρέθηκα σε αυτό το Βήμα.

Θα σας μεταφέρω χωρίς σπουδή, πρόζα και προσποιητή αίσθηση του κοντά στον πολίτη, την τρεμάμενη φωνή μιας ογδοντάχρονης γυναίκας, η οποία είχε ένα δάνειο στεγαστικό. Πριν τρεις μήνες μεταφέρθηκε σε αυτό που περιγράφηκε από όλους μας ως «κοράκια». Είχε πληρώσει περίπου 40.000 ευρώ από τα 50.000 ευρώ του δανείου. Ξαφνικά μεταφέρθηκε σε αυτή τη σπουδή που σας έχει πιάσει το τελευταίο διάστημα, μικρά και μεσαία δάνεια να μεταφέρονται άρον άρον σε εισπρακτικές εταιρείες και fund. Είχε να πληρώσει έξι δόσεις και μεταφέρθηκε σε αυτές τις εταιρείες που προωθείτε επίσης ως δεύτερη πολιτική σας φύση. Και με σαδισμό περιγράφετε «α, δεν φταίμε εμείς, οι άλλοι». Για ληξιπρόθεσμες δόσεις 900 ευρώ μεταφέρθηκε στις εισπρακτικές εταιρείες, με ονοματεπώνυμο πολύ γνωστό σε εσάς, πολύ κοντά στην παράταξή σας, την παράταξη της χρεοκοπίας και των δανείων, των δανεικών και αγύριστων, λέγοντάς της ότι «για να μη χάσεις το σπίτι σου, για να μη βγει στο σφυρί» -σε κατάκοιτη γυναίκα ογδόντα δύο ετών- «πρέπει να δώσεις 8.000 ευρώ προκαταβολή και 400 ευρώ το μήνα από τη σύνταξη των 800 ευρώ».

Αυτό, κύριε Σταϊκούρα, κύριε Μητσοτάκη, κύριοι της Κυβέρνησης, είναι η ζωή των Ελλήνων σήμερα. Και τι απαντάτε σε αυτό; Με οριστικά φληναφήματα για το πως πρέπει να σκεφτόμαστε όχι μόνο τα λεφτά; Πώς θα επιβιώσουν αυτοί οι άνθρωποι, με αέρα βαρβαρίσιο;

Και ξέρετε κάτι; Το ζήτημα δεν είναι πλέον να γίνουν εκλογές, το ζήτημα δεν είναι να φύγετε, το ζήτημα δεν είναι να απαντήσετε στον Πολάκη, το ζήτημα δεν είναι ότι καπνίζει ο Πολάκης ή ότι για όλα φταίει ο ΣΥΡΙΖΑ ή ότι ο Ζαχαριάδης γράφει με το αριστερό χέρι. Το ζήτημα είναι ο τρόμος και εφιάλτης -προσδιορισμοί που σας ακολουθούν- γι’ αυτό που θα ξημερώσει την επόμενη μέρα που θα υπάρχει διαφορετική κυβέρνηση, αλλά εσείς θα είστε σε κάτι που ίσως κάτι σας θυμίζει, στο χρονοντούλαπο της ιστορίας. Ίσως σας μείνουν τα πελατειακά παιχνίδια με τους απολυμένους της «ΛΑΡΚΟ». Τέτοια Ελλάδα να την χαίρεστε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γιαννούλη. Αναγκάσατε τον κ. Ζαχαριάδη να αλλάξει χέρι στο στυλό.

Καλείται στο Βήμα ο κ. Αλέξανδρος Φλαμπουράρης από τον ΣΥΡΙΖΑ - Προοδευτική Συμμαχία. Να ετοιμάζεται και ο κ. Ζαχαριάδης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Κύριε Πρόεδρε, κυρίες και κύριοι συνάδελφοι, στο υπό συζήτηση νομοσχέδιο για το ΤΧΣ, δηλαδή για το τραπεζικό σύστημα και τον χρηματοπιστωτικό τομέα διαπιστώνουμε για μια ακόμη φορά την απαξίωση έως απέχθεια της Κυβέρνησής σας, σε ό,τι έχει να κάνει με την υπεράσπιση του δημοσίου συμφέροντος.

Εισάγετε ένα νομοσχέδιο για την αναμόρφωση του θεσμικού πλαισίου του ταμείου, όπου η αιχμή του δόρατος περιορίζεται στις προϋποθέσεις για την ολική αποεπένδυση του ταμείου από τις τράπεζες, χωρίς όμως να γίνεται η παραμικρή αναφορά στην υποχρέωση προάσπισης του δημοσίου συμφέροντος και στην προστασία της δημόσιας περιουσίας. Αυτό γίνεται φανερό μέσα από ένα σύνολο ενεργειών που αναλάβατε το προηγούμενο διάστημα και που συνεχίζετε σήμερα με το υπό συζήτηση νομοσχέδιο.

Να θυμίσω απλά ότι στο πλαίσιο του ν.4783/ 2021 ψηφίσατε διατάξεις, σύμφωνα με τις οποίες «το ταμείο δύναται να μειώνει τη συμμετοχή του στα πιστωτικά ιδρύματα μέσω αύξησης του μετοχικού κεφαλαίου των πιστωτικών ιδρυμάτων, δια της παραίτησης από την άσκηση ή διά της διάθεσης των δικαιωμάτων προτίμησης που του αναλογούν». Επίσης ότι «η τιμή που διαθέτει τις μετοχές του το ΤΧΣ στο τραπεζικό σύστημα να μπορεί να είναι χαμηλότερη από την πιο πρόσφατη τιμή κτήσης των μετοχών από το ταμείο ή ακόμη και από την τρέχουσα χρηματιστηριακή τιμή».

Και βέβαια για να μπορούν να γίνουν αυτά πράξη, δώσατε ασυλία σε όλα τα μέλη του ΔΣ του ΤΧΣ, αλλά το προκλητικότερο όλων είναι ότι τους παρέχετε και το ακαταδίωκτο σύμφωνα με την παράγραφο 1 του άρθρου 405.

Σήμερα, λοιπόν, με το υπό συζήτηση νομοσχέδιο, έρχεστε να διευκολύνετε ακόμη περισσότερο μια στρατηγική αποεπένδυσης του ταμείου από το 40,3% που έχει στην Εθνική Τράπεζα, το 27,3% που έχει στην Τράπεζα Πειραιώς, τώρα 9% στην Alpha Bank, το 1,4 στην Eurobank και το 62,93% στην Attica Bank.

Κυρίες και κύριοι συνάδελφοι, σε αυτό το νομοσχέδιο είναι σαφές ότι δεν προχωράτε ούτε στη συγκρότηση των ΔΣ των τραπεζών, με βάση τα ποσοστά που έχει το ΤΧΣ σε κάθε τράπεζα, ενώ ταυτόχρονα περιορίζετε τον ρόλο του ταμείου με την κατάργηση ειδικών δικαιωμάτων βέτο που έχει ο μοναδικός εκπρόσωπος του ταμείου στο διοικητικό συμβούλιο του πιστωτικού ιδρύματος, στο οποίο έχει ήδη παρασχεθεί κεφαλαιακή ενίσχυση, αφού δεν έχει πλέον κανένα δικαίωμα έστω και ο ένας να ζητεί τη σύγκληση της γενικής συνέλευσης των μετόχων, να ασκεί βέτο στη λήψη οποιασδήποτε απόφασης του διοικητικού συμβουλίου, να εγκρίνει τον οικονομικό διευθυντή του πιστωτικού ιδρύματος.

Τα καταστροφικά αποτελέσματα των νομοθετικών παρεμβάσεων και ενεργειών της Κυβέρνησης της Νέας Δημοκρατίας μέχρι σήμερα και ό,τι προοιωνίζεται για το μέλλον το αποδεικνύουν τα παρακάτω παραδείγματα.

Πρώτο παράδειγμα είναι η ιστορία με την Τράπεζα Πειραιώς. Αφού δεν πληρώθηκαν οι τόκοι για τα CoCos μέσα σε δύο περιόδους, με σύμφωνη γνώμη του ΤΧΣ και της Κυβέρνησης, είχε σαν αποτέλεσμα το ποσό των 2 δισεκατομμυρίων που ήταν τα CoCos να μετατραπούν σε μετοχές της τράπεζας, αυξάνοντας έτσι το ποσοστό της τράπεζας σε πάνω από 65%.

Θα ήταν κάποια εξέλιξη, θα έλεγε κανείς, αν δεν ακολουθούσε αμέσως μετά η αύξηση του μετοχικού κεφαλαίου στην Πειραιώς, όπου με τους όρους που υπήρχαν το ΤΧΣ και οι άλλοι μικρομέτοχοι δεν είχαν δικαίωμα να συμμετάσχουν στην αύξηση του μετοχικού κεφαλαίου, με αποτέλεσμα να βλέπουν την αξία των μετοχών τους να απαξιώνεται τραγικά. Έτσι, η απώλεια του ελληνικού δημοσίου έφτασε πάνω από 1,5 δισεκατομμύρια μέσα από αυτή τη διαδικασία.

Ένα δεύτερο παράδειγμα για τα καταστροφικά αποτελέσματα μπορεί να πει κανείς ότι είναι η πώληση της Εθνικής Ασφαλιστικής από την Εθνική Τράπεζα. Και αυτό γιατί το λέμε; Γιατί το ΤΧΣ, δηλαδή το ελληνικό δημόσιο στην Εθνική Τράπεζα, είχε και έχει το 40%, οπότε δεν έλαβε καθόλου υπ’ όψιν τα οικονομικά στοιχεία της εταιρείας, η οποία απασχολούσε χίλιους εργαζόμενους, χίλιους εννιακόσιους αποκλειστικούς συνεργάτες και ένα εκατομμύριο ασφαλισμένους. Τότε, ως ΣΥΡΙΖΑ - Προοδευτική Συμμαχία είχαμε επισημάνει ότι η πώληση αυτή δεν εξυπηρετεί τα συμφέροντα της τράπεζας, πολύ περισσότερο τα συμφέροντα του δημοσίου.

Ένα τρίτο παράδειγμα φοβάμαι ότι θα είναι η Τράπεζα Αττικής, η οποία έχει τώρα περίπου 66% και με την αύξηση μπορεί να εξιλεωθεί το ΤΧΣ.

Κλείνοντας, θα ήθελα να επισημάνω ότι εμείς θεωρούμε πως το δημόσιο μπορεί και πρέπει να διαδραματίζει ρόλο στον χρηματοπιστωτικό τομέα, με τη δημιουργία ενός ισχυρού δημόσιου πυλώνα που με τις επιλογές του θα συμβάλει στη στήριξη της πραγματικής οικονομίας, στην ενίσχυση των νοικοκυριών και της μικρομεσαίας επιχειρηματικότητας. Είναι σαφές ότι ο ΣΥΡΙΖΑ - Προοδευτική Συμμαχία καταψηφίζει αυτό το αντιαναπτυξιακό και αντικοινωνικό νομοσχέδιο.

Θα ήθελα, όμως, να κάνω και μία αναφορά σε δύο κρίσιμα θέματα που περιέχονται. Το ένα είναι τα μπόνους που προβλέπει το νομοσχέδιο για τα τραπεζικά στελέχη. Ιδιαίτερα σήμερα, που ο λαός υποφέρει, είναι πρόκληση. Είναι, όμως, μεγαλύτερη πρόκληση ο όρος που επιτρέπει την παροχή μπόνους, δηλαδή όταν ο δείκτης των κόκκινων δανείων πέσει κάτω από το 10% και ειδικά, αφού είναι σε όλους γνωστό με ποιον τρόπο μεταφέρονται από τις τράπεζες τα κόκκινα δάνεια σε funds, συνοδευόμενα, αφ’ ενός μεν, με 23 δισεκατομμύρια ευρώ εγγυήσεις του ελληνικού δημοσίου και με εκπτώσεις τέτοιες που είναι σκανδαλώδεις. Τα κόκκινα δάνεια φεύγουν από τις τράπεζες, αλλά δεν φεύγουν από την κοινωνία και την οικονομία.

Τέλος, η κινητοποίηση των εργαζομένων, η κοινωνική αναστάτωση των περιοχών γύρω από τη «ΛΑΡΚΟ» και η συζήτηση σήμερα στη Βουλή, που απομόνωσε την Κυβέρνηση της Νέας Δημοκρατίας, θα οδηγούσε οποιαδήποτε άλλη κυβέρνηση να πάρει πίσω αυτή την επαίσχυντη τροπολογία. Η Νέα Δημοκρατία, όμως, που έχει στον πυρήνα της ιδεολογικής και πολιτικής της ύπαρξης την αγορά, την ιδιωτική οικονομία και την υπεράσπιση των πολύ λίγων και όχι των πολλών, δεν το κάνει αυτό.

Πιστεύω ότι το περιεχόμενο αυτής της τροπολογίας θα το ανατρέψουν οι εργαζόμενοι και η κοινωνική πλειοψηφία που υποφέρει από τις πολιτικές της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Κωνσταντίνος Ζαχαριάδης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Καρασμάνης από τη Νέα Δημοκρατία.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, κάθισα και τα μάζεψα όλα. Έγραψα στο Google «Ψήφος εμπιστοσύνης στην Κυβέρνηση από τις αγορές» και βρήκα δηλώσεις του κ. Σταϊκούρα, του κ. Μητσοτάκη, του κ. Σκυλακάκη και δικές σας, κύριε Βεσυρόπουλε, από τις 17 Ιουλίου 2019 στη «ΝΑΥΤΕΜΠΟΡΙΚΗ», 1η Σεπτέμβρη 2021 στο «EURONEWS», 9 Ιουνίου 2021 στο «PRESIDENT», 23 Μαρτίου 2021 στο «ΠΡΩΤΟ ΘΕΜΑ», 5 Μαΐου 2021 στο «BUSINESS DAILY», 27 Απριλίου 2022 στο «CAPITAL», 1η Οκτώβρη 2020 στην «ΚΑΘΗΜΕΡΙΝΗ».

Και ξαφνικά -όχι τόσο ξαφνικά, εγώ σας τα είχα επισημάνει, θυμάστε, και στον προϋπολογισμό και άλλες φορές- φτάνει το επιτόκιο στο 4,7%. Θα μου πείτε «Υπάρχει μια διεθνής έκρηξη. Δεν βλέπεις το γερμανικό, το ιταλικό, το πορτογαλικό, το ισπανικό και όλα τα ομόλογα, τι γίνεται;».

Βεβαίως, τα βλέπουμε, αλλά όταν λέτε «Ψήφος εμπιστοσύνης στην Κυβέρνηση από τις αγορές», δηλαδή ότι τα καλά είναι δικά σας, τώρα στα δύσκολα φταίνε οι άλλοι, φταίει η διεθνής συγκυρία. Είδατε, λοιπόν, ότι κάνετε μόνο επικοινωνία; Είδατε πόσο ρηχή ανάλυση έχετε; Είδατε ότι είστε επικίνδυνοι σε συνθήκες δύσκολες; Και τώρα, βέβαια, με τη βοήθεια κάποιων μίντια κρύβεστε και το υποβαθμίζετε.

Φανταστείτε ένα σενάριο, δηλαδή, να ήμασταν εμείς στην κυβέρνηση και μέσα σε λίγους μήνες να πήγαινε το επιτόκιο από το 1% στο 4,7%. Φανταστείτε τι θα γινόταν κάθε μέρα στα κανάλια, τι θα γινόταν στις κίτρινες σελίδες κάποιων εφημερίδων!

Και ξέρετε, κύριε Βεσυρόπουλε, αυτό δεν πιέζει μόνο τον δανεισμό του δημοσίου, πιέζει και τον δανεισμό των ιδιωτικών επιχειρήσεων. Και εδώ θα αναμετρηθείτε με όλα όσα κάνατε αυτά τα τρία χρόνια και με τον τρόπο με τον οποίον ξοδέψατε και τον κόπο και τον ιδρώτα του ελληνικού λαού, αλλά και αυτά τα οποία δανειστήκατε για να στηρίξετε, διότι τα στοιχεία των τραπεζών λένε ότι από αυτή τη στήριξη, τη μερίδα του λέοντος την πήραν οι ισχυροί και οι πολύ ισχυροί. Και αυτά τα στοιχεία θα βγουν τώρα, στη δυσκολία, μπροστά.

Πάμε να δούμε, λοιπόν, το μείζον θέμα των ημερών, τον φόρο καυσίμων. Χρησιμοποιείτε ένα τεράστιο ψέμα, το οποίο πρέπει να αποδομηθεί σε κάθε χώρο δημοσίου διαλόγου. Λέτε ότι, αν μειωθούν οι φόροι, θα έχουμε δημοσιονομικό εκτροχιασμό. Μάλιστα. Πάμε να δούμε αυτό το επιχείρημα.

Τι προϋπολογισμό κάνατε, κύριε Βεσυρόπουλε, με τα καύσιμα τον Δεκέμβρη; Κάνατε προϋπολογισμό με τιμή 1,70 ή με 2,40; Κάνατε με το 1,70, δεν κάνατε με το 2,40. Δύο φόρους έχουν τα καύσιμα. Έχουν το φόρο όγκου, δηλαδή τον ειδικό φόρο κατανάλωσης που, είτε είναι η βενζίνη 1 ευρώ είτε 3 ευρώ, είναι ο ίδιος και έχουν και τον ΦΠΑ, όπου άλλος ΦΠΑ είναι με βενζίνη 1,70, άλλος με 2,40 και άλλος με 2,60, αν πάει σε δύο εβδομάδες. Αυτό γιατί δεν το γυρνάτε στην κοινωνία; Ή μήπως η απόδοση στην κοινωνία είναι το Fuel Pass, το οποίο προσβάλλει όλον αυτό τον κόσμο;

Λέτε ότι βγάλατε τους φόρους κ.λπ.. Να σας θυμίσω έναν φόρο που δεν τον βγάλατε, τον βάλατε και μήπως να το ξανασκεφτείτε, γιατί έχει να κάνει με τον αγροτικό κόσμο, τον κόσμο της περιφέρειας. Πρόκειται για τα τέσσερα λεπτά το λίτρο στο ντίζελ. Τον βάλατε ως έναν πράσινο φόρο. Εγώ είμαι υπέρ του να υπάρχουν πόροι που να μαζεύονται από όλη την κοινωνία και να αποδίδονται σε πράσινες πολιτικές. Δεν νομίζετε, όμως, ότι, όταν φτάνει το ντίζελ στις αγροτικές περιοχές στα 2,10 ευρώ, για να κινηθεί με αγροτικό αυτοκίνητο να πάει να σπείρει, πρέπει κάτι να κάνουμε, ώστε να μπορέσουμε να βοηθήσουμε αυτό τον κόσμο;

Άλλο θέμα είναι το πρόγραμμα αντικατάστασης συσκευών. Στις 7-1-2022 ο κ. Μητσοτάκης με ύφος κάνει διάγγελμα -δεν κάνουν οι πρωθυπουργοί διάγγελμα, αλλά, εν πάση περιπτώσει, ο κ. Μητσοτάκης κάνει- και λέει «Η πιο φθηνή ενέργεια είναι αυτή που δεν έχει καταναλωθεί». Μάλιστα, πολύ σωστά. Είπατε ότι τον Μάρτιο θα είναι έτοιμο και ήρθατε τον Απρίλιο και το ξαναείπατε για τον Μάιο. Έχουμε 14 Ιουνίου και δεν έχει αντικατασταθεί ούτε ένα air-condition σε όλη τη χώρα, ούτε ένα ψυγείο, ούτε μία συσκευή.

Έξι μήνες πέρασαν, έξι ολόκληροι μήνες και γι’ αυτό δεν φταίει ούτε ο πόλεμος, ούτε η Ευρώπη -η οποία δεν παίρνει αποφάσεις- ούτε ο ΣΥΡΙΖΑ, νομίζω, ότι φταίει γι’ αυτό το πράγμα. Δεν υπάρχει δικαιολογία. Μόνο η ανικανότητά σας είναι η δικαιολογία. Μόνο η ανικανότητά σας! Και ο κόσμος μέσα σε αυτές τις συνθήκες πληρώνει την ανικανότητά σας, την ιδεοληψία σας, την άρνησή σας να διαπραγματευτείτε, την άρνησή σας να πάρετε πρωτοβουλίες.

Αν δεν μπορείτε να αντικαταστήσετε τα air-condition και τα ψυγεία του κόσμου μέσα σε έξι μήνες, ποιος σας εμπιστεύεται ότι θα πάρετε μέτρα για την αγορά ηλεκτρικής ενέργειας τον Ιούλιο, όπως έχετε υποσχεθεί; Ποιος σας εμπιστεύεται για την επιχειρηματικότητα, ότι τον Σεπτέμβρη θα έχετε έτοιμο το πρόγραμμα για την ενεργειακή θωράκιση της επιχειρηματικότητας;

Πώς θα μπει η επιχειρηματικότητα στον επόμενο χειμώνα, όταν έξι μήνες, για πρόγραμμα που έχετε εξαγγείλει δύο φορές, δεν έχετε κάνει ακόμα τίποτα;

Και να πάμε και στη «ΛΑΡΚΟ». Εμείς είμαστε του Λεκανοπεδίου, δεν τα ξέρουμε αυτά. Πρέπει να ψάξουμε. Τι δουλειά κάνει ή έκανε η «ΛΑΡΚΟ»; Έβγαζε ή βγάζει μεταλλεύματα. Δηλαδή, τι βγάζει μεταξύ άλλων, εκεί, που λειτουργεί η «ΛΑΡΚΟ»; Βγάζει νικέλιο. Είναι σύγχρονο το νικέλιο στον σύγχρονο κόσμο; Πού χρησιμεύει το νικέλιο; Χρησιμεύει στις μπαταρίες. Είναι χρήσιμες οι μπαταρίες στην εποχή μας; Είναι! Και το βγάζουμε μόνο εμείς, σε όλη την Ευρώπη, κύριε Βεσυρόπουλε!

Ο Έλον Μασκ δεν είναι κάποιος συριζαίος, ούτε φίλος του κ. Σαρακιώτη, ούτε ανήκει στην εκλογική περιφέρεια του κ. Σταϊκούρα. Τι λέει; Ότι το νικέλιο είναι πολυτιμότερο από τον χρυσό. Και αντί να έχουμε μία σοβαρή δημόσια συννενοημένη πολιτική, κάνετε αυτό. Και έχετε παρελθόν στη «ΛΑΡΚΟ». Ήταν το εγκληματικό λάφυρο του πελατειακού κράτους της Δεξιάς, τη δεκαετία του 2000! Εσείς τη φέρατε τη «ΛΑΡΚΟ» σε αυτή την κατάσταση.

Σήμερα, το νικέλιο έχει σταθερά πάνω από 30 χιλιάδες δολάρια ο τόνος. Όταν ήμασταν εμείς, που ήταν αλλιώς οι διεθνείς αγορές, ήταν στα 15 χιλιάδες δολάρια. Το 2016 είχε πέσει και στα 7, 8, 9 χιλιάδες -αυτά μπορεί να μπει κάποιος να τα διαβάσει.

Καταλαβαίνετε τι μεγάλη ζημιά κάνετε στην εθνική οικονομία; Τι μεγάλη ζημιά κάνετε στην εθνική προίκα; Τι ζημιά κάνετε στο μέλλον της χώρας, στη δυνατότητά της να ανασυγκροτηθεί παραγωγικά, να παίξει ρόλο, με τις νέες τεχνολογίες, με τις μπαταρίες, με την ενέργεια;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Θέλει hub, λέει ο κ. Μητσοτάκης, να έρχεται η ενέργεια, να φεύγει η ενέργεια κ.λπ.. Μάλιστα! Απεμπολούμε τον κοινωνικό χαρακτήρα της ΔΕΗ, ξεπουλάμε τα δίκτυα, κάνουμε αυτό με την «ΛΑΡΚΟ». Με τι εργαλεία το Κοινοβούλιο, ο δημόσιος τομέας θα κάνει πολιτική την επόμενη μέρα και μέσα σε κρίση;

Ούτε κουβέντα για τα μπόνους. Καλά, πραγματικά, δεν ντρέπεστε με αυτή την κατάσταση; Δεν ντρέπεστε να συζητάτε για μπόνους στο Κοινοβούλιο;

Εν πάση περιπτώσει, βρείτε τα και σε ένα άλλο επίπεδο. Δεν γίνεται να λέει αλήθεια και ο κ. Πατέλης και ο κ. Ράπανος. Ένας από τους δύο λέει ψέματα. Δεν γίνεται!

Την ώρα, λοιπόν, που στήνετε ολόκληρα ιδεολογήματα, γιατί ο κατώτατος μισθός δεν μπορεί να πάει από 713 ευρώ μεικτά, στα 800 ευρώ -είναι λαϊκισμός του ΣΥΡΙΖΑ τα 800 ευρώ ή τα 750 ευρώ που λέει το ΚΙΝΑΛ-, την ίδια ώρα που κόψατε την δέκατη τρίτη σύνταξη, 1 δισεκατομμύριο τον χρόνο, και δίνετε αυτά τα λεφτά στην ιδιωτικοποίηση της επικουρικής σύνταξης, την ίδια στιγμή, που η ακρίβεια και ο πληθωρισμός καλπάζει με 11,5%, το υψηλότερο συγκρινόμενο με άλλες χώρες, που έχουν αντίστοιχα προβλήματα και εμείς έχουμε μεγαλύτερη ανισότητα και πιο ασθενικές οικονομίες, έρχεστε ξανά σε αυτήν την Αίθουσα και μιλάτε και συζητάτε για μπόνους. Είναι ντροπή, είναι πρόκληση, είναι άνευ προηγουμένου!

Δεν καταλαβαίνετε τι σας γίνεται! Δεν καταλαβαίνετε τι προβλήματα έχει ο ελληνικός λαός! Δεν καταλαβαίνετε τι προβλήματα έχουν ακόμα και αυτοί, οι οποίοι σας ψήφισαν την προηγούμενη φορά. Διότι τους εξαπατήσατε. Διότι κερδίσατε τις εκλογές στο όνομα της μεσαίας τάξης, κερδίσατε τις εκλογές στο όνομα της μείωσης φόρων. Και αυτό που φέρνετε είναι φτώχεια, είναι ανισότητα, είναι ξεπούλημα της δημόσιας περιουσίας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ζαχαριάδη.

Καλείται στο Βήμα ο κ. Γεώργιος Καρασμάνης από τη Νέα Δημοκρατία. Να ετοιμάζεται ο κ. Τρύφων Αλεξιάδης από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε συνάδελφε, ειλικρινά με φέρνετε σε δύσκολη θέση, διότι δεν συνηθίζω να απαντώ ούτε να κριτικάρω συνάδελφο. Όμως, στην πολιτική δεν υπάρχει γομολάστιχα που να διαγράφει τις ευθύνες του παρελθόντος.

Εσείς αυξήσατε τον ειδικό φόρο κατανάλωσης κατά 21% το 2016. Εσείς διπλασιάσετε τον ΦΠΑ στα καύσιμα. Εσείς αυξήσατε την ειδική εισφορά αλληλεγγύης από το 2,2% στα 10%.

Στον πρωτογενή τομέα, ναι, υπάρχει πρόβλημα. Όμως η Κυβέρνηση έχει μεριμνήσει. Θα επιστρέψει τον ειδικό φόρο κατανάλωσης το 2022, όπως έχει πάρει και θα πάρει και άλλα μέτρα στήριξης του πρωτογενούς τομέα.

Κυρίες και κύριοι συνάδελφοι, το σχέδιο νόμου που συζητάμε έρχεται να κλείσει ένα ακόμα δύσκολο κεφάλαιο της πολυετούς οικονομικής κρίσης, που δοκίμασε τις αντοχές της ελληνικής οικονομίας και κοινωνίας. Αναμφίβολα, όλα αυτά τα χρόνια το Ταμείο Χρηματοπιστωτικής Σταθερότητας διαδραμάτισε σημαντικότατο ρόλο στη διασφάλιση του δημοσίου συμφέροντος.

Τόσο οι Υπουργοί μας όσο και ο εισηγητής μας έχουν αναφερθεί εμπεριστατωμένα στο νομοσχέδιο, που είναι ιδιαίτερα εξειδικευμένο.

Θα ήθελα να σταθώ στο γεγονός ότι το συγκεκριμένο ταμείο έχει συμβάλλει στην επίλυση του ζητήματος των μη εξυπηρετούμενων δανείων. Κανείς δεν μπορεί να αμφισβητήσει τη μεγάλη προσπάθεια που έχει κάνει η Κυβέρνηση για την επίλυση του προβλήματος. Ο κ. Σταϊκούρας έχει μιλήσει με στοιχεία, με ντοκουμέντα, που δεν μπόρεσε να τον αντικρούσει κανείς.

Με την ευκαιρία, όμως, θα ήθελα να επισημάνω εδώ ότι υπήρχαν περιπτώσεις ανθρώπων που είχαν συνάψει στεγαστικά και καταναλωτικά δάνεια, αλλά λόγω της οικονομικής κρίσης είτε έχασαν τη δουλειά τους είτε μειώθηκε δραματικά το εισόδημά τους, με αποτέλεσμα να μην μπορούν να ανταπεξέλθουν στις δόσεις των δανείων τους. Αυτοί είχαν τις προϋποθέσεις και εντάχθηκαν στις διατάξεις του νόμου Κατσέλη και είχαν εκδοθεί προσωρινές αποφάσεις των δικαστηρίων, οι οποίες επιδίκασαν ένα μηνιαίο ποσό δόσης μέχρι την τελική απόφασή τους.

Πολλοί από αυτούς, όμως, λόγω άγνοιας των προθεσμιών που ετέθησαν, δεν προχώρησαν σε επικαιροποίηση των στοιχείων τους, με αποτέλεσμα να απενταχθούν από τον νόμο Κατσέλη και να είναι κυριολεκτικά στον αέρα. Μάλιστα, ήδη οι εισπρακτικές εταιρείες, που έχουν αναλάβει το χρέος τους, αποστέλλουν εξώδικα, ζητώντας να το αποπληρώσουν ή να το ρυθμίσουν.

Θα ήταν, πραγματικά, σωτήριο για τις οικογένειες αυτές να τους δοθεί η δυνατότητα να επανενταχθούν στον νόμο Κατσέλη. Ελπίζω ο κ. Υπουργός να συνηγορήσει και πιστεύω ότι όλα τα κόμματα θα στηρίξουν, ώστε με μία νομοθετική ρύθμιση, να δώσουμε διέξοδο σε αυτές τις οικογένειες.

Υπάρχει, όμως και μία μεγάλη άλλη κατηγορία συμπολιτών μας, κυρίως επιχειρηματιών, που μέχρι την έναρξη της οικονομικής κρίσης ήταν συνεπείς με τις υποχρεώσεις τους. Όμως, στη συνέχεια, όσο περνούσε ο καιρός και η οικονομία δυσκόλευε, αυτοί βρέθηκαν να χρωστούν τεράστια ποσά που δεν μπορούσαν να αποπληρώσουν. Έτσι τα απλήρωτα δάνειά τους μετατράπηκαν σε κόκκινα και έπειτα πουλήθηκαν. Έγιναν πολλές προσπάθειες από μέρους τους για να ρυθμίσουν τα χρέη τους, για να υπάρξει βιώσιμη λύση για τις επιχειρήσεις τους, αλλά όλες κατέστησαν άκαρπες.

Μάλιστα, στο πλήθος των περιπτώσεων, τα funds προέβησαν σε επιθετικότερες τακτικές, όπως καταγγελία των δανείων, κατάσχεση και πάγωμα όλων των λογαριασμών, αποστολή επιμελητών, ώστε να κατασχέσουν χρήματα από τις ταμειακές μηχανές εν ώρα λειτουργίας της επιχείρησης.

Ακόμα χειρότερο, όμως, είναι ότι οι συμπολίτες μας βρίσκονται συνεχώς υπό τη δαμόκλειο σπάθη της κατάσχεσης και πλειστηριασμού των ενυπόθηκων ακινήτων τους, τα οποία προσπαθούν να τους τα κατασχέσουν, με τιμές πολύ μικρότερες, στην ουσία κοψοχρονιά.

Πολλά τα παραδείγματα. Περίπτωση συντοπίτη μου, ο οποίος από το 1974 ήταν συνεπέστατος στις υποχρεώσεις του, λόγω της οικονομικής κρίσης δεν μπόρεσε να ανταπεξέλθει στο δάνειο της πρώην ΑΤΕ, μέσω του προγράμματος ΤΕΜΠΜΕ, με αποτέλεσμα σήμερα η εταιρεία PQH, που είναι ο εκκαθαριστής της ΑΤΕ, που έχει αναλάβει το δάνειο, να έχει κατασχέσει όλους τους λογαριασμούς και ό,τι ρευστό είχε. Επειδή δεν συμφώνησε στην πρόταση που του έκαναν, προχώρησαν σε κατάσχεση υποθηκευμένου οικοπέδου, σε τιμή πολύ χαμηλότερη από την πραγματική του αξία. Έχω καταθέσει αναφορά με λεπτομερή στοιχεία για την περίπτωση αυτή. Δεν έχω πάρει απάντηση.

Πρέπει κάτι να κάνουμε για τους ανθρώπους αυτούς, τουλάχιστον να απελευθερωθούν οι προσωπικοί λογαριασμοί. Είναι θέμα επιβίωσης των ανθρώπων αυτών. Δεν μπορούμε να τους αφήσουμε απροστάτευτους.

Στο νομοσχέδιο περιλαμβάνονται και ρυθμίσεις με κοινωνικό χαρακτήρα, όπως τη διάταξη που δίνει τη δυνατότητα της διευκόλυνσης των ΑΜΕΑ να έχουν πρόσβαση στη θάλασσα, σε πλεύσιμους ποταμούς κ.λπ. με την τοποθέτηση μη μόνιμων κατασκευών στο έδαφος.

Με αφορμή αυτό θα ήθελα να υπενθυμίσω ότι ο κύριος Υπουργός από το Βήμα της Βουλής σε μια τροπολογία μου με είχε ενημερώσει ότι καταρτίζεται νομοσχέδιο για τον αιγιαλό και τη θάλασσα, με το οποίο εννέα ποταμοί θα χαρακτηριστούν πλεύσιμοι, μεταξύ των οποίων και ο Λουδίας.

Ερωτώ, λοιπόν: Πότε το νομοσχέδιο θα έλθει στη Βουλή; Σύντομα; Ιούνιο, Ιούλιο, το φθινόπωρο; Διότι με το νομοσχέδιο αυτό λύνεται πραγματικά, επιτέλους, το ιδιοκτησιακό καθεστώς του Ναυταθλητικού Κέντρου Λουδία, που εδώ και χρόνια φρενάρει τον εκσυγχρονισμό του.

Κλείνοντας θα αναφερθώ σε μια πρόσφατη ΚΥΑ, με την οποία επιχορηγούνται επιχειρήσεις, συνεταιρισμοί, ομάδες παραγωγών λόγω του COVID και των ανοιξιάτικων παγετώνων του 2021 με την προϋπόθεση την 1η Απριλίου του 2021 να απασχολούν δύο άτομα μόνιμα. Αυτή η προϋπόθεση πετάει απ’ έξω τον αγροτικό συνεταιρισμό Βεγορίτιδος, που ιδρύθηκε το 2018 από ενενήντα ένα νέους αγρότες και ο οποίος και το 2020 και το 2021 απασχόλησε προσωπικό για περισσότερες από χίλιες τριακόσιες ημέρες, που σημαίνει ότι απασχόλησε τουλάχιστον τέσσερα άτομα, αφού η ετήσια μονάδα απασχόλησης είναι τριακόσιες ημέρες.

Επομένως, πρέπει να το δούμε το θέμα αυτό. Ο συνεταιρισμός αυτός είναι ενεργός, είναι δραστήριος, είναι ενταγμένος στον αναπτυξιακό νόμο, είναι ενταγμένος στο Πρόγραμμα Αγροτικής Ανάπτυξης 2014 - 2020, πληρώνει σε μόνιμη βάση εξωτερικούς συμβούλους, έχει σταθερό λογιστή, μισθώματα εγκαταστάσεων, λειτουργεί σε σύγχρονη βάση.

Να σημειωθεί ότι οι πάγιες δαπάνες, κύριε Υπουργέ, ξεπερνούν τις 500.000. Πρέπει να δώσουμε λύση. Καταθέτω όλα τα στοιχεία που αποδεικνύουν όλα όσα έχω καταθέσει συνοπτικά και συνηγορούν απόλυτα στην ανάγκη να δώσουμε λύσεις λαμβάνοντας, μάλιστα, υπ’ όψιν ότι και άλλοι συνεταιρισμοί κατ’ αναλογία αντιμετωπίζουν το ίδιο πρόβλημα.

Επίσης, θεωρώ σημαντική την τροπολογία η οποία έχει κατατεθεί, την 1302/32, και η οποία δίνει τη δυνατότητα στους αγρότες να εξαγοράσουν εκατόν πενήντα ημέρες ασφάλισης, προκειμένου να συμπληρώσουν τα δεκαπέντε έτη για να θεμελιώσουν το δικαίωμα συνταξιοδότησης γήρατος. Θα ήθελα να πω ένα μπράβο στην ηγεσία.

Όμως, στο σημείο αυτό θα ήθελα να υπενθυμίσω το αίτημα της αύξησης του ορίου των οφειλών των ασφαλιστικών εισφορών για τη συνταξιοδότησή τους, δηλαδή στους αγρότες από τις 6.000 να γίνουν 10.000 και στους εμπόρους και επαγγελματίες από τις 20.000 στις 30.000. Έχω μιλήσει κατ’ επανάληψη για αυτό το θέμα, έχω καταθέσει τροπολογίες. Υπάρχει η διάθεση και η κατανόηση από την ηγεσία του Υπουργείου. Πρέπει, λοιπόν, να προχωρήσει στην υλοποίηση.

Επιπλέον, θεωρώ σημαντικό τον τριπλασιασμό της επιδότησης από τα 1.200 ευρώ στα 3.600 για το πρώτο ένσημο εργασίας των νέων από τα δεκαοκτώ έως τα είκοσι εννιά έτη και, μάλιστα, αναδρομικά για τις προσλήψεις που έγιναν από την 1η Ιανουαρίου 2022.

Εν κατακλείδι, το νομοθετικό και μεταρρυθμιστικό έργο της Κυβέρνησης είναι αναμφισβήτητο και φυσικά ένα μεγάλο μέρος αυτής της προσπάθειας πιστώνεται στην ηγεσία του Υπουργείου Οικονομικών. Ξέρει να ακούει, ξέρει να λύνει προβλήματα. Και είναι η πρώτη φορά που αυτή η ηγεσία δεν έχει επιβάλει ούτε έναν φόρο ούτε έχει αυξήσει κανέναν, απεναντίας έχει μειώσει κι όταν υπάρχουν δημοσιονομικά περιθώρια, αυτά πάνε στην κοινωνία και αυτό, μάλιστα, το έχει αποδείξει περίτρανα.

Ευχαριστώ.

(Στο σημείο αυτό ο Βουλευτής κ. Γεώργιος Καρασμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καρασμάνη.

Καλείται στο Βήμα ο κ. Τρύφων Αλεξιάδης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Πασχαλίδης από τη Νέα Δημοκρατία.

Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Θέλω να ξεκινήσω απευθυνόμενος στους Βουλευτές του ΣΥΡΙΖΑ. Πρέπει να έχετε κατανόηση και πρέπει να καταλάβετε τον εκνευρισμό της πολιτικής ηγεσίας του Υπουργείου Οικονομικών. Μπορεί να χρειάστηκε σαράντα πέντε λεπτά ομιλίας ο Υπουργός, μπορεί να χρειάστηκε να μιλήσει καμμιά δεκαριά φορές μετά από ομιλίες ομιλητών μας. Όταν είσαι Υπουργός Οικονομικών, φέρνεις ένα τόσο σοβαρό νομοσχέδιο και γράφονται μόνο είκοσι τρεις Βουλευτές-ομιλητές, καταλαβαίνω και εγώ τον εκνευρισμό και όταν την ώρα της ομιλίας μέσα στην Αίθουσα ήταν τρεις Βουλευτές της Νέας Δημοκρατίας, καταλαβαίνω και εγώ τον εκνευρισμό. Άρα μην επιμένετε.

Και θα ήθελα να ρωτήσω -δεν είναι ο κ. Σταϊκούρας εδώ- τον κ. Βεσυρόπουλο, Βουλευτής του ελληνικού Κοινοβουλίου σήμερα κατέθεσε εδώ στο Βήμα συγκεκριμένες καταγγελίες, συγκεκριμένα έγγραφα, που έχουν σχέση με φοροδιαφυγή, με οικονομικό έγκλημα και πιθανά και με άλλα αδικήματα.

Ερώτημα απλό και όποτε θέλετε διακόψτε με και απαντήστε: Θα διαβιβάσετε τα Πρακτικά με την ομιλία του συγκεκριμένου Βουλευτή στις αρμόδιες αρχές για να διεξαγάγουν έρευνα; Ναι ή όχι;

Μας είπε ο εισηγητής της Νέας Δημοκρατίας και είχε απόλυτο δίκιο λόγω της σοβαρότητας του θέματος ότι υπάρχει η ανάγκη ευρύτερης συναίνεσης. Συζητώντας, λοιπόν, για αυτό το νομοσχέδιο, το οποίο στην ουσία έχει από πίσω το τι γίνεται και το τι πρόκειται να γίνει με το τραπεζικό σύστημα στη χώρα, υπάρχει η ανάγκη διαλόγου και ευρύτερης συναίνεσης. Όμως, με ποιανού ευθύνη χάθηκε μια ευκαιρία στο ελληνικό Κοινοβούλιο να γίνει ουσιαστικός διάλογος για το τραπεζικό σύστημα; Με ευθύνη της Κυβέρνησης. Να γίνει ένας ουσιαστικός διάλογος για το τραπεζικό σύστημα, όχι γι’ αυτό με δάνεια των κομμάτων δανεικά και αγύριστα, όχι γι’ αυτό με τη διαπλοκή τραπεζικών και κομματικών στελεχών, όχι γι’ αυτό που κλείνει καταστήματα σε νησιά τραπεζών και απομακρυσμένα σημεία της χώρας, μειώνει αριθμό εργαζομένων στις τράπεζες, αλλά έρχονται εδώ στελέχη του και λένε για ανάγκη "εύλογων αμοιβών" και για χρυσά μπόνους σε μεγαλοστελέχη τραπεζών.

Και, επίσης, Βουλευτές του ΣΥΡΙΖΑ, να καταλάβετε γιατί ο Υπουργός Οικονομικών σήμερα στην Αίθουσα και πριν από λίγες ημέρες με δελτίο Τύπου έκανε προσωπική επίθεση στον Ευκλείδη Τσακαλώτο και στην Έφη Αχτσιόγλου. Διότι, όταν δεν έχεις επιχειρήματα να μιλήσεις, όταν δεν έχεις να αντικρούσεις αυτά που σου λένε οι αντίπαλοι, όταν δεν μπορείς να σταθείς στα πόδια σου πολιτικά και να εξηγήσεις, πρέπει να επιτεθείς.

Και τονίζω την επίθεση στην Έφη Αχτσιόγλου, στην ικανότατη τομεάρχη Οικονομικών, διά του Γραφείο Τύπου του Υπουργείου Οικονομικών, κατονομάζοντας την ονομαστικά. Είναι απαράδεκτο για Γραφείο Τύπου Υπουργού. Ας βγει ο Υπουργός ο ίδιος με δήλωσή του. Αναφέρθηκε σε διάφορα άλλα περίεργα και στο τέλος μιλάει για αϋπνίες. Μπροστά στους εφιάλτες που έχετε εσείς το να μιλάτε για αϋπνίες είναι το λιγότερο άκομψο, αλλά χρειάζεται και πολιτικός πολιτισμός για να καταλάβετε αυτά τα ζητήματα.

Και χάθηκε μια ευκαιρία να μιλήσουμε για το τραπεζικό σύστημα στην Ελλάδα διότι θα ήταν πολύ ενδιαφέρον ο κ. Σταϊκούρας, ο κ. Βεσυρόπουλος και τα άλλα στελέχη της κυβερνητικής παράταξης, που δεν γεννήθηκαν το 2019, όταν έγινε Κυβέρνηση η Νέα Δημοκρατία, αλλά ήταν και τα προηγούμενα χρόνια είτε σε θέσεις ευθύνης κυβερνητικές είτε Βουλευτές ή οτιδήποτε άλλο, να μας πουν, λοιπόν, γιατί η συντριπτική πλειοψηφία των μικρομεσαίων είναι εκτός τραπεζικού συστήματος; Ποια είναι η γνώμη τους για το PSI; Εδώ άκουσα και Βουλευτή της κυβερνητικής παράταξης σήμερα που το εκθείαζε και έλεγε τι καλό που είναι. Να ακούσουμε για τις εκροές καταθέσεων πριν το 2015, να ακούσουμε με τι εγγυήσεις πήραν δάνεια Νέα Δημοκρατία - ΠΑΣΟΚ και αν αυτός ο τρόπος χορήγησης δανείων θα ακολουθηθεί για τις μικρομεσαίες επιχειρήσεις, να ακούσουμε πώς θα αποπληρωθούν τα δάνεια, ειδικά της Νέας Δημοκρατίας. Όμως, βεβαίως, φοβάστε, κρύβεστε και καταλαβαίνουμε τους εφιάλτες που έχετε, διότι έχετε αλλεργία στον διάλογο και έχετε μια τάση απόκρυψης στοιχείων, να λέτε τη μισή αλήθεια που είναι χειρότερη από ψέμα.

Στην Επιτροπή Οικονομικών Υποθέσεων -αλλά και εδώ- ο κ. Σταϊκούρας μας είπε για διάφορα στοιχεία. Είναι το συνηθισμένο να μας φέρνει στοιχεία πίνακες κ.λπ., αλλά για την ταμπακιέρα κουβέντα. Και ποια είναι η ταμπακιέρα; Επειδή στην Επιτροπή Οικονομικών Υποθέσεων επανέλαβε πάλι τα γνωστά περί ΕΝΦΙΑ, εγώ καλώ οποιοδήποτε στέλεχος της πολιτικής ηγεσίας του Υπουργείου Οικονομικών να μας δώσει στοιχεία, αφού τα έχουν ανά νομό, το "επιτελικό κράτος", τα σπουδαία βιογραφικά, οι ικανότατοι.

Σας καλούμε να μας δώσετε στοιχεία για τον ΕΝΦΙΑ ανά νομό σε κλιμάκια περιουσίας ανά άτομο 50.000 έως 100.000, 100.000 έως 150.000, 1.000.000 έως 1.100.000 και πάει λέγοντας. Ποια ήταν η μείωση του ΕΝΦΙΑ; Διότι εμείς αυτό που σας καταλογίζουμε και αυτό το οποίο δεν μπορείτε να το κρύψετε θα το αποκαλύψουμε σε λίγο χρόνο. Θα είναι το ότι οι μειώσεις στον ΕΝΦΙΑ ευνοήσαν κυρίως τους πλούσιους και τους πολύ πλούσιους.

Σας καλούμε, λοιπόν, να μας εκθέσετε πολιτικά δημοσιοποιώντας τα στοιχεία. Δεν το κάνετε, γιατί φοβάστε!

Έρχομαι στην τροπολογία που καταθέσατε για το θέμα της «ΛΑΡΚΟ». Είναι πολιτικό στίγμα, είναι πολιτική ντροπή. Είχαμε τέσσερις συνεδριάσεις της Επιτροπής Οικονομικών Υποθέσεων γι’ αυτό το νομοσχέδιο. Τελείωσε η Επιτροπή Οικονομικών Υποθέσεων και την Παρασκευή το βράδυ, παραμονή τριημέρου, φέρατε την τροπολογία, μια τροπολογία με σαράντα τέσσερις σελίδες, μια τροπολογία με μια σειρά από ερωτήματα, όπως για παράδειγμα -και εδώ θα ήθελα μία απάντηση- αν ισχύει ότι για την εταιρεία που θέλετε να ενισχύσετε με 9,2 εκατομμύρια ευρώ, έχουν εγκριθεί από την Ευρωπαϊκή Ένωση 6,8 εκατομμύρια και εάν ισχύουν τα δημοσιεύματα ότι αυτή η εταιρεία έχει πτωχεύσει ή όχι.

Δύο κουβέντες ακόμα και κλείνω. Πρώτα απ’ όλα, διαβάζω ότι ακόμα είναι Υπουργός της Κυβέρνησής σας ο κ. Τσακίρης. Να τον χαίρεστε τον κ. Τσακίρη. Καταθέτω στα Πρακτικά, για να μην ξεχαστούν και χαθούν, τις πρωτοφανείς δηλώσεις του κ. Τσακίρη.

Είναι πανευτυχείς οι λογιστές, οι οικονομολόγοι για όσα είπε. Τι είπε; «Θα ήθελα να σας πω το εξής, τουλάχιστον οι μισοί από εσάς θα πρέπει να απολύσετε τους λογιστές σας ή τους συμβούλους που πήρατε να σας κάνουν είτε επιστρεπτέα προκαταβολή είτε οτιδήποτε του ΕΣΠΑ, να μην τους πληρώσετε ποτέ». Έτσι είπε ο κ. Τσακίρης. Να τον χαίρεστε τον κ. Τσακίρη!

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και το ότι βγήκε και είπε ένα «συγγνώμη», δεν αρκεί. Διότι στην πολιτική δεν μπορείς να κάνεις ένα τόσο μεγάλο ατόπημα και να προσβάλλεις έναν κλάδο που σήκωσε από την πρώτη περίοδο της πανδημίας μέχρι και τώρα ένα τόσο μεγάλο βάρος. Τους λογιστές, οικονομολόγους, τους φοροτεχνικούς δεν μπορείς να τους προσβάλλεις.

Και δεν μπορεί τα στελέχη της Νέας Δημοκρατίας, που προέρχονται από αυτόν τον χώρο, να σιωπούν. Μια σειρά από φορείς, η Ένωση Φοροτεχνικών Ελεύθερων Επαγγελματιών Αθήνας, η ΕΛΦΕ Ηλείας, η Ένωση Μεσσηνίας, οι σύλλογοι της Αρκαδίας, της Κορινθίας, η ΠΟΦΕΕ, μια σειρά από φορείς καταγγέλλουν και διαμαρτύρονται. Να τον χαίρεστε τον κ. Τσακίρη! Και όσο τον κρατάτε στην Κυβέρνηση, υιοθετείτε αυτά που έχει πει.

Κλείνω με δύο ερωτήματα, κύριε Πρόεδρε, και παρακαλώ, κύριε Υπουργέ, να απαντήσετε, για να καθορίσουμε και εμείς τη θέση μας, σε σχέση με την ψήφο μας, σε σχέση με το άρθρο 91. Σαφέστατη ερώτηση, σαφέστατη απάντηση. Αν δεν απαντήσετε, καταλαβαίνουμε ποια είναι η θέση σας.

Πρώτη ερώτηση. Το άρθρο 91, αφορά μόνο αποζημιώσεις εργαζομένων ή αφορά και κάτι άλλο; Συγκεκριμένη ερώτηση.

Δεύτερη ερώτηση. Όταν λέτε «από εκποίηση περιουσιακών στοιχείων κ.λπ.», δηλαδή, αν μέσα σε αυτά περιουσιακά στοιχεία είναι περιπτώσεις πρώτης κατοικίας, θα προχωρήσουν σε πλειστηριασμούς πρώτης κατοικίας, για να πληρωθούν αυτοί που χρωστάνε; Ναι ή όχι. Παράκληση για απάντηση, για να καθορίσουμε και εμείς τη στάση μας στην ψηφοφορία.

Ευχαριστώ, πάρα πολύ, για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αλεξιάδη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Το ζητάτε ευγενικότατα πάντα. Λέτε και ένα «ευχαριστώ». Εδώ δεν ακούμε ούτε «ευχαριστώ», ούτε «συγγνώμη» και μιλάμε και για τα παιδιά των άλλων συναδέλφων.

Ορίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στο άρθρο 91, μόνο οι εργαζόμενοι.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Ιωάννης Πασχαλίδης από τη Νέα Δημοκρατία και να ετοιμάζεται ο κ. Δρίτσας από τον ΣΥΡΙΖΑ - Προοδευτική Συμμαχία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι συζητείται σήμερα ένα σημαντικό νομοσχέδιο που αναμορφώνει το θεσμικό πλαίσιο με βάση το οποίο λειτουργεί το Ταμείο Χρηματοπιστωτικής Σταθερότητας και το συνεγγυητικό κεφάλαιο εξασφάλισης επενδυτικών υπηρεσιών, ενώ παράλληλα εκσυγχρονίζει τον Οργανισμό Διαχείρισης Δημοσίου Χρέους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Βασικός στόχος του νομοσχεδίου είναι να αναπροσαρμόσει τον σκοπό του Ταμείου Χρηματοπιστωτικής Σταθερότητας το οποίο υπενθυμίζεται ότι ιδρύθηκε για να διασώσει τις τράπεζες, δηλαδή στην ουσία να διασώσει τις καταθέσεις των ελληνικών νοικοκυριών και των επιχειρήσεων.

Ειδικότερα, το Ταμείο Χρηματοπιστωτικής Σταθερότητας ιδρύθηκε το 2010 με την ιδιότητα του φορέα διάσωσης του τραπεζικού συστήματος εν μέσω μνημονίων, πραγματοποιώντας συνολικά τρεις ανακεφαλαιοποιήσεις το 2013, το 2014 και το 2015. Δόθηκαν στο ταμείο συγκεκριμένες αρμοδιότητες και δικαιώματα τα οποία τη δεδομένη χρονική στιγμή και βάσει των τότε συνθηκών είχαν κριθεί αναγκαία για λόγους δημοσίου συμφέροντος.

Οι τρεις κεντρικοί πυλώνες του στρατηγικού πλαισίου του ήταν και είναι η σταθερότητα, η ευημερία και κερδοφορία με γνώμονα πάντα το δημόσιο συμφέρον. Και πράγματι με την ορθή λειτουργία το ταμείο κατάφερε να αποτρέψει δραματικές συνέπειες, όπως για παράδειγμα κούρεμα καταθέσεων για τους Έλληνες πολίτες και τις επιχειρήσεις της Ελλάδος, κάτι το οποίο δυστυχώς συνέβη σε άλλες χώρες.

Το ταμείο, λοιπόν, αφού κατάφερε να διασφαλίσει ότι οι τράπεζες θα αποδοθούν ξανά υγιείς στον ιδιωτικό τομέα, σήμερα αναλαμβάνει πλέον μια νέα αποστολή, τη σταδιακή πώληση των τραπεζικών μετοχών που κατέχει μέσα στα επόμενα τρία χρόνια. Σήμερα, επομένως, υπό τις υπάρχουσες συνθήκες ενός υγιούς τραπεζικού συστήματος, στόχος είναι να επιστρέψει πλήρως η ιδιωτική μετοχική σύνθεση στον ελληνικό χρηματοπιστωτικό τομέα. Έτσι η αλλαγή της οργανωτικής δομής του ταμείου, όπως προτείνεται από το σχέδιο νόμου, θα προσδώσει στο ταμείο την επιδιωκόμενη επιπρόσθετη ευελιξία στη λήψη των αποφάσεων σε αυτό το κρίσιμο στάδιο της αποεπένδυσης.

Άλλωστε στο πλαίσιο αυτό καταργούνται ειδικά δικαιώματα μνημονιακού χαρακτήρα και θεσπίζονται κριτήρια και διαδικασίες για την ομαλή και μεθοδική μείωση της μετοχικής συμμετοχής του ταμείου στις τράπεζες, χωρίς όμως να αφαιρείται από το ταμείο το ταυτόχρονο δικαίωμα αρνησικυρίας σε μειώσεις του ποσοστού του, όταν δικαιολογημένα μεν ανεξάρτητα δε κρίνει ότι οι υπέρτεροι λόγοι δημοσίου συμφέροντος, όπως προβλέπονται από τον νόμο, επιβάλλουν την προσωρινή διατήρησή του.

Επομένως όλη αυτή η διαδικασία αποεπένδυσης, που θεσμικά προβλέπεται να ολοκληρωθεί το 2025, γίνεται συντεταγμένα και με πολύ συγκεκριμένες προδιαγραφές αλλά και ασφαλιστικές δικλίδες.

Στο δεύτερο μέρος του υπό συζήτηση νομοσχεδίου προβλέπεται η αναμόρφωση της σύστασης και της λειτουργίας του συνεγγυητικού κεφαλαίου εξασφάλισης επενδυτικών υπηρεσιών. Όσον αφορά το συνεγγυητικό είναι ένα νομικό πρόσωπο ιδιωτικού δικαίου το οποίο έχει έναν καθαρά ασφαλιστικό χαρακτήρα. Λειτουργεί, δηλαδή, ως ένας μηχανισμός διασφάλισης της καλής λειτουργίας της ελληνικής κεφαλαιαγοράς και παρεμβαίνει όταν παραστεί ανάγκη προκειμένου να αποζημιώσει μέχρι το ποσό των 30.000 ευρώ ανά επενδυτή. Και μπορεί να μη διαχειρίζεται δημόσιο χρήμα, διαχειρίζεται, όμως, δημόσια πίστη. Γι’ αυτό κι έχει ιδιαίτερη αξία ότι η εποπτεία του περνά πλέον στο Υπουργείο Οικονομικών.

Το τρίτο μέρος του σχεδίου νόμου αφορά τον Οργανισμό Διαχείρισης Δημοσίου Χρέους. Ο οργανισμός αυτός έχει ως συστατικό σκοπό τη μέριμνα για τη χρηματοδότηση του ελληνικού δημοσίου με βελτίωση του κόστους δανεισμού και την επίτευξη της καλύτερης δυνατής διάρθρωσης του ελληνικού χρέους ανάλογα με τις ανάγκες της χώρας και τις διεθνείς οικονομικές συνθήκες.

Γι’ αυτούς τους λόγους κρίνεται αναγκαία η θέσπιση ενός νέου νομοθετήματος το οποίο επιδιώκει τον εκσυγχρονισμό και τη συστηματοποίηση των σχετικών διατάξεων. Με τις νέες διατάξεις ο οργανισμός αποκτά μια διοικητική και οικονομική αυτοτέλεια τέτοια που θα του επιτρέψει να ασκήσει ακόμη πιο αποτελεσματικά την αποστολή του και μάλιστα σύμφωνα με τα βέλτιστα ευρωπαϊκά πρότυπα και με σκοπό την εξασφάλιση της αποτελεσματικής και διαφανούς λειτουργίας του.

Κλείνοντας την ομιλία μου, θα ήθελα να τονίσω πως το ελληνικό τραπεζικό σύστημα βρίσκεται σήμερα στην καλύτερη δυνατή θέση εδώ και πάρα πολλά χρόνια.

Να επαναλάβω τα χαρακτηριστικά στοιχεία που έδωσε ο Υπουργός Οικονομικών κ. Σταϊκούρας, στον οποίο οφείλει πάρα πολλά η ανάπτυξη της ελληνικής οικονομίας. Σήμερα το ύψος των καταθέσεων στις ελληνικές τράπεζες διαμορφώνεται στα 178,2 δισεκατομμύρια ευρώ, το μεγαλύτερο ύψος από την έναρξη της κρίσης του 2010, ενώ όσον αφορά τα κόκκινα δάνεια, από τα 75,3 δισεκατομμύρια ευρώ ή το 43,6% του συνόλου των δανείων, το ποσοστό δηλαδή που ήταν στο τέλος του 2014, σήμερα διαμορφώνεται στα 17,7 δισεκατομμύρια ευρώ ή στο 12,1% του συνόλου των δανείων.

Αυτά ακριβώς τα στοιχεία αποτελούν την τρανή απόδειξη των στοχευμένων μεταρρυθμίσεων με το εκσυγχρονιστικό πρόσημο της Κυβέρνησης του Κυριάκου Μητσοτάκη. Μια τέτοια στοχευμένη μεταρρύθμιση αποτελεί το σημερινό νομοσχέδιο και πραγματοποιείται ένα ακόμη βήμα συγκροτημένο και με υπευθυνότητα. Έτσι, συνεχίζεται η μεγάλη προσπάθεια προκειμένου να στηρίξουμε την κοινωνία, τις επιχειρήσεις, τα νοικοκυριά και τους πολίτες.

Σε αυτή τη δύσκολη οικονομική συγκυρία είμαι σίγουρος ότι με τον Πρωθυπουργό κ. Κυριάκο Μητσοτάκη και όλο το οικονομικό επιτελείο θα επιτευχθεί και αυτή τη φορά ο στόχος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Δρίτσας έχει τον λόγο, αμέσως μετά η κ. Τελιγιορίδου και ο κ. Καράογλου. Παρακαλώ να είστε εντός του χρόνου.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Και επιτρέψτε μου, παρακαλώ, κάτι επιφανειακά εκτός θέματος, αλλά νομίζω εντός ουσίας πάρα πολύ. Αναρωτιέμαι: Έχουμε αποφασίσει, έχει αποφασίσει το Προεδρείο και ο Πρόεδρος της Βουλής ότι εντός του χώρου της Βουλής δεν συνιστάται η χρήση μάσκας πλέον; Τις τελευταίες μέρες αυτή η χαλαρότητα έχει ήδη στοιχίσει και σε αρκετούς Βουλευτές και σε υπαλλήλους, εργαζομένους της Βουλής και άλλους με χαρακτηριστική αύξηση των κρουσμάτων. Θα το αφήσουμε έτσι στην τύχη του, επειδή ο κ. Άδωνις Γεωργιάδης ή ο κ. Μητσοτάκης έχουν την αφέλεια ότι έτσι θα έρθει λόγω του καλοκαιριού η ανάπτυξη, ή περάσαμε στην επιλογή της ανοσίας της αγέλης; Δεν καταλαβαίνω. Κάπως πρέπει το Προεδρείο της Βουλής να το επανεξετάσει το ζήτημα. Και δεν μιλάω τώρα για την Αίθουσα που είναι αραιά αυτή τη στιγμή κατειλημμένα τα έδρανα, μιλάω για τις συνεχείς και καθημερινές δραστηριότητες του Κοινοβουλίου.

Κύριε Υπουργέ, πάρτε πίσω την τροπολογία για τη «ΛΑΡΚΟ»! Δεν έχετε κανένα επιχείρημα για να επιμείνετε μετά από όσα συζητήθηκαν εδώ και όση τεκμηρίωση υπήρχε.

Έχω μείνει κατάπληκτος, άκουσα από το πρωί τον Κοινοβουλευτικό Εκπρόσωπο, τον κ. Βρούτση, να μιλάει για εξυγίανση της «ΛΑΡΚΟ». Χίλιοι πεντακόσιοι εργαζόμενοι απολύονται, τριακόσιες οικογένειες καθίστανται άστεγες και αυτό λέγεται εξυγίανση; Δεν έχει η ελληνική γλώσσα πιο εύστοχες λέξεις για να προσδιορίσει την ουσία; Δεν λέω να την πάρετε πίσω μόνον διότι είναι απάνθρωπη, είναι και γιατί δεν φέρνει κανένα αποτέλεσμα. Και πώς να φέρει αποτέλεσμα, όταν δεν συνοδεύεται από μία σαφή, στοιχειώδη και σε βάθος μελέτη και ένα σχέδιο που θα το προτείνετε και θα έρθει να προταθεί για την επαναλειτουργία, με προοπτική πραγματικά να παίξει τον ρόλο που μπορεί να παίξει στην παραγωγική ανασυγκρότηση της χώρας μια τόσο κρίσιμης σημασίας βιομηχανική μονάδα;

Έχουν ακουστεί όλα, αλλά εκείνο που αποφεύγει σαν τον διάολο το λιβάνι η Κυβέρνηση είναι να μιλήσει για τη νοηματοδότηση του τι σημαίνει πραγματικά ανάπτυξη και όχι μεγέθυνση, τι σημαίνει παραγωγικότητα της εργασίας, όχι με την εκμετάλλευση και την υπερεκμετάλλευση της εργασίας, αλλά αντίθετα με τη γενναία απόδοση του αντισταθμίσματος, της αμοιβής δηλαδή του μισθού, των συνθηκών εργασίας, της αξιοποίησης του εργατικού δυναμικού, του επιστημονικού δυναμικού της χώρας. Ακριβώς πάνω σε αυτή τη βάση μπορεί πραγματικά να αναπτυχθεί η παραγωγικότητα που είναι το μείζον ζήτημα, όπως επίσης στις στοχευμένες και προγραμματισμένες επενδύσεις που θα έχουν μελετηθεί σε σχέση με τα συγκριτικά πλεονεκτήματα της χώρας.

Η Κυβέρνηση Μητσοτάκη, η Δεξιά γενικότερα, όλα αυτά θεωρεί ότι καλύπτονται με την έννοια της κερδοφορίας, «δώσε ευκαιρίες στους λίγους επιχειρηματίες να κερδοφορήσουν, έτσι θα έρθει η ανάπτυξη και έτσι θα υπάρχει και ένα υποτιθέμενο μοίρασμα στους μικρούς, τους μεσαίους». Όχι, οι μικροί και οι μεσαίοι, η ραχοκοκαλιά που λέμε και ξαναλέμε και ξαναλέμε, ειδικά η ελληνική βιοτεχνία μπορεί να θαυματουργήσει ακριβώς στην κατεύθυνση της παραγωγικότητας. Μα, πώς να θαυματουργήσει, όταν και για τις τράπεζες αυτό το σχέδιο νόμου δεν θέτει κανέναν όρο, ούτε καν διεκδικεί έναν διάλογο για τον κοινωνικό ρόλο των τραπεζών και του χρηματοπιστωτικού συστήματος, για τον παραγωγικό, αναπτυξιακό ρόλο; Είναι και αυτό ένα τμήμα των επιχειρηματικών δραστηριοτήτων που πρέπει να κερδοφορήσουν και είναι περήφανος ο κ. Σταϊκούρας που το εξασφαλίζει αυτό. Χρεοκοπία είναι η απειλή, όταν επιλέγεις τέτοιες πολιτικές.

Και έρχονται επιχειρήματα ότι όλα αυτά θα συμβούν, η ανάπτυξη, εάν δεν έχουμε τις πληθωριστικές πιέσεις, την ακρίβεια, την πανδημία και άλλα δεινά που είναι εισαγόμενα. Μα, πέρα από το ότι έχουμε αποδείξει πάρα πολλές φορές και συνεχώς ότι αυτή η Κυβέρνηση με την πολιτική της λειτουργεί ως πολλαπλασιαστής και επιταχυντής όλων αυτών των δεινών, εν τούτοις και ο πληθωρισμός και η ακρίβεια παράγονται από τις ίδιες πολιτικές που διεθνώς εφαρμόζονται, όπως επιλέγει ο κ. Μητσοτάκης, ο κ. Σταϊκούρας και πολλοί άλλοι της Δεξιάς και της Νέας Δημοκρατίας, νεοφιλελεύθερες ή ακραίες νεοφιλελεύθερες, όπου όλα είναι η ανάπτυξη της κερδοφορίας.

Το δημόσιο συμφέρον, το σχέδιο, η αξιοποίηση της εργασίας ως παραγωγικό μέγεθος δεν υπάρχει στη λογική αυτής της Κυβέρνησης. Γι’ αυτό είναι σε αποδρομή αυτή η Κυβέρνηση, γι’ αυτό είναι σε εκκαθάριση, γιατί αυτές οι πολιτικές έχει αποδειχθεί πια διεθνώς και στην Ελλάδα για μια ακόμη φορά ότι οδήγησαν στη χρεοκοπία, θα ξαναοδηγήσουν στη χρεοκοπία και δεν μπορούν να λύσουν ούτε τρέχοντα προβλήματα και ανάγκες, πολύ περισσότερα στρατηγικά προβλήματα, όπως είναι αυτό της «ΛΑΡΚΟ», των τραπεζών και λοιπά.

Τελειώνω με ένα ειδικό θέμα. Δεν ήμουν εδώ, ήμουν στο γραφείο μου γιατί είχα παράλληλα μια άλλη δουλειά. Άκουσα, όμως, τον κ. Σταϊκούρα από στήθους, όχι με χαρτιά, να απαντά έντονα και να έχει μια διαμάχη με τον Εκπρόσωπο του Κομμουνιστικού Κόμματος, τον κ. Παφίλη, για τη «ΛΑΡΚΟ» και τον είδα να έχει μία γνώση του θέματος, να έχει επιχειρήματα. Δεν συμφωνώ, ξέρω ότι είναι επιλεκτικά, ξέρω μια τέτοια αφήγηση. Εν πάση περιπτώσει, υπερασπιζόταν την άποψή του και αντιδικούσε με τον κ. Παφίλη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελείωσα, κύριε Πρόεδρε.

Λίγη ώρα νωρίτερα είχε επιχειρήσει πάλι ο κ. Σταϊκούρας μετά την ομιλία του Παύλου Πολάκη να απαντήσει στον Παύλο Πολάκη, σε άλλους Βουλευτές, όπως είπε, του ΣΥΡΙΖΑ και εν συνεχεία να σταθεί σε μία αντιπαράθεση με τον Ευκλείδη Τσακαλώτο.

Και είδα να έχει, ω του θαύματος, ως έτοιμα από καιρό ένα σωρό χαρτιά που όλα αναφέρονταν στη θητεία ΣΥΡΙΖΑ, στα νομοσχέδια του ΣΥΡΙΖΑ.

Έτσι αξιοποιείτε τους συνεργάτες σας, κύριε Υπουργέ; Αξιοποιείστε τους πιο παραγωγικά. Με τι επιχειρήματα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΘΕΟΔΩΡΟΣ ΔΡΙΤΣΑΣ:** Δώστε μου τη δυνατότητα να ολοκληρώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι να σας δώσω; Εννέα λεπτά μιλάτε.

**ΘΕΟΔΩΡΟΣ ΔΡΙΤΣΑΣ:** Ναι, δεν μπορείτε να με διακόψετε εδώ. Να πω όλο το επιχείρημά μου και τελείωσα αμέσως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε το.

**ΘΕΟΔΩΡΟΣ ΔΡΙΤΣΑΣ:** Παρακαλώ.

Και φτάσατε στο σημείο χρησιμοποιώντας αποσπάσματα από τις αιτιολογικές εκθέσεις νόμων, να πείτε στον Ευκλείδη Τσακαλώτο ότι είναι συμβιβασμένος; Δεν είπατε ότι έκανε συμβιβασμούς μέσα από τις συγκυρίες. Είπατε ότι είναι συμβιβασμένος. Και όταν διαμαρτυρήθηκε εκείνος με άρρητα ρήματα, δεν είχατε τη γενναιότητα να πείτε: «Εντάξει, εν τη ρύμη του λόγου είπαμε μια κουβέντα παραπάνω».

Κύριε Υπουργέ, προς θεού! Να δείτε, αν δεν την έχετε δει την ταινία του Μπερτολούτσι «Ο κονφορμίστας»…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΘΕΟΔΩΡΟΣ ΔΡΙΤΣΑΣ:** …διότι όχι και οι δεξιοί πολιτικοί να λένε τους αριστερούς συμβιβασμένους! Ε, έλεος πια! Αν είναι δυνατόν! Θα σας χρησιμεύσει ο Μπερτολούτσι, ίσως και «Ο κονφορμίστας», σε μια αυτογνωσία.

Και, επιτέλους, ζητήστε «συγγνώμη» από τον Ευκλείδη Τσακαλώτο, γιατί αυτό που κάνατε ήταν πέραν της πραγματικής αντιπαράθεσης. Ήταν χτύπημα κάτω από τη ζώνη που δεν σας ταιριάζει, δεν σας αξίζει και δεν σας τιμά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ να φτιάχνετε τις ομιλίες σας μέσα στον χρόνο. Τι να πω εγώ; Έχετε τη δυνατότητα να λέτε ό,τι πιστεύετε σωστό, αλλά να μην ξεφεύγουμε και φτάνουμε στα δέκα λεπτά.

Η κ. Τελιγιορίδου έχει τον λόγο και αμέσως μετά ο κ. Καράογλου.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, άλλη μια νομοθετική ρύθμιση προσηλωμένη στην εξυπηρέτηση μεγάλων συμφερόντων, καθώς με το νομοσχέδιο αυτό εξαλείφεται η δημόσια παρουσία από το χρηματοπιστωτικό σύστημα με στόχο την εξυπηρέτηση μεγαλοεπενδυτών εις βάρος του ελληνικού δημοσίου, παρά το ότι αυτό έχει επανειλημμένα ανακεφαλαιοποιήσει τις τράπεζες, δηλαδή με χρήματα του ελληνικού λαού, του Έλληνα φορολογούμενου.

Χαρακτηριστικό παράδειγμα αυτής της επιλογής της Νέας Δημοκρατίας είναι η θέσπιση της ασυλίας για τη διοίκηση του Ταμείου Χρηματοπιστωτικής Σταθερότητας, όταν οι ενέργειές της ζημιώνουν το δημόσιο, όπως είναι ακόμη και η πώληση μετοχών κάτω από τη χρηματιστηριακή τους αξία.

Με το σημερινό νομοσχέδιο γίνεται η ουσιαστική αποχώρηση του δημοσίου από το ΤΧΣ, γεγονός που θα δημιουργήσει επιπλέον αρνητικές συνθήκες στην πραγματική οικονομία με την παρατεταμένη έλλειψη ρευστότητας και ταυτόχρονα με τον κίνδυνο που προκύπτει από την αποχώρηση του δημοσίου με το ζήτημα των μη εξυπηρετούμενων δανείων. Είναι ένας κίνδυνος που γίνεται σαφές πως είναι ακόμη μεγαλύτερος με τις πρόσφατες αποκαλύψεις, όπως είπε πριν από λίγο ο συνάδελφος κ. Πολάκης για την αγορά κόκκινων δανείων από fund που έχουν εξευτελιστικό μετοχικό κεφάλαιο.

Νομοθετείτε ναρκοθετώντας τα θεμέλια της κοινωνικής συνοχής, τη στιγμή που θα έπρεπε να κάνετε το αντίθετο, στηρίζοντας την ελληνική κοινωνία. Και θα έπρεπε να κάνετε το αντίθετο, γιατί σήμερα, σύμφωνα με έρευνα του ΙΕΛΚΑ, οι οκτώ στους δέκα Έλληνες πολίτες αναζητούν προσφορές και εκπτώσεις. Το 75% των καταναλωτών αναβάλλουν τις αγορές που πρέπει να κάνουν. Οι έξι στους δέκα πολίτες κάνουν ό,τι μπορούν για να αποφύγουν οποιαδήποτε κατανάλωση ρεύματος. Επίσης, οι έξι στους δέκα πολίτες δεν μπορούν να προχωρήσουν στις αγορές αναγκαίων τροφίμων για τις οικογένειές τους.

Αυτή την ώρα εσείς με τα νομοθετήματά σας μας οδηγείτε σε χειρότερες μέρες σαν ελληνική κοινωνία, αποποιούμενοι οποιαδήποτε ευθύνη και ρίχνοντας την ευθύνη τη μια στην πανδημία, την άλλη στις γεωπολιτικές εξελίξεις, την τρίτη στην ενεργειακή κρίση, χωρίς όμως να μπορείτε να εξηγήσετε γιατί αυτές οι συνθήκες ενώ αφορούν όλο τον κόσμο, εμείς είμαστε από τις ακριβότερες χώρες στην Ευρωπαϊκή Ένωση.

Την ίδια στιγμή που οι πολίτες είναι σε απόγνωση, αδιαφορείτε γι’ αυτούς αλλά ανοίγετε διάπλατα τον δρόμο για τη χορήγηση από το 2023 χρυσών μπόνους στα τραπεζικά στελέχη. Την ίδια στιγμή που οι εκλεκτοί σας στη ΔΕΗ παίρνουν μισθό 360.000 ευρώ τον χρόνο, 1.000 ευρώ την ημέρα, αδίστακτα, κοινωνικά ανάλγητα και κυνικά, φέρνετε σήμερα την τροπολογία για τη «ΛΑΡΚΟ» που ανοίγει τον δρόμο των απολύσεων. Είναι πλέον ξεκάθαρη η επιλογή σας άλλοι να ζουν στη χλιδή και άλλοι να απολύονται και να φτωχοποιούνται.

Αφού τόσο δικαιολογείτε τα πάντα από τις διεθνείς συνθήκες, δεν αντιλαμβάνεστε τη στρατηγική σημασία της «ΛΑΡΚΟ» σε αυτή τη συγκυρία, όπου η Ρωσία που κατέχει το 12% της παγκόσμιας παραγωγής νικελίου βρίσκεται υπό καθεστώς κυρώσεων; Ξεπουλάτε τη «ΛΑΡΚΟ», μία από τις μεγαλύτερες παραγωγούς νικελίου στον πλανήτη και μάλιστα σε μια εποχή που η αξία του εκτινάσσεται, καθώς αποτελεί βασικό στοιχείο για τα ηλεκτρικά αυτοκίνητα, στη χρήση των οποίων στρέφεται η διεθνής κοινότητα. Ξεπουλάτε τον ορυκτό πλούτο της χώρας και ανάμεσά του ένα από τα μεγαλύτερα κοιτάσματα της «ΛΑΡΚΟ» στην Καστοριά. Και για να το κάνετε αυτό και να απαξιώσετε ακόμη περισσότερο την αξία της, προχωράτε με αυτή την τροπολογία στη μαζική απόλυση εργαζομένων, γιατί τους θεωρείτε βαρίδια για τους ιδιώτες. Αδιαφορείτε για το μέλλον χιλίων τριακοσίων εργαζομένων και των οικογενειών τους στη Φθιώτιδα, την Εύβοια, τη Βοιωτία, την Κοζάνη και την Καστοριά. Για άλλη μια φορά αποδεικνύεται ότι το μόνο που σας ενδιαφέρει είναι τα μεγάλα συμφέροντα.

Αυτή η απόφαση έρχεται να προστεθεί, εκτός των άλλων, σε μια σειρά αποφάσεων ενάντια στην περιοχή που εκπροσωπώ, την Καστοριά. Για άλλη μια φορά η περιφερειακή ενότητα στην οποία εκλέγομαι ζημιώνεται από τις αποφάσεις της Νέας Δημοκρατίας. Έρχεστε με ημίμετρα. Για παράδειγμα, στο άρθρο 79 με την κατάργηση του φόρου πολυτελείας, προσπαθείτε να ρίξετε στάχτη στα μάτια. Δεν έχετε κανένα ουσιαστικό και συνεκτικό σχέδιο για την ενίσχυση της περιοχής μου καθώς προχωρείτε στην καταστροφή του παραγωγικού ιστού της, της γουνοποιίας. Δύο χιλιάδες άνεργοι γουνεργάτες, δυόμισι χιλιάδες νέοι άνθρωποι από την Περιφερειακή Ενότητα της Καστοριάς φεύγουν για σεζόν στα νησιά. Γιατί; Διότι ο Πρωθυπουργός, ακόμη και δύο μήνες πριν, έταζε στους φορείς της περιοχής ότι σε επτά μέρες θα δώσει απάντηση. Πέρασαν και τα σαράντα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, με μία φράση.

Δεν έχετε ούτε ιερό ούτε όσιο. Την ώρα που καταδικάζετε τους εργαζόμενους στην ανέχεια, τους αγρότες στην απελπισία και τα νοικοκυριά στην απόγνωση, προσπαθείτε να βγάλετε από τη μύγα ξύγκι.

Πώς διαφορετικά εξηγείται ότι ο Πρωθυπουργός, ο βαθύπλουτος Πρωθυπουργός της χώρας, κάθε χρόνο κάνει αίτηση για να ενεργοποιήσει τα ιστορικά δικαιώματα και να παίρνει αγροτικές επιδοτήσεις; Ενεργοποιεί ιστορικά δικαιώματα που στερεί την επιστροφή τους στο εθνικό απόθεμα ώστε να τα πάρει ένας νέος αγρότης και να μπορέσει να ζήσει την οικογένειά του και να πάρει γάλα στα παιδιά του. Τα 4,5 χιλιάδες ευρώ που παίρνει από αγροτικές επιδοτήσεις ο Πρωθυπουργός θα χαλούσαν τον οικογενειακό οικονομικό του προϋπολογισμό;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Καράογλου από τη Νέα Δημοκρατία. Αμέσως μετά έχει ζητήσει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Παρακαλώ, κυρίες και κύριοι συνάδελφοι, εντός του χρόνου.

Κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Είχα την εντύπωση, αγαπητοί συνάδελφοι, ότι ο λαϊκισμός έχει κάποια όρια, αλλά φαίνεται ότι τελικά δεν υπάρχουν όρια.

Εν πάση περιπτώσει, κυρίες και κύριοι συνάδελφοι, ευθύνη, καθήκον και υποχρέωση κάθε υπεύθυνης ηγεσίας είναι να αναζητά και να διαμορφώνει τις κατάλληλες πολιτικές που θα οδηγούν τους πολίτες σε αυτό που καθημερινώς λέμε «καλύτερες ημέρες». Αναφέρομαι, δηλαδή, στις παρεμβάσεις που προσφέρουν στην κοινωνία ασφάλεια, σταθερότητα και ηρεμία. Επομένως η γρήγορη και κυρίως η ορθή λήψη αποφάσεων είναι θέμα οικονομικής επιβίωσης.

Όμως, δυστυχώς, όπως αποδείχθηκε τα προηγούμενα δύσκολα χρόνια, το πολιτικό μας περιβάλλον διακρινόταν από μία παθητική, αμυντική και πάντοτε αργοπορημένη εφαρμογή της πολιτικής στο πεδίο. Είναι, λοιπόν, επιτακτική ανάγκη σήμερα στο περίπλοκο κόσμο του διεθνούς αναβρασμού και των αλλεπάλληλων κρίσεων κάθε σοβαρή κυβέρνηση να βοηθά τον πολίτη να βλέπει στο μέλλον.

Εφαρμόζοντας την παραπάνω αρχή επιχειρούμε να διευρύνουμε το πλάνο σκέψης της κοινωνίας πέρα από τον στενό ορίζοντα του σήμερα. Εξάλλου, όπως επανειλημμένως έχει τονίσει ο Πρωθυπουργός μας Κυριάκος Μητσοτάκης, έχουμε πρόγραμμα τετραετίας, έχουμε σχέδιο οκταετίας και όραμα δεκαετίας.

Με απλά λόγια, αγαπητοί συνάδελφοι, η Ελλάδα του 2030 θα διαμορφωθεί σε μεγάλο βαθμό από όσα κάνουμε εμείς τώρα, απ’ όσα κάνουμε εμείς σήμερα. Το μέλλον δεν έχει παρέλθει. Αντίθετα βρίσκεται μπροστά μας. Γι’ αυτό για μία ευέλικτη Κυβέρνηση, όπως η δική μας, η λήψη άμεσων αποφάσεων έχει ως προσανατολισμό τη δράση με γνώμονα το αύριο.

Στην προκειμένη περίπτωση, αν κάνουμε εικόνα στους αριθμούς το 2022, κλείνουμε οριστικά το κεφάλαιο της χρεοκοπίας του 2010. Καταρτίζουμε αξιόπιστα και σαφή σχέδια δημοσιονομικής πολιτικής, χάρη στα οποία η ανάπτυξη της ελληνικής οικονομίας υπερβαίνει σημαντικά τον ευρωπαϊκό μέσο όρο, παρά τις εντεινόμενες πιέσεις που υφίσταται από την ενεργειακή κρίση και τα κύματα ακρίβειας που αυτή προκαλεί.

Άλλωστε, η ισχυρή δυναμική που καταγράφει η ελληνική οικονομία αποτυπώθηκε στα πρόσφατα στοιχεία της ΕΛΣΤΑΤ, βάσει των οποίων το ελληνικό Ακαθάριστο Εγχώριο Προϊόν αυξήθηκε κατά 7% το πρώτο τρίμηνο του 2022 σε σχέση με το αντίστοιχο τρίμηνο του 2021, κάτι που αποδεικνύει ότι είναι άκρως ενθαρρυντική η δυναμική αυτή αν αναλογιστούμε ιδιαίτερα ότι η αύξηση του ΑΕΠ βασίζεται μεταξύ άλλων στη σημαντική ενίσχυση των επενδύσεων που καταγράφουν τη δεύτερη μεγαλύτερη αύξηση στην Ευρωζώνη και των εξαγωγών που διαμορφώνονται σε ιστορικά υψηλό επίπεδο.

Βάσει των στοιχείων σημειώθηκε άνοδος της κατανάλωσης των νοικοκυριών κατά 11,6%, των ιδιωτικών επενδύσεων κατά 12,7% και των εξαγωγών αγαθών και υπηρεσιών κατά 9,5%. Ουσιαστικά, δηλαδή, αποδεικνύεται στην πράξη ότι οι προβλέψεις για την ελληνική οικονομία παραμένουν θετικές εν μέσω ενός δυσμενούς, δυσμενέστατου περιβάλλοντος, επιβεβαιώνοντας τις προβλέψεις της ευρωπαϊκής επιτροπής που αναφέρουν ότι η Ελλάδα θα είναι πρωταθλήτρια Ευρώπης σε επενδύσεις το 2022 με διψήφιο ποσοστό.

Η εξέλιξη αυτή αποκτά πολλαπλάσια αξία αν αναλογιστούμε ότι συνοδεύεται από σημαντική συρρίκνωση της ανεργίας -θυμίζω Ιούλιος του 2019, 17,2% η ανεργία, Απρίλιος του 2022, 12,2% η ανεργία, μείον 5% η ανεργία κάτω από τις συνθήκες που ξέρουμε όλοι και ζούμε- και παράλληλα στήριξη του διαθέσιμου εισοδήματος των πολιτών, μέσα από συνεχείς μειώσεις φόρων και ασφαλιστικών εισφορών.

Επίσης, να τονίσω ότι κομβικής σημασίας είναι και το προσεχές Eurogroup της 16ης Ιουνίου, το οποίο θα σημάνει την έξοδο της χώρας από το καθεστώς της ενισχυμένης εποπτείας και κατ’ επέκταση την πολυπόθητη επιστροφή της ελληνικής οικονομίας στην ευρωπαϊκή κανονικότητα. Η πολιτική έγκριση της διαδικασίας εξόδου από το παραπάνω καθεστώς σηματοδοτεί το οριστικό τέλος της μνημονιακής περιόδου για την Ελλάδα που θα συνοδεύεται παράλληλα από την ενεργοποίηση και εκταμίευση μιας δόσης ύψους 748 εκατομμυρίων ευρώ.

Κυρίες και κύριοι συνάδελφοι, στο πλαίσιο αυτό το νομοσχέδιο του Υπουργείου Οικονομικών που συζητούμε εισάγει σημαντικές και στοχευμένες μεταρρυθμίσεις που αναπτύσσουν τον ελληνικό χρηματοπιστωτικό τομέα. Μέλημά μας είναι ο Οργανισμός Διαχείρισης του Δημόσιου Χρέους, να ανταποκριθεί αρτιότερα στις σύγχρονες απαιτήσεις έχοντας στη διάθεσή του όλα τα κατάλληλα εργαλεία. Υπό αυτή την οπτική εξορθολογίζουμε και βελτιώνουμε σημαντικές θεσμικές όψεις του δημόσιου και χρηματοοικονομικού συστήματος της χώρας.

Για παράδειγμα βοηθούμε το Ταμείο Χρηματοπιστωτικής Σταθερότητας να μεταβεί στη νέα εποχή. Στόχος του είναι η αποεπένδυσή του από το τραπεζικό σύστημα με μια σειρά από παρεμβάσεις, διαρθρωτικές αλλαγές, μεταρρυθμίσεις στη δομή και τη λειτουργία του. Άλλωστε, δεν πρέπει να λησμονούμε ότι το Ταμείο Χρηματοπιστωτικής Σταθερότητας ιδρύθηκε για να διασώσει τις τράπεζες και όχι για να αποτελέσει δημόσιο πυλώνα του τραπεζικού συστήματος.

Όσον αφορά τον ισχυρισμό της Αντιπολίτευσης ότι το δημόσιο χάνει την εποπτεία των τραπεζών αποτελεί ένα αφελέστατο επιχείρημα. Εσείς, κυρίες και κύριοι συνάδελφοι, του ΣΥΡΙΖΑ θέλετε ένα τραπεζικό σύστημα πλήρως ελεγχόμενο. Αυτό ως ιδέα είναι άκρως ύποπτη. Εμείς θέλουμε ένα τραπεζικό σύστημα σταθερό, ισχυρό, εύρωστο και πάνω απ’ όλα υγιές που θα λειτουργεί με αμιγώς ιδιωτικοοικονομικά κριτήρια και δεν θα στραγγαλίζεται από τον κρατικό έλεγχο προκειμένου να εξυπηρετεί πρόσωπα και καταστάσεις κατά το δοκούν.

Οι εποχές απόπειρας βενεζουελοποίησης της ελληνικής οικονομίας ανήκουν ανεπιστρεπτί στο παρελθόν. Η Ελλάδα τις άφησε οριστικά πίσω το βράδυ της 7ης Ιουλίου του 2019. Και ευτυχώς, κυρίες και κύριοι συνάδελφοι, γιατί τα αποτελέσματα φάνηκαν άμεσα.

Ενδεικτικά σας αναφέρω ότι τα κόκκινα δάνεια, ο όγκος των οποίων ήταν στα 75,3 δισεκατομμύρια ευρώ όταν αναλάβαμε τη διακυβέρνηση της χώρας μας, σήμερα έχουν μειωθεί δραστικά στα 17,7 δισεκατομμύρια ευρώ. Για να μη θυμηθούμε την απόπειρα Τσίπρα - Βαρουφάκη να δημιουργήσουν ένα παράλληλο τραπεζικό σύστημα υπό απόλυτο κρατικό έλεγχο ή το κλείσιμο των τραπεζών, τα capital controls, τη συρρίκνωση των καταθέσεων, τα βοσκοτόπια που είναι και επίκαιρα και τη χορήγηση δανείων με αδιαφανείς διαδικασίες από συγκεκριμένη τράπεζα.

Κλείνω, κύριε Πρόεδρε, τονίζοντας ότι η σύγκριση του χθες με το σήμερα είναι αναπόφευκτη και μοιραία σε βάρος του ΣΥΡΙΖΑ. Τον Ιούλιο του 2019 οι καταθέσεις ήταν στα 136,9 δισεκατομμύρια, όταν τον Δεκέμβριο του 2014 ήταν στα 160,3 δισεκατομμύρια. Σήμερα είναι στα 178,2 δισεκατομμύρια, στο υψηλότερο επίπεδο από την έναρξη κρίσης από το 2010.

Με λίγα λόγια η κατάρρευση των ελληνικών τραπεζών είναι αποτέλεσμα της διακυβέρνησης ΣΥΡΙΖΑ - ΑΝΕΛ. Και αν αναζητάτε υπαίτιους, δεν έχετε παρά να κοιταχτείτε στον καθρέφτη.

Κυρίες και κύριοι συνάδελφοι, εμείς προχωρούμε την Ελλάδα μπροστά. Με συνέπεια, αποφασιστικότητα, εμπιστοσύνη στις δυνάμεις μας οδηγούμε την ελληνική οικονομία σε ένα περιβάλλον υψηλής και βιώσιμης ανάπτυξης. Με δημιουργία περισσότερων θέσεων εργασίας, με ενίσχυση της κοινωνικής συνοχής για μια Ελλάδα ακμαία και ισχυρή.

Υπερψηφίζουμε, λοιπόν, το νομοσχέδιο του Υπουργείου Οικονομικών, γιατί δείχνει τον δρόμο της προόδου, γιατί διαμορφώνει συνθήκες σταθερότητας και ασφάλειας, γιατί ανοίγει δρόμους ανάπτυξης στη μεταμνημονιακή Ελλάδα, γιατί η Κυβέρνηση που κατήργησε στην πράξη τα μνημόνια είναι η Κυβέρνηση της Νέας Δημοκρατίας, γιατί χάρη στη Νέα Δημοκρατία, κυρίες και κύριοι συνάδελφοι, οι Έλληνες παίρνουμε ξανά τη ζωή μας πίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον Κοινοβουλευτικό Εκπρόσωπο του Κομμουνιστικού Κόμματος κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ένα μεγάλο μέρος της συζήτησης αναλώθηκε τόσο από τον ΣΥΡΙΖΑ όσο και από την Κυβέρνηση και τη Νέα Δημοκρατία στο ζήτημα του δημοσίου συμφέροντος. Αλήθεια, ποιο είναι αυτό το δημόσιο συμφέρον; Δηλαδή, υπάρχει κάποιος συγκεκριμένος ορισμός; Γιατί, απ’ ό,τι καταλαβαίνουμε και από τη σημερινή Κυβέρνηση και από την προηγούμενη κυβέρνηση του ΣΥΡΙΖΑ και από την προ προηγούμενη κυβέρνηση της Νέας Δημοκρατίας και του ΠΑΣΟΚ, στο όνομα του δημοσίου συμφέροντος γίνονταν τα μεγαλύτερα εγκλήματα σε βάρος των αναγκών και των δικαιωμάτων της εργατικής τάξης και του λαού.

Ας δούμε λίγο πιο συγκεκριμένα ορισμένα ζητήματα με βάση το νομοσχέδιο, για να μην ανοίξουμε περισσότερο αυτή τη συζήτηση. Δημόσιο συμφέρον και Ταμείο Χρηματοπιστωτικής Σταθερότητας. Γιατί δημιουργήθηκε το Ταμείο Χρηματοπιστωτικής Σταθερότητας; Για να διασώσει το χρηματοπιστωτικό σύστημα, τις τράπεζες, στη χώρα μας και να το σταθεροποιήσει. Πώς, με ποιον τρόπο; Μέσω της ανακεφαλαιοποίησης. Είναι 35 δισεκατομμύρια οι ανακεφαλαιοποιήσεις που έκαναν οι κυβερνήσεις της Νέας Δημοκρατίας και του Κινήματος Αλλαγής το 2012 και το 2013. Ποια ήταν η εύλογη αξία των μετοχών στις 31-12-2013; Ήταν 22,5 δισεκατομμύρια. Άρα είχαμε απομείωση. Η εύλογη αξία στις 31-12-2014 ήταν 11,6 δισεκατομμύρια. Δηλαδή, περίπου 24 δισεκατομμύρια χάθηκαν μέσα σε δύο χρόνια από τα χρήματα που είχε βάλει το Ταμείο Χρηματοπιστωτικής Σταθερότητας στις τράπεζες και τα οποία ουσιαστικά θα πληρώσει ο ελληνικός λαός.

Πάμε, όμως, και μετά, επί κυβέρνησης ΣΥΡΙΖΑ. Στις 31-12-2019 η εύλογη αξία των μετοχών έπεσε στο 1,8 δισεκατομμύριο. Δηλαδή, ξαφνικά 35 δισεκατομμύρια έκαναν φτερά. Αλήθεια, ποιο δημόσιο συμφέρον εξυπηρετούν αυτές οι πολιτικές επιλογές των κυβερνήσεων; Τις τράπεζες και τα χρηματοπιστωτικά ιδρύματα ή τον λαό που φορτώθηκε στην πλάτη του περίπου 35 δισεκατομμύρια από τη διακυβέρνηση Νέας Δημοκρατίας και ΠΑΣΟΚ και ΣΥΡΙΖΑ;

Αλήθεια, τι είδους δημόσιο συμφέρον ήταν αυτό, όταν στην τρίτη ανακεφαλαιοποίηση επί ΣΥΡΙΖΑ απαγορεύτηκε στο Ταμείο Χρηματοπιστωτικής Σταθερότητας να συμμετέχει; Δηλαδή, τι έγινε; Αποεπένδυση, γιατί συμμετείχαν μόνο ιδιώτες και το ταμείο έχασε τη συμμετοχή, δηλαδή το δημόσιο και τον έλεγχο. Πολλοί μίλησαν τότε για επιστροφή επί κυβέρνησης ΣΥΡΙΖΑ στους παλιούς ιδιοκτήτες και κάποιοι άλλοι για αφελληνοποίηση των τραπεζών. Αλήθεια, αυτή η επιλογή της κυβέρνησης του ΣΥΡΙΖΑ ποιον εξυπηρετούσε;

Βεβαίως, θα αφήσω ασχολίαστους και κάποιους νεολογισμούς ή και ανορθολογισμούς που ακούστηκαν εδώ περί κοινωνικού χαρακτήρα των τραπεζών. Συγγνώμη, οι τράπεζες τι είναι, φιλανθρωπικά ιδρύματα ή κερδοσκοπικά, που πατάνε πάνω στην αγωνία και στις ανάγκες του κόσμου, για να βγάλουν κέρδη;

Ας δούμε λίγο την πορεία των τραπεζών σε δυο μεγέθη που σχετίζονται και με την κατάσταση που βιώνει ο εργαζόμενος στις τράπεζες αλλά και με την εξυπηρέτηση των λαϊκών αναγκών. Το 2009 στη χώρα μας υπήρχαν τέσσερις χιλιάδες εκατόν εξήντα δύο υποκαταστήματα και εξήντα οκτώ χιλιάδες επτακόσιοι τραπεζοϋπάλληλοι. Στις 31-12-2014 τα υποκαταστήματα μειώθηκαν στα δύο χιλιάδες πεντακόσια εξήντα δύο και σε σαράντα τέσσερις χιλιάδες οι τραπεζοϋπάλληλοι. Αυτό επί κυβέρνησης Νέας Δημοκρατίας - ΠΑΣΟΚ. Όμως, μέχρι το 2018 η μείωση αυτών των υποκαταστημάτων συνεχίστηκε και επί κυβέρνησης ΣΥΡΙΖΑ - ΑΝΕΛ. Είχαμε χίλια οκτακόσια εβδομήντα τέσσερα υποκαταστήματα και τριάντα οκτώ χιλιάδες τραπεζοϋπαλλήλους. Είχαμε μειώσεις τραπεζοϋπαλλήλων με απολύσεις, με εθελούσιες εξόδους, με μετατάξεις, με όλα αυτά. Το 2020, σύμφωνα με τα τελευταία στοιχεία της Ένωσης Τραπεζών, φθάσαμε να είναι στη χώρα μας χίλια πεντακόσια σαράντα εννέα υποκαταστήματα με τριάντα χιλιάδες εξακόσιους εργαζόμενους.

Τι σημαίνουν όλα αυτά; Πρώτα από όλα, εντατικοποίηση της εργασίας των τραπεζοϋπαλλήλων. Δεύτερον, μεγάλες δυσκολίες στο να εξυπηρετηθούν οι αγρότες, οι βιοπαλαιστές, οι επαγγελματίες, οι συνταξιούχοι, γενικά τα λαϊκά στρώματα, που δεν έχουν και μεγάλη ευχέρεια στη χρήση των ηλεκτρονικών μέσων επικοινωνίας, που πρέπει να κάνουν αποστάσεις δεκάδων και εκατοντάδων χιλιομέτρων για να μπορούν να εξυπηρετηθούν σε ένα υποκατάστημα τράπεζας.

Αυτές, λοιπόν, είναι οι πολιτικές. Αυτή η πορεία συρρίκνωσης των υποκαταστημάτων και η μείωση των εργαζομένων ποιους εξυπηρετεί; Τους τραπεζίτες, γιατί αυξάνουν την ανταγωνιστικότητα και την κερδοφορία τους ή τον λαό; Τους τραπεζίτες. Και σε αυτή την επιλογή έχετε ίδια απάντηση και ο ΣΥΡΙΖΑ και η Νέα Δημοκρατία και το ΠΑΣΟΚ: εξυπηρέτηση των τραπεζιτών.

Το τρίτο σημείο που πρέπει να δούμε είναι η διαχείριση των κόκκινων δανείων. Αλήθεια, δημιουργήσατε από κοινού Νέα Δημοκρατία, ΣΥΡΙΖΑ και ΠΑΣΟΚ ένα πλαίσιο λειτουργίας των διάφορων servicers; Τα αρπακτικά funds τα λέγατε servicers τότε, όταν ήσασταν στην κυβέρνηση. Ποιο ήταν το αποτέλεσμα; Βεβαίως, να μειωθούν τα κόκκινα δάνεια που έχουν στα χέρια τους οι τράπεζες, αλλά το ιδιωτικό χρέος να παραμείνει.

Ταυτόχρονα, τι άλλο κάνατε; Νέα Δημοκρατία, ΠΑΣΟΚ και ΣΥΡΙΖΑ διαγράψατε κόκκινα δάνεια επιχειρηματικών ομίλων, πολύ μεγάλων επιχειρηματικών ομίλων. Έχουμε ζητήσει αλλεπάλληλες φορές και από τον Υπουργό Οικονομικών και από τον Διοικητή της Τράπεζας της Ελλάδας και από την Ένωση Τραπεζών να μας πουν πόσα είναι αυτά τα κόκκινα δάνεια των επιχειρηματικών ομίλων που διέγραψαν οι τράπεζες όλο αυτό το διάστημα, την τελευταία δεκαπενταετία. Απάντηση καμμία και είναι λογικό, γιατί κόρακας κοράκου μάτι δεν βγάζει.

Την ίδια στιγμή, διαμορφώθηκε από την κυβέρνηση ΣΥΡΙΖΑ ένα νομικό πλαίσιο για τους πλειστηριασμούς με ιδιώνυμο, να απαγορεύεται η κινητοποίηση ενάντια στους πλειστηριασμούς, για να μπορέσει να επιταχυνθεί η διαδικασία εκποίησης της ιδιωτικής περιουσίας των λαϊκών στρωμάτων που χρωστάνε στις τράπεζες, στα ασφαλιστικά ταμεία, στην εφορία, ενώ αντίθετα για τους μεγάλους επιχειρηματικούς ομίλους το «κούρεμα» είναι γεγονός. Ας μη μιλήσουμε για μεγάλη αλυσίδα σουπερμάρκετ, που χρεοκόπησε, πόσο «κουρεύτηκαν» τα δάνεια για να μεταβιβαστεί επί κυβέρνησης ΣΥΡΙΖΑ. Ας μη μιλήσουμε σήμερα για τη διαπραγμάτευση που γίνεται για το πόσο θα «κουρευτούν» τα δάνεια στις τράπεζες, τα χρέη στην εφορία και στα ασφαλιστικά ταμεία της επιχείρησης που διαχειρίζεται τα τρία καζίνο στην Ξάνθη, στην Πάτρα και στην Κέρκυρα, τα οποία διαπραγματεύονται Ισραηλίτες επενδυτές να τα πάρουν. Ταυτόχρονα, οι ιδιοκτήτες και των σουπερμάρκετ και των καζίνο κάνουν ζωή χαρισάμενη σε βάρος των κορόιδων. Στο jet set είναι όλοι αυτοί.

Δεύτερο ζήτημα το οποίο θέλουμε να θίξουμε. Επί της ουσίας, αυτή η βαθιά αντεργατική, αντιλαϊκή πολιτική γίνεται στο όνομα του δημοσίου συμφέροντος.

Ένα άλλο ζήτημα, κύριε Υπουργέ, είναι για τον ΟΔΔΗΧ και τον εκσυγχρονισμό τον οποίο κάνετε. Πέρα από τον εκσυγχρονισμό της νομοθεσίας για τον ΟΔΔΗΧ, βάζετε μέσα και μια επιπλέον λειτουργία, να μπορεί να διαχειρίζεται τα ταμειακά διαθέσιμα του δημοσίου και τα ταμειακά διαθέσιμα του Ενιαίου Λογαριασμού Θησαυροφυλακίου. Αλήθεια, από πού έως πού τα ταμειακά διαθέσιμα των νοσοκομείων, τα αποθεματικά των ασφαλιστικών ταμείων και άλλα ταμειακά διαθέσιμα πηγαίνουν για την εξυπηρέτηση του δημόσιου χρέους; Ποιος σας έδωσε αυτό το δικαίωμα, να μπορούν να αξιοποιούνται έτσι τα ταμειακά διαθέσιμα και τα αποθεματικά, βάζοντας σε κίνδυνο την ίδια τη λειτουργία; Αυτά σχετίζονται με τις ανάγκες που πρέπει να εκπληρώνουν τα νοσοκομεία, οι δήμοι, τα ασφαλιστικά ταμεία και όχι για την εξυπηρέτηση του κρατικού χρέους. Είναι, δηλαδή, μία απαράδεκτη, κατά τη γνώμη του ΚΚΕ, διάταξη.

Τρίτο ζήτημα, πώς το κρέας το βαφτίζετε ψάρι, πώς δηλαδή κάνετε το μαύρο-άσπρο για την ΕΑΒ και για το κίνητρο αύξησης της παραγωγικότητας της εργασίας. Αυτό τι είναι επί της ουσίας; Εντατικοποίηση της εργασίας των εργαζομένων, ενώ την ίδια στιγμή δεν υπογράφετε συλλογική σύμβαση εργασίας με τους εργαζόμενους…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Υπεγράφη.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν αυξάνετε τη μισθοδοσία και όλα αυτά τα οποία θα έπρεπε να υπάρχουν και ταυτόχρονα τι γενικεύετε; Γενικεύετε τους εργαζόμενους με συμβάσεις ορισμένου χρόνου και τους εργολαβικούς εργαζόμενους.

Αντί, λοιπόν, να πάρουν ουσιαστικές και γενναίες αυξήσεις στους μισθούς μετά από τόσα χρόνια μειώσεων που είχαν υποστεί, δίνετε ένα πριμ παραγωγικότητας ακριβώς για να οδηγήσετε σε μεγαλύτερη εντατικοποίηση της εργασίας.

Το ίδιο ακριβώς κάνετε και με την κατάργηση του φόρου πολυτελείας για τα είδη γουνοποιίας. Ποιους εξυπηρετείτε; Εξυπηρετείτε τους χιλιάδες εργαζόμενους στον κλάδο, οι οποίοι μαστίζονται από ανεργία ή από δυσκολία στην εύρεση εργασίας και σε πολλούς από αυτούς χρωστάνε δεδουλευμένα οι διάφορες εταιρείες οι οποίες δραστηριοποιούνται;

Δηλαδή, γίνεται γι’ αυτόν τον σκοπό, να βελτιωθεί η θέση των εργαζομένων στον κλάδο της γουνοποιίας που έχει τσακιστεί ή για να εξυπηρετηθούν οι επιχειρήσεις και να έχουν μια μεγαλύτερη δυνατότητα αύξησης του τζίρου τους και εν γένει της κερδοφορίας τους; Άρα, λοιπόν, δεν σχετίζεται με την ικανοποίηση των αναγκών των εργαζομένων στον κλάδο της γουνοποιίας.

Πέμπτο ζήτημα. Λέτε ότι προχωράτε σε ολική απαλλαγή από τη φορολογία των επενδύσεων που θα κάνουν οι μικρομεσαίες επιχειρήσεις στην «πράσινη» και την ψηφιακή μετάβαση. Στον ορισμό της μικρομεσαίας επιχείρησης διατηρείτε τον ορισμό που δίνει η Ευρωπαϊκή Ένωση. Δηλαδή, μέχρι διακόσιους πενήντα εργαζόμενους θεωρείται μικρομεσαία επιχείρηση και με τζίρο έως 50 εκατομμύρια ευρώ.

Αλήθεια, οι πολύ μικρές επιχειρήσεις, οι αυτοαπασχολούμενοι, οι επαγγελματίες, οι έμποροι που τυπικά εντάσσονται, ουσιαστικά μπορούν να ενταχθούν σε αυτό το καθεστώς, κύριε Υπουργέ, όταν χρωστάνε στις τράπεζες -όσοι είναι σε τράπεζες ακόμη- στα ασφαλιστικά ταμεία, στην εφορία, θα μπορούν να βρουν πόρους για να προχωρήσουν σε τέτοιου είδους επενδύσεις, για να απαλλαγούν από τη φορολογία; Ποιους εξυπηρετεί η συγκεκριμένη διάταξη επί της ουσίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επί της ουσίας η συγκεκριμένη διάταξη θα εξυπηρετήσει τις μεγαλύτερες επιχειρήσεις που ανήκουν σε αυτόν τον τομέα, που κάτω από τον εύηχο τίτλο «μικρομεσαίες», που για τη χώρα μας είναι μεγάλες επιχειρήσεις, τις λίγες δηλαδή, μερικές χιλιάδες επί της ουσίας επιχειρήσεις, και θα μπορέσουν να αξιοποιήσουν αυτά τα προνόμια και τα κίνητρα που δίνει η συγκεκριμένη διάταξη και θα διευρύνουν ακόμη περισσότερο την απόσταση με τις υπόλοιπες μικρές και πολύ μικρές επιχειρήσεις και τους αυτοαπασχολούμενους που δεν θα έχουν τη δυνατότητα να βρουν τα αντίστοιχα κεφάλαια ούτε καν να δανειστούν, για να προχωρούν σε τέτοιου είδους επενδύσεις. Άρα, επί της ουσίας, είναι μια συγκαλυμμένη ενίσχυση και εξυπηρέτηση των αναγκών των πολύ μεγάλων επιχειρηματικών ομίλων.

Τώρα για το ζήτημα με τη «ΛΑΡΚΟ» ως ΚΚΕ αναφερθήκαμε αναλυτικά. Έχουμε να κάνουμε με ένα προδιαγεγραμμένο έγκλημα, διαχρονικό στη χώρα μας. Διότι ακριβώς όλες οι κυβερνήσεις θέλανε η «ΛΑΡΚΟ» να είναι μια επιχείρηση η οποία θα προμηθεύει με φθηνό μετάλλευμα τις πολυεθνικές, ούτως ώστε να αξιοποιούν το νικέλιο, το κοβάλτιο, το σιδερονικέλιο, για να έχουν φθηνή πρώτη ύλη και να μεγιστοποιήσουν την κερδοφορία τους.

Γι’ αυτό ακριβώς διατηρήθηκε ο χαρακτήρας της «ΛΑΡΚΟ». Παρέμεινε δηλαδή απλώς μια εξορυκτική εταιρεία χωρίς να αποκτήσει καθετοποιημένη δομή, που θα μπορούσε και το δημόσιο συμφέρον, όπως το εννοείτε, να εξυπηρετήσει, γιατί θα είχε περισσότερα έσοδα, αλλά βεβαίως να υπάρχουν και περισσότεροι εργαζόμενοι, αλλά και καλύτερες αμοιβές και συνθήκες εργασίας για τους εργαζόμενους. Αυτό όμως καμμία κυβέρνηση δεν το ήθελε, γιατί ακριβώς η διάθεση τής κάθε κυβέρνησης είναι πώς θα εξυπηρετηθούν οι πολυεθνικές που θέλουν φθηνή πρώτη ύλη.

Άρα, λοιπόν, η «ΛΑΡΚΟ» παρέμεινε μια εταιρεία τροφοδοσίας με φθηνή πρώτη ύλη για τους επιχειρηματικούς ομίλους και μάλιστα, έχουν φθάσει σε τέτοιο σημείο απαξίωσης τη «ΛΑΡΚΟ», που ακόμη και η ΔΕΗ, που είναι μέτοχος της «ΛΑΡΚΟ», να πουλάει σε διπλάσια τιμή το ρεύμα για να διασφαλίσει την κερδοφορία της σε σχέση με τις υπόλοιπες ενεργοβόρες επιχειρήσεις.

Εσείς μετατρέψατε τη «ΛΑΡΚΟ» σε μηχανισμό χειραγώγησης και ρουσφετιού των εργαζομένων και με όλες αυτές τις διαδικασίες όχι μόνο δεν εκσυγχρονίστηκε η εταιρεία, αλλά την οδηγήσατε σε χρεοκοπία τυπική, γιατί ουσιαστικά είναι η μοναδική επιχείρηση στην Ευρωπαϊκή Ένωση στον κλάδο του σιδηρονικελίου με 90% αποθέματα σε ολόκληρη την Ευρωπαϊκή Ένωση να ανήκουν στη «ΛΑΡΚΟ» όσον αφορά το σιδερονικέλιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εσείς διατηρήσατε αυτές τις συνθήκες, τις τραγικές ελλείψεις υγιεινής και ασφάλειας για τους εργαζόμενους, με τους δεκάδες νεκρούς που θρηνεί και με τους τραυματίες που υπάρχουν σε αυτή την επιχείρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω με αυτό, κύριε Πρόεδρε, κι ευχαριστώ για την ανοχή.

Αυτή, λοιπόν, η λύση την οποία προωθεί και προκρίνει σήμερα η Κυβέρνηση επί της ουσίας αναγνωρίζει, πρώτον, ότι οι εργαζόμενοι αποτελούν βαρίδια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας έχω δώσει…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το ξέρω, το ξέρω.

Τι δείχνει η Κυβέρνηση; Ότι οι εργαζόμενοι είναι βαρίδια, ότι ο τυχόν επενδυτής θέλει την επιχείρηση καθαρή από εργατικό βάρος, όπως το εννοεί, για να μπορεί να προσλαμβάνει πολύ φθηνούς εργαζόμενους, άρα είναι παραμύθια της Χαλιμάς αυτά που είπατε, κύριε Υπουργέ, ότι έτσι θα αναβαθμιστούν συνολικά οι συνθήκες εργασίας στην περιοχή. Αντίθετα, θα υποβαθμιστούν ακόμη περισσότερο και από αυτή την άποψη, όχι μόνο δεν προστατεύονται οι εργαζόμενοι, αλλά αντίθετα οδηγείται σε απολύσεις, στην ανεργία αλλά και σε εξώσεις ένα μεγάλο τμήμα από αυτούς.

Από αυτή την άποψη, εμείς το λέμε καθαρά, όσες προσπάθειες και αν κάνετε με τους διάφορους υποτακτικούς σας να διασπάσετε τους εργαζόμενους, δεν θα τα καταφέρετε. Έχουν εμπειρία οι εργαζόμενοι της «ΛΑΡΚΟ» από μακροχρόνιους αγώνες και με την αλληλεγγύη που επιδεικνύουν και άλλα τμήματα της εργατικής τάξης και του λαού και της περιοχής, αλλά και συνολικά στη χώρα μας, μπορεί και πρέπει αυτή η προσπάθεια της Κυβέρνησης να βρει φραγμό, να αποτραπούν οι σχεδιασμοί της Κυβέρνησης και εμείς αυτό ζητάμε και σε αυτό θα επιμείνουμε, κύριε Πρόεδρε, να πάρει πίσω η Κυβέρνηση την κατάπτυστη αυτή τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα λέει ο κ. Αμανατίδης από τη Νέα Δημοκρατία και αμέσως μετά ο κ. Τσαβδαρίδης.

**ΓΕΩΡΓΙΟΣ ΑΜΑΝΑΤΙΔΗΣ:** Κύριε Πρόεδρε, αγαπητοί κύριοι Υπουργοί αγαπητοί συνάδελφοι, αγαπητοί συνεργάτες των Υπουργών που και εσείς μαζί μας είστε τόσες ώρες από το πρωί, βασικός στόχος του σχεδίου νόμου που σήμερα συζητάμε είναι η αναμόρφωση και η επικαιροποίηση του θεσμικού πλαισίου λειτουργίας, ακριβώς για να βελτιστοποιηθεί η αποτελεσματικότητα πολύ σημαντικών μηχανισμών που στηρίζουν την ελληνική οικονομία.

Ειδικότερα αναφέρω το Ταμείο Χρηματοπιστωτικής Σταθερότητας, το οποίο ιδρύθηκε το 2010 με στόχο τη διατήρηση της σταθερότητας του ελληνικού τραπεζικού συστήματος, χάριν του δημοσίου συμφέροντος μέσα από την ανεξάρτητη λειτουργία του.

Υπενθυμίζω ότι το καλοκαίρι του 2015 συστήθηκε αποθεματικό έως 25 δισεκατομμυρίων ευρώ για κάλυψη των αναγκών κεφαλαιοποίησης των βιώσιμων τραπεζών και του κόστους εκκαθάρισης των μη βιώσιμων, σε εφαρμογή βέβαια πάντοτε των προβλεπόμενων για τις κρατικές ενισχύσεις.

Το Ταμείο Χρηματοπιστωτικής Σταθερότητας συνέβαλε καθοριστικά στην ανασυγκρότηση του τραπεζικού συστήματος και στη δημιουργία συνθηκών ανάκαμψης της ελληνικής οικονομίας σε περιβάλλον έντονων οικονομικών προκλήσεων.

Στο πλαίσιο αυτό, επιτρέψτε μου να πω ότι εντάσσεται και η δημιουργία, η έγκριση και εφαρμογή του προγράμματος «ΗΡΑΚΛΗΣ» που συνετέλεσε στη μείωση των μη εξυπηρετούμενων δανείων, όπως ειπώθηκε νωρίτερα και από τον κύριο Υπουργό, από το 43% σε μονοψήφιο νούμερο σήμερα. Λόγω, λοιπόν, ακριβώς αυτής της χρησιμότητάς του και της ασφάλειας που παρέχει, προτείνεται μέσα από το σχέδιο νόμου η παράταση λειτουργίας μέχρι τις 31 Δεκεμβρίου του 2025.

Ο προβλεπόμενος τρόπος και η σύνθεση των μελών του διοικητικού συμβουλίου του, συμπεριλαμβανομένης και της δημόσιας πρόσκλησης εκδήλωσης ενδιαφέροντος, εγγυώνται τη φερεγγυότητα και την αποτελεσματική λειτουργία του.

Η προβλεπόμενη σύσταση της επιτροπής επιλογής των μελών του διοικητικού συμβουλίου από έξι ανεξάρτητους εμπειρογνώμονες εγνωσμένου κύρους και ακεραιότητας προσθέτει περαιτέρω αξιοπιστία στο κύρος της και στη λειτουργία του.

Σημειωτέων ότι η παραπάνω επιτροπή αξιολογεί και την απόδοση των μελών του διοικητικού συμβουλίου. Στο πλαίσιο αυτό μπορεί να εισηγηθεί αιτιολογημένα στον Υπουργό Οικονομικών την απομάκρυνση ενός μέλους του.

Προβλέπεται επίσης η ενίσχυση του ρόλου του διευθύνοντος συμβούλου σε θέματα προσλήψεων προσωπικού, δικηγόρων με έμμισθη εντολή και αποσπάσεων από τον δημόσιο τομέα χάριν, βέβαια, απόκτησης ευελιξίας και ταχύτητας στη λειτουργία της.

Με σκοπό την αποτελεσματική λειτουργία του τα μέλη των οργάνων διοίκησης του ταμείου έχουν πλήρη αυτονομία και δεν δέχονται καμμία οδηγία και επιρροή στις αποφάσεις τους. Αποδέχονται περιορισμούς που τους επιβάλλονται και αφορούν στο αμέσως επόμενο διάστημα μετά την αποχώρησή τους από το διοικητικό συμβούλιο στο οποίο συμμετέχουν και προβλέπεται ότι δεν έχουν αστική ευθύνη έναντι τρίτων, όπως και το προσωπικό του ταμείου, για πράξεις ή παραλείψεις κατά την άσκηση των καθηκόντων τους παρά μόνο για βαριά αμέλεια και δόλο. Αυτό ενισχύει τον βαθμό, την ταχύτητα και την αποτελεσματικότητα λειτουργίας τους.

Συνεχίζοντας να πούμε ότι ο Οργανισμός Διαχείρισης του Δημοσίου Χρέους με τις ρυθμίσεις στο παρόν σχέδιο νόμου εκσυγχρονίζεται με τη συστηματοποίηση και βελτίωση του ισχύοντος νομοθετικού πλαισίου, έτσι ώστε να ενισχυθεί η αποτελεσματικότητα λειτουργίας του. Ο ΟΔΔΗΧ, όπως είναι γνωστό, αποτελεί νομικό πρόσωπο δημοσίου δικαίου και έχει σαν στόχο ενδεικτικά τη χρηματοδότηση του δημοσίου, την εξυπηρέτηση του δημοσίου χρέους, τη δημιουργία του κατάλληλου μείγματος χρηματοδότησης ανάλογα με την υπάρχουσα συγκυρία και την πρόβλεψη για το μέλλον, αλλά και τη διαχείριση των ταμειακών διαθεσίμων του δημοσίου.

Με την ευκαιρία αυτή και απαντώντας στις αιτιάσεις της Αντιπολίτευσης περί μείωσης των ταμειακών διαθεσίμων αναφέρω ότι η πραγματικότητα είναι εντελώς διαφορετική. Τα διαθέσιμα από 38 δισεκατομμύρια -και ξέρουμε τη σύνθεσή τους- έφτασαν τα 40 δισεκατομμύρια και μάλιστα μέσα από πολλές δυσκολίες που οφείλονταν στην πανδημία και πολλές κρίσεις. Με τον τρόπο αυτό θωρακίζεται ακόμη περισσότερο η οικονομία της χώρας μας.

Οι προβλεπόμενες τώρα αρμοδιότητες για την επίτευξη του σκοπού του, η σύνθεση και ο τρόπος επιλογής της διοίκησης του οργανισμού, που αποτελείται από θεσμικούς εκφραστές -το τονίζω- καθώς και η πρόβλεψη σχετικά με την ευθύνη για τις ενέργειες τους απελευθερώνουν τη δυναμική του οργανισμού. Ευθύνονται μόνον για όσα ενήργησαν από δόλο ή βαριά αμέλεια ή αν παραβίασαν το απόρρητο των πληροφοριών που είχαν στο πλαίσιο του ρόλου τους.

Ειδικότερα προβλέπονται και ειδικές διατάξεις στο παρόν σχέδιο νόμου και να πω μερικές από αυτές. Πρώτη, η πρόβλεψη για την παροχή κινήτρου παραγωγικότητας σε όσους εργάζονται στην Ελληνική Αεροπορική Βιομηχανία, δηλαδή η παροχή κινήτρου για την ανάπτυξη της ελληνικής βιομηχανίας τελικά. Το ύψος του κινήτρου ανέρχεται κατά μέγιστο στο ύψος ενός μηνιαίου μισθού και με δυνατότητα περαιτέρω αύξησης μέχρι 20%. Συνδέεται, όμως, με την ποσοτική, ποιοτική και σύμφωνα με τις χρονικές δεσμεύσεις παράδοση του αναληφθέντος έργου και αφορά εμπλοκή συγκεκριμένων υπηρεσιών. Άλλωστε μόλις πρόσφατα, και γι’ αυτό δεν θα πρέπει να μας φαίνεται παράξενο, και γι’ αυτό δεν θα πρέπει να χρησιμοποιούμε εύηχες εκφράσεις κατά αυτής της πρόβλεψης, μόλις πρόσφατα ψηφίσαμε αντίστοιχη ρύθμιση για τους δημοσίους υπαλλήλους, που προσφέρουν υπηρεσίες σε συγκεκριμένους οργανισμούς και με συγκεκριμένο ρόλο.

Μια δεύτερη σημαντική και πολύ θετική ρύθμιση στις λοιπές διατάξεις είναι η κατάργηση του φόρου πολυτελείας στον κλάδο της γούνας. Με τον τρόπο αυτό θα καταστεί το εμπόριο της γούνας πιο ανταγωνιστικό και η επίδραση αυτής της ρύθμισης θα είναι πολύ θετική στον άξονα Σιάτιστα - Άργος Ορεστικό - Καστοριά. Η ρύθμιση αυτή αποτελεί μέρος συνολικών ρυθμίσεων για τον κλάδο που είτε υλοποιήθηκαν είτε προγραμματίζονται.

Αισθάνομαι ικανοποίηση γιατί σε συνεργασία με τους εκπροσώπους του κλάδου συνέβαλα και εγώ καθοριστικά. Μέσα από τη συστηματική συνεργασία με τον Υφυπουργό κ. Βεσυρόπουλο και με την επίμονη εργασία, αλλά και με τη στήριξη του Υπουργείου Οικονομικών συνολικά και με τη συνολική προσπάθεια, επίσης, του Πρωθυπουργού της χώρας, προχωρήσαμε σε έναν ολιστικό σχεδιασμό για τον κλάδο της γούνας.

Δεν ισχύει αυτό που είπε η συνάδελφος από την Καστοριά. Ο φόρος πολυτελείας αποτελεί ένα κομμάτι αυτής της προσπάθειας. Η επιδότηση ανά εκτρεφόμενο ζώο το δεύτερο σκέλος, η επιδότηση κατά 50% των δαπανών λειτουργίας, η αναστολή των θέσεων εργασίας από 1-7-2022 λόγω του πολέμου στην Ουκρανία, η επιστρεπτέα προκαταβολή, η αναστολή υποχρεώσεων στο δημόσιο και στους οργανισμούς, θέματα ΦΠΑ είναι ένα σύνολο παρεμβάσεων το οποίο θα ολοκληρωθεί στο επόμενο διάστημα. Είναι αυτό το σύνολο παρεμβάσεων για το οποίο οι εκπρόσωποι του κλάδου δημόσια και με κάθε ευκαιρία τονίζουν ότι αυτές ακριβώς οι παρεμβάσεις έδωσαν τη δυνατότητα στο να βγει με συνθήκες βιωσιμότητας ο κλάδος από τις συνθήκες της πανδημίας και να κοιτούν με μεγαλύτερη αισιοδοξία πλέον τις συνθήκες που δημιουργήθηκαν από τον πόλεμο.

Κλείνοντας να πω ότι είναι πολύ σημαντική και η προσαύξηση της έκπτωσης για τις δαπάνες που αφορούν σε πράσινη οικονομία, ενέργεια και ψηφιοποίηση. Το ίδιο ισχύει και για τη δαπάνη απόσβεσης. Αυτές, λοιπόν, οι δαπάνες εκπίπτουν από τα ακαθάριστα έσοδα σε ποσοστό κατά 100% προσαυξημένες. Αφορούν, βέβαια, συγκεκριμένους ΚΑΔ και εδώ τηρούνται επίσης οι προβλέψεις των κρατικών ενισχύσεων. Η ρύθμιση, όπως ειπώθηκε, αφορά σε δαπάνες που πραγματοποιούνται, αλλά και πάγια που αποκτώνται στα φορολογικά έτη 2023, 2024 και 2025.

Οι ρυθμίσεις που περιλαμβάνονται στο παρόν σχέδιο νόμου είναι θετικές, αντιμετωπίζουν προβλήματα και δυσλειτουργίες και προσφέρουν προοπτικές και για τον λόγο αυτό τις υπερψηφίζω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριοι Υπουργοί, κυρίες και κύριοι συνάδελφοι, ακούω τους συναδέλφους της Νέας Δημοκρατίας και πραγματικά δεν έχω καταλάβει τι ακριβώς λένε και τι προσπαθούν να πείσουν τον ελληνικό λαό που μας ακούει. Το τι ακούει για ανάπτυξη, για διαθέσιμα εισοδήματα! Μάλλον δεν κυκλοφορείτε στις περιοχές σας, δεν κυκλοφορείτε στον κόσμο. Δεν συζητάω καν για σήμερα, για τα ομόλογα και το πού έχουν φτάσει. Αυτό θα μας το αναλύσει ο κύριος Υπουργός. Αλλά για τις προοπτικές της ελληνικής οικονομίας, που ακούω από το πρωί, και κοιταζόμαστε δεξιά και αριστερά να δούμε γιατί ο κόσμος έχει προβλήματα και γιατί αναστενάζει και δεν μπορεί να πληρώσει τους λογαριασμούς ρεύματος, μόνο οι συνάδελφοι της Νέας Δημοκρατίας δεν το βλέπουν αυτό.

Αυτό ήταν μία παρέμβαση που δεν μπορούσα να μη σχολιάσω, ακούγοντας όλα αυτά τα απίστευτα από τους αγαπητούς συναδέλφους.

Ο λόγος όμως που ήρθα, κύριε Υπουργέ, μαντεύετε ποιος είναι. Τα έχουμε πει αρκετές φορές. Δεν αιφνιδιάστηκε κανείς από τον τρόπο και τη μεθόδευση που επιλέξατε και σήμερα να φέρετε με τροπολογία το ζήτημα της «ΛΑΡΚΟ», την ταφόπλακα πλέον της «ΛΑΡΚΟ» και των εργαζομένων της. Το ίδιο είχατε επιλέξει και τον Γενάρη του 2020. Πάλι με τροπολογία της τελευταίας στιγμής μάς είχατε φέρει τη θέση σε ειδική εκκαθάριση. Και τότε κάτι έκτακτο είχαμε προφανώς για να το φέρνετε με τροπολογία. Και τις επόμενες φορές όλες οι διατάξεις που έχετε φέρει και οι επεκτάσεις με τροπολογίες είναι κατά μία σατανική σύμπτωση. Και σήμερα φυσικά που βάζετε την ταφόπλακα πάλι με τροπολογία το φέρνετε.

Γιατί; Είναι προφανές, γιατί δεν θέλετε να ακουστούν οι άνθρωποι της «ΛΑΡΚΟ». Δεν θέλετε να το βάλετε σε ένα νομοσχέδιο, να έρθουν οι άνθρωποι, να ακουστούν, να ακουστούν επιτέλους οι πραγματικότητες από τα χείλη των ίδιων των εργαζομένων της «ΛΑΡΚΟ», που το ζούνε τόσα χρόνια.

Γιατί μπορεί να το λέμε εμείς, μπορεί να το λέει το Κομμουνιστικό Κόμμα, μπορεί να το λένε άλλα κόμματα για τις διαχρονικές ευθύνες, να δούμε πώς έφτασε η «ΛΑΡΚΟ» και με τι λογικές και πελατειακές σχέσεις έφτασε η «ΛΑΡΚΟ» μέχρι την προχθεσινή κατάντια της, αλλά τελικά αυτό δεν σας αρκούσε και έπρεπε να βάλετε και την τελική ταφόπλακα, απολύοντας το σύνολο των εργαζομένων, χιλίων τριακοσίων ανθρώπων στη Φθιώτιδα, στην Εύβοια, στη Βοιωτία, στην Καστοριά και στην Κοζάνη και άλλους τόσους, που ζούσαν από μία από τις σημαντικότερες παραγωγικές δραστηριότητες όλης της χώρας όχι μόνο της περιοχής.

Κι όχι μόνο αυτό, ενώ ασκούν το νόμιμο δικαίωμά τους σε όλη αυτή τη μεθόδευση που έχετε κάνει με τον ειδικό εκκαθαριστή και με τη Γενική Γραμματέα Εργασίας, την κ. Στρατινάκη όλον αυτόν τον καιρό και ενώ προσφεύγουν στη δικαιοσύνη, στέλνετε τον ειδικό εκκαθαριστή, προφανώς κατ’ εντολή και με παραμύθια εξαπατά το δικαστήριο και λέει ότι θα μπούμε σε μια διαδικασία να τα βρούμε, να βρούμε μια συμβιβαστική λύση για να πάρει αναβολή, επειδή ακριβώς είχαν παρθεί οι αποφάσεις της προσωρινής διαταγής για τις απολύσεις τους.

Κι έρχεστε τώρα για να υποκαταστήσετε το δικαστήριο, να προλάβετε την κρίση του δικαστηρίου και με μια τροπολογία να μπορέσετε πλέον να απολύσετε τους εργαζομένους. Να σας πω την αλήθεια δεν σας το είχα να το φέρνατε με τροπολογία σε δικό σας νομοσχέδιο, γιατί την ξέρετε την υπόθεση και ξέρετε και τους εργαζόμενους, τουλάχιστον στη Φθιώτιδα, έναν προς έναν.

Όμως, το κάνατε, γιατί προφανώς είχατε φτιάξει όλοι από κάτω την κατάσταση. Είχατε φροντίσει να μιλήσετε με κάποιους από τους εκπροσώπους της ΔΑΚΕ για να σπάσετε τους συνδικαλιστικούς αγώνες και την ενότητα που είχαν μέχρι τώρα οι εργαζόμενοι, προφανώς με τη συνήθη πρακτική της Νέας Δημοκρατίας, με εκβιασμό και με τάξιμο, με τη μικροπολιτική και την πελατειακή σχέση που μας έχετε συνηθίσει τόσες δεκαετίες. Απειλήσατε τους εργαζόμενους ότι αυτό είναι, αν θέλετε το παίρνετε αν δεν θέλετε δεν θα πάρετε τίποτα από μία πτωχευμένη περιουσία που έχετε καταντήσει τη «ΛΑΡΚΟ», την οποία, ειρήσθω εν παρόδω, επί έναν χρόνο με έκρηξη των τιμών του νικελίου την έχει καταδικάσει η ειδική διαχείριση, αλλά με δική σας αποκλειστική ευθύνη, να μην παράγει τίποτα και άρα να μην μπορεί καν να καλύψει τα δικά της. Τουλάχιστον να δώσουμε μια ευκαιρία.

Όμως, προφανώς δεν ήταν αυτός ο στόχος και φάνηκε από το 2020 από τον Γενάρη που είχατε φέρει τη θέση σε ειδική εκκαθάριση μέσω τροπολογίας. Ο στόχος τελικά ήταν να παραδοθούν τα κοιτάσματα και το εργοστάσιο. Το εργοστάσιο θα δούμε πώς θα χρησιμοποιηθεί. Εγώ κρατάω πολύ μικρό καλάθι από τον ανάδοχο που θα προκύψει από όλες τις διαδικασίες. Θα δούμε πώς θα το χρησιμοποιήσει, θα δούμε τι εγκαταστάσεις θα φέρει τώρα που έχουμε θέμα με το φυσικό αέριο, τώρα που κόβουμε το φυσικό αέριο το ρωσικό και θέλουμε να κάνουμε εγκαταστάσεις LNG. Μπορεί, δεν ξέρουμε, θα το δούμε, θα το δείξει το μέλλον ούτως ή άλλως αυτό.

Όμως, φυσικά, ο οποιοσδήποτε ανάδοχος, ο οποιοσδήποτε επενδυτής το ήθελε ελεύθερο και δεν σας ένοιαζε γιατί θα το φέρνατε, γιατί η μαντεψιά είναι ποιοι θα δουλέψουν στον καινούργιο επενδυτή, αυτοί που θα είναι καλά παιδιά, όπως συμβαίνει συνήθως. Και ποιοι θα είναι καλά παιδιά; Αυτοί που θα πηγαίνουν με ένα χαρτάκι, θα είναι ήσυχοι, θα είναι καλοί και αν ψηφίζουν και Νέα Δημοκρατία θα είναι ακόμα καλύτερα.

Δυστυχώς η συντριπτική πλειοψηφία των περιοχών -τουλάχιστον μπορώ να μιλήσω για τους Ευβοιώτες, μπορώ να μιλήσω για την περιοχή της, των Μεσσαπίων, που θα ρημάξουν χωριά- είναι, θα είναι και θα συνεχίσουν τον αγώνα, είναι εναντίον αυτής της επαίσχυντης τροπολογίας, αυτής της επαίσχυντης πρακτικής που τους καταδίκασε η Κυβέρνηση Νέας Δημοκρατίας. Θα αντισταθούν και θα το πληρώσετε όταν θα έρθει η ώρα των εκλογών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Λάζαρος Τσαβδαρίδης από τη Νέα Δημοκρατία. Ελάτε, κύριε συνάδελφε, ήρθε η ώρα να μιλήσετε. Μετά είναι ο κ. Χιονίδης

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ένα επίπονο κεφάλαιο της πολυετούς οικονομικής κρίσης που έφερε την ελληνική οικονομία αλλά και την κοινωνία μας αντιμέτωπες με συνθήκες εξαιρετικά δύσκολες κλείνει με το νομοθέτημα που η Κυβέρνηση της Νέας Δημοκρατίας εισάγει σήμερα στην Ολομέλεια.

Είναι ένα νομοσχέδιο με το οποίο το Ταμείο Χρηματοπιστωτικής Σταθερότητας, που θεσπίστηκε το 2010 με κύρια αποστολή του τη διατήρηση της σταθερότητας του ελληνικού τραπεζικού συστήματος, θα προχωρήσει στη σταδιακή πώληση των τραπεζικών μετοχών που κατέχει μέσα στα επόμενα τριάμισι χρόνια, προκειμένου να μη λειτουργεί πλέον ως εποπτικός φορέας ελέγχου και έγκρισης των αποφάσεων των τραπεζών, άλλος ένας μέτοχος που θα έχει λόγο κυρίως στο ζήτημα του εταιρικού μετασχηματισμού των τραπεζικών ιδρυμάτων.

Αυτή η συντεταγμένη στρατηγική αποεπένδυσης με πολύ συγκεκριμένες προδιαγραφές και ασφαλιστικές δικλίδες, απόλυτα σύμφωνη με τις αρχές του ανταγωνισμού, των συνθηκών της αγοράς και του κλάδου των πιστωτικών ιδρυμάτων, των μακροοικονομικών συνθηκών και της διαφανούς δράσης είναι απολύτως απαραίτητη. Διότι ενώ το ταμείο έφερε την αποστολή εις πέρας με αξιοσημείωτη επιτυχία, λειτουργώντας ως φορέας διάσωσης των ελληνικών τραπεζών, συμβάλλοντας καθοριστικά στο να αποφευχθούν δραματικές συνέπειες -όπως για παράδειγμα το κούρεμα των καταθέσεων για τους πολίτες και τις επιχειρήσεις της Ελλάδας και αναλαμβάνοντας στη συνέχεια να παρακολουθεί τα σχέδια αναδιάρθρωσης των τραπεζών τα οποία στην πλειονότητα τους έχουν ολοκληρωθεί επιτυχώς- εντούτοις, με την πάροδο των δύσκολων καιρών ο υφιστάμενος ρόλος του, πολύτιμος κατά το παρελθόν, θα αποτελούσε τώρα αναπτυξιακό βαρίδι αντί για αναπτυξιακό ελατήριο.

Και αυτό διότι η παρουσία του ταμείου στις τράπεζες σημαίνει πλέον στην πράξη ένα προβληματικό τραπεζικό σύστημα, σημαίνει μειωμένη κερδοφορία, σημαίνει μη βιώσιμο αριθμό μη εξυπηρετούμενων δανείων, σημαίνει αδυναμία προσέλκυσης ιδιωτικών κεφαλαίων, σημαίνει αδυναμία προσέλκυσης ικανών στελεχών, αλλά και ασύμμετρους όρους ανταγωνισμού με τις υπόλοιπες ευρωπαϊκές και διεθνείς τράπεζες.

Όμως, σημαίνει και αδυναμία προάσπισης του δημοσίου συμφέροντος με έναν τρόπο που το κόμμα της Αξιωματικής Αντιπολίτευσης δεν είναι ικανό να κατανοήσει, τυφλωμένο από ιδεοληπτικές εμμονές. Δυστυχώς, στον ουτοπικό κόσμο της Αξιωματικής Αντιπολίτευσης, το δημόσιο συμφέρον διασφαλίζεται μόνο αν το ταμείο μείνει στη μετοχική σύνθεση των τραπεζών, ενώ αν φύγει, χάνεται, λένε, ο έλεγχος του δημοσίου στο τραπεζικό σύστημα και χάνονται τα ειδικά δικαιώματα τα οποία κατείχε το δημόσιο στα διοικητικά συμβούλια των τραπεζών.

Βέβαια το να ισχυριζόμαστε ότι το δημόσιο χάνει την εποπτεία των τραπεζών είναι στην καλύτερη περίπτωση πολιτικά αφελές, διότι ένας τέτοιος ισχυρισμός αγνοεί τον ισχυρό εποπτικό ρόλο που ασκεί η Τράπεζα Της Ελλάδος και μέσω αυτής η Ευρωπαϊκή Κεντρική Τράπεζα. Επίσης, αφελές είναι να διατείνονται για την ανάγκη να διατηρηθεί ο δημόσιος πυλώνας των τραπεζών όσοι τις έκλεισαν το 2015 για να ασκήσουν επαναστατική γυμναστική, αλλά και όσοι ξεχνάνε ότι το Ταμείο Χρηματοπιστωτικής Σταθερότητας ιδρύθηκε για να διασώσει τις τράπεζες κι όχι για να μπολιαστεί ως διαχρονικά αναπόσπαστο κομμάτι του τραπεζικού συστήματος.

Κυρίες και κύριοι της Αξιωματικής Αντιπολίτευσης, που δήθεν αγωνιάτε για τον βέλτιστο ρόλο των τραπεζών, να σας υπενθυμίσω ότι σήμερα μετά από πάρα πολλά χρόνια το ελληνικό τραπεζικό σύστημα βρίσκεται στην καλύτερη δυνατή θέση και προσδοκά την ανάκτηση της πλήρους αυτονομίας του για να συμβάλει τα μέγιστα στη διαφαινόμενη εκτόξευση της αναπτυξιακής προοπτικής της χώρας.

Επίσης, για να καθησυχάσω τις αγωνίες σας για το γεγονός ότι οι τράπεζες θα αφεθούν δήθεν στον αυτόματο πιλότο ή στα ιδιωτικοοικονομικά κριτήρια, να σημειώσω ότι όσο θα μειώνεται το ποσοστό του ταμείου στις τράπεζες, δηλαδή όσο θα αυξάνεται η αυτονομία του τραπεζικού συστήματος, τόσο περισσότερο θα απομακρυνόμαστε από τις αλήστου μνήμης εποχές της δεκαετίας του ’80 και του ’90, όπου η λειτουργία των τραπεζών ήταν υπό κρατικό έλεγχο, με αποτέλεσμα αφ’ ενός τα επιτόκια να είναι κατά δέκα μονάδες υψηλότερα από τον εκάστοτε πληθωρισμό, βάζοντας μπλόκο στην πρόσβαση των νοικοκυριών και των μικρομεσαίων επιχειρήσεων σε στεγαστικά δάνεια και άλλες μορφές ιδιωτικής χρηματοδότησης αφ’ ετέρου θα σας θυμίσω τα δεκάδες θαλασσοδάνεια να πνίγουν την υγιή επιχειρηματική δραστηριότητα.

Και, εκ τρίτου, να σας θυμίσω ότι η χορήγηση χρηματοδότησης σε επιχειρήσεις απαιτούσε τραπεζικό ή κομματικό βύσμα. Αν αυτές τις εποχές έχετε πεθυμήσει, κυρίες και κύριοι του ΣΥΡΙΖΑ, σας διαβεβαιώ ότι δεν θα επανέλθουν ποτέ.

Κύριοι συνάδελφοι, η Κυβέρνηση της Νέας Δημοκρατίας αγωνίζεται για ένα υγιές, σταθερό, ισχυρό, εύρωστο χρηματοπιστωτικό σύστημα, που θα λειτουργεί με ιδιωτικοοικονομικά κριτήρια, μακριά από λογικές παράλληλου τραπεζικού συστήματος υπό κρατικό έλεγχο, όπως ονειρεύεται ο ΣΥΡΙΖΑ.

Μετά την άρση των κεφαλαιακών περιορισμών, μετά την πρόωρη εξόφληση του δανείου προς το Διεθνές Νομισματικό Ταμείο, μετά την έξοδο από το καθεστώς ενισχυμένης εποπτείας που ήδη έχει δρομολογηθεί -καθεστώς στο οποίο η χώρα μας εισήλθε επί των ημερών του ΣΥΡΙΖΑ το 2018- το σχέδιο νόμου που συζητάμε παγιώνει το καθεστώς οικονομικής κανονικότητας στην Ελλάδα και ανοίγει διάπλατα τον δρόμο για την ανάταξη και τη στήριξη της εθνικής οικονομίας σε στέρεες βάσεις και σε μακροχρόνιο ορίζοντα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Χιονίδης.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κύριε Υπουργέ, κύριε Υφυπουργέ, κύριοι συνάδελφοι, αντέχετε ακόμη, βλέπω, μετά από τόσες ατελείωτες ώρες συζητήσεων.

Σε αυτό που θέλω να σταθώ είναι στο ότι υπάρχουν δύο διαφορετικοί κόσμοι. Υπάρχει μία λογική που λέει ότι θέλουμε ένα κομμάτι κρατικές τράπεζες. Είναι η μία πλευρά και είναι ξεκάθαρο, είναι κατανοητό και αποδεκτό από αυτούς που το δέχονται. Και από την άλλη μεριά, λέμε ότι στην οικονομία σήμερα οφείλουν να είναι τράπεζες τελείως ιδιωτικές. Αυτό είναι το ένα κομμάτι, το οποίο το διαπιστώσαμε σε όλη τη συζήτηση, την οποία παρακολουθώ με πολλή προσοχή από το πρωί.

Το δεύτερο κομμάτι, στο οποίο θα ήθελα να αναφερθώ, είναι ότι φάνηκε ξεκάθαρα από όλη την κουβέντα ότι τελικά, σε σχέση με τον ΟΔΔΗΧ, υπάρχει μια απόλυτη συμφωνία ότι κάτι πάει πολύ καλά. Κάτι πήγε πάρα πολύ καλά και συνεχίζει να πηγαίνει καλά και αυτό οφείλεται σε όλους τους εργαζόμενους εκεί, αλλά και στο Υπουργείο και διαχρονικά, όχι μόνο στην Κυβέρνησή μας αλλά και νωρίτερα. Φαίνεται ότι κάτι πάει πάρα πολύ καλά.

Ακούστηκαν και φωνές που έλεγαν γιατί αυξήθηκαν τα επιτόκια. Φαίνεται ότι θα πρέπει να καταλάβουμε πως ζούμε σε έναν κόσμο πολύ συγκεκριμένο, όπου τα επιτόκια αυξάνονται ανάλογα με τις εξωτερικές συνθήκες. Ακούστηκαν, επίσης, λογικές ότι φταίει ο Μητσοτάκης για τον πληθωρισμό, φταίει ο Μητσοτάκης για την αύξηση των τιμών στα καύσιμα, πράγματα τα οποία καταλαβαίνουμε ότι δεν μπορούν να πείσουν κανέναν.

Σήμερα, λοιπόν, συζητούμε ένα σχέδιο νόμου το οποίο οφείλει να κάνει -και κάνει συστηματικά- η Κυβέρνηση της Νέας Δημοκρατίας χτίζοντας κομμάτι-κομμάτι το παζλ για το αύριο της Ελλάδας.

Βέβαια, είναι αλήθεια ότι από την κρίση της κανονικότητας που ζήσαμε στην αρχή, ζούμε πλέον στην κανονικότητα των κρίσεων, δηλαδή αυτό που συμβαίνει σήμερα και θα συνεχίσει να υπάρχει για τα επόμενα χρόνια. Και αυτό είναι απολύτως ξεκάθαρο, γιατί έχουμε στο παγκόσμιο γίγνεσθαι οβιδιακές ανακατατάξεις και προσπάθειες αύξησης της κυριαρχίας χωρών. Εμείς, όμως, παρ’ όλα αυτά πρέπει να είμαστε σοβαροί, να τηρούμε όλους τους κανόνες και να συμμορφώνουμε σύμφωνα με τις τρέχουσες καταστάσεις τα θέματα, όσον αφορά το νομικό πλαίσιο.

Το Ταμείο Χρηματοπιστωτικής Σταθερότητας είναι κάτι το οποίο έγινε και ήταν μια σπουδαία ανάγκη. Οφείλουμε, βέβαια, με τις εξελίξεις να δώσουμε παράταση. Χρειάζεται να συνεχίσει ακόμη τη δραστηριότητά του μέχρι το 2025; Είναι σαφές και ξεκάθαρο και έχει ξαναγίνει.

Ακούσαμε εδώ ότι δώσαμε πολλά λεφτά για να ανακεφαλαιοποιήσουμε τις τράπεζες. Οι τράπεζες αποτελούν την καρδιά της λειτουργίας του οικονομικού συστήματος σε μία οικονομία και σε μία κοινωνία; Αυτό είναι απολύτως ξεκάθαρο. Άρα η λειτουργία του Ταμείου Χρηματοπιστωτικής Σταθερότητας σαφώς και είχε καταλυτικό ρόλο, όπως έχει και καταλυτικό ρόλο να συνεχίσει να υπάρχει.

Σήμερα, λοιπόν, λέμε ότι θα πρέπει να γίνει αποεπένδυση. Το κράτος δεν δεσμεύτηκε ποτέ ότι θα πρέπει να διατηρήσει τη συμμετοχή του στις τράπεζες και δεν υπάρχει πουθενά στο πρόγραμμα της Νέας Δημοκρατίας κάτι που να λέει ότι εμείς πιστεύουμε σε κρατικές τράπεζες, στη δημιουργία ενός τμήματος της τράπεζας υπό κρατικό έλεγχο, ούτε το παραμικρό ποσοστό.

Εξάλλου, ζούμε σε ένα κοινωνικό και οικονομικό σύστημα το οποίο διέπεται από συγκεκριμένες αρχές. Ποιες είναι οι αρχές; Ότι σαφώς ο τραπεζικός τομέας πρέπει να λειτουργεί ανεξάρτητα και να δημιουργεί μόνος του, υπό τον ευρύτερο έλεγχο του ελληνικού δημοσίου ως προς τις διαδικασίες οι οποίες τηρούνται.

Αναμορφώνεται, λοιπόν, με το παρόν νομοσχέδιο το συγκεκριμένο μοντέλο διοίκησης, προστίθενται προϋποθέσεις ανεξαρτησίας, αίρονται οι υφιστάμενοι περιορισμοί στα δικαιώματα ψήφου και μία σειρά άλλα ζητήματα, τα οποία κρίνονται απολύτως απαραίτητα. Συγχρόνως υπάρχει η αναμόρφωση του θεσμικού πλαισίου για τη σύσταση και τη λειτουργία του Συνεγγυητικού Κεφαλαίου εξασφάλισης επενδυτικών υπηρεσιών.

Είναι πράγματα τα οποία ήταν απαραίτητα, αναλύθηκαν σε μεγάλο βάθος από τον Υπουργό, αλλά και από τους συναδέλφους και τον εισηγητή μας με εξαιρετικό τρόπο και υπ’ αυτή την έννοια δεν θα μείνω στο συγκεκριμένο κομμάτι. Τώρα, όσον αφορά το κομμάτι του ΟΔΔΗΧ, δεν θα μπούμε καθόλου, ξέρουμε ότι δεν υπήρχε καμμία αντίρρηση.

Φάνηκε, λοιπόν, ότι όλες αυτές οι αλλαγές που ήταν απαραίτητες και, όπως προείπα, αποτελούν ένα καλοχτισμένο παζλ -γίνονται κομμάτι-κομμάτι και συνεχίζουμε σε αυτή την κατεύθυνση- είναι κάτι το οποίο πρέπει να το αποδεχθούμε όλοι.

Σίγουρα πρέπει να κοιτάζουμε και πόσο είναι τα καύσιμα και πόσο είναι η ηλεκτρική ενέργεια. Παρ’ όλη την κρίση όμως, αυτό δεν σημαίνει ότι η Κυβέρνηση πρέπει να σταματήσει τη δραστηριότητά της να εκσυγχρονίζει όλο το νομικό πλαίσιο, ώστε να μπορέσουμε να λειτουργούμε ακόμη καλύτερα, ακόμη περισσότερο, βλέποντας το μέλλον με σημαντική αισιοδοξία και πολύ σοβαρότητα.

Εξάλλου, ο δείκτης οικονομικού κλίματος -που είναι ένα στοιχείο το οποίο δεν το βγάζει ούτε ο Υπουργός των Οικονομικών ούτε εμείς- για τον μήνα Μάιο δείχνει ότι είναι στο 108, τον Απρίλιο στο 105,6 και πέρσι τον Μάιο ήταν πάλι στο 108. Κάτι δείχνουν αυτά τα στοιχεία.

Επίσης, υπάρχουν στοιχεία που μας λένε ότι έχουμε περίπου 45 δισεκατομμύρια περισσότερες καταθέσεις, υπάρχουν στοιχεία που μας λένε ότι τα ταμειακά διαθέσιμα του ελληνικού δημοσίου ξεπερνούν τα 42 δισεκατομμύρια και, τέλος πάντων, υπάρχει μία δημοσιονομική τάξη την οποία τηρούμε και στην οποία φροντίζουμε να είμαστε συνεπείς.

Η λογική αυτής της Κυβέρνησης είναι να χτίζει την Ελλάδα του αύριο και συνεχίζει να τη χτίζει μέσα στο πλαίσιο αυτών που υποσχέθηκε. Ποτέ δεν υποσχέθηκε κρατικές τράπεζες, ποτέ δεν υποσχέθηκε ότι θα τα δίνει όλα στη λογική «δώσ’ τα όλα τώρα, για να προλάβουμε την κρίση». Με σύνεση και σωφροσύνη προχωρούμε σε αυτή την κατεύθυνση.

Τώρα, όσον αφορά το κομμάτι της «ΛΑΡΚΟ», είναι μια υπόθεση που ξεκινάει πολύ βαθιά και πολύ παλιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε λίγα δευτερόλεπτα, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα σας δώσω.

**ΣΑΒΒΑΣ ΧΙΟΝΙΔΗΣ:** Ευχαριστώ.

Και, βέβαια, η λογική ότι, όταν κάτι δεν πάει καλά, έρχεται το κράτος να εξαγοράσει μια επιχείρηση και τα παίρνει στην πλάτη του, πάει στη δεκαετία του 1980 και κάποια στιγμή πρέπει να ξεκαθαριστεί. Βέβαια, υπάρχουν οι εύλογες επιφυλάξεις των εργαζομένων και όλων των υπολοίπων σε σχέση με τα θέματα της εκκαθάρισης. Βλέπουμε, δηλαδή, κύριε Υπουργέ, ακόμα ότι η Aspis Bank -μια ιστορία πολύ παλιά- ακόμα δεν έχει εκκαθαριστεί. Υπάρχει μια εύλογη ανησυχία και είναι ένα θέμα το οποίο θα πρέπει να το δούμε.

Επίσης, πρέπει να δούμε και αυτά τα fund, όπως πολύ σωστά ελέχθη, γιατί μερικοί αποποιούνται το ότι είναι οι «πατέρες» κάποιων νόμων που δημιουργήθηκαν το 2014, το 2015, όπως ο ν.4261, ο ν.4346, όπως, επίσης, και ο ν.4354. Όλα αυτά τα οποία συμβαίνουν σήμερα δεν έγιναν ξαφνικά, έγιναν, όμως, με καλές προθέσεις.

Λειτουργούν πάντοτε έτσι; Εκτιμώ, λοιπόν, ότι σε αυτή την περίπτωση, της εξαγοράς των δανείων από τράπεζες, αυτοί που αδικούνται είναι αυτοί που είχαν αρκετά collaterals. Εκεί, ίσως, θα πρέπει να υπάρχει μέριμνα, ώστε τουλάχιστον αυτά τα fund να μπορούν να πουλάνε δυο-τρεις ή κάποιες φορές επάνω -έστω- αυτό το οποίο αγόρασαν σε μία τιμή συγκεκριμένη, ώστε να μπορεί να προστατεύεται ακόμα περισσότερο αυτός ο οποίος ήταν καλοπροαίρετος και είναι καλυμμένος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε συνάδελφε.

**ΣΑΒΒΑΣ ΧΙΟΝΙΔΗΣ:** Αυτά ήθελα να πω.

Πιστεύω ότι είναι πολύ θετικό ότι αυτή η Κυβέρνηση προχωρεί και χτίζει ένα σφικτό νομικό πλαίσιο, ώστε να λειτουργούμε σε μία συγκεκριμένη λογική. Τη λογική του αύριο, τη λογική της Ευρώπης, τη λογική της Ελλάδας, της ανάπτυξης.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Μπαρτζώκα. Μετά είναι ο κ. Μπουκώρος.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Αξιότιμε, κύριοι Υπουργοί, κυρία και κύριοι συνάδελφοι, θέλω με αφορμή την πολύ συγκινητική εκδήλωση μνήμης που είχαμε σήμερα στο εντευκτήριο της Βουλής για τα αποκαλυπτήρια της προσωπογραφίας του πρώην Προέδρου της Βουλής Δημητρίου Σιούφα, του αείμνηστου Δημητρίου Σιούφα, να εκφράσω τη λύπη μου που σήμερα στην Ελληνική Αντιπροσωπεία δίνεται μια άνιση μάχη, για ακόμα μία φορά. Το λέω αυτό, γιατί στο Κοινοβούλιο πρέπει να αναμετρώνται οι ιδέες, οι ιδεολογίες και τα συστήματα αρχών.

Αντί σήμερα, λοιπόν, την ημέρα συζήτησης ενός νομοσχεδίου που αφορά κατ’ ουσίαν τον τραπεζικό τομέα, άρα αφορά όλη την κοινωνία, τον κάθε πολίτη ξεχωριστά και την κάθε επιχείρηση, να γίνει μια ουσιαστική συζήτηση και να επικρατήσει η λογική, τελικά αναμετράται η ιδεοληψία της Αξιωματικής Αντιπολίτευσης έναντι της προοδευτικής αντίληψης που εκφράζει η Νέα Δημοκρατία. Αναμετράται ο παρωχημένος αρνητισμός του ΣΥΡΙΖΑ και η ιδεολογία της πραγματικής προάσπισης του δημοσίου συμφέροντος.

Το δημόσιο συμφέρον, όμως, θα νικήσει, για άλλη μία φορά, επειδή βρισκόμαστε σήμερα εδώ για να κλείσουμε ακόμα μια αυλαία της πολυετούς οικονομικής κρίσης, που ταλάνισε την οικονομία μας και τους Έλληνες πολίτες.

Το Ταμείο Χρηματοπιστωτικής Σταθερότητας, ο μηχανισμός που δημιουργήσαμε εν μέσω της θύελλας, για να διασώσει τις τράπεζες από την κατάρρευση και για να προστατέψει τις καταθέσεις των ίδιων των Ελλήνων των πολιτών, μετασχηματίζεται, έχοντας ολοκληρώσει την αποστολή του με επιτυχία.

Το παρόν νομοσχέδιο ξεδιπλώνει με ακρίβεια το σχέδιο της αναμόρφωσης του πλαισίου λειτουργίας του, η οποία εστιάζει στην άμεση δρομολόγηση της αποεπένδυσης του ταμείου από τα τραπεζικά ιδρύματα. Είναι ένα πλήρες σχέδιο, που περιλαμβάνει και την αναμόρφωση του μοντέλου διοίκησης του ταμείου, με στόχο η πρόβλεψη να ολοκληρωθεί σε τρία χρόνια με τρόπο που δεν διαταράσσεται η θεσμική επιρροή του κράτους.

Αυτή η άμεση δρομολόγηση υπαγορεύεται από δύο παράγοντες. Πρώτον ,από το ευρωπαϊκό θεσμικό πλαίσιο, το οποίο ορίζει ότι όταν επικρατεί η κανονικότητα στο τραπεζικό σύστημα, δεν νοείται να υφίστανται έκτακτοι κρατικοί μηχανισμοί του δημοσίου. Ο δεύτερος παράγοντας έχει να κάνει με τη στρατηγική αντίληψή μας και τελικά, με τη διαφορά μας με την Αντιπολίτευση.

Εμείς στη Νέα Δημοκρατία επιδιώκουμε ένα δυνατό τραπεζικό σύστημα, το οποίο λειτουργεί προς όφελος της ανάπτυξης και της επιχειρηματικότητας, δηλαδή προς όφελος του Έλληνα πολίτη. Επιδιώκουμε ανταγωνιστικές τράπεζες που λειτουργούν με αυξημένη εποπτεία από τους εθνικούς και ευρωπαϊκούς κανόνες αλλά με κριτήρια ιδιωτικά, γιατί ξέρουμε ότι η κρατική εμπλοκή στον τραπεζικό τομέα συνεπάγεται υψηλά επιτόκια δανεισμού για τους πολίτες και τους επιχειρηματίες. Γιατί ξέρουμε ότι κρατική εμπλοκή στο σύγχρονο γίγνεσθαι υπαινίσσεται προβληματικό τραπεζικό σύστημα, δηλαδή κόκκινα δάνεια, μειωμένες καταθέσεις και αδυναμία των τραπεζών να επιτελέσουν τον ρόλο τους. Γιατί εμείς δεν έχουμε καμμία σχέση με επινοήσεις για παράλληλα τραπεζικά συστήματα, αλλά φροντίζουμε να καταβάλλουμε κάθε προσπάθεια για να δυναμώσουμε το επιχειρηματικό περιβάλλον.

Γι’ αυτό και σε αυτό το νομοσχέδιο περιλαμβάνονται, μεταξύ άλλων, φορολογικές ρυθμίσεις, κίνητρα και για τις μικρομεσαίες επιχειρήσεις. Προβλέπεται, για παράδειγμα, προσαυξημένη έκπτωση κατά 100% σε δαπάνες μικρομεσαίων επιχειρήσεων που αφορούν στην πράσινη οικονομία, την ενέργεια και την ψηφιοποίηση.

Κλείνοντας την ανάλυση των βασικών σημείων του νομοσχεδίου, επισημαίνω και από αυτό το Βήμα ότι ο τραπεζικός τομέας στην Ελλάδα οφείλει να επιστρέψει την κρατική στήριξη που έχει λάβει όλα αυτά τα χρόνια στην κοινωνία και στην επιχείρηση.

Πρέπει, κλείνοντας τις εκκρεμότητες του παρελθόντος, να ανοίξουμε για τα καλά τη συζήτηση για το πώς θα ανοίξει η κάνουλα της ρευστότητας σε επιχειρήσεις από τις τράπεζες. Γιατί είναι δεδομένο ότι αυτή η κάνουλα δεν έχει ανοίξει, δυστυχώς, ακόμη.

Όλοι εμείς που βρισκόμαστε δίπλα σε επιχειρηματίες, στις αγορές της τοπικής μας οικονομίας τούς ακούμε να μας λένε το ίδιο πράγμα: Ότι δεν έχουν πρόσβαση σε ρευστό και με τα δεδομένα της συγκυρίας, η μη πρόσβασή τους σε ζεστό χρήμα, ισοδυναμεί με αδυναμία πληρωμών και πολλές φορές, δυστυχώς, με λουκέτο.

Γι’ αυτό και πρέπει να ανοίξουμε με ορμή και με πίεση πολιτική προς τις τράπεζες το ζήτημα της απλούστευσης των διαδικασιών του δανεισμού και του εξορθολογισμού των κριτηρίων τους. Να ανοίξουμε, λοιπόν, την κουβέντα για χρήμα από τις τράπεζες στις επιχειρήσεις, πριν αρχίσουν τα λουκέτα.

Για όλα αυτά, λοιπόν, σας καλώ και εσάς της Αντιπολίτευσης και της Αξιωματικής Αντιπολίτευσης, έστω και τώρα να υπερψηφίσετε αυτό το νομοσχέδιο.

Ολοκληρώνοντας την τοποθέτησή μου και με την ευκαιρία των ρυθμίσεων της τροπολογίας με αριθμό 1331 και ιδιαίτερα του όγδοου άρθρου, που αναφέρεται στη δυνατότητα του Υπουργού Κλιματικής Κρίσης και Πολιτικής Προστασίας να αποδέχεται δωρεές φυσικών και νομικών προσώπων, όταν κηρύσσεται μια περιοχή σε κατάσταση έκτακτης ανάγκης πολιτικής προστασίας, θέλω να θέσω ένα θέμα που αφορά στον ιδιαίτερο τόπο μου αλλά και όλη την Ελλάδα.

Μέσα, λοιπόν, στην περίοδο την αντιπυρική και έχοντας κατά νου ότι το βήμα που δίνεται σε εμάς τους Βουλευτές είναι κατ’ ουσίαν η φωνή του λαού μας, θέλω να μεταφέρω τη φωνή των Ημαθιωτών συμπολιτών μου και να ζητήσω από τον Υπουργό να υπάρξει αυξημένη μέριμνα για ενίσχυση της αντιπυρικής προστασίας για τον αρχαιολογικό χώρο της Βεργίνας, είτε αυτό σημαίνει τη δημιουργία πυροσβεστικού κλιμακίου, το οποίο προϋπήρχε και στο πλαίσιο αναδιαμόρφωσης της κατανομής των δυνάμεων, κατά τη γνώμη μου και κατά τη γνώμη των συμπολιτών μου λανθασμένα είτε με την έστω και τώρα -ακόμη και αν είναι ενδεχομένως αργά- ένταξη του αρχαιολογικούμας μνημείου στον στρατηγικό σχεδιασμό, για την ιδιαίτερη μέριμνα, που ήδη ξεκίνησε από το Υπουργείο Πολιτισμού και που έχουν ενταχθεί ήδη έντεκα αρχαιολογικοί χώροι.

Κλείνοντας, θα πω, ότι η Βεργίνα δεν γίνεται να απουσιάζει από αυτό το αντιπυρικό ενδιαφέρον. Γιατί, η Βεργίνα δεν είναι μόνο Ημαθία. Η Βεργίνα είναι Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ενδιαφέρουσα η σημερινή συζήτηση στην Ολομέλεια.

Η ύπαρξη σημαντικών διατάξεων στο νομοσχέδιο και σημαντικών τροπολογιών έδωσε την ευκαιρία στην Αντιπολίτευση να ξεφύγει από το βασικό ερώτημα, αν δηλαδή επιθυμεί το ελληνικό κράτος και μετά το τέλος της ενισχυμένης εποπτείας να κάνει τον τραπεζίτη ή τον επιχειρηματία, αν πρέπει να ενισχυθεί, όπως κάνει το συγκεκριμένο νομοσχέδιο, ο Οργανισμός Διαχείρισης Δημοσίου Χρέους σε μια χώρα που αντιμετωπίζουμε πρόβλημα δημοσίου χρέους και τα άλλα σημαντικά του νομοσχεδίου.

Να πάρουμε, όμως, τα πράγματα από την αρχή και να αναφερθώ, κυρίες και κύριοι συνάδελφοι, σε ορισμένες διατάξεις των Υπουργείων Υγείας και Εργασίας, που είναι πολύ σημαντικές και ενσωματώνονται στο υπό συζήτηση νομοσχέδιο.

Η παροχή σημαντικών οικονομικών κινήτρων σε γιατρούς και νοσηλευτές, προκειμένου να στελεχωθούν οι δομές υγείας στη νησιωτική Ελλάδα και σε παραμεθόριες περιοχές, είναι αναμφίβολα ένα μέτρο στη θετική κατεύθυνση, ιδιαίτερα εν όψει μιας τουριστικής περιόδου η οποία αναμένεται να είναι ιδιαίτερα υψηλών αξιώσεων. Όμως θα έλεγα ότι αυτά τα μέτρα θα πρέπει να λάβουν και μόνιμο χαρακτήρα, προκειμένου να κινητοποιηθούν οι νοσηλευτές και οι γιατροί μας να στελεχώσουν τις δομές υγείας της μεθορίου και της νησιωτικής Ελλάδος.

Από εκεί και πέρα οι διατάξεις του Υπουργείου Εργασίας μέσω των οποίων αυξάνεται και φτάνει στα 300 εκατομμύρια ο προϋπολογισμός για τη λειτουργία βρεφονηπιακών σταθμών και κέντρων δημιουργικής απασχόλησης, των γνωστών ΚΔΑΠ, είναι ένα μέτρο μεγάλης σημασίας για μια χώρα η οποία αντιμετωπίζει οξύτατο δημογραφικό πρόβλημα, μια χώρα στην οποία οι εργαζόμενοι γονείς ιδιαίτερα στα μεγάλα αστικά κέντρα αδυνατούν να βρουν στέγη με ασφάλεια και -αν θέλετε- με παιδαγωγικές αρχές που θα προσθέτουν στις δεξιότητες των παιδιών. Αδυνατούν, λοιπόν, και έρχεται η πολιτεία να πράξει το καθήκον της αυξάνοντας αυτόν τον προϋπολογισμό για την προσχολική ηλικία.

Το δημογραφικό είναι το μείζον ζήτημα της χώρας και το μέτρο αυτό του Υπουργείου Εργασίας έρχεται σε συνέχεια των δηλώσεων του Πρωθυπουργού για λειτουργία παιδικών σταθμών και βρεφονηπιακών σταθμών μέχρι την 6η απογευματινή. Οπωσδήποτε είναι μια διάταξη πάρα, πάρα πολύ θετική.

Από το Υπουργείο Εργασίας και πάλι, ο τριπλασιασμός του προϋπολογισμού για το μέτρο «Πρώτο ένσημο» αναμφίβολα θα αποτελέσει κίνητρο για πολλές επιχειρήσεις και πολλούς εργοδότες της χώρας να προσλάβουν νέους εργαζόμενους ηλικίας από δεκαοκτώ έως είκοσι εννέα ετών. Τα 1.800 ευρώ για το πρώτο εξάμηνο του εργαζόμενου είναι ένα μέρος του μισθού που μπορεί να είναι 30% ή 35%, αλλά και η καταβολή 300 ευρώ στην επιχείρηση που θα κάνει την πρόσληψη είναι ένα σημαντικό κίνητρο διότι καλύπτεται το σύνολο των εργοδοτικών εισφορών.

Η Κυβέρνηση είναι αποφασισμένη να μειώσει κι άλλο την ανεργία. Και μετά την αύξηση του κατώτατου μισθού έρχονται και τέτοιου είδους μέτρα προκειμένου να περιοριστεί η ανεργία των νέων ανθρώπων. Θυμίζω ότι μόλις πριν αναλάβει η σημερινή Κυβέρνηση, το 2019 η ανεργία των νέων ανθρώπων ξεπερνούσε το 50%. Έχει συρρικνωθεί αρκετά, αλλά δεν αρκεί. Τέτοια μέτρα είναι προς την ορθή κατεύθυνση για να δώσουμε ευκαιρίες στους νέους ανθρώπους. Γιατί τι είναι αυτό που ζητάει η κάθε επιχείρηση και ο κάθε εργοδότης από τον νέο εργαζόμενο; Εμπειρία, εργασιακή εμπειρία. Έρχεται, λοιπόν, το μέτρο αυτό να βοηθήσει τον νέο εργαζόμενο στο πρώτο βήμα του. Το πρώτο βήμα είναι πάντα το πιο δύσκολο, κυρίες και κύριοι συνάδελφοι.

Και να έρθω τώρα στο κυρίως μέρος του νομοσχεδίου. Έχουμε μισά λόγια και μισές κουβέντες. Εγώ καταλαβαίνω τα κόμματα αν και δεν συμφωνώ, διαφωνώ. Μας χωρίζει άβυσσος, μας χωρίζει χάος στις απόψεις που λένε ότι όλες οι τράπεζες πρέπει να είναι κρατικές, όλες οι επιχειρήσεις πρέπει να είναι κρατικές, πρέπει να υπάρχει κεντρικός σχεδιασμός και ούτω καθεξής. Λένε μια άποψη και η άποψη αυτή εκφράζεται από το 5%, το 6% ή το 7% του ελληνικού λαού στις εκλογές κάθε τέσσερα χρόνια.

Όμως το να έχουμε άποψη ότι το ιδιωτικό τραπεζικό σύστημα πρέπει να έχει παράλληλα και ένα κρατικό τραπεζικό σύστημα, τις ζημιές του οποίου θα πληρώνει ο Έλληνας φορολογούμενος, πραγματικά είναι μια άποψη θολή, είναι μια άποψη η οποία δεν πείθει στις σημερινές συνθήκες. Και βεβαίως όσοι επικαλούνται και λένε: «Μα, είναι κρατικές οι επιχειρήσεις που έρχονται και αγοράζουν στην Ελλάδα τις υπό ιδιωτικοποίηση επιχειρήσεις, η «DEUTSCHE TELEKOM» και χίλιες άλλες ιταλικές ενεργειακές εταιρείες κ.λπ.», αυτό που αποκρύπτουν, όμως, από τον ελληνικό λαό είναι ότι αυτές οι κρατικές επιχειρήσεις λειτουργούν με καθαρά ιδιωτικοοικονομικά κριτήρια, ότι όταν δεν πάνε καλά κάνουν δέκα χιλιάδες απολύσεις. Στην Ελλάδα μια κρατική επιχείρηση μπορεί να κάνει δέκα χιλιάδες απολύσεις όταν δεν πηγαίνει καλά; Το ότι λειτουργούν με καθαρά ιδιωτικοοικονομικά κριτήρια, χρηματιστηριακά θα έλεγα, το αποκρύπτουν. Λένε απλά ότι είναι κρατικές. Μα, σημασία έχει η ταμπέλα και ο τίτλος ή το πώς λειτουργεί μια ΔΕΚΟ, μια επιχείρηση, ένας οργανισμός; Πώς στην ουσία λειτουργεί; Αυτό είναι που έχει σημασία. Αλλά εδώ στην Ελλάδα μένουμε στους τύπους και στις ταμπέλες νέα ζωή.

Θα έλεγα, λοιπόν, ότι το να μην κάνει τον τραπεζίτη το ελληνικό δημόσιο είναι αυτονόητο στην εποχή μας, όπως και η στήριξη του Οργανισμού Διαχείρισης Δημοσίου Χρέους είναι απαραίτητη σε μια χώρα σαν την Ελλάδα που μαστίζεται από ζήτημα δημοσίου χρέους.

Θα έλεγα, όμως, κύριε Υπουργέ, ότι καλώς νομοθετούμε εδώ, αλλά και το ιδιωτικό τραπεζικό σύστημα της χώρας θα πρέπει να σέβεται τόσο την εθνική νομοθεσία, όσο και τους ευρωπαϊκούς κανονισμούς και πρέπει επιτέλους να αντιμετωπιστεί το ζήτημα των υπερχρεώσεων στις τραπεζικές εργασίες, να αντιμετωπιστεί το ζήτημα της λειτουργίας των funds που αγοράζουν ληξιπρόθεσμες οφειλές. Πρέπει να μπουν κάποιοι κανόνες. Δηλαδή δάνεια που αγοράζονται στο 5% δεν μπορεί να είναι απαιτητά στο 100%.

Σε κάθε περίπτωση το τραπεζικό σύστημα πρέπει να επιτελέσει τον ρόλο του και να χρηματοδοτήσει την ελληνική οικονομία και την ελληνική κοινωνία χωρίς νέα γενιά κόκκινων δανείων. Αλλά το να ζητάει ένας δανειολήπτης σήμερα 100 ευρώ και να απαιτεί το collateral 150 ευρώ, τότε τι χρήση και τι αξία έχει το δάνειο;

Επιτέλους και οι τράπεζες μέσα στο πλαίσιο των δεσμεύσεων που βάζει η Ευρωπαϊκή Κεντρική Τράπεζα πρέπει να επιτελέσουν τον ρόλο τους και να χρηματοδοτήσουν την ελληνική οικονομία και τις υγιείς μικρομικρομεσαίες επιχειρήσεις. Ο ελληνικός λαός ανακεφαλαιοποίησε με χρήματά του τέσσερις φορές το τραπεζικό σύστημα. Με τον σημερινό νόμο το αφήνουμε απολύτως ιδιωτικό και η χώρα βγαίνει από την ενισχυμένη εποπτεία και παύει να κάνει τον τραπεζίτη.

Αλλά πρέπει και οι τράπεζες να ξέρουν ότι λειτουργούν σε ένα οργανωμένο κράτος όπου υπάρχει εθνική νομοθεσία και κυρίως υπάρχουν και οι ευρωπαϊκές ντιρεκτίβες, η ευρωπαϊκή νομοθεσία, οι ευρωπαϊκές οδηγίες. Οι υπερχρεώσεις για τις τραπεζικές εργασίες συνεχίζουν στο ελληνικό τραπεζικό σύστημα. Επιτέλους πρέπει όπως βάζει η Κυβέρνηση διά του Υπουργείου Οικονομικών κάποια τάξη με τα νομοσχέδια που φέρνει, πρέπει και εκείνοι να βάλουν κάποια τάξη. Λειτουργούν σε μια ευνομούμενη δημοκρατική ευρωπαϊκή χώρα.

Όσο για τη «ΛΑΡΚΟ» και κλείνω εδώ, κύριε Πρόεδρε, σε λίγα δευτερόλεπτα, αναρωτιούνται κύριοι της Αντιπολίτευσης που δεν έκαναν τίποτα τεσσεράμισι χρόνια. Πιστεύουν στις δυνατότητες της επιχείρησης, αλλά δεν τις αξιοποίησαν τεσσεράμισι χρόνια. Για μια επιχείρηση που οφείλει εκατοντάδες εκατομμύρια και γράφει νέα χρέη περίπου 90 εκατομμυρίων τον χρόνο, τι υποστηρίζει η Αντιπολίτευση; Ότι έπρεπε να την αφήνουμε να οδεύει κατά τον ίδιο τρόπο. Τι λέει η Κυβέρνηση; Ότι θα κάνει ένα καινούργιο ξεκίνημα.

Και μην αναρωτιέστε πώς δημιουργεί χρέη μια τέτοια εταιρεία, ενώ το νικέλιο απολαμβάνει τόσο υψηλές τιμές και είναι τόσο σημαντικό ορυκτό, γιατί όταν μιλάμε για άλλες περιπτώσεις εξορυκτικής διαδικασίας τότε ξεσηκώνεστε και βγαίνετε στα κάγκελα. Όπως δημιούργησε στο παρελθόν η «ΟΛΥΜΠΙΑΚΗ ΑΕΡΟΠΟΡΙΑ» που είχε το μονοπώλιο των αερομεταφορών, όπως δημιουργούσε ο ΟΣΕ που είχε το μονοπώλιο του σιδηροδρόμου, όπως δημιουργούσε η ΔΕΗ που είχε το μονοπώλιο του ηλεκτρισμού και του δικτύου. Κατά τον ίδιο τρόπο, με τις δικές σας λογικές και τις δικές σας πολιτικές και τη συνολική ευθύνη του πολιτικού συστήματος. Έτσι ναυάγησε η «ΛΑΡΚΟ» και πρέπει να κάνει μια καινούργια αρχή όπως έκαναν κι άλλες επιχειρήσεις οι οποίες ιδιωτικοποιήθηκαν και δημιούργησαν χιλιάδες περισσότερες θέσεις εργασίας και αφήνουν πλούτο στον τόπο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα καλούμαστε να ψηφίσουμε ένα σημαντικό σχέδιο νόμου του Υπουργείου Οικονομικών που αφορά την αναμόρφωση του θεσμικού πλαισίου για τη λειτουργία τόσο του Ταμείου Χρηματοπιστωτικής Σταθερότητας, όσο και του συνεγγυητικού κεφαλαίου εξασφάλισης επενδυτικών υπηρεσιών.

Στο νομοσχέδιο, όμως, αυτό υπάρχουν και πρόσθετες διατάξεις που έχουν να κάνουν με τον εκσυγχρονισμό του Οργανισμού Διαχείρισης Δημοσίου Χρέους και άλλες επείγουσες διατάξεις.

Όμως, παρ’ ότι νομοθετούμε και νομοθετούμε τέτοια ώρα αργά, κύριε Υπουργέ, δεν πρέπει να αφήσουμε και περάσει στα ψιλά γράμματα ότι έρχονται διατάξεις ευνοϊκές που μειώνουν φόρους, που δημιουργούν προϋποθέσεις για επιχειρήσεις ώστε να έχουν φορολογικό κίνητρο, διότι όταν επενδύσεις σε πράσινη ενέργεια, σε ψηφιοποίηση, τους δίνεις πρόσθετα κίνητρα φορολογικής έκπτωσης, μιας και τις δαπάνες μπορείς να τις περάσεις με προσαύξηση 100%. Οπότε καταλαβαίνετε ότι περιέχονται και διατάξεις, τις οποίες, δυστυχώς, οι παρατάξεις της Αντιπολίτευσης δεν αναφέρουν σε αυτή την Αίθουσα.

Και το λέω αυτό διότι άκουσα πολλούς συναδέλφους σήμερα και ένας εξ αυτών ιδιαίτερα προκλητικός απέναντι στη Νέα Δημοκρατία, απέναντι στην Κοινοβουλευτική Ομάδα της Νέας Δημοκρατίας, απέναντι στην Κυβέρνηση της Νέας Δημοκρατίας με ένα στυλ είπε: «Επειδή χρωστάτε…» -λέει- «… να σας κρατάνε το 40% της αποζημίωσής σας υποχρεωτικά εσείς που είστε Βουλευτές της Νέας Δημοκρατίας». Του απαντώ, λοιπόν, από αυτό το Βήμα: Εμείς δεν έχουμε πρόβλημα να μας κρατάνε και το 40% και το 50% για την παράταξή μας, γιατί η παράταξή μας στις επόμενες εθνικές εκλογές θα είναι πρώτο κόμμα με μεγάλη διαφορά, με διαφορά πάνω από δώδεκα μονάδες από τον ΣΥΡΙΖΑ γιατί θα είναι πρώτη στη συνείδηση των Ελλήνων πολιτών, γιατί είναι μια κυβέρνηση με υπευθυνότητα.

Και το λέω αυτό διότι ενοχλήθηκα, διότι άκουσα μια δεύτερη πρόκληση από αυτόν τον συνάδελφο, κύριοι Υπουργοί: «Μετά τις εκλογές…» -λέει- «… η Νέα Δημοκρατία δεν θα έχει εκατόν πενήντα επτά έδρες, θα έχει εκατό». Δηλαδή, τα λέει τώρα σε εμάς λέτε και φοβόμαστε εμείς να πάμε σε εκλογές. Του απαντώ, λοιπόν, ότι όποτε και να πάμε σε εκλογές, η Νέα Δημοκρατία θα είναι Κυβέρνηση και μάλιστα αυτοδύναμη κυβέρνηση, γιατί για εμάς αντίπαλός μας δεν είναι ο ΣΥΡΙΖΑ, είναι τα προβλήματα της καθημερινότητας, είναι τα προβλήματα που αντιμετωπίζουν τα νοικοκυριά, που αντιμετωπίζουν οι επιχειρήσεις. Γι’ αυτόν τον λόγο όλα τα Υπουργεία και το Υπουργείο Οικονομικών φέρνει διατάξεις που αλλάζουν το θεσμικό πλαίσιο, εκσυγχρονίζουν το θεσμικό πλαίσιο και το πάνε σε μία άλλη εποχή.

Όμως, δεν θα σας αφαιρέσω το δικαίωμα να έχετε δικαίωμα στο όνειρο, αλλά αυτά τα όνειρα που κάνετε είναι όνειρα θερινής νυκτός, μιας και διανύουμε και τον πρώτο μήνα του καλοκαιριού.

Κυρίες και κύριοι συνάδελφοι, ας έρθουμε στο σημερινό νομοσχέδιο, το οποίο έχει σαν στόχο να επικαιροποιήσει τη λειτουργία του ΤΧΣ, του οποίου ο ρόλος είναι ιδιαίτερης σημασίας για την εύρυθμη λειτουργία του τραπεζικού συστήματος, να αναμορφώσει το θεσμικό πλαίσιο και τη λειτουργία του Συνεγγυητικού Κεφαλαίου, να εκσυγχρονίσει τον Οργανισμό Διαχείρισης Δημοσίου Χρέους. Δεν θέλω να αναφερθώ αναλυτικά στις διατάξεις. Αναφέρθηκαν όλοι σχεδόν οι συνάδελφοι που πήραν τον λόγο και έχουν εξηγηθεί επαρκώς από τους αρμόδιους Υπουργούς και από τον Υπουργό Οικονομικών, τον Χρήστο Σταϊκούρα, αλλά και από τον εισηγητή.

Μια επισήμανση θέλω να κάνω που έχει να κάνει με το άρθρο 27, την παύση συμμετοχής μέλους στο συνεγγυητικό. Θα ήταν σωστό στην περίπτωση εφαρμογής του άρθρου 27 τα άρθρα 38 και 39 να εφαρμόζονται για τον προσδιορισμό του ποσού επιστροφής για όλα τα έτη συμμετοχής στο συνεγγυητικό του μέλους που αποχωρεί και να μην υπολογίζεται μόνο για μετά το 2023 που θα τεθούν σε εφαρμογή τα άρθρα 38 και 39.

Αυτό, κύριε Υπουργέ, κρατήστε το να το μελετήσετε με το επιτελείο σας.

Θα ήθελα, επίσης, να αναφερθώ στο τέταρτο μέρος του συγκεκριμένου νομοσχεδίου που περιλαμβάνει διατάξεις του Υπουργείου Οικονομικών, τα οποία σκοπίμως οι συνάδελφοι της Αντιπολίτευσης δεν ανέφεραν. Δεν ανέφεραν ούτε οι εισηγητές από ότι παρατήρησα- για το κίνητρο παραγωγικότητας των εργαζομένων της ΕΑΒ, για την κατάργηση φόρου, όπως είπα και προηγουμένως, σε είδη πολυτελείας. Είναι διατάξεις που κινούνται στη σωστή κατεύθυνση.

Έχουμε, όμως, και σημαντικές τροπολογίες που πραγματικά δεν νομίζω ότι χωράει να διαφωνήσουμε. Είναι τροπολογίες που αφορούν τη διασύνδεση ηλεκτρονικών συστημάτων, εκκρεμείς αιτήσεις εξωδικαστικού μηχανισμού για προθεσμίες, που αφορά την αξιοποίηση δημοσίων εγγράφων και συγκριτικών στοιχείων για την επιτάχυνση της διαδικασίας απονομής συντάξεων, για τη ρύθμιση βεβαιωμένων και ληξιπρόθεσμων οφειλών ειδικώς πιστοποιημένων φορέων του Εθνικού Συστήματος Κοινωνικής Φροντίδας, για το ανοικτό πρόγραμμα νέων θέσεων εργασίας, για την πρώτη πρόσληψη νέων ηλικίας δεκαοκτώ έως είκοσι εννιά, για το πρώτο ένσημο, όπως άλλωστε έχουμε δεσμευτεί, αλλά, όπως είπε προηγουμένως και ο Κοινοβουλευτικός μας Εκπρόσωπος, ο κ. Μπουκώρος, και για θέματα που αφορούν την πρόσβαση των παιδιών προσχολικής ηλικίας, βρεφών και νηπίων σε υπηρεσίες προσχολικής αγωγής και φροντίδας, πρόσβαση παιδιών, εφήβων και ατόμων με αναπηρία σε υπηρεσίες δημιουργικής απασχόλησης.

Βλέπετε, λοιπόν, ότι έρχονται διατάξεις που έχουν να κάνουν με το σήμερα και το αύριο, διότι αυτή είναι και η λογική μας. Εμείς ασχολούμαστε με τα προβλήματα που προκύπτουν σήμερα για να τα λύσουμε και να προχωρήσουμε στο αύριο. Αυτή είναι η διαφορά που έχουμε μεταξύ μας, όπως για παράδειγμα, η αποζημίωση μετακινούμενου ιατρικού νοσηλευτικού και λοιπού προσωπικού σε συγκεκριμένες δομές υγείας της ίδιας ή άλλης ΥΠΕ κατά τους μήνες Ιούλιο και Σεπτέμβριο του 2022.

Απορώ αν θα καταψηφίσατε τέτοιου είδους διατάξεις. Εάν υπάρχουν διαφωνίες, είναι θεμιτές. Να υπάρχει, όμως, μια σωστή βάση συζήτησης. Αυτή τη σωστή βάση συζήτησης εσείς την αποφεύγετε, διότι πολύ απλά βρίσκεστε σε ένα σοβαρό πολιτικό αδιέξοδο. Πάσχετε επιχειρημάτων και άλλα λέτε μέσα στο Κοινοβούλιο, άλλα λέτε στα κανάλια, άλλα λέτε στο πεζοδρόμιο. Αποφασίστε και ελάτε να κρατήσετε μια σταθερή γραμμή , γιατί εμάς η γραμμή μας είναι μία, είναι να σηκώσουμε ψηλά τη σημαία της χώρας πάνω από όλα και στις επόμενες εκλογές. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε με τον κ. Νικολακόπουλο και μετά οι εισηγητές έχουν ζητήσει τον λόγο για μικρές παρεμβάσεις. Θα ακολουθήσει ο Υφυπουργός, ο κ. Βεσυρόπουλος, και θα κλείσει ο Υπουργός, ο κ. Σταϊκούρας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στο παρόν νομοσχέδιο επιχειρείται η αναμόρφωση του θεσμικού πλαισίου με το οποίο λειτουργεί το Ταμείο Χρηματοπιστωτικής Σταθερότητας και το Συνεγγυητικό Κεφάλαιο Εξασφάλισης Επενδυτικών Υπηρεσιών, ενώ παράλληλα εκσυγχρονίζεται ο Οργανισμός Διαχείρισης Δημοσίου Χρέους.

Με τις προτεινόμενες τροποποιήσεις το Ταμείο Χρηματοπιστωτικής Σταθερότητας εκσυγχρονίζεται υπό τη διοίκηση ενός πιο ευέλικτου διοικητικού οργάνου, δρομολογεί άμεσα και συντεταγμένα την αποεπένδυσή του από το τραπεζικό σύστημα, την πώληση δηλαδή των τραπεζικών μετοχών που κατέχει μέσα στα επόμενα τρεισήμισι χρόνια. Έτσι με χρονικό ορίζοντα το 2025, όπου το ταμείο θα ολοκληρώσει τον στόχο του, δεν θα λειτουργεί πλέον ως εποπτικός φορέας ελέγχου και έγκρισης των αποφάσεων των τραπεζών, αλλά ως ένας μέτοχος που θα έχει λόγο κυρίως στο ζήτημα του εταιρικού μετασχηματισμού των τραπεζικών ιδρυμάτων.

Κάποιοι μιλούν στον ΣΥΡΙΖΑ για δήθεν σκανδαλώδεις ρυθμίσεις με άνοιγμα του δρόμου για μπόνους στα στελέχη τραπεζών. Πού τα βλέπουν αυτά; Και μια ακόμη φορά αναδεικνύεται το θράσος που χαρακτηρίζει τα στελέχη του και μας υπενθυμίζουν εγκληματικές πρακτικές της Κυβέρνησής του.

Να θυμίσουμε την απόπειρα Τσίπρα - Βαρουφάκη να δημιουργήσουν παράλληλο τραπεζικό σύστημα υπό κρατικό έλεγχο, το κλείσιμο των τραπεζών και την επιβολή capital controls το καλοκαίρι του 2015 με τεράστιο κόστος για το δημόσιο και τους μικρομετόχους, την αύξηση των κόκκινων δανείων και τη συρρίκνωση των καταθέσεων τον καιρό που κυβερνούσε, τη χορήγηση δανείων με αδιαφανείς διαδικασίες από την Τράπεζα Αττικής με τα περίφημα βοσκοτόπια, τα οποία επηρέασαν ακόμα και την ανάπτυξη του τόπου, και, βέβαια, έχουν πάρει τον δρόμο της δικαιοσύνης.

Θα πρέπει να πούμε ακόμα ότι οι διατάξεις για το Ταμείο Χρηματοπιστωτικής Σταθερότητας ήταν σε διαβούλευση από τις 29 Απριλίου και ο ΣΥΡΙΖΑ αποφάσισε τώρα τελευταία να αντιδράσει.

Όμως, ακόμα και τώρα σκοπίμως αποσιωπά ότι οι μεταβλητές αποδοχές που υπό αυστηρές προϋποθέσεις μπορεί να χορηγηθούν στις τράπεζες που ικανοποιούν τα κριτήρια από το 2023 και μετά δεν μπορούν να παρέχονται σε μετρητά, αλλά μόνο σε μετοχές ή άλλους αντίστοιχους τίτλους, συνδέοντας την αξία αυτών με την αξία της τράπεζας.

Κυρίες και κύριοι συνάδελφοι, οι τράπεζες γκρεμίστηκαν από την κυβέρνηση ΣΥΡΙΖΑ, ενώ τώρα έχουν τη δυνατότητα να γυρίσουν στην ευρωπαϊκή κανονικότητα. Οι καιροί που ο ΣΥΡΙΖΑ προωθούσε παράλληλο τραπεζικό σύστημα έχουν περάσει. Τα τελευταία δυόμισι χρόνια έχουν γίνει σημαντικά βήματα για να μπορέσει να σταθεροποιηθεί το τραπεζικό σύστημα στην Ελλάδα. Έχουν γίνει σημαντικά βήματα για μια συνεκτική πολιτική που θα στηρίζει την ελληνική κοινωνία και αυτό το νομοσχέδιο αποτελεί συνέχεια αυτής της πολιτικής.

Στο νομοσχέδιο που συζητάμε υπάρχουν διατάξεις που συμβάλλουν στο σχέδιο του Πρωθυπουργού Κυριάκου Μητσοτάκη, αλλά και του συνόλου της Κυβέρνησης για τη στήριξη της οικονομίας και τη διαμόρφωση προϋποθέσεων βιώσιμης ανάπτυξης, όπως η χορήγηση προσαυξημένης έκπτωσης για δαπάνες που αφορούν την πράσινη οικονομία, την ενέργεια και τον ψηφιακό μετασχηματισμό για τις επιχειρήσεις.

Με αυτή τη διάταξη προσαυξάνεται κατά 100% η έκπτωση για σκοπούς φορολογίας εισοδήματος των επιχειρηματικών δαπανών που αφορούν την πράσινη οικονομία, ενέργεια και ψηφιοποίηση, ένα νέο κίνητρο για δαπάνες που πραγματοποιούνται κατά τα τρία επόμενα φορολογικά έτη και αφορά αποκλειστικά μικρομεσαίες επιχειρήσεις.

Άραγε, η Αντιπολίτευση είναι αντίθετη σε αυτή την πολιτική; Είναι απέναντι σε μια προσπάθεια που θα στηρίξει τη συντριπτική πλειοψηφία των ελληνικών επιχειρήσεων; Μας έχει συνηθίσει, όμως, να είναι απέναντι σε κάθε μεταρρύθμιση που στηρίζει την κοινωνία, που στηρίζει την οικονομία.

Μια ακόμα διάταξη με θετικό πρόσημο είναι εκείνη με την οποία καθορίζεται ο ειδικός τρόπος προσδιορισμού της αξίας των ακινήτων, με την οποία ρυθμίζεται ο φόρος μεταβίβασης ενός ακινήτου σε περιοχή όπου έχει εκδοθεί απόφαση ανάθεσης σε πιστοποιημένους εκτιμητές. Στην περίπτωση αυτή, ο καθορισμός τιμών εκκίνησης θα υπολογίζεται με βάση τη δηλωθείσα από τον φορολογούμενο αξία. Με τον τρόπο αυτό ο πολίτης έχει την υποχρέωση εντός τριών μηνών από τη δημοσίευση της υπουργικής απόφασης των αντικειμενικών αξιών να προσκομίσει τροποποιητική δήλωση με βάση αυτές τις αξίες. Έτσι, δίνεται η δυνατότητα στους φορολογούμενους να φορολογηθούν βάσει ενός ρεαλιστικού πλαισίου με γνώμονα την ίση μεταχείριση.

Επιπλέον, αξίζει να αναφερθώ και στις διατάξεις που αφορούν στην αναμόρφωση του Κώδικα Είσπραξης Δημοσίων Εσόδων. Συγχρονίζεται το ρυθμιστικό πλαίσιο της προστασίας του οφειλέτη στα δεδομένα της σύγχρονης εποχής. Διαμορφώνεται βάσει των συνθηκών και των αναγκών του κάθε οφειλέτη, σύμφωνα πάντα και με τις πρόσφατες τροποποιήσεις που επήλθαν στο δίκαιο της αναγκαστικής εκτέλεσης.

Θα ήθελα, όμως, να αναφερθώ και σε δύο ακόμα σημαντικές ρυθμίσεις του παρόντος νομοσχεδίου με κοινωνικό πρόσημο, όπως η διάταξη με την οποία δίνεται η δυνατότητα τοποθέτησης μη μόνιμων κατασκευών στο έδαφος, προκειμένου να διευκολυνθεί η πρόσβαση ατόμων με ειδικές ανάγκες στους χώρους της όχθης, παρόχθιας ζώνης και σε άλλα σημεία, μια ρύθμιση που θα έπρεπε να έχει ληφθεί εδώ και χρόνια, καθώς δεν διευκολύνει μόνο τους συμπολίτες μας με ειδικές ανάγκες, αποτελεί και ένα ζωντανό παράδειγμα κοινωνικής δικαιοσύνης.

Τέλος, κυρίες και κύριοι συνάδελφοι, όσον αφορά τον ξεσηκωμό, τα κροκοδείλια δάκρυα του ΣΥΡΙΖΑ για τη «ΛΑΡΚΟ», πρέπει όλοι να θυμηθούμε πώς την παραδώσατε, κυρίες και κύριοι συνάδελφοι της Αξιωματικής Αντιπολίτευσης, ένα βήμα πριν από την κατάρρευση, που με βεβαιότητα θα οδηγούσε σε απώλεια θέσεων εργασίας, με μηδενικά ταμειακά διαθέσιμα το 2019, με συσσωρευμένες ζημιές και διαδοχικές ζημιογόνες χρήσεις, με την αρνητική καθαρή θέση της εταιρείας να έχει αυξηθεί από τα 160 εκατομμύρια ευρώ στις αρχές του 2015 σε 407 εκατομμύρια ευρώ στο τέλος του 2019, με ληξιπρόθεσμες οφειλές σε προμηθευτές, εργολάβους, τράπεζες, ασφαλιστικά ταμεία και άλλους να φτάνουν στα 500 εκατομμύρια ευρώ, με καταδίκη του ελληνικού δημοσίου για παράνομη κρατική χρηματοδότηση ύψους 136 εκατομμυρίων ευρώ, με τελευταίο δημοσιευμένο ισολογισμό το 2014, με απαρχαιωμένο εξοπλισμό και με σοβαρό έλλειμμα-συντήρηση περιβαλλοντικών όρων.

Έγινε προσπάθεια εξυγίανσης με διατήρηση των θέσεων εργασίας και τώρα αναζητείται στρατηγικός επενδυτής με σκοπό να διατηρηθούν όσο το δυνατόν περισσότερες θέσεις εργασίας, με παράλληλη πρόνοια για το σύνολο των εργαζομένων.

Να θυμίσουμε, επίσης, ότι σύμφωνα με δημοσιεύματα εκείνης της εποχής το 2019 διαπραγματευόσασταν τη μεταβίβαση της εταιρείας σε επιχειρηματίες από το Καζακστάν. Αρκετά πια, λοιπόν, με την υποκρισία, αρκετά πια με την προσπάθεια πολιτικής εκμετάλλευσης της αγωνίας των εργαζομένων. Οι θέσεις των εργαζομένων δεν προστατεύονται με τη διάλυση της εταιρείας. Χρειάζονται γενναίες αποφάσεις και καθαρά και ειλικρινή λόγια.

Σας καλώ, λοιπόν, να ψηφίσουμε το υπό συζήτηση σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Αρσένη, θέλετε να μιλήσετε για δύο λεπτά;

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Θα ξεκινήσω με τη «ΛΑΡΚΟ», αναφέροντας αυτή τη στιγμή λίγο τις λεπτομέρειες του εγκλήματος όσον αφορά λίγο το δικαστικό έγκλημα, κύριε Υπουργέ. Στις 21-3-2022 ασφαλιστικά μέτρα εργαζομένων εναντίον των απολύσεων, διαταγή του πρωτοδικείου υπέρ των ασφαλιστικών μέτρων. Στις 31 Μαρτίου κάνει η Ειδική Διαχείριση που εσείς διορίσατε αίτηση ανακοπής των ασφαλιστικών μέτρων, απορρίπτεται από το δικαστήριο. Στις 5-5-2022 και στις 6 Μαΐου έχουμε την εκδίκαση των ασφαλιστικών, όπου πάλι γίνεται αίτηση αναβολής από την Ειδική Διαχείριση. Ποιο είναι το αποτέλεσμα; Γίνεται αποδεκτή, γιατί λέει η Ειδική Διαχείριση ότι θα έρθει σε διαπραγμάτευση με τους εργαζόμενους, κάτι το οποίο δεν συμβαίνει και εσείς πριν τη νέα ημερομηνία, στις 17 του μήνα, φέρνετε αυτή την τροπολογία που απολύει στην ουσία τους εργαζόμενους.

Πήγατε, δηλαδή, στα δικαστήρια, τους είπατε «δώστε μας χρόνο, σας παρακαλούμε, μην εκδικάσετε την απόφαση, μην πάρετε την απόφαση για τα ασφαλιστικά μέτρα, για τη διαδικασία παγώματος των απολύσεων, θα κάτσουμε να κάνουμε διάλογο με τους εργαζόμενους» και εσείς φέρατε τροπολογία πριν βγει η δικαστική απόφαση.

Τόσο πολύ σέβεστε τη δικαιοσύνη, κύριε Υπουργέ! Τόσο πολύ εν κρυπτώ θέλετε να τα κάνετε όλα; Μπορείτε να κρυφτείτε και από τους πολίτες στη Φθιώτιδα;

Να θυμίσω πολύ απλά ότι είχα καταθέσει την επίκαιρη έγκαιρα για εσάς για να έρθετε να το συζητήσουμε το θέμα την Τετάρτη, επιλέξατε να έρθετε την Παρασκευή, που δεν μπορούσατε γιατί θα λείπατε στο εξωτερικό και τώρα φτάνουμε να το συζητάμε αύριο μετά τη σημερινή συζήτηση και την κατάθεση της τροπολογίας σας.

Για ποιον λόγο όλα αυτά εν κρυπτώ, κύριε Υπουργέ; Είναι κάποιο προσωπικό ζήτημα με τους εργαζόμενους; Για ποιον λόγο όλα αυτά εν κρυπτώ; Θα μας το εξηγήσετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ίδια στιγμή -και ολοκληρώνω, κύριε Πρόεδρε- που εντελώς φανερά δίνετε 10 εκατομμύρια στην «ELLINAIR», δίνετε 80% λιγότερο φόρο στις άμεσες μεταβιβάσεις στο «ΕΛΛΗΝΙΚΟ», που πλέον από μεγάλο project γίνεται real estate που πουλάει οικόπεδα και ούτω καθεξής, δηλαδή στις εξυπηρετήσεις προς τους μεγάλους μια χαρά όλα ολοφάνερα. Μόνο όταν απολύετε χίλιους εργαζόμενους, οι διαδικασίες γίνονται παρακάμπτοντας όλες τις νομικές οδούς, εμπαίζοντας τη δικαιοσύνη ξανά και ξανά.

Σας καλούμε έστω αυτή τη στιγμή να αποσύρετε την τροπολογία σας. Αφήστε το θέμα να δικαστεί στα δικαστήρια! Γιατί δεν το κάνετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Συντυχάκη, έχετε τον λόγο.

Γιατί ανεβαίνετε πάνω στο Βήμα, κύριε συνάδελφε;

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας πω, κύριε Πρόεδρε.

Σε σχέση με τον χρόνο που δίνετε για τις δευτερολογίες, πρέπει να σταματήσει αυτό το παραμύθι. Με ιδιαίτερη πίεση δώδεκα η ώρα το μεσημέρι να ξεκινήσει ένα νομοσχέδιο, με μία τροπολογία που κατατέθηκε Παρασκευή βράδυ, με το μαχαίρι στον λαιμό στους εισηγητές, να δίνετε άπλετο χρόνο στον Υπουργό, σαράντα πέντε λεπτά -όχι εσείς, συνολικά το Προεδρείο- και να φτάνουμε στις δώδεκα, στη μία τη νύχτα και να μας λέτε «δύο λεπτά δευτερολογία», είναι δυνατόν;

Στου κουφού την πόρτα, λοιπόν, όσο θέλεις βρόντα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πόσο χρόνο θέλετε, κύριε Συντυχάκη;

**ΕΜΜΑΝΟΥΗΛ ΣΥΝΤΥΧΑΚΗΣ:** Αντιλαμβάνεστε ότι ένας εισηγητής με δύο τροπολογίες που η κάθε μία περιλαμβάνει από επτά άρθρα, με όσα ειπώθηκαν και τα λοιπά, καταλαβαίνετε ότι είναι σαν να τον κοροϊδεύετε, σαν να του δίνετε τυπικά δύο λεπτά, ίσα ίσα για να πείτε ότι του δώσατε χρόνο για δευτερολογία. Δεν πάει, όμως, έτσι. Και επαναλαμβάνω, δεν απευθύνομαι σε σας προσωπικά, συνολικά πρέπει να αντιμετωπισθεί αυτό το ζήτημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, εδώ είμαστε από το πρωί!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, πείτε μου πόσο χρόνο θέλετε. Εγώ –είδατε- στον Κοινοβουλευτικό Εκπρόσωπο έδωσα τον διπλάσιο χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς, δεν είναι προσωπικό το ζήτημα και δεν θα λυθεί με μία δική μου πρόταση.

Εν πάση περιπτώσει, ενώ υπάρχει απαίτηση του συνόλου των εργαζομένων, του συνόλου των συνδικαλιστικών φορέων, να αποσυρθεί η τροπολογία του αίσχους για τη «ΛΑΡΚΟ», η Κυβέρνηση με πρωτοφανή κυνισμό καταδικάζει σε αφανισμό εκατοντάδες εργαζόμενους. Είστε πραγματικά αδίστακτοι. Δεν μπορεί διαφορετικά να εξηγηθεί μετά από όσα ακούσατε, με τα επιχειρήματα που καταθέσαμε σε τούτη εδώ την Αίθουσα, με βάση τους αγώνες που έχουν κάνει οι ίδιοι οι εργαζόμενοι που αποδεικνύει ότι θέλετε διά πυρός και σιδήρου να υπηρετήσετε το μεγάλο κεφάλαιο και σε βάρος της πραγματικής ανάπτυξης προς όφελος των λαϊκών συμφερόντων. Πολύ φοβόμαστε ότι την τύχη της «ΛΑΡΚΟ» θα έχουν κι άλλες επιχειρήσεις.

Ο κ. Σταϊκούρας αφιέρωσε πάρα πολύ χρόνο στις ομιλίες του για τους εργαζόμενους της ΕΑΒ, λέγοντας ανακρίβειες, αλλά θα έλεγα με ιδιαίτερη μαεστρία. Ας πούμε όμως την αλήθεια. Ως κυβερνήσεις όλοι σας απορρίψατε επίμονα τις προτάσεις των εργαζομένων για την υπογραφή μιας συλλογικής σύμβασης που θα ικανοποιεί ως έναν βαθμό τις ανάγκες των εργαζομένων. Τώρα μας λέτε ότι έχετε υλοποιήσει τις τρεις δεσμεύσεις που αναλάβατε προς τους εργαζόμενους, δηλαδή το θέμα της καταβολής ειδικού κινήτρου παραγωγικότητας, τις συλλογικές συμβάσεις εργασίας έως το 2024 και τις προσλήψεις τετρακοσίων είκοσι επτά εργαζομένων μέσα στο 2021 και έπονται και άλλες προσλήψεις, όπως λέτε.

Για να το δούμε όμως. Κατ’ αρχάς, για το κίνητρο παραγωγικότητας προκύπτει το ερώτημα γιατί χρειάζεται το κίνητρο παραγωγικότητας. Πείτε μου γιατί χρειάζεται. Υπάρχει πρόβλημα; Δηλαδή, υπάρχει η άποψη ότι οι εργαζόμενοι δεν εργάζονται ή δεν αποδίδουν λόγω έλλειψης κινήτρου; Είναι, δηλαδή, όλα τα υπόλοιπα λυμένα και λείπει αυτό; Αυτό είναι που λείπει από την επιχείρηση; Δηλαδή, ένας νεοεισερχόμενος εργαζόμενος, για παράδειγμα τεχνολογικής εκπαίδευσης, αυτή τη στιγμή αμείβεται με 760 ευρώ καθαρά –βάλτε και το επίδομα επικινδυνότητας που δεν είναι ενιαίο για όλους τους εργαζόμενους- και εξελίσσεται και μισθολογικά κάθε δύο χρόνια, σε μια περίοδο που οι αυξήσεις σε είδη πλατιάς κατανάλωσης είναι καθημερινό φαινόμενο. Οι δε ΙΕ και ΔΕ είναι σε ακόμα χειρότερη μοίρα με 200 ευρώ λιγότερο αρχικό μισθό και εξέλιξη κάθε τρία χρόνια. Και εδώ επιχειρείτε αλχημεία. Βαφτίζετε ως κίνητρο παραγωγικότητας μία απόλυτα αναγκαία αύξηση του μισθού των εργαζομένων. Δηλαδή, τον μισθό των εργαζομένων τον βαφτίζετε ως κίνητρο παραγωγικότητας με όρους και προϋποθέσεις που καθιστούν αβέβαιη την καταβολή και το ύψος του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα για μια ακόμη φορά δίνετε αβέβαιες υποσχέσεις με στόχο την καλλιέργεια στάσης αναμονής από τους εργαζόμενους και την ανακοπή αντιδράσεων.

Ας πούμε για τις συλλογικές συμβάσεις εργασίας. Η συλλογική σύμβαση εργασίας που εγκρίθηκε και τόσο πολύ διαφημίζατε και στην επιτροπή και σήμερα εδώ, δεν προβλέπει καμμία αύξηση μισθού. Δεν λύνει, δηλαδή, το χρόνιο πρόβλημα της εργασίας ορισμένου χρόνου σε ανάγκες και υποχρεώσεις της ΕΑΒ που δεν τελειώνουν και ποτέ. Όλα τα άρθρα που περιλάμβαναν θετικά στοιχεία διαγράφηκαν με το επιχείρημα ότι προσκρούουν στις μνημονιακές διατάξεις του ενιαίου μισθολογίου. Ακόμα και οι μη μισθολογικές αυξήσεις που προβάλατε έχουν το χαρακτηριστικό «έως», δηλαδή έως 3 ευρώ διατακτική σίτισης, έως 200 ευρώ διατακτική Χριστούγεννα και Πάσχα. Ούτε και αυτό, δηλαδή, είναι σίγουρο.

Η συλλογική σύμβαση, κύριε Υπουργέ, έτυχε «αποδοχής» -σε πολλά εισαγωγικά- από τους εργαζόμενους υπό την απειλή από πλευράς διοίκησης, δηλαδή της Κυβέρνησης, της λήξης της προηγούμενης και άρα τεμαχισμού παροχής των ήδη κεκτημένων. Να υπενθυμίσουμε ότι η προηγούμενη άκυρη συλλογική σύμβαση επί κυβέρνησης ΣΥΡΙΖΑ - ΑΝΕΛ εγκρίθηκε από τη Διοίκηση της ΕΑΒ και ο τότε Υπουργός Οικονομικών στη συνέχεια διέγραφε άρθρα με στυλό, καταργούσε προηγούμενα κεκτημένα με το «έτσι θέλω». Δηλαδή, με λίγα λόγια, όλοι σας ψηφίσατε μνημόνια, κόψατε τους μισθούς και τώρα πανηγυρίζετε ότι βρήκατε τρόπο να μετριάσετε τις περικοπές με το «ίσως» και με το «υπό προϋποθέσεις» και πάει λέγοντας.

Αναφορικά με τις προσλήψεις των εργαζομένων, οι προσλήψεις ανήλθαν σε μόλις τετρακόσιες είκοσι επτά, όπως είπατε. Πόσο είναι το «τετρακόσια είκοσι επτά»; Είναι το 59% των προκηρυγμένων θέσεων, με την τραγελαφική κατάσταση προσληφθέντες να παραιτούνται ακόμη και δύο εβδομάδες μετά την πρόσληψη και πολλοί νεοπροσληφθέντες να προέρχονται από παραιτήσεις εργαζομένων άλλων πόστων οι οποίοι πλησίαζαν στο τέλος του ορίου της πενταετίας.

Υπάρχουν και πολλά άλλα ζητήματα, όπως το θέμα των εκατόν πενήντα προσλήψεων υπαλλήλων. Δηλαδή, από την ΕΑΒ λείπουν εκατόν πενήντα υπάλληλοι; Τόσοι λείπουν από την ΕΑΒ; Πρέπει να μας πείτε.

Αν, λοιπόν, το Υπουργείο Οικονομικών –και η Κυβέρνηση- ήταν ευαίσθητο για τα εργασιακά, θα έπρεπε να μετατρέψει τις συμβάσεις των εκατοντάδων εργαζομένων σε συμβάσεις αορίστου χρόνου, να απορροφήσει τους εργολαβικούς εργαζόμενους σε διοίκηση, καθαριότητα και εστιατόριο και να κόψει κάθε παράδοση εργασιών σε εργολαβικές εταιρείες, όπως και πολλά άλλα τα οποία δεν προλαβαίνω να τα πω.

Εν πάση περιπτώσει, να λέτε την αλήθεια, γιατί έτσι έχουν τα πράγματα, κύριε Υπουργέ και να μην παρουσιάζετε το μαύρο άσπρο.

Αναφορικά με τις τροπολογίες, τις καταψηφίζουμε προφανώς και τις δύο. Στην πρώτη βαραίνει το θέμα της «ΛΑΡΚΟ», αλλά υπάρχουν και άλλες που θα μπορούσαμε να πούμε «παρών» ή να πούμε ακόμα και «ναι» σε κάποιες άλλες.

Στη δεύτερη βαραίνει το ζήτημα του άρθρου 6 που αφορά την αποζημίωση μετακινούμενου ιατρικού και νοσηλευτικού προσωπικού σε συγκεκριμένες δομές υγείας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Αντωνίου έχει τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, στην πρωτομιλία μου ανέφερα ότι η Κυβέρνηση του κ. Μητσοτάκη πανηγυρίζει εδώ και καιρό για το επερχόμενο τέλος της ενισχυμένης εποπτείας, τη στιγμή που σχεδόν σε κάθε νομοσχέδιο όχι απλά συνεχίζει, αλλά επεκτείνει τις μνημονιακές πολιτικές. Οι διατάξεις που διασφαλίζουν το ξεπούλημα της δημόσιας περιουσίας από το Ταμείο Χρηματοπιστωτικής Σταθερότητας είναι ένα χαρακτηριστικό παράδειγμα, αλλά και η νυχτερινή τροπολογία 1331/196 για τη «ΛΑΡΚΟ» είναι ένα εξίσου εξόφθαλμο παράδειγμα.

Η Νέα Δημοκρατία βάζει στην πράξη λουκέτο οριστικά στη «ΛΑΡΚΟ» με την απόλυση των εργαζομένων της από τον ειδικό διαχειριστή. Βάζει, δηλαδή, λουκέτο σε μια επιχείρηση που λειτουργούσε και παρήγαγε μέσα στην εποχή των μνημονίων. Και μέσα στην προεκλογική περίοδο, ο ειδικός διαχειριστής θα προσλαμβάνει με μηνιαίες ή διμηνιαίες συμβάσεις τους αρεστούς της Νέας Δημοκρατίας.

Η Νέα Δημοκρατία, λοιπόν, συνεχίζει να είναι ταυτόχρονα αμετανόητος φορέας της νεοφιλελεύθερης αντίληψης που επικράτησε την περίοδο των μνημονίων, αλλά ταυτόχρονα και της βαθιάς δεξιάς πελατειακής αντίληψης που μας οδήγησε σε αυτά ακριβώς τα μνημόνια λόγω της οικονομικής κρίσης. Και φυσικά είναι ξεκάθαρο ότι το «Μαξίμου Α.Ε.» είναι ο ντίλερ των μεγάλων συμφερόντων, των συμφερόντων που θα αγοράσουν τις μετοχές των τραπεζών που διακρατά το Ταμείο Χρηματοπιστωτικής Σταθερότητας, των συμφερόντων που θα κερδοσκοπήσουν από τα περιουσιακά στοιχεία της «ΛΑΡΚΟ», των μετόχων της «ELLINAIR», μιας εταιρείας χωρίς πλέον πτητικό έργο για την οποία θεσπίζεται η χορήγηση της οικονομικής ενίσχυσής της, όπως στην περίπτωση της αντίστοιχης ενίσχυσης στην «AEGEAN», χωρίς σοβαρές ρήτρες και δικαιώματα για το δημόσιο, όπως έγινε σε αντίστοιχες ενισχύσεις σε άλλες ευρωπαϊκές χώρες και χωρίς καμμία σοβαρή τεκμηρίωση για να ενημερωθεί η Βουλή για το εύλογο του ύψους της ενίσχυσης.

Και εδώ, κύριε Υπουργέ, υπάρχουν πολλά ερωτηματικά γιατί υπάρχουν και άλλες εταιρείες –τουλάχιστον δέκα, απ’ όσο εμείς γνωρίζουμε- που έχουν ζητήσει από το Υπουργείο αντίστοιχη στήριξη γι’ αυτά τα δύσκολα χρόνια της πανδημίας, αλλά δεν έχουν πάρει καμμία απάντηση και βλέπουμε μια επιλεκτική επιλογή συγκεκριμένων εταιρειών.

Πάμε στην τροπολογία 1332/197. Οι περισσότερες διατάξεις είναι θετικές. Ωστόσο δεν μπορούμε παρά να κάνουμε μερικές παρατηρήσεις για το άρθρο 1 της τροπολογίας. Δύο μήνες μετά τη θεσμοθέτηση της δήθεν fast track διαδικασίας έκδοσης των συντάξεων και αφού η ηγεσία του Υπουργείου υποσχόταν ότι τον Ιούνιο του 2022 θα έχουν εκμηδενιστεί οι εκκρεμείς αιτήσεις κύριων συντάξεων, θυμήθηκαν ότι οι διατάξεις χρειάζονται λίφτινγκ.

Γιατί; Για να δικαιολογήσουν την άτυπη δίμηνη παράταση που πήραν από την Ευρωπαϊκή Επιτροπή. Μέχρι πότε; Μέχρι την επόμενη φορά. Στην πραγματικότητα η κατάσταση με τις εκκρεμείς συντάξεις εξακολουθεί να είναι δραματική, παρά τις επικοινωνιακές φιέστες του Υπουργείου Εργασίας

Ενδεικτικά εξήντα χιλιάδες συνταξιούχοι με παράλληλη ασφάλιση, μηχανικοί, δικηγόροι και γιατροί του δημοσίου ασφαλισμένοι παράλληλα σε ΙΚΑ και ΟΑΕΕ, χιλιάδες ασφαλισμένοι με υπαγωγή στα βαρέα δεν έχουν λάβει την προσαύξηση της σύνταξης που δικαιούνται και όλοι αυτοί περιμένουν έως και έξι χρόνια να εκδοθεί το ορθό ποσό της σύνταξής τους. Λογισμικά για την προαιρετική ασφάλιση και τις διεθνείς συντάξεις δεν υπάρχουν, ενώ ο επανυπολογισμός χιλιάδων συντάξεων είναι λανθασμένος. Επιτελικό χάος.

Και μιας και μιλάμε για χάος θα αναφερθώ και στο θέμα του μητρώου τελικών δικαιούχων. Επειδή για τα θέματα του ξεπλύματος του μαύρου χρήματος δεν δουλεύετε μεθοδικά, αλλά σπασμωδικά, επιλέγετε να θεσπίζετε εξοντωτικά πρόστιμα, για παράδειγμα έως και 10 χιλιάδες ευρώ σε έναν πολιτιστικό σύλλογο επειδή έχασε την προθεσμία για την ενημέρωση αλλαγής του προέδρου του, λες και είναι offshore και ενώ είχατε τόσο χρόνο από τη θεσμοθέτηση και λειτουργία του μητρώου τελικών δικαιούχων αντί να κάνετε το αυτονόητο που είναι η διασύνδεσή του με το ΓΕΜΗ και την ΑΑΔΕ όπως προτείνει και το οικονομικό επιμελητήριο. Ιδού πεδίο δόξης λαμπρό για το ψηφιακό επιτελικό κράτος, που δεν πρέπει να επιβαρύνει και να απαξιώνει τους λογιστές στους οποίους μάλιστα ο Υφυπουργός, κ. Τσακίρης τους απαξίωσε με σκαιότατο τρόπο, σύμφωνα με δημοσιεύματα, προτείνοντας σε κλειστή εκδήλωση επιχειρηματίες να απολύσουν τους λογιστές τους για τα λάθη τους στους φακέλους προς την επιστρεπτέα προκαταβολή και το ΕΣΠΑ, πεδία στα οποία οι παλινωδίες και οι ελλείψεις της Κυβέρνησης έχουν τρελάνει τους επαγγελματίες του κλάδου.

Για τις διατάξεις του μητρώου, αλλά και τις απαράδεκτες δηλώσεις Τσακίρη καταθέτω στα Πρακτικά της Βουλής τις επιστολές και την απάντηση της Προοδευτικής Δημοκρατικής Συνεργασίας Οικονομολόγων.

(Στο σημείο αυτό η Βουλευτής κ. Αντωνία (Τόνια) Αντωνίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι της Κυβέρνησης, δεν θα συνεχίζετε να μετακυλίετε για πολύ το επιτελικό χάος σας σε πολίτες και επαγγελματίες. Το χάος σας θα σταματήσει πολύ σύντομα γιατί θα έρθουν οι εκλογές και πολύ απλά θα ηττηθείτε γιατί ο λαός έχει αντιληφθεί ότι οι πολιτικές σας τους οδηγούν σε φτωχοποίηση και σε φοβερά αδιέξοδα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Σαρακιώτης.

Ακολουθούν ο κ. Κεφαλογιάννης, ο κύριος Υφυπουργός και κλείνουμε με τον κύριο Υπουργό.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Πριν μπω στο θέμα της τροπολογίας για τη «ΛΑΡΚΟ», δύο ερωτήματα τα οποία δεν απαντήθηκαν προς τον κύριο Υπουργό.

Αναφέρει διαρκώς ότι πιστεύουμε σε ένα τραπεζικό σύστημα βιώσιμο και υγιές. Θα ήθελα να μας απαντήσει πώς συμβάλλει το κόμμα του, η Νέα Δημοκρατία χρωστώντας 400 εκατομμύρια ευρώ στο να είναι υγιές το τραπεζικό σύστημα. Το ότι θα πλησιάσει του χρόνου στο μισό δισεκατομμύριο ευρώ βοηθάει τη βιωσιμότητα του τραπεζικού συστήματος;

Και μια δεύτερη ερώτηση: Ο κ. Πατέλης είπε ότι πήγαν να σας κοροϊδέψουν οι τραπεζίτες. Ο κ. Ράπανος είπε ότι δεν έγινε τίποτα εν κρυπτώ. Ποιος λέει ψέματα, ποιος ήρθε στην επιτροπή της Βουλής; Ο κ. Ράπανος να μας κοροϊδέψει ή ο κ. Πατέλης στη συνέντευξή του έλεγε ψέματα; Θα ήταν καλό το Υπουργείο Οικονομικών να μας διευκρινίσει ποιος εκ των δύο ψεύδεται.

Για τη «ΛΑΡΚΟ» επειδή ούτε λίγο ούτε πολύ ακούσαμε και από συναδέλφους από άλλες περιοχές που δεν γνωρίζουν το θέμα, ότι ο ΣΥΡΙΖΑ χρεοκόπησε τη «ΛΑΡΚΟ». Ισολογισμός του 2008: 116 εκατομμύρια οι ζημιές της «ΛΑΡΚΟ». Δεν κυβερνούσε μάλλον ο ΣΥΡΙΖΑ το 2008. Ισολογισμός του 2009: ζημίες, μόλις 105 εκατομμύρια ευρώ. Ούτε τότε απ’ όσο θυμάμαι κυβερνούσε ο ΣΥΡΙΖΑ. Ισολογισμός του 2012: ζημιές, μόλις 34 εκατομμύρια. Ισολογισμός του 2013: ζημιές, μόλις 76 εκατομμύρια η «ΛΑΡΚΟ». Ισολογισμός του 2014: 28 εκατομμύρια ευρώ. Κατά τα άλλα ευθύνεται ο ΣΥΡΙΖΑ για τη χρεοκοπία της «ΛΑΡΚΟ».

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μετά;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το 2016; Το 2017; Το 2018; Το 2019;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα ξέρουμε τα χρόνια, κύριε Βεσυρόπουλε. Θα τα πείτε μετά εσείς.

**ΙΩΑΝΝΗΣ ΣΑΡΑΚΙΩΤΗΣ:** Να δούμε ένα άλλο διάγραμμα. Μείωση των δαπανών μισθοδοσίας των εργαζομένων μετά την τροπολογία, 40%. Βλέπουμε όμως τα έξοδα της διοίκησης ενώ το 2015 ήταν 6 εκατομμύρια, το 2018 ήταν 5,600, το 2019 ήταν 5,18 πώς εκτοξεύτηκαν το 2021 στα 7 εκατομμύρια ευρώ; Μειώνετε τους μισθούς των εργαζομένων και στην Αθήνα τα έξοδα της διοίκησης αυξάνονται. Πώς το καταφέρατε αυτό;

Να δούμε τι συνέβη με την παραγωγική διαδικασία. Το 2016, δεκαεπτά χιλιάδες τόνοι, το 2017, δεκαέξι χιλιάδες επτακόσιοι τόνοι, το 2018, δεκαπέντε χιλιάδες επτακόσιοι είκοσι τόνοι, το 2020 μόλις έξι χιλιάδες τόνοι, το 2021 μόλις τέσσερις χιλιάδες τόνοι και το 2022, το πρώτο πεντάμηνο, μόλις χίλιοι ογδόντα οκτώ τόνοι, γιατί ούτε λίγο ούτε πολύ μας είπατε ότι η εταιρεία συνεχίζει και λειτουργεί. Και να δούμε τώρα πώς είναι δυνατόν όταν η εταιρεία δεν παρήγαγε, δεν είχε υψηλή τιμή το νικέλιο, παρήγαγε αρκετά, συνέχιζε, κατάφερνε να πληρώσει τους μισθούς των εργαζομένων, δημιουργούσε και οφειλές βεβαίως. Με τις τιμές στα 8 χιλιάδες ευρώ τον τόνο, δεν νομίζω να μπορούσε κάποιος όταν το κόστος παραγωγής ήταν 15 χιλιάδες να μη δημιουργεί ζημιές. Αλλά να δούμε τώρα: πρώτος μήνας του 2022, 19 χιλιάδες ο τόνος, Φλεβάρης, 21 χιλιάδες και έχει ξεπεράσει τις 30 χιλιάδες τον Μάρτη και τον Απρίλη. Όσο αυξάνεται η τιμή, τόσο μειώνεται η παραγωγή. Αυτό είναι κάτι πρωτοφανές. Μόνο στη Νέα Δημοκρατία θα μπορούσε να συμβεί κάτι τέτοιο, δηλαδή να αυξάνεται η τιμή και να μειώνεται η παραγωγή.

Τώρα προς τους συναδέλφους που άκουσα από άλλες περιοχές, που εξύμνησαν και εξυμνούν τη διάσωση, την απάντηση νομίζω την έδωσαν οι Βουλευτές της Νέας Δημοκρατίας από τη Φθιώτιδα, από την Εύβοια, από τη Λειβαδιά που δεν εμφανίστηκε κανένας σήμερα εδώ, να υπερασπιστεί αυτό το τρομερό σχέδιο. Μάλλον δεν ξέρουν. Μάλλον έχουν πάει στις περιοχές τους και πανηγυρίζουν εκεί μαζί με τους εργαζόμενους της εταιρείας.

Και μια απάντηση. Με τι κριτήρια θα γίνουν οι προσλήψεις, κύριε Υπουργέ τον Αύγουστο; Θα απολύσει όλους τους εργαζόμενους ο διαχειριστής καθώς σώζετε την εταιρεία. Με τι κριτήρια θα γίνουν οι προσλήψεις;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όλοι.

**ΙΩΑΝΝΗΣ ΣΑΡΑΚΙΩΤΗΣ:** Όλοι; Δίμηνα και τρίμηνα; Ωραία. Να το δούμε.

Επίσης, ο κ. Σκρέκας δεν είναι συναρμόδιος Υπουργός; Έχει κάποιο πρόβλημα; Είναι με COVID; Γιατί δεν έχει εμφανιστεί καθόλου σήμερα εδώ; Όποτε έχουμε μια συζήτηση για τη «ΛΑΡΚΟ», ο Υπουργός Ενέργειας δεν ξέρω τι παθαίνει, αλλά απουσιάζει.

Κλείνοντας, ένα θέμα το οποίο ανέφεραν και αρκετοί συνάδελφοι -το αναφέρατε και εσείς, κύριε Υπουργέ- για την απόφαση του δικαστηρίου. Το να κατηγορείτε τον ΣΥΡΙΖΑ για την απόφαση του δικαστηρίου που εκδόθηκε το 2014 και να μας λέτε ότι η οριστική απόφαση βγήκε το 2017, σε ποια απόφαση βασιζόταν; Αποφασιζόταν το 2014. Ήταν η χρονική περίοδος το 2008, το 2009, το 2010, το 2011 και το 2012 η οποία περιελάμβανε την καταδίκη της χώρας μας ή περιελάμβανε μια περίοδο από 2015, το 2016 και μετά; Γιατί ακούσαμε και αυτό, ότι φταίει ο ΣΥΡΙΖΑ για την καταδίκη της «ΛΑΡΚΟ», για τα 136 εκατομμύρια ευρώ. Άκουσα και το επιχείρημα -το έχετε επαναλάβει πολλές φορές- «καμμία κυβέρνηση δεν έδωσε ούτε 1 ευρώ, μόνο εμείς δώσαμε». Μα, καλά η καταδίκη από το Ευρωπαϊκό Δικαστήριο δεν ήταν επειδή έδινε το δημόσιο χρήματα στη «ΛΑΡΚΟ»; Γι’ αυτό ήταν. Ενισχύσεις. Τιμωρήθηκε η εταιρεία και το δημόσιο επειδή έδινε τα προηγούμενα χρόνια, το 2009, το 2009, το 2010 χρήματα στη «ΛΑΡΚΟ». Και έρχεστε να μας πείτε ότι καμμία κυβέρνηση τα προηγούμενα χρόνια -είναι επιχείρημα αυτό;- δεν έδωσε κρατικές ενισχύσεις.; Μα, αυτό έβαλε τη θηλιά στο λαιμό της εταιρείας.

Κλείνοντας, περιμέναμε να δούμε πάρα πολλά στο θέμα της «ΛΑΡΚΟ» από τη Νέα Δημοκρατία. Δεν περιμέναμε όμως την ίδια μέρα στην οποία θα ψηφίζατε και θα αγωνιούσατε τόσο πολύ για τα μπόνους των τραπεζιτών, την ίδια μέρα να φέρετε την ίδια την απόλυση όλων των εργαζομένων της εταιρείας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεφαλογιάννη, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρία και κύριοι συνάδελφοι, θα ξεκινήσω με κάποια διαδικαστικά ζητήματα, γιατί άκουσα προηγουμένως τον εισηγητή από το Κομμουνιστικό Κόμμα να διαμαρτύρεται για τον χρόνο ομιλίας. Θέλω να θυμίσω, πρώτον, ότι και ο ίδιος υπερέβη τα λεπτά της πρωτομιλίας του και βεβαίως και ο Γενικός Γραμματέας, ο κ. Κουτσούμπας, είχε άπλετο χρόνο να μιλήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Στα δεκατέσσερα λεπτά σταμάτησα. Κάνετε λάθος.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Δώδεκα λεπτά είναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Μπορώ να σας ότι για πρώτη φορά σταμάτησα στα δεκατέσσερα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Και ο κ. Κουτσούμπας είχε άπλετο χρόνο και ο κ. Καραθανασόπουλος, ο Εκπρόσωπος του Κομμουνιστικού Κόμματος υπερέβη τον χρόνο του. Εάν μέτρησα καλά, μίλησε δεκαοκτώ λεπτά, ενώ έπρεπε να μιλήσει τα μισά. Το λέω αυτό, γιατί καμμιά φορά δημιουργούνται εντυπώσεις και καλό είναι τουλάχιστον να υπάρχει η αλήθεια σε αυτή την Αίθουσα.

Όσον αφορά την τροπολογία για την οποία έγινε πάρα πολύς λόγος, κατ’ αρχάς, να θυμίσω σε όλους τους συναδέλφους ότι είναι μια τροπολογία η οποία κατατέθηκε εμπροθέσμως. Είναι από τις περιπτώσεις, στις οποίες τηρήθηκε κατά γράμμα ο Κανονισμός και συγκεκριμένα το άρθρο 87 παράγραφος 2. Αυτό το οποίο θέλω να πω είναι ότι ενώ είδαμε ότι υπήρχαν πολύωρες συνεδριάσεις στις τέσσερις συνεδριάσεις της Επιτροπής Οικονομικών, όπως και σήμερα που έχουμε υπερβεί τις δώδεκα ώρες συνεδρίασης, οι έντεκα ώρες από αυτές αφιερώθηκαν στο ζήτημα της «ΛΑΡΚΟ». Και το αναφέρω, διότι αυτό στην ουσία υποκρύπτει ένα πράγμα, ότι όλες οι υπόλοιπες διατάξεις του νομοσχεδίου, όπως τουλάχιστον διεφάνη τόσο στις επιτροπές όσο και κατά τη συζήτηση των φορέων αλλά φαίνεται και στην Ολομέλεια, προφανώς έτυχαν της σιωπηρής αποδοχής τουλάχιστον της πλειοψηφίας των πτερύγων της Βουλής. Γιατί, κυρίες και κύριοι συνάδελφοι, νομίζω ότι αυτό είναι πολύ σημαντικό, όταν εδώ πέρα βρισκόμαστε σε μια πολύωρη διαδικασία, δωδεκάωρη σχεδόν, και εξαντλείται σχεδόν το ζήτημα αυτό, πλην ελαχίστων περιπτώσεων, στο ζήτημα της «ΛΑΡΚΟ». Βεβαίως, είναι ένα πολύ σημαντικό ζήτημα, δεν θα πω εγώ ότι δεν είναι σημαντικό. Όμως, όταν έχουμε ένα νομοσχέδιο το οποίο έχει εκατόν επτά άρθρα και εμείς στην ουσία ως Σώμα αναλωνόμαστε τις έντεκα από τις δώδεκα ώρες σε ένα μόνο ζήτημα, απ’ αυτό τουλάχιστον υποδηλώνεται ότι υπάρχει αυτή η αποδοχή. Νομίζω ότι αυτό αποτελεί μια πολύ μεγάλη επιτυχία του Υπουργείου Οικονομικών, το γεγονός δηλαδή ότι η συντριπτική πλειοψηφία των άρθρων, ασχέτως του τι θα γίνει στην ψηφοφορία, έτυχε της αποδοχής και των φορέων κατά τη συζήτηση των επιτροπών αλλά και του συνόλου των πτερύγων της Βουλής.

Με αυτές, λοιπόν, τις σκέψεις, κυρία και κύριοι συνάδελφοι, κύριε Πρόεδρε, νομίζω ότι μέσα από τη σημερινή συζήτηση αλλά και από τη συζήτηση που διεξήχθη στις Επιτροπές Οικονομικών της προηγούμενης εβδομάδας φαίνεται ότι η βασική στόχευση του Υπουργείου Οικονομικών, δηλαδή ο εκσυγχρονισμός του πλαισίου όσον αφορά τόσο το Ταμείο Χρηματοπιστωτικής Σταθερότητας, τον ΟΔΔΗΧ, το Συνεγγυητικό, όσο και οι λοιπές διατάξεις τις οποίες έφερε το σχέδιο νόμου είχαν επιτυχή κατάληξη, είχαν τη σωστή στόχευση και γι’ αυτό τον λόγο -επαναλαμβάνω για άλλη μια φορά- δεν έτυχαν κάποιων σοβαρών αντιρρήσεων τόσο βεβαίως από τη Συμπολίτευση όσο και από τα κόμματα της Αντιπολίτευσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μη χάσουμε ένα λεπτό για το τι είναι. Πείτε το απευθείας, για να τελειώνουμε.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Βεβαίως και θα το πω, κύριε Πρόεδρε.

Κατ’ αρχάς, δεν υπερέβην τα δεκαπέντε λεπτά στην τοποθέτησή μου. Είναι μάλλον από τις σπάνιες φορές που δεν υπερέβην τα δεκαπέντε λεπτά, μίλησα δεκατέσσερα λεπτά και κάτι. Αυτός είναι ο χρόνος.

Εγώ, όμως, έθεσα ένα γενικότερο ζήτημα και νομίζω ότι δεν πρέπει να το παραβλέψουμε. Ποιο είναι το γενικότερο ζήτημα; Ξεκινά ένα νομοσχέδιο στις δώδεκα το μεσημέρι, η Κυβέρνηση δεν έχει ακόμα ξεδιπλώσει τα χαρτιά της σε σχέση με την τροπολογία για τη «ΛΑΡΚΟ», στα «μουλωχτά» την έφερε…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Την Παρασκευή κατατέθηκε.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρασκευή βράδυ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Την Παρασκευή κατατέθηκε εμπροθέσμως.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρασκευή βράδυ καταθέσατε την τροπολογία.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όπως προβλέπεται. Διαβάστε τον Κανονισμό. Είναι τέσσερις μέρες πριν τη συζήτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου, σας παρακαλώ.

Είχε ήδη προσδιοριστεί ότι η Ολομέλεια γι’ αυτό το νομοσχέδιο ξεκινά στις δώδεκα το μεσημέρι. Και είχε προσδιοριστεί, πριν ξεδιπλώσετε τα χαρτιά σας για την τροπολογία σχετικά με τη «ΛΑΡΚΟ». Αυτό τι σημαίνει; Σημαίνει ότι μια τροπολογία τέτοια επιμηκύνει τον χρόνο της Ολομέλειας, εξ ου και το γεγονός ότι είχαμε πενήντα δύο ομιλίες σήμερα. Κάποιοι φυσικά βγήκαν, αλλά μέσα σε δώδεκα ώρες μπορούν να συμπτυχθούν όλα αυτά; Αποδείχθηκε, εν τοις πράγμασι, ότι τελικά οι εισηγητές δεν μπορούν να δευτερολογήσουν μέσα σε δυο λεπτά, προφανώς θέλουν περισσότερο χρόνο.

Άρα, λοιπόν, αποδίδουμε τα του Καίσαρος τω Καίσαρι. Προς τιμήν του, ο Γενικός Γραμματέας του ΚΚΕ ήταν ο μόνος Πρόεδρος Κοινοβουλευτικής Ομάδας που ήρθε και τοποθετήθηκε σήμερα για το ζήτημα της «ΛΑΡΚΟ».

**ΙΩΑΝΝΗΣ ΚΕΦΑΛΟΓΙΑΝΝΗΣ:** Και ο κ. Βαρουφάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Και ο κ. Βαρουφάκης. Οι δικοί σας πού ήταν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία και κύριοι συνάδελφοι, σε αυτή τη συγκυρία που η Κυβέρνηση διαχειρίζεται τις συνέπειες από την παγκόσμια οικονομική και ενεργειακή κρίση απαιτείται από όλες τις πολιτικές δυνάμεις υπευθυνότητα.

Σήμερα η Κυβέρνηση, έχοντας αποκαταστήσει την ομαλή λειτουργία του τραπεζικού συστήματος με αύξηση των καταθέσεων και μείωση των κόκκινων δανείων, καταθέτει ένα σχέδιο νόμου για την αναμόρφωση του θεσμικού πλαισίου που διέπει τη λειτουργία του Ταμείου Χρηματοπιστωτικής Σταθερότητας, προκειμένου να ολοκληρωθεί η αποστολή του και η αποεπένδυσή του από τις τράπεζες με όρους δημοσίου συμφέροντος.

Το νομοσχέδιο παράλληλα αναμορφώνει το θεσμικό πλαίσιο με βάση το οποίο λειτουργεί το Συνεγγυητικό Κεφάλαιο Εξασφάλισης Επενδυτικών Υπηρεσιών, ενώ παράλληλα εκσυγχρονίζει τον Οργανισμό Διαχείρισης Δημοσίου Χρέους. Επίσης, στο νομοσχέδιο περιλαμβάνονται φορολογικές ρυθμίσεις, πάντα συνεπείς στις αρχές της φορολογικής πολιτικής της Κυβέρνησης, που, όπως έχω αναφέρει επανειλημμένως, σχεδιάστηκε για να έχει και έχει αναπτυξιακή διάσταση.

Πριν από λίγες μέρες προχωρήσαμε στη θέσπιση και ενεργοποίηση γενναίων φορολογικών κινήτρων για την ανάπτυξη των επιχειρήσεων μέσω συνεργασιών και εταιρικών μετασχηματισμών. Αποδεικνύουμε για ακόμη μια φορά ότι η πολιτική των φορολογικών κινήτρων έχει συνέχεια, αφού με ρύθμιση που έρχεται προς ψήφιση στο νομοσχέδιο που συζητάμε σήμερα προβλέπεται η χορήγηση προσαυξημένης έκπτωσης για δαπάνες που αφορούν την πράσινη οικονομία, την ενέργεια και τον ψηφιακό μετασχηματισμό για τις επιχειρήσεις.

Όπως ανέφερα και στη Διαρκή Επιτροπή Οικονομικών Υποθέσεων, με τη συγκεκριμένη διάταξη ουσιαστικά προσαυξάνεται κατά 100% η έκπτωση των επιχειρηματικών δαπανών που αφορούν σε πράσινη οικονομία, ενέργεια και ψηφιοποίηση. Πρόκειται για ένα κίνητρο που στοχεύει στην ενίσχυση της πράσινης και ψηφιακής οικονομίας.

Το κίνητρο αφορά αποκλειστικά μικρομεσαίες επιχειρήσεις, που αποτελούν και τη συντριπτική πλειοψηφία των ελληνικών επιχειρήσεων και παρέχεται για δαπάνες που πραγματοποιούνται κατά τα φορολογικά έτη 2023, 2024 και 2025.

Μια ακόμα θετική διάταξη, που περιλαμβάνεται στο υπό συζήτηση νομοσχέδιο και συνδέεται με τη φορολογική πολιτική, καθορίζει ειδικό τρόπο προσδιορισμού της αξίας των ακινήτων που μεταβιβάζονται και βρίσκονται σε περιοχές στις οποίες έχει ξεκινήσει η διαδικασία ένταξης στο σύστημα αντικειμενικού προσδιορισμού της αξίας ακινήτων. Σε πρακτικό επίπεδο αυτό μεταφράζεται ως εξής: Όταν μεταβιβάζεται ένα ακίνητο σε περιοχή που έχει εκδοθεί απόφαση ανάθεσης σε πιστοποιημένους εκτιμητές της σύνταξης εισήγησης για τον καθορισμό τιμών εκκίνησης, τότε ο φόρος θα υπολογίζεται με βάση τη δηλωθείσα από τον φορολογούμενο αξία και ο πολίτης έχει την υποχρέωση εντός τριών μηνών από τη δημοσίευση της υπουργικής απόφασης των αντικειμενικών αξιών να προσκομίσει νέα δήλωση με βάση τις αξίες αυτές. Με αυτόν τον τρόπο δίδεται η δυνατότητα στους φορολογούμενους που αποκτούν ακίνητα, τα οποία σε μικρό χρονικό διάστημα πρόκειται να ενταχθούν στο σύστημα του αντικειμενικού προσδιορισμού, να φορολογηθούν βάσει ενός εξορθολογισμένου και ρεαλιστικού πλαισίου με γνώμονα την ίση μεταχείριση.

Μία ακόμα διάταξη που στοχεύει στην ενίσχυση ενός κλάδου που έχει υποστεί τις αρνητικές συνέπειες της οικονομικής κρίσης και της πανδημίας είναι η διάταξη για την κατάργηση του φόρου πολυτελείας που επιβαλλόταν μέχρι τώρα στα γούνινα ενδύματα και λοιπά εξαρτήματα ένδυσης από γουνόδερμα.

Στην κατεύθυνση του εξορθολογισμού κινούνται και οι ρυθμίσεις για το Κεντρικό Μητρώο Πραγματικών Δικαιούχων που συνιστούν ενσωμάτωση των οδηγιών 2015/849/ΕΕ και 2018/843/ΕΕ. Με αυτές τις ρυθμίσεις καθορίζονται ζητήματα που σχετίζονται με τον έλεγχο, τη διαβάθμιση των παραβάσεων και το ύψος των προστίμων.

Σε θετική κατεύθυνση κινούνται και οι διατάξεις που σχετίζονται με την αναμόρφωση του Κώδικα Είσπραξης Δημοσίων Εσόδων. Με τις συγκεκριμένες διατάξεις αλλάζει και εκσυγχρονίζεται το ρυθμιστικό πλαίσιο της προστασίας του οφειλέτη στα δεδομένα της σύγχρονης εποχής καθώς και στις ιδιαιτερότητες του κάθε οφειλέτη, λαμβάνοντας υπ’ όψιν και τις πρόσθετες τροποποιήσεις που επήλθαν στο δίκαιο της κοινής αναγκαστικής εκτέλεσης.

Στο πλαίσιο αυτό, απαλείφεται μια αναχρονιστική διάταξη που ούτως ή άλλως έχει ήδη σιωπηρά καταργηθεί από τις διατάξεις γενικής ισχύος του ν.3588 του 2007, καθώς και του ν.4738 του 2020.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ δύο λεπτά, κύριε Πρόεδρε.

Με τον τρόπο αυτό εκσυγχρονίζονται οι διαδικασίες που ακολουθούνταν από τη φορολογική διοίκηση και εναρμονίζονται οι διατάξεις του ΚΕΔΕ με τις προηγούμενες αναφερόμενες διατάξεις του Πτωχευτικού Κώδικα.

Επίσης, μια ακόμη διάταξη είναι η παράταση του χρόνου αναγνώρισης των ζημιών από τη μεταβίβαση τίτλων συμμετοχής της παρ. 1 του άρθρου 48Α του ν.4172 του 2013 για δύο έτη επιπλέον και μέχρι 31-12-2024, λόγω των αντικειμενικών αδυναμιών που προέκυψαν από την πανδημία. Η προηγούμενη καταληκτική ημερομηνία ήταν η 31η Δεκεμβρίου 2022.

Κλείνω με μια αναφορά σε δύο νομοθετικές ρυθμίσεις που σχετίζονται με τη δημόσια περιουσία και έχουν αναμφισβήτητα θετική στόχευση.

Αναφέρομαι πρώτον στην παροχή δυνατότητας τοποθέτησης μη μόνιμων κατασκευών στο έδαφος προκειμένου να διευκολυνθεί η πρόσβαση ατόμων με ειδικές ανάγκες και στους χώρους της όχθης, παρόχθιας ζώνης, υδάτινου στοιχείου, πυθμένα και υπεδάφους του βυθού της θάλασσας, λιμνοθάλασσας, λίμνης και κοίτης πλεύσιμου ποταμού και δεύτερον, στην παραχώρηση άνευ ανταλλάγματος δημόσιου ακινήτου στο Υπουργείο Πολιτισμού, προκειμένου να ανεγερθεί το νέο αρχαιολογικό μουσείο της Λευκάδας.

Κυρίες και κύριοι συνάδελφοι, θα κάνω μια σύντομη αναφορά στην τροπολογία με γενικό αριθμό 1331 και ειδικό αριθμό 196 και συγκεκριμένα, στο άρθρο 7 αυτής. Με την εν λόγω διάταξη ρυθμίζεται και για το 2022 η έγκαιρη και αποτελεσματική εφαρμογή του προγράμματος δακοκτονίας κατά τους μήνες Ιούνιο και Ιούλιο, κατά τους οποίους είναι απαραίτητο να ξεκινήσουν οι εργασίες των δολωματικών ψεκασμών.

Εκτός από την έγκαιρη έναρξη και εφαρμογή του προγράμματος δακοκτονίας, με τη διάταξη αυτή στηρίζεται παράλληλα έμπρακτα η αγροτική ανάπτυξη και οικονομία. Με την εξασφάλιση της έγκαιρης και αποτελεσματικής εφαρμογής του προγράμματος δακοκτονίας μειώνεται ο κίνδυνος ελάττωσης της παραγωγής με αποτέλεσμα να επέρχονται άμεσες θετικές οικονομικές και κοινωνικές επιδράσεις στους παραγωγούς.

Επιπλέον, τα ελληνικά προϊόντα των ελαιοκαλλιεργειών θα παραμείνουν ανταγωνιστικά ενισχύοντας την αγροτική οικονομία και ανάπτυξη της χώρας. Άλλωστε αυτή η παράταση επικυρώνεται και νομολογιακά με την υπ’ αρ. 792 του 2022 απόφαση της ολομέλειας του Ελεγκτικού Συνεδρίου σχετικά με τον προσυμβατικό έλεγχο των δημοσίων συμβάσεων.

Κυρία και κύριοι συνάδελφοι, όπως ανέφερα και στην αρχή της ομιλίας μου, σε αυτή ειδικά τη συγκυρία απαιτείται από όλους σοβαρότητα και υπευθυνότητα. Η Κυβέρνηση του Κυριάκου Μητσοτάκη πορεύεται πάντα με βάση τα δύο αυτά στοιχεία και η επιλογή αυτή είναι απόλυτα συνειδητή. Επιβραβεύεται και ενισχύεται από τη μεγάλη κοινωνική πλειοψηφία που στηρίζει και εμπιστεύεται τον Πρωθυπουργό Κυριάκο Μητσοτάκη και την Κυβέρνησή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ευχαριστώ πολύ.

Ευχαριστώ τους συναδέλφους για την αρκετά αναλυτική συζήτηση που είχαμε και σήμερα και στις επιτροπές για ένα σχέδιο νόμου που απ’ ό,τι καταλαβαίνω -και εικάζω θα αποτυπωθεί και στο αποτέλεσμα της ψηφοφορίας-πολύ λίγα θα καταψηφίσετε.

Άρα αυτό σημαίνει ότι είναι ένα νομοσχέδιο προς τη σωστή κατεύθυνση που πράγματι αποδεικνύει ότι η Κυβέρνηση δρομολογεί με συνέπεια, μεθοδικότητα και υπευθυνότητα σημαντικές και στοχευμένες διαρθρωτικές αλλαγές. Τις τιτλοφορώ ως εξής:

 «Ανάπτυξη του χρηματοπιστωτικού συστήματος, αναβάθμιση και εκσυγχρονισμός του ΟΔΔΗΧ, βελτίωση του πλαισίου δράσης και ενίσχυση των εργαλείων της χώρας για συναλλαγές με διεθνείς χρηματαγορές, υιοθέτηση -ήταν πολύ αναλυτικός ο κύριος Υφυπουργός- φορολογικών κινήτρων για την πράσινη οικονομία, την ενέργεια και την ψηφιοποίηση, υλοποίηση πολιτικών για την αντιμετώπιση των επιπτώσεων της πρωτοφανούς υγειονομικής και ενεργειακής κρίσης, ενίσχυση των εργαζομένων της αμυντικής βιομηχανίας της χώρας, διευκόλυνση εξόφλησης αποζημίωσης στους απολυμένους υπαλλήλους από πιστωτικά ιδρύματα που έκλεισαν κατά τη διάρκεια της κρίσης».

Άρα σταχυολόγησα βασικούς πυλώνες της σημερινής νομοθετικής πρωτοβουλίας. Και επαναλαμβάνω: νομοθετική πρωτοβουλία που από τον προφορικό λόγο που αναπτύξατε και εικάζω θα καταδειχθεί σε λίγο, πολύ λίγα άρθρα θα καταψηφίσετε παρά τα όσα λέτε εδώ.

Η τροπολογία για τη «ΛΑΡΚΟ» ήταν εμπρόθεσμη -αυτό είναι το θεσμικό πλαίσιο στη χώρα- και έχει κατατεθεί από την προηγούμενη βδομάδα. Θα επανέλθω στη «ΛΑΡΚΟ» σε λίγο και συνοπτικά.

Κύριοι συνάδελφοι, μιλήσατε για την ΕΑΒ. Πράγματι, για τρία πράγματα δεσμευτήκαμε ως Υπουργείο Οικονομικών. Υλοποιήσαμε και τα τρία, στο πλαίσιο του ρεαλισμού και όχι του αριστερού μαξιμαλισμού που δεν υπάρχει πουθενά στον κόσμο. Αυτό που εκπροσωπείτε δεν υπάρχει πουθενά στον κόσμο. Άρα να μιλήσουμε στο πλαίσιο του ρεαλισμού.

Στο πλαίσιο του ρεαλισμού, σε αυτή τη δύσκολη συγκυρία, ήρθαμε και αυξήσαμε τις μη μισθολογικές παροχές –διαφωνείτε;-, ερχόμαστε και κάνουμε προσλήψεις –διαφωνείτε;- και δίνουμε και κίνητρο επίτευξης παραγωγικότητας, μπόνους παραγωγικότητας, το οποίο δύναται να προσαυξάνεται ανάλογα με τη συνολική πορεία της εταιρείας.

Άρα εδώ, όπως είπατε και τα στοιχεία, έγιναν πράγματι τετρακόσιες είκοσι επτά προσλήψεις, δηλαδή το 26% της σημερινής ανθρωποδύναμης αυξήθηκε, και ο στόχος είναι να φτάσουμε τα δύο χιλιάδες εννέα άτομα το 2022. Και ναι, πράγματι γίνεται μια προσπάθεια από κοινού με το Υπουργείο Εσωτερικών, έτσι ώστε να υπάρχει και μόνιμο προσωπικό. Πάμε λίγο τώρα στα άλλα θέματα.

Τράπεζες: Άκουσα από όλη την Αντιπολίτευση και κυρίως την Αξιωματική Αντιπολίτευση να λέει: «Με το σημερινό νομοσχέδιο ξεπουλάτε το τραπεζικό σύστημα, παύει το Ταμείο Χρηματοπιστωτικής Σταθερότητας να υφίσταται». Μα, συγγνώμη, το Ταμείο Χρηματοπιστωτικής Σταθερότητας έπαυε να υφίσταται από το τέλος του 2022 με νόμο του ΣΥΡΙΖΑ και εμείς το επεκτείνουμε ως το 2025. Το 2022 το κάνουμε 2025 και λέτε ότι ξεπουλάμε τις τράπεζες γιατί καταργούμε το ΤΧΣ;

Αν αφήναμε τον νόμο του ΣΥΡΙΖΑ, στο τέλος του έτους δεν θα υπήρχε ΤΧΣ. Και μην ακούσω τίποτα πολιτικά φληναφήματα ότι θα τα έπαιρνε το δημόσιο, γιατί ο νόμος που ψήφισε ο ΣΥΡΙΖΑ είναι σαφής και οι διαδικασίες που πρέπει να ακολουθήσει κανείς στο συγκεκριμένο θέμα είναι σαφέστατες. Να μην επεκταθώ σήμερα περαιτέρω.

Επίσης, ισχυρίστηκε η Αξιωματική Αντιπολίτευση ότι προχωρήσαμε στην εισαγωγή μιας διάταξης για την τιμή πώλησης των μετοχών, διάταξη που ψήφισε ο ίδιος ο ΣΥΡΙΖΑ το 2017. Και όταν μετά από κάποιους ομιλητές ανακάλυψε ότι πράγματι αυτό γίνεται, άρχισαν άλλα πολιτικά φληναφήματα, ότι τότε πιεζόμασταν, ενώ τώρα που είμαστε εκτός μνημονίων μπορούμε να λειτουργήσουμε διαφορετικά. Αυτό λέγεται, με τον καλύτερο όρο, οβιδιακή μεταμόρφωση. Υπάρχουν κι άλλες λέξεις που χρησιμοποιούνται και συνήθως είναι συνυφασμένες με την Αξιωματική Αντιπολίτευση.

Άκουσα συναδέλφους να λένε για τη διαβούλευση στη «ΛΑΡΚΟ». Η διαβούλευση με όλα τα σωματεία των εργαζομένων ξεκίνησε από τον Φεβρουάριο του 2022, κύριοι συνάδελφοι. Έγιναν όλες οι νόμιμες διαδικασίες -εδώ είναι οι διαδικασίες-, σύμφωνα με τις διατάξεις της εργατικής νομοθεσίας.

Είπατε, κύριε συνάδελφε της Αξιωματικής Αντιπολίτευσης: «Μα, πώς δεν δώσαμε; Όλοι δώσαμε λεφτά. Βοηθήσαμε τη «ΛΑΡΚΟ». Γιατί είπατε ότι εσείς δώσατε 53 εκατομμύρια ευρώ;». Ήμουν πολύ σαφής. Την τελευταία δεκαετία από τον κρατικό προϋπολογισμό δόθηκαν μόνο από τη σημερινή Κυβέρνηση 53 εκατομμύρια και το επαναλαμβάνω. Εσείς δεν δώσατε ούτε ένα ευρώ στη «ΛΑΡΚΟ».

Τι κάνατε απλά, διότι δεν είπατε όλα τα στοιχεία; Αυξάνατε τα χρέη. Χρωστούσατε παντού. Πληρώνονταν οι εργαζόμενοι και χρωστούσατε παντού. Επειδή η ζωή δεν τελειώνει το 2014, εγώ θα σας τα επαναλάβω τα στοιχεία. Το 2012 η καθαρή θέση μείον 48, το είπατε. Το 2013 η καθαρή θέση μείον 125, το είπατε. Το 2014 η καθαρή θέση μείον 155, το είπατε. Άρα, ναι, υπήρχαν προβλήματα διαχρονικά, όπως είπα και στην πρωτολογία μου.

Όπως σωστά όμως επισήμανε ο κ. Βεσυρόπουλος, μετά το 2014 τι έγινε;

**ΙΩΑΝΝΗΣ ΣΑΡΑΚΙΩΤΗΣ:** Πείτε και τις τιμές του νικελίου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μιλάμε για καθαρή θέση. Το 2015 217,2, το 2016 210,9, το 2017 278,4, το 2018 308,6, το 2019 407,4. Μη μιλάτε για την «ΛΑΡΚΟ». Αφήστε τα αυτά!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί τα αποκρύψατε αυτά τα στοιχεία;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πάμε παρακάτω. Ούτως η άλλως έχουμε όλοι μια ιστορία σε αυτή τη χώρα.

Πράγματι η χώρα κατηγορήθηκε για δυνητικές παράνομες κρατικές ενισχύσεις από το 2014 και μετά. Ποιες ήταν αυτές; Αυτές ήταν πάνω σε έξι μέτρα. Πρώτο μέτρο: Μη είσπραξη οφειλών της «ΛΑΡΚΟ» από το ελληνικό δημόσιο. Δεύτερο μέτρο: Χορήγηση κρατικής εγγύησης από το ελληνικό δημόσιο για την κάλυψη δανείου από την Αγροτική Τράπεζα της Ελλάδος προς τη «ΛΑΡΚΟ» το έτος 2008. Τρίτον, συμμετοχή του ελληνικού δημοσίου στην αύξηση μετοχικού κεφαλαίου κατά το έτος 2009. Τέταρτον, χορήγηση εγγύησης από το ελληνικό δημόσιο για την κάλυψη εγγυητικής επιστολής της Εθνικής Τραπέζης της Ελλάδος προς τη «ΛΑΡΚΟ» το 2010. Πέμπτο μέτρο: Μη είσπραξη φορολογικού προστίμου το έτος 2010. Έκτο μέτρο: Χορήγηση κρατικών εγγυήσεων από το ελληνικό δημόσιο για την κάλυψη δύο δανείων της Αγροτικής Τράπεζας της Ελλάδος προς τη «ΛΑΡΚΟ» κατά το 2011. Αυτά ήταν τα έξι μέτρα πάνω στα οποία στηρίχθηκε η Ευρωπαϊκή Επιτροπή για να κρίνει ότι δυνητικά είναι παράνομες οι κρατικές ενισχύσεις στην Ελλάδα.

Ήρθε η ελληνική πολιτεία και οι διαδοχικές κυβερνήσεις και της Νέας Δημοκρατίας με το ΠΑΣΟΚ και του ΣΥΡΙΖΑ και προσπάθησαν σε ευρωπαϊκό επίπεδο να πείσουν την Ευρωπαϊκή Επιτροπή ότι δεν είναι παράνομες κρατικές ενισχύσεις. Αρχικά το έκανε η Κυβέρνηση της Νέας Δημοκρατίας μαζί με το ΠΑΣΟΚ στις 30 Απριλίου του 2013. Αποτύχαμε το 2014 και βγήκε μια απόφαση. Έκτοτε -ανατρέξτε στα Πρακτικά, ήσασταν, κύριε Σαρακιώτη- υπήρχε η προφορική δέσμευση αρμοδίων Υπουργών της τότε κυβέρνησης ΣΥΡΙΖΑ ότι «μην ανησυχείτε, θα τα καταφέρουμε, δεν θα είναι παράνομες κρατικές ενισχύσεις» και ουσιαστικά τι δεν έκανε η Κυβέρνηση; Δεν έκανε τίποτα, η Κυβέρνησή σας δεν έκανε τίποτα.

Αυτό για το οποίο σας κατηγορώ συνεπώς, κύριε Σαρακιώτη, είναι ότι η δικαστική απόφαση εκδόθηκε το 2018 και η πιο πρόσφατη το 2022 και καταδίκασε τη χώρα, επειδή δεν είχε τηρήσει τα χρονοδιαγράμματα από το 2014 και μετά. Από την απόφαση του 2014 και μετά, που την είχατε, δεν κάνατε τίποτα μέχρι το 2019, τίποτα! Και ήρθε η οριστική απόφαση το 2018, που εκδόθηκε επί κυβέρνησης ΣΥΡΙΖΑ, επειδή τέσσερα χρόνια δεν πράξατε απολύτως τίποτα.

Ναι, αυτό με τον έναν μήνα και δύο μήνες αφορά το σύνολο των εργαζομένων, προφανώς εκτός των συνταξιούχων. Νομίζω σε αυτό δεν θα υπάρχει καμμία διαφωνία από εσάς.

Και κλείνω πριν πάω στο τελευταίο θέμα -ένα λεπτό θα δαπανήσω- με τα κροκοδείλια δάκρυα, που πολύ σωστά άκουσα από έναν συνάδελφο της κυβερνητικής πλειοψηφίας. Σας άκουσα με πολύ προσοχή από το μεσημέρι, κύριοι της Αξιωματικής Αντιπολίτευσης, να λέτε ότι είναι έγκλημα, «πάρτε πίσω την τροπολογία», «μην κάνετε αποκρατικοποίηση της εταιρείας». Λοιπόν, το είπα μία φορά, αλλά, όπως είδατε, απέφυγε ο κ. Τσακαλώτος να απαντήσει. Θα σας το πω πιο ξεκάθαρα τώρα. Στη σελίδα 9, για να τελειώνουν τα παραμύθια, στην επιστολή του κ. Τσακαλώτου στις 28-3-2019 λέει: «Η ελληνική Κυβέρνηση είναι ανοικτή να εργαστεί αποτελεσματικά με την Ευρωπαϊκή Επιτροπή, προκειμένου να βρεθεί μία λύση η οποία θα είναι σύμφωνη με το Ευρωπαϊκό Δίκαιο. Συγκεκριμένα διάφοροι δυνητικοί επενδυτές έχουν ήδη εκφράσει ανεπίσημα το ενδιαφέρον τους για το σύνολο της εταιρείας ή για κάποια στοιχεία ενεργητικού της εταιρείας, το οποίο επιβεβαιώνει τη δυναμική της εταιρείας, προκειμένου να επιστρέψει σε κερδοφορία. Η Ελληνική Δημοκρατία είναι έτοιμη να συζητήσει και να αποδεχτεί τέτοιες προτάσεις με βάση διαφανείς και ανοικτές διαδικασίες διαγωνισμών, open tendering processes». Αυτό κάνουμε σήμερα! Και έρχεστε εδώ και λέτε «να αποσύρετε την τροπολογία»; Open tendering offers, αυτό κάνουμε, αυτό ακριβώς που λέει η επιστολή του κ. Τσακαλώτου στη σελίδα 9. Συνεπώς ας σταματήσουν τα παραμύθια.

Και κλείνω με την αύξηση του κόστους δανεισμού. Η αύξηση του κόστους δανεισμού είναι ένα στοιχείο το οποίο θα ήταν ανεύθυνο από οποιαδήποτε πολιτική ηγεσία υπουργείου οικονομικών να πει ότι δεν είναι στοιχείο ανησυχίας. Είναι παγκόσμιο φαινόμενο, είναι πανευρωπαϊκό φαινόμενο, αυξάνει το κόστος δανεισμού όλων των χωρών. Αυτό αποδεικνύει και επιβεβαιώνει την ανάγκη υλοποίησης διορατικής εκδοτικής στρατηγικής –και θέλω να ευχαριστήσω προσωπικά τον Γενικό Διευθυντή του ΟΔΔΗΧ, τον κύριο Τσάκωνα, για αυτό- και συνετής δημοσιονομικής πολιτικής.

Σήμερα το κόστος δανεισμού είναι μια απάντηση σε αυτούς τους λίγους που δημόσια έβγαιναν πρόσφατα και έλεγαν «πόσο ακριβά δανείστηκε η χώρα» πριν από έναν-δύο μήνες, γνωρίζοντας και ο ΟΔΔΗΧ και η πολιτική ηγεσία του Υπουργείου Οικονομικών πώς θα εξελιχθεί η κατάσταση, διότι ήταν αυτονόητο ότι θα αλλάξει η νομισματική πολιτική. Αλλά είναι και μια απάντηση αν θέλετε σε αυτούς, σε αρκετούς μέσα στην Αίθουσα, που ανεύθυνα έχουν ακολουθήσει τη λογική «δώσ’ τα όλα». «Δώσ’ τα όλα» σημαίνει αυξήστε το έλλειμμα της χώρας. Η χώρα θα έχει έλλειμμα φέτος. Εισηγείστε κάποιοι εδώ μέσα να αυξηθεί το έλλειμμα, δηλαδή εισηγείστε η χώρα να πάει να δανειστεί την ίδια ώρα που λέτε ότι το κόστος δανεισμού έχει αυξηθεί. Άρα ουσιαστικά να αυξήσουμε το κόστος, να αυξήσουμε τους τόκους, να υποθηκεύσουμε το μέλλον της χώρας και των παιδιών μας.

Εμείς αυτό δεν πρόκειται να το κάνουμε. Θα συνεχίσουμε με υπευθυνότητα, με ρεαλισμό να είμαστε κοντά στην κοινωνία, δίπλα στην κοινωνία, να χτίζουμε δίχτυ ασφαλείας για να προστατέψουμε νοικοκυριά και επιχειρήσεις, δαπανώντας περισσότερους πόρους από τον μέσο ευρωπαϊκό όρο και θα αφήσουμε την Αξιωματική Αντιπολίτευση στις αυταπάτες της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις»

Προχωρούμε στην ψήφιση επί της αρχής, των άρθρων και των τροπολογιών και η ψήφισή τους θα γίνει χωριστά.

Σας υπενθυμίζω ότι έχουν υποβληθεί δύο αιτήσεις διεξαγωγής ονομαστικής ψηφοφορίας επί της τροπολογίας με γενικό αριθμό 1331 και ειδικό 196 από Βουλευτές της Κοινοβουλευτικής Ομάδας του ΣΥΡΙΖΑ, όπως και από τους Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας.

Η ονομαστική ψηφοφορία επί της εν λόγω τροπολογίας, όπως έχει ήδη ανακοινωθεί στο Σώμα, θα διεξαχθεί στην επόμενη συνεδρίαση, την Τετάρτη 15 Ιουνίου 2022 στις 12.00΄ και αμέσως μετά θα ακολουθήσει η ψήφιση στο σύνολο του σχεδίου νόμου.

Προχωρούμε, λοιπόν, στην ψήφιση επί της αρχής, των άρθρων και της τροπολογίας 1332/197 του σχεδίου νόμου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι εισηγητές και οι ειδικοί αγορητές κατέθεσαν στο Προεδρείο τα έγγραφα με τις ψήφους τους προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 525-542)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας το σχέδιο νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις» έγινε δεκτό επί της αρχής, των άρθρων και της τροπολογίας 1332/197 κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 0.51΄ λύεται η συνεδρίαση για σήμερα, Τετάρτη 15 Ιουνίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία: 1) μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Υποδομών και Μεταφορών, σύμφωνα με τη συμπληρωματική ημερήσια διάταξη που έχει διανεμηθεί και 2) ονομαστική ψηφοφορία επί της τροπολογίας με γενικό αριθμό 1331 και ειδικό 196 και ψήφιση στο σύνολό του σχεδίου νόμου του Υπουργείου Οικονομικών: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός του Οργανισμού Διαχείρισης Δημοσίου Χρέους και άλλες επείγουσες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**